
KULTŪROS RŪPESČIAI 


„ESTETIŠKOJI“ TAUTŲ 
CHARAKTERISTIKA 


Šiais metais Kauno vitrinose pasirodė Paryžiuje išleista 
rusų kalba knygelė, pavadinta Estetičeskij princip v istorij. 
Jos autorius — Nikalojus A. Reimers, Paryžiaus universiteto 
daktaras, Petrapilio universiteto istorijos filosofijos mokslų 
kandidatas (taip knygelėj pažymėta). Ar tik ne rusas 
emigrantas? 

Knygelė nedidelė — 90 psl. in. 8. Joje autoriui svarbu 
metodiniai dalykai: kaip estetinis principas pritaikomas isto- 
rijoj. Samprotauja maždaug taip: ir menas ir istorija vaiz- 
duoja žmogaus dvasios gyvenimą. Tik menas turi reikalą su 
konkrečiu, bet prasimanytu žmogum, o istorija su tokiu pat 
konkrečiu žmogum, tik ne prasimanytu, o tikru, gyvenusiu 
ar gyvenančiu. Jeigu toks artimas tarp jų sąryšis, tai ar 
negalėtų būti ir jų metodai bendri? Estetikai ir istorijai svar- 
bu ne paskiri faktai, bet jų vyksmo dėsniai. O tuos dėsnius 
menininkas estetas pažįstąs tiesiog, intuityviai. Panašiai ir 
istorijoj bendrieji dėsniai galima suvokti tiesiog, intuicijos 
keliu. Dėl to sintetiškieji istoriko sprendimai jam yra estetiški 
sprendimai. Gyvenimo faktai juos ne įrodą, o tik pailiust- 

ruoją. Istoriška sintezė negalinti būti įrodoma, nes kiekvienai 
tokiai sintezei esą galima pastatyti priešais tūkstančiai kitų 
faktų, kurie istoriko nebuvo pastebėti, ar kurie laikyti jo 
nereikšmingais, kurie vis dėlto prieštaraus tiems apibendrini- 
mams. ž 

Autorius šitą metodą vadina estetiniu, ne moksliniu. Jo 
nevertinsim, tik pažymėtina, kad iš mokslinio pažinimo 
metodų sintetinis metodas nėra išmestas; antra, kad vis dėlto 
tas intuityvinis sprendimas, genetiškai imamas, esti kilęs iš 
faktų: pirma turim prieš akis faktą, antrą, trečią, ir jų bend- 
ros žymės leidžia mums tarti sintetišką sprendimą. Šičia gau- 
nam tikrai mokslinį metodą — analitinį sintetinį. Jeigu atsi- 
randa, pasak autoriaus, tūkstančiai faktų, kurie prieštarauja 
mūsų estetiniam sprendimui, tai ne dėl to, kad jis estetinis, 
ne mokslinis, bet kad jis nemoksliškai pavartotas: gal iš per 
maža faktų darytos visuotinės išvados. 

Bet mums čia jo metodas nesvarbus. Įdomūs yra rezul- 
tatai, kuriuos jis priėjo šiuo metodu tautų charakteristikos 
srity. Tos charakteristikos tuo įdomios, kad galima palyginti 
tautas dvejopu atžvilgiu: buvusias su dabartinėmis ir dabar- 
tines viena su kita; kitaip sakant, perjuosti tautas jungiančiu 
siūlu vertikaline ir horizontaline kryptimis. 


II 


Tauta charakterizuojama tuo pačiu keliu, kaip ir indivi- 
das. Tie elementai, kurie sudaro individo psichiką, sudaro ir 
tautos charakterį. Vieno elemento persvara duoda spalvą 
asmens charakteriui, o panašaus charakterio asmenų dau- 
gumas nulemia tautos charakterį. 

Į kuriuos charakterio bruožus autorius ypačiai atsi- 
žvelgia? Į tuos, kurie sudaro žmogaus sąmonės turinį; o jį 


10 


sudaro dvejopi reiškiniai: proto ir valios. Į valios reiškinių 
kategoriją jis skiria ir jausmą, nes tarp jų esminio skirtumo 
nerandąs. Protas kombinuoja, valia spiria veikti. Dėl to žmo- 
gus, kuriame pasireiškia proto persvara, laikomas intelektua- 
listu, arba teoretiku; kuriame persveria valia — voliunta- 
ristu, praktiku, aktyvistu. Ir vieni ir antri reikalingi gyvenime, 
kiekvienas savo srityje. Intelektualistai vaisingai pasireiškia 
intelektualinėj srityje — moksle, mene, bet praktiškajam 
gyvenimui maža ką duoda. Girdi, didžiųjų mokslininkų 
filosofų gyvenimas esąs labai neįvairus. Jų didelis protas 
kartais jiems ne padeda susitvarkyti, bet net sukliudo. 
Kantas, sako, svarstęs svarstęs, kad reikią jam vesti 
patinkamą moterį, o tuo tarpu kažkokis subjektas ėmęs ją ir 
paveržęs, ilgai negalvodamas. Simboliškas ir karikatūriškas 
tokio žmogaus išreiškimas — Buridano asilas, kuris tarp 
dviejų šieno kupetų badu nudvėsė, nes nežinojo, iš kurios 
pradėti. Ir politiniame veikime filosofai būdavo dažniausiai tik 
žiūrėtojai teoretikai. Kas būtų buvę su Aristoteliu, kuris 
parašė puikiausią veikalą apie valstybę, jeigu jam būtų buvę 
pavesta valdyti? klausia autorius. Esu tikras, kad jis pasi- 
justų tokiam padėjime, kaip laivas be burių. Tokie žmonės 
kuria tik dvasinę kultūrą, o visuomenės reikalus tvarkyti 
perleidžia antrojo tipo žmonėms, praktikams voliunta- 
ristams. Šie puikiai sugebės tvarkyti savo ir visuomenės 
praktiškąjį gyvenimą, bet visai netinka atitrauktai sampro- 
tauti. (Aleksandras Makedonietis, Cezaris). 


III 


Kaip individus, panašiai autorius skirsto ir tautas: į 
intelektualistines ir voliuntaristines. Gal terminai ir gerokai 
netikslūs, bet ne jie svarbu. Svarbu, kuriomis žymėmis 

autorius charakterizuoja vienas ir antras tautas, kurias tau- 
tas jis laiko voliuntaristais ar intelektualistais ir dėl ko, o 
pagaliau kokios iš to praktiškosios išvados. 


Intelektualistinių tautų charakteris 


1. Genialumas mokslui, racionalizmas ir palinkimas į 
teorinį mokslą (mokslas dėl mokslo). 

2. Nesugebėjimas politinio gyvenimo kurti ir silpnai 
išsiplėtojęs socialinis instinktas. 

3. Garsūs valstybės žygiai nuveikti dėka atskirų asmenų, 
atsitiktinai pakliuvusių į valdžią. 

4. Antropologinis ir psichologinis įvairumas (vyriškosios 
tautos). 

5. Šitokios tautos politiniu ir biologiniu atžvilgiu greičiau 
ne tautos, o tik minios. 

6. Individualinė moralė ir samdymasis svetimiems tar- 
nauti. 


Voliuntaristinių tautų charakteris 


1. Nesugebėjimas grynojo mokslo kurti ir utilitarizmas. 

2. Nuostabus sugebėjimas politiniam gyvenimui ir stipriai 
išaugęs socialinis instinktas. 

3. Politikoje reikšminga masė, o ne atskiri asmenys. 

4. Antropologinis ir psichologinis neįvairumas (moteriš- 
kosios tautos). 

5. Šitos tautos yra tobulas organizmas, kurio visi nariai 
yra svarbūs tiek, kiek jie reikalingi visumai. 

6. Tautinė, o ne individualinė moralė. 

Reikalingi paaiškinti tik 4 ir 5 teigimai. Voliuntaristinių 
tautų individai visi panašūs: tarp jų nesą nei per daug išmin- 
tingų, nei per daug kvailų. Pažinęs vieną, gali sakyti pažįstąs 
visus. Jie vienodi, kaip vienodos esančios moterys, kurios iš 

prigimties turinčios mažiau kontrastų nekaip vyrai. Tautinė 
moralė reiškia, kad voliuntaristas savo veiksmus matuos ir 
vertins ne pagal tai, kiek jie vertingi jam, bet kiek jie reikš- 
mingi visuomenei. 


IV 


Klasiška intelektualistine tauta Reimers laiko graikus, jų 
antiteze — voliuntaristine — romėnus. Kitose tautose jau ne 
taip jausti tas griežtas kontrastas. Artimiausi graikams esą 
vokiečiai ir prancūzai, artimiausi romėnams — anglai ir 
apskritai anglo saksai. Įdomu, kad autorius griauja tą 
nuomonę, jog vokiečiai su prancūzais yra didžiausi kontras- 
tai. Netiesa, pasakys autorius. Kontrastai tai politinėmis 
akimis žiūrint, kontrastai temperamento atžvilgiu, bet 
charakterio atžvilgiu jie labai artimi. Vokiečiai su prancūzais 
tarsi esą pusiau pasidalinę graikų dvasią: prancūzams 
daugiau teko graikų meniškoji dvasia, vokiečiams filosofiško- 
ji. 

Kitas tautas autorius randa labiau sumišusias — amorfi- 
nes. Atsižvelgdamas tik į jų mokėjimą savarankiškai tvar- 
kytis, į socialinio jausmo pasireiškimą, autorius jas skirsto 
tokia tvarka: 


Intelektualistinis tipas Voliuntaristinis tipas 


Klasiškos tautos 
graikai romėnai 


Tipiškos tautos 


prancūzai anglai ir apskritai 
vokiečiai anglo saksai 

Amorfinės tautos 


italai olandai 
ispanai švedai 
portugalai Ė norvegai 
rumunai danai 
lietuviai latviai 
rusai suomiai, estai 
lenkai čekai 
serbai bulgarai 
arabai žydai 

kinai japonai 
sen. indai sen. persai. 


Laikydamas graikus intelektualistine tauta, Reimers 
nurodo eilę jų gyvenimo faktų. 

Graikai davė pradžią visiems mokslams, visai nepai- 
sydami utilitarinių tikslų. Mene sukūrė ne tik grožio kūri- 
nius, bet net patį grožio tipą, kuris virto lyg kriterijum ki- 
tiems meno reiškiniams vertinti. Kad graikai ėjo ab- 
strahavimo keliu, matyti iš to paties meno. Jie kūrė ne indi- 
vidualybes, bet tipus; skulptūroje nevaizdavo net akių lė- 
Jučių, kurios žmogų jau individualizuoja. Visa tauta buvo 
labiau pamėgus meną, nei politinius įvykius. Vokiečiuose gali 
pastebėti tą patį palinkimą į teorinius dalykus. Vokietija, 
pasak Lange, turbūt vienintelė šalis, kur net provizorius 
negali sutaisyti vaistų, neapmąstydamas, kad jo veikimas yra 
susijęs su visata. Mene charakteringiausi vokiečiai literatūra 
ir muzika, kurioje jie įkūnija didingumą. 

Bet tie meno ir mokslo genijai graikai — kiek jie nesu- 
geba politiškai tvarkytis! Šalis suskaldyta; protingi, bet ciniš- 
ki garbėtroškos, paniekinę pačią teisės idėją, valdo šalį taip, 
kaip jiem patiem gera, ne kaip visuomenės reikalai rodo. 

Graikų istorijoj buvo momentas, kada mūzos nutilo, o 
suskambėjo kardai, ir graikai padarė stiprią valstybę. Tai 
Pilypo ir Aleksandro Graikija. Bet sujungė Graikiją atskiras 
asmuo, net ne grynas graikas — makedonietis. Dingo tie 
žmonės, ir monarchija sugriuvo, nes ji laikėsi ne visa graikų 
tauta, o tik atskirais asmenimis. Ir vokiečiai buvo susiskaldę 
tautelėmis; dar šiandien jos viena kitos nekenčia labiau nei 
priešų (bavarai ir prūsai). Prūsų karalystės dinastija šitoms 
tautelėms suvaidino tokią rolę, kaip Makedonija Graikijai. 
Vokietiją sukūrė Bismarkas ir Wilhelmas I, bet ne vokiečių 
tauta. 

Maža beturėdamas socialinio jausmo, graikas griežtai 
laikėsi savo individualinio su kuo nors susitarimo. Dėl to jie 
puikiausi samdininkai net prieš saviškius. Suprato šitą pavojų 
Aleksandras ir suvaržė graikų paprotį samdytis į svetimas 
kariuomenes. Nepripažįsta Reimers socialinio jausmo nė vo- 
kiečiams. Jie moka organizuotis, bet mokėjimas paklusti 
organizacijos disciplinai dar nėra socialinis jausmas. Juk 
kariuomenė yra tobuliausioji organizacija, bet ją valdo tik vie- 
nas, o visi kiti yra tik ,,pieškės“ šachmatų lentoje. Jis pasi- 
duos valdomas ne tautiniais sumetimais, bet individualiais. 
Tokią individualistinę etiką charakterizuoja šiokiu para- 
doksišku pavyzdžiu: Įsivaizduokim žmogų, kuris už pinigus 
yra apsiėmęs nužudyti žmogų, bet kuris įvykdo tą darbą 
pasibjaurėdamas, tačiau įvykdo moraliniais sumetimais: tik 
dėl to, kad davė žodį ir kad jį ištesėtų. Vokiečių individualis- 
tai labiau nori asmeniškai tarnauti kokiam vadui nei vals- 
tybei. Dėl to jie labiau ir prisiriša prie kaizerio nei prie 
respublikos. Arba vėl — lygiai kaip graikai — vokiečiai yra 
puikiausi samdininkai. Tik atsimintina, kiek vokiečių tarnau- 
davo rusams, prancūzams, kiek pagaliau vokiečių dabar 
Lietuvos įstaigose prisėdę: samdininkai. Zwingli puikiai 
suprato žalą šito reiškinio ir stengės suvaržyti teisę tarnauti 
kam nori ir kur nori. Pagaliau ir vidaus pilietinės nesan- 

taikos, partijų peštynių vokiečiuos daugybė: nėra socialinio 
jausmo. 

Kas kita voliuntaristai romėnai ir anglai. 

Romėnai menui ir mokslui nieko nedavė. Kultūriškai jie 
pasidavė nukariautiems graikams: jie graikų mokiniai moksle, 
mene, religijoj. Bet jie sukūrė 'milžinišką valstybę ir mokėjo ją 
valdyti. Garsioji Romos teisė yra ne teorinio proto padaras, 
bet sudaryta iš praktiškai išmintingų senato, magistrato, 
konsulų potvarkių. O teisę jie mokėjo vertinti: net žiauriau- 
siose tarpusavio kovose jie gerbia teisę; jie pasirenka verčiau 
10 metų rinkti tuos pačius tribūnus nei imtis prievartos. Tai 
ne individualistai graikai. Jie nepaprasti konservatoriai, 
tradicijų žmonės. Net gyvenimo spiriami ir keisdami savo val- 
dymo tvarką, jie pasilaiko senąsias formas, į jas įdėdami 
naują turinį. Pvz., nors valdžia perėjo į imperatorių rankas, 
bet paliko tas pats šildas — Senatus Populusąue Romanus. 
Augustas ir vengė vadintis karalium: turėjo kuklų vardą — 
Princeps Senatus. Lygiai tas pat dabar dedas angluose. Jų 
teisė sudaryta ne teorinio proto, bet iš atskirų aktų, ad hoc 
sudarytų, iš papročių. Net pati jų konstitucija nerašyta. Nors 
Anglija faktiškai valdoma kaip respublika, bet oficialiai ten 
yra monarchas. Ir anglai tos tradicijos nemeta. Ne taip val- 
dymosi tvarką keitė prancūzai, rusai, dabar ispanai. 

Kitas svarbus politinio gyvenimo reiškinys romėnuose ir 
angluose esąs dviejų partijų valdymo sistema. Iš pradžių 
plebejai ir patricijai, paskui optimatai ir demokratai. „Tik 
tokia sistema gali išreikšti daugumo valią“, nes vienai partijai 
valdant, valstybės reikalus dažniausiai nulemia niekingai 
menka mažumos saujelė. 

Kaip intelektualistinės tautos davė pasauliui proto 
discipliną ir dvasinę kultūrą, taip voliuntaristai valdymosi san- 
tvarką ir politinės laisvės idėją. 

Kalbėdamas apie rusų tautos nesugebėjimą politiškai 
tvarkytis, Reimers iškelia ir principinį klausimą: ar tokiai tau- 

tai tinka respublikos ar monarchijos valdymosi forma. 
Intelektualistinėj tautoj, tokioj kaip Rusija, klausimas tegaljs 
būti: ar monarchija ligi gyvos galvos, ar monarchija 
paveldima. Net Lenkija, kuri esanti respublika, nepajėgianti 
parlamentiškai susitvarkyti. Demokratiškos Lenkijos šach- 
matų figūros, girdi, susipainioja, kad nebegalima toliau žaisti. 
Tada pasirodo deus ex machina Pilsudskis, sutvarko figūras į 
savo vietas ir leidžia toliau žaisti. 

Šito teigimo, lygiai kaip ir visų kitų, autorius nelaiko dog- 
ma. Prieš juos galima esą nurodyti kitų visai priešingų faktų. 
Čia svarbiau ne priešingi faktai, bet principinis klausimas: ar 
tokiai tautai tik ta viena valdymosi forma ir tegalima? ar ji turi 
teisę ir pareigą siekti geresnės santvarkos, ar turi pasi- 
tenkinti ta, kuri yra? — Į šį klausimą dar teks grįžtelti gale. 


V 


Reimers lietuvių tautą įtraukė į amorfinių tautų rubriką, 
surasdamas betgi intelektualistinių žymių persvarą, o mūsų 
kaimynus latvius laiko labiau praktiška tauta. Tokią išvadą jis 
padarė iš sugebėjimo, ar tikriau nesugebėjimo, politiškai 
tvarkytis, iš socialinio jausmo stiprumo. Suminėkim iš savo 
pusės keletą faktų, kurie rodytų lietuvių tautos charakterio 
spalvą. 

Mūsų tautos istorijoj tokis politinės galybės momentas, 
kaip Aleksandro Graikijos, buvo Gedimino dinastija. Bet 
žuvo Vytautas, nusileido ir Lietuvos politinė galybė. Ją, rody- 
tųs, buvo sukūrusi ne visa tauta, bet atskiros sušvitėjusios 
asmenybės. 

Politinei galybei sukurti ir išlaikyti reikia ir socialinio 
jausmo, valstybinės sąmonės, noro būti vienu valstybės 
rateliu. Lietuviuose, rodos, esama daugiau palinkimo būti sau 
žmogum, individualistu, ne valstybininku. Šitas individualiz- 

mas, į valstybės reikalus žiūrėjimas pro savo reikalus, vals- 
tybę pražudė, bet lietuvių tautą išlaikė nuo mirties: liaudis 
savo individualizmą parodė pasyviai, užsidariusi į savo kiautą 
ir neprisiimdama svetimos įtakos. 

Savęs išsižadėjimas, pasiaukojimas švysteldavo momen- 
tais vardan aukštesnių idealų. Tai nepriklausomybės kovos. 
Vos jos praėjo, prasidėjo smarkios tarpusavio kovos, kurios 
privedė prie demokratinės santvarkos susilikvidavimo. 
Netiesa būtų tvirtinti, kad tose kovose nebūta idealizmo. Gal 
net per daug savo idealais pasitikėta, kad nesurasta bendros 
kalbos tarp įvairių grupių. Trūkta, sakytum, socialinio jaus- 
mo. Ne tik politiniam, ir visuomeniniam darbe parodyta daug 
idealizmo ir entuziazmo, bet ir čia pasirodė visuomeninės 
etikos spragos. Tos visuomeninės etikos silpnumas, palyginti 
su individualinėm pagundom, prasiveržė visuomeninio pobū- 
džio bylų ir bankrotų forma. 

Valstybinės sąmonės bei socialinio jausmo nėra ir dabar 
pakankamai nei liaudy nei inteligentuos. Liaudy vyrauja 
dvasia: tik manęs neliesk; aš tylomis keiksiu, bet oficialiai 
šypsosiuos ir sprandą lenksiu. Šitas savęs nepareiškimas, be 
abejo, dar baudžiavos vaisius. Tatai charakteringa ir inteli- 
gentams: jie turės savo nuomonę, savaip galvos, bet tylės, 
arba darys taip, kaip fizinės galybės batutas liepia. Žinoma, 
tada susidaro valstybė, kurią Reimers vadina tik minia, nes 
susiklausymas eina ne iš vidaus, bet iš prievartos atskirų 
individualistų, kurie vykdo savo, ne tautos valią. 

Reimers praktiškosiom tautom surado prisirišimą prie 
tradicijų, tam tikrą konservatizmą. Lietuvių tauta su viena 
tradicija buvo neatskiriamai suaugus: su religija ir jos atsto- 
vais. Inteligentai savų lietuviškų tradicijų nei valstybiniame, 
nei viešame, nei privačiame gyvenime dar nesukūrė, bet dau- 
giau iniciatyvos parodė, atmesdami senąsias tradicijas. Kalbu 
apie senąją inteligentų kartą, kurie, atmesdami religijos tra- 
dicijas, nieko sava nedavė jos vietoj. Nebent tik skolinių. Ir 

šiandien mūsų iniciatyva reiškiasi daugiau neigiamąja kryp- 
tim nei kuriamąja: tas pats valstybiniame, tas pat literatū- 
riniame gyvenime, ar visuomeniniame. Pati kūryba reiškias 
daugiau ne turinio kūrimu, bet smulkmeniškos formos. Štai 
gyvenimo keli fakteliai. Sugalvojam pavadinti tam tikros įstai- 
gos viršininką direktorium. Negerai. Jau vadinam tarėju. 
Pabodo. Vėl oficialus įsakymas — vadinti direktorium. Arba: 
sugalvojom ministerio padėjėją vadinti viceministeriu. Nege- 
rai. Vadinam jau generaliniu sekretorium. Vardas keičias, bet 
turinys lieka tas pats. Arba vėl, akademiniam gyvenime gin- 
čijamasi dėl korporacijos vardo, politiniam dėl partijos ar 
sąjungos, lyg tuo vardu būtų pakeista dalyko esmė. Čia prie- 
šingybė Reimerso nurodytiems romėnams ar anglams, 
kuriems svarbu buvo turinys, o vardas iš tradicijos palik- 
davo kaip buvęs. 

Gal daugiau nei valstybiniame gyvenime lietuviai pasi- 
reiškia moksle ir mene. Tiesa, mes nesam pagarsinę savo 
žmonių pasauliniu mastu, bet tai dėl istorinių sąlygų: dar 
nespėjom, o antra dėl to, kad mūsų kalba nėra prieinama 
pasauliui. Vis dėlto jau žinomi ir plačiau vardai Čiurlionio, 
Milašiaus, Baltrušaičio. 

Pastebėtina, kad lietuviai ligi šiol yra linkę daugiau į teo- 
rinius mokslus, abstrakčiuosius, nei į praktinius. Mūsų 
gimnazijos yra bendrojo lavinimo įstaigos. O į specialiąsias 
mokyklas jaunimą šiek tiek pavyko nukreipti tik smarkia 
propaganda, lengvatomis. Ir vis dar susiduriam su faktu, kad 
surealinta gimnazija teko pakeisti klasikine. Gal ypačiai šituo 
teoriškumu yra apsikrėtę katalikai; jie tesirūpina daugiau tik 
teoriniais pasaulėžiūros dalykais, leisdami pro pirštus prakti- 
nius, ekonominius. Net pati teorinė pasaulėžiūra kartais 
disharmonizuojas su praktiniu jos realizavimu. 

Šitų išvadų akivaizdoje nenuostabu, kad Reimers 
mumyse rado daugiau intelektualistinės tautos žymių. Kiti 
mus laiko Rytų pasaulio atmosferoj gyvenančia tauta ir tik 

siekiančia Vakarų aktyvumo, arba, kaip Reimers pasakytų, 
voliuntarizmo. Kad mums per daug rytietiškumo ar intelektu- 
alizmo, kuris reiškiasi mumyse teisės negerbimu, tradicijų 
stoka ir esamų negerbimu, socialinio ir valstybinio jausmo 
stoka, — dažnai nusiskundžiama, ir sakoma, kad reiktų mus 
atmiešti aktyvumu visose srityse. 

Tik ar galima? — Šito klausimo Reimers nesprendė. Tik 
vienoj vietoj neaiškiai prasitaria, kad asmens charakteris esąs 
nepakeičiamas. Vadinas, ir tautos. Bet netiesa būtų, jei taip 
jis manytų. Gali būti nepakeičiamas temperamentas, bet 
charakteris pakeičiamas. Kitaip nustotų prasmės bet kuris 
auklėjimas. Mums kaip tik reikėtų auklėtis trejopam 
gyvenimui: individualiniam, visuomeniniam, politiniam. 
Visose trijose srityse lietuvis reikėtų ne nustelbti, bet auklėti. 
Reikia, — 

1. kad išaugintume teisinę sąmonę, — pagrindą laisvai 
politiškai tvarkytis; 

2. kad sudarytume tautos tradicijas, — pagrindą 
senosios kartos laimėtoms vertybėms prisiimti; 

3. kad išplėtotume kuriamąją iniciatyvą, — pagrindą 
naujoms vertybėms laimėti. 

Tada gal įstengsime pateisinti savo egzistenciją. 

DĖL LITERATŪROS SIAURUMO 
IR LĖKŠTUMO 


— Esat barbarai: meno vertės nesuprantat. 

— O jūs peckeliai: žiūrėjau — nei žmogus, nei kopūs- 
tas; skaičiau — iš viršaus į apačią, iš apačios į viršų. Nieko 
nesuprantu. 

— Išmano kiaulė apie pipirus... — Panašiai pasikalbėjus, 
menininkas vėl imasi kurti ir į stalčių ar užpečkį krauti, o 
publika užsifundija kiną ar proferansą. Kai į stalčių ar 
užpečkį netelpa, menininkas pasiskelbia: paroda, nauja 
knyga. Ir vėl prasideda: 

— Buvau, žiovavau: jūsų bičiulių ir jūsų pačių galvelės 
jau nusibodo. Ir puodai su ramunėm ir agurkais — nieko 
nauja. Duokit kokią Vytauto puotą Nemuno saloje ar iš 
Marienburgo bėgantį Kęstutį, tai žiūrėsim. 

— Jūs norit, kad fotografuotume ir jums istorijos 
albumus darytume. Mes, atsiprašau, menininkai ir savą 
pasaulį kuriam. 

— Na, tai patys jame ir gyvenkit. 

Šitaip stilizuotas menininkų ir publikos trynimasis 
kartais labiau, kartais silpniau iškyla aikštėn, bet jo visados 
esama. Tai rodo, kad kažkas nenormalu tarp literatūros 
producento ir konsumento. Pastarajam trūksta dar estetinio 
išprusimo, bet ir producentas kūrėjas čia pasirodo besąs 

kaltas: neparodo kūrybos, arba įpuolęs į epochinę manierą 
ir susiaurėdamas, arba virtęs fotografu ir suseklėdamas. 
Epochinė mada mūsų literatūroje buvo romantikų įves- 
tas subjektyvumas, kuris vertė kiekvieną poetą lyriškai 
išsakyti savo pasaulį. Lyriškas savęs išsakymas buvo domi- 
nuojanti literatūros rūšis pas mus nuo pat Aušros laikų. Net 
mūsų poemos amžiaus viršūnė yra lyriškai autobiografinė. 
Subjektyvumas atsekė dar ir į romano amžių, bet čia stip- 
riausiam lietuviško romano reprezentante ar tik nebus 
paskutiniu kartu švystelėjęs. O pati lyrika paskutiniais laikais 
traukiasi į užpakalį, palyginti su romanu. Ir lygiai, kaip 
paskesnioji europinėj lyrikoj, ar tik nepradės reikštis daugiau 
objektyvių temų ir motyvų. Pradžiai duomenų jau esama. 
Persimesdami į epinį žanrą, ypačiai į romaną, rašytojai 
visai nejučiomis lyg ir atsako į publikos tylų reikalavimą: 
rodykit ne sau vieniems suprantamus dalykus, bet ir kitiems. 
Jeigu gali susidaryti pusiausvyra tarp lyrikos ir epo, tarp 
subjektyvinės ir objektyvinės kūrybos, tai mūsų kai kuriems 
literatams gresia vienašališkumo pavojus, pasirenkant temas 
ir tipus — pas mus per daug sustingsta ir susiaurėta erotiz- 
mo rate, kuris, anot vieno pedagogo, pavirto „tirštu erotiz- 
mu“ arba „skystu seksualizmu“. Atrodo, lyg nėra žmonių, 
kurių veiksmams būtų kitokis akstinas. Sakoma, dabar 
praėjo idealizmo ir heroizmo amžius. Tegul. Jeigu jau žmo- 
gaus valios nepalenkia socialiniai, tautiniai, religiniai, este- 
tiniai motyvai (emociniai ar racionalūs), tai tegul literatūros 
žmogus būna bent doras egoistas: impulsyvus ar užkietėjęs 
žmogžudys, vagis, kyšininkas, išeikvotojas, intrigantas, 
politinis veidmainis, religijos spekuliatorius. Argi tokių nėra? 
Erotizmo styga literatūroje jau pernelyg Grojama, ir jos 
monotoniškas garsas jau ima ausį rėžti. Reikia literatūroje ir 
kitų Žmogaus dvasios galių. 
Kaip nėra parodytas visas žmogus, taip neišnaudotos 
temos, kurias pakiša pats gyvenimas. Suminėtinas kad ir tas 


22 


istorinis gyvenimas, kurio formos jau aiškiai susikristalizavu- 
sios ir rašytojui lengviau atspėjamos. Štai pereitą mėnesį 
buvo Kražių įvykių sukaktuvės. Pats įvykis padarė įspūdžio 
tiek ano meto žmonėm, tiek nuoširdžiai jis buvo atsimintas ir 
po 40 metų. Bet literatūroj tik praeidamos tą motyvą kitados 
palietė Š. Ragana ir Čiurlionienė. Jaunesnieji — ne. 

Tiesa, kai kurie atsiliepė į šauksmą — pailiustruokit 
mums istoriją — davė eilę Vytautui pagarbinti veikalų. Vis 
dėlto daugelis jų menki. Kai kas net pasidarė klaidingą 
išvadą, kad istorinė tema esanti mūsų laikams nedėkinga. Ne 
istorinis siužetas čia kaltas (plą. puikų Vienuolio ,„Prabočių 
keliais“), bet paties rašytojo užmiršimas, kad kūrėjas yra 
daugiau negu istorijos rašytojas, negu gyvenimo kopijuo- 
tojas. Jis turi parinkti įvykio ar daikto tokius momentus, pro 
kuriuos prasiskleistų jo giliau glūdinti esmė, ne pati įvykio 
išorė. Kaip puikiai gyvojo tam tikro charakterio žmogaus 
esmę surado Sruoga Jogailoje, kaip puikiai Mykolaitis 
Liucijos likime parodė civilizacijos slibiną, kuris Žengia į 
Kauno pakalnę. Tai daugiau negu istorija. 

Pavyzdžiais operuojant, kad ir tame pačiame Kražių 
įvyky rašytojas galėtų įžvelgti ne vien plikus faktus, bet ir jų 
istoriosofiją, jei rašytojas būtų tam linkęs. Čia dėkinga 
medžiaga, kaip ir Schillerio tragedijose, toms etinėms idė- 
joms, kaip moralinė jėga laimi, nors ji būtų fiziškai 
apveikiama, kaip reikia kraujo aukos didesniems žygiams. 
Jeigu rašytojas psichologas, čia gera proga, pažvelgti, kas 
darėsi to kražiškio dvasioj, kada jis ryžos neduoti savo 
šventovės. Jeigu nesurastum tame veiksme ypatingo vieno 
herojaus, tai būtų dar įdomiau parodyti ta pirmykštė 
bendruomeninė dvasia, kada žmogus jaučiasi stiprus, kol jis 
kolektyve, o bejėgis skyrium individualiai paimtas. Pagaliau 
psichologiniu atžvilgiu ar neatrodytų visas tas pasiprieši- 
nimas savotišku lietuviškos dvasios apsireiškimu — pasyviu 
pasipriešinimu. 

Šitokis sintetiškas dalyko esmės įžvelgimas reikalauja iš 
kūrėjo ne tik įgimto gabumo, bet ir intelektinės kultūros. Tos 
intelektinės kultūros stoka ir bus viena iš priežasčių, kodėl 
kai kurie veikalai yra toki lėkšti, banalūs, ištęstų be idėjos pa- 
rinktų faktų eklektika. 

Jeigu jau atėjo metas, kada iš kitų profesijų reika- 
laujama specializacijos, tai rašytojų tokio kūrybinio lyg- 
mens, kokis buvo prieš keliolika metų, šiandien jau 
neužtenka. O ir šiandien dar kai kurie rašytojai ir rašytojos 
tarias, kad užtenka gimti rašytoju ir užversti rinką lapų 
krūva. 

LITERATŪROS PARADAS 


Šiandien rašytojai paraduoja. Ir teisingai jiems priklauso 
metuose speciali diena. Žinoma, vargiai kas besutiks su 
Schilleriu, kad rašytojas tai vienintelis tikrasis žmogus, o 
geriausias filosofas, palyginti su juo, esąs tik karikatūra. 
Tačiau Friedricho Didžiojo žodžiai, valstybininko žodžiai, jau 
verčia pripažinti, kad perteklius atsiranda karalių, kunigaikš- 
čių, bet niekados ne Vergilijų. Jeigu tie valdovai apnuodija sielą 
ir sužvėrina pasaulį, tikrasis rašytojas vėl pažadina žmoniš- 
kumą, kaip ir Dievo žodžio skelbėjas. 

Pasaulyje, anot Herderio, ant apnuodyto medžio, pilno 
karčių vaisių, žydi du žiedai, gaivinami dangiškos malonės 
rasa: kūryba — tai vienas, kuris pašlaksto dvasią gyvybės 
vandeniu; draugiškumas — tai antras, kuris stiprina, gaivina, 
gydo širdį. 

Ir lietuvių istorijoj literatūra gaivino širdį ir vedė tautą į 
ateitį. Literatūra buvo šauklys, kuris rengė kelius paskui 
atžengiančiai Laisvei. Su tikrąja seserim — daina daugiau ji 
nusipelnė kaip kitos meno rūšys. Ir ši diena, prieš pat valsty- 
bines šventes, geriausiai pritinka, kad visuomenė daugiau 
pasidomėtų literatūra ir jos kūrėjais. 


* RR 

Rašytojų būdavo dažnai nusiskundžiama, kad visuo- 
menė šlamštus teskaitanti, kad savuosius rašytojus nieki- 
nanti. Daugelis žmonių, anot austrų Grillparzerio, kūrėjus 
myli taip, kaip sūrius: juos randa gerus tik tada, kada jie yra 
jau išlandžioti kirminų. 

Ir pas mus būta taip. Dabar tvora tarp rašytojo ir visuo- 
menės griūva. Prasidėjo nuo kontakto su mokykliniu jau- 
nimu. Iš mokyklos dažniausiai išeidavo iniciatyva literatūros 
vakarams. Simbolinis kontakto tarp rašytojų ir visuomenės 
gestas buvo nežinomos mokytojos tūkstantinė literatūros 
fondui. Efektyvus to kontakto masinis manifestavimas — 
Ukmergės visuomenės. Dabar jau ne vienas inteligentas ir 
net įstaiga aktyviai atsiliepia į literatūros fondo kvietimus. 

Ir valstybė įvertino literatūrą bei rašytoją kaip svarią pa- 
jėgą valstybės gyvenime. Literatūrinė premija ne tik mate- 
rialiai sušelpia vieną žmogų per metus. Ji pabrėžia ir moraliai 
pagerbia rašytojo profesiją. Rašytojams skirtomis nedi- 
delėmis sumomis valstybė pripažįsta, kad literatūra gali duoti 
valstybei ne menkesnių pagrindų kaip dešimtimis tūkstančių 
apmokamos sportiškos kelnaitės ir paradiniai drabužiai. 


* XX 


Patys rašytojai... rašytojai jau pajėgia organizuotai reikš- 
tis, reprezentuoti save ir tautą, megzti ryšius su kaimynais, o 
savo tarpe palaikyti aną draugiškumą, apie kurį Herderis 
buvo kalbėjęs. Neskaitom mažų asmeninių konfliktų. Rašy- 
tojai jau pergyveno tą „jaunųjų“ ir „senųjų“, „vaikų“ ir 
„tėvų“ trynimosi laikotarpį. Jau kaip praeities dalyką prisi- 
menam anuos liūdnus laikus, kada didžiausiems poetams ir 
rašytojams buvo svaidoma panieka. Su kartumu prisimenam 
graudų susijaudinimą Maironio, kada vienas jaunas rašy- 
tojas, nežinodamas, kaip kitaip reaguoti prieš aną panieką, 

kolegų mestą didžiajam poetui, atnešė jam savo knygelę ir 
siekė žiedo pabučiuoti. 
— Nemėgsta manęs jaunieji... — prisipažino poetas. 
Tos dienos praėjo. Šiandien nėra „senų“ ir „jaunų“. Yra 
viena šeima, kurioje jaunesnieji rodo tinkamą pagarbą vyres- 
niesiems, o vyresnieji ir nemėgina nustelbti iniciatyvos jau- 
nesniųjų, lenktyniuojančių sava kūryba. 


XXX 


Kūrybos pereitais metais pasirodė geros — tiek romano, 
tiek novelės, tiek lyrikos. Romaną reprezentuoja Putinas 
Mykolaitis, Marcinkevičius, Neveravičius, Orintaitė; pirmu 
kartu su romanu pasirodė Čiurlionienė; pasirodė ir nauji 
rašytojai: Ivošiškis, Katilius, Vaineikienė. Novelių rinkinius 
davė Grušas, Inčiūra, Dovydėnas, Zobarskas, Šimkus, Švais- 
tas. Iš senesniųjų rašytojų atgijo su novelėmis Šeinius ir 
Vienuolis. Novelė iš viso pereitais metais pasirodė ir gau- 
siausia ir beletristikoje stipriausia. Lyrikai — Kossu-Alek- 
sandravičius, Kirša, Sirijos Gira, Anglickis, Rutkauskas ir 
naujai pasirodžiusi lyrikė Grigaitytė. Į vaikų literatūrą persi- 
metė Binkis ir Sruoga. 

Tačiau šitoj apstumoj nepasirodė veikalo, kuris visa galva 
būtų kitus prašokęs. Nors šių metų laureatai garbingai 
atstovauja mūsų literatūrai, net jie patys ne vienas yra gerokai 
silpnesnis kaip savo ankstesniuose veikaluose. Didžiausios 
pažangos yra padaręs novelistas Grušas. Net vieno iš geriau- 
sių lyrikų premijuotosios Užgesę chimeros akys nėra paviję 
Intymių giesmių, sustingo puikioje šilkinėje formoje su siauroka 
save apdainuojančia širdim. 

Asmeniškumas maitina ir beletristiką. O kada ji išsi- 
muša iš autobiografinių pasipasakojimų į visuomeninius 
reikalus, per daug sustingsta tose pačiose idėjose ir tuose 

pačiuose personažuose. Davatkos, kunigai, kunigų gas- 
padinės — tai dažnieji pereitų metų beletristų žmonės. Lyg 
mūsų rašytojai tik su jomis ar su jais gyventų ir juos tema- 
tytų. Kita grupė — tai nenaudėlių karjeristų, iš Kauno ar iš 
provincijos, jau prieš porą metų iškeltų Putino ir Grušo, 
dabar tik varijuojami. Dar bėdžiau, kada šita medžiaga 
imama doroti literatūrinėmis formomis. Matai, kad dar 
nespėta pergalvoti, pergyventi; dar neišryškėjusios situa- 
cijos, nesusiformavę tipai; visuomeniniai ar iš viso idėjiniai 
klausimai skelbiami publicistiškai, kartais net paviršutiniš- 
kiau už pačius dienraščius. Pasigendi įvairumo, gilumo, gyvo 
žmogaus. Nejučiomis prisimeni pavojų, kiniečių palyginimu 
pasakytą: su rašytojais, su tapytojais ir muzikais yra kaip su 
grybais: šalia vieno gero dešimt tūkstančių blogų... 


*X** 


Kai Nemuno dugnas pradeda smėliu apsinešti, 
užtveriami krantai, ir pati srovė jį išvalo. Reikia užtverti kran- 
tus ir literatūrai: geriau mažiau, bet giliau ir švariau. Jokie re- 
ceptai vaizduoti tą ir tą dalyką, taip ir taip nepasieks savo 
tikslo, jei nebus pasukta Grušo teisingai susakytu keliu: svar- 
biausias dalykas — vienuma ir kontempliacija. Susitelkimas 
reikalingas, kad gyvenimą pažintų, jį iš esmės suvoktų ir jį 
savyje išnešiotų. Tik tada rašytojas duos teisingą ir gilų 
gyvenimo paveikslą. 

Bet sąlygos... sąlygos moralinės ir materialinės. 

Kai kada moralinių sąlygų užtenka. Užtenka rašytojui, 
jei mato, kad jį įvertina. Grillparzeris ironizuodamas mini, 
kad rašytojui atlyginti užtenka ordinų ir titulų: užjų veikalus, už 
fikcijas mokoma iliuzijomis: Dichter zu belohnen sind Orden 
und Titel. Die besten Mittel fur Fiktionen — Illusionen. 

Taip kitur galima, bet pas mus ne. Mūsų rašytojas 
dažnai negali kūrybai atsidėti. O atsidėti būtina. Tam reikia 

materialinių sąlygų. Joms sudaryti Rašytojų draugija jau 
praktikuoja darbo stipendijas, kad rašytojas atsidėtų bent 
tam laikui, kai rašo. Tai viena iš racionaliausių priemonių. Ji 
galėtų būti kartais ir valstybine stipendija. Tiesa, stipendijos 
gali neištesėti. Bet duodamos gi stipendijos kitiems reika- 
lams — ar visada iš jų sulaukiama rezultatų? Visaip esti. 
Tenka rizikuoti. Rizikuoti, žinoma, racionaliai. 

Antra, knygos tiražą pakėlus, susidarytų savaime 
geresnės materialinės sąlygos. Tiražas pakelti priklausytų iš 
dalies ir nuo visuomenės ir nuo valstybės. Reiktų, kad visuo- 
menė galutinai importuojamus ir verčiamus menkaverčius 
dalykus pakeistų savaisiais kūriniais. Reiktų, kad ir valstybė 
pažvelgtų budria akimi į tas verstines knygas, dažnai tuščia- 
vidures ir idėjiniu ir kalbiniu atžvilgiu, o jos tik gadina skonį, 
demoralizuoja dvasią ir užkerta rinką savajai knygai. Kam 
knygos laisvės varžyti?.. Atsakome: o kodėl gi varžomi deg- 
tindariai ir kokainistai?! 

Bet ir materialinės sąlygos nieko nepadėtų, jei nebūtų 
dar vienos moralinės sąlygos — pačių rašytojų nusiteikimo 
savęs per pigiai neparduoti, nepasiduoti pigiam bisavimui, t.y. 
pirmo pasisekimo apsvaigintam nesirodyti su neapdirbtais 
veikalais. 

Šitos priemonės būtų bent mažutis ramstis tam, kad 
rašytojo intelektualinis ir kūrybinis lygis pakiltų. Tada atsi- 
rastų dar didesnis ir vaisingesnis kontaktas tarp rašytojo, 
visuomenės ir valstybės. Kai visuomenės dvasia apsineš 
kasdieninėmis dulkėmis ir apsitrauks rūdimis, tada rašy- 
tojas, iš pareigos jau aukščiau visuomenės stovėdamas, savo 
kūryba suvoks visuomenės žengiamų kelių esmę ir savaime 
pašvies švyturiu, kurio spinduliuose taurės žmonių 
gyvenimas. Kada pompa ir etiketas, sakė Lessingas, iš 
žmonių padaro mašinas, tai kūrėjas iš mašinų vėl padarys 
žmones. 

DVASINIS LIĖTUVIO VEIDAS 
NEPRIKLAUSOMOJ LIETUVOJ 


1. Luomų formavimasis ir kaimo pasinešimas individualistine 
linkme. 2. Rytietiškoji šviesuomenė ir jos statinė reikšmė dabarčiai. 
3. Vakarietiškoji šviesuomenė ir jos dinaminė reikšmė dabarčiai. 4. 
Lietuvinė šviesuomenė ir jos savitumo ieškojimas. 5. Miniažmogio 
formavimasis ir uždaviniai ateičiai. 


Nepriklausoma Lietuva, nepriklausomas joje lietuvis — 
yra nuolatinis mūsų idealas. 

Tačiau nepriklausomybė visuomet yra tik reliatyvi. Kiek- 
viena valstybė priklauso nuo kitų. Tiek materialiai, tiek 
dvasia. Kiekvienas lietuvis savo valstybėje jau irgi yra pri- 
klausomas nuo esamosios epochos ideologinės, socialinės 
bei politinės padėties, nuo visos tautos išgyventojo likimo. 
Neįmanoma įrodyti, bet vis dėlto patikima tezė, kad 994 
žmogus veikia kitų įtakoj, ir tik paskutinis procentas yra jo 
nuosavasis „Aš“. Tačiau šitas nuosavasis procentas duoda 
toną visai žmogaus individualybei. Kaip raugas minkymui. Ir 
svarbu tik, kad savoji individualybė pajėgtų prisiimti tas visas 
įtakas, perdirbti jas kaip medžiagą, bekurdama ir bepilnin- 
dama savo dvasinį veidą. 

Susekti dabartinio lietuvio tipą, sucharakterizuoti jau 
nepriklausomos Lietuvos žmogų yra labai sunku. Dar per arti 
jo esama. Dar per daug mūsų akis pagauna atskiras smulk- 

menas. Jos nustelbia ir kliudo suvokti esminius bruožus. Dar 
per daug jame patys esame pasinėrę, dėl to subjektyviai 
lengva pasisakyti. Tik tada, kai galės jau kiti pažvelgti į da- 
bartinį lietuvį iš perspektyvos, tada vaizdas bus ryškesnis, 
pilnesnis ir objektyvesnis. Tačiau dabartis reikalauja pamė- 
ginti diagnoziškai pažvelgti į lietuvį, kitaip sakant, į save 
pačius, kad galėtum dar bent kiek dvasinio veido formaciją 
bei kuraciją pasukti racionalesne linkme. 

Nepriklausomoj Lietuvoj visuomenė jau kompaktiš- 
kesnė kaip anksčiau. Jos neskaido jau taip griežtai socia- 
liniai skirtumai. Nebėra bajorų ir baudžiauninkų. Vadinas, 
nebėr antagonizmo tarp tų dviejų socialinių luomų. Jėgos gali 
eiti ne tarpusavio kovai, bet kūrybai. Tiesa, jau stovime aki- 
vaizdoje naujos galimos socialinės kovos. Gali prasidėti, tra- 
diciniu terminu tariant, socialinis antagonizmas tarp prole- 
tarų ir kapitalistų. Mes neturime, objektyviai imant, 
kapitalistų. Mūsų milijonieriai arba dar negimę arba skolose 
paskendę. Tačiau ne kapitalo kiekybė nulemia kapitalizmą ir 
kovą su juo, o kapitalizmo dvasia. Kapitalizmo dvasia yra tie 
nusiteikimai, kurie turtingesniuosius skatina išnaudoti netur- 
tingąjį, nepagerbti jame žmogaus ir neduoti jam pra- 
gyvenimo sąlygų, būtinų žmogui. Proletarų — taip, jau 
turime. Turime daug neturtėlių, nepajėgiančių duonos kąsnio 
užsidirbti. Bet svarbiausia — jau atsiranda proletaro dvasia 
— būtent, pasijutimas, kad turtingesnis išnaudoja, kad jis yra 
skriaudėjas, kad jo turtas turi priklausyti visiems; tai pavydas 
ir pagieža, su kuria neturtingasis kreiva akim pažiūri į turtin- 
gąjį. Čia bus užuomazga naujai socialinei kovai, jeigu tinka- 
mu laiku nebūtų pašalinta jai proga. Tačiau ligi šiol šita kapi- 
talistinė, o ypačiai proletarinė dvasia dar nėra labai stipri, ir 
socialinė kova dar nėra suskaldžiusi mūsų visuomenės. Joje 
aiškiai pirmaujamas balsas tenka ūkininkams ir iš jų kilusiai 
šviesuomenei. 

Kontaktas tarp ūkininko ir šviesuomenės, užsimezgęs 

slaptosios kovos laikcis, pasiekęs aukščiausią laipsnį nepri- 
klausomybės kovų laikais, irgi nėra nutrūkęs. Vis dėlto jis yra 
apsilpęs. Neabejotinai apsilpęs. Apsilpęs, kaip paskiau 
mėginsim iškelti, dėl šviesuomenės kaltės. Apsilpęs ir dėl 
pačių valstiečių natūralaus psichikos pasikeitimo. Senesnių 
laikų valstietis į inteligentą žiūrėjo su dideliu respektu, pasi- 
tikėjimu, pagarba ir meile. Nelemtas šviesuomenės autori- 
teto piktanaudojimas tą pagarbą liaudies akyse stipriai 
sukrėtė. Į šviesuomenę ir jos darbą liaudis ima žiūrėti ne 
kartą jau su panieka, su kartėliu. Išaugo liaudyje kriticizmas. 
Mato šviesuomenėje valdininkėlius, kuriems algelė svarbu. 
Paties valstiečio ūkininko savisąmonė, jo individualizmas jau 
sustiprėjo. Jis pradėjo jaustis ne dulkė ir ne plytelė vals- 
tybėje, bet jėga, reali jėga. 

O kada ji pasijus išnaudojama, tada nepalankus žvilgs- 
nis turės tendencijos pavirsti prieštaraujančiu veiksmu. ,,Mes 
tiems Kauno ponaičiams nuausim šilkines pančiakas“, grasi- 
namai ištrūksta posakiai. Tiesa, ūkininkas vis liks ūkininkas. 
Jis nepaslankus. Jis pasiskųs, pakeiks, bet vis tiktai tarp 
savęs; kad ir šiaušdamasis, jis eis jam dedamas pareigas, ko! 
bus neorganizuotas. Bet tik organizuotas jis galėtų pasinešti 
destruktyviniam darbui, kovos keliui. Paradoksas, kad orga- 
nizuotas ūkininkas gali būti pavojingas, bet tai faktas. Antra 
vertus, tik organizuotasis ūkininkas gali išsilaikyti koordi- 
nuotam su šviesuomene darbe. Taigi organizacijos reikšmė 
priklausys nuo to, kokia bus pati organizacija. Destrukty- 
viam darbui lengva būtų pastūmėti ūkininką, nes jis paskiau- 
siais laikais yra labiau sumaterialėjęs, nusižiūrėdamas į švie- 
suomenės, ypačiai valdininkų, gyvenimą, o šiandien jam ne 
paslaptis gyvenimas ne tik jo valsčiaus ir apskrities inteli- 
gentų, bet ir aukščiausiųjų valstybės pareigūnų. Tiesa, tarp 
tų pareigūnų galėtų rasti ir nuostabaus pasiaukojimo ir 
idealizmo bruožų, bet tokia jau visų žmonių prigimtis — 
pastebėti kas juoda ir pagal tuos dalinius juodumus susi- 

'ormuoti visuotinę opiniją apie šviesuomenę. Sulaikyti nuo 
naterialėjimo ir pagiežingumo sunkiau ir religijai. Tie patys 
nteligentai kaime religiją yra žymiai suracionalistinę ir net 
sureliatyvistinę jos reikalavimus. Jeigu anksčiau religijos 
aormos, vadinamieji įsakymai, buvo be apeliacijos vykdytini, 
rai dabar ne vienas iš tų įsakymų yra racionalistiškai pasve- 
"amas: vykdyti, ar ne. Tai yra natūrinio žmogaus kelias į 
<ultūrinį žmogų. Dabartinė šviesuomenė tą kelią jau yra 
auėjus. Šviesuomenėj religijos reikalavimai buvo „sukri- 
Hikuoti“ kitados, visai nevykdomi. Naiviai, tėvų namuose bū- 
dami, tos religijos laikęsi, lygiai naiviai ją paniekino, iš tėvų 
pasitraukę. Dabar jau sąmoningai šviesuomenė grįžta prie 
religijos; sąmoningai įsitikina religijos reikalavimų natū- 
ralumu ir racionalumu ir imasi juos vykdyti. Kaime šitas 
procesas dar bus. Tik organizacinis gyvenimas palaiko 
ūkininko ir religinį gyvenimą, ir jojo socialinę sąmonę, ir jo 
idealizmą. 

Šitokis kelias ūkininko dvasiai gai charakteringiausias 
yra suvalkiečių tarpe. Jie toliausiai yra pažengę kultūros isto- 
rijos raidoje. Mažiausiai juo yra pažengęs aukštaitis. Jis dar 
nėra sutraukęs natūrinio žmogaus dvasios dorybių. Bet ir 
jam grės tas pats kelias — vėl, jeigu sąlygos bus tokios, 
kokias jis randa šviesuomenės gyvenime. Ir čia tenka žiūrėti, 
kad tas kelias būtų palankiausias ir jam ir visai valstybei. 

Šviesuomenės, kuri jau lemia valstybės gyvenime, šituo 
trumpu nepriklausomos Lietuvos laikotarpiu pažymėtinos 
trys kartos: seniausia, vidurinė ir jauniausia. Visos jos yra 
kilusios iš to paties kamieno — iš kaimo. Tas kamienas 
skirias nebent jauniausios kartos, nes tik paskesniais laikais 
taip stipriai pasikeitė ūkininko psichologija. Jeigu šitų trijų 
kartų dvasinis veidas nėra vienodas, daugiau kaltos tos aplin- 
kybės, kurios dėjo bruožą po bruožo mūsų šviesuomenės 
dvasiniam vaizdui. Būtent, seniausioji karta, kurios veteranai 
eina vienas paskui kitą į kapus, savo etninį pagrindą kulty- 

vavo Rytuose; vidurinė karta, kurios daugumas dabar yra 
įstoję į kuriamąjį darbą, kultyvavosi Vakaruose; jauniausioji 
karta, tik dabar pradėjusi reikštis viešajame gyvenime, jau 
išaugo ir subrendo čia pat Lietuvoje. 

Rytų gyvenimas su sava biurokratine karjerizmo atmo- 
sfera daugelį mūsų šviesuomenės prarijo. Iš šimtų lietuvių 
studentų lietuvybei išliko ištikimi dešimtys. Už tat likusieji 
buvo aistringi idealistai, kurie būsimąja Lietuva tikėjo, jos 
ilgėjosi, realiai jai dirbo. Tačiau ir jie, kaisdami Rytų atmosfe- 
roje, buvo gavę svetimųjų bruožų. Socialiniu atžvilgiu jų dau- 
gumas tapo socialistinės luominės valstybės šalininkais; 
mažesnė dalis palinko į darbininkų luomą, didesnė — į vals- 
tiečius. Religiniu atžvilgiu — mažesnė dalis buvo ateistai, 
didesnė — indiferentai, liberalai, su aiškiomis antipatijomis 
Bažnyčiai. Dalis pasinešė ir į aiškų nihilizmą — visa ką neigti, 
šaipytis. Tačiau tai buvo žmonės su nusistatymais; su jais su- 
augo, sukietėjo. Jų negalėjo pakeisti naujas gyvenimas su tei- 
singais ar klaidingais posūkiais. Dėl to gyvenimo banga juos 
užpila. Tačiau ligi šiol jų įtaka tebėra stipri praktiniame visuo- 
menės gyvenime, nes jie tebedominuoja akademinėse, eko- 
nominėse, apskritai, aukštosiose sferose. Iš čia suprantamas 
noras kitai ideologijai, religinei, katalikiškajai, turėti akademi- 
niame gyvenime tam tikrą celę, laisvą nuo anos grupės 
ideologijos. Lygiai suprantamos ir pastangos su šita cele 
kovoti. 

Tik susikūrus nepriklausomai valstybei, sugrįžo ir kita 
dalis šitos senesniosios kartos, subrendusios rusų dvasioje. 
Sugrįžo ir tie, kurie su lietuvybe ryšius buvo kitados tyliai 
sutraukę dėl gardaus valgio šaukšto, anot Kudirkos. Dėl 
naujo šaukšto jų dalis ir sugrįžo į Lietuvą ir ėmė dėtis tikrai- 
siais lietuviais. Iš jų išaugo eilė savanaudžių, veidmainių, 
idealistinėmis skraistėmis prisidengusių savo grobuoniškus 
norus. Juos teisingai ir talentingai Grušas dešifravo Karje- 
ristuose. Iš jų pirmiausia ir atsirado tas grybas, kuris apnuo- 

dijo mūsų šviesuomenės veidą: įveisė jame karjerizmo bruo- 
žus, demagogijos, kultūrinės stagnacijos, savęs tukinimo; jie 
suardė liaudies akyse inteligento aureolę ir nutraukė su ja 
dvasinį kontaktą. Prieš juos ar prieš jų produktą pakėlė pasi- 
piktinimo balsą ir patys taurieji atgimstančios Lietuvos 
kovotojai: Maironis, Jakštas. Bet jų balsas jau buvo balsas 
piemens, kuris pernešė per pavojingas klampynes avelę ir 
pamatė, kad jos neišvengiamai vilkų dantys tykoja. Prieš šitą 
sumenkėjimą pakėlė balsą jau nepriklausomos valstybės 
dešimtmečiui praėjus ir tyliai visuomenės gyvenimą stebėjęs 
Faustas Kirša Pelenuose. Bet irgi veltui... 

Aną šviesuomenės kartą vis daugiau atsveria kitos dvi, 
ypačiai vidurinė, brendusi jau Vakarų Europoje. Į Vakarų 
Europą mūsų šviesuomenė, kilusi iš valstiečių, pirmiausia 
patraukė iš kunigų seminarijų. Dėl to pirmieji vakarietiškos 
dvasios pionieriai buvo kunigai. Tačiau su prieškariniais 
laikais atsiranda tenai ir pasaulininkų inteligentų. Karta, tiek 
kunigų, tiek pasaulininkų, kurie brendo maždaug Didžiojo 
karo metu Vakaruose, ir duoda vieną iš pagrindinių tonų 
dabartiniam inteligentiniam veidui. Vakarų dinamizmas, orga- 
nizuotumas, sistemingumas, racionalumas negalėjo palikti 
svetimi ten studijavusiems lietuviams. Ta dvasia kultyvavo 
flegmatišką, neveiklų, savim nepasitikintį, smulkių užsi- 
mojimų etninį lietuvio charakterį, kurį laiką dar kvėpavusį ru- 
siškojo nihilizmo atmosferoje ir apskritai rytietiškame 
palinkime į refleksiją, ne į akciją. Gal dėl to ir šita karta davė 
Lietuvai daugiau organizuotumo, užsimojimo, pasitikėjimo 
savimi ir aktyvumo. Ji gi, permetus savo akciją į liaudį, 
sukūrė ypačiai organizuotą jaunimo, darbininkų visuomenę. 
Iš jos lig šiol išeina daugiausia visuomeninės ir kultūrinės 
iniciatyvos. Tas populiarusis laikrodžio sukimas labai charak- 
terizuoja šitos kartos dinamizmą, kurį stengias subanalinti 
ankstesnės kartos, ypačiai rytietiškos dvasios stagnacija. 

Šitos kartos idėjiniame nusistatyme atgijo ir tai, kas 

rytietiškoje kartoje buvo paneigta. Aristotelinėje tomistinėje 
filosofijoje daugumas mūsų vakariečių studentų bręsdami, 
susiformavo ideologiją, kuri iš esmės gerai harmonizavo su iš 
tėvų paveldėta dvasia: religingumu,  demokratiškumu, 
lietuvišku tautiškumu, galimu luomų solidarumu. Visa tai 
šviesuomenė iš instinktyviosios srities valstiečių tarpe pakėlė 
savyje iki sąmoningo laipsnio. Nenuostabu, jeigu šita reli- 
ginės šviesuomenės srovė rado daugiausia atgarsio liaudyje, 
ypačiai priaugančioje kartoje. Lietuvišką mokyklą baigusieji iš 
jaunesniosios kartos irgi pritapo prie jos idėjų ar bent tapo jai 
giminiški. 

Putinas Mykolaitis Altorių šešėly gražiai atskleidžia, kaip 
iš tų pačių Vakarų pūstelia į Lietuvą ir dar kitokių idėjų 
dvasia. Kunigo daktaro Laibio lūpomis romane prabyla 
sumoderninta natūralistinė filosofija, parsinešta irgi iš 
Vakarų. Spręsdamas individo ir kolektyvo santykius, arba, 
konkrečiai kalbant, kunigo santykius su savo Bažnyčia, jis 
mato, kad Bažnyčia iš savo tarnų reikalaujanti visiško pasi- 
aukojimo, visiško atsidavimo, net savęs sunaikinimo dėl Baž- 
nyčios imperializmo. Ir tokis Bažnyčios imperializmas nėra 
smerkiamas. Nesmerkiamas būtų nė valstybinis imperializ- 
mas, kuris asmenybę taip pat sunaikina dėl valstybės gero- 
vės. Ir matom paskutiniais laikais įsigalėjus; praktikoje vals- 
tybinį imperializmą, ar fašistinį, ar nacionalsocialistinį, ar 
komunistinį imperializmą, kuriame respekto asmenybei, 
žmogui visai nebeliko. Valstybė sprendžia ne pagal teisinius 
moralinius principus, bet pagal savo naudą. Įsigalėjo prak- 
tikoje amerikiečio James pragmatizmas: dalykas yra tei- 
singas tada, kada jis mums duoda naudos. 

Šitokios parneštinės idėjos negalėjo nerasti pritaikymo ir 
Lietuvos valstybiniame ir visuomeniniame gyvenime; negalėjo 
jos neatsiliepti ir jauniausiajai kartai. 

Jauniausioji karta, dabar bejeinanti į viešąjį gyvenimą, 
jau yra augusi ir brendusi nepriklausomoj Lietuvoj, lietuviš- 

kos mokyklos auginta. Pasikeitus ūkininko psichologijai, ir 
jaunosios kartos etninis pagrindas truputį kitoks. Pasikeitusi 
jau ir aplinkuma, kuri formuoja būsimąjį inteligentą. Tačiau 
šitoje aplinkumoje jis neišvengia svetimų įtakų. Jas pažįsta 
jau ne tiesiogiai santykiaudamas su Rytais ar Vakarais, bet 
per savo mokytojus, per anų abiejų ankstesniųjų kartų 
žmones. 

Kandidatas į naująjį inteligentą tebekopia daugiausia iš 
kaimo. Likdamas toj pačioj lietuviškoj aplinkumoj, jis neturi 
kada nusikratyti kaimiškomis tradicijomis. Naujų tradicijų — 
inteligentinių jis neturi kur susidaryti, nes jų iš viso dar 
neturim. Iš kaimo jis atsineša į mokyklą ir paskui į gyvenimą 
kai kuriuos bruožus; pirmiausia stiprią jėgą, energiją, kuri 
kalnus kyloja. Tik ji labai neapdirbta. Nėra gimnazijoj nei uni- 
versitete kas ją sukultūrina ir pakeičia grakštesnėmis tra- 
dicijomis. Dėl to kaimiškas vulgarumas, vadinamasis berniš- 
kumas, dažnai yra išlikęs ir mūsų kalboj, ir dainoj, ir šokyje, 
o tapus šiokiu ar tokiu viršininku, ir mūsų santykiuose su 
klientais. 

Tiesa, studentiškos tradicijos šlifuoja būsimą inteligentą. 
Bet daugelis mūsų akademinių tradicijų yra paskolintos iš 
antrosios kartos, kuri jas parnešė iš vokiškojo tipo universi- 
tetų. Daugelis vokiškųjų tradicijų, insignijos, špagos, cere- 
monialas bažnyčioje ir net eilė dainuškų ar dainavimo būdų, 
prigijo studentuose. Tos tradicijos, kurios vokiečiuose istoriš- 
kai yra pateisinamos (pvz. viduramžiškos špagos!), mums 
pasidarė primestos, mūsų dvasios dar nesuvirškintos. Šitos 
tradicijos tik rodo, į kurią pusę kultūriškai gravituoja mūsų 
jauniausioji karta, nors ir Lietuvoje brendusi. 

Savų tradicijų nespėjusi sukurti, betgi ji turi savos 
originalesnės dvasios. Ji, akademinė jaunuomenė, skirias nuo 
užsienio. Bent iš pradžių mūsiškė yra idėjingesnė; savo or- 
ganizacijas susikūrusi daugiau ideologines, ne vokiškai 

kolegines, bruderšaftines. Tik mūsų studentų ryšys su kaimu 
truputį silpsta. 

Gyvendamas jau savoje valstybėje, jaunosios kartos 
žmogus beturi mažiau revoliucinės nuotaikos. Atitrauktas 
nuo visuomeninio veikimo, iš viso, daugumą imant, mažiau 
begalvoja visuomeniniais klausimais. Pamažu pasuka jis arba 
į mokslą arba į buršišką gyvenimą. Nors mokslui sąlygos 
sunkios, nors vargiai bėra pasaulyje biblioteka, skaitykla, 
nepakenčiamesnė akademiniam darbui, kaip mūsiškė, 
tačiau atsineštinis sveikas pagrindas duoda užtenkamai 
uolumo ir sugebėjimo studijuoti ir pasiekti patenkinamų 
rezultatų. Tačiau pažymėtina, kad moksle pereinama į 
vienašališką specializavimąsi. Specializavimąsi tik dėl profe- 
sijos, dėl duonos kąsnio. Kas nėra tiesiogiai susiję su 
būsimąja profesija — nebesidomima. Akademinės paskaitos 
susilaukia iš studentų tarpo ko mažiausia klausytojų, jeigu 
tos paskaitos jų profesijai nėra privalomos. Yra pavojaus, 
kad gali išaugti specialistai, be platesnių horizontų į mokslą ir 
gyvenimo visumą. Tokie žmonės nuo bendrojo valstybės 
gyvenimo pamažu atsišlieja. 

Nežiūrėdama į mokslą kaip į mokslą, o tik kaip į pragy- 
venimo šaltinį, dalis akademinės jaunuomenės tapo amžinais 
studentais, kai tik gavo šiokias tokias tarnybėles. Kiti, tarny- 
bomis apsirūpinę, pasuka grynai buršiško pasilinksminimo 
keliu. Imti iš gyvenimo visa yra patapę jiems beveik gero 
tono ženklu. To mokosi jie iš vyresniųjų, sakytum, savo 
vadų; tą pateisina ir hedonistinė filosofija. 

Tačiau apie juos nėra ko bekalbėti. Jie iš gyvenimo 
iškris, kaip pelai. (Gyvenimui ima paprastai vadovauti tie 
nedaugelis, kurie pajėgia išlikti nepriklausomos dvasios. 
Šitokios nepriklausomos dvasios akademiniame gyvenime 
daugiausia jausti ideologinėse organizacijose. Nors ir muš- 
damiesi į profesiją, jų nariai neatitrūksta iš vienos pusės nuo 
ideologijos, padedančios visą žiniją suvesti į sintezę, sistemą, 

nepraranda kuriamojo veiklumo, kuris kyla, besimušant į 
gyvenimo paviršių. Žinoma, jiems dažnai gresia abudu 
pavojai: atitrūkti tik į grynuosius, siauruosius, „duoninius“ 
mokslus arba atitrūkti ir nuriedėti į pilkiausiąjį hedonizmą be 
jokios asmenybės ženklo. Tai dažnas kelias atskiroms asmeny- 
bėms. Tačiau pati idealistinė linkmė pas mus nėra subankruta- 
vus ir nesilpnėja. Iš šalies į ją žiūrima su simpatija. 

Idėjiškai akademinė jaūnuomenė jau vis labiau orien- 
tuojasi pagal Vakarų gyvenimą. Rytų įtaka vis labiau silpsta, 
nors senosios kartos ne vienas Rytų auklėtinis tebėra aka- 
deminiame forume labai svarus. Tik jų įtaka idėjiškai jau silp- 
nesnė gal dėl jų pasyvumo; gal dėl to, kad Vakarų dvasia 
paskutiniais laikais iš viso pas mus prieinamesnė ir agre- 
syvesnė už Rytų. Idealistinės linkmės akademinis jaunimas ir 
eina išvien su tos antrosios vidurinės kartos reprezentantais. 
Jie palinkę ir reikalauja aktyvumo; jie reikalauja griežtumo ir 
tempo; jie reikalauja didesnių užsimojimų. Tai jau geras 
ženklas, kad sulaužyta bent kiek baudžiauninkiška dvasia, 
sulaužytas sėslio lėtasis tempas ir nepaslankumas. Tačiau 
kol kas tai tik žodinis išsivadavimas. Tebėra pavojus apie tai 
tik kalbėti, o ne daryti; pavojus perdirbinėti tik pačias 
formas, persėdinėti iš vieno organizacijos pavidalo į kitą, o ne 
iš esmės dirbti; pavojus iš kitų reikalauti, ne iš savęs duoti. 
Pasakytum, tai kunkuliavimo periodas, savęs ieškojimo. 

Akademinis jaunimas užgriebtas platėliau, nes jis labiau- 
siai išryškina savyje tuos dvasinius bruožus, kurie glūdi būsi- 
majam inteligente. Jau į savaimingą gyvenimą išėjusiame 
intelegente akademiniai bruožai tiek apiblėsta, kiek apiblėsta 
iš viso subrendęs Žmogus. 

Naujasis inteligentas, išėjęs iš studentų, labai daug pri- 
klauso nuo politinių ir socialinių aplinkybių. Antspaudą jam 
deda pirmiausia imperialistinis ir totalistinis valstybės 
supratimas. Iš Vakarų Europos mielai sutinkamas principas 
— viskas valstybei, viskas per valstybę, viskas iš valstybės. 

Valstybė yra suprema lex. Privati iniciatyva turi būti vals- 
tybei palenkta. Religinės ir visuomeninės įstaigos nesmer- 
kiamos, jos toleruojamos, jos net palaikomos — tiek, kiek jos 
pritaria ir palaiko valstybės politinį režimą. Praktikoje galioja 
anas minėtasis pragmatizmas: teisinga tai, kas yra naudinga 
valstybei. O apie tai sprendžia atskiros asmenybės, nebe 
masė, nebe visuomenė. Jos uždavinys eiti savo kasdienines 
pareigas ir paklusti centralizuotai, stipriai centralizuotai, ir į 
valstybės rankas suimtai gyvenimo vadovybei. Ir prie šitų 
sąlygų inteligentas ar pusinteligentis prisitaiko. Jis įpranta 
atsisakyti savo individualybės, bent jos niekur nereikšti, užsi- 
daryti savo profesijoj; joje išmoksta būti automatas. Savo 
interesų horizontus suredukuoja į save ir savo šeimą. Maiš- 
tingo veiksmo jam nekyla, nes jis stipriai ekonomiškai yra 
suimtas valstybės saujoj. Net tie, kurie studentaudami buvo 
lakesnės, maištingesnės dvasios, tie aprimsta, nes žino, kad 
valstybė jam algą moka, o gali ir nemokėti. Savarankiškesnis 
galėtų būti ne valdininkas, bet laisvos profesijos žmogus, 
kaip teisingai yra iškėlęs Grušas Karjeristuose. Tik laisvo- 
sios profesijos lietuvių neišplėtotos. Pagaliau net ir jos yra 
stipriai jau sucentralizuotos valstybės rankose. Ir laisvosios 
profesijos žmogus vardan materialinės savo egzistencijos 
įsipareigoja manyti taip, kaip mano valstybė, ir daryti, ką ji 
daro. 

Net ir savaime, be jokios valstybinės represijos, visuo- 
meninė dvasia silpsta. Randama sau pasiteisinimo nebesi- 
domėti viešaisiais reikalais ir nesiimti už juos atsakingumo. 
Belieka nusiteikimas, kad už juos turi atsakyti kažkas kitas, 
tik ne aš. Jeigu kas daroma negerai ar nedaroma, atrodo, 
kalta yra valstybė, kalti tie kiti asmenys, o patsai kaltintojas 
jaučiasi atleistas nuo pareigos imti ir daryti pačiam, kad būtų 
geriau. Dostojevskis buvo teisingas, Didžiajame Inkvizi- 
toriuje vaizduodamas, kad ateina tam tikri laikotarpiai, kada 
žmonės atsisako nuo savo laisvės. Kam ji, ta laisvė; paimkit 

ją iš mūsų! Tik duokit mums duonos ir žaislų! Juk maloniau 
pasinerti mažo ratelio, kompanijos, šeimos ar net profesijos 
džiaugsmuos, nekaip kvaršinti sau galvą viešaisiais dalykais, 
kurie paprastai reikalauja pasiaukojimo. Ir tie kiti ateina ir 
paima tą laisvę, stengdamiesi duoti reikalaujamos duonos ir 
žaislų, ypačiai žaislų. Juk nė vienoje valstybėje nėra taip stip- 
riai akcentuojamos viešosios iškilmės, paradai, šventės, kaip 
Vokietijoj, Sovietų Rusijoj ar Italijoj. Tie žaislai turi sugundyti 
žiūrėtoją, nustebinti, pagauti ir vesti paskui. Tai tas pats 
psichinis pergyvenimas, kurio vedami vaikai seka paskui 
kareivių orkestrą. 

Formuojasi, vadinas, minios žmogus. Jis susidaro 
paprastai mieste. Jo vaidmuo ir pasireiškia tik mieste, arba, 
geriau sakant, minioje. Atskiras jos narys rolės nevaidina. 
Tik visa masė sudaro foną, kuriame pasireiškia vadovaujan- 
tieji. Minia, kaip choras, kaip statistai spektaklyje, kad 
solistai išryškėtų ir efektą darytų. Minia sudarys masę 
gatvės, stadionų, teatrų iškilmėms stebėti; jomis džiūgauti, 
juoktis, žavėtis. Tik susitelkti, gilintis ir sielotis ji nemėgsta. 
Dėl to ji pripildys stadionus nepabaigiamų šūkavimų saviš- 
kiams laimėjus; neapykantos svetimiesiems laimėtojams; 
neapykantos iki žiaurumo ir zoologinio keršto. Ji pripildys 
tuos teatrus ir kinus, kuriuose bus daug pigių efektų, žadi- 
nančių smalsumą, sentimentalumą, pikantiškumą, juoką. Tai 
pats pigusis primityvusis menas. Aukštesnis menas jai nesu- 
prantamas, jo nemėgsta ir nelanko. 

Tai naujas luomas, miesčioniškasis luomas. Jis susidaro 
jau ir pas mus. Jame rasime iš dalies valdininkų, net aukš- 
tųjų; rasim tarnautojų, laisvosios profesijos Žmonių, pus- 
inteligenčių ir kitokių. Juos visus jungia menkas intelektinis, 
estetinis lygmuo, visus jungia pasyvus dalyvavimas viešuo- 
siuos reikaluos, hedonistiniai interesai gyvenime. Putinas- 
Mykolaitis vaizdžiai Altorių šešėly atskleidė tai Glaudžiaus ir 
kitais tipais. 

Miniažmogis pas mus kol kas susidaro daugiausia iš 
kaime augusių į miestą atkilusių žmonių. Jų išsineštines natū- 
rinio žmogaus dorybes absorbuoja miestas ir deda ant jų 
naują miesčionio tinką. Tačiau buvusiam kaimiečiui, virstan- 
čiam dabar miestiečiu, daros gaila netolimos praeities. Šitą jo 
dvasios melodramą yra pajautę mūsų rašytojai ir poetai. Ją 
išreiškė pasiilgimo šauksmu — atgal prie žemės, prie kaimo, 
prie natūrinio gyvenimo. 

Atgal betgi į kaimą nebesugrąžinsi. Antra, mums reika- 
lingas ir miestas. Kad tik jis būtų lietuviškas. Miestas juk 
duoda toną krašto civilizacijai ir kultūrai. Dėl to tektų dilemą 
išspręsti: miesčioninti blogąja prasme ir tam tikslui maitinti ir 
toliau gyventojus pigiąja gatvės spauda, banaliais spektak- 
liais, azartiniais žaislais; ar sistemingai kelti miniažmogio 
intelektinį, moralinį, estetinį lygmenį, kad jis pavirstų 
asmenybe, kurioje dvasinis pradas dominuotų. 

Kai mums rūpi nepriklausomoje valstybėje turėti nepri- 
klausomosios dvasios lietuvį, tai pasirinkti nėra sunku. Tik 
labai sunku įvykdyti, nes mes, jau daug ką laimėję, dar nepa- 
kankamai išmokom gerą mintį ryžtingai paversti darbu. 

KAI KAM NEPAGEIDAUJAMAS 
LIUDININKAS 


Būtent, liudininkas, kad lietuvybė Vilniaus krašte tebėra 
gyva. Tas liudininkas yra Vilniaus krašto tautosaka, kurios 
didelį tomą, kruopščiai ir metodingai paruoštą, šiomis die- 
nomis išleido Lietuvių tautosakos archyvas. 

Kai byla eina džentelmeniškai, kai joje pirmiausia norima 
tiesą surasti, tai šaukiami visi liudininkai. Bet mūsų laikų 
bylose paprastai norima ne tiesą susekti, bet laimėti. Laimėti 
žūtbūt, nepaisant jokių priemonių. Dėl to visi nepageidau- 
jami liudininkai stengiamasi iš anksto arba paslėpti ar sunai- 
kinti. Pastangos nuslėpti tiesą šiandien yra apsunkinusios ir 
mokslo sąlygas, o kartais patį mokslą iškraipiusios ar su- 
paraližavusios. 

Tokiose sąlygose yra atsidūręs ir tautosakos rinkimas 
Vilniaus krašte. 

Tautosakos rinkimą Vilniaus krašte buvo organizavęs 
jau Basanavičius. Rinko daugiausia lietuviškų mokyklų 
mokiniai ir mokytojai. Surinktoji medžiaga buvo sudėta 
Lietuvių mokslo draugijoj Vilniuje. Ligi 1936 Lenkų valdžia 
dar nedraudė rinkti. Bet 1936 vienas iš aktyviausių rinkėjų 
Matas Untulis, Vilniaus storastos įsakymu, buvo ištremtas. 
Jam neleido pasiimti nė savo surinktosios tautosakos. Tais 
pat metais spalio mėn., storastos įsakymu, policija paėmė iš 

„Ryto“ d-jos pirmininko kun. K. Čibiro kraštotyros lapus, 
kuriuose buvo užrašinėjami seni lietuviški posakiai, mįslės, 
pasakos ir kita. Jau 1937 pradžioje Vilniaus Trakų ap. sto- 
rasta uždraudė Lietuvių mokslo draugijai rinkti lietuvių 
folklorą. Na, ir žinome, kad šiais metais galutinai buvo už- 
daryta pati Lietuvių mokslo draugija. Be kito mokslinio turto, 
ši draugija turi apie 50,000 įvairios tautosakinės medžiagos. 

Tautosakininkui Vilniaus kraštas dar tebėra įdomus ir 
brangus. Kaime didelis skurdas, švietimas maža tėra padaręs 
įtakos. Net pradėjusios įsigalėti mokyklos buvo likviduotos. 
Lietuvių gyvenamuose plotuose iš 200 privačių mokyklų 
nebeliko nė vienos — lenkai jas visas uždarė. Vadinas, 
kaimas liko nepaliestas civilizacijos taip, kaip ir prieškariniais 
laikais. Knygas ir laikraščius turi atstoti dainos ir pasakos. 
Dėl skurdo negalėdami naudotis gydytojų pagalba, daug kur 
griebiasi tradicinės liaudies medicinos. Taigi tautosakos savi- 
ninkui tebėra atviras tautosakos aruodas. Žinoma, pasku- 
tiniais laikais iš to aruodo sunku buvo kas išgauti. Žmonės 
tiesiog bijojo rinkėjo: gal jis anstolis, policijos agentas. Kiti, 
skirdami tautosakos rinkėją nuo šnipo, vis dėlto žinojo, kad 
paskui bus tardomi ar kitokių represijų susilauks. 

Vilniaus krašto lietuvių tautosakos rinkinyje tau- 
tosakos randame iš Vilniaus — Trakų ir gretimųjų apskričių. 
Iš 3,500 dainų variantų rinkiniui paimta tik 169. Taigi šis 
rinkinys tik nedidelė Vilniaus krašto tautosakos dalis. Vis 
dėlto ji duoda medžiagos to krašto tautosakai pažinti. 

Šita medžiaga yra užrašyta 1932 — 6 metų laikotarpyje, 
taigi duoda ne praeities, bet dabarties vaizdą. Ji rodo, 
pirmiausia, kad Vilniaus krašto tautosaka yra labai artima 
kitų Lietuvos dalių tautosakai. Randame tų pačių pasakų 
kaip Basanavičiaus rinkiniuos, tų pačių dainų, kurios yra 
užrašytos ir Rėzos rinkiniuose iš Mažosios Lietuvos. Turi 
betai ir savo specifinių bruožų. Pirmiausia, ji rodo daug primi- 

tyvumo. Antra, turi gana aiškios slaviškosios įtakos. Slaviš- 
koji įtaka yra palikusi ne tik slaviškų žodžių, bet ir vaizdų, ir 
pasaulėjautos. Tik slaviškoji įtaka yra ėjusi ne iš lenkų, o iš 
gudų. Lenkų įtakos būta mažesnės, nes pačių lenkų anks- 
čiau čia nedaug būta, kaip teisingai pastebi rinkinio redak- 
torius ir archyvo vedėjas dr. Balys. 

Tautosakos faktuose pastebi gana didelį fragmentiš- 
kumą: dalis senovinės dainos ar pasakos yra papildyta kitos 
rūšies dainos ar pasakojimo variantais, sumodernintais, 
sukrikščionintais ar sugudintais. Tos slaviškosios gudiš- 
kosios tautosakos įtakoje daina yra gavusi daugiau realizmo. 
Antai, santykiai tarp bernelio ir mergelės čia pasakojami net 
ligi sūnelio auginimo, o kitose Lietuvos dalyse ligi tokio realiz- 
mo retai dainose nusileidžiama. Gyvenimiškasis realizmas 
pasakomas dažnai tiesiogiais žodžiais, nesistengiant net sim- 
bolikos ieškoti. Tas realistinis polinkis bus paskatinęs imti 
vaizdus ne būtinai iš senovinio herojinio žirgelių, aukselių, 
dvarelių vaizdų lobyno, o ir iš kasdieninio, aplink matomo. 
Blogam vyrui jaunoji kalba: 


Ston tėvulio darže dagys, 
Tai aš jį išrausių, 

Per tvorų išmesių, 

O jau tavį, nenaudėli, 
Niekur nenudėsiu (115 nr.). 


Arba bernelio idealas: 
Veidelis raudonas, 
Čiupryna geltona, 
Žuvelių šakelėm 
Galvelę šukuoja. 


Netgi populiariojoj dainoj apie sudrumstą vandenį vilniečiui 
vandenį sudrumsčia ne gulbės, bet „pulkas žąsų“. 

Dainos formoje gausiau pasitaiko rusiškoje tautosakoje 
labai dažnas paralelizmas ir išskaitinėjimas. 

Tie keli bruožai, kritę į akį iš pirmo pažvelgimo, parodo, 
kokioje dviejų kultūrų atmosferoje gyvena Vilniaus krašto 
lietuviai. Ten susiduria slaviškoji ir baltiškoji kultūros. Nors 
slaviškosios, būtent, gudiškosios kultūros pėdsakų jausti, bet 
pagrindas tebėra lietuviškas, tas pats kaip ir kitose Lietuvos 
dalyse. 


LITERATŪRINIS BALANSAS 


BELETRISTIKOJ KAIMAS, LYRIKOJ 
INTELIGENTAS. PERSVARA LYRIKOS 


Vakar literatūros premijos buvo išdalytos ir aplaistytos. 

Daugumas premijų teko jau žinomiems ir anksčiau jau 
premijas laimėjusiems rašytojams. Du fundatoriai premi- 
jomis pagerbė senesniosios kartos rašytojus. Naujų talentų 
neiškelta. Nepasakysime, kad šiemet apdovanotosios knygos 
nėra to vertos, palyginti su kitomis šiemetėmis knygomis. 
Bet lygiai aišku, kad ne visi geresnieji veikalai laimi premijas. 
Eilė gerų veikalų ir anksčiau ir šiemet premijų išvengė. Anks- 
čiau nepakliuvo į išrinktųjų rubriką nė vienas Sruogos 
dramos veikalas: nei anksčiau nei šiemet nepakliuvo stipri F. 
Kiršos poezija Pelenai, beveik vienintelė tokio tauraus 
tono, kondensuota ir taikli satyrinė poezija; nepakliuvo nei 
gero pasisekimo sulaukęs Binkio Atžalynas nepakliuvo 
pagaliau šiemet su aiškiu talentu parašytos Jankaus knygos. 
Bet ką gi padarysi. 

Galima tačiau pritarti tam nepasitenkinimui, kurį kai kas 
reiškia dėl premijavimo procedūros principų. Ligi šiol pri- 

vatūs premijų fundatoriai orientavosi daugiausia pagal vals- 
tybinės premijos taisykles. Tenai pažymėta, kad premijuo- 
jamas ne autorius, bet veikalas, tais metais išleistas. Nebuvo 
tradicijos, kad premija būtų duodama už kelis veikalus ar už 
senesnių veikalų naujus leidimus. Šiemet dviejų fundatorių 
jau duotas precedentas kitais metais ir kitiems fundatoriams 
premijuoti senų veikalų naujus leidimus. Jeigu jau nusista- 
toma premijuoti ir naujus leidimus, tai kai kurie šiemet šito 
tipo premijuoti veikalai dėl savo aukštos literatūros vertės 
būtų turėję gauti ne privatinę, bet valstybinę premiją. Šiaip ar 
taip, bet čia reikia aiškumo ir vienodumo. 

Antra, nėra girtini kai kurių fundatorių mėginimai kreip- 
tis į tam tikras įstaigas, kad jiems paskirtų į jury komisijas 
tuos asmenis, kuriuos nurodys pats fundatorius. Tai irgi 
mažina premijos rimtį. 

Tikėkim, kad į šiuos dalykus bus atsižvelgta kitais 
metais, o dabar sureziumuotinas pereitų metų literatūros 
balansas. 


Mažiausia pozicija, kaip ir visuomet, yra dramos. Laimė- 
ta joje nebent tiek, kad šalia atkakliai iš tradicijos dra- 
maturgo naštą nešančio P. Vaičiūno atsistojo su pirmuoju 
sceniniu veikalu Binkis. 

Jau didesnė grafa yra beletristikos. Joje tebešeimi- 
ninkavo  pažįstamieji rašytojai. Šalia laureatų Cvirkos, 
Marcinkevičiaus ir Borutos su beletristika buvo pasirodę jau 
ne su pirmaisiais veikalais Šeinius, Rimošius (kelionių aprašy- 
mai), Zobarskas, Neveravičius, Simonaitytė, Dovydėnas, 
Jankauskas, Vaineikienė, Vinva, Lukšys, Tamulaitis, Vytė 
Nemunėlis. Visai naujas talentingas rašytojas Jankus. Pažy- 
mėtinas dar Vaižganto raštų XVIII tomas su naujais anks- 
čiau nespausdintais dalykais. 

Naujų klausimų beletristika beveik neiškėlė. Tebevaiz- 
duoja netolimos praeities kaimo tipus (Boruta); mėgina į savo 
jaunystės reminiscencijas nusileisti (Šeinius); gilina dabar- 
tinio mokytojo buitį ir jo psichologiją (Jankus); gal svariau- 
sias užsimojimas tematikos atžvilgiu — vaizduoti didžiuosius 
istorinius tautos gyvenimo įvykius, tiesiog epopejinio charak- 
terio (Marcinkevičius). 

Tačiau didelė tema ir didelė medžiaga reikalauja ir 
didelio, ilgo, kruopštaus darbo, ne tik talento. O dabartinio 
gyvenimo aplinkybės dažnai mūsų rašytojams neleidžia susi- 
telkti, ir kūrinys neišeina taip formaliai sudorotas, kaip 
reiktų, arba kaip rašytojas pajėgtų (Marcinkevičius). Pra- 
dėjus su poetiniu įkvėpimu, ilgainiui išsenka jėgos ir nepa- 
siseka išsilaikyti epinio nuosaikumo plotmėje, ir šaržas bei 
feljetonas sulaužo veikalui nugarkaulį (Boruta). 

Geriau su novele. Jos mažas turis nereikalauja tokio ilgo 
darbo. Meniškai sudoroti jį geriau pavyko (Cvirka). Tačiau 
pasidavus įsigalėjusiai mūsų literatūroje paprastėjimo link- 
mei, kai kas neišvengė pavojaus pasitenkinti tik konkrečiu 
gyvenimo faktu, anekdotine medžiaga (Šeinius). 

Galbūt ateityje rašytojai bus įgalinti neskubėti su knygos 
pasirodymu, (kad tik kaip nors suskubtų išleisti, premijos ter- 
minui nepasibaigus), ir tada savaime dalis šių trūkumų iš- 
nyks. Kol kas belieka tik laukti gilesnės, svaresnės ir labiau 
apdorotos beletristikos. 

Lemiamoji pozicija pereitų metų literatūroje priklauso 
poezijai: S. Nėris, Miškinis, Kirša, Sruoga, Inčiūra, Boruta, 
Zupka, Graičiūnas, Venancijus Ališas, Jasiūnas, Rūkas. 
Paskutiniai keturi — debiutantai, iš jų prasimušė Venancijus 
Ališas, bet šiaip visą toną davė jau anksčiau žinomieji poetai. 

Poetų tarpe aiškiai prasikišo S. Nėries rinkinys. Likusių 
bendras svoris vargiai prilygo ankstesnių metų laimėjimus. 
Tačiau lyrikai pasirodė su aiškesniu veidu turinio atžvilgiu. 
Būtent vis labiau priartėja prie realaus ir konkretaus 

gyvenimo. Žvelgia į ja kritiškomis akimis. Net tie, kurie ligi 
šiol taip su entuziazmu lydėjo kiekvieną lietuvių žingsnį, 
dabar prašneko ir su atviru, kritišku, susopusiu žodžiu 
(Inčiūra). Tie, kurie lietuviškomis negerovėmis jau anksčiau 
mėgo pasirainėti, dar su didesniu atsidusimu glosto visuo- 
menines negeroves ir ilgisi ateities Lietuvos (Miškinis). 
Pagaliau ir tie, kurie anksčiau mėgo labiau individualistinės 
laisvės ilgėtis, paskui ėmė pritarinėti luominės kovos šū- 
kiams, dabar džiaugiasi natūraliu gamtos, maitinančios ir so- 
tinančios gamtos, gyvenimu ir skundžiasi dėl netikusio 
žmonių sugyvenimo, kuriame žmogus žmogui yra vilku 
patapęs (Nėris). O aštriausiai, atviriausiai palietė gangrenuo- 
jančias tautos žaizdas aštuonerius metus kentęs F. Kirša 
(Pelenai II). 

Pranašais mūsų lyrikai nesideda. Jie beveik neskelbia 
naujų šūkių į ateitį. Vis dėlto jausti, kaip poezijoje sukonkre- 
tinamas turinys tų taurių žodžių, kuriais prisidengia eibės 
nenaudėlių, pasinaudodami tų žodžių neaiškia sąvoka, 
turiniu. Lyrikai sukonkretina tautos žodžio turinį. Tautos 
meilė tai visų tautiečių meilė. Rūpinimasis tauta tai pir- 
miausia rūpinimasis tos tautos žmogum — kad jis būtų sava- 
rankiškas, taurus, veiklus, kūrybai nusiteikęs. 

To siekdami patys, to galime linkėti ir šių metų litera- 
tūros kūrėjams. 


II 


Rašytojai pereitus metus jau baigė. Jie parašė, atsiėmė 
premijas, atšventė literatūros šventę. Prasidėjo dabar visuo- 
menės bruzdinimas prie knygos. Dabar jau galima atsigręžti 
ir išryškinti pereitų metų literatūros balanso bendruosius 
bruožus. 

1) Karo atmosfera maža tepalietė knygos produkciją. 

Joje dalyvavo seniausios kartos rašytojai: M. Lastauskienė, 
V. Krėvė, Vaitkus, truputį jaunesni Faustas Kirša, Ad. 
Lastas, B. Sruoga, St. Santvaras, P. Vaičiūnas, Br. Buivy- 
daitė; dar jaunesnės B. Brazdžionis, J. Paukštelis, P. Orin- 
taitė, A. Vaičiulaitis, A. Venclova, J. Marcinkevičius, I. Simo- 
naitytė, L. Dovydėnas, St. Zobarskas, St. Būdavas, St. 
Pikšrys, Pumputis, debiutantai N. Mazalaitė, nors jau seniai 
rašanti periodikoje, V. Kumpikevičiūtė, Alf. Keliuotis, J. Kru- 
minas. Kiti čia nesuminėti rodėsi bent laikraščiuose. Kieky- 
biškai, o ir kokybiškai pereiti metai neatrodo prastesni už 
1938. 

Prieš kelerius metus lyrikai pirmieji prašneko apie 
miesto, didmiesčio pavojus. Jie ėmė idealizuoti kaimo gyve- 
nimą su kietu vargu, bet su sveika dvasia. Į kaimą pasuko ir 
beveik visi pereitų metų beletristai. Vieni teprisimena senąjį 
patriarchalinį kaimą (Krėvė); kiti kaimą aprašo jau dabartinį, 
bet su didele meile kaip sveikų tradicijų lopšj ir su apkartimu 
bei pasigailėjimu stebi, kad miestiška degeneracija braujasi į 
kaimą (Paukštelis); kiti vėl pačiame kaime, kaip kitados 
Žemaitė, randa materialistinio savinaudiško prado persvarą, 
randa žmogų, kovojantį su ragais ir nagais dėl turto 
(Venclova). Dar kiti stebi kaimo žmogaus konfliktą su gyve- 
nimo kažkokia fatališka eiga; stebi tuos pačioje žmogaus pri- 
gimtyje mažus kaprizėlius, kurie netikėtai pastato Žmogų į 
kartaus apmaudo ar tylaus dvasinio pasitenkinimo situacijas 
(Vaičiulaitis). 

Beveik visi pereitų metų veikalai rašo apie kaimą, bet tik 
ne kaimui. 

2) Inteligentinis gyvenimas pereitų metų beletristikoje 
veik nefigūruoja. Tik tiek, kiek jis veikia kaimą. Jeigu ir figū- 
ruoja, tai tik naujas miesčionis. Jo net negalima inteligentu 
vadinti. Jis tik pamokytas iš kaimo atėjęs ir mieste patvirkęs 
berniokas, dėl susidariusios konjunktūros apvilktas fraku ir 
padarytas direktorium. Jokios dvasinės kultūros, jokių 

dvasinių interesų jam neegzistuoja (Marcinkevičius, 
Paukštelis, Būdavas). 

Pereitų metų beletristikoje naujų inteligentinio gyve- 
nimo problemų nerandam. Net negrįžtama prie tų, kurios jau 
prieš kelerius metus buvo Putino ir Grušo iškeltos. O inteli- 
gento problema aktualėja pačiame gyvenime. Inteligentas 
turės sueiti į konfliktą su anuo pamokytu sumiesčionėjusiu 
kaimiečiu, ar jau tiesiog vadinkim miesčioniu. Į konfliktą dėl 
įvairių vertybių — dėl dorovės, dėl religijos, dėl tautos, dėl 
valstybės idealų... Dabar tos kovos dar nėra. Inteligentas yra 
miesčionio veik likviduotas. Bet jis kils, turės bent kilti. 

Inteligento dvasią labiau jau yra pajutę lyrikai. Lyri- 
kuose aptinkame inteligentinio universalumo, nepasiten- 
kinančio empiriniais, materialiniais reiškiniais, kurie miesčio- 
niui yra gyvenimo prasmė. Jie įžvelgia žmogaus pasiilgimą 
aukštesnio dvasinio gyvenimo, žmogaus norą susisieti su 
visu kosmu ir surasti jame savo vietą. Vaizduodamiesi savo 
gyvenimą susijus su kosmu ir su mistiniu idealiniu pasauliu, 
jie pakreipia savaip ir santykius su kitais žmonėmis, su visuo- 
mene, su tauta, net su tais pačiais materialiniais daiktais. Pa- 
kreipia etinio idealizmo linkme. Šitokioje ideologijoje pra- 
dingsta anas vilkiškas aukso ir valdžios geidimas, toks 
charakteringas miesčioniui. Suminėto tipo dvasia yra stipriai 
pabrėžta ir laureato B. Brazdžionio, ir F. Kiršos, ir St. Sant- 
varo. 

Poezija su savo nuotaika ir ideologija išreiškia susida- 
rančią nuotaiką, bet ji netiesiogiai yra veiksnys formuotis ir 
naujam Žmogui. Ligi šiol poezija pratino skaitytoją jautriai pa- 
stebėti, giliai pergyventi gamtos grožio mažiausius virptelėji- 
mus, asmeninės laimės ar nelaimės niuansus. Skaitytojas į 
tos poezijos pasaulį reaguoja su visa širdimi, priimančia, 
egzaltuojančia, bet nereaguojančia aktyviai. 

Kęsti ir tylėti tai inteligento dabartinė žymė. Šitą aspektą 
labai tiksliai yra iškėlęs Brazdžionis ,,Paskutiniame pa- 

smerkto miriop žodyje“. Minios miesčionio teismas yra pa- 
smerkęs jį, inteligentą, mirti neva už tai, kad jis nemylėjęs 
tėvynės. Ne, tėvynę mylėjau, — atsako jis — ir su skaudama 
širdim žiūrėjau, kaip brolis brolį engia, kaip po pamatais tau- 
tos veisias grybas. Bet nepakėliau prieš tai griežto balso. 
Dėl to kaltas esu! lr tai yra viena iš didžiųjų inteligento silp- 
nybių — žiūrėti, matyti ir dantis sukandus tik tylėti. Dėl to jis 
ir pasyvus, nevalingas; dėl to jis ir negalės pakelti kovos su 
niveliuojančia agresyvia miesčionio dvasia. Tol, kol jis toks 
bus. 

3) Lyrika yra aukščiausiai pakilusi už visus mūsų literatū- 
ros žanrus. Aukščiausiai ir idėjos ir formos atžvilgiu. Pereitų 
metų produkcijoj tas pats reiškinys. Tiesa, metodiškai netei- 
singa būtų lyginti poeziją su proza. Tai dvi tarp savęs nepaly- 
ginamos kategorijos. Tačiau pereitų metų poezija apskritai 
poezijos žanre yra toliau pažengusi nekaip pernykštis 
romanas, sakysim, romano žanre. 

Net atskiri pereitų metų poezijos leidiniai yra gerokai 
šoktelėję pirmyn to paties autoriaus kūrybos eigoje. B. Braz- 
džionio knyga nėra tokia vientisa tematikos atžvilgiu kaip jo 
Ženklai ir stebuklai, tačiau už tat joje yra tie dalykai, 
kuriais paprastai remiasi knygos pasisekimas — tokie šulai, 
kuriuose susikoncentruoja visas autorius. 

Kaip Putino kūryboje Rūpintojėlis, taip Brazdžionio 
knygoje Per pasaulį keliauja žmogaus ir Paskutinis miriop pa- 
smerkto žodis. Jiedu labiausiai išryškina Brazdžionio kūrybos 
dvejopą veidą — mistinį, nukreiptą į amžinybę, ir pliekiamai sa- 
tyrinį, nukreiptą į dienos gyvenimą. 

Su didelės pažangos ženklu tenka žymėti ir F. Kiršos ir 
St. Santvaro poeziją, nors jie ir nepremijuoti. 

Krėvės, seno klasiko, beletristikoje, jau netenka ieškoti 
kūrybinės pažangos; čia konstatuotinas reziumuojantis, sin- 
tetinantis vaizdas to, kas jo anksčiau jau buvo pasakyta apie 
patriarchalinį dzūkų kaimą. Tuo tarpu jaunesnieji Paukštelis, 

Vaičiulaitis, Venclova yra neabejotinai pakilę savo kūryboje. 

Paukštelis susirado naują kontaktą su gyvenimu — 
priimti gyvenimą idiliškai, su meile, su tik tik jaučiamu 
humoru. Toks santykiavimas jo kūrybai ar tik nebus vai- 
singiausias. Ankstesnis ironiškas pažvelgimas jam buvo ma- 
žiau natūralus. — Venclovos pažanga — išsilaiko ryškaus 
epinio vaizdavimo plotmėje, išvengia nenatūraliai keliamos 
tendencijos. — Vaičiulaitis, jeigu buvo žinomas formos meis- 
teris, kai dabar pasistūmėjo ir turinio atžvilgiu — jis išmokęs 
pastebėti gilesnį gyvenimą ir gyvenimo skausmą. 

Skurdžiausia drama. Tas vienas P. Vaičiūnas. Ar nepa- 
mėgintų kai kurie epinio žanro rašytojai, — tie, kurie savo 
kūriniuose vis dėlto turi stipraus dvasinio elemento, pereiti į 
šį pastarąjį žanrą? Žinoma, labai artimai bendradarbiaudami 
su vienu ar kitu režisūros specialistu? 

Kas kas, bet mažieji gauna literatūros apsčiai. Šalia 
premijuotojo Zobarsko, kurio knygelė tinka daugiau mokyk- 
liniam amžiui, didžiausia mažesniems vaikams sensacija buvo 
Vytės Nemunėlio Meškiukas Rudnosiukas. Mažųjų pasi- 
sakymas svaresnis už bet kokias jury. 

4) Beveik visi čia daugėliau suminėtieji rašytojai yra 
pernai premijuoti. Po eilės metų praktikos galima teigti, kad 
premijos naudingos. Jos suaktyvino patį literatūrinį 
gyvenimą. 

Labiausiai gal pažymėtinos yra valstybinė, KVC ir visuo- 
menės (Ukmergės) premijos. Pažymėtinos savo moraliniu 
svoriu. 

Šiemet tos premijos įnešė tam tikro kartumo į pačių 
rašytojų tarpą. Čia rašytojai komisijoje nesutaria, kuriam 
savo kolegų veikalui paskirti premiją, ir premija visai liko 
nepaskirta, o pati draugija tą nesutarimą pavadino nutarimu 
ir sankcionavo. Čia dėl valstybinės premijos varoma akcija, 
čia po premijos propagandinis kankinių darymas ir ,,konku- 
rentų“ niekinimas — vis tai disonansas rašytojų tarpusavio 

santykiuose, o tokis disonansas persimeta ir į visuomenę. Tai 
pirmi tokie metai. Duok, Dieve, kad būtų ir paskutiniai ir kad 
kiti neužsikrėstų. 

Užfiksuojant literatūrinius laimėjimus tegul bus užfik- 
suotas ir šitas neigiamas tarpusavio santykių reiškinys. 

„Buvau Lausannoje europinėj kultūros konferencijoj. Įspū- 
dis liūdnokas. Europa miršta. Gaidos minorinės. Entuziastin- 
gesnės minties, o svarbiausia valios gyventi nėra. Jei kalba 
apie Europos vienybę, apie defence de la culture, tai užpa- 
kalyje stovi baimė, kad tik manęs ilgiau nepaliestų, kad tik 
ilgiau manęs neišmestų iš minkštų patalų ir nuo išlepinto 
skonio ėdalo bei lakalo“. 


Iš vieno laiško 1949 Kalėdos 


Juozas Brazaitis 1967 kalba apie nepriklausomos Lietuvos dvasią 
mūsų literatūroje. 


ESTETIKOS TEMOMIS. 


1. Bendrasis dr. J. Griniaus estetikos pobūdis. — 
2. Specialusis toje estetikoje vieno klausimo 
sprendimas 


Teologijos-filosofijos fakultetas išleido dr. Jono Griniaus 
veikalą, vardu Grožis ir menas. Estetikos pagrindai (552 
psl.). Toks kapitalinis veikalas estetiniais klausimais leidžia 
manyti, kad rūpinimasis bent akademinėse sferose filosofine 
estetine kultūra nėra sustojęs susportėjusioje Lietuvoje. Tas 
veikalas iškelia, susistemina, sprendžia, žodžiu, apvainikuoja 
naujas ir visas tas mintis, kurios palaidos būdavo išblaš- 
komos periodikoje ar diskusijose nuo pat mūsų meninio 
gyvenimo pradžios. O meno klausimais sąmoningiau ir inten- 
syviau domėtis mūsų imta nuo spaudos atgavimo. Ypačiai 
didelis tam impulsas buvo pirmoji lietuvių dailės paroda 
Vilniuje su Čiurlionio paveikslais. Iš vienos pusės Draugijoje, 
iš antros jau nuo Vilniaus žinių ir ypačiai Vaivorykštėje, Bare 
imta kelti klausimai, kas yra menas, kokie kūrėjo santykiai su 
kuriamuoju dalyku, su politika, kritiko santykiai su kūriniu 
bei kūrėju. Tai vis esminiai kūrybos klausimai. 

Juos sprendžiant nuo pat pradžios atsirado dvi pagrin- 
dinės srovės. Vienai atstovavo Jakštas Dambrauskas. 
Antroji, iš pradžių neturėjusi aiškaus vieno atstovo, ilgainiui 

stipriausiai susiformavo per Balį Sruogą, ėmusį sistemingai 
griauti Jakšto pažiūras (1925). Tarp šių dviejų kraštutinių 
rimčiausių atstovų telpa visi kiti bendralaikiai ir paskiau pasi- 
rodę estetinės filosofijos srityje. Jie ėjo labiau vidurio keliu. 
Čia prisimenam ypačiai prof. V. Mykolaičio polemiką su 
Jakštu dėl meno aptarties. Nors be jokio ryšio su šia disku- 
sija periodikoje paskelbė savo estetines pažiūras ir prof. St. 
Šalkauskis. Net paskutiniais metais skaitytojų dėmesį buvo 
patraukusi diskusija tarp dr. J. Griniaus ir dail. Vienožinskio 
dėl liaudies meno, dėl meno santykiavimo su gamta. 

Šitie faktai rodo bent du dalykus: kad estetiniai klau- 
simai tebėra gyvi, nors ir retai viešumon iškeliami, kad juose 
pasireiškia daugiau nei bet kuriam moksle nuomonių skir- 
tumas. Kaip tik dėl to ir pažymėtinas Griniaus veikalo aktua- 
lumas ir pasirinkto kelio racionalumas — svarbiąsias 
estetines problemas sistemingai išdėstyti ir jas iš pagrindų 
akademiniu būdu spręsti be jokio ryšio ir su kokia nors 
diskusija. Šitaip sprendžiamos problemos turi daugiau įtikina- 
mosios, mokslinės galios, kuri veda į išsiaiškinimą, susipra- 
timą ir galbūt net sutarimą. 

Tiesa, buvo laikai, kad estetikai apskritai nenorėta pripa- 
žinti mokslinės galios. Kai kur ir dabar ji neįsileidžiama į uni- 
versitetų dėstomuosius objektus. Pradedant nuo Goethės ir 
Schillerio, net patys kūrėjai ne sykį yra pasisakę prieš 
estetiką kaip mokslą (nors patys ir labai smarkiai „,este- 
tizavo“!). Įvairių argumentų mokslinės estetikos neigėjai 
surado ar suranda. Viena, estetai esą proto žmonės, moksli- 
ninkai, o menininkus bei meną reikią ne suprasti, bet jauste 
pajausti. Antra, menas esąs autonomiškas, ir estetikos 
mokslas neturįs teisės jokių receptų kūrėjui rašyti, jam 
kanonų bei normų nustatinėti. Tegalinti būti tik meno 
istorija, kuri konstatuojanti kiekvieno individualaus kūrėjo ar 
kūrinio žymes — ir daugiau nieko. Trečia, meno kūryba reiš- 
kiantis individualiai, pagal kiekvieno kūrėjo prigimtį. Dėl to ir 


59 


negalį būti jokių bendrų meno kūrybos dėsnių, kurių ieško 
estetika. Pagaliau, kritikuotas ir estetikos metodas: ji 
remiantis spekuliatyviu metodu, išeinanti iš absoliučių idėjų, 
iš metafizikos ir negalinti suprasti konkretaus kūrinio, kuris 
išplaukia iš konkretaus individualaus kūrėjo. 

Tokie priekaištai buvo ypačiai populiarūs pereitame 
šimtmetyje, įsigalėjus pozityvizmui, empyrizmui ir psicho- 
logizmui, tolstant nuo idealizmo, metafizikos, nuo norma- 
tyvizmo. Šitoje atmosferoje ir pati mokslinė estetika žymiai 
revidavo pažiūras į a) savo tikslus, b) į objektą ir c) į metodą. 

Jau nuo pat Herderio laikų (1767) populiarėjo mintis, 
kad normatyvinė estetika negalima. Bendrosios taisyklės 
neįmanoma esą konstatuoti. Kiekvienas veikalas turįs savus 
dėsnius. Tegalis būti tik konkrečių meno faktų aprašymas. 
Estetika palinko virsti meno istorija. Šiandien jau nebe- 
sitenkinama tokiu palaidu aprašymu. Žinia, kad veikalas nėra 
tik individualus reiškinys. Jame yra daug momentų, bendrų 
su kitais veikalais. Iš eilės konkrečių veikalų jau daromos 
išvados apie meninės kūrybos dėsnius. — Šituo keliu eina ir 
čia kalbamosios knygos autorius. Kūrybos dėsnių ieško; juos 
suranda. Žinoma, jie neturi ir negali turėti tokio aiškumo ir 
griežtumo kaip fizikoje ar matematikoje. 

Tačiau viena yra kūrybos dėsniai, kita yra kūrybos nor- 
mos. Estetikos pirmasis ir pagrindinis tikslas yra tik susekti 
pačią tiesą, surasti meno kūrybos bendruosius dėsnius. 
Tiesa pritaikinti, surastuosius dėsnius primesti kūrėjui, pa- 
versti juos kūrėjo kūrybos normomis jau ne estetikos užda- 
vinys. Tai jau būtų taikomoji estetika, kritika. Taip kaip 
fizikos mokslas suranda fizinės gamtos dėsnius, o jau paskui 
inžinieriai ar kas kitas tomis tiesomis pasinaudos praktiniam 
savo darbui. Ir Griniaus noras, kad estetika „galėtų formuoti 
šviesuomenės kritikų ir gal menininkų įsitikinimus“, yra jau 
antraeilis tikslas, estetikos taikymas gyvenimui. 

Estetikos mokslui svarbu aiškiai pasirinkti savo tyrinė- 

jimo objektas. Jis toks, rodos, aiškus: meno kūryba. O betgi 
ne vienaip jis buvo suprantamas. Meno kūrybos sąvokoje yra 
svarbūs trys momentai: kūrėjas, kaip genetinė kūrybos prie- 
žastis, kūrinys, kaip objektyvus tos kūrybos rezultatas, 
publika, kaip kūrybos priėmėjas, vartotojas. Šitie trys 
momentai nevienodai būdavo svarbūs estetikos mokslui. 
Nuo pat Aristotelio laikų akys buvo nukreiptos į antrąjį 
momentą, į patį kūrinį. Nuo pat 18 amžiaus galo randas vis 
daugiau susidomėjimo pirmuoju momentu — kūrėju ar bent 
kūrybos procesu, ligi talentingasis Dilthey (1889), sėkmingai 
analizuodamas kūrybines galias, sužadina visuotinį susi- 
domėjimą gilintis į kūrėjo bei kūrybos psichologiją. Kūrybos 
psichologija beveik pakeičia estetiką. Geriausiu atveju 
estetika virsta psichologine estetika. Tuo tarpu Taine'as išpo- 
puliarina sociologinės estetikos idėją. Jis akcentuoja aną 
trečiąjį momentą, — publiką, iš jos psichologijos ir interesų 
mėgina išaiškinti meno faktą ir jo prigimtį. Paskutiniais 
laikais, bent literatūros srityje, pasukta aiškiai vėl į objektą, į 
kūrinį (Walzel). Grinius savo estetikoje atsižvelgia į visus tris 
momentus. Persveria betgi antrasis. Persvara meno, kaip 
objektyvaus fakto, — šitas atžvilgis matyti ir iš paties veikalo 
suskirstymo: A. Grožis, B. Meno kūrinys, C. Meno kūrėjas. 
Ieškodamas grožio apibrėžimo ir žymių, ypačiai kūrybos 
dėsnių, autorius betgi daugiausia išeina iš kūrėjo, o taip pat ir 
iš priėmėjo psichologijos. Tokiu būdu jis neignoruoja nė šitų 
dviejų faktorių reikšmės meno kūryboje. 

Meninės kūrybos dėsnių suradimas priklauso ir nuo 
metodo, kuriuo ieškoma. Kaip minėta, su pereituoju amžiumi 
vietoj spekuliatyvaus metodo, vedančio meninės kūrybos 
dėsnius iš tam tikros idėjos, iš Absoliuto, įsigali empyrinis 
metodas, kildąs juos iš konkrečių kūrybos faktų. Ne iš vir- 
šaus, bet iš apačios. Vokiečiuose jau Fechneris (1876) aiškiai 
pasuko estetinius svarstymus į empyrinį metodą. Pas mus 
pirmasis metodas aiškiai vyravo Jakšto Dambrausko 

estetinėse pažiūrose. Antruoju metodu pasinešė Balys 
Sruoga. Čia minimosios knygos autorius eina vidurio keliu. 
Pirmoje veikalo dalyje, samprotavimuose apie grožį, yra aps- 
čiai spekuliatyvaus metodo; antrose dviejose dalyse per- 
sveria empyrinis. Būtent, savo teigimus jis ne tik iliustruoja 
konkrečiais meniniais faktais. Faktai jam tarnauja teorijoms 
ar jų klaidoms įrodyti: ,Išeinant iš kūrinių ir faktų, indukcijos 
keliu taip pat galima susidaryti principų“ (5 psl.). 
Nurodžius Griniaus estetikos tikslus, objektą, metodą, 
lengviau sugretinti autoriaus sistemą su kitų analogiškais raš- 
tais. Tuos raštus Grinius yra gausiai citavęs, jų mintis panau- 
dojęs, parafrazavęs, joms pritaręs ar kritikavęs. Jeigu veikalo 
pradžioje ar bent pabaigoje būtų davęs keliolika ar bent 
keletą puslapių apie estetikos mokslo raidos pagrindines 
tendencijas, kad ir aukščiau minėtais trimis atžvilgiais, 
veikalas su savo sistema, su savo pažiūromis reljefiškiau 
būtų iškilęs šalia kitų estetinių tyrinėjimų. Tatai būtų ne pro 
šalį pedagoginiais sumetimais. O pati autoriaus tyrinėjimo 
sistema, palyginti, kaip matėm, su kitais, yra pusiausvyros, 
viuurio kelias. Ji atsižvelgia ir į tuos priekaištus mokslinei 
estetikai; kai kuriuos racionalius reikalavimus visai priima. 
Tai metodiniu, o dabar kiek turinio atžvilgiu apie veikalą. 
Pusiausvyra tarp objektyvios ir subjektyvios bei socio- 
loginės, tarp metafizinės ir empyrinės, tarp normatyvinės ir 
aprašomosios estetikos leidžia tikėti, kad autoriaus pažiūros 
bus atsargios ir išvenąs kraštutinumų. Tokios jos apskritai ir 
yra. Autorius išeina iš grožio sąvokos subjektyviu ir objek- 
tyviu atžvilgiu. Pirmuoju — grožis linkstama suprasti kaip 
estetinis pasitenkinimas, kurį duoda nesuinteresuotas jokiais 
praktiniais sumetimais intuityvus pažinimas. Antruoju — tokį 
pasitenkinimą tada pergyvenam, kada intuityviai pažįstam, 
jog dalyko idėja yra susiradusi sau vienai atsakančią formą 
bei išraišką. Dėl to grožį autorius ir apibūdina: „(Grožis yra 
estetinis gėrėjimasis, kyląs iš intuityvaus pažinimo to idėjos 

spindėjimo, kuris pasireiškia daikto formoje“ (38 psl.). Šias 
pagrindines tezes sprendžiant, galima būtų buvę pageidauti 
dar didesnio ryškumo tarp estetinės ir praktinės kategorijos, 
nesuinteresuotos ir suinteresuotos. Pvz., paveikslai, kurie 
sukelia gašlius geismus, autoriaus priskiriami į taikomuosius 
menus, nes jie žadina nebeestetinį pasigėrėjimą, o nutraukia 
žiūrėtoją į biologinę praktinę sritį ir patenkina paprastus 
biologinius reikalus, kaip ir patogus automobilis (55 psl.). Bet 
kažin ar estetinis pasigėrėjimas negalėtų būti prilygintas 
tiems biologiniams reikalams bent tuo atžvilgiu, kad žmo- 
gaus prigimtis estetinio pasigrožėjimo taip pat reikalauja, 
kaip ir biologinių reikalų paisymo. Antra, susidaro įspūdžio, 
ar, grožio sąvokoje ir estetiniame pasigėrėjime teisingai 
iškeliant intuityvų pažinimą, ne per daug yra nustumtas 
protas. Labai dažnai estetiškai grožėtis imame tada, kai inte- 
lektualiai imame suprasti autoriaus minėtą idėjos sutarimą su 
forma bei išraiška. Akcentuojant tik intuityvinį pažinimą, 
netektų prasmės visokie meno komentarai. Pagaliau tei- 
giant, kad iš visų grožio rūšių maloniausia Žmogui yra 
gražybė, idealusis grožis (41 psl.), ar ne per arti toji gražybė 
susiejama su klasinio tipo kūriniais? 

Pageidaujant šitose sąvokose apsaugoti skaitytoją nuo 
čia iškeltos rūšies galimų abejonių, vis dėlto tenka pripažinti, 
kad pagrindinis tų klausimų išsprendimas atrodo priimtinas ir 
gana vaisingas tolimesnėms estetikos problemoms spręsti: 
santykiams tarp medžiagos ir idėjos, tarp gyvenimo tikrovės 
ir meno tiesos, tarp kūrinio ir kūrėjo, tarp kūrybos ir 
publikos, tarp kūrėjo valios ir kitų dvasinių galių dalyvavimo 
kūrybos procese, iš kur kyla įvairūs rašytojo psichologiniai 
tipai, santykiams tarp meno ir dorovės bei religijos ar kitų 
gyvenimo sričių, santykiams net tarp kūrinio ir kritikos. Pvz., 
aukščiau minėtas nesuinteresuoto grožėjimosi principas 
padeda atsieti nuo tikrojo meno tuos veikalus, kuriuose 
vyrauja politinių, socialinių, religinių ar kitokių interesų 

propaganda. Autoriaus idėjai, intencijai pasirinktosios formos 
bei išraiškos atitikimas padeda išskirti iš meno srities tuos 
veikalus, kuriuose esama gražių minčių, sveikų, net reika- 
lingų, bet kurios tėra tik publicistika, pamokslininkavimas, 
„bogomazija“, be būtinos meninės formos. 

Visų estetinių problemų čia nepaliesim. Metodiniu 
sumetimu geriau pasirinkti vieną ir parodyti, kaip ji spren- 
džiama. Aktualesnė paskutiniais laikais mūsų periodikoje 
buvo gyvenimo tikrovės ir meninės tiesos santykiavimo prob- 
lema. Juo įdomiau, kad čia recenzuojamos knygos autoriui 
buvo įkalbinėjama, esą jis reikalaująs iš menininko sekti 
gamtą, ją kopijuoti, o kūrėjo tikslas turįs būti savarankiškai 
kurti. 

„Ar kūrėjas gali turėti savo idėjų, ar jis turi imti tokias, 
kokias gamta jam duoda? Kitaip sakant, gali kilti klausimas, 
kas yra menininkui kūrinio pavyzdžiu, modeliu ir kriterijum, 
ar gamta, ar turimas pergyvenimas, individualus vaizdas 
kūrėjo sieloj? 

Į šituos klausimus ne visi vienodai atsako. Vieni mano, 
kad menas turi sekti — imituoti gamtą tokią, kokia ji yra; kiti 
mano, kad kūrėjas turi realizuoti tobulą idealą arba tokią 
tikrovę, kokia ji turėtų būti; treti mano, kad menininkas gali 
ir turi išreikšti savo idėją ir jos šviesoj suformuoti tikrovę, 
kokią pats pergyvena“ (143 psl.). 

Realistinė teorija, kuri sumini pirmosios teorijos šali- 
ninkus natūralistus, realistus, tikrovės ieškotojus prancūzus 
klasikus ir net graikus, kurie garbino Zeuxis talentą už tai, 
kad jis taip puikiai drobėje nutapęs išsirpusias vynuoges, kad 
jos priviliodavusios paukščius. Pačią gamtos, natūros sekėjų 
teoriją autorius betgi randa klaidingą. Pirmiausia toks gamtos 
kopijuojamasai menas nereikalingas. „Kada E. Zola džiau- 
giasi, kad jo inscenizuotame Assomoir žmonės įeina, geria 
stati ir atsisėdę, Aaip restorane, galėtume jam pasakyti, kad 
jo menas nereikalingas, nes realusis restoranas visada bus 

tikresnis, negu scenoj atvaizduotas. Be to, jei meno esmė 
būtų imituoti gamtą, tai jis būtų bereikšmis, nes spalvota 
fotografija gali geriau, tiksliau perduoti reginį, negu dai- 
lininko peizažas; kokios nors kriminalinės bylos protokolas 
gali tiksliau atvaizduoti įvykius, negu drama ar romanas“ 
(144 psl.). 

Antra, toks menas faktiškai negalimas. ,, Nekalbant jau 
apie kūrinių dydį, paveiksle niekada nei giria neūžia, nei jūra 
nešlama“ (ibid.). Trečia, „jei menas būtinai turėtų imituoti 
gamtą, jei meninė tiesa glūdėtų kaip galima didesniame 
kūrinio panašume regimai tikrovei, tada meno kūriniu 
nebūtų galima gėrėtis, kol neturėtume prieš akis jo modelio“ 
(145 psl.). Pagaliau, ,„savarankiškoje meno kūryboje realiz- 
mas neretai gali būti pragaištingas ir tuo, kad menininko 
žvilgsnį gali nukreipti tik į siaurą matomąją tikrovę ir užda- 
ryti duris į psichinę, dvasinę, metafizinę realybę, kurios pilnu- 
tiniam žmogui ir apskritai žmonijai nemažiau brangios, o 
amžinybės žvilgsniu žiūrint net reikšmingesnės. Estetinis 
realizmas pragaištingas ir tuo, kad jo priedangoje gali slėptis 
menko talento menininkai, kurie, neturėdami nei jautrios 
intuicijos, nei kūrybinės vaizduotės, tenkinasi peizažėlių 
piešimu, nuogų ir pusnuogių Modelių kopijavimu arba miega- 
mojo kambario ir tvankaus restorano nuotykių aprašymu“ 
(146 psl.). 

Kritikuoja autorius ir antrąją teoriją, skelbiančią, kad 
menas turįs vaizduoti suidealintą tikrovę, tokią, kokia ji 
turėtų būti. Menas neaali užsidaryti tik idealų srityje. Tada jis 
atitrūktų nuo gyvenimo apskritai. Jis turi vaizduoti (ne 
kopijuoti!) pilną žmogiškąjį gyvenimą. O jis yra nepaprastai 
įvairus su fiziniais ir dvasiniais aspektais. ,,Regimoji gamta, 
psichinė tikrovė ir dvasia yra vienos ir tos pačios didelės 
tikrovės sritys“. Šita plačiai suprasta gyvenimo tikrovė meni- 
ninkui yra ne pavyzdys ir ne modelis, bet medžiaga savajam 
pasauliui kurti. ,„... gamta menininkui yra žodynas, o ne 

knyga, kaip yra pastebėjęs E. Delacroix. Kaip bijodamas 
suklysti, rašąs laikas nuo laiko žiūri į žodyną, ieškodamas 
reikalingų žodžių, formų, išsireiškimų tiksliau savo minčiai 
išreikšti, taip kiekvienas dekadencijos nepaliestas meni- 
ninkas žiūri į gamtą, kaip į. neišsemiamą formų, pavidalų, 
vaizdų, santykių šaltinį... Jis (sintetinis realistas, integralis- 
tas) iš gamtos ima medžiagą, iš regimosios tikrovės renkasi 
įspūdžius, pavidalus, vaizdus, jų santykius, kurių vienus vos 
pažymi, kitus savaip sugrupuoja, trečius išryškina, net 
perkeičia ir viską sujungia į organinę vienybę, pagal savo 
emocionaliai pergyventą individualų idealą taip, kad atsi- 
randa nauja tikrovė, kuri skiriasi nuo visų matomos kasdie- 
ninės realybės, bet kuri turi savo vidaus dėsnius ir prasmę, 
menininko valios nulemtus. Taigi, meno kūrinys yra gamtos 
ir kūrėjo sielos sintezė, nauja tikrovė... Pagal savo idealą 
tikrovę transformuoja net kraštutiniai realistai... Nėra jokio 
meno kūrinio be stilizacijos, nes tik per ją kūrėjas suorgani- 
zuoja į harmoningą vienybę tuos išblaškytus ar neryškius 
tikrovės elementus, kurie turi byloti tai, ką jis laiko esminiu, 
turi „skelbti“ jo žmogiškai vertingą idėją... Tačiau nustatyti 
tikslių ribų tai transformacijai nėra galima — kiekviename 
atskirame atsitikime tai pareina nuo autoriaus reagavimo 
būdo į pasaulį, nuo jo intuicijos, nuo jo meninės koncepcijos, 
nuo idėjos, kurią jis realizuoja savo kūriny“ (152 psl.). Čia ir 
pasireiškia tikroji menininko kūryba. Tačiau pridėkim, kad 
gamtos transformavimas, stilizavimas priklauso ne tik nuo 
autoriaus meninės koncepcijos, bet ir nuo medžiagos, 
kurioje jis panorės savo koncepciją realizuoti. Kitoj vietoj 
autorius kalba: „Pavyzdžiui, jei skulptorius darys statulą iš 
granito, jis negalės jos taip švelniai detaliai apdirbti, kaip 
realizuodamas ją bronzoj ar marmure. Net realisto sukurta 
granitinė stambių bruožų statula visada atrodys labiau 
ekspresionistinė negu marmuro ar bronzos, kurios, būdamos 
lankstesnės, labiau gali derintis prie realistinės tikrovės. Ir 

daugelis mūsų rūpintojėlių ir kitų liaudies statulų atrodo 
ekspresionistiškai ne vien todėl, kad jų dirbėjai buvo techniš- 
kai neįgudę ir nenusimanė anatomijoj, bet tas ekspresio- 
nistinis vaizdavimo būdas iš dalies parėjo nuo medžiagos, 
nuo medžio, kuris nėra lankstus, kuris reikalauja sintetinės 
išraiškos, stambių stilizacijų. Dar ryškiau medžiagos reikšmė 
vaizdavimo būdui matyti mūsų liaudies audiniuose. Ten 
sutinkami trikampiai, keturkampiai, kvadratai, šešiakampiai 
ir kitos geometrinės figūros visai nesako, kad tų audinių 
autorės būtų buvusios ar yra kubistės, ekspresionistės. Tas 
audinių ekspresionizmas atsirado kaip tik dėl medžiagos pri- 
gimties — dėl siūlo, kuris įtemptas audekle visada turi duoti 
tiesias linijas arba iš tiesiųjų sudarytas figūras“ (128 psl.). 

Šitokis gyvenimo tikrovės ir meninės tiesos santykia- 
vimo išsprendimas gali būti visiems priimtinas, nes duoda 
raciją ir pateisinimo egzistuoti įvairiausių krypčių meniniams 
kūriniams. Vien tik sąlyga — tie kūriniai turi būti tikrai 
meniški, kitaip nepasireikš juose autoriaus individuali ir 
originali koncepcija ar nebus juose tai koncepcijai tinkamos 
formos bei išraiškos. O tai ir yra svarbiausia, vertinant meno 
kūrinį estetiniu matu. 

LIAUDIES VARDU 


Iš LITERATŪRINIŲ PASTABŲ 


Literatūra padeda gyvenimą suprasti. Rašytojai pasta- 
bumu ir intuicija suvokia besiformuojančios visuomenėje dva- 
sios esminius bruožus. Jie net užbėga gyvenimui už akių, 
sukurdami tokius tipus, kurie gyvenime dar tik netrukus 
pasirodys. Kūryba pralenkia patį gyvenimą. Štai kodėl, kai 
pastaraisiais laikais vėl dažniau vartojamas liaudies terminas, 
kai vėl pakartojami balsai atremti literatūrą į liaudį, tai iš 
pačios literatūros norėtum patirti, kas yra toji liaudis, kokia 
yra to termino sąvoka pačioje literatūros praktikoje, ar liau- 
dies gyvenimas gali būti įdomus šių dienų, palyginti, jau rafi- 
nuotam rašytojui. 


1 


Ankstyvesniais, aušriniais, laikais beveik visa mūsų lite- 
ratūra buvo liaudinė. Liaudies terminu to meto literatūroje 
turi būti suprantami beveik išimtinai valstiečiai, kaimas, 
ūkininkai. Kas buvo rašoma apie kaimo žmogų, rodėsi sykiu 
ir lietuviška, ir patriotiška, ir tautiška. Kaimo žmonių kelia- 
mos ydos, jų rodomi tauraus gyvenimo pavyzdžiai turėjo 
skatinti, pakurstyti naujau gyventi. Apie kaimą ir kaimui — 
buvo tada pagrindinė mūsų literatūros kryptis. Ji visai 

suprantama. Anais laikais ir tebuvo tas vienas luomas. 
Bajorų daugumas išsigimę; inteligentai tik pradėjo reikštis, 
bet irai iš to paties luomo kilę. Taigi kaimu, ypačiai jo 
ūkininku rėmėsi visas tautinis gyvenimas; ir iį gravitavo lite- 
ratūra. 

Dar aušriniais laikais liaudinės literatūros sąvoka plėtėsi. 
Šalia ūkininko atsiranda darbininkas, šalia žemės ūkio darbi- 
ninko ūkininko pramonės darbininkas. Jais mėgina dalis 
rašytojų atsiremti (Mačys Kėkštas, paskesniais laikais Jano- 
nis ir net Biliūnas bei Jasiukaitis). 


2 


Liaudis nenustojo dominusi rašytojų spaudą atgavus. Ta 
liaudimi čia tenka suprasti ir vėl daugiausia kaimas, kaimo 
būties žmogus. Tik jame šio laikotarpio rašytojai pasiuešė ko 
kito ieškoti, stebėti. Būtent, ne tipinių bruožų, ne tų dvasinių 
bei fizinių bruožų, kurie pasitaiko daugelyje liaudies atstovų, 
bet charakteringų, individualinių. Ypačiai pro daugeli žmo- 
nių, jau naujoviškos dvasios paliestų, su dideliu atsidėjimu 
stebima dvasia tų natūrinių liaudies atstovų, kurie dar arti- 
miau už kitus eilinius gyventojus yra sutapę su gamtine sta- 
dija. Čia atskleidžiamas liaudies menininko vaizdas (L. Pelė- 
da, Š. Ragana, Vaižgantas). Čia jo etinis religinis pasaulis — 
santykiavimas su dievybe, su gamtos mistika, su artimu 
(Krėvė). 

Taigi ir šitas laikotarpis liaudies gyvenimo, tiksliau 
tariant, kaimo gyvenimo neužmiršo. Tik panaujino to kaimo 
psichologinius aspektus. 

Tačiau šitas laikotarpis jau nesitenkina ūkininku, darbi- 
ninku, liaudimi; jis eina į inteligentą. Juk šiuo laikotarpiu 
lietuvių inteligentų, kilusių iš valstiečių, kadras žymiai 
pašoko. Atsiranda juk specialinių interesų. Tačiau literatūra 
daugiausia sustoja prie inteligento kelio iš kaimo į miestą, jo 


69 


atitrūkimo ar sugrįžimo į kaimą, į liaudį. Ne tik L. Pelėda, bet 
ir Šeinius jau rodo, kaip inteligentas, atitrūkęs nuo kaimo, 
genda, nyksta tautai, nyksta ir pats sau, nes netenka savim 
pasitenkinimo. Ir jau tada (ar tik ne pirmu kartu?) skamba 
šūkis — tik kaimo gyvenime ir gamtoje atgimsta dvasia ir 
kūnas! Tas šūkis bus pakartotas paskiau ir stipriau nepri- 
klausomos Lietuvos lyrikoj ir beletristikoj, kada rašytojai 
pajus realų pavojų inteligentui atitrūkti nuo liaudies. Tačiau 
jau tame laikotarpyje po spaudos atgavimo ir ligą Didžiojo 
karo jau aiškiai literatūra rėmėsi abiem sferom — liaudimi ir 
šviesuomene, inteligentija. Jų interesai išsiskiria, ir viena nuo 
kitos regimai tolsta. 

Nepriklausomoj Lietuvoj literatūra beveik daugiau 
remiasi šviesuomene, nekaip liaudimi, kaip ji buvo anksčiau 
suprasta. Nors joje rašoma ir apie inteligentų gyvenimą ir 
apie liaudies, bet rašoma ne tiek liaudžiai, kiek inteligen- 
tiniam skaitytojui, ypačiai poezija. 

Pačios šiuo laikotarpiu vaizduojamos liaudies sąvoka 
praplečiama. Šalia kaimo ūkininko bei amatininko, įžengia 
miesto, pramonės darbininkas. Tik šio pastarojo dar nėra 
sukurta bent kiek ryškesnio reprezentatyvesnio atstovo. Vy- 
rauja ir čia kaimas, ūkininkiška būtis ar bent aplinka. Tačiau 
ir šiuo laikotarpiu kaimo žmoguje surandama naujų aspektų. 
Būtent, viena rašytojų linkmė pastebi ir ima žavėtis kaimo 
natūrinio žmogaus spontaniška pajėga, pasiryžimu bei valia 
naujau gyventi (Cvirka, Marcinkevičius). Tai akcijos žmogus, 
kuris supersonifikuotas lietuviško berno terminu. Kita linkmė 
irgi žavisi tradicinio patriarchalinio gyvenimo tauriomis lieka- 
nomis, kurias negailestingai ir neatspiriamai užlieja ir kata- 
strofiškai gniuždo civilizacinis gyvenimas (Paukštelis, tas pats 
Marcinkecičius, net Venclova). Tai pasyvus žmogus. Šitos 

dvejopų liaudies žmonių kategorijos — priimti gyvenimą 
pasyviai ar aktyviai — šiuo laikotarpiu ypačiai pažymėtinos. 

Tiek aktyvusis tiek pasyvusis kaimo Žmogus neišvengia 
plūstančios civilizacinio gyvenimo įtakos. Deja, ta įtaka 
daugiausia neigiama. Mūsų rašytojai tebėra idealistai. Jie 
pastebi šviesuomenės gyvenimo pakrikimą, kuris veržiasi į 
liaudį, ir su pasipiktinimu jį konstatuoja. Sykiu jie pakartoja ir 
aną receptą šviesuomenei — grįžti atgal į kaimą. Iš čia ir pra- 
sidėjo iš naujo literatūroje kaimo apoteozavimas. Tačiau 
rašytojai dar neaptiko ir ryškiau neiškėlė, ką pozityvaus 
kaimas iš šviesuomenės pasisavino. O ir to, be abejo, yra. 

Ši schematinė apžvalga leidžia padaryti keletą literatū- 
rinių ar bent visuomeninių išvadų: 

1. Tiek liaudies, tiek šviesuomenės gyvenimas tebėra 
gyva medžiaga literatūrinei kūrybai ir abejais literatūra turi 
remtis. 

2. Labiau išryškintas jau yra kaimo liaudies gyvenimas, 
Oo prašytųsi stebimas jau susiformuojąs ar net susiformavęs 
pramonės darbininkas, o taip pat dar ir žemės ūkio naujo 
tipo darbininkas. 

3. Apie liaudį rašoma, bet liaudžiai raštų sritis dar per 
daug apleista. 

4. Visuomeniniu atžvilgiu nėra racionalu be atodairos 
aukštinti literatūroje liaudies tipinį atstovą. Tegul liaudies 
atstovas turi daug gaivalinės jėgos ir valios, tegul jis prisirišęs 
prie taurių tradicijų, tačiau tos jo geros žymės gali būti dar 
patobulintos, kai sustiprins jas kultūrine dvasia, tauriomis, 
kultūrinėmis formomis, pasiskolintomis iš šviesuomenės. 
Kaip poezijoj nesitenkinta viena tautosakine forma, bet imta 
ji individualiai stilizuoti, — taip negalima tenkintis tik tra- 
diciniu būdu suprantamos liaudies idealu, o reikia tą liaudies 
žmogų kelti vis į aukštesnį kultūrinį laipsnį. Savo ruožtu ir 
šviesuomenė gali pasisemti iš liaudies anų natūrinių jėgų, bet 
neatsisakyti nuo inteligentui privalomų formų. Šitokiu būdu 

gauna realios prasmės tas inteligento „bėgimas“ į kaimą, o 
taip pat kaimo, arba apskritai liaudies santykiavimas su 
šviesuomene. Tačiau šitokiu būdu (vėl visuomeniniu atžvil- 
giu) tektų atsargiai vartoti liaudies terminą, aukštinant liaudį, 
nepasmerkti šviesuomenės, kad nebūtų sukeltas antagoniz- 
mas tarp liaudies, to kaimo ar miesto ūkininko, darbininko, 
amatininko, kuris verčiasi fiziniu darbu, ir vadinamojo švie- 
suolio, inteligento, kuris verčiasi intelektualiniu darbu; vienas 
be antro normaliame valstybės gyvenime neįmanomi. 

RAŠYTOJAS TREMTINIŲ 
BENDRUOMENĖJE 


RAŠYTOJO AUKLĖJAMOJI REIKŠMĖ 


Tremtinys ir rašytojas viename asmenyje. Pirmuoju 
atveju jis yra tokis pat kaip visi tremtinių bendruomenės 
nariai — jį veikia tos pačios aplinkybės, jis turi tos pačios 
bendruomenės atžvilgiu prievolių ir teisių. Antruoju atveju jis 
skiriasi savo emocine vaizdine prigimtimi, kuria jis suvokia 
save ir aplinką — ir į ją reaguoja. Ši prigimtis nustato kitokius 
jo ryšius su bendruomene, kitokias priedermes tai bendruo- 
menei, o taip pat ir bendruomenė turi kitokių priedermių 
rašytojo atžvilgiu. 

Šia aksioma remiantis ir tenka suvokti, pirma, rašytojo 
tremtinio faktinę padėtį dabartinėje tremtinių bendruo- 
menėje, antra, nustatyti galimą ir pageidaujamą padėtį 
ateičiai. 


1. Rašytojas tremtinys labiau susiliejęs su tremtiniais tau- 
tiečiais, nekaip buvo tėvynėje. Daugumas rašytojų tremtyje 
dar neseniai buvo pavirtę juodadarbiais, kovojusiais prie 
Mašinų dėl kasdieninės egzistencijos. Rašytojas turėjo pergy- 
venti niekinamo, antraeilio, trečiaeilio žmogaus padėtį. Rašy- 

tojas net stipriau buvo niekinamas kaip pilkasis dirbtuvės 
žmogus. Tokia padėtis rašytojo dvasioje griovė ir kūrybos 
svajones. Jis neteko sąlygų pasireikšti savo rašytojo prigim- 
timi. 

Kokis tai smūgis turėję būti rašytojui, iš prigimties 
daugiau ar mažiau linkusiam į individualizmą ir kėlusio galvą 
aukščiau už vulgus! Smūgis rašytojui, kurio pergyvenimai 
trokšta būti išsakomi, išrašomi! 

Vienam tautų ir žmonių kalėjimui sugriuvus ir trem- 
tiniams atsidūrus okupacinių valdžių globoje, padėtis rašy- 
tojui ne iš esmės pasikeitė. Jis gyvena tose pačiose karo 
sukurtose sąlygose su visais kitais tremtiniais. Tik už juos 
rašytojas laimingesnis tuo, kad jis gali pasireikšti su savo 
rašytojo prigimtimi. Jis turi ir kūrybai reikalingą auditoriją — 
tremtinių bendruomenę. 

Nuo šių karo sukurtų sąlygų, kurios veikia ir patį rašy- 
toją, nuo auditorijos, susiformavusios taip pat karo įtakoj, 
priklauso rašytojo kūrybos pobūdis. 

Taigi ar šios sąlygos yra palankios kūrybai? 

2. Kūrybai reikalingi pergyvenimai. Populiarus būdavo 
rašytojų nusiskundimas: nėra, kas pergyvenimus paskatina; 
gyvenimas per daug monotoniškas... Galima teigti, kad šis 
nusiskundimas dabar netenka pagrindo. Karo sąlygos 
kiekvienam pergyvenimų davė per daug. Kiekvieno noras — 
kad tik jų mažiau — tų pergyvenimų. 

Bet pergyvenimai gali būti kūrybai ir palankūs ir žalingi. 
Palankūs tie, kurie yra humaniškosios, žmogiškosios 
prigimties. Žalingi, kurie degraduoja žmogų tik į biologinių 
būtybių eiles. Karo sukurtos gyvenimo sąlygos Žmogui yra 
davusios daugiau antros rūšies pergyvenimų. 

Lagerio gyvenimas verčia žmogų kaimenės būtim. 
Kaimeninis gyvenimas ne taip slegia masės žmogų, bet jis 
daros nepakeliamas šviesuomenės, dvasinio elito žmonėms. 
Ir reikia tam tikros vidaus kovos, ligi individualistas susi- 

gyvena su masės padėtimi, ligi jis prisiderina, prisitaiko ir 
tenkinasi tais interesais, kuriais gyvena ši kaimeninė aplinka. 
Tai individualisto laidotuvės, lėtos, bet sistemingos 
laidotuvės, Žmogaus nuasmeninimas. Rašytojas tą vidaus 
konfliktą, nuasmenėjimo procesą pajaučia stipriau. Tikrieji 
dvasinio darbo profesionalai su dideliu tragizmu mato savyje 
blėstant talento kibirkštis. Taigi gyvenimo aplinka žmogaus 
asmenybę veikia destruktyviai. Ir pats rašytojas pačių 
gyvenimo sąlygų yra veikiamas. Sunku pasakyti tiksliai, kuria 
kryptimi riedi mūsų rašytojų dvasia. Jie taip išsiblaškę. Jų 
kūrybos tiek maža viešumon pasirodo, kad tik apytikriai 
galima jų evoliuciją nuspėti. Būčiau linkęs jį skirti į antrojo 
tipo grupę, kaip ir žymią dalį kitų dvasinio darbo žmonių. Ir 
juo stipresnis talentas, juo jis labiau suaugęs su šio tipo 
žmonėmis. Jis stengiasi išlaikyti savyje rašytojo ugnį, 
išsineštą iš gimtosios žemės. Stengiasi jos neužgesinti ir dirb- 
tuvių ūžime, ir nuobodžiaujančio lagerio klegesy, ir KZ 
pragare. Jis sąmoningai ir spontaniškai yra pasijutęs bend- 
ruomenės narys ir tai bendruomenei turįs atiduoti savo 
kūrybos duoklę. Jis vėl sutapęs su tremtinių bendruomene. 
Sutapęs ne tik kaip žmogus, vieną vargą vargstąs ir tais 
pačiais idealais gyvenąs, bet ir kaip rašytojas, kuris išreiškia 
bendruomenės idealus ir patenkina jų dvasinį kūrybos 
troškulį. 

Tremtinys rašytojas patenkina savo auditorijos lietuviš- 
ko žodžio pasiilgimą. Tremtinys rašytojas išreiškia pagrin- 
dinius bendruomenės nusiteikimus — nesitenkinti čia, kas 
prieš akis, o ilgėtis gimtojo krašto, jį sapnuoti, prisiminti, api- 
pinti jautriausiomis svajonėmis. Blyksteli tremtinio rašytojo 
kūryboje pastangos būti tremtinių bendruomenei „sielų va- 
dais“ (kaip kitados buvo pavadinti didieji lenkų tremtiniai 
poetai). 

Lietuvio tremtinio rašytojo idealizmas ir jo pastangos 
reikštis kūrybiškai ir nepalankiausiose sąlygose yra jam 

garbė. Jo sutapimas su bendruomene — tai jo bendruo- 
meninė reikšmė. 

3. Bet čia yra ir jo silpnybė. Jis sustingsta siaurame 
savęs suvokime, suvokime to pergyvenimo, kuris yra ir trem- 
tiniams visuotinai bendras — patriotinėje savo krašto vizijoje. 
Jo žvilgsnio ir širdies nepaliečia didi evoliucija, kuri vyksta 
žmonių protuose ir širdyse ir tik paskiau prasiveržia valsty- 
biniais, socialiniais planais. „Per pasaulį keliaujančio žmo- 
gaus“ problemos nepajėgia rašytojo tremtinio kankinti. 

Net nuoširdaus gimtosios šalies jausmo srovė 
nebesuranda naujesnių krantų, kurie būtų papuošti sul- 
tingesnių ar spalvingesnių gėlių žiedais, — naujesnės 
originalesnės formos. Galimas daiktas, kad rašytojo realusis 
gyvenimas yra tiek nuoširdus ir tiek stiprus, jo ilgesys toks 
gaivališkas, kad jis nebestebi tų poezijos formų, kuriomis jį 
reiškia. Bet skaitytojui tokia poezija atrodo ne poezija. Taip 
dažnai pasitaiko: realusis pergyvenimas nesutampa su 
poetiniu pergyvenimu. Realusis pergyvenimas gali būti paly- 
gintas su verpeto vandeniu, kuriame susidrumstę visokios 
priemaišos. Poetinis pergyvenimas jau yra tyroji, grynoji 
jausmo srovė, atidalijusi nuo asmeninių suinteresuotų prie- 
maišų. Ir net patys didieji mūsų poetai, tenkindami savo 
širdies reikalą, iš realiu pasiillgimu ar realiu susijaudinimu 
putojančios širdies negali išskirti grynosios poezijos grūdų. 
Yra dar blogiau. Vyrai su gabumais išleisti knygą, nors be 
gabumų ją parašyti, paleidžia visuomenei eiliuotą reportažą 
ar publicistiką, gadindami savo vardą ir tremtinių skonį. 

Jei būdavo kalbama apie taikomąją dailę ir grynąją dailę, 
tai šie terminai galėtų būti vartojami ir literatūrai. Mūsų 
sąlygos įgalino ir įgalina rašytojus kurti (gal teisingiau 
pasakius), viešumon parodyti taikomąją poeziją. Net mūsų 
geriausi iš geriausių taikomajai poezijai yra sudėję stiprią 
duoklę. 

4. Žinom, kad taikomoji literatūra yra reikalinga, bet 

žinom taip pat, kad ji neužtenkama. Prie grynosios poezijos 
aukšto laipsnio pripratę tėvynėje, mes jos pasiiląstame ir 
dabar. 

Pasiiląstame poeto ne tik sutapusio su bendruomene, 
bet atsistojusio tvirtai tarp bendruomenės, o vis dėlto 
pakilusio viršum jos visa galva. 

Pasiilgstame poeto-rašytojo, kuris, jeigu ima dabartinę 
padėtį, tai ją peržvelgia kiaurai, suvokia giliausią įvykių 
prasmę, atskiria nuo ją temdančių atsitiktinių priemaišų ir 
savo emocinėj vaizdinėj prigimty suranda jai poetinę formą. 

Pasiiląstame rašytojo, kuris atskleistų daugel kitų 
nūdienio žmogaus dvasios bruožų, nesuvokiame 
konkrečiomis formomis, bet mes jaučiame, kad esam nebe 
tie patys, kaip anksčiau, kaip gyvenimas nebegrįš tas, kuris 
buvo. Vyksta lėtu tempu ar greitu — perversmas žmoguje, jo 
galvosenoj, jo pergyvenimuose. Jaučiame, kad po karo 
destrukcijos, po bombų, po kalėjimų, po ideologijų prie- 
vartos, kuri atėmė iš eilinio žmogaus jo laisvės saugumo ir 
pastovumo jausmą, kuriasi naujas vidutinio žmogaus 
gyvenimo idealas: žmogaus, kuris nesikiš į didžiuosius 
reikalus, kad tik kiti nesikištų į jo mažuosius reikalus, paliktų 
ji ramybėj ir leistų jam džiaugtis bent tomis trumpomis 
valandėlėms, kurios atsirado tarpe nuo vienos katastrofos 
iki dar baisesnės. ,,Mūsų laimė tik akimirka“ — kaip radijas 
cituoja kažkurios Amerikoj populiarinamos knygos motto. 
Jaučiame taip pat naujus tragiškus pergyvenimus „atominio“ 
žmogaus, naujųjų laikų Fausto. Jis savo minties galybe 
apvaldė didžiojo ir mažojo pasaulio stebuklingas paslaptis, 
bet prieš jas jo paties gyvenimas ir jo amžius yra toks 
mMenkutis: apvaldė pasaulio kosmą ir mikrokosmą, o 
neapvaldo to trumpaamžio žmogaus širdies ir valios, kuri yra 
Žmogaus ir žmonijos katastrofos kaltininkas. 

Naujai besiformuojančios žmogaus dvasios nematome, 
bet jaučiame ją iš skurdžiai pasiekiamos literatūros; iš 

politinio, bažnytinio, socialinio gyvenimo įvykių. Visur jausti 
kuriantis naujas mentalitetas. Pasigirsta nauji šūkiai, bet juos 
nustelbia senojo mentaliteto pagaminta įvykių eiga. Mes tai 
jaučiame, bet tik rašytojo talentas pajėgs tą vykstantį dvasios 
perversmą ir naujo žmogaus kelią į gyvenimą gyvomis 
formomis atskleisti, gyvesnėmis nei pats gyvenimas. 

Šiais žodžių, tuščių frazių ir plokščios propagandos 
laikais pasiiląstame rašytojo, kuris prisimintų kadaise 
motinos mokytas jaunomis lūpomis tarti — neimk Dievo 
vardo dovanai ir pats sau parafrazuotų: neimk poezijos 
žodžio dovanai. Tik intelektualinė kultūra gali apsaugoti rašy- 
toją nuo tos ir daugelio kitų poezijos nuodėmių. 

Didelis talentas susijęs su didele ir intelektine kultūra 
tepajėgia kurti didžio masto literatūrą poezijos žodžiui duoti 
gaivinančios jėgos. 

5. Grynoji literatūra nėra atitrūkimas nuo visuomenės. Ji 
yra pati tikroji, kuri visuomenei vadovauja. Ji gali būti 
nelengvai suvirškinama, nelengvai suprantama, ne iš karto 
uždeganti, nes ji kaitina ne šiaudų liepsna. Ji reikalauja 
skaityti ir galvoti. Galvoti ir įsijausti. Įsijausti pačiam 
skaitytojui, įsijungti su savo vaizduote ir savo galvojimu į 
autoriaus pergyvenimų pynę. Susidaro išvidinis stiprus ryšys 
tarp poeto-rašytojo ir jo skaitytojo. Šitaip ji ir formuoja ir 
kelia skaitytojo dvasią: jo galvoseną, jausmą, valią. Tokia 
kūryba reikalauja skaitoma po kelis kartus. Lėtas jos kelias į 
skaitytoją, bet tikras ir vaisingas. 

Šitokios kūrybos pasiiląstame, nes jos maža turime. 

6. Ar tai nėra netiesioginis priekaištas ir kaltinimas mūsų 
rašytojui tremtiniui? Ne! Nieko čia negalim kaltinti. Tai 
išdava mūsų visos padėties. Visų tremtinių dvasinis, 
kultūrinis lygis suseklėjo; dvasinių interesų ratas susiaurėjo ir 
sulėkštėjo. Susiaurėjo, suseklėjo ir literatūra. Tai įvyko visai 
ne nuo mūsų priklausančių sąlygų. Reikia naujų sąlygų, reikia 
daugiau atmosferos, daugiau dvasinės saulės, kad atsigautų 

be saulės gyvenanti mūsų dvasia. Reikia naujos dvasinės 
šviesas ir šilumos, kad prasiskleistų literatūros žiedai. Litera- 
tūrinis ir apskritai dvasinis lygis pakils, jei sugrįšime į ten, iš 
kur esame išrauti. 

Taip, viskas atsigaus, kada sugrįšim. Bet jei ne; jei teks 
ilgiau ištrėmime palikti. „Vaišės“ baigiasi ir turėsim darbo 
žmonėmis virsti šiame ar kitame svetimame krašte. Ilgesnės 
tremties galimybę reikia turėti prieš akis, sprendžiant ir mūsų 
tremtinių kūrybos likimą. 

7. Kūryba ir tremtyje gali tarpti. Dešimtimis galėtų 
kiekvienas skaičiuoti didžiuosius kūrėjus emigrantus, trem- 
tinius (Dante, Slowackis, Mickevičius, Norbutas, Buninas ir 
daugel kitų!). Tačiau istorija vargiai kartojasi. Mūsų rašy- 
tojas yra kitoks, jis atsiduria kitokiose sąlygose nei daugelis 
emigrantų. 

Viena, mūsų laikai pasižymi planingu ir sistemingu 
emigrantų nutautinimu, suvirinimu bendrame katile. 

Antra, mūsų rašytojas turbūt nė vienas neturi materia- 
lios atramos ir turės ieškotis pragyvenimo šaltinio. O mece- 
natų laikai jau tik pasakoj sekami. 

Trečia, mūsų žmogus tebėra toje kultūrinės raidos sta- 
dijoje, kada žmogus jaučiasi savas, laisvas, galįs su savim 
savo galiom pasireikšti, savoje bendruomenėje būdamas. Iš 
Jos atitrūkęs jis vegetuoja, svetimoje neprigyja, ant kojų 
tvirtai neatsistoja. Mūsų pajėgiausi rašytojai, kurie gyvena 
emigracijoje vakaruose jau keleri metai, negalėjo arba nieku 
pasirodyti, arba jų pasirodymas neprilygsta to, ką jie tėvy- 
nėje buvo davę. Nėra, be abejo, negalima, kad mūsų didieji 
talentai tremtiniai nejeitų į svetimos kalbos literatūrą, bet ši 
galimybė dabartinei kartai labai maža. 

Mūsų tremtinių kūrybos likimas bus glaudžiausiai susijęs 
su pačios tremtinių bendruomenės likimu. Kiek tremtinių 
bendruomenei pasiseks išlikti gyvai ir pajėgiai kaip tautiniam 
vienetui, kovingai nusiteikusiam dėl savo pagrindinių idealų, 

tiek išliks ir kūryba aukštumoj. Iš kitos pusės kūrybos aukštis 
kels tremtinių bendruomenės dvasinį lygį. 

Nepaisant blogiausių perspektyvų ir blogiausių sąlygų 
tremtiniams, optimistiškai galim žiūrėti į ateitį tokiomis sąly- 
gomis: 

1) jei tremtinių bendruomenei pasiseks išlikti nesuskal- 
dytai, vienoj kompaktinėj masėj ir tokiu būdu sukurti 
gyvenamosios vietos bendruomenę; 

2) jei pasiseks išlikti neišblaškytiems po svetimas darbo 
įstaigas, suorganizuoti savas darbo įstaigas ir tokiu būdu 
sukurti darbovietės bendruomenę; 

3) jei pasiseks suorganizuoti savo kultūrinio gyvenimo 
įstaigas ir tokiu būdu sukurti kultūrinių židinių bendruomenę. 

Šitokiomis sąlygomis lietuvis tremtinys gali išlikti mažiau 
paliestas visos, svetimybes niveliuojančios, imigracijos 
politikos. Trečioji sąlyga paliečia ir rašytojus bei apskritai kul- 
tūrininkus. Ji pramato tam tikras pareigas tremtinių 
bendruomenei, iš kitos pusės rašytojui kultūrininkui. Trem- 
tinių bendruomenės pareiga suorganizuoti visą tremtinių 
gyvenimą taip, kad kultūrinimui būtų sudarytos bent 
minimalios sąlygos jo misijai atlikti, jo kūrybiniams, kultūri- 
niams darbams, tremtinių bendruomenei skirtiems. Juos 
rašytojas gali pareikšti ir sykiu su bendruomenės vadovybe 
organizuoti per savo profesinę atstovybę. Per ją gali ieškoti 
priemonių rašytojo intelektinei kultūrai gilinti ir ryšiui su 
pasaulio rašytojais megzti. Rašytojų kultūrininkų pareiga — 
savo kūrybiniais laimėjimais ugdyti bendruomenės meninį 
svorį, palaikyti domėjimąsi ir sielojimąsi tautiniais siekimais ir 
apskritai dvasiniais interesais, vis stipresnį domėjimąsi ir vis 
aukštesnio laipsnio dvasinėmis vertybėmis. Būtų rašytojo 
nusikaltimas, jei jis nusileistų iki minios, pats joje pasiliktų 
nepakildamas ir jos aukštyn nekeldamas. Šitokis koopera- 
vimas jau mėginamas. Lietuvių bendruomenė negali nusi- 
skysti rašytoju tremtiniu, kad jis stovi už bendruomenės 

ribų. Negali nusiskųsti, kaip vokiečiai kad skundžiasi savo 
didžiuoju beletristu, kuris savo tėvyne pasirinko tą kraštą, 
kuris jo egzistenciją geriau aprūpina. Negali skystis trem- 
tiniu rašytoju, kaip skundėsi vokiečių spauda savo didžiuoju 
dramaturgu, kad ne jis gyvenimą keičia, bet pats kaitaliojasi 
pagal gyvenimo kaitą. Mūsų rašytojas tremtinys stovi bend- 
ruomenės tarnyboje. Bet tarpusavio bendradarbiavimą, rašy- 
tojo ir bendruomenės pareigas vieni antriems reikia sąmo- 
ningai ir sistemingai suorganizuoti. Tada turėsim pagrindo 
tikėti, kad tremtinys rašytojas atkakliai stovės bendruo- 
menės dvasinio gyvenimo priekyje, su bendruomene kentės 
dabartį, su ja sykiu stengsis pakilti kultūriniame lygyje ar 
bent neprarasti iš tėvynės išsineštojo. 

KŪRYBOS VAIDMUO ŠIANDIEN 


Nepriklausomos Lietuvos paskiausioj istorijoj buvo du 
ryškūs periodai. Vienas herojinis, kovų dėl tautos ir vals- 
tybės egzistencijos laikotarpis. Antras — kūrybinis, pastan- 
gos sukurti nuosavą kultūrą ir jai materialinį pagrindą — 
ūkinį gyvenimą. 

Tai natūralus kelias kiekvienos tautos, išeinančios 
gyventi. Kiekvienoje yra herojinis laikotarpis, ar jame bus 
susitelkusios herojinės pastangos Termopilų ar Širvintų- 
Giedraičių varduose. Kiekvienoje reiškiasi kūrybinio subren- 
dimo ir kultūrinio suklestėjimo laikotarpis, ar jis bus siejamas 
su Periklo-Praksitelio, ar su Puškino-Tolstojaus-Dosto- 
jevskio, ar su Goethės-Schillerio vardais. Dažnoje pagaliau 
reiškiasi dekadansas, ar jis bus sutapęs su graikiško sofizmo, 
ar su naujųjų laikų fašizmo ar bolševizmo forma. 

Lietuva buvo tik antrojo periodo pradžioje. 

Tada itin buvo imta kalbėti apie Lietuvos nuosavos 
originalios kultūros reikalą, apie lietuvių įnašą į tautų kul- 
tūros lobyną. Šiame laikotarpyje, kultūrinės kūrybos pra- 
džios laikotarpyje, atsirado ir literatūros premijos. 

Dabar premijos atgaivintos kitokiose sąlygose. Tai nėra 

laikotarpis, kurį galėtume vadinti kultūrinės kūrybos laiko- 
tarpiu. Tai nėra nei tautos dekadansas. Dekadansas eina iš 
vidaus ir reiškiasi tada, kai sąmoningai vykdomos vienašališ- 
kos teorijos ar politiniame, ar kūrybiniame, ar religiniame 
gyvenime. Dekadansas ir tada, kai tautoje nebėra jėgų išvidi- 
niam nuosmūkiui pasipriešinti. Dabartinė tautos padėtis, 
sprendžiant iš jos pačių gerųjų pajėgų reiškimosi, yra 
herojinė. Vėl herojinė. Eina pati žiauriausioji kova dėl 
egzistencijos, dėl tautos ir Žmogaus teisės gyventi. Ar šis 
herojizmas baigsis pergale, ar tragiška katastrofa — mes 
nežinome. Bet mes žinome ir jaučiamės visa širdimi, kad 
esam tos kovojančios, ne dekadansinės tautos nariai. 
Šitoms herojinėms pastangoms dabar sutelktos visos 
jėgos ir priemonės, esančios krašte, ištrėmime, emigracijoje. 
Joms turi dirbti ir kūryba, literatūra. Literatūra yra herojinės 
kovos vienas iš galingųjų ginklų. Ne tam ji kuriama dabar, 
kad vaikytųsi dekadansinio laikotarpio šūkį ,„L'art pour V'art“ 
— „menas menui“. Nepretenduojam dabar ir į aukštąjį idealą 
— savo dabartinėmis pastangomis praturtinti ir papildyti 
pasaulinių kultūrinių vertybių aruodą. Literatūra dabar turi 
atstoti šviesų ginklą tautiečiui stiprinti, draugui laimėti. 
Literatūra mūsų sąlygoms tai Lohengrino kardas. 


Il 


Šie žodžiai tikram literatūrininkui, papratusiam kalbėti 
normalių laikų terminais apie kūrybos autonomiją, gali 
atrodyti beveik blasphemia. Su išgąsčiu jis pagalvos: tai 
piršimas propagandinės, pilietinės literatūros, siūlymas eiliuo- 
tos publicistikos... Nesusipratimui išvengti pažymėtina: ir 
šiais laikais literatūrai neskiriamas ir negali būti skiriamas 
uždavinys kovoti su mūsų išoriniu priešu ar su vidaus 
negerovėmis, kaip tai daro mūsų nedraugas. Literatūra nėra 

nei atominė bomba, nei dezinfekciniai milteliai. Jos paskirtis 
ne naikinti, ne griauti. Jos subjektyvi paskirtis pozityvi — 
žmogaus dvasią gaivinti, organizuoti, kurti. Tai šviesusis, 
kuriamasis pradas. 

Literatūros rolė — kaip saulės. Saulės šviesa, šiluma ir 
kitos jėgos palaiko vitalinę gyvybę. Vitalinis pasaulio 
klestėjimas yra jos veikimo rezultatas. Ir jokios mechaninės 
lempos jos nepavaduos. 

Literatūra dvasinėje srityje turi panašios reikšmės. Ji ati- 
traukia žmogų nuo žemesniojo pojūtinio pasaulio ir pakelia į 
aukštesnių interesų sferą. Ji pažadina žmoniškumą. Paža- 
dina žmogaus norą pakilti nuo gyvenimo kasdienybės į 
gilesnių minčių vaizduotės ir jausmų pasaulį. Mintyse, vaiz- 
duotėje tie jausmais išgyventi pasauliai reiškia mums dau- 
giau, nei mes manome, nei pastebime. Ir šia prasme tikroji 
kūryba, juo ji tauresnė, juo gilesnė, juo labiau stiprina 
mumyse žmogų, stiprina jėgas egzistencinei kovai. Jos gilios 
mintys ir pergyvenimai yra kaip tos saulės kaitra. Jos tobula 
forma yra kaip tas giedras eteras, kuris praleidžia saulės 
spindulius veikti vitalinį pasaulį. 

Tiesa, saulės spindulius ne visi pakelia ir prisiima. 
Džiovininkams ji nepakeliama. Estetinio skonio džio- 
vininkams tikroji literatūra pasirodo sunkiai pakeliama. Jiems 
reikalingas literatūros surogatas, kuris juos linksmintų, grau- 
dintų, pataikautų, bet kuris neverstų įtempti nei skaitytojo 
intelekto nei vaizduotės. Kai nėra cukraus, gomurį tenkina ir 
sacharinas. Bet jėgų jis nestiprina. Yra ir literatūrinio 
sacharino, kuris dvasiai betgi neduoda kalorijų. Dėl to gali 
būti suprantami ir pateisinti griežtieji reikalavimai tiek kūrė- 
jams, tiek ir skaitytojams šiandien, šiame herojiniame tautos 
likimo periode. Jie pateisinami ne tik estetiniais sumetimais, 
bet visuomeniniais — tais tautiečio stiprinimo sumetimais. 

Tik šis herojinis laikotarpis yra kitoks nei pergyventasis, 
kuriame Maironis dainavo. Maironio laikai gaivino patrio- 

tinius jausmus. Šiandien tie jausmai nėra išblėsę. Siandien 
net didžiausias oportunistas jaučiasi esąs lietuvis ir savo kapi- 
talus mielai paliktų, jei tik galėtų sugrįžti į tokią Lietuvą, 
kokia ji buvo ligą antrojo pasaulinio karo. Šiandien į patrio- 
tinius jausmus maža kas ir besikėsina. Pasikėsinimas yra 
šiandien dar didesnis — į žmogų, į žmogaus žmoniškumą, 
kad paverstų jį dvasios skurdeiva ir kaimenės gyvuliu. Dėl to 
prašnekti į žmogų ir pažadinti jame tauresnius tikrai žmogiš- 
kus pergyvenimus yra aktualusis rūpestis šių dienų herojinei 
literatūrai. 


II 


Ar šitokį literatūros laipsnį tremtyje pasiekėm? Ar šita 
linkme ji pajėgė veikti mūsų visuomenę? 

Lygindami su literatūros padėtimi Lietuvoje, pasakysime 
— ne. Jos kiekis mažesnis. Jos lygis žemesnis. Taip, žemes- 
nis. Neturim reikalo tatai nuo savęs slėpti. Kai kas net be 
reikalo surado kelią į spaustuvę. Bet žemesnis lygis ir mūsų 
žinomųjų rašytojų, džiuginusių savo neabejotinu subren- 
dusiu talentu. Lygiai kaip žemesnis lygis mūsų laimėjimų švie- 
timo, labdaros, politikos, profesinėse srityse. Ką savo srityse 
laimėjo profesorius, gydytojas, teisininkas, mokytojas — ar 
jie padarė didesnės pažangos nei Lietuvoj, ar jie pajėgė duoti 
bent tiek, kaip Lietuvoj? Jiems nėra sąlygų. Nėra jų nė rašy- 
tojui. Poetinis Maironio pasakymas ,pagimdys vargai galiū- 
nus“ nereiškia, kad turi būti didelis skurdas, didelė priespauda 
— ir gims tada herojai. Kūrybai reikalinga tam tikra materialinė 
ir dvasinė aplinka. Ąžuolai neišauga poliarinio šalčio kraštuose. 
Ir palmės dykumose auga prie šaltinių. O tų sąlygų nėra. Visas 
mūsų gyvenimas degraduotas keliais laipsniais žemyn. Mes 
prievarta esame suprimityvinti... Tegul bus pavesta mūsų 
profesoriams dabar, šiuo momentu profesoriauti, ar mes pa- 

jėgsim dabar būti tokiam lygy, kaip Lietuvoj buvom? Vargiai, ne 
tik dėl to, kad mokslo priemonių mums trūksta, bet ypačiai dėl 
to, kad kultūrinė aplinka mums netinkama . Neturim savo 
kūrybai būtinos atramos po kojų — savos valstybės. O prie 
kitokių sąlygų mes nesam pripratę. 

Poezijos suskurdimas, kultūrinio lygio smukimas tik 
labiau pabrėžia mūsų didžiojo siekimo teisingumą. Ir jeigu 
svetimieji spaudoje meta akmenį į mūsų pusę, laikydami mus 
asocialiu elementu, tai iš visos širdies galėtume jiems 
atsakyti: ,„(Grąžinkite mums tai, ko per jus esame netekę, o 
tada — ir tik tada — mes galėsim parungtyniauti su jumis ir 
pajėgsim duoti tai, ką buvom žadėję anais laikais“. 

Žemesnis mūsų lygis ir dėl tų bendrų priežasčių, dėl 
kurių vokiečiai skundžiasi kūrybos sausra. Kitos tautos taip 
pat. Dėl to, kad pasaulis stovi atominės bombos ženkle. 
Bombos, kuri yra modernusis simbolis pasaulio, pilno iš 
esmės klastos, skriaudos, griaunamųjų jėgų, kuri rodo atpa- 
laiduotas žmogaus žemąsias galias, o ne dvasines. Negreit 
kardas bus perdirbtas į arklą, ir ateis Periklo-Praksitelio 
amžius. Inter arma silent musae. Dėl to su skausmu skaitai 
mūsų poeziją, kaip veidrodį, kuriame atsispindi tik 
skeveldros išsinešto iš tėvynės kūrybinio pajėgumo, ir 
džiaugiesi, kad bent jis yra išlaikytas nuo sužvėrėjusios 
aplinkos. Iš kitos pusės skaitai, kaip rašytojai vienas kitą 
čaižo plunksnomis, ir baugiai tari sau visa širdimi: ,„Brolau, 
gerai darai, reikalaudamas, tik ar tu savo srityje pajėgsi duoti 
daugiau, jei taip pagiežingai svaidai žodį?“ 

Literatūros veikmė tremtinių visuomenei? Ar ją pakėlė, 
ar ją išlaikė? Nei literatūra, nei kitos pajėgos visuomenės dife- 
renciacijos negali išlaikyti. Visuomenė aiškiai skyla. Viena 
dalis herojiškai laikosi ir grumiasi dėl savo dvasinio lygio. Pra- 
rado turtą, prarado tėvynę, prarado profesiją. Bet tegul 
nepraras dvasios didybės. Kita dalis smunka baisiais tempais. 
Tiek eiliniai DP, tiek net jų dvasiniai vadovai. Gėdos dėme jie 

pridengia veidą visiems lietuviams. Literatūrai tenka betgi 
priskirti pastangas tą ratą sulaikyti, jo tempą bent sulėtinti. 
Tai jos įnašas į bendrus herojinius užsimojimus. 

Šiandien ši manifestacija ir įvertina bei pagerbia ir 
sveikina tuos iš rašytojų, kurie rasti „geriausi iš geriausių“. Ji 
pademonstruoja rašytojų vadovybės  paslankumą ir 
atkaklumą nenuleisti rankų, organizuoti rašytojų pastangas, 
populiarinti jų kūrybą. Jeigu premijomis atžymėti rašytojai, 
tai bent geru žodžiu tenka pažymėti ir įvertinti draugijos 
vadovybės organizacines pastangas. 

Laimėti literatūros pagalba draugų vargiai bebuvo galima 
norėti. Čia kiti tarptautinės kalbos menai turi patogesnes 
sąlygas — plastika ir vokalinis menas. Jeigu literatūros kūry- 
ba labiau veikė patį lietuvį, tai tapybos parodos, chorų kon- 
certai verbavo lietuvių tautai draugus. Ir jų atstovus, bent 
vokalinio meno atstovus, dėl to matom laureatų eilėje. 


IV 


Ši diena yra manifestacija ir visuomenės pastangų pakilti 
iš spekuliantų, plėšikų apnuodintos atmosferos, iš DP ženklu 
pažymėtų besielių padarų ir pagyventi kultūrinio žmogaus 
lygiu. Tai meninės rekolekcijos. Ši viena valanda 
psichologiškai atgaivina mus kaip šventadienis po eilės 
šiokiadienių. Išeiginiais drabužiais apsirengęs Žmogus pasi- 
junta pats esąs švaresnis ir turįs švariau elgtis. Iš meninės 
šventės išeisim bent momentui su aukščiau pakelta galva ir 
švaresne siela. Gal ji vėl nukris, vėl pasiners DP kasdie- 
nybėj, bet šios ar panašios šviesios valandos bus priminimas 
nesitenkinti kasdienybe, ilgėtis šventės, kuri dvasią keltų 
sursum. Ne tas yra dingęs kultūringai visuomenei, kuris 
klimpsta į kasdienybę, bet tas, kuris ja tenkinasi ir neturi 
ilgesio kultūriniu džiaugsmu pagyventi. 

Literatūrinių premijų įteikimas, literatūrinė šventė ir 

Lietuvoje ir čia — nepriklausomybės išvakarėse.-Tuo tiksliai 
pažymėta literatūros reikšmė, paruošiant visuomenei mintis 
ir jausmus nepriklausomybei laimėti. Šios dienos susi- 
domėjimas literatūrine kūryba, estetinėmis vertybėmis yra 
vienas žygis rytdienos pergalei. 

Sveikindamas laureatus, aš ne tik savo vardu dėkoju už 
ilgo darbo pastangas, dėkoju ir rašytojų vadovybei už šią 
dieną. Kiek jie pakelia šiandien mūsų širdis sursum, tiek pat 
linkiu jiems kilti sursum kūryboje. Kai išrinktoji tauta klai- 
džiojo naktyje, stojo ugnies stulpai, kurie rodė jai kelią. 
Linkiu, kad rašytojai būtų tie ugnies stulpai, kurie gaivintų 
viltis ir šviestų kelią šioje klaikiausioje naktyje iki iš Nepri- 
klausomybės išvakarių išeisim į Nepriklausomybės saulėtekį. 

LIETUVA VAIZDUOSE 


Moderniosios technikos dėka nyksta distancijos; dyla 
etniniai žmonių ir tautų skirtumai. Vis dėlto tame vieno- 
dėjimo procese tautos, kaip ir žmonės, tebėra išlikusios 
nepakartojamos, individualios. 

Praeityje lietuvių tauta stovėjo tarp dviejų pasaulių — 
Rytų ir Vakarų. Santykiavo su vienais ir su kitais, tačiau nei 
su vienais, nei su kitais nesusiliejo. Dar prieš priimdama 
krikščionybę, sąmoningai atvėrė duris vakarietinio gyvenimo 
stiliui ir turiniui, tačiau juos prisimdama, išlaikė ir savo 
skirtingą individualybę. 

Toji individualybė prabyla gamtovaizdyje, istorinės kul- 
tūros liekanose ir moderniojo gyvenimo visoje plačioje 
skalėje. Ji prabyla net iš tų negausių Lietuvos švystelėjimų, 
kuriuos praskleidžia šio rinkinio vaizdai. 

Lietuva turi savą peizažo grožį. Jį pastebėjo Adomas 
Mickevičius Pone Tade, lygindamas su itališkuoju. Šalia 
melsvo, švaraus, kaip vanduo užšalusio Italijos dangaus, jis 
matė lietuvišką dangų, vėjuotą, pabalusį, su debesimis ir 
debesėliais, kurie duoda tiek žaismo fantazijai. Matė jame 
skraidančius gulbinėlius, kuriuos vėjas suvaro į krūvą, ir tada 
jie išleidžia karčius, iškiša kojas, pakelia uodegas, plauką ir 
virsta skriejančiais žirgais; paskui vėl auga stiebas iš kaklų, ir 


89 


žirgai virsta laivais, siūbuojančiais per vandenyną. Šalia itališ- 
kos alojės lazdos, kamuolėlio citrinos, mažučiukės rauplėtos, 
jam meilesnis „tas mūsiškis berželis, kur per visą amžių 
dejuoja“. Itališkos gamtos grožis, kurį Mickevičius vadina 
„protingu“, jam žadina ne liūdesį, tik ,,„nuobodumą gamina“. 
Romantiškai nusiteikusiai ir kitai šių laikų širdžiai artimesnis 
lietuviškas peizažas, kuriame randa tiek daug lyrikos ir inty- 
mumo, kad tie patys lietuviški beržai rodos „lyg iškilmingoje 
procesijoje, apsivilkę kamžom, atėjo pasveikinti manęs, neš- 
dami dideles, žalias pavasario vėliavas“ (P. Jurkus). 

Didingas yra Šveicarijos Alpių grožis, bet Lietuvos 
peizažas gražus jaukumu ir įvairumu. Jaukus, nes viskas 
jame miniatiūriška — ne kalnai, tik kalneliai; ne begalinės 
platumos kaip Rusijos stepėse, tik žmogaus akiai aprėpia- 
mos; ne uraganai, taifūnai, tik taip sau audrelės. Įvairu, nes 
Lietuvos peizaže kaitaliojasi kalneliai su lygumom, miškai su 
ežerėliais, natūrali gamta su žmogaus rankomis išpurentais 
dirvonais. Toks įvairumas leistas lyg tam, kad po rudens 
nakties žvaigždžių, kurios šviečia kelią berneliui pas mergelę 
joti, ateitų darganos su vėjuotos nakties mistika; kad po jos 
pasiilgtum žiemos vyriškai tvirto, kieto ir balto balto, trapaus 
trapaus grožio; kad po gaivalingo, kvapais, mažiau 
spalvomis, pratrūkusio pavasario ateitų vasaros trumpalaikė 
tylaus susikaupimo, prakaituoto darbo ir vaisių valymo viltis 
bei džiaugsmas. 

Nedidelė Lietuva, bet ir tame nedideliame 22,000 kv. 
mylių plote koks skirtingas peizažas Lietuvos rytuose ir 
vakaruose. Banguojančių linijų peizaže daugelis iš tų 2000 
Lietuvos ežerų susispraudę kaip tik rytų Lietuvoje. Ten ir 
didžiausio ploto (8000 ha) Naručio ežeras; ten ir ilgiausias (28 
km) Asvijos ežeras; ten ir, rodos, giliausias (63 m) Tau- 
ragnas. O Lietuvos vakaruose kitas grožis, kokis kitur nei 
Lietuvoje, nei kitoje Europos vietoje nesikartoja. Neringos 
kraštas, prie Baltijos jūros, kur vėjas vakaris amžiais gainioja 

smėlį. Jo bangose kyla kitas pergyvenimas. Tenai „keistas 
nykumas suspaudė Vasario širdį, atsidūrus šioj negyvoj 
smėlio jūroj. Buvo nyku, kraupu ir svajinga. O negyvas 
smėlio plotas traukte traukė eiti vis tolyn ir tolyn. Jis stačiai 
siaubė savo vienodumu,, savo nykybe, savo visagalinčiu 
gyvybės paneigimu“ (Putinas, Altorių šešėly). 

Lietuvos pajūris sutraukia turistus vasarotojus. Neilga to 
pajūrio juosta, taip pat neilgas ir vasaros sezonas, bet jis 
malonus, jaukus, įvairus, kaip ir visas Lietuvos peizažas. 

Senovinių miškų, kokius aprašė Adomas Mickevičius ar 
Simanas Daukantas, nebeliko. Žmogaus ranka vaizdą 
pakeitė. Į gamtos foną prisodino civilizacijos ženklų — 
sodybų ar miestinių statinių. Tačiau tie, kurie statė repre- 
zentacinius Dievo ar žmogaus garbei rūmus, čia yra suderinti 
su visa gamtos aplinka. N. Vorobjovas žavisi, kaip puikiai Vil- 
niaus statiniai įglausti į gamtos rėmus. O ir Kaunas, o Pa- 
žaislio balta impozantiška bažnyčia tarp tamsių miško plotų! 
Ir daugelis bažnyčių turėjo visai kitą įspūdį daryti, kada jos 
buvo statomos, negu paskesniais laikais, kai buvo nuimtas 
nuo jų visas miškų fonas, o jo vietoj pristatyta karabelninkų 
būdų ir menkos prekybos menkų namelių. 

Tiesa, gamtos ir statybos derinime žmogus Lietuvoje 
neparodė geležinės valios, planuojančios dideliu mastu, 
kurios dėka vokiškosios pilys yra susiliejusios su gamtinėmis 
uolomis arba moderniaisiais laikais miestai prie upių gavo tai- 
syklingas formas, į kurias suspausta ir gamta ir civilizacija. 
Lietuvos miestų ir viensėdžių grožis gamtoje yra tokis laisvas 
kaip ir Lietuvos kapinynų, kur yra daug nuotaikos, jaukumo, 
tapybinio grožio ir skonio, bet maža kompozicinio monu- 
mentalaus, perspektyvas apimančio plano. 

Lietuvos peizaže nebėra tokios senovės kaip vokiš- 
kosios pilys, burgai, prancūziškieji chateau. Pilių Lietuvoje tik 
griuvėsiai. Ir tai tik tų, kurios buvo sukurtos paskesniais 
laikais, jau vakarų didesnėje ar mažesnėje įtakoje (Trakų, 

Kauno pilių griuvėsiai, Raudonės pilis) Tačiau Lietuvos 
peizaže kukliai iškyla senesnė senovė — piliakalniai, ant 
kurių buvo kitados medinės gynimosi pilys ir aukų vietovės. 

Piliakalniuose amžius išmiegojo užslėpta, žmogaus 
rankos neliesta Lietuvos praeitis. Tik nepriklausomybės 
laikais gausiau kasinėjami jie praskleidė Lietuvos praeitį iš tų 
laikų, kurių nežymi jokie rašytiniai dokumentai. Šitai duoda 
Lietuvos peizažai ir savotiškos mistikos, kurią yra pajutęs ne 
vienas iš kūrėjų (Vaižgantas, Čiurlionis). 

Akies nedilgina šie piliakalniai, bet jie dilgina vaizduotę. 
Jie veikia kaip simboliai kalboje. Paprastas žodis sukelia tau- 
resnės prasmės, kilnesnio gyvenimo nuojautą. Supiltas 
kalnelis prie upės ar ežero byloja, kad jame slypi gyvenusių, 
mylėjusių, kovojusių Žmonių paslaptis. 

Piliakalniai spėjo paliudyti, kad Pabaltijyje jau ketvir- 
tame tūkstantmetyje gyveno lietuvių protėviai, kad šimtme- 
čiais apie Kristaus gimimo laikus jie buvo išplėtoję savo kul- 
tūrą, žemdirbinę, kurios meninių formų ilgiem laikam liko 
liaudies mene, kilusiame taip pat iš žemdirbių kultūros; kad 
nuo pirmųjų amžių po Kristaus plėtojosi prekybiniai san- 
tykiai su slavais ir skandinavais. 

Piliakalniai tai pirmasis liudininkas apie Lietuvą, nes 
rašytiniai dokumentai Pabaltijos pajūrio gyventojus sumini tik 
pirmame amžiuje po Kristaus — romėnų Tacitas Germania 
veikale sumini juos ,„Aestiorum gentes“ vardu. Ir tik 12—13 
amžiuje dokumentai pradeda rašyti Lietuvos istoriją. 

Toje istorijoje su pirmuoju Lietuvos karalium Mindaugu 
(karūnuotas 1253) prasidėjo Lietuvos valstybinis augimas ir 
centralizavimasis. Per Gediminą, Algirdą, Kęstutį savo 
viršūnę valstybė pasiekė Vytauto Didžiojo valdymo (1392— 
1430) laikais, išplėsdama savo ribas iki 400,000 kv. mylių. 

Tai buvo laikai, kada karingieji anglosaksai, frankai, 
germanai. italai, pagauti neofitų karščio, puolėsi į Palestiną 
atgauti Kristaus karsto iš nekrikščionių. Ten jų karštis buvo 

atvėsintas jų pačių krauju, bet nedingo jų rūstus apetitas. Jo 
tenkinti jie veržėsi tada į Lietuvą, duodami pradžią Drang 
nach Osten žygiam. 

Stipri Lietuvos valstybė tada galėjo išbalansuoti iš 
vakarų  besiveržiančio kryžiuočių ordino (atsiradusio 
Prūsuose 1230) ekspansiją į rytus, o taip pat iš rytų besi- 
veržiančių totorių ordas paskui slavus į vakarus. Lietuva tai 
galėjo ištesėti 300 metų. Vakarinis kaimynas per tą laiką 
buvo palaužtas (Žalgirio kova 1410). Bet iš rytų besiveržian- 
čios Maskvos, sujungusios rusų kunigaikštijas, nepasisekė 
atlaikyti. Neišgelbėjo nei Lietuvos susijungimas su Lenkija į 
vieną valstybę (Liublino unija 1569). Lietuva ir Lenkija buvo 
pavergtos ir padalintos (1772, 1792, 1795). 

Priešistoriniais laikais išaugusios lietuvių kalbos formos 
rodė artimesnį ryšį tarp lietuvių ir slavų nei tarp lietuvių ir 
vakariečių. Tačiau istoriniais laikais pažįstama Lietuva nuo 
Mindaugo, Gedimino, ypačiai nuo Jogailos įvesto krikšto 
Lietuvoje (1387) parodė sąmoningas Lietuvos valdovų 
pastangas pasisukti į vakarus, o atvykus jėzuitams į Vilnių 
(1569), Steponas Batoras norėjo, kad Vilnius virstų ir kultū- 
rinio Vakarų pasipriešinimo centru prieš Maskvos bizantinės 
įtakas. Jėzuitų kolegijos Lietuvos pasieniu buvo lyg to kul- 
tūrinio pasipriešinimo linija. O jai dvasios turėjo duoti Vilniuje 
įsteigta jėzuitų akademija, aukštoji mokykla, kuri 19 amžiaus 
pradžioje išaugo į universitetą. 

Kariniu būdu paverata, įjungta į Rusijos administraciją, 
netekusi mokslo įstaigų, pagaliau uždraudus spaudą, Lietuva 
neprarado savo istorinio linkimo gyventi vakarų dvasios 
gyvenimu. 

Nuo 15 iki 20 amžiaus, nuo valstybės suklestėjimo, silpi- 
mo, iki sunykimo, Vilniuje labiausiai reiškėsi Vakarų mokslo 
idėjos ir meniniai stiliai. Karai su rusais, su švedais, 
okupacijos, sąmoningas naikinimas ir savaime kilę gaisrai po 
kelis kartus naikino Vilniaus statinius. Juos reikėjo statyti ir 


93 


perstatyti. Dėl to tame pačiame statinyje reiškėsi kelių amžių 
ir kelių stilių sluoksniai. Nikalojus Vorobjovas Vilniaus mene 
pastebi, kad 15 amžiaus gotinis pastatas buvo pervelkamas 
16 amžiaus renesanso ar 17—18 amžiaus baroko drabužiu. 
Atskiruose statiniuose lyg susitiko ir sustingo kelių amžių 
istorijos srovė, palikdama ne tik savo amžiaus pėdsakus 
istoriko maloniam dėmesiui, bet ir eilę tokių meno šedevrų, 
ties kuriais sustoja grožio pasiilgusi akis. 

Iš vakarų atėjęs mūrinės statybos gotikas Vilniuje paliko 
labiausiai pagarsėjusį meno paminklą — Šv. Onos bažnyčią, 
tą vėlyvojo gotiko šedevrą, kuris Vorobjovui primena pran- 
cūziškosios Flandrijos gotiko formas. Mažiau paliko pėdsakų 
16 amžiaus renesansas. Bet juos nešioja garsieji Aušros 
vartai. Renesanso buvo įkvėptas ir Aušros Vartų Dievo 
Motinos paveikslo autorius. 

Vorobjovas tvirtina, kad Romos vienos bažnyčios 
barokas buvo perkeltas į Vilnių Šv. Kazimiero bažnyčiai; jis 
davė konstrukcinius pagrindus paskui ir Šv. Povilo Petro 
bažnyčiai Antakalnyje, kuri iš visų kitų labiausiai žavi savo 
tapyba, skulptūra. Barokinis menas suspindėjo Šv. Jono ir 
daugely kitų bažnyčių, jis nuėjo į visos Lietuvos parapijas, ir 
net medinės bažnyčios buvo imtasi barokinti. Tai labiausiai 
išplitęs Lietuvoje stilius, lyg artimiausiai pritapęs prie lietuvio 
dvasios ar prie Lietuvos klimato. 

Ir paskesnis už baroką neoklasinis stilius, šalia kitų sta- 
tinių, buvo užvilktas kelintu kartu atstatytai Vilniaus 
katedrai, kurią perdirbo lietuvis architektas L. Stuoka-Guce- 
vičius (1753—98), Prancūzijos imperijos architekto mokinys. 

Neturėjo betgi atramos Lietuvos rytinis, bizantinis sti- 
lius. Jis ryškiau pasirodė tik rusų okupacijoje rusų statytose 
bažnyčiose. 

Tačiau ar užsakytojo sugestijos, ar derinimasis prie Vil- 
niaus ir apskritai Lietuvos peizažo bei klimato ar kai kurių 
dailininkų bei meistrų lietuviškas kilimas tas Vakarų stilių 

linijas, plokštumas suindividualino, sulietuvino. Jie neteko 
didybės, kurios akivaizdoje žmogus pasijunta bereikšmis; 
neteko monumentalumo, kuriame užgožia medžiaga; neteko 
šalto klasikinio ramumo, kuris žmogui yra bejausmis. O 
laimėjo jie lengvumo, įvairumo, žaismingumo, intymumo. 
Vakarų stilių būdingieji kraštutinumai čia buvo apvaldyti, nu- 
švelninti, pakreipti nuosaikumo linkme. 

Šiaip individualizuotos barokinės, daugiausia, bažnyčios 
ir provincijoje išstūmė senovines medines bažnyčias. 
Senovinė statybos dvasia daugiausia išsilaikė, kaip tvirtina 
Paulius Galaunė, tik varpinės ir kapų koplytėlėse, kurios dar 
kai kada primena gynimosi bokštų formas. 

Vilnius buvo senosios Lietuvos valstybės sostinė ir 
senojo istorinio meno miestas. Kaune tik senamiestis turi 
tokių meno paminklų, gotinių, barokinių, neoklasinių bažny- 
čių (Vytauto bažnyčia, katedra, seminarijos, domininkonų.) 
O rotušė, vadinama Baltoji gulbė, ir čia dar sykį prezentuoja 
lietuvišką baroką, kuriame persveria lengvosios į viršų 
keliančios linijos, palyginti su linijom, svyrančiom į pažemes 
ir sunkumą. 

Kauno tikroji reikšmė iškilo tik iš naujo Lietuvos 
valstybę, po 123 metų okupacijos, atstačius (1918). Kaunas 
buvo virtęs laikine sostine, viso laisvojo gyvenimo kūrybos 
centre. Jis dėl to ir reprezentuoja modernųjį gyvenimą, prasi- 
veržusį jau ne bažnytiniais, bet valstybiniais reprezenta- 
ciniais ir praktinio vartojimo pastatais (Teisingumo m-jos 
rūmai, Lietuvos bankas, Žemės bankas, Darbo rūmai, Vytau- 
to muziejus, Kauno apskrities savivaldybės rūmai, Tau- 
pomosios kasos, daugel mokyklų ir fabrikų). Jie lietuvių 
architektų, bet daugiausia vakaruose studijavusių, padaras. 
Juose reiškiasi ne puošnumas, bet praktiškumas: tiesiom 
linijom reiškiamas paprastumas, monumentalumas, 
konstrukcijoje šviesos gausumas. 

Pilnoje gyvenimo eigoje augo visos kūrybinio gyvenimo 

šakos, atsiremiant Vakarais. Iš kitos pusės sąmoningai buvo 
atsigręžiama į liaudies meno tradicijas ir jų kultivavimą. 
Kryžiai ir koplytėlės prie namų, prie kelių buvo seniau 
būtinas Lietuvos peizažo pajvairinimas. Okupanto ruso jis 
buvo uždraustas, bet draudimas susilaukė tokio pasiprieši- 
nimo, kad iš po nakties vietoj senų kryžių išaugdavo nauji. Jų 
net nebegalėjo sutalpinti anas Kryžių kalnas (Šiaulių ap.). 

Nepriklausoma Lietuva plėtojo kryžių statymo tradiciją 
geresniais įrankiais, tobulesne technika, bet pagrinde buvo 
kartojama ta pati ornamentika, kurios geometrinės figūras 
drąsesnieji folklorininkai įžiūri priešistorinėse papuošalų 
iškasenose (M. Gimbutienė). 

Liaudies šokis nepriklausomos Lietuvos gyvenime virto 
ne tiek pramogine individualine priemone, kiek meniniu 
sceniniu reiškiniu, stilizuojamu ir liaudies kostiumais deko- 
ruojamu. Dar aukštesnis meninis jų laipsnis — pastanga 
sukurti baletą, paremtą liaudies šokio motyvais. 

Pastangos sujungti vakarietines moderniąsias aspira- 
cijas su lietuvių liaudies meno dvasia buvo jausti ir kitose 
šakose, tapyboje bei muzikoje, nors tai ir negalėjo rasti 
vietos šiuose vaizduose. 

Kita kūrybinio darbo sritis buvo švietimas su jam reika- 
lingų patalpų — gimnazijų ir pradžios mokyklų — statyba, 
lietuviško akademinio gyvenimo atgaivinimas akademinių tra- 
dicijų bei organizacijų kūrimas, kariuomenės organizavimas 
ir jos tradicijų sudarymas, o iš kitos pusės ūkinių gėrybių 
gaminimo modernizavimas jam reikalingų fabrikų, tiltų, kelių 
statyba. Tik nuotrupomis tegali tai parodyti vaizdai, kaip 
išraiška tempo, kuriuo buvo kuriama ūkinio gyvenimo 
pažanga. 

Jai iliustruoti ekonomistas Juozas Pažemeckas knygoje 
Living in Freedom palygina Lietuvos pramonės ir pasaulinės 
gamybos augimą. Imdamas pagrindu 1929 metus, kurių 
gamybą žymi 100, paralelę randa tokią: 

Metai Lietuvos gamyba Pasaulinė 


1930 108,3 88,3 
1932 153,7 63,0 
1934 166,5 77,0 
1936 2442 95,5 
1938 309,4 125,7 
1939 354,2 128,7 


Lietuva mažas kraštas — vos 3 milijonų ir 22,000 kv. 
mylių, tad ir jo indėlis pasauliniame ūkio gyvenime negali būti 
didelis: 1929 Lietuvos užsienio prekyba tesudarė 0.084 
pasaulio prekybos. Tačiau tas indėlis augo, ir po dešimt- 
mečio jau sudarė 0.164, taigi priaugo 1004. Tas mažas kiekis 
reliatyviai daros reikšmingas, kai palygini su Sovietų Sąjun- 
gos to meto indėliu pasaulio prekyboje: 1938 jis buvo 1.10446; 
vadinas, tik 7 kartus didesnis už Lietuvos, nors Sovietų 
Sąjungoje buvo 65 kartus daugiau gyventojų. Paryškinant 
Lietuvos dalyvavimą ūkinių gėrybių gamyboje, tenka pri- 
minti, kad Lietuva eksportavo 594 viso pasaulio linų, 796 
kiaulių, 395 bekono. 

Lietuvos prekyba buvo išimtinai pasinešus į Vakarus. 
Jos eksporto 504 ėjo į Angliją, 2096 į Vokietiją, 49 į Ameriką 
ir tik 506 į Sovietų Sąjungą. Panaši tendencija buvo ir 
importe. Lietuvos vienam gyventojui britų prekių teko 30 
kartų daugiau, nei jų teko vienam Sovietų Sąjungos gyven- 
tojui. 

Jei žvelgiam, kiek Lietuvos gyventojas buvo pajėgus 
suvartoti užsienio prekes, tai jam tenka tokia vieta 
palyginime: 1938 importuotų gėrybių vienam Lietuvos gyven- 
tojui teko už 8.5 aukso dolerius, vengrui už 8.0, lenkui už 
4.2, ispanui už 3.5 ir vienam Sovietų piliečiui už 0.9, arba 9.4 
kartų mažiau nei Lietuvos gyventojui. 

Krašto piliečių gerovė remiasi daugiausia tuo, kokias 

galimybes piliečiui pragyventi sudaro jo uždarbis. Sunku 
lyginti su JAV. Tačiau lyginant su kaimynais, Lietuvos dar- 
bininko savaitinio uždarbio santykis su to uždarbio perka- 
mąja galia matyti iš šio vaizdo. Už savaitinį uždarbį darbi- 
ninkas galėtų pirkti: 


| vilnonės 
Valstybė Duonos mėsos sviesto medžia: vyr. darbo 
ką ką ką gosm  kost. batai 


Lietuva 105 30 116 17 0.33 17 
Latvija 125 28 105 2.6 0.55 1.9 


Estija 104 31 12 2.6 0.55 1.9 
Suomija 115 35 15 3.2 0.48 3.4 
Lenkija 96 19 86 2.1 0.42 12 
Prancūzija 90 19 10 3.6 0.70 4.0 
Sov. S-ga 66 4.3 2.7 023 0.09 0.85 


Taigi Lietuvos darbininkas už savo uždarbį galėjo pirktis 
dvigubai daugiau duonos nei Sovietų S-g0s darbininkas, 7 
kartus daugiau mėsos, keturis su puse karto daugiau sviesto, 
pusaštunto karto daugiau vilnonės medžiagos ir t.t. Už trijų 
savaičių uždarbį galėjo pirktis drabužį, už kurį Sovietų S-g0s 
darbininkas turėjo atiduoti 11 savaičių uždarbį. 

Ir pro meno, ir pro ūkio, ir pro socialinio gyvenimo besi- 
reiškiančią pažangą nepriklausomoje Lietuvoje buvo girdėti 
vis didesnis skatinimas didinti tos pažangos tempą — „sukti 
Lietuvos kultūrinio gyvenimo laikrodį pirmyn“. 

1940 birželio 15 Sovietų Sąjungos okupacija staiga 
nutraukė visą kylantį Lietuvos gyvenimą ir privertė leistis į 
sovietinio gyvenimo standartą, suktis nuo Vakarų, nuo 
nacionalinės kultūros ir grimsti rusiškojo šovinizmo jūroje. 
Lietuva nustojo buvus Rytų ir Vakarų susidūrime. Rytai toli 
persirito per ją į Vakarus. 

Kada potvynis atslugs, tada tik pasirodys, kiek jis 
sužalojo lietuvių tautos kultūrą, psichiką ir net peizažą. 

KULTŪROS KELIAS 
NEPRIKLAUSOMOJE LIETUVOJE 


Tema apie kultūros kelią nepriklausomoje Lietuvoje 
suaktualėjo dėl dviejų priežasčių. Viena, čia augęs jaunimas 
pasiteirauja: kas nepriklausomoje Lietuvoje buvo kurta ir 
sukurta, kokis to laikotarpio kultūrinis palikimas? Jaunimui 
klausimas juo labiau kyla, kai jis girdi iš vienos pusės gerus 
atsiliepimus apie kultūrinį procesą, kuris vyko nepriklau- 
somoje Lietuvoje, o iš kitos pusės stebi tos nepriklausomos 
Lietuvos atstovus viešai svarstant praeities visuomeninius 
santykius su išvadom: tie buvo netikę demokratai, tie buvo 
netikę fašistai... Toki žodžiai gundo jaunimą abejoti šitų 
nepriklausomos Lietuvos laikų žmonių kultūriniais užsimoji- 
mais anuo metu. 

Suaktualina temą ir Lietuvos okupacijos sukaktis. 
Okupacijos laikotarpis truko jau beveik tiek pat laiko kaip 
nepriklausomybės laikotarpis. Okupacijos sukakties proga 
režimas labiausiai stengėsi išgarsinti sovietinio laikotarpio 
kultūrinius laimėjimus, žemindamas nepriklausomos 
Lietuvos kultūrinį kelią. Tokis garsinimas ir niekinimas savai- 
me provokuoja klausimą apie kultūros dinamiką nepriklau- 
somoje Lietuvoje. 

Kultūros dinamikoje gali būti dvejopos sritys: subjektyvi 
ir objektyvi. Subjektyvi kultūra tai dvasinis lygis asmens, 

kuris kultūrą kuria ar kultūros vaisiais naudojasi. Objektyvi 
kultūra tai žmogaus kūriniai. 

Subjektyvi kultūra — tai kultūros žydėjimo, dinamikos 
laikas. Objektyvi — tai kultūros išbrendę vaisiai, kurie pasi- 
liks autoriam išnykus ir kuriais naudotis galės kitos gene- 
racijos. Tai bus joms palikimas. 

Taip kultūros dinamiką suprantant kyla 

Pirmas klausimas: ar nepriklausomybės laiko- 
tarpis daugiau pasireiškė subjektyvia ar objektyvia 
kultūra? 

Nepriklausoma Lietuva gavo menką, labai menką 
kultūrinį palikimą. Menką aparatą, reikalingą kultūrai organi- 
zuoti. Net menkesnį nei kultūros kūrėjų kadrą. Čia turiu 
galvoje menką mokyklų tinklą, mokyklom reikalingo 
mokytojų kadro trūkumus, teatrų, galerijų, mokslo įstaigų 
nebuvimą. Tad po pirmų trejų nepriklausomybės metų, kada 
jauna valstybė turėjo kovoti dar ginklu dėl savo egzis- 
tencijos, daug pastangų buvo skirta kultūros aparatui organi- 
zuoti. 

Anksčiausiai ir sėkmingiausiai buvo suorganizuoti 
mokytojų kadrai pradžios mokyklom ir vidurinėm bei aukš- 
tesniojom. Dabar iš perspektuvos matyti, kad Lietuvos 
mokytojas per porą dešimčių metų įsigijo pakankamas 
intelektines ir moralines kvalifikacijas. Jis neturėjo tokių 
technikinių sąlygų savo darbui kaip Vakarų mokytojas; jis 
buvo menkiau atlyginamas kaip kitos tarnautojų profesijos. 
Bet jis parodė daug kūrybinio išradingumo ir patvarumo 
darbe. Jis turėjo didelę moralinę vertybę — idealizmą, kuriuo 
degdamas užkrėtė ir savo mokinius bei apylinkės jaunimą. 
Šitiem liaudies mokytojam niekada nebus apoteozė per 
didelė, nors jie save su graudžia ironija tevadino „liaudies 
liktarnom“. 

Per tuos keliolika metų buvo pakankamai paruošta ir 
gimnaz'iom mokytojų. Tik režimas nebuvo palankus jaunam 

pasiruošusiam pedagoginiam elementui avansuoti. Kai 1941 
teko atidaryti plačiai duris šiam pedagoginiam jaunimui į 
mokyklų direktorių ir kitus administracinius postus, jie patei- 
sino viltis daugiau, nei iš jų buvo laukta. 

Ilgiausiai truko paruošti personalą aukštajai mokyklai. 
Palikimas buvo nepaprastai menkas. Keletas profesorių iš 
Petrapilio Dvasinės akademijos, keletas kitų mokslų spe- 
cialistų. Dalis buvo pakviesta iš užsienių; kai kurie jų sėk- 
Mingai įsijungė į kultūrinį darbą ir šalia universiteto (pvz. pro- 
fesoriai Brenderis, Sennas, Jungferis, ypačiai Eretas). Dalis 
pakliuvo nepasiruošusių akademiniam darbui nei moksliškai, 
nei moraliai — iš jų atsirado ir grupės susibaudėlių išsilaikyti 
akademiniuose postuose, neįsileisti jaunesnių jėgų. Tačiau to 
jaunimo buvo tiek, ir jis parodė tiek mokslinio veržiumo, kad 
jau okupacijų metais masiškiau įvestas į atsakingas admi- 
nistracines pareigas, jis mokėjo patraukti studentus savo 
mokslinėm kvalifikacijom ir moraline drąsa ginti studentų ir 
universitetų reikalus nuo okupacinės administracijos pasikėsi- 
nimų (Kauno universiteto visas senatas už tai buvo kalėjime). 

Šie kultūros rengimo kadrai paruošė kultūros kūrybos 
vartotojus. Ilgas ir sunkus tai buvo kelias. Tačiau antrame 
dešimtmety jau buvo galima jausti jo vaisius. Reikėjo tik atsi- 
lankyti provincijos gimnazijų literatūriniuose vakaruose. Su 
kokiu entuziazmu jaunimas priimdavo senesnius ir jaunes- 
nius rašytojus. Jų atsilankymas kuriame mieste buvo evan- 
geliškasis kūdros sujudinimas, po kurio augo susidomėjimas 
rašytojais ir apskritai kūrėjais. Nuo čia pradėjo augti skaičius 
skaitytojų lietuviškai knygai, domėjimasis problemom, kurios 
jau išeidavo už mokyklos ribų. Augo laisvoji rinka lietuviškai 
kultūrai. 

Kita didžioji kultūros priėmėjų rinka buvo kaimo jau- 
nimo organizacijos, gausiausia iš jų — pavasarininkai. Ne tai 
buvo svarbu, kad jie organizavo suvažiavimus, dainų šven:- 
tes, paradavo. Svarbu, kad tom jų pastangom augo masė 

kultūrinei veiklai. Organizacijos ir jų nariai buvo mielės visam 
kraštui. 

Jei kultūringas žmogus turi tam tikras intelektines ir 
moralines kvalifikacijas — pajautimą, kad jis gyvena dinamiš- 
kame pasaulyje, kad jis yra to pasaulio dalis, atliekanti savo 
funkcijas, tai nepriklausoma Lietuva per porą dešimčių metų 
jau buvo suspėjus tokio dvasinio lygio jaunimo didelę dalį 
išauginti. Tai buvo tvirtas pagrindas nepriklausomai vals- 
tybei, jos kultūrai ir paskiau kovai dėl valstybės ir dėl jos kul- 
tūros savarankumo, kai atėjo nelaisvės dienos. 

Grįžtant prie pradžioje iškelto klausimo, ar Lietuva per 
nepriklausomybės laikotarpį daugiau pasireiškė subjektyvios 
ar objektyvios kultūros auginimu, faktai paremtų pirmosios 
dominavimą. Lietuvai šis laikotarpis nedavė tokių kūrinių, 
kuriais: būtume traukę kitų tautų dėmesį. Bet Lietuva jau 
turėjo išauginusi eilę akademinio masto žmonių, kurie vakarų 
akademinėje šeimoje būtų galėję būti vertingi nariai. Tokią 
išvadą paremia ir faktas, kad tie Lietuvos akademikai, kurie 
emigracijoje pateko į savo specialybes aukštosiose mokyk- 
lose, įsirikiuoja į vietinių specialistų lygį. 

Tačiau nepriklausomybės laikai neišvedė nei lietuvių 
akademikų, nei menininkų į platesnius santykius su užsie- 
niais. Tai buvo izoliacijos laikotarpis, Vakarų baimė, lyg dar 
nebuvo išgyventas menkavertiškumo pajautimas. Prof. J. 
Eretas knygoje apie Stasį Šalkauskį pasakoja, kaip Pr. Dovy- 
daitis, didysis Vakarų mokslininkų populiarintojas Lietuvoje, 
sumanė nuvykti į vieną jų kongresą, bet Berlyne pataikė ne į 
tą traukinį ir sumišęs grįžo atgal. V. Biržiška, universiteto bib- 
liotekos direktorius, nepasirūpino santykiais su užsienio uni- 
versitetų bibliotekom ir nesikeitė su jom leidiniais. Šiandien 
jaučiam tų santykių trūkumo didelę žalą. Tik jaunosios 
generacijos žmonės jau buvo pradėję laužti sienas tarp 
Lietuvos ir užsienio. (Dr. P. Dielininkaitis jau buvo tapęs Pax 
Romana vicepirmininku, dr. Z. Ivinskis jau dalyvavo tarptau- 

tiniuose istorikų kongresuose.) 

Ir menininkų santykiai su užsieniais buvo negausūs. 
Daugiausia atgarsio užsieniuose buvo radęs Lietuvos baletas, 
kuris pačioje Lietuvoje buvo kaltinamas esąs mažiausiai 
lietuviškas. Kultūriniai ryšiai geriau mMmezgėsi su Baltijos 
kaimynais. 

Nors nebuvo išgyventa galutinai ana užsienių baimė, bet 
užsieniai ir viliojo; įtakos iš užsienių į Lietuvą veržėsi, nepri- 
pažindamos politinių sienų. 

Išeinant iš prielaidos, kad kultūros kūrimas neįmanomas 
be pasaulėžiūrinio prado; kad kiekvienas originalesnis 
kūrėjas turi savo pasaulėžiūrą, ir kiekvienas gilesnis kūrinys 
yra medžiagos peršvietimas, nuskaidrinimas autoriaus pasau- 
lėžiūros dalele, ir kyla 

Antras klausimas: kokiais idėjiniais pagrindais buvo 
kuriama, organizuojama kultūra nepriklausomoje Lie- 
tuvoje? 

Lietuvoje susibėgo dvejopos kultūros tradicijos — Rytų 
ir Vakarų, konkrečiau: Rusijos ir vakarų Europos. Susibėgo 
natūraliai, nes atėjo su žmonėm, kurie parkeliavo ar 
atkeliavo į Lietuvą iš anų kraštų. Lietuvos intelektinio 
gyvenimo viršūnėse dominavo žmonės, išaugę rusiškose 
mokyklose ir gyveną rusiškoje kultūroje. Buvo natūralu, kad 
jie atėjo į Lietuvos įstaigas ir mokyklas su iš ten perneštom 
tradicijom. Tarp tų rytietinių tradicijų labiausiai žymėtinos: 
(a) simpatijos tam, kas rusiška, (b) domėjimasis 
visuomeniniais interesais, (c) nihilistinis gyvenimo vertybių 
traktavimas (nuvertinimas, subanalinimas, kartais cinizmas). 

Šios generacijos žmonės, išaugę Rusijoje, gyveno 
Rusijos praeitim. Jiem sunku buvo susigyventi su mintim, 
kad bolševikinė santvarka sunaikino aną Rusiją. Tad jie nesi- 
baidė nė bolševikinių rusų. Ne simpatijos bolševizmui, bet 
simpatijos rusų kultūrai buvo paskatinusios V. Krėvę- 
Mickevičių dar 1924 skelbti tezę, kad Lietuvai reikia dėtis su 

Rusija prieš Vokietiją. Galbūt anos simpatijos rusų kultūrai 
nuvesdavo ir kai kuriuos akademikus, teatralus, menininkus į 
vaišes pas Sovietų atstovą Pozdniakovą. Tai buvo anų laikų 
„kultūrinio bendradarbiavimo“ reiškiniai. 

Vakarų kultūroje augusių intelektualų skaičius buvo 
mažesnis. Bet jau tuo, kad jie buvo išsiveržę iš Rusijos 
imperijos, jie rodėsi esą dinamiškesni. Iš Vakarų parvykę, jie 
buvo su dvejopais nusiteikimais: daugumas su Belgijos, 
Šveicarijos katalikų universitetuose atgimusia krikščioniška 
filosofija (P. Kuraitis, L. Bistras, S. Šalkauskis, J. Eretas ir 
daug gausesnė jaunesnė generacija); mažuma parvyko, 
prisiėmę ir vakarų individualizmo filosofiją, kuri tolesnėse 
išvadose riedėjo į fašizmo ir nacizmo praktiką (Pastarąjį kelią 
buvo pastabiai  atvaizdavęs Putinas-Mykolaitis Altorių 
šešėly). 

Taip susitiko Lietuvoje keleriopos idėjų srovės. Jos susi- 
dūrė labiausiai akademinėje plotmėje. Idėjinis skirtumas 
labiausiai buvo jaučiamas tarp dviejų „citadelių“  — 
humanitarinių mokslų ir teologijos-filosofijos fakultetų. Pirma- 
sis buvo tipingas Rytų kultūros reiškėjas, antrasis — Vakarų 
krikščioniškosios kultūros. Kituose fakultetuose tas skir- 
tumas nebuvo taip aštriai jaučiamas. Tačiau ir juose buvo 
daugiau atskirų akademikų, kuriem artimesnė buvo pirmųjų 
nuotaika. Jie reiškėsi dvejopai: krikščionių vertybes sunie- 
kindami cinizmu, arba dėstomus dalykus nušviesdami pozi- 
tyvistine pažiūra. Studento galvojimą labiau veikė antrieji. 
Dėstytojų ciniškos pastabos dažniau susilaukdavo klau- 
sytojo vidinio pasipriešinimo, atšokdavo nuo jo natūros. 
Dėstytojų rimtas pozityvistinis nušvietimas įsisunkdavo 
labiau į klausytojų galvojimą. Būdavo dėl to paradoksų, kad 
studentas katalikas, išklausęs teisės enciklopedijos kursą, 
imdavo ginti pozityvistinę teisę, atmesdamas kartu su pozi- 
tyvistais krikščionių filosofijos pripažįstamą natūralinę teisę. 

Tačiau laikas veikė vakarietinių idėjų naudai. Už jas stojo 

prieauglis, pats tiesiogiai buvojęs vakarų mokyklose ir pasi- 
reiškęs antrame nepriklausomybės dešimtmetyje akademi- 
niame gyvenime bei spaudoje. Rytietinė kultūra negalėjo sau 
prieauglio auginti tiesioginėje Rytų įtakoje. Jis augo daugiau 
tik iš rytietinių, konkrečiai tariant, sovietinių knygų ir 
žurnalų. Jie buvo laisvai į Lietuvą leidžiami, bet jie negalėjo 
atstoti tiesioginio kontakto. Dėl to vakarietinės kultūros 
naujoji generacija po pusantros dešimties nepriklausomo 
gyvenimo metų perėjo į ofenzyvą prieš rytų kultūros, kuri 
buvo sutapdoma su sovietine kultūra, skelbėjus, kaip prieš 
svetimybių  piršlius, vertybių  banalintojus.  Aštriausias 
konfliktas įvyko tarp V. Krėvės leidžiamo žurnalo 
Literatūros ir J. Keliuočio Naujosios romuvos 1936—7. Buvo 
padarytos „paliaubos“ V. Krėvei atsilankius ir išsikalbėjus su 
J. Keliuočiu. 

Normalioje eigoje laikas veikė vakarietinės kultūros 
naudai. 

Kultūra kaip augalas. Persodintas į kitokią dirvą, jis 
kitaip ir auga. Idėjos, ar iš Rytų ar Vakarų, atneštos į 
Lietuvos žemę, negali ilgainiui išlikti tokios pat kaip ten, iš 
kur jos buvo atneštos. Jei tauta turi savo charakterį, ji 
formuoja tų atneštinių idėjų reiškimąsi pagal savo vidaus 
struktūrą. Tuo keliu kuriama tautinė kultūra. Iš šio teigimo 
kyla 

Trečias klausimas: ar buvo mėginama organizuoti 
ir kurti tautinę kultūrą, ar buvo galima aptikti tokių 
tautinės kultūros ženklų, kurie jai būtų būdingi? 

Tautinės kultūros problema buvo iškelta pačioje nepri- 
klausomybės pradžioje. Pirmasis visu aštrumu ją svarstė St. 
Šalkauskis 1919 (Sur les confins de deux mondes). Rem- 
damasis Lietuvos geopolitine padėtim ir istorine praeitim, 
faktu, kad lietuvių tauta yra riboje tarp dviejų pasaulių, Šal- 
kauskis kalbėjo apie lietuvių tautinį pašaukimą — kurti nuo- 
savą kultūrą, sintetinant Rytų ir Vakarų pradus. 

Klausimas buvo per ankstyvas. Nebuvo pakankamai 
pribrendę protai. Kritikai Šalkauskio idėjos nesuprato ar 
suprato ją klaidingai, ir tautinio pašaukimo problema, kaip ją 
sprendė Šalkauskis, buvo palaidota. Tačiau juo toliau, juo 
stipriau tautinės kultūros idėja aštrėjo periodinėje spaudoje. 
Aštrėjo negatyvine prasme. Nebuvo ryškinamas tautinės 
kultūros uždavinys, tautinės kultūros turinys. Tačiau buvo 
visom jėgom ginamasi nuo svetimųjų kultūrų antplūdžio. 

Įsižiūrėjus jau iš perspektyvos į to laikotarpio kultūrinio 
gyvenimo reiškinius, galima rasti betgi ženklų, apie kuriuos 
buvo kalbėjęs Šalkauskis pačioje nepriklausomybės pra- 
džioje dar tik teorijoje. Kūrėjų ar gyvenimo organizatorių 
kasdieninė intuicija lyg būtų suvokus lietuviškos kultūros 
kelią. Buvo suvokus pirmą ir pagrindinį dalyką — kad 
kultūra negali būti kopijuojama; suvokusi ir antrą — kad 
svetimų kultūrų pradai turi būti panaudoti tautinei kultūrai. 
Kai kuriuos tos lietuviškos kultūros ženklus galima suvokti 
visuomeninio, bažnytinio, literatūrinio gyvenimo pavyzdžiuo- 
se nepriklausomais metais. 

Akademiniame gyvenime. Studentų organizacijos 
nebuvo sudarytos nei pagal rusų nei pagal vokiečių pavyzdį. Į 
nepriklausomybės gyvenimo pabaigą buvo sustiprėjusios 
vakarietinės vokiškos korporacijos — su špagom, su buršiš- 
kom ceremonijom, alučiais. Tačiau tos korporacijos neturėjo 
vadovaujamosios reikšmės. Didžiosios studentų organiza- 
cijos buvo svetimos buršiškom tradicijom. Pagrinde jos buvo 
visuomeninio charakterio, su visuomeniniais siekimais. Tuo 
aspektu jos buvo artimesnės rusų studentų draugijom. 
Tačiau visuomeniniais klausimais lietuvių studentų organiza- 
cijos turėjo aiškią konstruktyvią programą. Jos buvo sveti- 
mos rusų studentų tokiam dažnam revoliucingumui ar nihiliz- 
mui. 

Bažnyčios praktikoje. Tradicinė lietuvių parapija buvo 
patriarchališka. Santykiai tarp kunigų ir parapiečių buvo kaip 

tarp vaikų ir labai gerbiamo tėvo, kuris juos lanko ir jais rūpi- 
nasi visokiais atvejais. Atkėlus į nepriklausomą Lietuvą 
Vakarų idėjas ir tempą, parapija virto demokratine organiza- 
cija. Kunigas ir tikintysis — nuoširdūs bendradarbiai katali- 
kiškoje akcijoje. Koks tai skirtumas, palyginti su Amerikos 
biurokratine parapija. 

Literatūroje. Dėmesio verta slinktis laikotarpio eigoje: 
ankstyvasis simbolizmas, kiek jam atstovavo B. Sruoga, 
neabejotinai giminiškas rytietiniam  Balmontui; naujesnė 
generacija, kiek jai atstovavo Aistis, artimesnė vakarietiniam 
simbolizmui. Tačiau nei su vienais nei su kitais lietuviško 
simbolizmo sutapdyti negalima. Nors vadinamas tuo pačiu 
vardu, bet lietuviškas kūrinys turi savo atspalvių, kuriuos 
būdingiausiai išreikštus galima rasti dviejų poetų kūryboje — 
iš vienos J. Baltrušaičio, iš kitos Putino-Mykolaičio. 

Jei reikia konkrečiai nurodyti, kurie bruožai šioje lietu- 
viškoje kūryboje išskiria lietuvius, apčiuopiamiau tai galima 
patirti beletristikoje ir net dramoj. Ten labiausiai išryškėja du 
lietuviškai kūrybai bendri bruožai: (a) visuomeninis interesas, 
(b) pasisakymas už idealines vertybes. Jie ypačiai išryškėjo, 
kai Lietuvoje ėmė stiprėti miestas, jau lietuviškas miestas, su 
miesčioniška, buržuazine kultūra, pakeisdamas kaimo kul- 
tūrą. To proceso akivaizdoje intelektualai neliko šalti stebė- 
tojai, kaip miestas ir buržuazija ima naikinti kaimą ir jo kul- 
tūrą. Aliarmą prieš Lietuvos suburžuazėjimą pakėlė ne tik 
filosofai ir moralistai (St. Šalkauskis, A. Maceina, vysk. P. 
Būčys, kun. St. Yla). Beletristai prašneko apoteoze kaimo 
sveikajai dvasiai ir pasmerkimu miesčionėjimui (pvz. J. 
Paukštelio Kaimynai). Beletristai, miesčioniją išanalizavę, 
radę jos pagrinde asmenybės sumenkėjimą, rodė konstruk- 
tyvų problemos sprendimą: nepriklausomoje valstybėje 
nepriklausomas žmogus bus visuomenės išgelbėjimas (J. 
Grušo Karjeristai). O vakarų mašinizmo dinamika Vydūno 
Gaisre demaskuota kaip materijos šėlimas, kuriai atsispirti 

tegali asmenybė, pajėgianti aukotis, kovoti ir žūti dėl aukš- 
tesnių principų (Magės pavyzdys). Tų kovos už visuomeninį 
interesą, už žmogų, už idealines vertybes pavyzdžių riešku- 
čiom galima semtis Brazdžionio poezijoje ar F. Kiršos saty- 
rose ir kitur. Reiškiniai literatūrinėje kūryboje labai aiškūs: 
visuomeninis interesas, kuris yra kontrastas individualistinei 
autoanalizei: idealinių vertybių  branginimas, kuris yra 
kontrastas abejingumui, akivaizdoje gera ir bloga. Tai du 
reiškiniai, būdingi visoje lietuvių kultūroje per nepriklau- 
somybės laikotarpį, gavę ypatingai draminės įtampos nepri- 
klausomybės antrame dešimtmetyje. 

Kultūros dinamika šia kryptimi buvo nutraukta politinių 
įvykių — Sovietų agresijos. Objektyvinės kultūros reiškiniai 
(knygos, žurnalai) buvo sunaikinti ar eliminuoti nuo gyven- 
tojų masės. Kultūros veikėjų didžioji dalis buvo sulikviduota 
ar išgainiota. Tačiau subjektyvi kultūra, kultūra, nusileidusi 
per tą nepriklausomybės laikotarpį į mases, pasiliko ilgam ir 
toliau formavo tautos laikyseną pavergtame krašte. 

Pasiliko ji ir tuose, kurie atsidūrė tremtyje, emigracijoje. 
Iš čia baigiamasis 

Ketvirtasis klausimas: ar tremtyje atsidūrusių 
lietuvių kultūrinė veikla rado atramos nepriklausomos 
Lietuvos kultūrinėse tradicijose, ar nuėjo nauju keliu? 

Iš pirmo įspūdžio atsakymas — taip. Tremtis tebėra 
gyva kultūrinėm idėjom ir tradicijom, išsineštom iš Lietuvos. 
Kultūros filosofai, idėjų žiburiai, dinamintojai tebėra tie patys, 
kurie buvo dinaminę Lietuvą savo idėjoms. Tarp jų vyresnės 
kartos dr. A. Maceina, jaunesnės kartos, bet jau Lietuvoje 
buvo suspėjęs stoti idėjinio gyvenimo avangarde dr. J. 
Girnius. Labiau dėmesio verta, kad ir čia išaugusios ir pasi- 
reiškusios kartos atstovai yra tų pačių nusiteikimų kaip ir 
anie Lietuvoje subrendusieji. Amerikoje daktaras V. Vardys, 
A. Musteikis, V. Vygantas, Europoje dr. K. J. Čeginskas, eilė 
vardais čia neminimų, kurių veikla man mažiau pažįstama, 

yra pasireiškę su tuo pačiu idėjiniu nusiteikimu — dėmesiu 
visuomeniniam interesui, idealinių vertybių branginimu. Net 
ir atsitiktiniuose jų raštuose apie metmenis programom 
galima pastebėti jų pasisakymą už žmogų, gyvenantį įsiparei- 
gojimais, vadinas, aukštesnėm vertybėm. Tai kontrastas tam, 
kas taip populiaru gyvenamojo krašto šūkiui: take it easy. 

Jų tarpusavio santykiuose nebėra jau „Rytų“ ir 
„Vakarų“ — visi išaugę tame pat krašte. Gal dėl to nežymu 
jų tarpe ir tokios aštrios kovos. Tai nauja. 

Literatūrinėje kūryboje, gal dėl to, kad daugumas rašy- 
tojų yra išaugę nepriklausomoje Lietuvoje, absoliuti dau- 
guma savo tematika ir nuotaikom tęsia nepriklausomos 
Lietuvos kūrybą. Dėmesio verta net grėsmė sustingti tra- 
dicijose, apsilenkiant su pagrindiniu kūrybos reikalavimu — 
minties ir pergyvenimo dinamika. Tik tarp čia augusios 
kartos randame pirmų bandymų amerikinės kultūros tra- 
dicijoje (plą. A. Landsbergis). 

Visuomenėje atkurtos tradicinės iš Lietuvos atsineštos 
formos: organizacijos, laikraščiai, korporacijos, nors kai 
kuriom jų naujos sąlygos neduoda jokio socialinio pagrindo. 
Kitas klausimas, ar tose atkurtose formose reiškiasi ir gyva 
kūrybinė mintis? Dėl daugumo — atsakymas greičiau būtų 
ne, nesistengia į tas formas įlieti naujo kultūrinio turinio. 
Visuomenė kaip kultūros vartotojas čia atsidūrė kelyje: arba 
apseina be kultūros, arba jos skonis ima degraduotis į 
vietinės socialinės aplinkos lygį. Priežastis paprasta — 
tremtyje, emigracijoje yra mažiau to socialinio klodo, kuris 
Lietuvoje buvo didžiausia atrama kultūriniam sąjūdžiui. Jo 
daugumas liko Lietuvoje, nuėjo į miškus, į Sibirą. Čia atsi- 
dūręs Lietuvos kultūrtregeris — mokytojas, kuris lig šiol tebėra 
kultūrinimo, kultūros vartotojų ruošimo avangarde, mušasi 
kaip žuvis ant ledo, besistengdamas pririšti sparnus tiem, 
kurie yra pasinešę ne skraidyti, bet plaukyti prosperity 
vandenyse. 

Kai Lietuvos praeityje nutrūko didžioji dalis bajorų, jų 
vietoje atėjo valstiečiai į gyvenimo priekį. Kai iš valstiečių 
išaugusios miesčionijos žymi dalis čionai nutruks, į jos vietą 
galbūt ateis jau tikrai Vakarų pasaulio auginta lietuviška 
karta ir naujais būdais pratęs anas idėjines linkmes iš 
Lietuvos — rūpestį visuomeniniais reikalais; idealinių verty- 
bių branginimą. 

Kad kultūrinė dinamika taip laimingai persiristų iš vienos 
kartos į kitą, svarbu, kad dvasinis palikimas iš Lietuvos būtų 
nuolat palaikomas idėjos kurstytojų, kelių rodytojų žo- 
džiuose, kad jų žiburys nė vienam momentui nebūtų užge- 
sintas. 

AR LIETUVIS MENININKAS 
TURI LIKTIS IŠTIKIMAS 


Studentų vienos stovyklos organizatoriai parodė 
gražaus susidomėjimo literatūros ir apskritai tautinės 
kūrybos klausimu. Jie nurodė ir atžviląį, kuris juos labiau 
domino ir į kurį prašė atsakymo. Jie formulavo: 

Pageidautume, kad paskaitos pagrindinė mintis būtų 
tautiškumo reikšmė mene (ar lietuvis menininkas savo kūry- 
boje turi išlikti ištikimas lietuviškai tematikai ir tuo pačiu dau- 
giau ar mažiau likti lietuviškai publikai, ar jis turi bandyti išeiti 
pasaulin, ieškodamas naujos tematikos, naujų formų ir tuo 
pačiu patapti pasauliniu menininku), 

Jų iškeltas klausimas savo esme yra visada aktualus. 
Bet mums jis šiandien aktualesnis nei kam kitam ir nei kitu 
metu. Nes esame labiau nei kitais laikais tarp dviejų kultūrų 
— savos tautos ir gyvenamojo krašto. 

Aktualus visom kūrybos rūšim. Bet labiausiai žodžio 
kūrybai, literatūrai. Tapybos, muzikos, choreografijos kalba 
yra internacionalesnė ir daugiaprasmė. Galbūt A. Račiūno 
opera, skirta Sovietų kovotojai Melninkaitei, gavusi kitą 
libretą, savo garsais būtų priimtina ir nekomunistui. To 
nebus galima padaryti su Salomėjos Nėries poema apie 
Staliną. 

Kalba yra pati stiprioji minties išraiška, pati ryškioji 
ideologijos ir tautybės žymė. Dėl to svarstant tautiškumo 

klausimą kūryboje, aštriausio dėmesio yra verta žodinė 
kūryba. Tad anas iniciatorių skirtas uždavinys galėtų reikšti 
dilemą: 

ar kurti saviem, taigi ir sava kalba, 

ar kurti kitiem, taigi ir kita kalba? 


* 


Norint duoti į tą klausimą ne sugromulotą atsakymą, o 
tik kelią, kuriuo kiekvienas galvojantis prieitų išvadas patsai, 
dėmesio verti būtų pirmiausia 


Argumentai už ir prieš: 


už išplaukimą, kaip sakoma, į tarptautinius vandenis, už 
pasilikimą lietuviškuose vandenyse ir prieš tai. 

Kad lietuviui rašytojui yra atėjęs metas „išplaukti į pla- 
tesnius vandenis“, yra pasakomi toki dažnesni argumentai: 

— Rašytojo intereso žiūrinti mes gauname platesnę 
savo veikalui rinką; daugiau bus knyga paplitus, daugiau 
rašytojui garso; daugiau pinigo, taigi ir geresnės sąlygos 
talentui augti, kultyvuoti bei kurti. 

— Tautos intereso žiūrint: džiaugiamės, kai į pasaulio 
rinką jeina lietuvis; kiek garso padarė Sharkey-Žukauskas ir 
kt.; vienam lietuviui pasirodžius amerikiečių knygų rinkoje, 
prestižas bus didesnis ir kitiem lietuviam; ne tik prestižas, gal 
ir politinis svoris padidės. 

— Žmonijos intereso žiūrint: lietuvis, įsijungdamas 
dabar į kitų tautų kūrybą, atiduoda žmonijai savo duoklę, 
kurios, sakysim, negalėjo atiduoti ankstesnioji lietuvių 
emigracija, likusi ištikima savo tautinėm tradicijom, bet atsi- 
likusi nuo gyveriamo krašto ir žmonijos pažangos. Turim 
skubintis į ją skverbtis bent dabar, nes joje mūsų literatūros 
kūrėjai nedalyvauja, labiau nuo jos nutolę nei tapytojai, gra- 
fikai. 

Argumentai prieš aną vadinamą „išplaukimą“ taip pat 
svarbūs: 

— Rašytojo intereso žiūrint: rašytojui yra mažiau gali- 
mybių prasimušti rinkoje, kurioje lenktyniauja dešimtys tūks- 
tančių; mažoje tautoje pasireikšti ir išaugti jam daugiau yra 
progų ir galimybių. 

— Tautos intereso žiūrint: tautai yra skriauda, kai jos 
darželyje turėjęs žydėti žiedas patenka į svetimą daržą; pra- 
dėjęs rašyti svetima kalba, ilgainiui gali visai atitekti ir 
svetimai kultūrai ir svetimai tautai. Kas padavė ranką, gali 
paduoti ir širdį. Tai ypačiai skriauda mažai tautai, nes mažoje 
vieno netekimas yra didesnis nuostolis nei didžioje šimtų 
dingimas. 

— Žmonijos intereso žiūrint: J. G. Herderis bus teisin- 
giausiai supratęs žmonijos kūrybos harmonijos principą — 
vienybė įvairume; gėlynas įvairiarūšis ir įvairiaspalvis. Taigi 
kūryba įvairių tautų ir įvairių kalbų, bet tikra kūryba. 

Argumentai už ir prieš — abeji turi tiesos. Jais operuo- 
jant, diskusijos gali eiti iki nusibostant. Bet tokis jų svars- 
tymas nusuka klausimą į klaidingą plotmę... Įsivaizduokim, 
kad visus argumentus apsvarstėm ir radom: taip, reikia jau 
veržtis į „plačiuosius vandenis“, — veržtis su knygom, su 
poezijom... Ar po tokio sutarimo bent vienas rašytojas, kuris 
lig šiol rašė lietuviškai, ims rašyti jau angliškai publikai? 

Turbūt ne. O jei ne, tai visos tos diskusijos buvo bevai- 
sės. Bevaisės, nes kurti pagal nutarimą, sutarimą ar įsakymą 
— neįmanoma. Kurti net pagal savą intelektinį ir laisvą apsi- 
sprendimą — taip pat vargiai. Sovietai tai daro. Rezultatai 
per keturias dešimtis metų yra mažiau nei patenkinami. 
Kūryba yra laisvos kūrybinės asmenybės išraiška. Kas kūrėjo 
nėra pergyventa, jame pribrendę, prinokę; kas nėra virtę jo 
dvasios dalim, kuri veržiasi išsakoma, tas negali būti kūryba. 

Gali rašytojas imti bet kokią temą. Parinkta tema gali 
labai dominti skaitytoją. Bet jeigu ji nebus dominus ir pergy- 

venta paties rašytojo, jo veikalas kūrybiniu atžvilgiu bus 
melas. Galima nuslėpti melą diplomatijoje. Ar ten, kur 
žmonės yra su kaukėm. Bet negalima jo nuslėpti kūryboje, 
kuri reikalinga atvirumo ir nuoširdumo. 

Tokios išvados, svarstant ne sąvokas, bet gyvenimo 
faktus. 

Išvadas patikrinti ir iliustruoti gali patys 


Kūrybiniai pavyzdžiai 


Du pavyzdžiai iš V. Mykolaičio-Putino poezijos rinkinio, 
išleisto Lietuvoje 1956. Tais pačiais metais, 1948, parašyti du 
Putino eilėraščiai, abudu gamtos motyvais. Vienas apie 
Uzbekistaną, kitas apie Baltijos jūrą. 

Pirmame eilėraštyje yra ideologija, kaip reikalauja 
„Socialistinis realizmas“: gamtos pavergimas žmogaus 
civilizacijai. Yra įgudusio poeto technika ir kultūra. Tačiau, 
bent mano pergyvenime, jame nėra poezijos; tėra tik gražus 
aprašymas geografijos vadovėliui. 

Antrame eilėraštyje yra gimtosios Baltijos gaivalinga 
jėga, pergyventa su savos širdies plazdančiais virpėjimais. 
Ten yra tikroji poezija, pakili, kaip Putinas tai mėgsta. 

Kitados V. Mykolaičio-Putino Altorių šešėly gerasis 
Šlavantų Tėvelis ragino poetą Vasarį rašyti bažnytinių gies- 
mių. Tai ne man — galvojo vienas likęs Vasaris. Manyje nėra 
tam atgarsio. Dabar poetas Putinas, raginamas rašyti apie 
„broliškas“ respublikas, pamėgino galbūt labai nuoširdžiai, 
bet savo kūrybiniu pavyzdžiu įrodė, kad veltui raginsim rašy- 
toją imti tą ar kitą temą. Tik tuo atveju raginimas bus vai- 
singas, jei rašytojas juo susidomės; jei ims gilintis į siūlomą 
temą; jei ims ja žavėtis; jei toji tema ras atgarsio rašytojo 
kūrybinėje asmenybėje. 

Išvadom patikrinti praverčia dar taip pat ir 

Kūrėjų pasisakymai 


Su anuo klausimu buvo supažindinti pora mūsų pajė- 
giųjų rašytojų, lyrikas ir beletristas. Poetas Kazys Bradūnas 
taip pažiūrėjo: 

Nauja, tariamai pasaulinė tematika ir forma dar 
nėra garantija rašytojui tapti pasauliniu, jeigu visa tai 
bus tik primestinė mada, neatliepianti pačio kūrėjo 
dvasios gelmių. Gi dažnai tautiniai siužetai ir tautiniai 
charakteriai lieka pasauliniai, jeigu jie yra lydinti pačio 
autoriaus kūno ir kraujo ugnyje. Pasaulinės ir parapinės 
sąvokos yra tos pačios vertės gero, savu žodžiu 
kalbančio rašytojo puslapiuose. Sakysim, kad ir 
mūsiškis Krėvė yra lygiai didelis ir tautiniame Šarūne ir 
bibliniame Dangaus ir Žemės sūnų Erode. Dėl to, kad 
ir viename ir antrame jaučiame to paties Krėvės širdies 
plakimą. O gražiausios visuotinės literatūros rūmo 
kolonos yra kaip tik tie veikalai, kurie atspindi savo tau- 
tos veidą — ar tai imsime suomių Kalevalą, ar ispanų 
Servantes Don Kichotą, ar pagaliau amerikiečio Walt 
Whitman poeziją. Žodžiu, kad neverta pravardžiuotis 
nei parapiniais nei pasauliniais rašytojais. Pagrindinis 
rūpestis — būti gerais rašytojais. 


Beletristas Antanas Vaičiulaitis savo pažiūrą pareiškia 
Šiais žodžiais: 

Lietuviškoji tematika teikia neišsemiamų versmių 
kiekvienam kūrėjui ir nėra kliūtis pasiekti visuotinių 
laimėjimų. Lietuvio sieloje gali gimti tokios pat trage- 
dijos, kaip ir graikų ar kitų tautų, — nuo pačios lietuvių 
tautos aušros ligi dabarties dienų. Adomas Mickevi- 
čius, Vincas Krėvė, Donelaitis davė aukščiausios vertės 
kūrinių, žvelgdami į lietuviškąjį pasaulį. Tad skirtumą 
sudaro ne tematika, o talento ir genijaus buvimas ar 

nebuvimas. Naujos tematikos ir naujų formų visados 
reikia ieškoti, bet tai dar negarantuoja veikalų gerumo 
ar jų pasaulinio garso. lr kūrėjas turi ieškoti ne dirb- 
tinai, bet gyvente gyventi ir rašyti apie tai, kuo jo siela 
skamba. Kieno dvasioje atsišaukia ir stovi Lietuvos 
būtis, to ir tematika neišvengiamai bus lietuviška. Net ir 
kurdamas kitomis temomis, jis vis tiek ten įneš lietu- 
viškos sielos — ir tai kaip tik turi būti įdomu kitiems, 
sudaryti individualų indėlį į visuotinį lobyną. Lietuvio 
kūrėjo pareiga yra ne tapti visuotinai bespalviu, bet 
pasiekti ir pasauliui parodyti tas gelmes, kuriose alsuoja 
lietuviškoji siela, tos sielos šviesa ir liūdesiu nudažant 
pačius esminius visų laikų bei žmonių klausimus ir 
išgyvenimus. 


Į tas pačias išvadas sutekėjo gyvenimo bei kūrybos pa- 
vyzdžių stebėjimas ir rašytojų pasisakymai — kūriniu pavirs- 
ta tik tai, ką kūrėjas pergyvena. 

Tokia išvada betgi nereiškia, kad lietuvis kūrėjas negali 
imtis nelietuviškos tematikos, nelietuviško gyvenimo pro- 
blemų. 

Lietuvos rašytojas, kai atsiduria  nelietuviškame 
gyvenime, to gyvenimo aplinka ir jos problemos gali virsti jo 
pergyvenimų turiniu. Vienam daugiau, kitam mažiau, kito 
gali tas naujas gyvenimo turinys visai nepaliesti. Tai pri- 
klauso nuo kūrėjo individualybės. 

Priimam kaip savaime aiškią tiesą, kad kūrėjo intelekti- 
nis, voliuntarinis, emocinis gyvenimo suvokimas, pajautimas; 
kad jo temperamentas, intuicijos galingumas, fantazijos laku- 
mas, kurie duoda veikalui idėjas, nuotaikas, vaizdų spalvas ir 


tonus, — kiekvieno individualiai skirtingas. Dėmesio verta 
čia 

Dvejopų kūrėjų prigimtis 


Vienam persveria tas gyvenimo turinys, kurį jis yra gavęs 
iš tėvų, iš aplinkos — visos įtakos, kurias jis prisiėmė gai- 
vališkai, kaip žemė saulės šilumą ir vandens drėgmę. Tai vai- 
kystės ir jaunystės prisimintas, galima iš dalies sakyti, 
paveldėtas gyvenimo suvokimas. 

Kitame persveria jo nuosava patirtis — tai, ką kūrėjas 
savom pastangom, sąmoningai ar pusiau sąmoningai krovė 
savyje, plėtė kelionėm, studijom. Šio tipo pergyvenimų 
turinys labiau individualus, dinamiškas, besiveržiąs į 
originalumą ir naujumą; pirmojo tipo pergyvenimų turinys 
labiau išreiškia aplinkos tradicijas. 

Pirmojo tipo kūrėjas yra davęs tautosakos lobius. Joje 
labiausiai pasireiškia tie nusiteikimai, kurie yra susikrovę to 
amžiaus tautoje. Savo kūrėjo individualybės neparodo. 
Tačiau joje kaip tik pasirodo tos bendruomenės, tautos 
individualybė. Dažnai ji sunkiai suvokiama. Tačiau jos 
skirtumas nuo kitos individualybės jauste jaučiamas. Tas 
pats objektas gali būti pasakojamas dviejų tautinių bendruo- 
menių, tačiau pasakojimo būdas jau skirtingas, individualus 
kiekvienai tautinei bendruomenei. 

Tarp antrojo tipo rašytojų, kurie ieško nuosavo origi- 
nalumo, pastebimas kitas kelias — jie ima naujus objektus, 
kuriuos jiem naujas gyvenimas padiktuoja, deda idėjas, 
kurias susidarė gyvenimo patirtyje ir studijų dėka. Tačiau jie 
negali išvengti savo kūrinyje taip pat nuotaikos, pažiūrų, 
kurias buvo gavę iš savo tautinės bendruomenės ir kurias 
vadiname tautine dvasia. 

Taigi išvada: tiek vieniem, kurie perduoda tradicinį 
bendruomenės turinį, tiek kitiem, kurie ieško nuosavo 
originalumo ir vaizduoja naują gal ir nelietuvišką temą, liekasi 
bendra žymė — tautinis originalumas. 

Šią išvadą gali tikrinti ir iliustruoti 

Kūrėjų pavyzdžiai iš praeities 


labiausiai tų kūrėjų, kurie buvo išblokšti į visai kitas gyvenimo 
sąlygas ir jose kūrė. Iliustracijai gali tikti šie trejopi rašytojai: 

— Adomo Mickevičiaus ' tipas: gyveno emigracijoje, 
Prancūzijoje, Šveicarijoje, bet rašė lenkiškai. Rašė ne apie 
naują patirtį, rašė apie jaunystės dienom pergyventą Lietuvą. 
Bet jo sukurtas veikalas iškėlė jį į pasaulinius rašytojus — 
lietuvišką tematiką, lenkiškai išdėstytą, į pasaulinius veikalus 
iškėlė kūrybinis entuziazmas. 

— Jurgio Baltrušaičio tipas: rašė rusiškai, paskiau rašė 
lietuviškai. Rusiškai, nes jis buvo suaugęs su rusų kultūra per 
mokyklas ir per santykius su rusų literatūriniu pasauliu, 
kurio priekyje buvo atsistojęs. Lietuviškai rašė, kada jis tapo 
Lietuvos atgimusios valstybės aktyvus dalininkas. Tai įdomus 
pavyzdys rašytojo, kuris iliustravo, kad galima atiduoti 
duoklę dviem kultūrom. Ir kritika palankiai vertino jo rusišką 
ir lietuvišką poeziją. (Man pačiam atrodo jo rusiška poezija 
tobulesnė. Gal ir dėl to, kad lietuviška rėmėsi ta žodine 
medžiaga, kurią jis buvo išsinešęs iš vaikystės. Per tą laiką 
lietuvių kalbinė kultūra padarė didelius šuolius. Baltrušaitis 
dėjo pastangas ją prisivyti savo žodiniais naujadarais, tik ne 
visada tai pavyko). 

— Oskaro Milašiaus tipas: augo jau prancūziškoje 
kultūroje: rašė prancūziškai. Rašė ne apie savo istorinę 
Lietuvą, bet svetimom temom. Prancūzų literatūroje jam 
pripažįstama pagarba. Bet pripažįstama taip pat, kad jis išsi- 
skiria iš kitų prancūzų literatūroje. Norėtume manyti, kad 
jam atsiliepia kaip tik vaikystės tradiciniai pergyvenimai — 
lietuviška etnografija. Jos įtaką Milašius sustiprino dar rūpes- 
tingom lietuviškom studijom, ypačiai lietuviškų pasakų. Mila- 
šiaus pavyzdys iliustruoja, kad gali būti net ir kita kalba ir 
kitos temos, bet kūryboje gali liktis vis tiek tautinių ženklų. 

Kūrėjų pavyzdžiai dabartyje 


Ar tie trejopi rašytojų tipai iš praeities nėra atsidūrę 
dabartiniais laikais mūsų panašioje aplinkoje? 

Mickevičiaus tipo šiandien rasime daugiausia tarp 
lietuvių rašytojų tremtyje. Tai rašytojai, kurių asmenybė susi- 
formavus Lietuvoje. Jų dalis rašo tai, kas buvo susikloję jų 
jaunystėje. (Pulgis Andriušis, Antanas Vaičiulaitis, kurie 
„tęsia“ savo kūrybą). Net ir tie, kurie tik išeivijoje stipriau 
ėmė reikštis sava kūryba, atsiremia į jaunystės patirtis 
Lietuvos kaime (Alė Rūta Nakaitė, Marius Katiliškis, Albinas 
Baranauskas). Kiti vaizduoja jaunos Lietuvos platesnį 
gyvenimą — mokytojų, valdininkų, miesto ar miestelio 
aplinką (Jurgis Jankus, Paulius Jurkus). Pakyla dar iki savo 
dienos pergyvenimų — bolševikmečio, bėgimo iš Lietuvos 
(Jankus, Vincas Ramonas, Aloyzas Baronas, Algirdas Lands- 
berais, Birutė Pūkelevičiūtė). Bet pereiti į naujo išeivijoje 
rasto gyvenimo santykius mažai kas ryžosi (gal tik Nelė 
Mazalaitė, Juozas Kralikauskas?). Atrodo, kad šiem rašy- 
tojam norint kita tema rašyti, reiktų patiem iš savęs išsi- 
mušti. Pagal lig šiol pasireiškusią kūrybą gal lengviausiai tai 
būtų galėjęs padaryti Jankus, Ramonas, kurie buvo jautrūs 
aktualiesiem gyvenimo klausimam. 

Mažiausia lietuvių kūryboje pasireiškė studijinis elemen- 
tas. Dėl to mes taip ir neturime istorinių veikalų. Krėvė čia 
yra nepralenktas. Jis vos ne vienintelis taip gausiai panau- 
dojo savo studijas istorinėm dramom ir orientalistiniam 
veikalui. Aistis leidos į Herkaus Montės laikų studijas, tik lig 
šiol neturime ženklų, ar jas pavers literatūriniu veikalu. Gal 
lietuvių literatūrai ir kultūrai iš viso dar būdinga tai, kad joje 
reiškiasi įspūdiniai pergyvenimai? Bet joje yra dar maža ir per 
maža studijų, gyvenimo dabarties ir praeities studijų, kurios 
duoda ne tik naujos medžiagos, bet pagilina kūrėjo mintį, 

pergyvenimą ir tuo pačiu pagilina veikalo turinį. Mūsų kūry- 
boje dar persveria vieversys. 


Čia suminėtai lietuvių rašytojų grupei nekils anas proble- 
minis klausimas: ar rašyti lietuviškai ar kitaip. Nekils, man 
rodos, ir dabartinės generacijos čia pasireiškiantiem poetam. 
Baltrušaičio tipo kūrėjai dar neaktualūs. 

Probleminis klausimas kils jau paskesnei generacijai, 
kuri Lietuvos nebus mačiusi ir kuri ją gali pažinti tik iš tėvų ir 
nuosavų studijų. Jai kils tada problema: ar kurti lietuviškai ar 
nelietuviškai. Tik toks klausimas reikš: ar pasirinkti lietuvišką 
ar nelietuvišką kultūrą. Tai bus apsisprendimas ne už kūry- 
bos kryptį, bet pirmiausia už gyvenimo kryptį. Tik savam 
gyvenimui krypties pasirinkimas nulems ir krypties pasi- 
rinkimą kūrybai. 

Tame apsisprendime daug vaidins du dalykai: sentimen- 
tas tėvam ir dvasinio savitumo ieškojimas. Sentimentas 
tėvam lenkia kiekvieną daugiau ar mažiau į tą gyvenimą, 
kuris buvo susijęs su tėvais. Dvasinio savitumo, indi- 
vidualumo ieškantiem aplinka nėra palanki... Dr. V. Vygan- 
tas, gerai pažindamas dabartinius psichologinius nusi- 
teikimus, tikina, kad aplinka lenkia visus į oportunizmą, 
nuasmenėjimą. Norint būti kitokiam nei daugumas, reikia eiti 
prieš srovę. Tam reikia drąsos ir aukos. Dabartinis jaunimas 
neturįs tos aukos dvasios. Skaitantis su šia teisinga pastaba, 
betgi tenka kreipti dėmesį ir į kitą visuomeninio gyvenimo 
tiesą — kur yra oportunizmo mada, ten ateina ir reakcija 
prieš ją. Juo labiau tokia reakcija kils asmenyse, kurie turi 
kūrėjo dvasios žymių, nes su kūrėjo esme yra susijęs 
originalumo, savitumo ieškojimas. Netenka abejoti, kad tarp 
čia gimusių, brendusių, bus tokių, kurie jei ir nedaug bus 
girdęję iš savo tėvų apie savo tėvų kraštą, tai bus pakan- 
kamai girdėję, kad paskatintų juos pačius studijuoti. Studijos, 
studijos ir dar kartą studijos gali padaryti tai, kad naujose 

sąlygose atsiras ir Milašiaus tipo rašytojas. Tai tolimoji 
perspektyva. 

Svarstymus populiaraus klausimo, kuris paverčiamas 
kartais priekaištu ar pamokymu rašytojam, galima baigti 
tokia išvadų santrauka: 


1. Argumentų už ir prieš analizė veda į tai, kad 
skatinimas palenkti rašytojus į tą ar kitą tematiką yra 
svetimas kūrybos prigimčiai. 

2. Kūrybos pavyzdžiai rodė, kad kūrybinis pergy- 
venimas negali būti nei užsakytas nei įsakytas, o turi plaukti 
iš Žmogaus pergyvenimų visumos. 

3. Rašytojų liudijimai vedė į tai, kad kūrybos didumą ir 
tarptautiškumą lemia ne tema, o talento didumas bei 
gilumas. 

4. Rašytojų svetimoje aplinkoje tipų įžvelgimas rodė, kad 
netekęs savo žemės rašytojas gali ją vaizduoti iš atsiminimų, 
gali vaizduoti ir visai naują gyvenimą, bet, net ėmęsis sveti- 
mos kalbos, jis negali atsipalaiduoti savo tautinio charakterio 
žymių. 

5. Lietuvių dabartinių rašytojų generacijai nėra aktuali 
problema rašyti lietuviškai ar nelietuviškai publikai, o ateities 
rašytojo kryptis priklausys nuo to, kiek jis pats apsispręs 
išlikti gyvas lietuviškoje kultūroje. Tačiau dabar yra aktuali 
talentų ugdymo, gilinimo, plėtimo problema. 


Po tų išvadų santraukos beliktų pareikšti respektas tam 
akademiniam jaunimui, kuris šios rūšies klausimus paskatino 
pergalvoti. O žiūrint į ateitį, tenka priminti žodžius, kuriais 
Hans Sedlmayr baigia savo knygą Verlust der Mitte, 
sukėlusią Europoje nemaža sujudimo. Autorius kalba, kad 
yra žmonių, kuriem reikalingos katastrofos. Jis dar prideda: 
galbūt yra tokių tautų ir kultūrų. Bet iš katastrofos, iš 
nuopuolio yra keliai — per atskirus asmenis, per jų sąmo- 
ningumą ir pasiaukojimą. „Negalima prarasti pasitikėjimo, 

kad asmuo, save pagydydamas, gydo visumą... Visuomenė 
negalėtų daryti pažangos, jei nebūtų nuolatos Žmonių, 
kurie... atsinaujinimą perduoda ateičiai ir kurie... sava 
dabarties auka veikia ateitį. Šitos pranašiškos dvasios yra 
tikroji visuomenės jaunuomenė“. 

LIETUVIŲ CHARAKTERIO 
VERTYBĖS 


Ką charakteriu vadiname ir iš ko apie jį sprendžia- 
me 


1. Sakome: lietuvių charakteris, tautos dvasia, tautos 
dvasinis veidas... Kad tie žodžiai nebūtų tik deklamacija, 
skambi, tačiau mažaprasmė — pirma reikia susitarti: kas 
suprantama charakterio ar dvasinio veido vardu. 

Asmens charakterį labiausiai nusako ir duoda konkre- 
taus turinio dvejopi elementai: 

(a) tos ar kitos dvasinės galios žmoguje persvara; 

(b) asmens linkimas į tam tikras gyvenimo sritis ir tose 
srityse tam tikrų vertybių pamėgimas. 

Jei galėtume surasti, kad daugumas lietuvių reiškiasi 
tom pačiom dvasios galiom, linksta į tas pačias gyvenimo sri- 
tis; bruožai jau tektų laikyti lietuvių charakterio bruožais. 

2. Negalima betgi kalbėti apie lietuvių charakterį kaip 
pastovią ir nuolatinę dvasinių bruožų visumą. Tiek asmens, 
tiek tautos charakteris nėra ir negali būti visiškai statinis. Jis, 
kaip ir kiekvienas organizmas, yra dinaminės prigimties. Jis 
kinta. Kinta ne iš pagrindų. Kinta dalimis. Kinta jei ne tonais, 
tai bent pustoniais, niuansais. 

„Lietuvių nelaimė tebėra ta, kad jie praktiniame gyvenime 
arba veikia visai be plano, arba amžinai tik planuoja. Pla- 
nams ruošti išsenka energija, ir nebelieka jiems realizuoti. 
Taip buvo palaidota daugel puikiausių sumanymų“. 

J. Brazaitis 


Juozas Brazaitis New Yorko ateitininkų šventėje 1962 metais. Iš 
kairės: Vytautas Radzivanas, Arvydas Barzdukas, Brazaitis, kun. 
Kęstutis Butkus OFM, Adolfas Damušis, Simas Sužiedėlis. 


Šiandieninių lietuvių charakteris nėra tokis pat, kaip 
senovinių lietuvių, kurie, sakysim, buvo sukūrę valstybę nuo 
jūrų iki jūrų. Kokis buvo charakteris tos Lietuvos, kuri buvo 
bajorų ir dvarų sukurta, maža tegalim pasakyti. Turim per 
maža žinių. Daugiausia galim kalbėti apie charakterį Lietu- 
vos, kuriai atstovavo liaudis ir iš jos kilusi šviesuomenė. 

Dabartiniai lietuviai, esantieji čia, esantieji taip pat Lietu- 
voje, nuo anos Lietuvos tolstam. Auganti čia nauja karta 
gaus savo charakteriui ir kitokių bruožų. Lietuvoje auganti 
karta taip pat įgis naujų bruožų, kurių neturėjo ankstesnieji 
lietuviai. 

Tauta išlieka ta pati, bet ji gali būti nebe tokia pati. 
Pavyzdys — antikiniai ir dabartiniai graikai, senieji romėnai ir 
dabartiniai italai. 

3. Lietuvių charakterio nei jo raidos ištirto neturim. Tėra 
atskiri mėginimai. Ištirti yra nepaprastai sunku. Amerikinis 
testų ir statistikos metodas galėtų būti naudingas. Bet jis 
pritaikomas tik esantiem laisvame pasaulyje. Jo nepritaikysi 
nei praeičiai, nei pačioje Lietuvoje dabarčiai. 

Vietoj statistikos ir testų lieka pasikliauti daugiau vadi- 
namaisiais sintetiniais protais. Jie intuityviai iš gyvenimo 
nedaugelio reiškinių, iš gyvenimo šukelės, suvokia šviesą, o 
paskiau ją mėgina tikrinti kitokiais gyvenimo faktais. 

Tuo keliu yra mėginę apie lietuvių charakterį pasisakyti 
St. Šalkauskis, A. Maceina, J. Girnius, St. Yla, J. Balys, J. 
Grinius, A. Mažiulis, A. Musteikis ir kt., nekalbant apie seno- 
vinius svetimųjų atsiliepimus. Kiekvienas remiasi kita me- 
džiaga, iš kurios daro išvadas apie lietuvių charakterį. 

Čia kalbančiam daugiau pažįstama tautosaka. Lyginant 
lietuvių tautosakos faktus su kitų tautų tautosaka, galima 
pastebėti tam tikrų tautinių skirtumų, kurie ir įgalina spręsti, 
kokia turėjo būti dvasia tų žmonių, kurie ją buvo sukūrę ir 
vartoję. Iš tų tautosakoje pastebėtų skirtybių ir mMėginsiu 
ryškinti lietuvių tautos bruožus, kurie toliau gali būti 

patikrinami literatūros, meno, muzikos, visuomeninio gyve- 
nimo faktais. 
Tokis yra kelias. 


Kurios dvasinės galios persveria lietuvių charakte- 
ryje 

Sakome: yra žmonių fotogeniškais veidais, yra ir nefoto- 
geniškų. Taip pat ir tautų. Žmonės ir tautos su fotogeniškais 
veidais turi iš karto į akį krintančius bruožus. Kituose juos 
pastebėsi, tik ilgiau ir atidžiau įsižiūrėjęs. Lietuvių tauta 
priklauso prie antrųjų, prie nefotogeniškų. 

Ne iš karto gali pasakyti, ar lietuvyje persveria jaus- 
minis, ar protinis, ar valinis elementas. Negalima sakyti, kad 
lietuviai yra intelektualistai teoretikai — su miglotumo, 
sunkumo sąvokom kaip vokiečiai, kurie visur ieško „das 
Wesen“. Nėra lietuviai nė toki racionalistai praktikai kaip 
prancūzai — su racionalumu, lengvumu, aiškumu, minties 
elegancija, kurią išreiškia jų „„'esprit“. 

Lygiai nepasakysi, kad lietuviai tokio jausmo kaip slavai 
— su platumų ilgesiu ar šėlimo aistra iki kraštutinumų. 

Lietuviuose labiau yra išlaikyta pusiausvyra tarp proto ir 
jausmo, intelekto ir emocijos. 

Tokios dvasinių galių pusiausvyros praktinė išvada — 
lietuviai yra parodę daug praktinės gyvenimo išminties ir gud- 
rumo, vadinamojo „sveiko proto“. Šita praktinė išmintis 
padėjo ir padeda lietuviam susiorientuoti gyvenimo padėtyje 
ir rasti protingiausią išeitį. Gal net daugiau liaudies žmonėm 
nei šviesuomenei. 

Šitas pusiausvyros pastebėjimas sutaria su A. Maceinos 
paryškintu lietuvių „sintetiniu linkimu išlaikyti balansą“ 
(Living in Freedom, 17 p.). Jo dėka, mano Maceina, lietu- 
viam pasisekė išsisaugoti vienašališkų idėjų, kurių buvo aps- 
tu po Didžiojo karo. Lietuvių literatūra apsiėjo be šiurkštaus 
natūralizmo, kaip ir be technikinio futūrizmo. Lietuvių litera- 

tūra linko į realizmą ar į simbolizmą, bet visada išvengdama 
kraštutinumų ir bevaisių eksperimentų. Tą pat autorius kal- 
bėjo apie tapybą bei muziką. Visuomeniniame gyvenime taip 
pat: autoritetinis režimas buvo švelnus palyginti su kitais 
kraštais. š 

Nors charakteryje jausminė, protinė, valinė galios yra 
išbalansuotos, vis dėlto maža persvara būtų jausminės galios 
link. Jausminė galia lietuvio gyvenime pasireiškia šiek tiek 
stipriau nei protinė. 

Jausmas skatina žmogų į gyvenimo reiškinius reaguoti 
dvejopai: pasyviai ar aktyviai. Lietuvio jausmas labiau linkęs į 
pasyvumą. 

Lietuvio jausmas nėra dramatinis — kuris suvokia 
gyvenimo priešybes, konfliktus tarp jų ir pats tuojau įsijungia 
į kovą. Dažniau lietuvio jausmas yra eleginis, t.y. kyla iš gyve- 
nimo stebėjimo ir tą gyvenimą priima pasyviai, jį tik savyje 
išgyvendamas, sielvartingai, nesiimdamas reformuoti. 

Tai poetinis jausmas, ne visuomeninis. 

Šitą lietuvių eleginę dvasią ar tik nebus tiksliausiai ir 
vaizdingiausiai išreiškęs Vaižgantas Juodžiaus Kelmo vaiz- 
du. Kai Juodžiaus Medis supuvo ir virto dulkių kauburiu, 
Vaižgantas jį taip aprašė: 

Juodžius — tūkstančiametis Lietuvos milžinas, aug- 
menų karalius, dievų medis, pats sau susipylė milžin- 
kapį. 

Žmonių akims — kapą, tik ne atminčiai, tik ne vaiz- 
duotei, ne ominei, ne atsigodimui. Juodžius tebėra 
gyvas: antai jo dvasia ant tiltelio... 

... Ir liūdės Lietuvos gamta — Juodžiaus dvasia, tyli, 
lėta, nieko neskriaudžianti, nakčių mėnesienomis; ir 
kalbės tūkstančių metų slaptais balsais, žadins ilgesį 
poezijos, rodys pro šalį neklaidų kelią (II, 131 p.). 
Taigi jausmo pagrindas — elegija. Praktinės tos eleginės 

dvasios išdavos: 

Ar ne dėl to lietuviai pasireiškė lig šiol savo kūryboje 
daugiausia lyrine tautosaka, ne epu? 

Ar ne dėl to ir individualioje literatūroje lig šiol pirmavo 
poetai, ne prozininkai? Net prozoje, romanuose, gražiausios 
vietos tebėra lyrinės (Dobilas, Putinas)? 

Ar ne dėl to ir kitų tautų akyse lietuviai buvo su simpa- 
tija priimami dėl jų lyrinės natūros, dėl jų nuoširdumo? 

O Europos tautų pasakojimuose apie karalių ir valdovų 
mirtis lietuviai savotiškai išsiskiria: daugelis žuvo dramatiškai 
— nuo kardo, nuodų, kartuvių, klastos, o Jogaila esą 
peršalęs, beklausydamas lakštingalos, ir miręs... 

Palyginti su elegija, kaip maža kultyvuotas humoras. 

Palyginti su emocija, lietuviai yra mažiau kultyvavę 
valios galias. Maironis turėjo pagrindo šaukti visuomeniniais 
motyvais: „Iškalkit, vyrai šių dienų geležinę valią milžinų“. Ir 
literatūroje didieji veikėjai nuolat serga valios nepriteklium 
(Sutkus, Vasaris, Domantas). 

Tačiau bendrą išvadą darant, tenka kartoti: tas svyra- 
vimas tarp trejopų dvasios galių yra tiek nedidelis, kad lietu- 
vis atrodo linkęs į pusiausvyrą, į nuosaikumą. 


Į kurias gyvenimo sritis ir jų vertybes linkęs lie- 
tuvis 


Sustojame prie trejopų sričių: visuomeninės, moralinės, 
estetinės. 

Visuomeninės atžvilgiu žmogus gali būti tarp dviejų 
kraštutinių ribų: visuomeniškumo ir individualizmo. Pirmuo- 
ju atveju asmuo rūpinasi reikalais, kurie svarbūs visuomenei; 
antruoju atveju — kurie svarbūs pačiam asmeniui; tai arti- 
mai ribojasi su egoizmu. 

Lietuvių tautosakoje maža tokių faktų, kurie rodytų jos 
kūrėją esant karingą, kovojantį ir žūstantį už valstybę, už 
karalius su noru ir pasiaukojimu. Iš to fakto negalima daryti 
išvados, kad lietuviai nejautrūs visuomeniniam idealam. Kada 

tautosaka buvo kuriama, valstybiniai reikalai buvo ne liaudies 
reikalai. Liaudis prie jų nebuvo prileista. Liaudies interesų 
sferoje tebuvo paliktas darbas, santykiai su dvaru, santykiai su 
šeima. To meto tautosakoje ir tenka konstatuoti, kad joje 
asmens egoizmas yra pasmerktas: egoizmas priskirtas 
demoniškajai galiai — raganom, ne žmonėm. Tautosakoje 
labai gyvas pasiaukojimas mažiausiai visuomeninei celei — 
šeimai (plą. sesers auką dvylikai brolių). Dainose kiek gaila- 
vimo dėl brolio, sūnaus, motinos netekimo. 

Tik su aukštesniu visuomeninės kultūros laipsniu, kai 
valstybės reikalas paverstas liaudies reikalu, kyla asmens 
pasiaukojimas didesniam visuomeniniam junginiui — tautai, 
valstybei. Šito pasiaukojimo visuomeniniam reikalui prakti- 
nės išdavos mažiau pažįstamos tautosakoje, daugiau rašy- 
tinėje literatūroje ir gyvenime (savanoriai nepriklausomybę 
kuriant, partizanai ir rezistencija prieš okupantus). 

Taigi lietuvio visuomeninis jausmas yra gyvas. Tačiau 
lietuvis nesijaučia visuomeniniam kolektyve ištirpusi dalelė, 
gyvenanti tik jo reikalais, kaip norėtų bet kuris totalizmas. 
Aukodamasis visuomeniniam reikalui ar dalyvaudamas 
kolektyve, lietuvis jaučia, kad tai yra dirva jo viduje susi- 
krovusiom galiom pasireikšti. Iliustracijai Vaižganto Petras 
Šešiavilkis, kuris drovėjosi būrio, slapstėsi už kitų nugarų, 
bet, įtrauktas į jų eiles, traukė dainą, užsimerkęs ir kitus visai 
pamiršdamas. Tai proga ir aplinka jam pačiam save išsakyti, 
save pareikšti, bet ne save prarasti. 

Visuomeniniame veikime yra du kraštutiniai keliai: 
konservatyvumas ir pažangumas. 

Jei ir čia sakytume, kad lietuvio charakteryje išlaikoma 
pusiausvyra, tai vis dėlto stipresnis atrodo polinkis į konser- 
vatyvumą. Kitas klausimas — to konservatyvumo vertė. 

Konservatyvumas yra naudingas tradicijom išlaikyti, 
svetimom įtakom pasipriešinti. Konservatyvumas žalingas, 
kai jis verčia atsilikti nuo gyvenimo, užsidaryti savame kiau- 

te, o psichologiniu atžvilgiu susitelkusią energiją verčia išsilie- 
ti tarpusavio ginčais (plg. Vaižganto ,„Žiema“). 

Dar vienas visuomeninio reiškimosi aspektas — mastai: 
dideli ar maži? Lietuviai linkę į mažus mastus. Tai rodo ne tik 
palinkimas į mažybinius terminus. A. Jakštas jau buvo paste- 
bėjęs dainose palinkimą į mažus mastus. Jakštas citavo dai- 
ną: „Aš turėjau žirgužėlį nors ir mažą, ale gražų“... Tą 
palinkimą į mažumą ir gražumą Jakštas palaikė tautine 
žyme. Visuomeninio gyvenimo stebėjimas tai patvirtintų. Jei 
planai ir sukuriami dideli, tai valia išeina planam kurti, o jau 
jos nelieka planam vykdyti. 

Išimtis: dideli užsimojimai politikoje: nuo jūrų iki jūrų; 
dabartiniu metu nuo Smolensko iki Karaliaučiaus! Bet šita 
išimtis tik labiau patvirtina konservatyvumą, nesiskaitymą su 
realiom galimybėm. Romantikai iškėlė kunigaikščių galybę, ir 
apie tą galybę iš tradicijos ir svajojame iki dabar. 

Čia iškeltus bruožus, kurie pasirodo lietuvio charakte- 
ryje, kai jis reiškiasi visuomenės srityje, galima palyginti su J. 
Girniaus pastebėjimais. Vartodamas Sprangerio tipologiją, jis 
skyrė lietuvius į vadinamą socialinį tipą. Tokio tipo bruožai 
— humaniškumas, filantropija, neieškojimas utilitarizmo 
santykiuose su kitais. Lietuvis ne kolektyvistas ir ne indi- 
vidualistas, personalistas. Personalistas ta prasme, kad jis, 
rodydamas filantropiją, nori padėti ne apskritai žmonijai, tau- 
tai, bet konkretiem asmenim. 

Lietuvio bruožai ryškėja labiau palyginime su latviais, 
kaip vieni ir antri savo laisvės paminklus pastatė: latvių bro- 
lių kapai, o lietuvių labai kuklus mastas; latvių laisvės statula 
didžiausių gatvių sankryžoje, lietuvių užkampėlyje, jaukioje 
vietoje — Karo muziejaus sodelyje. 

Moralinėje srityje verta atkreipti dėmesys į visuomeninę 
ir asmeninę moralę. 

Visuomeniniame gyvenime dvejopos moralės populia- 
riausi kraštutinumai — oportunizmas ir principingumas. Nuo 

pat Valančiaus lietuviai kakta sieną daužė — pasipriešinimas 
graždankai, Kražių istorija, pasipriešinimas vokiečiam, 
pasipriešinimas bolševikam. Tai Margerio tipas, Vydūno 
Magės tipas. 

Prisitaikymo oportunizmo faktų yra, bet ne jie vado- 
vavo tautai. Lietuvių kentėjimo ir laimėjimo priežastis yra jų 
ištikimumas principam, nenoras ir nemokėjimas laikytis vadi- 
namosios realistinės politikos, prisitaikymo vardan šio 
momento naudos. 

Principingumą yra pastebėjęs ir labai paryškinęs J. 
Girnius, tardamas, kad lietuvis klausia ne ,„Kas naudinga?“, 
bet „kas teisinga?“ (Living in Freedom, 65 p.). 

Palyginti su lietuviais, latviai moka labiau prisitaikyti prie 
sąlygų, didesni oportunistai. Latviai „realistinės politikos“ 
šalininkai, lietuviai „idealistinės“, latviai — Baltijos anglai, 
lietuviai — Baltijos amerikonai tuo atžvilgiu. 

Asmeninės moralės pobūdį, moralinio jausmo jautrumą 
labiausiai išryškina vyro ir moters santykiai. Tie santykiai 
visų tautų ir visų laikų kūrybai duoda daugiausia medžiagos. 
Tuose santykiuose yra visko. Bet tas viskas nevienodai atski- 
rų tautų išreiškiamas. Gali būti du kraštutinumai: moralinis 
taurumas ir moralinis cinizmas. Kai lyginame Eglę, Žalčių 
karalienę, su tos pačios pasakos rusišku variantu, krinta į 
akis lietuviškos pasakos saikingumas, pastangos surasti būdą 
pasakyti tuos pačius dalykus švelniau, aplinkiniais, netie- 
sioginiais žodžiais. O dainose tos rūšies dalykai reiškiami 
simboliais, kurie ir sudaro mūsų dainų poezijos perlus. Tai 
perlai estetiniu atžvilgiu, o moraliniu atžvilgiu tai sugebėji- 
mas išsilaikyti aukštoje moralinėje plotmėje, padorumo plot- 
mėje. Taigi iš tų dviejų moralinės plotmės kraštutinumų lietu- 
vių polinkis labai stiprus į moralinį taurumą. 

Šį bruožą buvo pastebėjęs ir geografas prancūzas 
Reclus, vadindamas jį „kuklumu kalbant apie meilę“ (žr. A. 
Maceinos str. Living in Freedom). 

Jei šalia moralės pergyvenimo atkreiptume dėmesį dar į 
religinį pergyvenimą, tai lietuviai, tiksliu A. Mažiulio pastebėji- 
mu, Dievą pergyvena kaip Tėvą pilna to žodžio prasme. 


Estetinėje srityje. — Jei buvo pastebėta, kad lietuvių 
charakteryje labiau prasiveržia lyriniai pergyvenimai, tai tas 
polinkis atsiliepia ir pačios kūrybos formom. Liaudies kūry- 
boje, sakysim, maža tų elementų, kurie yra būdingi pasako- 
jimo žanrui: nuotykių, intrigos. Šie elementai nėra išplėtoti nė 
paskesnėje individualinėje kūryboje. Beletristikoje mažas 
kiekis rašytojų, mokančių pinti intrigos nuotykius. Gal Pie- 
taris, Jankus, Ramonas. Ir lietuviškoje beletristikoje stipriau 
išplėtotas aprašymas, ne epinis aprašymas, bet tapybinis — 
gamtos, žmogaus iki detalių aprašymas su lyrine šiluma, su 
nuoširdumu. Nuo Žemaitės toji tradicija tęsiasi iki Katiliškio. 

Aprašymuose pagal tai, kaip spalvos, dėmės, brūkšniai 
dėstomi, galimi dvejopi kraštutiniai keliai — spalvos ar brūkš- 
niai derinami harmonijos ar disharmonijos principu. Harmo- 
nijos terminas taikomas ten, kur spalvos, brūkšniai derinami 
panašumo principu, kur jie vienas kitą papildo, pratęsia 
niuansais. Disharmonijoje spalvos ir linijos derinami kontras- 
to keliu, vienas kitą pabrėžia ar išskiria dramatiškai rėkian- 
čiu būdu. Per mažai turiu duomenų galutiniam sprendimui, 
kuris kelias artimesnis lietuviam. Tačiau sugestiją man pakišo 
audinių stebėjimas, kad lietuviui artimesnis harmonijos kelias. 
A. Maceina atkreipė dėmesio į Reclus tos pačios rūšies 
stebėjimą. Reclus rašė, kad lietuviai savo drabužiais labai 
skirias nuo lenkų: „jie vengia akinančių spalvų, įmantraus 
sukirpimo, mandrų blizgučių, jų pilki drabužiai be puošnių 
ornamentų liudija jų kuklią prigimtį“. 

Vengimas kontrastuoti, kitaip sakant dramatinti, man 
krito į akį, lietuvišką rūpintojėlį palyginus su bavarų 
(Miuncheno tautotyros muziejuje). Pastarasis išreiškiamas 
žymiai dramiškesniais neramesniais bruožais. Lietuviškam 

pjaustinio brūkšniai palieka tik sielvartingos rezignacijos įspū- 
dį. 

Aprašymo vaizdus ar poetines priemones kurdama, 
lietuviška fantazija pasižymi realistiniu vaizdingumu ir 
paprastumu. Jai svetimi didingi vaizdai, paslaptingumas. 
Bent tokia realistinė fantazija, linkusi daugiau į miniatiūras, 
yra tautosakoje. Iliustracijai tos pačios pasakos tas pats 
motyvas lietuviškame ir rusiškame variante: pasakoje, kaip 
Jonukas pavirto aviniuku, o jo seselė buvo paversta žuvele, 
lietuviškas variantas seka: 

Oi, Onute, oi sesele, 

ketin mane ponas pjauti. 

Jau peilelį pagalando 

ir geldelę pamazgojo. 

Avinėliui pabaigus atsiliepė jūrose balsas: 

Oi, Jonukai, oi broleli, 

Pasakykie savo ponui, 

Tegul mezga šilkų tinklą, 

Tegul meta ant marių 

Pagaus dimną žuvelę (Bas. III Nr. 29) 


Rusiškame variante: 
Elenut, sesele mano, 
Išplauk, išplauk į krantelį. 
Dega ugnys kaitrios kaitrios, 
O katilai kunkuliuoja, 
Peilius tekina riestuosius. 
Žada mane jie papjauti. 


(Afanasjev, Narodnyja russkija skazki į legendi II, 1922, 
66 p.). 

Lietuviškame variante kiek paprastos kuklios fantazijos, 
mažo masto, realistinio užsimojimo. Kiek jau didelio užsi- 
mojimo yra rusiškame. Arba koks realistinis velnio, laumės 
įsivaizdavimas? 

Šioje vietoje verta priminti A. Maceinos pastebėjimą, 
kad lietuvis labiau vertina idėją negu formą. Dėl to ir lietuvių 
literatūroje tipas, kuris aukotų idėją formalizmui, niekad 
nebuvo stiprus. Lietuvių literatūra ir kultūra stipresnė savo 
idėjom, problemom negu išvirš—nėm formom (Living in 
Freedom, 16 p.). 

Norint šitą bruožą tikrinti kitom gyvenimo sritim, gali- 
ma nukreipti akis ir į lietuviškas kapines — kiek jose forma- 
linės netvarkos, palyginti su vokiškom, suomiškom kapi- 
nėm, bet kiek jose idiliško jaukumo. O ir literatūriniame 
gyvenime forminiai ieškojimai skaitytojų greičiau buvo pri- 
miršti nei idėjos gilumas (plg. Sruogos ir Kiršos poeziją!). 

Stebėti, lyginti galima toliau. Stebėjo ir lygino tautų 
pobūdį ir pati liaudis (plą. pasakas apie musių kelionę iš Prū- 
sų ir į Prūsus). Anekdotais reiškiama tautų palyginamoji cha- 
rakteristika ir intelektualų žmonių, plą. traukinio katastro- 
foje reagavimą vokiečio, prancūzo, lenko, lietuvio ir latvio!). 


Lietuvių charakterio veiksniai 


Lietuvių charakterio vertybių apžvalgą čia tenka sustab- 
dyti šiom išvadom: atsargumo dėlei tenka pastebėti, kad 
apžvalgos išvados vienos gana aiškios, kitos gali būti tik hipo- 
tetinės, reikalingos tolimesnio stebėjimo, kiek jas patvirtina 
ne tik tautosaka, literatūra, bet ir kitos gyvenimo sritys. 

Taip pat atsargumo dėlei nereikia paleisti iš dėmesio ir 
tai, kad išvados tegali turėti reliatyvios vertės, t.y. jos paste- 
bimos tautos daugumoje, bet gali būti atskirų asmenų, 
kuriem artimesni visai priešingi bruožai. Ir girioje medžiai ne 
visi vienodi. 

Atsargumo dėlei ir trečią pastabą reikia turėti galvoje. 
Būtent, reikia tirti ne tautos charakterį apskritai, bet tam 
tikro laikotarpio tautos charakterį. 

Tas charakteris, kuris čia buvo mėgintas ryškinti, yra 

taip pat vieno didelio laikotarpio charakteris. Jis yra kelių 
veiksnių padaras: socialinių, geografinių, istorinių. Padaras, 
pirmiausia, valstietinės, žemdirbių socialinės aplinkos, net 
baudžiavos laikų socialinių sąlygų padaras. Antras charak- 
terio veiksnys — Lietuvos geografinis peizažas, kuriame 
kaitaliojas kalneliai su kloniais, ežerais, upeliais — įvairu, bet 
viskas nedidelio masto. Trečias faktorius — istorinė praeitis 
neabejotinai turėjo įtakos žmonių mentalitetui, ypatingai jau 
paskiau, kada iš valstiečių pradėjo kilti šviesuomenė ir ta 
šviesuomenė plėtė pačioje liaudyje istorinės praeities roman- 
tinius horizontus. Prie tos istorinės praeities neabejotinai 
tenka priskirti didelį vaidmenį religiniam lūžiui ir po jo įsigalė- 
jusiai naujai krikščioniškai religijai. 

Nepriklausomos Lietuvos gyvenimas buvo naujas dide- 
lis veiksnys charakterio raidai. Nepriklausomoje Lietuvoje 
prasidėjo sąmoninga kova už lietuvių charakterio panaujini- 
mą: už didelio masto, užsimojimų pažadinimą (K. Pakšto: 
pasukime Lietuvos laikrodį šimtą metų pirmyn), už pažan- 
gumą, už moralinį taurumą ir principingumą nepriklausomo 
gyvenimo gale. 

Dabartinės okupacinės sąlygos Lietuvoje charakterį taip 
pat keičia. Kiek, tegalime tik teoriškai spėti. Žinom, kaip jis 
lenkiamas į rusų ir komunistų branginamas vertybes. Žinom 
taip pat, kad dėl to eina kova. Kovoje lietuvių jaunimo 
charakteris nevirs tokis pat kaip rusų, bet jis neliks nė tokis 
pat kaip jo tėvų. 

Amerikoje lietuvių jaunimas tos kovos dėl charakterio 
vertybių nepatiria. Bet tai kaip tik gali jo charakteriui priskie- 
pinti greičiau tų bruožų, kurie yra populiarūs Amerikoje. 

Jei norėtume būti tik mokslininkai stebėtojai, tai beliktų 
toliau registruoti, kaip lietuviškas charakteris kinta šioje 
amerikinėje aplinkoje. 

Jei norėtume būti ir auklėtojai, tai beliktų gaivinti pačius 
pozityviuosius lietuviškus bruožus ir paremti tuos geruosius 

bruožus, kurie ateina į jaunimą iš amerikinio gyvenimo. Ne 
viskas, ką turime, yra gera. Ne viskas, kas aplinkui yra, yra 
bloga. Jei lietuvišką nuoširdumą, principingumą, moralinį 
jautrumą, palinkimą į pusiausvyrą, visuomeninį jautrumą 
papildytume amerikinėm vertybėm: dideliu užsimojimu, 
konkrečiu galvojimu, optimizmu, žmogaus vertės pajautimu 
— būtų tik naujo Žmogaus laimėjimas. Bet tai jau peda- 
goginių idealų sritis. 

Jei norėtume būti tik kuklūs lietuviškos bendruomenės 
nariai, kurie po nelengvo dienos darbo susitinka vienas su 
kitu pabendrauti, tai jiems toks pasvarstymas apie lietuvių 
charakterio vertybes gali turėti praktinės naudos: būtent, 
sąmoningas žvelgimas į charakterį padės suprasti kitus žmo- 
nes ir save ir gali paskatinti išvenati trinties tarp skirtingų 
kartų,skirtingų imigracijų, skirtingų pažiūrų. 

TARP DVIEJŲ PASAULIŲ 


Mes per daug atsidedame anai bevardei 
„visuomenei“, pastumiame į šalį asmenį. 
Prof. A. Maceina 


Dviejų pasaulių riboje — taip aptarė Lietuvos geografinę 
ir dvasinę padėtį Stasys Šalkauskis 1919 savo knygoje Sur 
les Confins de deux Mondes. Rytų ir Vakarų riboje. 

Tokia padėtis reiškia nuolatinę grėsmę tekti vienos ar 
antros pusės įtakai. Istorinis likimas ilgiem laikam Lietuvą 
buvo pastūmėjęs į Rytų — į slavų įtaką. Labiausiai, kada 
Lietuva buvo netekusi valstybinės nepriklausomybės ir be 
pertraukos išbuvo 120 metų Rusijos priklausomybėje. 

Valstybinės nepriklausomybės atkūrimas 1918 turėjo 
Lietuvai grąžinti pusiausvyrą — atitiesti nuo vienašališkos 
slavų įtakos, bet ir nepanardinti į germanų įtaką. Lietuva 
turėjo būti pati savim. Iš tikrųjų nepriklausomos Lietuvos 
laikotarpis reiškė Lietuvos aiškų pasisukimą į Vakarus — ne 
į vieną kurią Vakarų valstybę, bet į germanų, romanų, anglo- 
saksų pasaulį. 

Nebuvo sunku pasisukti į Vakarus valstybinės sant- 
varkos forma — demokratiniu parlamentarizmu. 

Be didelio vargo buvo priimta ir socialinė struktūra, kuri 
atsirėmė į masių interesą (ypačiai vykdant žemės reformą). 

Be vidaus kovos persiorientavo paveldėtas javų ūkis į 
gyvulininkystę, pienininkystę, prisitaikydamas prie Vakarų 
rinkos. 

To negalima pasakyti apie dvasinę raidą, idėjinę 
orientaciją. Dvasinėje idėjinėje srityje sunkiausia buvo rasti 
bendrą kelią, sutarimą, sugyvenimą. Varžybos ir kova tarp 
Rytų orientacijos ir Vakarų orientacijos ėjo per visą 
nepriklausomos Lietuvos laikotarpį. 


Dvejopos orientacijos 


O būtum galėjęs manyti, kad dvasinės kultūros srity 
Lietuvos kelias taip pat natūraliai pasisuks į Vakarus. Su 
Vakarais iš seno Lietuvą siejo katalikybė. Lietuvos liaudis 
buvo katalikiška, ir jos tradicijos buvo išaugusios katalikybės 
įtakoje. Dėl katalikybės ėjo aštrus pasipriešinimas rusifikaci- 
jai ir pravoslavinimui. 

Taip atkakliai prisirišusi prie katalikiškų tradicijų buvo 
Lietuvos liaudis. Bet tokia jau nebuvo jos šviesuomenė. Šių 
laikų žodžiu tariant, „generacijų išsiskyrimas“ Lietuvoje vyko 
nuo tų laikų, kada po baudžiavos panaikinimo tikinčių 
valstiečių vaikai pradėjo eiti į rusiškas mokyklas ir savo 
galvojimą, skonį, įpročius, tikėjimus daugelis prisiėmė iš Rytų 
— iš tų Rytų, kurių mokyklose mokėsi; kurių miestuose ėmė 
tarnauti. Padėtis buvo panaši kaip dabartinio lietuvių jaunimo 
Vakaruose. 

Po Pirmojo pasaulinio karo grįžę į nepriklausomą 
Lietuvą, jie, daugumas, atėjo į valstybinį aparatą, aukštąsias 
mokyklas, į teatrą, literatūrą, meną. Atėjo su parsineštu 
skoniu, įpročiais, su simpatijom rusų kultūrai, rusų kalbai, 
rusų to meto šviesuomenės dvasiai. 

Kita lietuvių šviesuomenės dalis, daug mažesnė, mokėsi 
Vakaruose — Belgijoje, Šveicarijoje, Vokietijoje, Prancū- 
zijoje. Ten jie, daugumas, stiprėjo krikščioniškoje įtakoje. 

Labiausiai lietuvius veikė Belgijos Louvaino ir Šveicarijos 
Friburgo universitetai. Tai buvo šiltadaržis lietuvių švie- 
suomenės galvojimui ir skoniui. 

Pasaulėžiūrinėje diskusijoje kartais su pasikarščiavimu 
pasakoma apie kelią iš Romos ir kelią iš Maskvos. Lietuvos 
nepriklausomybės laikotarpio pradžiai apibūdinti tiksliau 
būtų kalbėti apie kelią iš milijoninės Maskvos ir dešimt kartų 
mažesnio Friburgo. Pastarasis daugiausia davė vakarietinės 
dvasios veikėjų. 

Taip Lietuva nepriklausomybės metais buvo tapusi 
terenu, kuriame rungėsi šios dvejopos orientacijos jėgos. Tą 
procesą sukomplikavo iš Vakarų netrukus atėjusi trečia jėga 
— antidemokratinės, totalistinės srovės įtaka, davusi 
Lietuvai vadinamąjį autoritetinį režimą. 


Dviejuose režimuose 


Parlamentinio valdymo metu (1918—1926) buvo natū- 
ralu, kad varžybos ėjo dėl valdžios tarp partinių jėgų. Valdžią 
turinčioji gali leisti įstatymus gyvenimo eigai tvarkyti. 
Pirmuose seimuose (steigiamajame ir pirmajame) daugumą 
laimėjusios krikščioniškos pasaulėžiūros politinės grupės 
mėgino rasti susipratimo su mažuma kelią — vyriausybes 
sudarinėjo koalicines; švietimo srity, kuri neišvengiamai yra 
susijusi su pasaulėžiūra, mėgino įpilietinti dabar vadinamą pliu- 
ralistinį principą — kompromisą, kuris patenkintų daugumos ir 
mažumos interesą, leisdamas pasirinkti valdines (1) ar priva- 
čias mokyklas, sudarydamas 1922 įsteigtame universitete du 
humanistinius fakultetus: Humanitarinių mokslų ir Teologijos- 
filosofijos. Pirmame taip nutiko, kad čia susitelkė rytietinės 
orientacijos dėstytojų branduolys, antrame — vakarietinės. 
Abudu fakultetai turėjo galimybę laisvai lenktyniuoti darbais, 
idėjom, įtakom. 

Padėtis stipriai pasikeitė, parlamentinę sistemą pakeitus 

autoritetine (1926) ir pastarojoj stiprėjant totalistinėm 
tendencijom. Dingo visuomeninių grupių pilietinė lygybė, 
paremta laisvo lenktyniavimo teise. Spauda atsidūrė 
cenzūros kontrolėje ir buvo verčiama skelbti režimo propa- 
gandinius rašinius be teisės žymėti, jog tai valdžios raštai. 
Laikraščiai be teismo buvo uždaromi, redaktoriai ištremiami 
ar pinigais baudžiami. Neteko pilietinės lygybės organizacijų 
veikla — režimo proteguojamos turėjo laisvę ir paramą, 
režimui nepriimtinų veikla buvo slopinama policinėm prie- 
monėm. 

Šią valdžios presiją labiau pajuto krikščioniškos ideologi- 
jos į Vakarus orientuota visuomenė, kurios stiprybė buvo jos 
kultūrinės organizacijos, ypačiai jaunimo — ateitininkai ir pa- 
vasarininkai. 1930 metais buvo įtampos viršūnė, kada švietimo 
ministerio aplinkraščiu „visos visuomeniniai (visuomeninio, 
Aut.) politinio pobūdžio moksleivių organizacijos uždaromos“. 
Aplinkraštis buvo faktiškai taikomas moksleivių ateitininkų 
organizacijai. Draudimas šiai organizacijai veikti buvo pajaus- 
tas kaip iššūkis, ir prieš jį imta kelti pasipriešinimo balsas. 
Valdžia atsakė naujom represijom: suvaržytas pavasarininkų 
veikimas; eilė ateitininkų bei pavasarininkų veikėjų nubausti 
koncentracijos stovykla, kalėjimais, ištrėmimais. Ateitininkai 
dar labiau pajuto neturį pilietinės lygybės, kai paaiškėjo slapta 
instrukcija nepriimti ateitininkų į karo mokyklą. 


To meto įtampa švysteli šiuose Židinio žurnalo 
žodžiuose: ,„Panorėta uždrausti, neleisti nė vieno žodžio, 
kuris neaprobuotų ano vyriausybės žygio. O tuo pačiu laiku 
kitas priešingas dienraštis gali nevaržomas nukentėjusią pusę 
pulti“ (1931 Nr 3). 

Valdžios pusė rado sau talkininkų ir tarp kai kurių 
demokratinių grupių, kuriose buvo stiprus sentimentas rytie- 
tinei dvasiai ir resentimentas krikščioniškajai, vakarietinei 
(„„Santykiuose su Vatikanu nedaryti klerikalizmo naudai 

jokių nusileidimų“ — buvo valstiečių liaudininkų suvažiavimo 
1931.X.18—19 rezoliucijoje). 

Iš perspektyvos žvelgiant, pastebima tragiška linija ano 
meto įvykių eigoje. Tragiška, nes juo uoliau režimo atstovų 
buvo stengiamasi išvengti grėsmės, juo labiau į tą grėsmę 
buvo artėjama. Demokratija ir parlamentarizmas buvo paau- 
kotas, ir įvestas autoritetinis režimas, siekiant pašalinti parla- 
mentinio režimo prieitą chaosą ir išvengti to chaoso galimo 
padarinio — komunistinės diktatūros. Bet represijom 
slopindamas krikščioniškos bei demokratinės krypties kultū- 
rines organizacijas, režimas tuo pačiu talkino ne tik rytietinės 
orientacijos veiklai — talkino komunistinei įtakai įsigalėti. 


Tragiška, nes perversmas buvo nukreiptas prieš komu- 
nizmo grėsmę; komunistų veiklą slopino policinėm ir teismo 
priemonėm, bet to paties režimo iniciatyva buvo sukurta 
draugija sovietinių tautų kultūrom pažinti. Tokios draugijos 
veikla negalėjo nepopuliarinti Rytų dvasios —- jau ne tiek 
rusų kultūros, kiek sovietinės komunistinės kultūros. 

Šią raidą tragedijos link matė to meto įžvalgesnieji ir 
platesnio horizonto veikėjai. Prof. F. Kemėšis Naujojoj 
romuvoj kėlė įtarimą, ar „kai kam ir į aukštąsias vietas 
įsitrynusių asmenų nebūsianti svetima „provokacijos dvasia'!“ 
O Židinys nuo savęs tarė: „Mes taip pat esame netoli tos 
minties“, ir dar užsiminė apie galimą svetimos valstybės agentų 
įtaką (Židinys, 1932 Nr. 8—9). 


Dviejose tvirtovėse 
Visuomeninių ir filosofinių idėjų židiniais dažniausiai esti 
aukštosios mokyklos. Taip yra dabar Amerikoje, taip buvo ir 
Lietuvoje. Lietuvoje, kaip minėta, Rytų dvasios židinys buvo 
įtakinga akademikų grupė, labiausiai susitelkusi 
Humanitarinių mokslų fakultete. Vakarų dvasia ryškiausių 
atstovų rado Teologijos-filosofijos fakultete. 

Pirmajame židinyje prorytietinė veikla sukosi apie 
dekaną prof. Vincą Krėvę Mickevičių (1882—1954). Prie jo 
telkėsi keletas veržlesnių profesorių, kaip A. Vabalas- 
Gudaitis (1881—1955), B. Sruoga (1896—1947), V. Dubas 
(1887—1937), Pr. Augustaitis (1893— 1941), kurių veikla bei 
įtaka reiškėsi ir už fakulteto ribų. 

Prof. V. Krėvė Mickevičius linko ir į politinį bendra- 
darbiavimą su Sovietų Sąjunga. Jau 1924 Baltosios gulbės 
salėje Kaune diskusijose ,„ėmė įrodinėti, kad Rusijos komu- 
nistams gali rūpėti Baltijos uostai, kaip Revelis, Ryga, 
Liepoja, ir todėl iš Rusijos pusės pavojus gali būti tik Estijos ir 
Latvijos nepriklausomybei. O kadangi tarp Vokietijos ir 
Rusijos prieš karą buvęs interesų priešingumas ir taip pat gali 
būti ateity, todėl reikalingas tarp tų dviejų valstybių Lietuvos 
barjeras, ir jam jokio pavojaus nei iš Rusijos, nei iš Vokietijos 
pusės nėra. Todėl reikalinga esą susitarti su Rusija veikti 
išvien, tuomet mūsų bijosianti Lenkija ir visa Antantė, tik 
tokiu būdu mes apginsią Klaipėdą, ir be sutarties su Rusija 
mes, be abejonės, Vilniaus esą neatgausim (?!)..“ 

Taip Krėvės Mickevičiaus mintis atpasakojo Lietuvos 
žinių dienraštis 1924.3.19 (nuo savęs dienraštis dėl to 
atsiliepė: „Ar nežinoma p. Mickevičiui Krėvei, kokią ateitį 
Lietuvai rengė komunistai Lietuvoje... O Krėvė iš jų rankų 
laukia Vilniaus... Šitokiems politikieriams vieta ne paskaitose 
demoralizuoti sunkiu momentu tautos pajėgas, bet kur 
kitur...“). 

Tik po 17 metų, kai Sovietai Lietuvą okupavo ir prof. V. 
Krėvę-Mickevičių padarė okupacinės valdžios ministeriu 
pirmininku, jis pamatė, kad jo politiniai samprotavimai buvę 
klaida. „Aš, kaip ir daugel kitų, klydau, manydamas, kad 
bolševikai jau yra pamatę savo klaidas, kurias padarė pirmai- 
siais valdymo metais. Sovietinius pakeitimus, daromus 
formaliai, laikiau tikros evoliucijos požymiais“. 

„Taip manydamas, neabejojau, kad nebus kartojamos 

klaidos kituose kraštuose, kuriuose jiems pasiseks įsitvirtinti 
nors laikinai, išgyventos jau pačioje pradžioje“ (V. Krėvė 
Mickevičius, „Kaip buvo sudaryta liaudies vyriausybė“. Cit. 
Lietuvių dienos, 1970 spalio nr.). 

Taip buvo manę ne vienas Krėvė Mickevičius. Tik 
gyvenimo tikrovė parodė jų galvojimą buvus klaidingą. Bet iki 
su okupacijos tikrove susidūrė, jis rodė simpatijas iš rusų 
intelektualų parsineštom idėjom bei tradicijom. 

Jų meto galvojimą ir sentimentus galima prilyginti šian- 
dieniniams galvojimui bei sentimentam Amerikos akademikų, 
žinomų liberalų vardu. Tame liberalų žodyje sutelpa pirmiau- 
sia neigiamas turinys — indiferentizmas arba ir cinizmas 
vertybėm, susijusiom su religija bei krikščioniška morale. 

Ir vėl — vargiai būtų patikimas teigimas, kad jų veikla 
plaukė iš simpatijų komunizmui. Patikimesnis aiškinimas, 
kad jie klydo, gyvendami iliuzijom. Nespėję pasekti gyvenimo 
ir idėjų raidos, jie galvojo apie rusų šviesuomenę tokią, 
kokioje jie buvo išaugę ir kokią paliko, išvykdami iš Rusijos. 
Žymiai vėliau — jau iš opozicijos A. Smetonos režimui — tos 
grupės akademikai jau davėsi sugundomi virsti aktyvia prie- 
danga ir parama vadinamam „kultūrbolševizmui“ bei 
Lietuvos komunistiniam avangardui. 

Tada prof. Krėvė Mickevičius panaudojo savo, kaip 
dekano, padėtį savo ir fakulteto vardu pridengti kompartijos 
suprojektuotam žurnalui Literatūrai (1936). Jis prisiėmė to 
žurnalo redaktoriaus atsakomybę. Jis įkurdinęs redakciją 
universiteto patalpose, kaip tvirtina M. Meškauskienė, kuriai 
tada kompartijos buvo pavesta tartis su prof. Krėve Mic- 
kevičium ir kitais profesoriais ne tik dėl žurnalo, bet ir dėl 
bendradarbiavimo kituose kompartijos projektuose. Jei ji 
tiesą sako, tai ji su Krėve Mickevičium tardavusis dėl žurnalo 
beveik kas savaitė (Komunistas, 1966 Nr. 10). 

Jis taip pat tvirtina, kad Krėvė Mickevičius savais 
pinigais išleidęs komunistų pogrindinį leidinį Už liaudies 

teises (1939). O kiek anksčiau, 1936—7 Ispanijos komu- 
nistinei vyriausybei remti aukojusių sąraše buvę ir daugiau 
akademikų: S. Čiurlionienė, V. Kuzma, V. Mykolaitis- 
Putinas, M. Roemeris. 

Netektų daryti išvados, kad suminėtos pavardės būtų 
reiškę tų asmenų ėjimą su komunistų partija. Tikresnis 
sprendimas, kad jų duotas pinigas reiškė, jų supratimu, 
simpatijas laisvei ir demokratijai, o komunistų partija tai iš- 
naudojo propagandai kaip intelektualų įsirikiavimą į „liaudies 
frontą“ — jie ištiesė mažą pirščiuką, o kompartija tai skelbė 
rankos ir galvos atidavimu. 

Autoritetinis režimas probolševikišką Literatūrą nuo 
trečio nr. sustabdė ir paskutinį nr. konfiskavo. Tačiau 
netaikė jokių sankcijų nei Humanitarinių mokslų fakultetui, 
nei V. Krėvei Mickevičiui, nei kitiem akademikam, to žurnalo 
talkininkam. 

Kitaip buvo elgiamasi su antrąja „tvirtove“ — su 
Teologijos-filosofijos fakultetu ir jo dėstytojais, kurie buvo 
aktyvūs krikščioniškos ir demokratiškos pasaulėžiūros 
skelbėjai. Nuo 1931 rugpjūčio 14 vienašališku vyriausybės 
sprendimu Teologijos-filosofijos fakultetas buvo susiaurintas; 
iš 38 vyresniojo personalo dėstytojų palikta tik 19. To fakul- 
teto profesorius Pranas Dovydaitis 1932 dėl kalbos pava- 
sarininkų kongresėly Marijampolėje nubaustas kalėjimu ir 
pagrasintas atleisti iš universiteto. Tuo pat metu profesorius 
Juozas Eretas nubaustas taip pat kalėjimu ir iš universiteto 
atleistas. 

Tai, ką pradėjo autoritetinis režimas, formaliai pabaigė 
V. Krėvė Mickevičius — jo, kaip ministerio pirmininko, 
parašu Teologijos-filosofijos fakultetas visai uždarytas 1940. 

Likimo ironija šių dviejų „tvirtovių“ veikėjus lydėjo 
toliau: prof. Krėvė Mickevičius turėjo pergyventi ne tik nusi- 
vylimą savo tikėjimu, kad bolševikinis režimas pasikeitęs, bet 
savo gyvenimo saulėlydžiui prieglaudos ir kapo turėjo ieškoti 

Vakaruose, o Teologijos-filosofijos fakulteto dekanas ir eilė 
dėstytojų pasiliko Lietuvoje ir buvo deportuoti į Rytus. 

Teologijos-filosofijos fakultetas, per eilę metų slopintas iš 
dviejų pusių ir pagaliau likviduotas ne kūrybiniu lenktynia- 
vimu, bet administraciniu smurtu (laužant tarptautinę sutartį 
— konkordatą), per 18 savo veikimo metų paliko gilius 
pėdsakus Lietuvos šviesuomenės ir liaudies įsitikinimuose. 
Paruošė kadrus žmonių, ir krikščioniška bei demokratinė 
dvasia virto sąmoningu daugumos apsisprendimu. Šioje 
dvasioje išaugusios asmenybės jau ėmė dominuoti savo kūry- 
biniu dinamizmu tiek šviesuomenės, tiek liaudies, o ypačiai 
jaunimo opinijai. 

Ženklai buvo aiškūs, kad ši vakarietinė srovė yra 
laimėjusi prieš rytietinę, o juo labiau prieš komunistinę. 
Laimėjusi ir prieš Vakarų antidemokratinę dvasią. Svarbiau- 
sia — laimėjusi Lietuvoje išaugusios generacijos daugumo 
galvojimą. 


„Tvirtovės“ stiprybės resursai 


Vakarietinė krikščioniškoji srovė pro tas dvejopas kliūtis 
veržėsi ir palaipsniui augo. Augo, nes (a) joje reiškėsi naujos 
konstruktyvinės idėjos, (b) veržlus buvo tų idėjų skelbimas, 
(c) augo iškilių asmenų atranka bei planingas jų paruošimas, 
(d) paskiri asmens buvo telkiami į planingą organizuotą 
sąjūdį, virstantį jėga, kai asmens kolektyvinėje aplinkoje gavo 
daugiau drąsos, pasitikėjimo ir paskatos į pažangą. 

Prof. St. Šalkauskis (1886—1941) buvo iškilus naujo tau- 
tai idealo kūrėjas ir vadovas į jį. Jei tautinio atgimimo 
generacija su pirmuoju Aušros nr. (1883) dr. Jonas 
Basanavičius buvo suformulavęs tautinės lygybės siekimą 
(„juk ir mes esame tokie pat žmonės, kaip ir mūsų kaimynai, 
ir norime visomis teisybėmis... lygiai su mūsų kaimynais 
naudotis“); jei anas tautinės lygybės siekimas nuosekliai vedė 

į valstybinės nepriklausomybės siekimą; — tai atkurtoje vals- 
tybėje, esančioje „dviejų pasaulių riboje“, St. Šalkauskis 
buvo naujo idealo skelbėjas: Vakarų bei Rytų kultūrinės 
sintezės. Nors tas idealas nerado tada visuotinio pritarimo, 
tikriau sakant, nerado supratimo, bet jis skatino kitus galvoti 
ne tik apie valstybinio status išlaikymą; skatino galvoti ir to- 
liau: kokios yra tautos „ambicijos“, turint nepriklausomą 
valstybę. Šalkauskio minčių įtakoje kilo 1936 metų gene- 
racijos jau kolektyvinis manifestas (,,Į organiškos valstybės 
kūrybą“), kuriame faktiškai mėginta ieškoti sintezės tarp 
parlamentinės sistemos ir korporatyvizmo, siekiant sukurti 
sąlygas asmens laisvei ir jo kūrybinėm galiom pasireikšti. 

St. Šalkauskio sistemos atskirų idėjų konkretintojas, 
papildytojas, drąsus ateities vizijų kūrėjas ir jai sutikti 
konkrečių planų autorius, dinamiškas jiem vykdyti kurs- 
tytojas buvo septyneriais metais už Šalkauskį jaunesnis prof. 
Kazys Pakštas (1893—1960). Jo vaidmuo buvo žaibišku 
žodžiu nušviesti tamsumą, supurtyti, uždegti. Jautriausias 
tam buvo jaunimas. 

Tiesioginis, ramus, partizaninis apaštalavimas tarp 
jaunimo, labiausiai tarp ateitininkų moksleivių, paskiau krikš- 
čionių darbininkų priklausė vienamečiui su St. Šalkauskiu 
prof. Pranui Dovydaičiui (1886— 1942). Su jaunimu tiesioginis 
jo ryšys ištisom dienom jo organizuojamose Gamtos draugo 
ekskursijose nuo Kauno iki jūros, netiesioginis ryšys per jo 
leidžiamą spaudą (Ateitį, Naująją vaidilutę, Gamtos draugą, 
Lietuvos mokyklą, Kosmos, Logos...) veikė jaunimą ir nejau- 
nimą kaip ilgai trunkanti anglies ugnis. Per tuos laikraščius 
pro Dovydaičio plunksną tekėjo iš Vakarų pasaulio naujau- 
sios gamtos mokslų ir pasaulėžiūros idėjos. Tuo jis buvo 
Lietuvoje nepralenkiamas. 

Lyg užpakaly anų veikėjų stovėjo ir rūpinosi naujos pri- 
augančios generacijos atranka, jos visuomeniniu ir idėjiniu 
treniravimu, naujų specialistų paruošimu, siunčiant kan- 

didatus į užsienius, paskui jų įtraukimu į pozityvius darbus 
Lietuvoje, kad jie pavaduotų senesnės generacijos veikėjus, 
— prof. Pranas Kuraitis, trejetu metų vyresnis už Šalkauskį. 
Tas tylios, kuklios veiklos prof. Pranas Kuraitis ėjo tokias pat 
administracines pareigas Teologijos-filosofijos fakultete, kaip 
V. Krėvė Mickevičius Humanitarinių mokslų fakultete. 

Bet Lietuvos žmonės buvo daugumas žemdirbiam, ūki- 
ninkam būdingos dvasios: individualistai, savo egzistencija 
jaučiąsi nepriklausomi nuo kitų, su nepasitikėjimu sutinką 
naujas idėjas, nerangūs jas prisiimti ir vykdyti. Neužteko tad 
Šalkauskio idėjų. Neužteko Pakšto žaibiškų šūkių. Reikėjo 
nuolatinio, pastovaus veikimo, kad lietuvių visuomenė iš 
pasyvumo, individualizmo ir lėto tempo pavirstų sąmoninga, 
organizuota, efektyvia, imponuojančia kolektyvine jėga. Jos 
organizuotojo vaidmenį atliko jauniausias iš visų Minėtos 
generacijos veikėjų Teologijos-filosofijos fakultete, dešimčia 
metų jaunesnis už Šalkauskį — prof. Juozas Eretas (g. 
1896). 


Šalkauskis ir Eretas jautė vienas kitame sau pasi- 
pildymą: Šalkauskis pratardavo Eretui: Jūs esate mano 
Vakarai, o tas atsiteisdavo žodžiais: Jūs esate mano Rytai, 
tie Rytai, kuriem atstovavo filosofas Solovjovas. Šalkauskis 
jautė, kad su Eretu atėjo į Lietuvą Vakarų organizuoto, 
sistemingo galvojimo ir veikimo metodai, technika. 

Prof. J. Ereto veikla Lietuvoje reiškėsi labai plačiai — 
nuo angelaičių, sportininkų, blaivininkų... iki akademikų. 
Labiausiai jo pastangos buvo nukreiptos į jaunimą — pava- 
sarininkus. Rajoniniai kongresėliai ar visuotiniai kongresai bei 
manifestacijos Šiauliuose, Kaune parodė, kokia jėga tas 
jaunimas buvo išaugintas. Lygiagrečiai prof. J. Eretas ėmėsi 
organizuoti iš aukštosios mokyklos išėjusius į gyvenimą 
mokytojus bei kitus katalikus profesionalus ir pavertė juos 
taip pat realia kolektyvine intelektualų jėga, pademonstruota 

Mokslininkų ir mokslo mėgėjų suvažiavimais. J. Eretas 
atnešė praktinių organizacinių metodų ir į kitas sritis — į 
pasiruošimą moksliniam darbui, į pasiruošimą mokytojo 
profesijai, į modernią žurnalistiką. 

Plataus masto organizatoriaus talentu J. Eretas 
dinamino lietuvius ir sistemingai vykdė tai, ko sistemingai 
mokė St. Šalkauskis; ką buvo skelbęs K. Pakštas sporadiš- 
kai švystelėjusiu šūkiu: „Pasukime Lietuvos kultūrinio 
gyvenimo laikrodį šimtą metų pirmyn!“ 

Adomo Jakšto-Dambrausko žodžiu sakant, suminėtieji 
asmens yra ,„negęstantieji žiburiai“ tos generacijos, kuri atėjo 
į nepriklausomos Lietuvos pradžią ir ėmėsi ugdyti nepriklau- 
somos Lietuvos naują generaciją. 

AKADEMIJA TAUTOS KRYŽKELĖSE 


Įž.: Iš kurios pusės ir kuriame fone nušviečiama Akademija. 

I: Nepriklausomos Iietuvos problemos (kultūrinė, politinė, 
moralinė, egzistencinė) ir Akademijos vaidmuo jų sprendime. 

II: Išeivijos problemus (pasaulėžiūrinė, tautinė, išeivinės 
egzistencijos įprasminimas, ir Akademijos paralelinė talka jų spren- 
dėjam. 

III: Patirties sugestijos dabarčiai: pusiausvyros gairė (svars- 
tymuose), idėjinės propagandos reikalas (veikloje). 


Pusšimtis metų jau yra pakankama perspektyva LKM 
akademijos vaidmeniui vertinti. Iš kurios pusės į Akademiją 
žvelgti, kokiame fone jos veikimą nušviesti, sugestijų radau 
prel. A. Dambrausko žodžiuose. Dambrauskas, Akademijos 
pirmininkas, 1936 m. atidarydamas antrą ,„Mokslininkų ir 
mokslo mėgėjų suvažiavimą“, kalbėjo: 

„Būsime laimingi, jei šis suvažiavimas pažadins Tams- 
tas pagilinti savo ideologinę orientaciją, pagausinti savo 
gimtojo krašto pažinimą ir apskritai sustiprinti tuo in- 
telektualinį savos tautos pajėgumą“ (Suvažiavimo-darbaill, 
458). 

Tuose žodžiuose yra Akademijos buvimo ir veikimo 
prasmė. Dambrausko minėtas „intelektualinio pajėgumo 
stiprinimas“ yra pradinis Akademijos siekimas. Tik intelek- 

tualiai pajėgus asmuo įstengs suvokti istorijos dinamiką. 
Suvokti tautų ir žmonijos dinamikos faktą ir šio fakto eigos 
dėsnius. 

„Pagausinti savo gimtojo krašto pažinimą“ — reiškia, kad 
intelektualinis pažinimas turi būti atremtas į konkrečią savos 
tautos tikrovę. Savos tautos tikrovė gali būti kitokia nei kai- 
mynės, ir ji gali reikalauti kitokio traktavimo. 

„Pagilinti savo ideologinę orientaciją“ — nes ideologinė 
orientacija padeda iš dalies orientuotis, ir konkrečias 
problemas sprendžiant apskritai, o ypačiai sprendžiant pasi- 
rinkimą krypties, kada tauta atsiduria, sakytum, apsispren- 
dimo reikalaujančiose kryžkelėse. 

Šiaip suprantant Akademijos pirmininko žodžiuose 
Akademijos prasmę, šio pranešimo uždavinys — pažvelgti, 
kiek Akademija prisidėjo prie sprendimo tautos problemų 
tais momentais, kai tauta atsidurdavo kryžkelėse. 

Problemos nepriklausomoje Lietuvoje (I), problemos 
išeivijoje (II) ir tų dviejų laikotarpių patirties sugestijos atei- 
ties problemų sprendimui (III) — yra trys šio pranešimo 
dalys. 


1. Per 22 nepriklausomybės metus tauta išgyveno daug 
problemų. Noriu sustoti prie ketverto, kurios, mano supra- 
timu, esminės. 

Viena — aukščiausia, kultūrinė problema: kultūrinės 
linkmės pasirinkimas: rytų — slaviškosios ar vakarų — 
germaniškosios, romaniškosios. 

Lietuvių šviesuomenės didžioji dalis buvo mokiusis rusų 
(mažiau lenkų) mokyklose. Buvo natūralu, kad jai rusų 
(mažiau lenkų) kultūra buvo tapusi sava. Parvykę į nepri- 
klausomos Lietuvos universitetą ir kitas mokyklas, į 

administracijos įstaigas, į literatūrą, į meną, į teatrą, netai į 
kariuomenę savaime sviro į tą rusiškų rytų pusę. Žymiai 
mažesnė dalis buvo mokiusis Vakaruose ir gyveno vakarie- 
tinės kultūros idėjom bei stilium. 

Atsidūrimas tarp dvejopų kultūrų davė gyvenimui 
dvilypumo, įtampos, idėjinės, kultūrinės kovos. Kova nesi- 
baigė iki nepriklausomos valstybės galo. Nesibaigė, atrodo, 
net paveratoje Lietuvoje. 

Antra problema buvo politinė. Ji atėjo pirmajai tebesant 
aktualiai. Tai demokratinės ar totalistinės (tada Lietuvoje 
vadinamos autoritetinės) valstybės sampratos bei praktikos 
pasirinkimas. Demokratinė samprata buvo pirmesnė. Bet 
nepriklausomos Lietuvos pradžioje jai ypatingą spalvą davė 
parsinešta iš Rusijos revoliucinė, chaotiška dvasia. 
Totalistinė samprata atėjo kaip reakcija prieš demokratinės 
praktikos iškrypas. 

Buvo svarbu ne tai, kad 1926 įvyko karinis perversmas. 
Svarbu, kad po to per visą antrą nepriklausomos Lietuvos 
dešimtmetį šviesuomenėje reiškėsi įtampa tarp to dvejopo 
galvojimo, dvejopų politinių sistemų. Įtampa stabdė pilietinio 
susipratimo, aktyvumo ir net lojalumo pažangą. 

Trečia problema buvo moralinė. Ji ėmė aktualėti 
nepriklausomybės antro dešimtmečio vidury — miesto ir 
kaimo susidūrime. Miestuose ėmė augti lietuviškoji buržu- 
azija. Jaunos miesčionijos praktikoje valstietinė kaimo dvasia 
ir tradicijos turėjo užleisti pirmenybę buržuaziniam stiliui ir 
vertybių supratimui. Tai buvo smūgis tradicinei moralei. Su 
antro dešimtmečio antra puse ši moralės problema virto 
aliarmu. 

Ketvirtą problemą vadinčiau egzistencijos problema — 
tautinės, valstybinės egzistencijos. Ji ėmė aktualėti su 
Europoje kylančio kataklizmo teorijom, o netrukus ir 
praktika. Totalistinių valstybių augantis revanšo geismas, 
proletarinės revoliucijos grėsmė reiškėsi ne tik žodžiais. 

Fašistinės Italijos agresija prieš Etiopiją, Ispanijos revoliucija 
ir pilietinis karas, išėjęs toli už šios valstybės ribų — buvo dar 
tolimi nuo mūsų žemės aidai. Austrijos, Čekoslovakijos 
likimas buvo artėjimo ženklai. Pagaliau tiesiogiai mus palietė 
Lenkijos ultimatumas 1938, Vokietijos — 1939. Įvykiai įtiki- 
namai kalbėjo, kad istorijos dinamikos srautas pagreitėjo ir 
mus užgriebė. Užgriebė klausimu: būti mums ar nebūti? 

Momentas rodės lyg grįžimas prie 1918— 19 metų. Prie 
to taško, iš kurio prasidėjo mūsų rūpestis valstybės egzis- 
tencija. Anuo metu tautoje kilo moralinių jėgų kovai už vals- 
tybės egzistenciją. Dabar tokių jėgų reikalas pasikartojo. 

Šių keturių problemų akivaizdoje tebus kartojamas 
klausimas: kiek LKMA prisidėjo prie šių problemų spren- 
dimo? 

2. Prieš klausimą atsakant — maža prielaida. Būtent: 
kolektyvai retai kada gali būti kūrėjai: literatūra, menas, 
filosofija, sociologija, religija, tikslieji mokslai yra kuriami 
asmenų, ne kolektyvų. Akademija buvo kolektyvas. 

Kolektyvas gali sudaryti kūrėjui ar jo kūrybai palankias 
sąlygas. Materialinės — kad nereiktų rūpintis duona kasdie- 
nine. Moralinės — nukreipti kūrėjo dėmesį į problemas, 
duoti paskatų. 

Antra, kolektyvas gali būti kūrėjui pirmasis vertintojas 
— gali jo idėjas papildyti, koreguoti kritiškom pastabom. 

Trečia, kolektyvas gali duoti kūrėjo produktui visuo- 
meninę rinką — paleisti jo kūrinį ar idėją į apyvartą, išpopu- 
liarinti (ir tuo keliu „kelti visos tautos intelektualinį pajėgumą“). 

Ne visas ir ne iš karto šias kolektyvo funkcijas pajėgė 
atlikti Akademija. 

Pirmoji problema — kultūrinė — buvo anksčiausiai ir 
giliausiai sprendžiama St. Šalkauskio (Sur les confins de 
deux mondes, 1919; Romuva 1920). Jo vizija lietuvių tautai, 
jo siūloma tautinio ugdymo, tautinės kultūros linkmė buvo 
išreikšta jo formule „Rytų ir Vakarų kultūrų sintezė“. 

Neturiu žinių, kad ši Šalkauskio vizija būtų buvusi disku- 
tuojama Akademijoje (Juk ir pati akademija tik 1922 
susikūrė). 

Antroji probleėma — politinės sistemos problema — 
sprendimo susilaukė vėl to paties Šalkauskio raštuose 
(Visuomeninis auklėjimas, 1932; Ateitininkų ideologija, 1933; 
Lietuvių tautos ugdymas, 1933). Taip pat neturiu žinių, kad 
Akademija tas idėjas būtų diskutavusi. 

Bet čia Akademija suvaidino kitą rolę Šalkauskio idė- 
jom suprasti ir plėsti — ir kultūrinėm, ir politinėm idėjom. 
Akademija ėmėsi strategijos ilgos distancijos veiklai: 
suorganizavo Amerikoje pinigų, parinko eilę žmonių, bai- 
gusių Lietuvos universitetą, davė stipendijas, kad vyktų į 
Vakarus studijų tęsti. Akademija tokiu būdu lemiamai pri- 
sidėjo prie naujos nepriklausomoje Lietuvoje išaugusios ge- 
neracijos intelektualinio avangardo paruošimo. Šios genera- 
cijos jauni intelektualai įsiliejo į Lietuvos gyvenimo srovę su 
Vakaruose brandinta dvasia ir su jauna energija. Įsiliejo į uni- 
versitetą, spaudą, jaunimo, darbininkų, katalikų veikimo 
organizacijas. Jie ir patys dažnai nesijautė, kad ima plėtoti 
savo mokytojo Šalkauskio idėjas, nors kalbėdami naujais 
žodžiais, rodydamiesi su naujais konkrečiais projektais. Jei 
Šalkauskis pvz. rodė politinio-visuomeninio gyvenimo idealą 
teoriškai, šios naujos generacijos pareiškimuose jis virto 
ištisa valstybine programa (plg. ,,Į organiškosios valstybės 
kūrybą“ 1936). Jie sugebėjo rasti sprendimą, atremtą į 
konkrečią lietuvišką tikrovę, į valstybės autoriteto ir asmens 
laisvės sintezę. 

Akademijos tiesioginė įtaka ėmė augti ypačiai nuo 1933, 
kai ji pradėjo rengti Mokslininkų ir mokslo mėgėjų suva- 
žiavimus. Tai buvo prof. J. Ereto organizacinio genijaus išra- 
dimas. Tie suvažiavimai atliko naują funkciją — virto plačiu ir 
autoritetingu forumu Akademijos narių idėjom; virto paskata 
privatiem mokslo mėgėjam reikštis su moksline iniciatyva 

(pvz. trijuose Suvažiavimo darbų tomuose yra bene 66 
rašiniai; jie priklauso 56 autoriam, tarp kurių 23 yra ne iš uni- 
versiteto dėstytojų!). 

Trečioji problema — moralinė — kaip tik antrame 
suvažiavime labiausiai rado tribūną ir pritarimą. Vysk. P. 
Būčys paskaitoje „Lietuvos doros atgaivinimo reikalu“ 
skelbė „visuotinės mobilizacijos reikalą“ (Suvažiavimo 
darbai II, 471). Diskusijas tuo reikalu Būčys baigė rusų profe- 
soriaus, emigranto, Iljino įspėjimu: esą „gaisrą, kuriuo 
suliepsnojo Rusija, sukūrė prieškarinės rusų inteligentijos 
klaidos — katastrofiškas jos doros smukimas“. Ir visas 
suvažiavimas tam pritarė specialia rezoliucija — kreiptis „į 
tautos visuomenę... gelbėti tautos dorą, kaip kitados 
išgelbėta iš pražūties tautinė Lietuvos sąmonė“ (ib. 472). 

Neliesiu smulkiau Šalkauskio, kun. St. Ylos ir kt. tuo 
reikalu iniciatyvos sukurti „gyvosios dvasios“, ,,„Sekminių 
ugnies“ sąjūdį su Šalkauskio šūkiu ,„,Degančios širdys, 
vienykimės“ (plg. J. Eretas, Stasys Šalkauskis, 221—229). 

Apie ketvirtą problemą, kurią pavadinau egzistencine, 
sunkiausia kalbėti. Ji tebėra skaudi ir kontroversiška... 

Apie Europos idėjinį ir politinį nepastovumą, jos 
gyvenimo didėjantį krizės tempą, kurio negalėjo išvengti ir 
Lietuva, pirmiausia ir įspūdingiausiai prašneko prof. K. 
Pakštas. Dar 1928 m. Vasario 16 minėjime, vadinas, tik po 10 
valstybinio gyvenimo metų, Pakštas pasikartodamas kalbėjo: 
„Būtų labai neatsargų manyti, kad amžinai išlaikysime savo 
nepriklausomybę. Gal ji yra tik meteoras, blykstelėjęs keista 
pašvaiste istorinių amžių eigoje“. Svarbu — kalbėjo jis — 
„nepriklausomybės momentus tikslingai sunaudoti tautai 
sustiprinti, kad ji galėtų išlaikyti tuos bandymus, kuriuos atei- 
tis jai dar skirs“ (J. Eretas, Kazys Pakštas, 62). 

Šis numatymas logiškai reikalavo — didinti tautos kul- 
tūrinio pasiruošimo tempą. Tempo rūpestis buvo išreikštas 
populiariuoju Pakšto posakiu: ,,„Pasukime Lietuvos kultū- 

rinio gyvenimo laikrodį šimtą metų pirmyn“. 

Pažangos tempu sielojosi ir Šalkauskis, ir Eretas, vienas 
ir antras atvirom akim žiūrėdami į Europos idėjinę raidą ir 
įžiūrėdami joje grėsmingą linkmę. Tą grėsmę rodė abudu 
antrame ir trečiame suvažiavime (J. Eretas, Ouid de nocte? 
Kelias ir etapai į šių dienų dvasios krizę; St. Šalkauskis, 
Ideologiniai dabarties krizės pagrindai. Suv. darbai IR. 
Trečiame suvažiavime Šalkauskis tiesiog grėsmingai įspėjo: 

„Mūsų dabartinė nepriklausomybė yra gimusi karo ir 
revoliucijos nuotaikoje, kuri iki šiolei toli gražu nėra dar 
išnykusi... Valstybinių teritorijų ir net pačios nepriklau- 
somybės revizija iš šalies ateityje eventualiai galima. Kas 
laukia žmoniją, kurioje jau galingai reiškiasi idoliatrijos ir 
civilizuotos barbarijos linkmė, mes dar tikrai nežinome, bet 
mes jau tai jaučiame, susirūpinę galimomis katastrofomis. Jų 
atmosfera jau dvelkia per nelaimingą pasaulį, tartum 
apokaliptiniai aidai, einą mums iš ateities“ (St. Šalkauskis, 
Kultūrinio lietuvių tautos apsiginklavimo problema ir 
katolicizmas, Suv. darbai III, 14—15). 

Tai buvo Akademijos pirmininko žodžiai, skambėję iš 
Akademijos tribūnos šimtam klausytojų. 

Tačiau visada esama žmonių, kuriem gyvenimas rodosi 
statiškas, stovi vietoje. Jie tiki, kad padėtis, kokia yra, tokia 
ir pasiliks. Tokiu tikėjimu turėjo gyventi ir ano meto Lietuvos 
biurokratinis aparatas. Negelbėjo nė dinamiškiausio, prana- 
šiškiausio prof. P. Pakšto durų varstymas vyriausios valdžios 
įstaigose. Negelbėjo jo įtikinėjimas, kad karas neiš- 
vengiamas; kad reikia išsiųsti į Vakarus tam tikrus kul- 
tūrinius turtus, tam tikras pinigo sumas; išsiųsti žmonių 
kadrus, kurie kalbėtų ir veiktų už Lietuvą, kai joje nebus 
galima kalbėti ir veikti. (Plą. J. Eretas, Kazys Pakštas, 124— 
130). 

Nieko nepaveikęs, Pakštas vienas išvyko. O tuo metu 
N.Y. Times (1939 rugp. 28) jau informavo apie Maskvos ir 


156 


Berlyno nepuolimo paktą Baltijos valstybių kaina; įspėjamai 
tą pat kartojo London Times, Vokietijos Koelnische Zeitung. 
Jau spalio 10 New Yorko laikraštis vertino, kad Vokietija 
išdavė Baltijos valstybes imperialistiniam bolševizmui. (Plą. 
Dietrich A. Loeber, Diktierte Option, 1972, (23), (28) p.) 

Turėjom atstovus, kurie sekė užsienio spaudą ir, be 
abejo, pranešinėjo centrui. Bet ir tada biurokratinės įstaigos 
nesiryžo imtis jokio pasiruošimo. „Gal kaip nors išvengsim“ 
— guodėsi... Gal visur biurokratinių įstaigų toks charakteris 
— neišsiveržti iš susidariusios rutinos. 

Eilėje kryžkelių tauta mokėjo pasirinkti teisingą kryptį. 
Šioje kryžkelėje suklupo — nepaklausė įžvalgų, kurios 
skardėjo iš Akademijos forumo ir iš jos narių privačių 
sugestijų konkrečių projektų. Tauta liko neparuošta. 

Iš visų keturių minėtų problemų tai pati tragiškiausia — 
valstybės, tautos, asmenų egzistencijai. 


| 


1. Akademijai, atsikūrusiai išeivijoje (1954), stojo prieš 
akis tremties, išeivijos problemos. Problemos naujų sąlygų 
sukeltos, lyg naujose kryžkelėse atsidūrus. 

Būčiau linkęs šiuo tarpu žymėti trejopų problemų, 
kurios buvo reikalingos ypatingo sprendimo ar apsi- 
sprendimo. 

Viena ir anksčiausia — pasaulėžiūrinė problema. Čia, 
Vakaruose, tiesiogiai susidurta su, palyginti, nauja filosofija ar 
filosofavimo sistema — egzistencializmu. Tiesa, jį pažinojo 
jau Lietuvoje jaunieji filosofai ir apie tai kalbėjo trečiame 
suvažiavime (J. Girnius, Egzistencinė filosofija ir ateities 
filosofavimo rūpesčiai. Suv. darbai III). Išeivijoje plačiau, 
visuotiniau susidurta su populiaresne egzistencializmo ateis- 
tine šaka (ypatingai reikšmingas J.-P. Sartre). Šios filosofijos 

atmosfera stipriai veikė ir lietuvių intelektualinio jaunimo 
galvojimą bei kūrybą. 

Pokario metais sustiprėjo ir antra problema — tautinė, 
tikriau sakant, antitautinė. Tautiškumas tyčia ar netyčia imta 
suplakti su nacionalizmu, šovinizmu ir apkaltintas kaip 
antrojo pasaulinio karo šaltinis. Tautiškumas siūloma keisti 
humaniškumu,  universalumu. Prieš tautinių valstybių 
pluralizmą imta plėsti propaganda už vienos pasaulio vals- 
tybės ir vienos valdžios idėją. 

(Idėją vėl prieš savaitę atgaivino N.Y. Times, 1973.VIII.26 
paskelbtas ,„Survival“ manifestas!). 

Antitautinėje aplinkos atmosferoje tarp lietuvių studijuo- 
jančios išeivijos kildavo klausimai kaip „Ar verta būti 
lietuviu?“, „Alabama ar Dainava?“ 

Trečia problema — savos egzistencijos prasmės 
ieškojimas: kokia lietuvių išeivijos prasmė, kokia prasmė 
„Žmogaus be žemės“? 

iom trejopom problemom didžioji lietuvių išeivijos dalis, 
akademinė, buvo panašioje situacijoje kaip generacija prieš 
pirmą pasaulinį karą Rusijoje. Tačiau šis išeivijos laikotarpis 
buvo laimingesnis negu anas. Laimingesnis tuo, kad turi 
asmenybių, intelektualių, pajėgių laiko problemom suprasti ir 
kritiškai įvertinti. 

2. Pirmą problemą, pasaulėžiūrinę, anksčiausiai čia 
sprendė talentingiausias iš Lietuvoj subrendusios gene- 
racijos filosofų — A. Maceina. Jis, sakyčiau, perskėlė 
egzistencializmą į dvi dalis: egzistencinio filosofavimo metodą 
ir egzistencialistų filosofų turinį. Jis parodė, kad egzisten- 
cializmas nebūtinai veda į ateistinius sprendimus. Egzis- 
tencialisto filosofavimo būdu galima prieiti ir teistines, krikš- 
čioniškas išvadas (Jobo drama, 1950). 

Tačiau Maceina taip pat įspėjo, kad pokario Žmogus 
ateistas nesiima kovos prieš Dievą — jis Dievą ignoruoja. 

Kaip šių dienų filosofuojantis žmogus išsiverčia be 

Dievo, jau sistemingai, enciklopediškai apžvalgė ir giliai 
objektyviai vertino jaunesnės generacijos, Lietuvoje bren- 
dusios, bet išeivijoje stipriausiai išsiskleidusios talentingiau- 
sias filosofas J. Girnius (Žmogus be Dievo, 1964). 

Tas pats filosofas davė atsakymą ir antrai išeivijos 
problemai — anttautinei ar tautinei (Tauta ir tautinė 
ištikimybė, 1961; Idealas ir laikas, 1968). 

Tie du filosofai sprendė ir trečią problemą — išeivijos 
ateities viziją, egzistencijos, prasmės viziją, jos galimybes, 
uždavinius. Prie šios problemos sprendėjų pridėtinas dar 
vyriausios kartos atstovas J. Eretas (Tremties trilogija, 1963, 
1964, 1965). 

Problemos sprendime Eretas, Maceina, Girnius vienas 
kitą papildo. Jų įžvalgas bei sugestijas apie išeivijos paskirtį 
šioje vietoje teįmanoma sutraukti į kelių sakinių schemą: 

(a) Išeivija — kas ji yra? Atsakymas: Išeivija ir tėvynėje 
likę yra viena tauta, kurios dalys yra priverstos gyventi 
skirtingose sąlygose: vieni laisvėje be tėvynės, kiti tėvynėje 
be laisvės. Tautos pagrindas betgi tėvynėje; tautos likimas 
lemiamai priklauso nuo ten palikusių. 

(b) Išeivijos paskirtis. Atsakymas: J. Girniaus žodžiais 
— „gyvai liudyti ją (tautą) ištikusią nelemtį“ (Lietuvių 
literatūra svetur, 522); 

J. Ereto žodžiais — „mąstyti už idėjiškai supančiotus 
tautiečius“ (cit. Didysis jo nuotykis, 131); 

Z. Ivinskio žodžiais — „nuvalyti suklastotą Lietuvos 
istorijos veidą“ (Darbininkas, 1968 Irepos 10). 

Taigi išeivijos paskirtis — veikti, „liudyti“ už tautą — 
liudyti jos laisvės siekimą, liudyti jos potenciją pačia išeivijos 
kūryba. 

(c) Išeivijos likimas. Atsakymas: galvoti, kad dabartinė 
padėtis pasiliks, būtų neistoriška, būtų prieš istorijos 
dinamiką. Laikas išeivijai gal neduos galimybės į tėvynę grįžti, 
bet sugrįš į tėvynę, anksčiau ar vėliau, išeivijos kūryba. Ir, 

Girniaus žodžiais, „,grįždama tėvynėn, egzodo literatūra grįš 
ne tik pati joje gyventi, bet ir savo ruožtu stiprinti lietuviškąją 
atsparą pačiu pagrindiniu liudijimu, kad lietuviškai gyvybei 
nėra kitos pažadėtosios žemės, kaip tėvų žemė — Lietuva“ 
(Liet. literatūra svetur, 605). 

A. Maceina išeivijos paskirtį dar praplečia. Grįždamas 
prie Šalkauskio misijos tarp Rytų ir Vakarų, Maceina kalba 
apie baltiečių paskirtį ,,būti tarpininku tarp Vakarų ir Rytų“. 
Europos Vakarai nesupranta bolševikinių Rytų. Baltiečiai dėl 
to gali būti jiem autentiški liudininkai (Baltų emigracijos euro- 
pinis uždavinys, Į Laisvę 1958, Nr. 16—17; Trys europiečio 
iliuzijos komunizmo akivaizdoje, Į Laisvę 1957, Nr. 12). 
Tokio tarpininko vaidmenį jis pats prisiėmė vokiškai skaitan- 
čiuose Vakaruose (Das Geheimnis der Bosheit, 1955; 
Sowjetische Ethik und Christentum, 1969). Kiek kiti išeivijos 
intelektualai yra virtę šios rūšies tarpininkais, tegalėtų 
atsakyti tik speciali anketa. 

3. Tokiame išeivijos problemų kontekste kokia Akademi- 
jos rolė? Rolė Akademijos, kuri čia atsikūrė 1954. 

Akademija ir čia savos programos nekūrė. Bet ji virto 
forumu atskirų narių bei asmenų idėjom, mokslinei kūrybai. 
Dvejopu forumu. Viena, suvažiavimais, antra ir gal dar svar- 
biau — savo leidiniais, kuriuose skelbiami to mokslinio 
lietuviško avangardo tyrinėjimai. Suvažiavimo darbų, 
Metraščių ir atskirų knygų, jei tiksliai suskaičiau, nuo 1957 
pasirodė apie 20. Per 15 metų juose daugiau kaip 8,000 
puslapių. (Lietuvoje išleistuose keturiuose leidiniuose nuo 
1930 iki 1939 yra daugiau kaip 2,000 puslapių!). 

Šiuose forumuose pasireikšti Akademija sutraukė vyres- 
nius ir jaunesnius asmenis, humanistinių ir tiksliųjų mokslų 
atstovus. Kaip ši jaunesnė generacija, sakyčiau, mokslinis 
atžalynas, buvo aktyvus ir aktyvėjo, ypačiai istorikai, 
įtikinamai rodo Akademijos leidiniai. 

(Iliustracijai: suvažiavime 1957 buvo 7 pranešimai, tarp 

jų 4 dar Lietuvoje Akademijos darbuose pasireiškę; po 10 
metų, suvažiavime 1967, tarp 17 autorių jaunesnių jau net 13; 
Metraštyje, pirmame, iš 9 rašinių 5 priklauso jaunesniem; 
Metraštyje VII, 1970, vadinas, po 10 metų, iš 7 pranešimų 6 
priklauso jaunesniem). 

Akademija, sudarydama progą ir paskatindama reikštis 
mokslines jėgas lietuviškai, kuria naują mokslinę generaciją, 
kaip tai darė Akademija Lietuvoje. 

Visa tai rezultatas daugelio veikėjų, nuoširdžiai at- 
sidėjusių Akademijai, ypačiai Romoje. Bet daugiausia juos 
sutelkė vieno žmogaus pasiaukojimas — talentingo organi- 
zatoriaus ir kantraus perfekcionisto redaktoriaus. Tai prof. 
A. Liuima, S.J., Akademijos pirmininkas (nuo 1959), 

Mokslinės spaudos organizavimu bei skelbimu išeivijoje 
jis atlieka panašią rolę, kaip Lietuvoje, žurnalus bei laikraš- 
Čius organizuodamas, atliko prof. Pr. Dovydaitis. 

Liuima ir idėjų organizatorius. Lietuvos suvažiavimuose 
idėjų raidos pagrindiniai įžvalgininkai, idėjinės orientacijos 
pagrindiniai tiesėjai buvo J. Eretas ir St. Šalkauskis. Išeivijos 
suvažiavimuose — Eretas ir Liuima. Liuima čia pavadavo 
Akademijos plote Šalkauskį. Pavadavo ir pratęsė ypačiai 
moralinės problemos analizėje. 

Šalkauskis ir Liuima analizuoja ne ateistus, ne materia- 
listus. Jų dėmesys nukreiptas į krikščionis, į Bažnyčią, 
vadinas, į ,,„savuosius“, kurie save vadina krikščionim ar Baž- 
nyčios atstovais. 

Abudu ryškino šių „savųjų“ tragišką suskilimą. 
Suskilimą, kada viena linkme eina žmogaus ideologija, 
principai, kita, priešinga, jo gyvenimo praktika. Toks 
suskilimas veda į dvejopą išeitį: iš pradžių žmogus virsta 
hipokritu, veidmainiu, fariziejum; kas to dvilypumo nepa- 
kelia, ima savo pažiūras derinti prie savo gyvenimo 
praktikos. 

Tokia tragiška žmogaus būsena yra kelias į subar- 

barėjimą Vakarų civilizacijos, kuri iš tradicijos tebevadinama 
tariamai krikščioniška kultūra. 

Nuo subarbarėjimo ją tegali apsaugoti — sako Šal- 
kauskis ir Liuima — žmogaus atsinaujinimas. Pradedant nuo 
asmens, nuo savęs kiekvienam. Šalkauskis tai vadino 
„Sekminių ugnies“, „Gyvosios dvasios“ sąjūdžiu; Liuma — 
„Gyvąja dvasia“, ,„Evangelijos dvasia“ (Plg. „(Gyvosios 
dvasios uždaviniai“, Suv. darbai VII). 

Ar jie turi vilties akivaizdoje atriedančiosios grėsmės šiai 
civilizacijai? Šalkauskis matė savo pastangų menką vaisių ir 
dėl to buvo beveik desperacijoje. „Liko tik maža pasi- 
tikėjimo kibirkštėlė: juk spiritus flat ubi vult“ (J. Eretas, 
Stasys Šalkauskis, 224). Liuima jei nepasitikėtų, tai seniai 
būtų turėjęs mesti visą akciją. O gal jis gyvena kita didžia 
paguoda: padarysiu visa, kas yra mano galioje, nežiūrė- 
damas, kokie bus rezultatai — padarysiu tautai, išeivijai, 
žmogui... Jausmas, kad padarei, ką galėjai, yra didelė vidaus 
satisfakcija, kurią turi žmonės, einą prieš vėją; jie kitiem 
pagal Jakštą yra „žiburiai“, pagal Gabrielę Petkevičaitę 
„Ugnies stulpai“... 

Akademijos veiklos scheminei apžvalgai tiktų tokia 
apibendrinama išvada: 

Tik visos tautos problemų kontekste aiškėja Akademijos 
vaidmuo. Akademija nebuvo vienintelė mokslo skatintoja bei 
rėmėja. Negalima kartais išskirti, kas veikta Akademijos, kas 
kitų institucijų. Ypačiai, kad jose dažnai veikė tie patys 
asmens. 

Audėjos audiny susipina įvairios gijos. Tautinio 
gyvenimo audiny Akademija buvo viena iš tokių gijų. Tos 
gijos vienas atspalvis itin ryškus — Akademijai priklauso 
nuopelnas už intelektualinio elito ruošimą, krikščioniš- 
kosios orientacijos gilinimą, už iškilių tautos žiburių sutel- 
kimą ir jų šviesos skleidimą. 

Ypačiai tada, kai tauta buvo kryžkelėse. 

III 


1. Žiūrint iš 50 metų patirties galimų sugestijų dabarčiai, 
tektų sustoti bent ties tom, kuriose ryškėja santykis tarp 
idėjos ir visuomenės. 

Tą santykį palyginčiau su likimu evangelinės sėklos, 
mestos į dirvą — gerą dirvą, erškėčiuotą, akmeningą. 

Idėjos, ėjusios per Akademiją ar šalia Akademijos, ne 
visada turėjo gerą dirvą. Buvo minėta, kokis likimas ištiko 
Šalkauskio kultūrinės misijos idėją, Pakšto sugestijas. 

Priežastis turbūt ta, kad dirva dar nebuvo pakankamai 
paruošta. Iškilieji protai numatė toliau, nei mes įstengėm pri- 
imti. Tegyvenom juk tik 22 nepriklausomus metus. Per tą 
laiką  padarėm reliatyviai nuostabios pažangos. (Plg. 
socialinio klausimo sprendimą — žemės reformą, katalikų 
pasauliečių apaštalavimą — KVC, kuris čia tik po 40—50 
metų sprendžiamas!). Bet 22 metų buvo dar per maža. Jei 
būtume turėję dar kitus 22 metus, būtų suspėta intelektualiai 
pakilti iki tokio tautos intelektualinio pajėgumo, apie kurį 
kalbėjo Dambrauskas; būtume supratę savo pranašus ir 
davę pasauliui žiburių, kaip ir kitos tautos. 

Galėtume čia susimąstyti — susimąstyti kiekvienas sau: 
ar esame išeivijoje priartėję iki tokio pajėgumo? Atsakyti sau 
galėtume vėl kiekvienas apie save galvodamas: ar suminėtų 
intelektualinių žiburių, tiek Lietuvoje, tiek išeivijoje žiburių, 
šviesą esame pastebėję, parodę susidomėjimo, pritarimo ar 
nepritarimo — žodžiu, intelektualinio gyvumo? 

Prie vienos iš tų praeities idėjų, galinčių būti gaire mūsų 
dabarties svarstymuose, verta sustabdyti dėmesį — prie Šal- 
kauskio „sintezės“ idėjos. Po 39 metų nuo idėjos paskelbimo 
A. Maceina jau rašė: „Šalkauskio intuicija, esą lietuvių tauta 
pašaukta būti susitikimo erdve tarp Rytų ir Vakarų, yra 
teisinga. Net ir tremtyje šis uždavinys nenyksta“ (/ Laisvę, 
1959 Nr. 15—16). 

Nenyksta, sakyčiau, dėl to, kad išvilkta iš filosofinio 
drabužio ir sakoma kasdieniniais žodžiais iš esmės ši idėja 
reiškia įspėjimą galvojime ir veikime laikytis pusiausvyros. 
Šalkauskis tada kalbėjo apie sintezę, pusiausvyros išlaikymą 
tarp Rytų ir Vakarų. Tada tai buvo aktualu. Šiandien mes 
galime kalbėti apie pusiausvyrą tarp to, ką radome šiame 
krašte ir ką atsinešėme iš gimtosios žemės. 

Man rodos, šios Šalkauskio skelbtos pusiausvyros 
šviesoje galėtų rasti teisingą sprendimą dažnos laikinio 
pobūdžio mūsų ginčo temos, kaip: politinis veikimas ar 
kultūrinis? Dainava ar Alabama? Esu amerikietis ar lietuvis? 
abstraktizmas ar realizmas kūryboje? tradicionalizmas ar 
progresizmas religijoje? kova prieš okupantą rusą ar prieš 
okupantą komunistą? Netgi vadinamieji „ryšiai su kraštu“, 
jaunesniųjų ir vyresniųjų santykiai... 

(Man rodos, kad pusiausvyros principu, derindamas 
atsineštą ir iš tėvų gautą kultūrinį paveldėjimą su amerikinės 
kultūros geraisiais pradais, kun. St. Yla rado supratimo 
jauniausioje generacijoje, kuri dėl to kartais save pava- 
dindavo „Ylos generacija“). 

2. Jei buvo palyginta idėja su sėkla, tai pusiausvyros, 
sintezės principas gali būti gairė svarstymui — teisingai idėjai 
surasti. Bet idėja reikalauja veiklos — būti įgyvendinama. 
Sėkla reikalauja būti pasėjama. Pasėjama į gerą dirvą. 

Lietuvoje Akademija dirvą ruošė labiausiai suvažiavi- 
mais. Židinių tada neturėjo. Išeivijos Akademija turi plates- 
nę, tobulesnę, organizaciją. Bet ji turi ir sunkesnes sąlygas in- 
telektualiniam gyvenimui. Anais laikais nebuvo tokios visuo- 
tinės aversijos intelektualizmui — knygai, raštui. Ši epocha 
vengia mąstyti. Ji nori veikti. Šioje epochoje knygos alkio 
nėra, o juo labiau mokslinės knygos — tokios kaip mokslinių 
rašinių rinkinys Metraštis. Žmogaus dvasia yra pasotinama 
pakaitalais, nereikalaujančiais intelektualinės įtampos. 

Gal dėl to ir sakoma: šiandien sunku surasti knygai rašy- 
toją, sunkiau — leidėją, sunkiausia — skaitytoją. 

Idėja, kaip ir prekė, dabar randa paklausą, randa skai- 
tančią rinką tik didelės propagandos dėka. Amerikiečiai tai 
žino. lr dėl to — knyga ar rašinys dar nepasirodė, o jau 
dieninėje ar savaitinėje spaudoje yra ištrauka ar santrauka. 
Tai paskatina knygą įsigyti, o jei ir ne — tai iš informacijos 
jau žino, kas rašoma. 

Jei ir mes panašiai pajėgtume... Jei ir mes galėtume iš 
eilės Akademijos rašinių sugriebti mus suintrigavusio vieno 
rašinio mintis ir jas perkelti į populiariąją spaudą — dienraš- 
čius, savaitinius... 

O padaryti tai būtų galima, jei vietos židinys to imtųsi. 
Jei prisiimtų uždavinį bent sykį metuose savo susirinkime 
referuoti apie vieną Akademijos leidinį ir apie tai 
korespondenciją vietos laikrašty parašyti... 

Tokį uždavinį įvykdęs, židinys galėtų jaustis atlikęs Šal- 
kauskio rekomendaciją: kiekvienai idėjai reikia aktyvistų, 
„vienminčių branduolio“ (J. Eretas, Stasys Šalkauskis, 223). 

Lietuvoje Akademijos leidinių didžiausia atrama buvo 
mokytojai, vyresnieji studentai. Išeivijoje tokios atramos 
nėra. Tad židinių rolė juo labiau padidėja. 

Gal apie tokią idėjos populiarintojo, dirvos purentojo 
misiją verta būtų pagalvoti, pradėjus Akademijos antrą 
pusšimtį. Pagalvoti ne tai, ką Akademijos vadovybė čia 
nuveiks, bet klausimą suasmeninti: ką aš galiu nuveikti ir ką 
nuveiksiu? 

Baigiant tiktų žodis, kuris angažuotų — kaip Šalkauskio 
giliaprasmis ar Pakšto žaibiškas žodis... Tokį žodį čia skoli- 
nuosi: 

„Kiekvienas iš mūsų atsako ne tik už save, bet iš dalies 
ir už kitus; ne tik už šią dieną, bet ir už ateitį, už būsimas 
kartas. Niekas negali nuo šios atsakomybės atsipalaiduoti. 
Mes formuojame (arba neformuojame) ir apsprendžiame 

(arba paliekame abejingume) ateitį ne vienai dienai, bet — 
šiuo krizės ir epochų pasikeitimo metu — ilgiem dešimtme- 
čiam, o gal net šimtmečiams. Mūsų atsakomybė yra didelė 
prieš artimą, prieš būsimas kartas, prieš savo tautą, prieš 
patį kūrėją. Jei jau kiekvienas iš mūsų pavieniui, tai juo 
labiau akademijos nariai ir pati akademija yra už tai 
atsakinga“. 

Šie žodžiai priklauso Akademijos pirmininkui prof. A. 
Liuimai (A. Liuima, S.J., Evangelijos ir krikščioniškosios kul- 
tūros santykis, Suv. darbai VII, 388). 

DEŠIMT METŲ KULTŪROS 
BARUOSE 


„ŽIDINIO“ SUKAKTIES PROGA 


Kaip jis atsirado 


Buvo 1924 pavasaris, kada susiėjo trys žmonės, susi- 
rūpinę naują žurnalą leisti: Mykolaitis-Putinas ir K. Šapalas 
su Matulioniu. Atstovas vyresniosios kartos — sumanančios 
ir atstovai jaunesniosios — vykdančios. Leist ar neleist? 
Tegul išspręs konferencija studentų ateitininkų, kurie turėjo 
darbą paremti. Su rudeniu atėjo ir konferencija, kurioje per- 
sveria argumentai — leisti. Vadinti Kūrybos žiedais, Ateities 
spinduliais, Draugija? Bet Putino tartas Židinio vardas 
pritampa sumanytajam laikraščiui. Putinas tebus ir jo redak- 
torius. Ir tų pačių metų gale pasirodo pirmas nr., o pereitų 
metų gale žurnalas atšventė jau dešimties metų sukaktį. 
Dešimties metų tarpe pasitaiko rūsčių ir pragiedrėjančių 
valandų. Židinio laimė, kad rūsčiosios dienos buvo pirmieji jo 
gyvavimo metai, o paskui jos pamažu giedrėjo. 

„Kaip pirmam, taip ir kitiems Nr. Nr. bendradarbiai 
patys beveik nė vienas raštų nesiuntė. Raštai reikėjo prašyte 
išprašyti. Honoraras už raštus nebuvo mokamas (nebuvo 
lėšų), tai daugelis ir prašomi nenorėjo duoti. Dažnai atsi- 
tikdavo, kad žurnalas reikėjo duoti spausdinti, o dar nebuvo 
medžiagos. Dėl tos priežasties žurnalas nuolatos pasivėlin- 

davo išeiti. Medžiagos trūkumas labai varžė redakciją. Jai 
dažnai reikėjo dėti į žurnalą ne tai, kas tiko, bet ką gavo, nes 
pasirinkimo nebuvo“, pasakojas jubiliejiniam 10 metų nr. K. 
Šapalas, pirmosios redakcijos narys (466 p.). 1926 jau net 
suabejota: leisti ar sustabdyti. Tai buvo momentas 
prie slenksčio: ar žengti per jį, ar supasuoti. Ir paskutinėmis 
jėgomis sukrusta: žengta pirmyn, išplėsta akcija, kuriai 
ypačiai gabiai vadovavo S. Zareckas, prenumeratorių skai- 
čius iš 500 per dvejus metus ūgtelėjo daugiau kaip 4 kartus. 
Židinys atsistojo ant savo kojų. Ir dabar ar tik ne vienintelis 
mėnesinis lietuviškas žurnalas, kuris pats iš savęs išsilaiko, 
be subsidijų iš šalies. 

Per tą 10 metų pasikeitė žurnale žmonės — bendradar- 
biai ir redaktoriai: prof. Mykolaitį pakeitė prof. Šalkauskis, K. 
Šapalą — J. Pankauskas, paskiau Pr. Mantvydas ir pagaliau 
dr. Skrupskelis. Pasikeitė žurnalo viduje technika, prisi- 
derindama prie tobulėjančios spaudos. Bet nepasikeitė jo 
siekimai, taktika, apskritai varomoji vaga. 

Ko gi jis siekia? 

Su pirmuoju nr. jau buvo kukliai pasisakęs ,,„Mes 
norime, kad Židinys padėtų pralaužti mūsų kultūrinio 
gyvenimo sustingimą ir sudomintų kitokiomis vertybėmis, 
negu tos, kurias teikia negilus mūsų dienų siautulys... Mes 
neskelbiame iš anksto numatyto mūsų bendradarbių būrio, 
bet norime, kad jis susidarytų iš gyvo, darbu pasireiškiančio 
mums pritarimo... neskelbiame nė smulkesnės programos. 
Tegu ji savaime išsivysto Židinio turiny. Čia tik viena norime 
pažymėti: mes stengsimės, kad mūs žurnale būtų kuo dau- 
giausia atobalsių į kiekvieną garsesnį reiškinį“. 

Žurnalas nesižadėjo skelbti tam tikrą iš viršaus sudarytą 
programą. Nesižadėjo nei būti informaciniu. Jis žadėjosi atsi- 
liepti į gyvenimą, ne į visus dienos įvykius, bet į garsesnius, 
charakteringus gyvenamam momentui, juos įvertinti. 

Kuriais gi kriterijais jis vertins? Pagal visuotinę katalikų 
pasaulėžiūrą. Katalikų pasaulėžiūra buvo ir yra Židiniui tas 
kelrodis, kuris padeda vertinti ir praeitį, ir dabartį, ir ateitį. 
Vertindamas gyvenimo reiškinius, Židinys ėmėsi padėti 
susiorientuoti ir apsispręsti Lietuvos šviesuomenei rizgioje 
faktų faktelių painiavoje. 

Iš antros pusės Židinys ėmėsi laužti gyvenimo 
sustingimą, skatinti kūrybą ir pats jos duoti. Tam darbui jis 
telkė visus, kad ir labiau nutolusius nuo jo ideologijos. 

Tai ir yra išskirtinės Židinio ypatybės: orientacinis 
pobūdis skiria jį nuo grynai informacinės spaudos, kuri dabar 
Lietuvoje turi tendencijos plisti, įsigalint miesčioniškajam 
indifereptizmui; gyvenimo dėsnių ieškojimas skiria nuo tų 
pačių informacinių laikraščių, besivaikančių dienos sen- 
sacijų; katalikiškoji pasaulėžiūra skiria nuo kitų ideologinių 
grupių, bet gili tolerancija, laisvė kitaip manančiam pasakyti 
skiria jį nuo partinių laikraščių; pagaliau gyvenimiškos 
sintezės siekimas skiria jį nuo tų spaudos organų, kurie 
vienašališkai veržias į naujas epochas, paneigdami visas, 
ankstesnės epochos sukurtas vertybes. 

Šimtą nr. išleidęs Židinys savo siekimus ir taktiką galėjo 
formuluoti trumpais, bet daug sakančiais žodžiais: ,,Kultū- 
rinės lūžtvės audroje Židinys geidžia būti kultūrinių vertybių 
saugotojas, naujų kelių ieškojime — kuklus vadovas, kovoje 
— taikintojas, taikoje — skatintojas“ (312 p.). 

Su tokiom intencijom Židinys stojo kultūrinės misijos 
atlikti. 


Kokią tad rolę jis spėjo suvaidinti 
Lietuvos inteligentų gyvenime? 


Tiesa, jo rolė svarbi, atsakinga, bet tam tikru atžvilgiu 
nedėkinga. Nedėkinga, viena, dėl to, kad vertinamasis 
orientacinis pobūdis ne visiems patiks. Vienai Lietuvos 
visuomenės daliai nepatiko pats vertinimo kriterijus, katali- 

kiškoji ideologija. Toji dalis, dar tebesisukdama nebaigusio 
išnykti rusiškojo socializmo ir ateizmo siautuly, nepanori 
giliau žvelgti nei į gyvenimą,nei į žurnalo atstovaujamą idėją. 
Ji antspauduoja visą žurnalo darbą pasenusiuoju kleri- 
kalizmo antspaudu. š 

Nedėkinga Židiniui rolė ir dėl to, kad jis nesiėmė eiti nei 
su vienais kraštutinio nusistatymo žmonėmis, kurie su visu 
šališkumu smerkia kas sena, ir apoteozuoja naujybes ar 
atvirkščiai. Židiniui rūpi ir apsaugoti ankstesnius kultūros 
laimėjimus ir iš antros pusės — patenkinti kūrybinį nerimą 
naujais kultūriniais laimėjimais, atitinkančiais laiko reika- 
lavimus. O paprastai gyvenime labiausiai skamba ir masėms 
imponuoja kraštutiniškieji šūkiai. Židinys tad negalėjo 
naudotis tokiu masės populiarumu. Jam grėsė atsilikėlio, 
nepažangaus, o iš kitos pusės parsidavėlio, liberalo ir net 
nekatalikiško laikraščio priekaištai. Didžiausi priekaištai jam 
teko pakelti aktualiausioje paskutiniais metais visame pasau- 
lyje politinio ir socialinio gyvenimo lūžtvėje. Savo nuomonę 
taręs, žurnalas buvo apkaltintas net nevalstybiškumu. Ir 
kitais visuomeninio gyvenimo klausimais pasisakydamas, ne 
kartą susilaukė replikų, einančių ne iš rimto samprotavimo ir 
įsitikinimo, bet iš partinės demagogijos. Tai rodo tik, kaip dar 
tebėra sunki mums diskusija — rimta, objektyvi, toleran- 
tinga, daugis dar nesame jai ne tik subrendę, bet ir nepri- 
augę, nors per spaudą formuojame visuomenės opiniją. O tai 
dėl to, kad daugis tebesidomi tik tomis vertybėmis, kurias 
teikia negilus mūsų dienų gyvenimo siautulys. 

Tik tie žmonės, kurie moka gilesnėmis vertybėmis 
domėtis, tiek Židinio, tiek ir kitų analogiškų spaudos organų 
darbą yra supratę ir jų rolę tinkamai įvertinę. ,„Opiais mūsų 
politinio, akademinio ir kultūrinio gyvenimo klausimais jis 
(Židinys) sugeba išlaikyti aiškų, rimtą ir pakankamai laisvą 
nusistatymą. Su Židinio nuomone galima nesutikti, bet nesi- 
skaityti su ja negalima“, rašė prof. Kolupaila dešimtmetį 


170 


švenčiančiam Židiniui. ,,Gerbdamas gi kiekvieną nuoširdų įsi- 
tikinimą — aš gerbiu ir Židinio reiškiamus įsitikinimus, kurie 
yra pagrįsti žmoniškumu ir nuoširdžiu tautos, šalies, kul- 
tūros, socialinės santvarkos reikalais susirūpinimu“, rašė ta 
pačia proga universiteto rektorius prof. Romeris. 

Galima laikyti Židinio atkaklaus ir kuklaus darbo 
laimėjimu, kad jis sudarė apie save šviesuomenės elito aukštą 
nuomonę ir sutraukė tą elitą bendram darbui. Lietuvos dva- 
siniam gyvenimui bus dar daugiau laimėta, kada Lietuvos 
šviesuomenės daugumas pavyks sudominti tautos gyvenimo 
gilmenomis, ne sekliais kasdieniniais šūkiais; kada pavyks 
sudaryti Lietuvos šviesuomenė tikra prasme šviesuomenė, 
„Sau žmonėmis“ su idėjiniais įsitikinimais. ,„Svarbu visai ne 
tatai, kad visi visų įsitikinimai būtų vienodi... bet kad rašy- 
tojai neveidmainiautų, kad žmonės savo įsitikinimų neslėptų, 
kad juos turėtų ir kad savo veikimą bei savo žodžius jais 
tvarkytų“ (Romeris, Židinys 1934. Nr. 12). Šitos gilumos ir įsi- 
tikinimų pasigenda jau šviesuomenės elitas. Ir Respublikos 
prezidentas A. Smetona, sveikindamas jubiliatą Židinį, skun- 
džiasi, kad daug Lietuvos gyvenimo žygių nesusilaukė 
gilesnės ir platesnės kritikos. Kritikos, kuria nustatoma kam 
vertė, tegul ir savu mastu. Kritika būtų, sako, didelė pagalba 
atsakingiems už tautos buitį žmonėms. 

Lietuvos kultūrai bus daug laimėta, jeigu tos mintys 
prigis, jomis ims gyventi ne tik šviesuomenės vadovai, bet ir 
eiliniai šviesuomenės nariai. Tik tada, kad šviesuomenė jausis 
pareigą būti įsitikinimų žmonėmis, tada galės būti pradėtas 
antras kovos etapas dėl mūsų eilinės šviesuomenės žymios 
dalies — pažadinti joje noras pakilti iš moralinio sustingimo ir 
sufilisterėjimo, pakelti joje gaivalingas kultūrinės kūrybos 
geismas. 

Plėšti šitas įžėlęs baras, laužti sukalkėjusi tos švie- 
suomenės dvasios pluta linkėtina Židinio ateinančiam dešimt- 
mečiui; lauktina to paties ir iš kitų spaudos organų. To 
paties, kad ir skirtingais keliais, kitokiu tempu. 

„NAUJOJI ROMUVA“ 


ŽURNALAS, SUDARĘS KULTŪRININKŲ SĄJŪDĮ 


Naujoji romuva iliustruotas savaitinis kultūros gyvenimo 
žurnalas, leistas ir redaguotas Juozo Keliuočio Kaune 1931— 
40, skirtas intelektualams, sudaręs kultūrininkų sąjūdį. 

NR išeidavo kasmet po 1000 didelių puslapių. Jos kryptį 
— kovą prieš svetimybes už tautinę kultūrą, prieš susiskal- 
dymą už konsolidaciją, prieš sustingimą už kūrybinę 
dinamiką — labiausiai išryškino paties redaktoriaus žodžiai 
žurnalo 4 metų sukaktyje: ,Lietuvių tautai turint savo 
politinę nepriklausomybę, dabar reikia parodyti savo kul- 
tūrinę ir kūrybinę didybę“. Jai pasireikšti buvo kliūčių, kurias 
NR stengėsi šalinti. 

1. „Viena iš šių kliūčių tai per didelė svetimųjų įtaka įvai- 
rioms mūsų gyvenimo sritims... svetimos įtakos į mus 
veržiasi iš visų pusių, grumiasi mūsų teritorijoje ir stengiasi 
uždusinti tikrąją lietuvišką dvasią“ (NR. 200). Kovodama su 
įvairiais „filizmais“, NR betai ieškojo kontakto su kitų tautų 
kūrybiniu gyvenimu. Ji nesibijo svetimų pavyzdžių. Iš pasku- 
tinių metų kovos su svetimybėmis aštriausia buvo kova prieš 
kultūrbolševizmą, t.y. garbinimą kultūrinių reiškinių, kurie 
ėjo iš Sovietų Sąjungos ir buvo radę atgarsio bei propa- 

gandos Literatūros žurnale. Prieš svetimybes NR kėlė pozi- 
tyvų idealą — tautinę kultūrą, atremtą į vakarietišką krikš- 
čionišką ideologiją. 

2. „Kita didelė kliūtis, tiek daug trukdanti lietuviškam 
genijui pasireikšti, yra mūsų susiskaldymas... mes žūstame 
izoliacijoje ir gražiausias savo jėgas eikvojame beprasmiškai 
tarpusavei kovai“ (t.p.). Konsolidacijos siekdama, NR rūpi- 
nosi sutelkti tarp savo bendradarbių visokių įsitikinimų ir 
nusistatymų žmones. Ir tai pasisekė. Turėjo apie 150 bendra- 
darbių, įvairių sričių kūrybinių entuziastų ar jų rėmėjų. Telk- 
dama įvairius žmones, organizuodama diskusijas su visų 
laisvu pasisakymu, NR pelnė pažiūrų tolerancijos pripa- 
žinimą. Kita NR siekiama konsolidacijos sritis, tai santykiai 
tarp Valstybės ir Bažnyčios. NR pasisakė už tų santykių 
konsolidavimą. Trečia sritis tai lietuvių kultūrinių santykių su 
kitomis tautomis gerinimas. Daugiau toje srityje buvo 
rodoma simpatijos prancūzų kultūrai; atkreiptas dėmesys 
taip pat į kultūrinius santykius su lenkais. 

3. „Trečias lietuviškos kūrybos priešas yra rutina ir 
sustingimas... Gyvybei palaikyti reikalingas nuolatinis naujų 
kelių ieškojimas ir visados naujos reformos... Tad NR ir 
skelbia reikalą ieškoti naujų kelių visose gyvenimo srityse: ir 
literatūroj, ir dailėj, ir teatre, ir muzikoj, ir politikoj, ir 
moksle“. Tame kelyje NR ypatingai populiarino modernųjį 
meną, visuomeniniame gyvenime socialinio solidarumo bei 
teisingumo idėjas, kurios stipriausią išraišką rado paskelb- 
toje deklaracijoje ,Į organiškosios valstybės kūrybą“, 
sukėlusioj aštrias diskusijas. Tačiau NR diskusijų nevengė ir 
ėjo veržlios kovos keliu. 

NR pasirodymas buvo sutiktas su įtarimu. Buvo laikai, 
kad visuomeniniai ir politiniai klausimai buvo nustelbę tau- 
tinės kultūros kūrimo reikalą. Visuomenė buvo susi- 
formavusi grupėmis, kurios aštriai viena su kita kovojo. 
Naujo žurnalo pasirodymas buvo palaikytas mintimi kurti 


173 


naują susigrupavimą, kuris būtų konkurentas esamiems. 
Tačiau nesidėdamas į tradicinius politinius susigrupavimus, 
nei su jais konkuruodamas politinėj srity, o tik laikydamasis 
krikščioniškosios ideologijos, antra vertus, išpažindamas 
demokratiją, bet pagerbdamas autoritetinio režimo vadovau- 
jančius asmenis (A. Smetoną, J. Tubelį ir kt.), kaip valstybės 
aukštuosius pareigūnus, žurnalas jau po ketverių metų buvo 
išsikovojęs visuomenėje pripažinimą. Betgi 1938 X Švietimo 
ministerija buvo uždraudusi NR prenumeruoti gimnazijų 
bibliotekoms. 1939.IV draudimas buvo panaikintas. 

Nuo 1932 apie NR susitelkė NR bičiulių draugija, kuri svar- 
besniuose miestuose turėjo savo skyrius. Didžiausias buvo 
Kaune. Draugija rėmė NR idėjas ir organizavo jai materialų 
pagrindą. Žurnalo ir jo bičiulių veiklą nutraukė sovietinė 
okupacija. 

KULTŪRININKAI 


A. Vyresnioji karta 


JONAS BASANAVIČIUS 


LIETUVOS LEGENDA IR JOS HEROJUS 


Nuostabūs tie Rasos kapai: kauburiais slėneliais vingiuo- 
jas; brangiais vardais pažymėti. 

Sustojam prie kapo, apsupto geležine grandim. Sta- 
čiame akmenyje įrėžtas kryžius ir apačioj: ,,Daktaras Jonas 
Basanavičius, Aušros Įkūrėjas, Mokslininkas, Tautos Atgai- 
vintojas 1851.XI.23—1927.I1.16“. 

Ir išplaukia atmintyje jo žygiai atgimstančioje Lietuvoje it 
legendos herojaus: 

„Jis gimdamas turėjo mirti, o išliko gyvas. Jis užaugęs 
pabėgo iš namų nevalios į laisvą šalį. Pabėgo, kad toli nuo 
saviškių jiems pranašu taptų. Jis rodėsi tik savo darbais, o jo 
nematei. Jis paleido Aušrą, menkutę, bet keistai kaitrią, kuri 
pribarstė žiežirbų, daugelį uždegė, o pati užgeso. Ir vėl tik 
darbais vaidenas jis per visą tą ketvirtį šimtmečio. Bet atėjo 
pavasaris; iš užburtosios nežinios jis išsinėrė ir pasirodė 
priešakyje 2000 lietuvių Didžiajame seime... Legendos lapai 
verčiasi dabar greičiau: jis mokslo priešaky, steigdamas drau- 
giją; jis priešaky kovos dėl kalbos bažnyčioje; jis pirmas deda 
parašą nepriklausomai Lietuvai. Praeina nepriklausomoj 

Lietuvoj 9 metai, užteks. Buvo skirtas ne laisvajai Lietuvai, o 
anai atgimstančiai. Metas į Rasos gojų... Buvo tada vasario 
16 d., Kaune pro iliuminacijos šviesas krito drėgni nemalo- 
nūs sniego gniužulai...“ 

Legendos epizodas baigėsi. Bet jį prisimeni kiekvieną 
vasario 16 d., nes jis neatskiriamai sutapęs su Nepriklausoma 
Lietuva. 

Žinom, kaip legendos susidaro: nuostabūs daugelio dar- 
bai sukoncentruojami apie vieną asmenį, ir jis pavirsta hero- 
jum. Ir Basanavičius ne vienas dirbo. Aušra, Seimas, Nepri- 
klausomybė brendo ne jo vieno mintyse. Ir ne jis vienas tas 
idėjas vykdė. Net iniciatyva ne visur jo. Visos kartos darbai 
apie jį susikoncentravo mūsų vaizduotėje. Galėtume tik save 
klausti, kodėl mūsų atgimstančioj tautoj nuostabiosios le- 
gendos figūra patapo Basanavičius, o ne kas kitas? 

Pirmiausia Basanavičius pajėgė sutelkti savyje tuos nusi- 
teikimus, kurie glūdėjo visoje jautresnėje šviesuomenėje: 
troškimą atgaivinti Lietuvą, atgaivinti ją per meilę visų lie- 
tuvių vienybei. Jis drąsiai pasakė tą žodį, kurį puoselėjo jau 
Daukantas ir kuris brendo daugelio širdyse: „Juk ir mes 
esame tokie pat žmonės, kaip ir mūsų kaimynai, ir norime 
visomis teisybėmis, prigulinčiomis visai Žmogystei, lygiai su 
mūsų kaimynais naudotis“. (Aušros Priekalba). Aukštin- 
damas lietuvių kalbą, Basanavičius buvo artimas visai aušri- 
ninkų kartai, pavirtusiai filologais. 

Tik pralenkė ją: inteligentingas, eruditas, nenuėjo tokiais 
griežtais kraštutinumais, kaip Miglovara, Vištelis, Akelaitis. 
Jis moka savo teigimus pagrįsti ir nefilologą net įtikinti. 

Basanavičius toks pat artimas savo epochai, kada 
visiems žavintis Lietuvos praeitim, jis imasi daugiau: moksliš- 
kai atskleisti Lietuvos priešistorinę senovę. Ir kildina lie- 
tuvius iš rytų, iš trakų frygų, kurie Mažojoj Azijoj, Balkanų 
pusiasalyje dar 2,000 metų prieš Kristų aukštos kultūros buvę 
(Etnologiškos smulkmenos, 1893). 

Teorija apie lietuvių kilimą iš rytų irgi nebuvo nauja. Bet 
kadangi kai kas ja abejojo, tai Basanavičius „didžiausiu ir 
svarbiausiu savo amžiaus darbu“ laikė, jeigu jam pasisektų 
įrodyti, kad lietuviai tikrai yra trakų giminės. Jis tikėjo, kad jo 
darbas „pervers aukštyn kojom visas šios dienos europejiš- 
kų mokytų vyrų nuomones apie senovės Europos gyven- 
tojus pirm užtraukimo vokiečių ir slavų“. Tikėjosi paro- 
dysiąs, jog „visas šios dienos europejiškas apšvietimas iš 
pradžių pareina nuo lietuvių!“ (Aušra, 1883). 

Imponavo Basanavičius tais kiekvienam lietuviui širdį 
glostančiais užsimojimais. Dar labiau imponavojo atsidėjimas 
tam uždaviniui. Straipsnis po straipsnio, studijos po studijų, 
iki jas apvainikavo traktatu Apie Trakų frygų tautystę ir jų 
atsikėlimą Lietuvon (1921). Taip straipsnis po straipsnio per 
40 metų. Išmoko specialiai 7 kalbų, parodė nepaprastą 
kruopštumą, medžiagą rinkdamas. 

Šitaip Basanavičius imponavo savo amžininkams, 
formuodamas ir grįsdamas lietuvių ideologiją. Imponavo, kol 
dirbo tolimoj plotmėj, nenusileisdamas iš aukštumos į pilkojo 
gyvenimo visuomenines grupes, stovėdamas aukščiau jų. 

Tada jis buvo apgaubtas tėvynės meilės, mokslingumo ir 
autoriteto aureole. Ir „,„mes, kiek jaunesni už jį, nuo pat pra- 
džios jo darbo tautiškoj dirvoj vis žiūrėjome į jį, vis sekėme, 
ką jis daro, imdami jį sau pavyzdžiu“ (Petras Leonas, Iliust. 
Lietuva, 1926 47 nr.). Basanavičius buvo tapęs viso gerojo 
lietuviško prado ir visų gerųjų tautinių žygių simboliu. 

Ir tą aureolę tauriai nešiojo iki paskutinių laikų bent Vil- 
niaus Lietuvoje, kaip Vydūnas Mažojoj Lietuvoj. 

Bet tokiems žmonėms pavojinga nusileisti į pakalnes, 
kasdieninių interesų spręsti. Ir Basanavičius tik pradėjo Vil- 
niuje dalyvauti viešajame visuomeniniame gyvenime, susi- 
laukė nepasisekimų: įskaudino jį neišrinkimas į dūmą, jo pra- 
dėto leisti Vilniuje laikraščio nepasisekimas, nesiskaitymas su 
juo ir kituose praktinio gyvenimo klausimuose. 

Sykiu tai buvo ženklas, kad prasideda nauja epocha, 
kurianti savo legendą ir savų herojų ieškanti. Naujas laiko- 
tarpis griovė ir pagrindus tos didžiosios ideologijos, kurią 
buvo sukūręs Basanavičius. Jau Obelaitis (Jablonskis) 
kviestionavo Basanavičiaus teoriją, o Būga visai mušė ją iš 
pagrindų. Girdi, nėra jokios 'giminės tarp lietuvių ir trakų 
frygų; lietuvių tėvynės nereikia ieškoti kitur, bet apie save 
(Kalba ir senovė). 

Iš tolokos perspektyvos dabar žiūrint nelabai net svar- 
bu, ar Basanavičiaus teorija buvo teisinga. Svarbu, kad ja 
tuomet tikėjo. Tikėjimas stebuklus darė: jėgas žadino, telkė 
ir pasiaukoti rengė. Tai buvo atgimstančios Lietuvos legenda, 
o Basanavičius jos herojus. Ji buvo reikalinga. 

Atgimusios Lietuvos legendoj siekimas tas pats: noriu 
būti lygiomis su kitomis tautomis. Tik jau nesistengiame 
įtikinėti, kad turime teisę būti lygiomis su kitomis tautomis. 
Jau ilgimės su lankstumu realiai susilyginti kultūrinėje, eko- 
nominėje srityje. Apie tai nuolat kalbam, tik nepajėgiam pa- 
daryti. Ir čia reikia naujo herojaus. Reikia tokio, kuris suak- 
tyvintų pažangos tempą, įtrauktų į jį visas kuriamąsias jėgas, 
uždegtų prieš akis naujus siekimus. 

Tiesa, tokiai figūrai sunku iškilti. Kiekvieną aukštesnių 
kovų drąsuolį aplinkuma mėgsta nutraukti, aplaužyti sparnus 
ir numesti ant žemės kaip sugadintą žaisliuką. O paskui... 
paskui vėl ilgėtis legendos herojaus. 

Tačiau tas, kuris sutelks savyje tą būtiną šioms die- 
noms dinamizmą; kuris mokės juo mus uždegti, kuris pajėgs 
išlikti kūrybos gaivintoju švyturiu, ne atskirų šakelių degio- 
tojų; kuris nenusileisdamas į smulkmeniškuosius niek- 
niekius, sugebės išlikti aukščiau grupių, aukščiau asmenų, — 
tas bus naujos Lietuvos legendos herojus. Herojus kylan- 
čios, kuriančios Lietuvos, kaip Basanavičius buvo atgimstan- 
čios. 


180 


MARTYNO JANKAUS JUBILIEJUI 


Martynas Jankus, kuriam šių metų (1933, Red.) ruapjū- 
čio 7 suėjo 75 metai, yra vienas iš M. Lietuvos trijulės, kurią 
sudaro... Rambynas, Jankus ir Vydūnas. Šimtus metų išsto- 
vėjęs Rambynas išsaugojo savyje mistinę lietuviškumo 
aureolę, o tačiau kai daugelis panašių kalnelių jau seniai virto 
nebylėmis dirvomis. Prie jo augęs Martynas Jankus ir jo tėvai 
išlaikė savyje instinktyvų prisirišimą prie to, kas etnografiš- 
kai lietuviška, ir atkaklų spyrimąsi svetimom užmačiom, o 
tūkstančiai ano kampo lietuvių virto sausomis šakomis be 
lietuviško kraujo. Vokiškoj kultūroj ugdęsis Storasta Vydū- 
nas sugrįžo lietuviams dirbti, o daugelis M. Lietuvos šviesuo- 
lių prisiskiepijo sau vokiškas mintis. 

Rambynas rodos mums dabar lietuviškos dvasios 
simboliu, kuriame glūdi neatspėti lietuviškumo savitumai. 
Vydūnas, intelektualinė pajėga, rodos ieškotoju konkrečios 
to simbolio prasmės, lietuviškumo esmės pašaukimo ir kelių į 
jį. O Jankus, kaimo visuomenės gajausias ūgis, buvo kūrėjas 
sąlygų, kurios reikalingos tai lietuviškai dvasiai apsireikšti. 

Martyną Jankų, kaip liudija Šliūpas (Lietuviszkiejie 
rasztai ir Rasztininkai, 195), Vištelis taip charakterizavo: 
„Yra tai kytras lietuvininkas... ir gerai, kad Lietuva turi 
tokius kytrius sūnus. — Ale ten, jo dūšelėj, verda katilas 

geidulių, ir tie vienas kitą veja kaip kunkulai: geidulys garbės, 
mokslo, gailesties, godumas, meilė ir šaltas aprokavimas 
kraičio... viskas ten virte verda. Man rodosi, kad sąpatiška, 
savininkystiška nauda išverčia didžiausius kunkulus!“ Šliū- 
pas nesutinka su tokia charakteristika, kurioj akcentuo- 
jamas, sakytum, egoistinis materializmas, nors tokis „egoiz- 
mas“, man rodos, kiekvienam savas ir Jankų rodytų labiau 
gyvenimišką, suprantamą; nors ir Vaižganto vakarinio žemai- 
čio charakteristikai tokis ,,„materializmas“ yra nesvetimas. 
Vištelio charakteristikoj įžiūrėtina tačiau Jankaus du bruožai: 
aktyvumas ir gyvenimiškas realizmas. Jie prispyrė Jankų 
nesitenkinti esamu gyvenimu, bet ne rezignuoti kaip rytų 
aukštaičiai, o ieškoti realių, tam momentui galimų priemo- 
nių jam pagerinti. Jie išlaikė Jankų suprantamą, aiškų, neati- 
trūkus; nuo kaimo gyvenimo, bet einantį to kaimiško 
gyvenimo pryšaky, kaip kad jis eina pirmasis su dalgiu rugia- 
pjūtėje: stipriai atsispyręs į dirvą, kresnas, išsivilkęs, patriar- 
chiškai pražilusia barzda imponuojąs. Kaimo žmogus, 
Jankus, mažai mokytas, vos pradžios mokyklą baigęs, bet 
apsiskaitęs ir sveiku protu numatąs skaudamąsias momento 
opas. Jo augimo metais kaip tik vokiečių užmačia buvo apni- 
kusi lietuvių kalbą. 1873 m. įsakymu iš mokyklų buvo paša- 
linta lietuvių kalba, o ir šiaip gyvenime lietuvis buvo skriau- 
džiamas jau dėl to, kad jis lietuviškai kalba. Jankus, kaip 
Šliūpas pamini, buvo liudininkas tokių įvykių: prekymety 
viena moterėlė buvo apvogta; vagilę ji sučiupo, bet kada 
moterėlė lietuviškai pradėjo šaukti, aukštas valdininkas vagilę 
paleido, vokiškai sudrausdamas lietuvę: „Ak, tik neplerpsėk 
lietuviškai, aš taip nesuprantu; iš viso jūs neturit teisės čia 
triukšmo kelti, nes lietuviai visi yra melagiai ir apgavikai“. 
Šitokioj atmosferoj Jankus ėmėsi visuomeninio darbo, 
pasitardamas su hanoveriečiu Sauerveinu, dr. Bruožiu, 
paskui su aušrininkais. Kad išlaikytų lietuvių kalbą žmonėse, 
Jankus išleido 1882 Lietuviškas seniausias dainų knygeles. 

Pavadino seniausiomis, nes apie Juškos dainas jis nežinojo. 
Jankus išleido dar Žiemos vakaro adynėlę, Mužikėlį, Štukau- 
nas dainas, Burtininkų dainas ir kt. Rengėsi leisti ir laikraštį, 
bet Ragainėj patyręs apie žadamą leisti Aušrą, pats prie jos 
prisidėjo. Atvykęs į D. Lietuvą, jis surinko bene 85 prenu- 
meratorius, o Šliūpu pradėjus Aušrą redaguoti, pats 
redaktorius ir laikraštis prisiglaudė pas Jankų, kuris gau- 
davo jį paremti ir pinigais. 1886 sykiu su kitais Jankus įsteigė 
„Birutės“ draugiją. Dar anksčiau buvo mėginęs sudaryti 
politinę lietuvių partiją, bet tada skaudžiai buvo nepavykę. 
1890 rinkimuose į vokiečių reichstagą Jankaus rūpesčiu buvo 
išstatytas ir lietuvių sąrašas, kuris gavo tik 37 balsus. Vokieti- 
ninkams besišaipant iš tokio lietuvių „laimėjimo“, Jankus ir 
kitais ir dar kitais metais varė agitaciją už lietuviškus sąrašus, 
ir pagaliau vienas atstovas buvo pravestas į reichstagą. 

Aušrai žlugus, 1886—7 Jankus ėmėsi leisti Garsą, bet 
pritrūkęs pinigų turėjo sustabdyti; rašinėjo į Niamuno sargą, 
į Amerikos Lietuvių balsą apie lietuvių reikalus Prūsuose, 
nors tas pats laikraštis jį smarkiai grybštelėjęs, kad Jankus, 
kaip prisipažįsta, „turėjęs Lietuvių balsą neskaitęs išmesti iš po 
savo pastogės... už begėdišką jo peikimą“. 1900 leido M. 
Lietuvai Saulėtako savaitraštį. 

Už lietuvišką darbą Jankus pateko į vokiečių nemalonę; 
devynis kartus jį buvo suėmę, kaltindami valstybės išdavimu, 
visuomenės kurstymu ir pan. ,„Maskolijoje nors jau nesi- 
danąsto, kad mus persekinėja, ale Prūsuose zokanu apsi- 
dengę mučija“, rašė ta proga Mikšas. 

Su laikraščiais, su spaustuve, kurią buvo įsigijęs, Jan- 
kus buvo prisidirbęs skolų, kad net jo namus buvo du kartu 
aprašę. Tik jo tėvas vėl atpirko, bet antru kartu atpirkęs jau 
neatidavė Martynui. Martynas Jankus persikėlė į Klaipėdą. 
1913 mirė jo žmona. Didžiojo karo pradžioj įsiveržę rusai 
išvarė visus Jankus į Rusiją. Tenai Martynas Jankus paliko 
savo tėvą ir sūnų, o kitas sūnus negrįžo iš prancūzo fronto. 

Dabar gyvena Bitėnuose, prie Rambyno, bet nei nuo gy- 
venimo, nei nuo Rambyno nėra atitrūkęs. Jis buvo Klai- 
pėdos vadavimo komitete, jis važinėjo M. Lietuvos rei- 
kalais 1926 į Ameriką, kur Chicagos miesto burmistras jam 
padovanojo miesto aukso raktą, o atgimusioji Lietuva už 
nuopelnus apdovanojo ordinais ir 400 litų pensija. Jis daly- 
vauja rinkimų kampanijose. Be jo neapsieina nei Rambyno 
šventės per Jonines. Būųį Rambyne ir nematyti Jankaus tiek 
pat, kaip būti Ryme ir nematyti popiežiaus. Ak, Jankus 
kartais ir pavadinamas M. Lietuvos patriarchu. Tuo 
pagerbiamas ne vienas tik Jankus, bet visos kartos liaudies 
kuriamosios pastangos. Ir nors Rambyno kalną griauja 
Nemuno vandenys, nors Jankaus strėnas lenkia metai, nors 
realūs jo darbai ilgainiui būtų primiršti, bet ir Rambyno ir 
Jankaus vardai taps bent simboliais galių, kurios eina iš 
gamtos ir liaudies tautos savitumui išlaikyti. 

Trafaretiškai linkint Jankui dar daugelio metų, neju- 
čiomis krypsta akys į jo darbų tęsinį. Darbą toliau varant, 
lieka du nuoseklūs keliai: arba grąžinti lietuviškumas ir ten, iš 
kur jis buvo išuitas, arba jis bus išuitas ir iš ten, kur jis dabar 
yra. Galutinai laimėti, darbą atbaigti gali tik šviesuomenė. Ar 
jos veikla personifikuosis vienam kuriam asmeny, ar ji bus 
kolektyvinė, vis vien ji turi būti žemaitiškai liaudiškai atkakli, 
kaip Jankaus, o inteligentiškai planinga, apgalvota, geriausių 
asmenybių vedama. Jeigu tokios veiklos iš dabartinės 
šviesuomenės anam kampe nebūtų, Jankų pasiekti rezultatai 
būtų tik mirties laikinis atidėjimas, Vydūno rodymas kelio į 
tautinį žmoniškumą per tautą būtų skurdus ieškojimas 
Prabočių kapuose Amžinosios Ugnies, jau galutinai išgesin- 
tos, o trečias trijulės narys, Rambynas, būtų tylus simbolis 
tragiško lietuvių likimo: turėti rankose karūną, bet neužsi- 
dėti jos ant galvos. 

AUŠRININKAS KSAVERAS VANAGĖLIS 


Aušrininkai ne visi vienodai žinomi. Daugeliui atrodys 
nežinomas ir Ksavero Sakalausko vardas, kai šiandien 
paskaitys žinutę, kad šis lietuvis užvakar Varšuvoje mirė. Ži- 
nomesnis yra jo slapyvardis — Ksaveras Vanagėlis, bet žino- 
miausia jo dainelė ,,Kur banguoja Nemunėlis“; gal ne vienas 
prisimins pats energingai pirmomis nepriklausomą gyvenimą 
kuriant dienomis kartojęs to paties Sakalausko dainos 
žodžius: ,„Subruskime, broliai, paliaukim gaišuot ir stokim į 
darbą ūmai...“ 

O pažinti autorius ir pats verta, nes jis vienas iš tų, 
kuriems teko pakelti aušrininko likimas. 


* nn 


Ksaveras Sakalauskas dzūkas, gimė 1863 Kalesnykų k. 
Simno v. Mokėsi namie — lenkiškai. Bet pakliuvo į Veiverių 
mokytojų seminariją. Kraševskio, Mickevičiaus, Kondratavi- 
čiaus rodoma Lietuva ašaras Sakalauskui spaudė. Jokai apy- 
saka Vyrai, pajudinkim žemę! gaivino entuziazmą, kaip ir ki- 
tiems to meto lietuviams, ligi pasirodė Maironio poema 
Pavasario balsai. 

Baigęs seminariją 1883 norėjo Sakalauskas tik lietuvių 

tarpe dirbti. Bet nelemta jam, mokytojui, likti Lietuvoj. Po 
penkerių metų, žandarų sekamas, turėjo išsikelti į Lomžą. 
Ten praleido 20 metų. Bet lenkuose neištirpo. Ryšiai su lietu- 
viais buvo gyvi. Net 1905 dalyvavo Didžiajame Vilniaus 
seime, o sugrįžęs įkūrė Lomžoje lietuvių d-ją ,„Pagalbą“. 
Pastangos atkilti į Kauno guberniją nuėjo niekais. 1908 nu- 
keltas į Varšuvą. Ten darbavosi iki mirties, būdamas akty- 
viai ištikimas savo pagrindiniams principams: lietuvybei ir 
katalikybei. Ir mirdamas nenustojo noro pakliūti į Lietuvą: 
pasiprašė bent jo kūną pargabenti į Vilnių, arčiau Aušros 
Vartų. 


Gal būtų galėjęs palikti Lietuvoje mokytoju. Bet jis buvo 
aktyvus tautinėje tarnyboje. Jis buvo Aušros, Šviesos ir kt. 
laikraščių bendradarbis ir platintojas. Su entuziazmu sutiko 
Neprklausomybę. Ir kaip pirma lietuvių laimėjimus ar pra- 
laimėjimus lydėjo savo dainelėmis, taip dainomis sutiko 
naujai atgimusią Lietuvą. Bet Vanagėlis buvo aušrininkų 
kartos žmogus. Dėl to ir jo poezija, kuria pagerbė nepriklau- 
somą Lietuvą, neprilygsta anai aušrinei ir šviesinei poezijai. 
Tiesa, ir anuose didelio talento nebuvo, bet jį atstoja didelė 
tėvynės meilė ir taurios auklėjamosios mintys. Dėl to jo eilė 
pasakėčių buvo populiarios mokyklinėse chrestomatijose, o 
jo keletas dainelių tapo plačiai dainuojamos. Mėgino Vana- 
gėlis ir trumpų prozos dalykėlių su etnografinėmis prie- 
maišomis, lyg pirmatakas Krėvės, kuris panašią medžiagą jau 
kūrybiškai ims traktuoti. 

Bent mintimis lydime velionį į Vilniaus kapus, kuriuos 
lietuvių ir lietuvybės daug, lydime tą pedagogą ir poetą, kuris 
tik trejetą mėnesių nesulaukė savo 75 metų jubiliejaus. 

ADOLFAS SABALIAUSKAS — 
ŽALIA RŪTA 


Kunigas Sabaliauskas — Žalia Rūta, kuriam šių metų 
(1933, Red.) rugpjūčio 23 suėjo 60 metų amžiaus, yra ne iš tų 
žmonių, kurie krinta kitiems į akis, imami reklamuoti, 
kažkokia aureole apipinami, net nežinia kartais už ką. Jis iš 
tų darbinių žmonių, kurie nepaiso kitų, dirba patys vieni, 
kaip išmano. Net išviršinė kun. Sabaliausko poviza nerodo 
nieko reklaminio, nieko imponuojančio, kas išskirtų jį iš kitų 
jo amžiaus ir profesijos žmonių: keturkampis pailguotinis 
veidas, kuriame nosis apžarginta akiniais su dideliais stiklais, 
o galva dekoruota sidabriniais plaukais, linktelėjęs stuomuo, 
lėtas kruopštus gestas, retas ramus žodis. Visa tai rodo jį 
tokį idiliškai epišką. Nepaprastas jis rodos tik su kariškais 
drabužiais, nes esam įpratę į kitokio tipo karo kapelionus. 

Paprasta, natūrali, be ekspresyvių zigzagų atrodo ir jo 
gyvenimo linija. Gimęs 1873 Krikščiuose, Biržų ap., mokėsi 
Šiauliuose, Kauno kunigų seminarijoj, paskui Friburge. 1896 
įšventintas į kunigus buvo nukeltas į Kuršą, paskiau į 
Nemunėlio Radviliškį, Didžiojo karo metu gyveno Suomijoj, 
o 1918 grįžęs į Lietuvą iš pradžių klebonavo Pušalote, 
paskiau atkeltas į Kauną ir paskirtas karo ligoninės 
kapelionu. 

Savo „tiesioginiu“, bažnytiniu darbu kun. Sabaliauskas 
nepasitenkino. Jis susirado laiko ir kitoms sritims, kurios jį 
domino. Tik atrodo, kad jo prigimtyje glūdi palinkimas ne 


187 


grandioziškus planus kurti ir kitiems pavesti juos įvykdyti, 
bet prisitaikant prie aplinkybių jam gema, pasakytum, minia- 
tiūriški sumanymai, ir jis pats imasi juos realizuoti. Šitokio 
tipo darbu jis pasireiškia ir socialinėj katalikų akcijoj (jis yra 
KVC vyriausiojoj valdyboj!), pakrypdamas daugiau karitaty- 
vine ir religinio gyvenimo linkme. Jis dalyvauja juk labdarių 
organizacijose, dedasi religinio meno organizuoti, o pamatęs 
religinės literatūros stokojant pats parašo dar 1911 Štai tavo 
motina — skaitymus gegužės mėn.; kitais metais išverčia 
Heizės Marijos Magdalenos dramą, 1923 parašo Kario 
kataliko sielos draugą — maldaknygę, pagaliau inteligentų 
religiniam gyvenimui duoda Šlovinkim Viešpatį. 

Per Didįjį karą užtrukęs Suomijoj, veltui laiko neleidžia: 
išverčia didįjį suomių liaudies epą — Kalevalą. Su tuo epu 
Sabaliausko, matyt, taip susigyventa, kad net savo paskes- 
niuose originaliuose veikaluose neišvengė jo įtakos, imda- 
masis liaudies epą sulietuvinti, ištęsdamas savo kaip ir liau- 
dies veikalus tam tikrais stilistiniais ir turinio pakartojimais, 
nukrypimais, kompozicijos nuodėmėmis, bet kartais labai 
pastabiai įžvelgdamas smulkmenas, epišku ramumu, tarpais 
pamargintu sentimentalizmu piešdamas suprozopopejintus 
gamtovaizdžius. Į jo veikalus įėjo net liaudies epe taip dažnai 
pasitaikanti kosminio vieningumo ir organiškumo idėja. 

Tų veikalų 1917 pasirodė Pančių drama, kuri vaizduoja 
baudžiavos laikus, baudžiauninkų kylančio susipratimo 
apraiškas. Tais pačiais metais pasirodė ir jo antra drama 
Kada rožės žydi. Joje sudraminta liaudies pasaka, kaip nelai- 
mingai pamilusius Dainiuką ir Skaistutę dievai pavertę vieną 
lakštingala, antrą rože. Ta pačia linkme autorius žengė dar 
vieną žingsnį Laumės (bene 19227), sudramindamas liaudies 
pasaką apie žvejo vaiką, kurs paveldėjo pirklio turtus. Kritika 
nepalankiai sutiko šituos mėginimus jau dėl aukščiau susa- 
kytų priežasčių. Bet pastangos individualiai kūrybai panau- 
doti liaudies pasakas rado vėl pritarimo: tą pačią pasaką, 
kaip Laumėse, dramina dabar Putinas. 

Su paskutiniu ir, be to, didžiausiu — apie 9000 eilučių — 
savo kūriniu Savu keliu Sabaliauskas išeina į poemos žanrą. 
Bet irgi tai savotiškas žanras — geografinis, istorinis ir 
kosminis epas apie Aukštaičių žemę, apie Nemunėlio ir 
Apasčios upių gimimą, jų kelią, ligi susijungiant. 

Tačiau ne poezija kurti yra tikrasis Sabaliausko patrau- 
kimas, bet liaudies menas rinkti ir tyrinėti. Kurioj tik parapi- 
joj jis buvo, šito darbo niekados nepamiršo. Net savo lite- 
ratūrinį debiutą Sabaliauskas atliko su liaudies dainų 
tyrinėjimu. Iš liaudies dainų jam teko ir Žalios Rūtos slapy- 
vardis, už kurį E. Radzikauskas paskiau barėsi. 

Kaip į tautosakos darbą įsitraukė, painformuoja pats 
Sabaliauskas savo bičiulio prof. Niemi veikale Lietuvių liau- 
dies dainų tyrinėjimuos. „(Galimas daiktas, kad norą rinkti 
dainas yra sužadinę man Juškevičiaus dainų rinkiniai, 
kuriuos atliekamu laiku ėmiau skaityti turbūt jau antrame 
seminarijos kurse, vadinas 1891—2 m. Nes kai lietuvių 
kalbos profesorius, kun. Jaunius, mums, II kurso klierikams, 
metų gale davė egzaminams rašomąjį darbą, leisdamas temą 
sau pačiam pasirinkti, aš, daug medžiagos prisirinkęs iš Juš- 
kevičiaus rinkinių, pasiskyriau temą „Rūta mūsų dainose“. 
Prof. Jaunius darbą įvertino „„optime“. Paskui per kun. Tumo 
rankas rašinys pateko į Apžvalgą 1895. Tai buvo mano 
pirmutinis spausdintas dalykas. Rinkdamas temai medžiagą, 
Juškevičiaus rinkiny užėjau rūtą, minimą šimtuose dainų, 
nustebau, tatai mane paragino rašyti apie rūtą, o paskui davė 
progos, drauge su pirmutinio rašinio antrašte, pasirinkti savo 
slapyvardžiu ,„Žalią Rūtą“. 

Išmoko skudučiuoti, ėmė rankioti dainas, ypačiai gausiai 
nuo 1907 sugrįžęs į Lietuvą, dainų melodijas ir muzikos 
instrumentus, tautodailę. Dalį tų dainų ir giesmių jis išspaus- 
dino sykiu su prof. Niemi gražiam rinkiny Lietuvių dainos ir 
giesmės 1911, dalį išspausdino Tauta ir žodis, dalis dainų, 
giesmių ir smulkiosios tautosakos per karą žuvo. 1916 
Suomių literatūros draugija išleido Sabaliausko surinktas 

Lietuvių dainų ir giesmių gaidas. Sudaręs gausų tautinės 
muzikos įrankių rinkinį, 1910 Vilniaus Mokslo draugijoj 
padarė pranešimą ir paskiau išspausdino apie Žiemių rytie- 
čių lietuvių tautinę muziką. Šios srities straipsnių Saba- 
liauskas parašė ir daugiau. Be to, surinko apsčiai religinių 
giesmių melodijų. ' 

Sabaliausko rinkiniai ypačiai svarbūs, kad parodo tau- 
tosaką iš Lietuvos šiaurės rytų, iš kur dar niekas nebuvo 
rinkęs. Mūsų tautosakos rinkimo istorijoj jis pirmas paste- 
bėjo skirtumą tarp giesmės ir dainos. 

Paskiausias Sabaliausko svarbus indėlis į tautosakos lite- 
ratūrą yra jo išversti lietuviškai prof. Niemi Lietuvių liaudies 
dainų tyrinėjimai, daugiau kaip trijų šimtų puslapių veikalas. 

Kun. Sabaliauskas svarbu pažymėti ir kaip vienas iš tų 
žmonių, kurie yra tiltas, arba jungiamoji grandis, lietuvių ir 
suomių tautoms. Dėl to ir jo sukaktį suomių spauda mini ne 
mažiau nuoširdžiai kaip lietuvių. 

STASYS ŠALKAUSKIS 


LIETUVIŲ TAUTINĖS MISIJOS RAIDOJE 


1. Žmonės ir tautos su ambicija. — Amerikoje įprasta 
apie Žmogų teirautis: kokia yra jo „,ambicija“? Europiečiui 
ambicija reiškia neigiamą žymę — puikybę, išdidumą. Ameri- 
kiečiui tai reiškia asmens siekimą, tikslą, užsiangažavimą — 
būti prezidentu ar biznierium, Nobelio laureatu ar pilietinių 
teisių kovotoju ar pagaliau — hippy. 

Ambicija, taip suprantama, turi praktinės žmogui reikš- 
mės — priverčia jį įtempti visas jėgas; pasyvus laukimas virs- 
ta dinamišku veržiumu. Ir Amerikoje daugybė žmonių tokiu 
keliu virto savo likimo kalviais, ne likimo žaislais. 

Taip suprantama ambicija turi reikšmės ir tautom. 
Tautos yra ne kas kita, kaip tų pačių žmonių kolektyvas. 
Kolektyvas gali būti pasyvus, palaidas ir net pakrikęs. Bet kai 
tarp kolektyvo narių atsiranda bendras siekimas, jis virsta 
didele dinamiška jėga. Toks tautų siekimas, veržimasis į tam 
tikrą ateities viziją vadinamas tautinę misija, tautiniu 
pašaukimu. 

2. Ar lietuvių tauta savo misiją jautė? Ar buvo, kas jai 
tautinę misiją rodė ir skatino ją vykdyti? 

Dėmesį nukreipiame į du laikotarpius. Vienas — tau- 
tinis atgimimas, t.y. iki nepriklausomos Lietuvos. Šiame 
laikotarpyje Jonas Basanavičius tarė tautinės misijos 
žodžius. Pirmo Aušros nr. 1883 „„Prakalboje“ rašė: „Juk ir 
mes esame tokie pat žmonės, kaip ir mūsų kaimynai, ir 
norime visomis teisybėmis, prigulinčiomis visai žmogystei, 
lygiai su mūsų kaimynais naudotis“. 

Tie žodžiai buvo nauji lietuviam. Lig tol jie iš šalies 
girdėjo, kad lietuviai tesą kaimiečių masės, savo kultūros 
neturį ir negalį turėti; kad jų likimas — ištirpti tarp kaimynų 
— rusų, lenkų, vokiečių. Basanavičiaus žodžiai reiškė užsi- 
mojimą sulaikyti lietuvius nuo savęs žeminimo, nuo menka- 
vertiškumo ir pažadinti jų ambicijas — laikyti save su kaimy- 
nais lygiaverčiais, siekti tų teisių, kuriom naudojasi kaimynai. 
Tai tautinės lygybės idealas, į kurį turėjo lietuviai veržtis. 

Visas devynioliktojo amžiaus galas ir dvidešimtojo 
pradžia reiškėsi ta kryptimi. Ta kryptimi reiškėsi Maironio 
kurstomoji poezija. Ta kryptimi reiškėsi Varpo ūkinis, kultū- 
rinis pozityvizmas. Ta kryptimi reiškėsi Apžvalgos, Tėvynės 
sargo rezistencija prieš pravoslavinimą ir prieš ateizmą. 

Tautos didelė dalis buvo paveikta šios tautinės misijos. 
Beliko tik laiko ir palankių aplinkybių išnaudojimo klau- 
simas, kad tautinės lygybės siekimas virstų dar vienu lygy- 
bės siekimu — nepriklausomos valstybės atstatymu. Tai 
buvo padaryta formaliai 1918 vasario 16 aktu. 

Be tautinės misijos, išreikštos anais Basanavičiaus 
žodžiais, tauta nebūtų buvusi pajėgi atgauti valstybinės nepri- 
klausomybės. Teisingai Basanavičius vadinamas ateities 
pramatytoju, tautinio atgimimo pranašu. 

Antras laikotarpis — nepriklausoma Lietuva. Trejų metų 
pastangom ir kraujo aukom nepriklausomybė apginta. 
Tarptautiniais pripažinimais priimta į valstybių šeimą. Ar tuo 
jau viskas pasiekta? 

3. Ar nauja valstybė turėjo prieš akis savo misiją, kurią ji 

turi atlikti savo viduje ir kitų valstybių tarpe? — To meto 
geopolitinė padėtis naują valstybę siejo su Vakarų kaimy- 
nais, ne su Rytais. Buvo natūralu ir neišvengiama valstybės 
gyvenimą derinti su vakariniais kaimynais. Aiškiausiai, nors ir 
labai skausmingai, antrame dešimtmetyje prie vakarinių 
kaimynų prisiderino ūkis — Lietuva iš tradicinio javų ūkio 
persiorientavo į gyvulininkystės ir pienininkystės ūkį. Lengvai 
pasirinko ir valstybinio gyvenimo formą — demokratiją. Taip 
pat iš Vakarų, iš prancūzų. Žinom betgi, kaip sunkiai sekėsi 
demokratiją vykdyti. Ji nutrūko su 1926 metų perversmu. 

Sunkiausia betgi buvo rasti kelią dvasinėje srityje, kultū- 
rinėje. 

Lengva pasakyti, kad ir šioje srity kelias buvo aiškus taip 
pat į Vakarus. Su Vakarais siejo katalikybė. Lietuvos liaudis 
buvo katalikiška. Bet intelektualai nebuvo toki. Daugumas 
intelektualų savo galvojimą ir skonį, sentimentus, papročius, 
tikėjimus buvo gavę iš Rytų. Kitaip ir būti negalėjo. Įsivaiz- 
duokime: dabar Lietuva atgauna laisvę, ir ten vyksta dalis 
lietuvių, kurie čia, Amerikoje, išaugę, jie, nori ar nenori, nusi- 
vežtų ten amerikinę kultūrą. O tada didelė dalis intelektualų 
grįžo iš Rusijos. Jie atėjo į valstybinį aparatą, aukštąsias 
mokyklas, teatrą, literatūrą. Jie atėjo su atsivežtom iš Rusijos 
simpatijom rusų kultūrai, rusų to meto dvasiai. O ta dvasia 
buvo stipriai paveikta nihilizmo, anarchizmo, ateizmo ar indi- 
ferentizmo, internacionalizmo. Tai vis dvasia, kuri laipsniš- 
kai vedė į Rusijos sugriuvimą ir bolševikinės tvarkos atėjimą. 
Ar nuostabu, kad pačioje valstybinio gyvenimo pradžioje 
(1920) viešame susirinkime tokis V. Krėvė-Mickevičius dėstė, 
jog Lietuva turi orientuotis į Rusiją. Tai nebuvo simpatijos 
komunizmui, bet tai buvo simpatijos Rusijai. 

Tai srovė, kuri traukė į Rytus. Tuo pat metu kita srovė, 
mažesnė, traukė į Vakarus. Vakarų srovė reiškėsi per negau- 
sius studentus, kurie mokėsi Belgijoje, Šveicarijoje, Vokietijo- 
je, Prancūzijoje. Dėmesio vertas buvo Belgijos katalikų uni- 

versitetas Liuvene. Ten mokėsi būsimieji įtakingi Lietuvos 
gyvenime kunigai Kuraitis ir Reinys (taip pat Šultė, 
Viskanta). Dar didesnės reikšmės turėjo Šveicarijos katalikų 
universitetas Friburge. Prieš I pas. karą ten mokėsi kunigai 
Matulevičius, Būčys, Bielskus, o taip pat Marija Pečkaus- 
kaitė, lietuviškasis Foersteris. Karo metu ar tuojau po karo 
ten buvo kunigai: Česaitis, Daumantas, Mykolaitis, Stepo- 
naitis, Tamošaitis. Buvo ir pasauliečių: Bistras, Čepulis, 
Jucaitis, Leimonas, Raulinaitis, Ruginis, Turauskas. Taip pat 
moterys: Andziulytė (Ruginienė), Ambraziejūtė (Stepo- 
naitienė), Petrauskaitė (Krikščiūnienė), Urnežiūtė (Star- 
kienė), Endziulaitytė (Gylienė). Pridėtinas dar iš Amerikos 
atvykęs Kazys Pakštas. Tai buvo šiltadaržis, kuriame brendo 
lietuvių intelektualų galvojimas, skonis. Tai buvo didelė 
intelektualinė jėga Lietuvos kultūriniam gyvenimui. Gana 
suminėti, kad 1919 ten buvo 22 lietuviai ir netrukus 9 iš jų 
tapo Lietuvos aukštųjų mokyklų profesoriai, o prie jų prisi- 
jungė dar toki šveicarai kaip Alfredas Sennas, Juozas Eretas, 
suvaidinęs Lietuvos gyvenime talentingiausio organiza- 
toriaus ir dinamintojo rolę. 

Jei pasaulėžiūrinėse diskusijose pasakoma apie įtakas iš 
Maskvos ir Romos, tai Lietuvos reikalui tiksliau būtų kalbėti 
apie įtakas iš milijoninės Maskvos ir mažučio, vos 130,000 
gyventojų turinčio Friburgo. 

Jei pradžioje buvo klausimas, ar nauja valstybė turi 
bendrą kultūrinį veržimąsi — idealą, tai apžvalga rodo 
lietuvius tuo metu kultūriniu atžvilgiu pakrikusius, be misijos, 
be idealo. 

Tačiau Friburge ėmė reikštis tautinio idealo ieškojimas, 
ir netrukus jis buvo pasiūlytas. Tas ieškotojas, naujo kelio 
rodytojas, ateities vizijos kūrėjas buvo Stasys Šalkauskis. 

4. Tautinės vizijos kūrėjas. — Friburge St. Šalkauskis 
pasirodė 1915. Jis buvo jau 31 metų, jau baigęs 1912 
Maskvos universitete teisę. Jau keletą metų dirbęs admi- 

nistracijoje Turkestane. Buvo giliau pažinęs ir įsijautęs 
intelektualų daugumos pasaulėžiūrines linijas ir taip pat 
mažumos, kuriai atstovavo Vladimiras Solovjovas. 

Naują žmogų Friburge taip apibūdino prof. J. Eretas: 
„Iškart jį pastebėjau, nes vien jau savo išvaizda jis visiems 
krito į akis. Aukštoko ūgio ir liesutis, jis padarė įspūdį 
trapaus sutvėrimėlio, kurį ir lengviausias vėjelis gali nupūsti. 
Jo eisena buvo tokia netikra — tiesiog norėjai jį paremti, kad 
nepavirstų... Kiti jo tautiečiai šalia jo atrodė kaip tikri 
milžinai, kuriuos Dievas grubia ranka buvo nulipdęs. Šie 
savo išore nustelbdavo tą plonakūnį filosofą, kurio turėjai 
ieškoti už kitų nugaros. Jis tenai nesislėpė, nes bailus 
nebuvo; tik nenorėjo prasikišti. Tokio mandagumo žmogaus 
dar niekad nebuvau sutikęs. Dailiu savo elgesiu jis buvo tik- 
ras aristokratas, dvasios aristokratas. Šalkauskis nebuvo 
etiketo žmogus, nes jo mandagumas plaukė iš pagarbos 
žmogui, iš meilės artimui... Dėl to ir nejučiomis jis tapo sie- 
la to ratelio, kuriame jis sukinėjosi“ (J. Eretas, Šalkauskis, 
p. 47). 

O K. Pakštas prideda: „Jis buvo labai kultivuotas 
mistikas, eteriškos sielos žmogus, labai švelnus ir kuklus, 
susidvasinęs iki smegenų gelmės. — Lithuanijos susirinki- 
mams besibaigiant, jis dažnai būdavo paprašomas truputį 
pakalbėti kokia nors nuotaikinga tema. Jis kalbėdavo apie 
draugiškumą, gerumą. Jo kalbos sukeldavo kilnių jausmų, 
jos visiems dvelkė gėriu, grožiu, jaukumu, nuoširdumu. Ir po 
35 metų jaučiu ilgesį tų kuklių dvasinių puotų šiame suar- 
dytame pasaulyje“ (t.p., p. 48). 

Tame rately kaito idealistiniai pasiryžimai pasiruošti taip, 
kad, anot Šalkauskio, galėtų „tarnauti šventajam tėvynės 
darbui“. Idealizmas buvo didžioji jėga, variklis tarnauti 
Lietuvai. 

5. Kuria linkme tarnauti? Šalkauskis ir jo artimieji drau- 
gai nesirengė leistis į politiką. Jau tada matė, kiek ji nešvari, 


195 


kada vykdoma nepasiruošusių visuomeniniam darbui 
žmonių. Jie ryžosi atnaujinti patį žmogų, išauklėti Lietuvoje 
intelektualinį ir moralinį elitą, kuris galėtų vadovauti tautai. 
Tad pasiryžo pastatyti, Šalkauskio žodžiais kun. Tumui, 
„prieš netikusios politikos pakraipą lemtą auklėjimo jėgą. 
Prie šitos rūšies priklauso ir mano planai apie Lietuvos 
edukaciją. Tuo tikslu su filosofija einu ir pedagogikos 
mokslą“ (t.p., p. 55). 

Po tų Šalkauskio žodžių tenka patikslinti įprastinį 
pasakymą, kad Šalkauskis filosofas. Filosofas — taip, bet jo 
filosofija nebus atitrūkusi nuo laiko ir erdvės į grynų idėjų 
pasaulį. Jo filosofinis žviląsnis visada atsirems į dvi plotmes 
— į idealistinę plotmę ir į faktinę plotmę, tikrovę. Šį jo 
filosofijos pobūdį tiksliai aptaria vieno jo straipsnio (Židiny) 
vardas: ,„Momento reikalai ir principų reikalavimai“. Tie 
momento reikalai tai bus visas poros dešimčių Lietuvos gyve- 
nimas — politika, mokslas, sportas, menas — netgi šokiai. 
Visus tuos ,„momento“ reiškinius Šalkauskis vertins „„prin- 
cipų“ šviesoje. Tuo atveju Šalkauskis bus daugiau tautos 
auklėtojas nei filosofas. 


To auklėjimo siekimas — sukurti naują lietuvį in- 
telektualą, naują politikos, ūkio, kultūros kūrėją. Tokios 
kūrėjo veiklos vaisius bus nauja civilizacija — tokia, kuri 
rastų sau originalią vietą tarp kitų tautų civilizacijų ir jas 
papildytų kaip įvairiaspalvį gėlyną naujais žiedais. 


Tokiu dvasios pagavimu Šalkauskis su artimais drau- 
gais Friburge svajojo, kaip liudija Pakštas. Svajojo tokiais 
žodžiais: 


Ir supinsim iš savo brangios tėvynės gyvą dainelę, 
Ir padarysim iš jos pasigėrėjimą amžiams... 


6. Kokia bus tos naujos Lietuvos tautinės misijos vizija? 
— Tą viziją Šalkauskis išdėstė Friburge 1919 parašytoje 

knygoje Sur les confins de deux mondes — dviejų pasaulių 
riboje. 

Tiedu pasauliai — tai Rytai ir Vakarai. Tarp jų Lietuva. 
Pagal tą knygą lietuvių tauta pradžioje buvusi Rytų įtakoje; 
nuo krikščionybės priėmimo prisiėmė ir Vakarų įtaką per 
lenkus. Ateinąs trečias laikotarpis, kada Rytų ir Vakarų 
civilizacijos pradus lietuvių tauta gali savyje suderinti sinte- 
zės keliu. 


Rytų civilizacijoje Šalkauskis matė persvarą dvasios, 
Vakarų civilizacijoje persvarą technikos; Rytų civilizacijoje 
persvarą intuicijos ir tikėjimo, Vakarų civilizacijoje persvarą 
racionalizmo ir organizacijos. Rytų ir Vakarų civilizacijos deri- 
nimas ir gilinimas lietuvio charaktery duotų naujos aukštos kul- 
tūros giliai humanistinį žmogų — su nauju galvojimu, nauja 
pasaulėjauta, iš kurios plauktų jau nauja kūryba. Tai būtų 
originalus lietuvių indėlis į kultūrinį tautų pasaulį. Jis apsau- 
gotų pačius lietuvius nuo vienašališko pasinešimo į Vakarus ar 
Rytus. 


Rytų - Vakarų dvasios sintezė buvo ta nauja misija, 
kurią pristatė Šalkauskis tautai. Pristatė minėtoje knygoje. Ją 
kartojo savo 1921—22 leistame žurnale Romuvoje lietu- 
viškai. Ją kartojo ir vėliau 1933 išleistoje knygoje Lietuvių 
tauta ir jos ugdymas. Realizuoti savo civilizacijoje dviejų 
pasaulių arba tikriau dviejų mūsų pasaulio pusių sintezę — 
štai aukštasis tautos pašaukimas, štai idealas, vertas 
didžiausių pastangų, didžiausių aukų“ (cit. Į Laisvę, 1958 Nr. 
15, p. 6). 

7. Ar naujos misijos vizija buvo priimta? — Šalkauskis 
nuo 1920 metų buvo jau Lietuvoje. Kitais metais išleido 
minėtą žurnalą Romuvą. Paskui dar antrą nr. Sustojo, nes 
nebuvo pasisekimo. Paskui buvo profesorius iki sovietinės 
okupacijos ir paskutinis nepriklausomo universiteto 
rektorius. Nuo 1927 iki 1930 buvo Ateitininkų federacijos 

vadas, L. katalikų mokslo akademijos pirmininkas. O tačiau 
patenkintas nebuvo. 

Pirmiausia įo siūloma misija neprigijo. „Šalkauskio 
peršama sintezė — vertina Maceina jau iš 1958 metų 
perspektyvos — buvo sutikta gana abejingai ir net priešiš- 
kai... Net ir tie, kurie jam iš esmės pritarė, rado, kad kultū- 
rinė sintezė, kaip buvo Šalkauskio siūloma, reikalinga žymių 
pakaitų“. (A. Maceina, t.p., p. 6—7). 

Blogiau betgi buvo tai, kad tie, kurie atmetė kultūrinės 
sintezės idėją, jos vietoj nieko kito nepasiūlė. Maceina 
teisingai pastebėjo: ,,Kultūrinės sintezės nepasisekimas jokio 
naujo kultūrinio idealo nepažadino. Kultūros srityje mes 
gyvenome pilką kasdieninį gyvenimą, neturėdami patrauk- 
laus centro, aplinkui kurį susitelktų mūsų dėmesys ir mūsų 
pastangos“ (t. p., p. 8). 

Būtų per ilga analizuoti priežastis, kodėl Šalkauskio 
idealas liko be atgarsio. Galima tik pastebėti, kad tie, kurie 
savo kultūrinę dvasią buvo atsinešę iš Rytų, negalėjo būti 
patenkinti Šalkauskio matomais Rytų dvasios elementais. Jis 
matė tuos elementus, kurie labiausiai reiškėsi Solovjovo dva- 
sioje — gilią kontempliaciją, esmės ieškojimą, tikėjimą, kuris 
persunktų visą Žmogaus asmenybę. O tai buvo priešinga 
tiem elementam, kurie buvo parsinešti iš Rusijos — nihiliz- 
mui, ateizmui, internacionalizmui. Tiem, kurie norėjo reikš- 
tis su Vakarų dvasia, buvo nepriimtina iš viso, kas siejama su 
ruso ar lenko vardu, iš kur patirta tiek skriaudų. 

8. Ar Šalkauskio sintezės idealas mirė negyvenęs? — Iš 
dabartinės perspektyvos aš jungiuosi prie Maceinos minties, 
pareikštos 1958 metais: „Aš ir šiandien esu įsitikinęs, kad tai 
buvo didis idealas... Man ir šiandien atrodo, kad Šalkauskio 
intuicija, esą lietuvių tauta yra pašaukta būti susitikimo erdve 
tarp Rytų ir Vakarų, yra teisinga. Net ir tremtyje šis už- 
davinys nenyksta“ (t.p., p. 2 ir 7). 

Kiekviena teorija yra taikoma konkrečiam laikui. Šal- 

kauskio laikais buvo aktualūs geografiniai Rytai ir Vakarai, 
nes iš tų dvejopų pusių reiškėsi intelektualinės įtakos. Net ir 
šiandien Lietuvos erdvėje, nors ji užgožta Rytų, ne tokių 
Rytų, kokius suprato tada Šalkauskis, — tačiau Lietuva ir 
dabar ilgisi Vakarų. Ir patys rusai supranta, kad Lietuva arti- 
mesnė Vakaram. Jie vyksta į Lietuvą kaip į jiem pasiekti gali- 
mus Vakarus. 

Šalkauskio teorija nenustojo prasmės, jei taikysim ją 
išeivijos gyvenimui. Esminis gi anos teorijos principas yra 
venati pasidavimo kraštutinumam, ekstremizmam, ar jie 
būtų iš vienos ar iš kitos aplinkos. Išlaikyti pusiausvyrą. 
Antra, kiekviena nauja aplinka atsineša gerų ir blogų ele- 
mentų. Nuo naujos aplinkos nereikia užsitverti ir tik sa- 
vyje skęsti; reikia iš jos prisiimti geruosius elementus ir juos 
įskiepyti į savyje turimus. Nelaimė — kad lengviau priimami 
blogieji. Trečia, tarp gerųjų elementų Šalkauskis matė tuos, 
kuriuos jis priskyrė Rytų dvasiai — mistinį tikėjimą, kuris 
virsta Žmogaus šviesa ir jos vadovu; jei vakarų krikščioniš- 
kieji, demokratiniai, tautiniai idealai bus persunkti tuo 
tikėjimu ir jei tokiai asmenybei bus duota vakarietinė orga- 
nizacija, dinamika, — tada kils didelė pozityvi jėga. Taigi vėl 
— Rytų ir Vakarų dvasios sintezė ir šiais laikais tegali gelbėti 
žmoniją nuo katastrofos. Ta mintimi yra prašnekęs ir 
vyskupas Sheen Life of Christ įžangoje, sakydamas, kad 
krikščionybėje turi susijungti Kryžius ir Kristus. Bet jis mato 
dabartiniu metu „divorsą“ tarp Kryžiaus ir Kristaus. 
Vakaruose yra Kristus be Kryžiaus. Rytuose yra Kryžius be 
Kristaus. Sheen spėja, kad išganymas yra artimesnis Rytam, 
mini konkrečiai Sovietų Rusiją, kur tėra Kryžius, negu 
Vakaram, kurie išpažįsta Kristų be Kryžiaus... 

Bet grįžkim prie Lietuvos, kuri Šalkauskio kultūrinės 
sintezės nepažino ir nepriėmė. 

9. Ką matė ir ką pergyveno tada sintezės idealo kūrėjas? 
— Matė Lietuvoje kultūrinio gyvenimo reiškinius sprogi- 

nėjant vienašališkai — rytietine linkme. Pirmame dešimt- 
mety kaip sprogimai buvo Keturių vėjų (1922—27) sukeltas 
sąjūdis. Jis nešė futurizmą L:etuvai ne tiesiai iš italų, bet per 
Rusiją, tarpininkaujant Majakovskiui. Antrame dešimtmety 
kitas literatūrinis sąjūdis — Trečio fronto (1930), paskiau 
žurnalas Literatūra (1936) nešė Lietuvai iš Rytų jau tiesiai 
komunistinę srovę, „„socialistinį realizmą“ su lietuviško berno 
kultu. 

Negalėjo Šalkauskio džiuginti nė moralinio gyvenimo 
eiga. Su antruoju dešimtmečiu ėmė reikštis miesto kultūros 
persvara prieš kaimą. Miestas gi pavergia kaimą. Kaimo ber- 
neliai skuba pasisavinti ne būtinai geruosius miesto kultūros 
elementus. Šalkauskis matė plintantį suburžuazėjimą visuose 
sluoksniuose. Labiausiai pergyveno suburžuazėjimą tarp 
katalikų. 

Šalkauskio to meto mintis ir jausmus taikliai pavaiz- 
duoja prof. J. Eretas epizodu iš atostogų Kačerginėje: ,, 
„Ankstyvesnis idealizmas — skundėsi Šalkauskis — blėsta; 
daugiau žiūrima asmeninės naudos. Nyksta sąžinė ir 
pareigos jausmas“. Kas dėl viso to kaltas? — ,Kaltas yra pats 
lietuvis, iš senovės žemvaldys, per daug prisirišęs prie 
medžiaginių turtų. Anksčiau kibo į žemę, dabar kimba į litą. 
Blogiausia, kad ir katalikų šviesuomenė, kuri turėtų būti 
mūsų pasididžiavimas, taip pat užsikrečia tuo „litizmu“. O 
jaunoji karta ar ne tam tik studijuoja“ “ (p. 209—210). 

O kita proga Šalkauskis Eretui kalbėjo: „Man džiugu, 
kai kylama nurodyta linkme, man skaudu, kai nenorima pasi- 
stiebti. Iš mūsų katalikų gyvenimo man truputis džiaugsmo, 
bet kur kas daugiau skausmo. Tai toks jau mano kryžius. 
Nešiu jį kaip auką, kurią Dievas kiekvienam kad ir skirtinga 
forma skiria“ (p. 158). 

Šalkauskis mėgina suorganizuoti pylimą prieš moralinio 
nuosmūkio bangą. Meta naują idėją — uždegti Sekminių 
ugnį. Sekminės — šv. Dvasios šventė. Dvasios, kuri ap- 

turi atlikti savo viduje ir kitų valstybių tarpe? — To meto 
geopolitinė padėtis naują valstybę siejo su Vakarų kaimy- 
nais, ne su Rytais. Buvo natūralu ir neišvengiama valstybės 
gyvenimą derinti su vakariniais kaimynais. Aiškiausiai, nors ir 
labai skausmingai, antrame dešimtmetyje prie vakarinių 
kaimynų prisiderino ūkis — Lietuva iš tradicinio javų ūkio 
persiorientavo į gyvulininkystės ir pienininkystės ūkį. Lengvai 
pasirinko ir valstybinio gyvenimo formą — demokratiją. Taip 
pat iš Vakarų, iš prancūzų. Žinom betgi, kaip sunkiai sekėsi 
demokratiją vykdyti. Ji nutrūko su 1926 metų perversmu. 

Sunkiausia betgi buvo rasti kelią dvasinėje srityje, kultū- 
rinėje. 

Lengva pasakyti, kad ir šioje srity kelias buvo aiškus taip 
pat į Vakarus. Su Vakarais siejo katalikybė. Lietuvos liaudis 
buvo katalikiška. Bet intelektualai nebuvo toki. Daugumas 
intelektualų savo galvojimą ir skonį, sentimentus, papročius, 
tikėjimus buvo gavę iš Rytų. Kitaip ir būti negalėjo. Įsivaiz- 
duokime: dabar Lietuva atgauna laisvę, ir ten vyksta dalis 
lietuvių, kurie čia, Amerikoje, išaugę, jie, nori ar nenori, nusi- 
vežtų ten amerikinę kultūrą. O tada didelė dalis intelektualų 
grįžo iš Rusijos. Jie atėjo į valstybinį aparatą, aukštąsias 
mokyklas, teatrą, literatūrą. Jie atėjo su atsivežtom iš Rusijos 
simpatijom rusų kultūrai, rusų to meto dvasiai. O ta dvasia 
buvo stipriai paveikta nihilizmo, anarchizmo, ateizmo ar indi- 
ferentizmo, internacionalizmo. Tai vis dvasia, kuri laipsniš- 
kai vedė į Rusijos sugriuvimą ir bolševikinės tvarkos atėjimą. 
Ar nuostabu, kad pačioje valstybinio gyvenimo pradžioje 
(1920) viešame susirinkime tokis V. Krėvė-Mickevičius dėstė, 
jog Lietuva turi orientuotis į Rusiją. Tai nebuvo simpatijos 
komunizmui, bet tai buvo simpatijos Rusijai. 

Tai srovė, kuri traukė į Rytus. Tuo pat metu kita srovė, 
mažesnė, traukė į Vakarus. Vakarų srovė reiškėsi per negau- 
sius studentus, kurie mokėsi Belgijoje, Šveicarijoje, Vokietijo- 
je, Prancūzijoje. Dėmesio vertas buvo Belgijos katalikų uni- 


193 


versitetas Liuvene. Ten mokėsi būsimieji įtakingi Lietuvos 
gyvenime kunigai Kuraitis ir Reinys (taip pat Šultė, 
Viskanta). Dar didesnės reikšmės turėjo Šveicarijos katalikų 
universitetas Friburge. Prieš I pas. karą ten mokėsi kunigai 
Matulevičius, Būčys, Bielskus, o taip pat Marija Pečkaus- 
kaitė, lietuviškasis Foersteris. Karo metu ar tuojau po karo 
ten buvo kunigai: Česaitis, Daumantas, Mykolaitis, Stepo- 
naitis, Tamošaitis. Buvo ir pasauliečių: Bistras, Čepulis, 
Jucaitis, Leimonas, Raulinaitis, Ruginis, Turauskas. Taip pat 
moterys: Andziulytė (Ruginienė), Ambraziejūtė (Stepo- 
naitienė), Petrauskaitė (Krikščiūnienė), Urnežiūtė (Star- 
kienė), Endziulaitytė (Gylienė). Pridėtinas dar iš Amerikos 
atvykęs Kazys Pakštas. Tai buvo šiltadaržis, kuriame brendo 
lietuvių intelektualų galvojimas, skonis. Tai buvo didelė 
intelektualinė jėga Lietuvos kultūriniam gyvenimui. Gana 
suminėti, kad 1919 ten buvo 22 lietuviai ir netrukus 9 iš jų 
tapo Lietuvos aukštųjų mokyklų profesoriai, o prie jų prisi- 
jungė dar toki šveicarai kaip Alfredas Sennas, Juozas Eretas, 
suvaidinęs Lietuvos gyvenime talentingiausio organiza- 
toriaus ir dinamintojo rolę. 

Jei pasaulėžiūrinėse diskusijose pasakoma apie įtakas iš 
Maskvos ir Romos, tai Lietuvos reikalui tiksliau būtų kalbėti 
apie įtakas iš milijoninės Maskvos ir mažučio, vos 130,000 
gyventojų turinčio Friburgo. 

Jei pradžioje buvo klausimas, ar nauja valstybė turi 
bendrą kultūrinį veržimąsi — idealą, tai apžvalga rodo 
lietuvius tuo metu kultūriniu atžvilgiu pakrikusius, be misijos, 
be idealo. 

Tačiau Friburge ėmė reikštis tautinio idealo ieškojimas, 
ir netrukus jis buvo pasiūlytas. Tas ieškotojas, naujo kelio 
rodytojas, ateities vizijos kūrėjas buvo Stasys Šalkauskis. 

4. Tautinės vizijos kūrėjas. — Friburge St. Šalkauskis 
pasirodė 1915. Jis buvo jau 31 metų, jau baigęs 1912 
Maskvos universitete teisę. Jau keletą metų dirbęs admi- 

nistracijoje Turkestane. Buvo giliau pažinęs ir įsijautęs 
intelektualų. daugumos pasaulėžiūrinės linijas ir taip pat 
mažumos, kuriai atstovavo Vladimiras Solovjovas. 

Naują žmogų Friburge taip apibūdino prof. J. Eretas: 
„Iškart jį pastebėjau, nes vien jau savo išvaizda jis visiems 
krito į akis. Aukštoko ūgio ir liesutis, jis padarė įspūdį 
trapaus sutvėrimėlio, kurį ir lengviausias vėjelis gali nupūsti. 
Jo eisena buvo tokia netikra — tiesiog norėjai jį paremti, kad 
nepavirstų... Kiti jo tautiečiai šalia jo atrodė kaip tikri 
milžinai, kuriuos Dievas grubia ranka buvo nulipdęs. Šie 
savo išore nustelbdavo tą plonakūnį filosofą, kurio turėjai 
ieškoti už kitų nugaros. Jis tenai nesislėpė, nes bailus 
nebuvo; tik nenorėjo prasikišti. Tokio mandagumo žmogaus 
dar niekad nebuvau sutikęs. Dailiu savo elgesiu jis buvo tik- 
ras aristokratas, dvasios aristokratas. Šalkauskis nebuvo 
etiketo Žmogus, nes jo mandagumas plaukė iš pagarbos 
žmogui, iš meilės artimui... Dėl to ir nejučiomis jis tapo sie- 
la to ratelio, kuriame jis sukinėjosi“ (J. Eretas, Šalkauskis, 
p. 47). 

O K. Pakštas prideda: „Jis buvo labai kultivuotas 
mistikas, eteriškos sielos žmogus, labai švelnus ir kuklus, 
susidvasinęs iki smegenų gelmės. — Lithuanijos susirinki- 
mams besibaigiant, jis dažnai būdavo paprašomas truputį 
pakalbėti kokia nors nuotaikinga tema. Jis kalbėdavo apie 
draugiškumą, gerumą. Jo kalbos sukeldavo kilnių jausmų, 
jos visiems dvelkė gėriu, grožiu, jaukumu, nuoširdumu. Ir po 
35 metų jaučiu ilgesį tų kuklių dvasinių puotų šiame suar- 
dytame pasaulyje“ (t.p., p. 48). 

Tame rately kaito idealistiniai pasiryžimai pasiruošti taip, 
kad, anot Šalkauskio, galėtų „tarnauti šventajam tėvynės 
darbui“. Idealizmas buvo didžioji jėga, variklis tarnauti 
Lietuvai. 

5. Kuria linkme tarnauti? Šalkauskis ir jo artimieji drau- 
gai nesirengė leistis į politiką. Jau tada matė, kiek ji nešvari, 

kada vykdoma nepasiruošusių visuomeniniam darbui 
žmonių. Jie ryžosi atnaujinti patį žmogų, išauklėti Lietuvoje 
intelektualinį ir moralinį elitą, kuris galėtų vadovauti tautai. 
Tad pasiryžo pastatyti, Šalkauskio žodžiais kun. Tumui, 
„prieš netikusios politikos pakraipą lemtą auklėjimo jėgą. 
Prie šitos rūšies priklauso ir mano planai apie Lietuvos 
edukaciją. Tuo tikslu su filosofija einu ir pedagogikos 
mokslą“ (t.p., p. 55). 

Po tų Šalkauskio žodžių tenka patikslinti įprastinį 
pasakymą, kad Šalkauskis filosofas. Filosofas — taip, bet jo 
filosofija nebus atitrūkusi nuo laiko ir erdvės į grynų idėjų 
pasaulį. Jo filosofinis žviląsnis visada atsirems į dvi plotmes 
— į idealistinę plotmę ir į faktinę plotmę, tikrovę. Šį jo 
filosofijos pobūdį tiksliai aptaria vieno jo straipsnio (Židiny) 
vardas: ,„Momento reikalai ir principų reikalavimai“. Tie 
momento reikalai tai bus visas poros dešimčių Lietuvos gyve- 
nimas — politika, mokslas, sportas, menas — netgi šokiai. 
Visus tuos „momento“ reiškinius Šalkauskis vertins „prin- 
cipų“ šviesoje. Tuo atveju Šalkauskis bus daugiau tautos 
auklėtojas nei filosofas. 


To auklėjimo siekimas — sukurti naują lietuvį in- 
telektualą, naują politikos, ūkio, kultūros kūrėją. Tokios 
kūrėjo veiklos vaisius bus nauja civilizacija — tokia, kuri 
rastų sau originalią vietą tarp kitų tautų civilizacijų ir jas 
papildytų kaip įvairiaspalvį gėlyną naujais žiedais. 


Tokiu dvasios pagavimu Šalkauskis su artimais drau- 
gais Friburge svajojo, kaip liudija Pakštas. Svajojo tokiais 
žodžiais: 


Ir supinsim iš savo brangios tėvynės gyvą dainelę, 
Ir padarysim iš jos pasigėrėjimą amžiams... 


6. Kokia bus tos naujos Lietuvos tautinės misijos vizija? 
— Tą viziją Šalkauskis išdėstė Friburge 1919 parašytoje 

knygoje Sur les confins de deux mondes — dviejų pasaulių 
riboje. 

Tiedu pasauliai — tai Rytai ir Vakarai. Tarp jų Lietuva. 
Pagal tą knygą lietuvių tauta pradžioje buvusi Rytų įtakoje; 
nuo krikščionybės priėmimo prisiėmė ir Vakarų įtaką per 
lenkus. Ateinąs trečias laikotarpis, kada Rytų ir Vakarų 
civilizacijos pradus lietuvių tauta gali savyje suderinti sinte- 
zės keliu. 


Rytų civilizacijoje Šalkauskis matė persvarą dvasios, 
Vakarų civilizacijoje persvarą technikos; Rytų civilizacijoje 
persvarą intuicijos ir tikėjimo, Vakarų civilizacijoje persvarą 
racionalizmo ir organizacijos. Rytų ir Vakarų civilizacijos deri- 
nimas ir gilinimas lietuvio charaktery duotų naujos aukštos kul- 
tūros giliai humanistinį žmogų — su nauju galvojimu, nauja 
pasaulėjauta, iš kurios plauktų jau nauja kūryba. Tai būtų 
originalus lietuvių indėlis į kultūrinį tautų pasaulį. Jis apsau- 
gotų pačius lietuvius nuo vienašališko pasinešimo į Vakarus ar 
Rytus. 


Rytų - Vakarų dvasios sintezė buvo ta nauja misija, 
kurią pristatė Šalkauskis tautai. Pristatė minėtoje knygoje. Ją 
kartojo savo 1921—22 leistame žurnale Romuvoje lietu- 
viškai. Ją kartojo ir vėliau 1933 išleistoje knygoje Lietuvių 
tauta ir jos ugdymas. Realizuoti savo civilizacijoje dviejų 
pasaulių arba tikriau dviejų mūsų pasaulio pusių sintezę — 
Štai aukštasis tautos pašaukimas, štai idealas, vertas 
didžiausių pastangų, didžiausių aukų“ (cit. Į Laisvę, 1958 Nr. 
15, p. 6). 

7. Ar naujos misijos vizija buvo priimta? — Šalkauskis 
nuo 1920 metų buvo jau Lietuvoje. Kitais metais išleido 
minėtą žurnalą Romuvą. Paskui dar antrą nr. Sustojo, nes 
nebuvo pasisekimo. Paskui buvo profesorius iki sovietinės 
okupacijos ir paskutinis nepriklausomo universiteto 
rektorius. Nuo 1927 iki 1930 buvo Ateitininkų federacijos 

vadas, L. katalikų mokslo akademijos pirmininkas. O tačiau 
patenkintas nebuvo. 

Pirmiausia io siūloma misija neprigijo. ,,„Šalkauskio 
peršama sintezė — vertina Maceina jau iš 1958 metų 
perspektyvos — buvo sutikta gana abejingai ir net priešiš- 
kai... Net ir tie, kurie jam iš esmės pritarė, rado, kad kultū- 
rinė sintezė, kaip buvo Šalkauskio siūloma, reikalinga žymių 
pakaitų“. (A. Maceina, t.p., p. 6—7). 

Blogiau betgi buvo tai, kad tie, kurie atmetė kultūrinės 
sintezės idėją, jos vietoj nieko kito nepasiūlė. Maceina 
teisingai pastebėjo: „Kultūrinės sintezės nepasisekimas jokio 
naujo kultūrinio idealo nepažadino. Kultūros srityje mes 
gyvenome pilką kasdieninį gyvenimą, neturėdami patrauk- 
laus centro, aplinkui kurį susitelktų mūsų dėmesys ir mūsų 
pastangos“ (t. p., p. 8). 

Būtų per ilga analizuoti priežastis, kodėl Šalkauskio 
idealas liko be atgarsio. Galima tik pastebėti, kad tie, kurie 
savo kultūrinę dvasią buvo atsinešę iš Rytų, negalėjo būti 
patenkinti Šalkauskio matomais Rytų dvasios elementais. Jis 
matė tuos elementus, kurie labiausiai reiškėsi Solovjovo dva- 
sioje — gilią kontempliaciją, esmės ieškojimą, tikėjimą, kuris 
persunktų visą žmogaus asmenybę. O tai buvo priešinga 
tiem elementam, kurie buvo parsinešti iš Rusijos — nihiliz- 
mui, ateizmui, internacionalizmui. Tiem, kurie norėjo reikš- 
tis su Vakarų dvasia, buvo nepriimtina iš viso, kas siejama su 
ruso ar lenko vardu, iš kur patirta tiek skriaudų. 

8. Ar Šalkauskio sintezės idealas mirė negyvenęs? — Iš 
dabartinės perspektyvos aš jungiuosi prie Maceinos minties, 
pareikštos 1958 metais: „Aš ir šiandien esu įsitikinęs, kad tai 
buvo didis idealas... Man ir šiandien atrodo, kad Šalkauskio 
intuicija, esą lietuvių tauta yra pašaukta būti susitikimo erdve 
tarp Rytų ir Vakarų, yra teisinga. Net ir tremtyje šis už- 
davinys nenyksta“ (t.p., p. 2 ir 7). 

Kiekviena teorija yra taikoma konkrečiam laikui. Šal- 

kauskio laikais buvo aktualūs geografiniai Rytai ir Vakarai, 
nes iš tų dvejopų pusių reiškėsi intelektualinės įtakos. Net ir 
šiandien Lietuvos erdvėje, nors ji užgožta Rytų, ne tokių 
Rytų, kokius suprato tada Šalkauskis, — tačiau Lietuva ir 
dabar ilgisi Vakarų. Ir patys rusai supranta, kad Lietuva arti- 
mesnė Vakaram. Jie vyksta į Lietuvą kaip į jiem pasiekti gali- 
mus Vakarus. 

Šalkauskio teorija nenustojo prasmės, jei taikysim ją 
išeivijos gyvenimui. Esminis gi anos teorijos principas yra 
vengti pasidavimo kraštutinumam, ekstremizmam, ar jie 
būtų iš vienos ar iš kitos aplinkos. Išlaikyti pusiausvyrą. 
Antra, kiekviena nauja aplinka atsineša gerų ir blogų ele- 
mentų. Nuo naujos aplinkos nereikia užsitverti ir tik sa- 
vyje skęsti; reikia iš jos prisiimti geruosius elementus ir juos 
įskiepyti į savyje turimus. Nelaimė — kad lengviau priimami 
Dlogieji. Trečia, tarp gerųjų elementų Šalkauskis matė tuos, 
kuriuos jis priskyrė Rytų dvasiai — mistinį tikėjimą, kuris 
virsta Žmogaus šviesa ir jos vadovu; jei vakarų krikščioniš- 
kieji, demokratiniai, tautiniai idealai bus persunkti tuo 
tikėjimu ir jei tokiai asmenybei bus duota vakarietinė orga- 
nizacija, dinamika, — tada kils didelė pozityvi jėga. Taigi vėl 
— Rytų ir Vakarų dvasios sintezė ir šiais laikais tegali gelbėti 
žmoniją nuo katastrofos. Ta mintimi yra prašnekęs ir 
vyskupas Sheen Life of Christ įžangoje, sakydamas, kad 
krikščionybėje turi susijungti Kryžius ir Kristus. Bet jis mato 
dabartiniu metu „divorsą“ tarp Kryžiaus ir Kristaus. 
Vakaruose yra Kristus be Kryžiaus. Rytuose yra Kryžius be 
Kristaus. Sheen spėja, kad išganymas yra artimesnis Rytam, 
mini konkrečiai Sovietų Rusiją, kur tėra Kryžius, negu 
Vakaram, kurie išpažįsta Kristų be Kryžiaus... 

Bet grįžkim prie Lietuvos, kuri Šalkauskio kultūrinės 
sintezės nepažino ir nepriėmė. 

9. Ką matė ir ką pergyveno tada sintezės idealo kūrėjas? 
— Matė Lietuvoje kultūrinio gyvenimo reiškinius sprogi- 


199 


nėjant vienašališkai — rytietine linkme. Pirmame dešimt- 
mety kaip sprogimai buvo Keturių vėjų (1922—27) sukeltas 
sąjūdis. Jis nešė futurizmą Lietuvai ne tiesiai iš italų, bet per 
Rusiją, tarpininkaujant Majakovskiui. Antrame dešimtmety 
kitas literatūrinis sąjūdis — Trečio fronto (1930), paskiau 
žurnalas Literatūra (1936) nešė Lietuvai iš Rytų jau tiesiai 
komunistinę srovę, „Ssocialistinį realizmą“ su lietuviško berno 
kultu. 

Negalėjo Šalkauskio džiuginti nė moralinio gyvenimo 
eiga. Su antruoju dešimtmečiu ėmė reikštis miesto kultūros 
persvara prieš kaimą. Miestas gi pavergia kaimą. Kaimo ber- 
neliai skuba pasisavinti ne būtinai geruosius miesto kultūros 
elementus. Šalkauskis matė plintantį suburžuazėjimą visuose 
sluoksniuose. Labiausiai pergyveno suburžuazėjimą tarp 
katalikų. 

Šalkauskio to meto mintis ir jausmus taikliai pavaiz- 
duoja prof. J. Eretas epizodu iš atostogų Kačerginėje: ,, 
„Ankstyvesnis idealizmas — skundėsi Šalkauskis — blėsta; 
daugiau žiūrima asmeninės naudos. Nyksta sąžinė ir 
pareigos jausmas“. Kas dėl viso to kaltas? — „Kaltas yra pats 
lietuvis, iš senovės žemvaldys, per daug prisirišęs prie 
medžiaginių turtų. Anksčiau kibo į žemę, dabar kimba į litą. 
Blogiausia, kad ir katalikų šviesuomenė, kuri turėtų būti 
mūsų pasididžiavimas, taip pat užsikrečia tuo „litizmu“. O 
jaunoji karta ar ne tam tik studijuoja“ “ (p. 209—210). 

O kita proga Šalkauskis Eretui kalbėjo: ,,„Man džiugu, 
kai kylama nurodyta linkme, man skaudu, kai nenorima pasi- 
stiebti. Iš mūsų katalikų gyvenimo man truputis džiaugsmo, 
bet kur kas daugiau skausmo. Tai toks jau mano kryžius. 
Nešiu jį kaip auką, kurią Dievas kiekvienam kad ir skirtinga 
forma skiria“ (p. 158). 

Šalkauskis mėgina suorganizuoti pylimą prieš moralinio 
nuosmūkio bangą. Meta naują idėją — uždegti Sekminių 
ugnį. Sekminės — šv. Dvasios šventė. Dvasios, kuri ap- 

savo butą. Tėvas niekina daktarų mokslą, pats vis geriau 
išmanantis dedas“ (1909.12.13). 

Morta jaučia skirtumą tarp savosios kartos ir tėvų 
kartos kaip tik labiausiai socialinėse pažiūrose. Iš jos laiškų 
matyti, kaip tie senieji Zauniai, kurie rodės toki pažangūs ir 
veiksmingi, su senatve nuo pažangos atsilieka ir tenkinasi 
esama padėtim — kam viso to reikia. „Marė tokiame atsi- 
tikime daugiausia kenčia, ji negali matyti neteisybės, bet ne 
visuomet įstengia apveikti kitų godumą. Tėvas ir mama, kad 
palengvintų sąžinę, mielai pasako, kad „gerai, ko lenda“... O 
tamsumas, tamsumas baisus! Ilgai kalbėti reik, kol juos 
išjudini. Išjudinus neilgai ištesėti gal bundant, tuojau vėl miega 
senu savo mieau. Ir mes tokie būsime, jeigu neisim drauge su 
gadyne, jeigu nesėsim pasėlio jauni būdami. Kol jaunas, o 
broli, sėk pasėlio grūdą ir dirvos neapleiski;...“ ir su kartumu 
vėl grįžta prie tėvų idealų — kad tik „„pasiliktų kelios markės 
delmone“. Esą „jie nieko nebežino nuo idealų (ir pirma jų 
mažai žinojo), jiems gardaus valgio šaukštas ir trupinis aukso 
tai visas išganymas. Aš ant nelaimės ne visada moku (rečiau- 
siai temoku) išaiškinti mano žingsnius taip, kad jie juos 
suprastų. Tankiai taip neišpasakytai pasunksta man ta 
daugybė paikystės aplink mane. Ar išturėsiu iki galui? Turbūt 
tikrai išturėsiu. Kad tu bent kartą čionai pamatyti galėtai!“ 
Nebe to, kad netektų nusivilti tais Mortos užtartaisiais, kurie 
jai nė dėkingumo nerodė. 

O betgi Morta tiem jau „„nebepažangiem“ tėvam tenori 
rodyti meilės, padaryti malonumo ir rašo Mikolainiui: „Jeigu 
kuomet gali, rašyk tu senukam porą žodžių... Jie tavęs atsi- 
mena. Tėvas tavo albumą nuo N.J., kur tik gali, parodo. 
Nebūtai tu jiem taip simpatiškas, jeigu jie suprastų, kad ir tu 
su jų nuomonėms ar nenuomonėms sutikti negali. Nors taip 
baisiai juos nevargintum, kaip per mane jiems tenka vargti, 
bet visgi — visi juk geri, kurie nėra čia, kurie tik retai kada 
tesilanko. Jeigu aš savo gerovę tik mislyje turėčiau, tai čia 

nesėdėčiau. Veik jie tą supranta, veik nesupranta, nelaimingi 
jie žmonės — jie savo atgyveno, jaunųjų dabar ateitis. Žinau 
gerai, kad pasibaigus visoms permainoms namie, jie džiau- 
giasi ir visai užmiršo, kad visoms savo syloms prieš tai sten- 
gėsi ir kovojo, trukdė“. 

Tėvo namų sveika sėkla, auginta Mikolainio įtakoje, mai- 
tinta Kudirkos varpininkų idėjom, yra ta Morta Zauniūtė prie 
Nemuno — pažangios lietuvybės švyturys, kai kieno ir pikt- 
naudotas. 


Mano namai — dainos namai, nes... 


Mortos globojamas mokėsi Dovas Tilžės gimnazijoje, bet 
ir Mikolainio apsilankymų bei pasikalbėjimų negalėjo užmiršti 
Dovas, jau studentas būdamas. 

„Tavo laiszkuos tu tankiai klausi — rašo studentas 
Dovas Zaunius P. Mikolainiui iš Miuncheno 1912 vasario 26, 
— kiek lietuviszku dainu kas mokam. Ant to teip labai 
nežinau atsiliepti. Mokam visi daug. Bet, turbūt, asz, ir neno- 
rint pasigirt, daugiausia. Ir dainuojama pas mus gana tankiai. 
Per tėvo, per motinos gimtinę ar sziaip kokiai linksmai progai 
atsitikus“. 

O ir paskiau jau 1933, pranešdamas Mikolainiui apie jo 
pristatymą Gedimino ordinui, Zaunius prisimena Mikolainio 
rolę savo paties jaunystėje: 

„Juk tamsta buvai tas asmuo, kuris pirmas rūpinaisi 
mane išmokyti skaityti ir rašyti Rokaičiuose turbūt prieš 
kokius 35 metus. Atsimenu tamstos man dovanotas pirmą- 
sias mano knygeles, elementorius ir ypatingai atsimenu, kad 
iš tamstos esu gavęs pirmąjį savo amžiuje laišką, rašytą iš 
tolimos Amerikos į Rokaičius, rašytą man tuomet nesu- 
prantamu būdu — mašinėle. Ir tąjį laišką aš ir dabar gana 
gerai atsimenu, nes jis buvo toks, kad jo reikalavimų išpildyti 
negalima; mat Tamsta rašei, kad praneščiau, kiek ir kurias 

lietuviškas daineles moku aš ir moka kiekvienas iš mano 
brolių seserų. Taigi ir dabar į tą klausimą turbūt atsakyt 
nemokėsiu, tik gal tiek, kad turbūt aš, jauniausias, jų 
daugiausia ir mokėjau ir gal dabar tebemoku, nes mano 
namai tai dainos namai, mano žmona — dainininkė“ (1933 
gegužės 30). 

Toki praeities faktai, kurie kai ką paaiškina. Paaiškina, iš 
kokių versmių tekėjo lietuviškos gyvybės srovė, kaip ji nuo- 
stabiai pasuko pro Rokaičius, kaip plovė, šildė, gaivino 
Rokaičiuose Zaunių šeimą, padėjo nenuskęsti vokiškos 
dvasios potvynyje ir virsti kitiem lietuviškos dvasios 
švyturiais aname Nemuno krašte. 

Patriotų varpininkų, laisvos Lietuvos šauklių veikla susi- 
laukė gerų vaisių, nes jų sėkla buvo pakliuvusi į sveiką Rokai- 
čių Zaunių dirvą. 

Rokaičiuose šiandien Zaunių palikuonių nebėr. Marė ir 
Ermonas buvo išrauti iš ūkio ir perkelti į kacetą. Su atūžian- 
čia bolševikų banga iš kaceto išėjo. Bet Marė, nepasiekusi 
tėviškės, mirė. Ermonas patraukė į Lietuvą duonos ieškoti. 
Ar pasiekė, ar ką rado, niekas apie jį nežino. Daktarė Gustė 
iš Klaipėdos atsidūrė Karaliaučiuje. lr bolševikam užėmus, ji 
buvo viena iš dviejų ten esančių gydytojų. Bet neilgai bepa- 
tvėrė — ten ir mirė. O Morta? Morta nebuvo pakliuvusi į 
kacetą, bet naujų sąlygų ji nebepakėlė — mirė kažkur Ryt- 
prūsiuose 1945. Netai ir Dovo Zauniaus sūnus dingo rytų 
fronte be žinios. 

Rokaičiai beliko tik atsiminimuose, kurie betgi sako, kad 
ten reiškusis istorija tęsiasi: davusi vieną epizodą Rokai- 
čiuose, naujus epizodus kuria naujose vietose, su naujais 
veikėjais ir naujose dekoracijose. Epizodų veiksmas betgi tas 
pats: tos pačios tautinės gyvybės išlikimas kitokios kultūros 
aplinkoje, kitokių sąlygų agresijoje. Ir jos išlikimas bei pasi- 
reiškimas priklauso nuo tokių pat tautinės dvasios versmių, 
pirmiausia — nuo šeimos tvirtybės. 

KAZYS PAKŠTAS 


DINAMIŠKASIS ASMUO MŪSŲ 
VISUOMENĖJE 


Prof. K. Pakšto 60 m. sukaktis 


Asmuo: Pakštas tarp Šalkauskio ir Vaižganto. 

Idėjos: Pirmasis Pakšto visuomeninių idėjų spektras. Jų 
praplėtimas projektu tarpusavio taikai valstybės viduje. Jų 
praplėtimas okupacijos nelaimei sutikti. Jų išsiplėtojimas kovai už 
išlaisvinimą ir išlikimą. 

Visuomenėje: Dinamikos reiškėjo inertingame fone dalia. 


Prof. Kazys Pakštas yra vienas lietuvių tautos dvasinių 
vadų nepriklausomybę atgavusioje Lietuvoje — taip kaip 
ankstesniame tautinio susipratimo laikotarpyje buvo Basana- 
vičius, Kudirka, Jakštas, Vaižgantas... ypačiai Vaižgantas. 
Pakšto šešiasdešimties metų sukakties proga ima noras 
pažvelgti ne į jo gyvenimo eigą ir ne į jo mokslinius veikalus 
bei akademinį darbą, bet kaip tik į jo visuomeninį vaidmenį 
tautoje — su kokiomis idėjomis jis atėjo į tautą ir kaip jos 
buvo tautoje prisiimtos. 

Visuomenės ir jos dvasinių vadų santykiuose pažįstami 
du kraštutiniai tipai. Vienas — dėl savo dvasinio augimo 

pakyla aukščiau visuomenės vidutiniškumo, grįžta paskui į 
visuomenę ir ima jai vadovauti, o visuomenė juo seka. Ant- 
ras — savo dvasinio augimo metu visuomenės viduti- 
niškumą pralenkia toli, visa galva, ir grįžta su didžiais 
sumanymais bei idėjomis. Visuomenė klauso jo, stebisi, 
didžiuojasi, kad ji išaugino tokį žmogų, bet jo idėjų toli gražu 
nevykdo savo darbais. Išklauso, bet nepaklauso. Antrasis 
asmuo yra lyg stiprus magnetas, kuris stovi per aukštai nuo 
visuomenės, kuris pajėgia patraukti jos žvilgsnį, bet nepajėgia 
patraukti jos visos masės į viršų. Ir tada liekasi tokioje visuo- 
menėje dvasinis vadas šaukliu tyruose. 

Į katrą artėja Pakštas? 

Pakštas vadina save Vaižganto Pragiedrulių Napaliu, 
kuris išsiskiria iš kitų vaikų tuo, kad ieško ko nauja, 
išradinėja, pralenkdamas visą kitą jaunimą. Vaižgantas į 
pavadino visuomenės mechaniku. Pakštas kilęs nuo to paties 
Vaižganto Pragiedrulių gamtovaizdžio Alaušo ežero ir Šven- 
tosios. Jis gavo savo charakteriui tai, ką aukštaitis turi aukš- 
taitiškiausio: spontanišką, intuityvinį pažinimą, nujautimą, 
kuris pralenkia protinį pažinimą; didelį sugebėjimą įsivaiz- 
duoti — ypatybę labai reikalingą mokslinei, meninei ir visuo- 
meninei kūrybai. Jis paveldėjo jausminį ir dinaminį reagavimo 
būdą, kuris neleidžia pro dalykus abejingai praeiti, juos ramiai 
šaltai priimti ir vertinti kaip svetimus. Jis paveldėjo išraiškai 
matymą ir kalbėjimą vaizdais, šūkiais, sentencijomis. Norint 
Pakšto dvasios „metmenis“ suprasti, tikrai praverstų skaityti 
Pragiedrulius, arba ir lyginti jį su Vaižgantu. 

Pakšto studijos ir gyvenimo stambioji patirtis, kuri davė 
charakteriui „ataudus“, praėjo Amerikoje, paskui Švei- 
carijoje ir vėl Amerikoje (1914—25). Amerika buvo ta šalis, 
kur akademinių studijų pobūdis negalėjo Pakšto charakterio 
metmenų nustelbti, iškreipti. Čia jo dvasinis pažinimas buvo 
gilinamas ne tiek loginio protavimo pratybomis, kiek 
gyvenimo pavyzdžiais, jo stebėjimu, jo statistikom, žodžiu — 

empyrine medžiaga, studijuojant sociologiją Fordhamo uni- 
versitete (jį baigė 1918) Papildomosios ekonomikos bei 
geografijos studijos Friburge, Šveicarijoje, kurias baigė 
daktaro laipsniu (1923), nenubloškė jo į intelektualizmą. Prie 
empyrinio pažinimo Pakštas išsilaikė ir paskui visą gyvenimą, 
stengdamasis pamatyti savo akim, surinkti statistines žinias 
pirmiau, nei apie tuos dalykus tars savo žodį. Iš čia jo gau- 
sios kelionės, kurios priklauso prie jo mokslinio pažinimo 
metodo. Šituo būdu studijos Pakšto išsineštas galias pa- 
gilino, paaštrino — metmenims davė ataudus, kurie labiau 
pirmuosius pagrindė, įprasmino, argumentavo pirmųjų spren- 
dimus. 

Pakštas sykiu su St. Šalkauskiu studijavo Šveicarijoje, 
kurį laiką gyveno vienam kambary; ten juokais jis svajojęs, 
kad galėtų Šalkauskiui atiduoti dalį savo fizinės sveikatos, o 
iš jo gauti mažutę dalelę šalkauskinio intelekto. Tai tik iliust- 
ruoja, kad du draugai buvo skirtingo dvasinio pagrindo, skir- 
tingo auklėjimo paveikti, nors abudu buvo to paties 
idealizmo, svajojo bendrai apie tuos pačius dalykus ir ugdė 
tas pačias idėjas. Dėl to aname laikotarpyje tas pačias idėjas 
juodu skirtingai suvokė, skirtingai reiškė, skirtingais argu- 
mentais tas pačias išvadas grindė. 

Savo idėjomis Pakštas arčiau prie Šalkauskio, bet savo 
dvasine struktūra arčiau Vaižganto. 

Pakštas ir Šalkauskis, studentai, drauge svajojo — „Ir 
nupinsime iš brangios tėvynės gyvą dainelę ir padarysime iš 
jos pasigėrėjimą amžiams“, t.y. svajojo padaryti Lietuvą 
tokią, kuri savo gyvenimu ir kūryba virstų pasigrožėjimu 
kitoms tautoms. 

Kaip konkrečiai tą siekimą Pakštas suprato, pirmusyk 
Lietuvos visuomenei jis išdėstė 1922 Romuvos žurnalo 2 nr. 
straipsny „Baltijos pajūris — būsimasis civilizacijos centras“. 
Kaip aukštaičio Vaižganto pirmuose „Aukštaičių 
vaizdeliuose“ randam Vaižgantą su visomis jo idėjų ir 

beletristinių formų užuomazgomis, taip šiame aukštaičio 
Pakšto straipsny randam pagrindines jo visuomenines 
koncepcijas, kurias kitais savo veikalais gilins, plės, naujai 
argumentuos, bet jų iš esmės nekeis. Atsižvelgiant į tą 
ankstyvą Lietuvos valstybinio gyvenimo periodą, kada 
akademinio galvojimo židiniai dar tik tik pradėjo kurtis, šitas 
Pakšto ankstyvasis raštas yra net įdomiau pažinti nei jo 
paskesnieji. 

Aname straipsny randam tokias Pakšto koncepcijas ir 
praktines sugestijas tautai: 

Veidu į jūrą: 

... didžiausi civilizacijos židiniai susikuria ne tiek 
sausumos gilumoje, kiek pajūriuose... Baltijos rytų 
pakraščiai jau nuo kelių šimtmečių priklauso daugiau 
Vakarų negu Rytų civilizacijai. Maža tenka abejoti, kad 
ir tolimesnis Baltijos hinterlandas, rusai ir gudai, laikui 
bėgant vis labiau pasiduos Vakarų įtakai ir įgys akty- 
vumo žymių. Tada Baltija, kaip dabar Šiaurės jūrės, 
virs dideliu aukštos civilizacijos centru su milžiniška ir 
galbūt labai produktinga periferija rytuose (59 p.). 


Iš tos prielaidos ir pramatymo išeidamas, autorius ir 
skelbė paskiau šūkį: veidu į jūrą. Šūkis buvo skirtas perdirbti 
lietuvių tautos tradiciniam nusistatymui — į rytus, kur žudėsi 
didieji kunigaikščiai, o ir paskesnieji tautinio atgimimo 
romantikai svajojo apie ekspansiją rytuose už Lietuvos. Iš tos 
prielaidos išeidamas, Pakštas siūlys paskiau praktines 
išvadas — kurti Lietuvos prekybinį laivyną, o gal net ir 
sostinę perkelti prie jūros į Klaipėdą. 


Kultūros laikrodį šimtą metų pirmyn: 


Aukščiau nurodėme, kad jau artinasi ir Baltijos 
rytų pajūrio eilė sukurti didelius aukštesnės civilizacijos 
židinius, ir kad tie židiniai, mažų tautų sukurti, bus 

išstatyti į rimtą pavojų netekti savo individualybės 
didžiųjų kaimynų naudai. Labai svarbu, kad mūsų tauta 
sąmoningai ir nuosaikiau pasiruoštų sutikti savo didy- 
bės amžių, kad tasai netaptų jos puolimo ir moralinio 
skurdo amžiumi. . 

Ramioje civilizacijų kovoje išlieka gyva ir sveika ta 
tauta, kurios visuomeninė organizacija yra tampresnė, 
kurios ūkis atsparesnis, kuri niekuomet nestinga 
aukštų idealų ir gilaus sąmoningumo. Juo didesnė bus 
mūsų kultūrinė galybė, juo mažesnis bus pavojus iš 
svetur. 

Vienas tų veiksnių, kuris labiausiai pakelia visuo- 
menės organizaciją ir darbo našumą, yra mokslas... 
Lietuva labai toli yra atsilikusi nuo savo Baltijos pajūrio 
kaimynų... Ir Lietuvai privalu padaryti rimtas žygis, kad 
pasigamintų lygią inteligentų proporciją... Mūsų mažas 
skaičius ir nesaugi geografinė padėtis spiria mus 
paremti savo nepriklausomybę didesniu mokslingumu 
ir pasigaminti inteligentinių pajėgų ne vien namų reika- 
lams, bet šiek tiek ir — „eksportui“. 


Taigi kultūrinį veikimą tinkamai suprasti, paruošti jam 


planą ir jį vykdyti sudinamintai, padidintu tempu — yra 
pagrindinė tų žodžių sugestija. Jai supopuliarinti ir tautos 
jėgoms propagandiškai pagauti žymiai vėliau (1935, kada 
buvo išrinktas Ateitininkų federacijos vadu), Pakštas metė 
populiarųjį šūkį: Pasukime Lietuvos kultūrinio gyvenimo 
laikrodį šimtą metų pirmyn! 

Prancūzų-anglų link: 

Privengiant didžiųjų kaimynų, mums visai pakeliui 
jeiti į artimesnius kultūrinius santykius su mažaisiais, 
gyvenančiais abiejuose Baltijos krantuose. Iš didžiųjų 
tautų, Baltijos pajūry labiausiai pageidautina anglų, pran- 
cūzų įtaka. Sudėję prancūzo ir anglo gerąsias ypatybes, 


savo butą. Tėvas niekina daktarų mokslą, pats vis geriau 
išmanantis dedas“ (1909.12.13). 

Morta jaučia skirtumą tarp savosios kartos ir tėvų 
kartos kaip tik labiausiai socialinėse pažiūrose. Iš jos laiškų 
matyti, kaip tie senieji Zauniai, kurie rodės toki pažangūs ir 
veiksmingi, su senatve nuo pažangos atsilieka ir tenkinasi 
esama padėtim — kam viso to reikia. ,,„Marė tokiame atsi- 
tikime daugiausia kenčia, ji negali matyti neteisybės, bet ne 
visuomet įstengia apveikti kitų godumą. Tėvas ir mama, kad 
palengvintų sąžinę, mielai pasako, kad „gerai, ko lenda“... O 
tamsumas, tamsumas baisus! Ilgai kalbėti reik, kol juos 
išjudini. Išjudinus neilgai ištesėti gal bundant, tuojau vėl miega 
senu savo miegu. Ir mes tokie būsime, jeigu neisim drauge su 
gadyne, jeigu nesėsim pasėlio jauni būdami. Kol jaunas, o 
broli, sėk pasėlio grūdą ir dirvos neapleiski;...“ ir su kartumu 
vėl grįžta prie tėvų idealų — kad tik „„pasiliktų kelios markės 
delmone“. Esą „jie nieko nebežino nuo idealų (ir pirma jų 
mažai žinojo), jiems gardaus valgio šaukštas ir trupinis aukso 
tai visas išganymas. Aš ant nelaimės ne visada moku (rečiau- 
siai temoku) išaiškinti mano žingsnius taip, kad jie juos 
suprastų. Tankiai taip neišpasakytai pasunksta man ta 
daugybė paikystės aplink mane. Ar išturėsiu iki galui? Turbūt 
tikrai išturėsiu. Kad tu bent kartą čionai pamatyti galėtai!“ 
Nebe to, kad netektų nusivilti tais Mortos užtartaisiais, kurie 
jai nė dėkingumo nerodė. 

O betgi Morta tiem jau „nebepažangiem“ tėvam tenori 
rodyti meilės, padaryti malonumo ir rašo Mikolainiui: Jeigu 
kuomet gali, rašyk tu senukam porą žodžių... Jie tavęs atsi- 
mena. Tėvas tavo albumą nuo N.J., kur tik gali, parodo. 
Nebūtai tu jiem taip simpatiškas, jeigu jie suprastų, kad ir tu 
su jų nuomonėms ar nenuomonėms sutikti negali. Nors taip 
baisiai juos nevargintum, kaip per mane jiems tenka vargti, 
bet visgi — visi juk geri, kurie nėra čia, kurie tik retai kada 
tesilanko. Jeigu aš savo gerovę tik mislyje turėčiau, tai čia 

nesėdėčiau. Veik jie tą supranta, veik nesupranta, nelaimingi 
jie žmonės — jie savo atgyveno, jaunųjų dabar ateitis. Žinau 
gerai, kad pasibaigus visoms permainoms namie, jie džiau- 
giasi ir visai užmiršo, kad visoms savo syloms prieš tai sten- 
gėsi ir kovojo, trukdė“. 

Tėvo namų sveika sėkla, auginta Mikolainio įtakoje, mai- 
tinta Kudirkos varpininkų idėjom, yra ta Morta Zauniūtė prie 
Nemuno — pažangios lietuvybės švyturys, kai kieno ir pikt- 
naudotas. 


Mano namai — dainos namai, nes... 


Mortos globojamas mokėsi Dovas Tilžės gimnazijoje, bet 
ir Mikolainio apsilankymų bei pasikalbėjimų negalėjo užmiršti 
Dovas, jau studentas būdamas. 

„Tavo laiszkuos tu tankiai klausi — rašo studentas 
Dovas Zaunius P. Mikolainiui iš Miuncheno 1912 vasario 26, 
— kiek lietuviszku dainu kas mokam. Ant to teip labai 
nežinau atsiliepti. Mokam visi daug. Bet, turbūt, asz, ir neno- 
rint pasigirt, daugiausia. Ir dainuojama pas mus gana tankiai. 
Per tėvo, per motinos gimtinę ar sziaip kokiai linksmai progai 
atsitikus“. 

O ir paskiau jau 1933, pranešdamas Mikolainiui apie jo 
pristatymą Gedimino ordinui, Zaunius prisimena Mikolainio 
rolę savo paties jaunystėje: 

„Juk tamsta buvai tas asmuo, kuris pirmas rūpinaisi 
mane išmokyti skaityti ir rašyti Rokaičiuose turbūt prieš 
kokius 35 metus. Atsimenu tamstos man dovanotas pirmą- 
sias mano knygeles, elementorius ir ypatingai atsimenu, kad 
iš tamstos esu gavęs pirmąjį savo amžiuje laišką, rašytą iš 
tolimos Amerikos į Rokaičius, rašytą man tuomet nesu- 
prantamu būdu — mašinėle. Ir tąjį laišką aš ir dabar gana 
gerai atsimenu, nes jis buvo toks, kad jo reikalavimų išpildyti 
negalima; mat Tamsta rašei, kad praneščiau, kiek ir kurias 

lietuviškas daineles moku aš ir moka kiekvienas iš mano 
brolių seserų. Taigi ir dabar į tą klausimą turbūt atsakyt 
nemokėsiu, tik gal tiek, kad turbūt aš, jauniausias, jų 
daugiausia ir mokėjau ir gal dabar tebemoku, nes mano 
namai tai dainos namai, mano Žmona — dainininkė“ (1933 
gegužės 30). 

Toki praeities faktai, kurie kai ką paaiškina. Paaiškina, iš 
kokių versmių tekėjo lietuviškos gyvybės srovė, kaip ji nuo- 
stabiai pasuko pro Rokaičius, kaip plovė, šildė, gaivino 
Rokaičiuose Zaunių šeimą, padėjo nenuskęsti vokiškos 
dvasios potvynyje ir virsti kitiem lietuviškos dvasios 
švyturiais aname Nemuno krašte. 

Patriotų varpininkų, laisvos Lietuvos šauklių veikla susi- 
laukė gerų vaisių, nes jų sėkla buvo pakliuvusi į sveiką Rokai- 
čių Zaunių dirvą. 

Rokaičiuose šiandien Zaunių palikuonių nebėr. Marė ir 
Ermonas buvo išrauti iš ūkio ir perkelti į kacetą. Su atūžian- 
čia bolševikų banga iš kaceto išėjo. Bet Marė, nepasiekusi 
tėviškės, mirė. Ermonas patraukė į Lietuvą duonos ieškoti. 
Ar pasiekė, ar ką rado, niekas apie jį nežino. Daktarė Gustė 
iš Klaipėdos atsidūrė Karaliaučiuje. Ir bolševikam užėmus, ji 
buvo viena iš dviejų ten esančių gydytojų. Bet neilgai bepa- 
tvėrė — ten ir mirė. O Morta? Morta nebuvo pakliuvusi į 
kacetą, bet naujų sąlygų ji nebepakėlė — mirė kažkur Ryt- 
prūsiuose 1945. Netai ir Dovo Zauniaus sūnus dingo rytų 
fronte be žinios. 

Rokaičiai beliko tik atsiminimuose, kurie betgi sako, kad 
ten reiškusis istorija tęsiasi: davusi vieną epizodą Rokai- 
čiuose, naujus epizodus kuria naujose vietose, su naujais 
veikėjais ir naujose dekoracijose. Epizodų veiksmas betgi tas 
pats: tos pačios tautinės gyvybės išlikimas kitokios kultūros 
aplinkoje, kitokių sąlygų agresijoje. Ir jos išlikimas bei pasi- 
reiškimas priklauso nuo tokių pat tautinės dvasios versmių, 
pirmiausia — nuo šeimos tvirtybės. 

KAZYS PAKŠTAS 


DINAMIŠKASIS ASMUO MŪSŲ 
VISUOMENĖJE 


Prof. K. Pakšto 60 m. sukaktis 


Asmuo: Pakštas tarp Šalkauskio ir Vaižganto. 

Idėjos: Pirmasis Pakšto visuomeninių idėjų spektras. Jų 
praplėtimas projektu tarpusavio taikai valstybės viduje. Jų 
praplėtimas okupacijos nelaimei sutikti. Jų išsiplėtojimas kovai už 
išlaisvinimą ir išlikimą. 

Visuomenėje: Dinamikos reiškėjo inertingame fone dalia. 


Prof. Kazys Pakštas yra vienas lietuvių tautos dvasinių 
vadų nepriklausomybę atgavusioje Lietuvoje — taip kaip 
ankstesniame tautinio susipratimo laikotarpyje buvo Basana- 
vičius, Kudirka, Jakštas, Vaižgantas... ypačiai Vaižgantas. 
Pakšto šešiasdešimties metų sukakties proga ima noras 
pažvelgti ne į jo gyvenimo eigą ir ne į jo mokslinius veikalus 
bei akademinį darbą, bet kaip tik į jo visuomeninį vaidmenį 
tautoje — su kokiomis idėjomis jis atėjo į tautą ir kaip jos 
buvo tautoje prisiimtos. 

Visuomenės ir jos dvasinių vadų santykiuose pažįstami 
du kraštutiniai tipai. Vienas — dėl savo dvasinio augimo 

pakyla aukščiau visuomenės vidutiniškumo, grįžta paskui į 
visuomenę ir ima jai vadovauti, o visuomenė juo seka. Ant- 
ras — savo dvasinio augimo metu visuomenės viduti- 
niškumą pralenkia toli, visa galva, ir grįžta su didžiais 
sumanymais bei idėjomis. Visuomenė klauso jo, stebisi, 
didžiuojasi, kad ji išaugino tokį žmogų, bet jo idėjų toli gražu 
nevykdo savo darbais. Išklauso, bet nepaklauso. Antrasis 
asmuo yra lyg stiprus magnetas, kuris stovi per aukštai nuo 
visuomenės, kuris pajėgia patraukti jos žviląsnį, bet nepajėgia 
patraukti jos visos masės į viršų. Ir tada liekasi tokioje visuo- 
menėje dvasinis vadas šaukliu tyruose. 

Į katrą artėja Pakštas? 

Pakštas vadina save Vaižganto Pragiedrulių Napaliu, 
kuris išsiskiria iš kitų vaikų tuo, kad ieško ko nauja, 
išradinėja, pralenkdamas visą kitą jaunimą. Vaižgantas jį 
pavadino visuomenės mechaniku. Pakštas kilęs nuo to paties 
Vaižganto Pragiedrulių gamtovaizdžio Alaušo ežero ir Šven- 
tosios. Jis gavo savo charakteriui tai, ką aukštaitis turi aukš- 
taitiškiausio: spontanišką, intuityvinį pažinimą, nujautimą, 
kuris pralenkia protinį pažinimą; didelį sugebėjimą įsivaiz- 
duoti — ypatybę labai reikalingą mokslinei, meninei ir visuo- 
meninei kūrybai. Jis paveldėjo jausminį ir dinaminį reagavimo 
būdą, kuris neleidžia pro dalykus abejingai praeiti, juos ramiai 
šaltai priimti ir vertinti kaip svetimus. Jis paveldėjo išraiškai 
matymą ir kalbėjimą vaizdais, šūkiais, sentencijomis. Norint 
Pakšto dvasios ,„metmenis“ suprasti, tikrai praverstų skaityti 
Pragiedrulius, arba ir lyginti jį su Vaižgantu. 

Pakšto studijos ir gyvenimo stambioji patirtis, kuri davė 
charakteriui „ataudus“, praėjo Amerikoje, paskui Švei- 
carijoje ir vėl Amerikoje (1914—25). Amerika buvo ta šalis, 
kur akademinių studijų pobūdis negalėjo Pakšto charakterio 
metmenų nustelbti, iškreipti. Čia jo dvasinis pažinimas buvo 
gilinamas ne tiek loginio protavimo pratybomis, kiek 
gyvenimo pavyzdžiais, jo stebėjimu, jo statistikom, žodžiu — 

empyrine medžiaga, studijuojant sociologiją Fordhamo uni- 
versitete (jį baigė 1918) Papildomosios ekonomikos bei 
geografijos studijos Friburge, Šveicarijoje, kurias baigė 
daktaro laipsniu (1923), nenubloškė jo į intelektualizmą. Prie 
empyrinio pažinimo Pakštas išsilaikė ir paskui visą gyvenimą, 
stengdamasis pamatyti savo akim, surinkti statistines žinias 
pirmiau, nei apie tuos dalykus tars savo žodį. Iš čia jo gau- 
sios kelionės, kurios priklauso prie jo mokslinio pažinimo 
metodo. Šituo būdu studijos Pakšto išsineštas galias pa- 
gilino, paaštrino — metmenims davė ataudus, kurie labiau 
pirmuosius pagrindė, įprasmino, argumentavo pirmųjų spren- 
dimus. 

Pakštas sykiu su St. Šalkauskiu studijavo Šveicarijoje, 
kurį laiką gyveno vienam kambary; ten juokais jis svajojęs, 
kad galėtų Šalkauskiui atiduoti dalį savo fizinės sveikatos, o 
iš jo gauti mažutę dalelę šalkauskinio intelekto. Tai tik iliust- 
ruoja, kad du draugai buvo skirtingo dvasinio pagrindo, skir- 
tingo auklėjimo paveikti, nors abudu buvo to paties 
idealizmo, svajojo bendrai apie tuos pačius dalykus ir ugdė 
tas pačias idėjas. Dėl to aname laikotarpyje tas pačias idėjas 
juodu skirtingai suvokė, skirtingai reiškė, skirtingais argu- 
mentais tas pačias išvadas grindė. 

Savo idėjomis Pakštas arčiau prie Šalkauskio, bet savo 
dvasine struktūra arčiau Vaižganto. 

Pakštas ir Šalkauskis, studentai, drauge svajojo — „Ir 
nupinsime iš brangios tėvynės gyvą dainelę ir padarysime iš 
jos pasigėrėjimą amžiams“, t.y. svajojo padaryti Lietuvą 
tokią, kuri savo gyvenimu ir kūryba virstų pasigrožėjimu 
kitoms tautoms. 

Kaip konkrečiai tą siekimą Pakštas suprato, pirmusyk 
Lietuvos visuomenei jis išdėstė 1922 Romuvos žurnalo 2 nr. 
straipsny „Baltijos pajūris — būsimasis civilizacijos centras“. 
Kaip  aukštaičio Vaižganto pirmuose  ,,„Aukštaičių 
vaizdeliuose“ randam Vaižgantą su visomis jo idėjų ir 

beletristinių formų užuomazgomis, taip šiame aukštaičio 
Pakšto straipsny randam pagrindines jo visuomenines 
koncepcijas, kurias kitais savo veikalais gilins, plės, naujai 
argumentuos, bet jų iš esmės nekeis. Atsižvelgiant į tą 
ankstyvą Lietuvos valstybinio gyvenimo periodą, kada 
akademinio galvojimo židiniai dar tik tik pradėjo kurtis, šitas 
Pakšto ankstyvasis raštas yra net įdomiau pažinti nei jo 
paskesnieji. 

Aname straipsny randam tokias Pakšto koncepcijas ir 
praktines sugestijas tautai: 

Veidu į jūrą: 

... didžiausi civilizacijos židiniai susikuria ne tiek 
sausumos gilumoje, kiek pajūriuose... Baltijos rytų 
pakraščiai jau nuo kelių šimtmečių priklauso daugiau 
Vakarų negu Rytų civilizacijai. Maža tenka abejoti, kad 
ir tolimesnis Baltijos hinterlandas, rusai ir gudai, laikui 
bėgant vis labiau pasiduos Vakarų įtakai ir įgys akty- 
vumo žymių. Tada Baltija, kaip dabar Šiaurės jūrės, 
virs dideliu aukštos civilizacijos centru su milžiniška ir 
galbūt labai produktinga periferija rytuose (59 p.). 


Iš tos prielaidos ir pramatymo išeidamas, autorius ir 
skelbė paskiau šūkį: veidu į jūrą. Šūkis buvo skirtas perdirbti 
lietuvių tautos tradiciniam nusistatymui — į rytus, kur žudėsi 
didieji kunigaikščiai, o ir paskesnieji tautinio atgimimo 
romantikai svajojo apie ekspansiją rytuose už Lietuvos. Iš tos 
prielaidos išeidamas, Pakštas siūlys paskiau praktines 
išvadas — kurti Lietuvos prekybinį laivyną, o gal net ir 
sostinę perkelti prie jūros į Klaipėdą. 


Kultūros laikrodį šimtą metų pirmyn: 


Aukščiau nurodėme, kad jau artinasi ir Baltijos 
rytų pajūrio eilė sukurti didelius aukštesnės civilizacijos 
židinius, ir kad tie židiniai, mažų tautų sukurti, bus 

išstatyti į rimtą pavojų netekti savo individualybės 
didžiųjų kaimynų naudai. Labai svarbu, kad mūsų tauta 
sąmoningai ir nuosaikiau pasiruoštų sutikti savo didy- 
bės amžių, kad tasai netaptų jos puolimo ir moralinio 
skurdo amžiumi. . 

Ramioje civilizacijų kovoje išlieka gyva ir sveika ta 
tauta, kurios visuomeninė organizacija yra tampresnė, 
kurios ūkis atsparesnis, kuri niekuomet nestinga 
aukštų idealų ir gilaus sąmoningumo. Juo didesnė bus 
mūsų kultūrinė galybė, juo mažesnis bus pavojus iš 
svetur. 

Vienas tų veiksnių, kuris labiausiai pakelia visuo- 
menės organizaciją ir darbo našumą, yra mokslas... 
Lietuva labai toli yra atsilikusi nuo savo Baltijos pajūrio 
kaimynų... Ir Lietuvai privalu padaryti rimtas žygis, kad 
pasigamintų lygią inteligentų proporciją... Mūsų mažas 
skaičius ir nesaugi geografinė padėtis spiria mus 
paremti savo nepriklausomybę didesniu mokslingumu 
ir pasigaminti inteligentinių pajėgų ne vien namų reika- 
lams, bet šiek tiek ir — „eksportui“. 


Taigi kultūrinį veikimą tinkamai suprasti, paruošti jam 


planą ir jį vykdyti sudinamintai, padidintu tempu — yra 
pagrindinė tų žodžių sugestija. Jai supopuliarinti ir tautos 
jėgoms propagandiškai pagauti žymiai vėliau (1935, kada 
buvo išrinktas Ateitininkų federacijos vadu), Pakštas metė 
populiarųjį šūkį: Pasukime Lietuvos kultūrinio gyvenimo 
laikrodį šimtą metų pirmyn! 

Prancūzų-anglų link: 

Privengiant didžiųjų kaimynų, mums visai pakeliui 
įeiti į artimesnius kultūrinius santykius su mažaisiais, 
gyvenančiais abiejuose Baltijos krantuose. Iš didžiųjų 
tautų, Baltijos pajūry labiausiai pageidautina anglų, pran- 
cūzų įtaka. Sudėję prancūzo ir anglo gerąsias ypatybes, 


gautume simpatingiausią žmogaus tipą. Prancūzų atvi- 
rumas, grožio nujautimas, kalbos gražumas, idėjos aiš- 
kumas ir tikslumas sudėti su analų darbštumu, geležine 
energija, nenuilstama ištverme ir galinga valia galėtų labai 
pakelti mūsų tautinės civilizacijos ypatybes, atsvertų 
artimų vokiečių ir slavų pavojingą įtaką ir tuo pagelbėtų 
sustiprėti tautinei mūsų civilizacijai ir valstybinei 
nepriklausomybei (64 p.). 


Už planingą emigraciją: 


Jeigu jau viena tautos dalis, aplinkybės spiriama, 
turi emigruoti į svetimas šalis, tai tautai svarbu daboti, 
kad jos emigracija būtų maža, bet inteligentinga (65 p.). 


Prie šios problemos Pakštas vėl ir vėl grįždavo, ją pra- 
plėsdamas naujais siūlymais: neduoti emigracinės žaliavos, 
bet duoti kvalifikuotus specialistus; organizuoti planingą 
kolonizaciją, kur išsilaikytų lietuviškos kultūros židiniai kaip 
prancūzų GCuebec'e; kolonizacijai ieškoti mažai civilizacijos 
paliestų vietų ir patiem jas sucivilizuoti.. ėjo konkretūs 
projektai... 

Moralinio budrumo šauksmas: 


Moralinis tautos stiprėjimas tėra galima vien tada, 
kai tautos diduma, ypač jos vadai veikdo savo gyvenimą 
religiniais principais ir praktika. Materializmas ir religinė 
apatija — senatvės ir sudribimo žymės. Gyvas tautos 
tikėjimas — jos jaunatvės ir sveikatos ženklas. 
Budėkime, kad jo neprarastume. 


Tai buvo Pakšto pirmasis sistemingas prisistatymas 
Lietuvos visuomenei su savo idėjomis. Paskesniuose visuo- 
meniniuose raštuose jis plėtė savo idėjas, parinkdamas aktu- 
alius visuomeninio gyvenimo momentus. Taip jis buvo 
aktyvus Lietuvos rytų sienų problemoje, ypačiai ieškodamas 

išeičių dėl Vilniaus valdymo, kurios įgalintų Lietuvos ir Len- 
kijos sugyvenimą. Paskiau jis su tokiu pat atsidėjimu pasi- 
suko Vakarų sienų link. Anksčiausiai ir giliausiai jis sustojo 
paties vidaus gyvenimo klausimais, ties „visuomenės taika“. 
Romuvos straipsnyje tebuvo pastebėjęs: ,,„Jeigu lietuvių 
šviesuomenė rimtai panorėtų įgyti daugiau tikro tautinio 
susipratimo, doro ir kultūringo patriotizmo, tai partiniai 
barniai virstų draugiškais pasikalbėjimais, nuomonių pasi- 
keitimu; toks patriotizmas augintų išvidinę tautos galybę ir 
visų politinių srovių tautinį solidarumą, taip pageidaujamą 
mažai valstybei“ (64 p.). 

Pakštas čia pataikė į pačią šaknį, nes niekur tiek 
demagogijos neparodoma, kaip tarp vadinamųjų 
pusinteligenčių. Tačiau kai tuos žodžius rašė, Lietuvos visuo- 
menę dar mažai tepažino. Tik 1925 prof. P. Būčys pakvietė jį 
iš Amerikos į Kauno universitetą. Tada demokratijos aistrin- 
goje kovoje jis pamatė, kaip tie partinio žmogaus santykiai su 
kitu partiniu išėję iš krantų ir gresia tiek Žmogaus teisėms, 
tiek valstybės pažangai. Tebesvajodamas apie „dainelę — 
pasigėrėjimą amžiams“, jis ieškojo būdų, kaip žmogaus 
laisves ir teises valstybėje geriausia realizuoti ir sykiu tautos 
tarpusavio taiką laimėti, 1926 Židinyje straipsny „Kultūrinės 
autonomijos problema“ tuos ano meto tarpgrupinius santykius 
taip apibūdino: 


Rimtiesnieji patriotai šiandien, rodos, jau pradeda 
suprasti, koks didelis pavojus gresia mūsų tautai dėl 
aštrių tarpusavio rietenų ir smulkaus susiskaldymo į 
fanatiškas grupes. Aštriai kovojama dėl politinių ir eko- 
nominių interesų, bet daug aštriau grumiamasi, kai susi- 
duria atskirų grupių priešingos pasaulėžiūros. Pikčiau- 
sios rietenos Lietuvos seimuose kildavo ne žemės 
reformą svarstant, bet mokyklų reikalą palietus. Baž- 
nyčios, mokyklos ir kitos pasaulėžiūrai artimos įstaigos 

labiau mus suskaldo nei muitų klausimas ar socialinės 
apsaugos įstatymai. Vaizdžiau tariant: Lietuvos pilie- 
čiams sunkiau susitarti dėl rožančiaus kaip dėl bulvių ar 
rauginto pieno. 

Jau daugelis supranta, kad didžiausias lietuvių ne- 
santaikos šaltinis — tai pasaulėžiūra. Tačiau retai kas 
rimtai pagalvojo, kaip šį reikalą sutvarkius, išmintingais 
įstatymais sureguliavus, kad jis nebekliudytų tautai 
glaudžiau susitarti bent pačiais bendraisiais politiniais 
bei ekonominiais klausimais. Inercija, stoka gerų pavyz- 
džių pas mūsų artimuosius kaimynus ir aklas prisiriši- 
mas prie nusistovėjusių tradicijų („taip mūsų tėvai 
gyveno“) dar ilgai trukdys mūsų valstybės vyrams susi- 
rasti praktišką išeitį iš dabartinių kivirčų dėl pasaulė- 
žiūros. 

Iš tokios padėties Pakštas siūlo receptą: 


Tauta daugiausia išloštų, jei kiekviena pasaulėžiū- 
ros grupė autonomingai dirbtų kultūros darbą, viena 
kitai nepavydėdama ir nekenkdama. Tuomet visos 
tautos dalys turėtų lygių progų augti, kelti tautos 
kultūrą ir jos didybę. Plati visų grupių kultūrinė auto- 
nomija duotų galimybės įrodyti kiekvienos pasaulėžiū- 
ros auklėjamąją ir dorovinę vertę ir sykiu iš politinio 
gyvenimo išimtų begalinių nesusipratimų objektą 
(pabraukimai Pakšto). 

Toliau autorius detalizuoja projektą ir iliustruoja jį 
COuebec pavyzdžiu. 

Pakšto kultūrinės autonomijos mintis buvo atremta į 
prof. P. Būčio knygelę Apie apšvietą, išleistą Amerikoje 
1917, kuri Lietuvoj buvo maža kam pažįstama. Tik prof. Šal- 
kauskis populiarino jos mintis savo studentų seminare. Pakš- 
tas, kitados sykiu su Šalkauskiu svajojęs, susilaukė ir pasta- 
rojo stiprios paramos kultūrinės autonomijos idėjai. 

Šalkauskis parašė studijėlę Racionali mokyklų organizacijos 
sistema (1927) ir švietimo įstatymo projektą. Stipriai tą idėją 
rėmė prof. P. Kuraitis per savo Tiesos kelią ir kiti mažo 
būrelio vienminčiai. Tačiau planas pasiliko aukštojo elito 
sferoje. Tarp tų, kurie vykdo valstybės politiką, nerado 
atgarsio. Politinės partijos jo neprisiėmė ir nepadarė 
pastangų paversti jį gyvenimu. Pakštas sakos, kad kr. dem. 
konferencija 1927 kultūrinės autonomijos principus priėmė, 
bet kovos už tą idėją nebuvo. Naujai akademinei kartai 
subrendus, kultūrinės autonomijos planas su kitomis vals- 
tybinėmis reformomis buvo remiamas jau gausesnio są- 
jūdžio, kuris 1936 paskelbė savo deklaraciją „Į organiškos 
valstybės kūrybą“. (Ten šalia paties Pakšto pavardės pasi- 
rašė dar J. Ambrazevičius, P. Dielininkaitis, J. Grinius, Z. 
Ivinskis, J. Keliuotis, A. Maceina, Ig. Malinauskas, P. Mant- 
vydas, Č. Pakuckas, J. Pankauskas, A. Salys, Ig. Skrups- 
kelis, A. Vaičiulaitis, B. Vitkus). 

Ano kolektyvo žmonės, daugiausia susitelkę apie XX 
Amžių ir Židinį, 1936—39 turėjo tradiciją kas sekmadienis 
susirinkti pas K. Pakštą ar Ig. Skrupskelį. Prie kavos ar 
arbatos stiklo jie aptardavo dienos aktualijas. Ten buvo išau- 
gusi ir minėtoji deklaracija. Vieną sekmadienį 1938 žiemą 
prof. Pakštas, atsimenu, visam pasikalbėjime buvo labai 
tylus. Tik buvo jausti, kad jo mintyse yra kažkas kita. Prieš 
pašnekesį baigiant, jis staiga prašneko apie dalykus, kurie 
visus pribloškė. Jis kalbėjo apie Lietuvos geografinės padė- 
ties pavojingumą. Esą, tas pavojus artinasi labai smarkiai, ir 
Lietuva vargiai išvengs okupacijos. Jis grindė savo išvedžio- 
jimus sovietiniu ir naciniu dviejų bangų augimu, kurių susi- 
dūrimas artėja. Kalbėjo apie reikalą gelbėti kultūrines 
vertybes ir sudaryti sąlygas lietuviškai akcijai užsieniuose. 
Prisimenu, jis kalbėjo, kad Čiurlionio galerijos turtą ir se- 
nienas reiktų išvežti į Ameriką; pasiųsti rinktinių žmonių kad- 
rus, kurie galėtų pradėti veikti, kai tik nelaimė užgrius; iš- 

siųsti Amerikon 60 gabiausių studentų, pervesti į užsienį 
piniginius fondus... Jo pareiškimas buvo nelauktas. Nelauk- 
tas, nes visi buvome per daug nusiteikę žiūrėti į padėtį kaip į 
stabilią ir sienas pastovias. Terūpėjo tada tik tų sienų viduje 
permainos ir persitvarkymai. Kad tos sienos bus sumaigytos 
ir suardytos, buvo tuo metu staigi mintis. Pakštui, kuris jau 
aname 1922 metų straipsny žiūrėjo į padėtį kaip į tekančią 
srovę, galėjo atrodyti, kad jau susitvenkė vandenys, kurie 
grasina išeiti iš krantų ir mus užlieti... Buvo sutarta po to 
pasikalbėjimo daryti žygių Švietimo ministerijoje. Pats Pakš- 
tas lankėsi dažnai Užsienio reikalų ministerijoje, Finansų. Bet 
rezultatas tebuvo tas, kokio buvo galima laukti — Pakštas 
buvo įspėtas, kad jo siūlymai darys paniką, ir 1939 teišvyko į 
užsienius pats vienas, negaudamas net leidimo pasiimti tuos 
kelis tūkstančius dolerių už savo parduodamą ūkelį. Taigi jis 
buvo pirmasis to meto DP, t.y. politinis emigrantas 
unikumas. Mes palikom ir laukėm, nieko nesiimdami. Tik 
pergyvenę vieną ir antrą okupaciją, trečiosios nelaukėm ir 
virtom tada DP mase. 

1946 teko atgaivinti su Pakštu ryšį laiškais. Juose 
Pakštas buvo didelis pesimistas dėl greito tremties galo. Jis 
matė mus tik mažą žaislą, pasipainiojusį po kojomis didžiųjų 
žaidime. Kritiškas tebėra jis ir šiandien. Nieko laukti iš 
didžiųjų negalima, jei patys nesam pakankamai pajėgūs. Išsi- 
laisvinimo bei išlikimo kelyje jam ir rodės pirmoji ir 
pagrindinė sąlyga — patiems virsti didesne pajėga. Kuo 
keliu? Tik mažiesiems einant išvien. Jau 1922 straipsny jis 
kalbėjo apie bendradarbiavimą tautų prie Baltijos jūros. 
Paskiau jį išplėtėjo to bendradarbiavimo konkrečiu projektu 
— Baltoskandijos konfederacija (1934). Baltijos tautos ir 
skandinavai jo projekte turėjo virsti Baltijos pajūrio moder- 
niosios civilizacijos lopšiu ir politiniu pajėgiu vienetu. 

Bet jo projektas pirmiausia nerado dėmesio kitoje 
Baltijos jūros pusėje. Ten matė, kad susirišti su rytinio 

Baltijos kranto tautomis bus rizika priartinti pavojų sau. O 
skandinavai nori būti „neutralūs“. 

Emigracijoje Pakštas prisidėjo prie tos pačios idėjos vyk- 
dymo kita linkme — rytinės vidurio Europos valstybių 
federacijos. Šis tautų kompleksas apimtų nuo 100 iki 160 
milijonų masę. Taigi būtų užtenkamai pajėgus būti buferiu 
tarp Rusijos ir Vokietijos. Palaikydamas savo senąją mintį, 
kad mums pavojingas yra didžiosios Vokietija ir Rusija, Pakš- 
tas stovi už telkimą mažesniųjų, kurie vienas kitam mažiau 
pavojingi. 

Šešiasdešimties metų sukaktis ir užklupo Pakštą šios 
koncepcijos propagandoje. 

Pakštas turi visus duomenis žmogaus, kuris ne tik idėjas 
gimdo, bet už jas moka kovoti ir vesti propagandą. Tai 
propagandai turi visas gerąsias kvalifikacijas: mokėjimą idėją 
pateikti pagaunamai, sugestyviai; turi sugebėjimą imponuoti 
idėja ir jos pagrindimu intelektualui savo plačia erudicija ir 
didele tolerancija svetimai idėjai: būdamas ateitininkas ir atei- 
tininkų Federacijos vadas, Pakštas mielai buvo priimamas ir 
kitokios ideologijos žmonių tarpe; jis mėgsta veikti individu- 
aliai, partizaniniu būdu, tačiau jis turi sugebėjimą įeiti į 
didesnius ar mažesnius kolektyvus ir juos padaryti savo 
idėjos nešėjais; (nors jis pats tuose kolektyvuose ir nesu- 
telpa). 

Taigi yra viskas, kas Pakštą turėtų padaryti visuomenės 
vadu ir jo idėjas visuomenės idėjomis. O tačiau taip tėra tik iš 
dalies. Nors jis pats visur populiarus, bet ar jo idėjos buvo 
priimtos? Ar buvo pasinaudota idėjomis, kurios turėjo sustip- 
rinti tautos pažangą, kultūrinį, ūkinį tempą? Ar buvo pri- 
imtos sugestijos, kuriomis turėjo būti realizuota visuomenėje 
tarpusavio taika? Ar buvo priimtas įspėjimas pasiruošti 
Lietuvos eventualiai okupacijai? Ar buvo jos bent 
svarstomos, diskutuojamos ir paskui jau daromas dėl jų 
sprendimas? Ar išdiskutuota pagaliau Pakšto paskutinė idėja 

— Lietuvos ateities susiejimas su Europos federacija? Užuot 
jas diskutavus, Lietuvoje dažnai išgirsdavai sprendimą, 
nukreiptą daugiau į asmenį: Pakštas fantastas. Šiuo terminu 
jis nukvalifikuojamas kartais net ir čia, tremtyje. Kai reikėjo 
laisvinimo darbą stiprinti Europoje naujais žmonėmis, teko 
kalbinti Pakštą, ar jis sutiktų tam reikalui vykti į Europą. Po 
ilgesnio išsiaiškinimo dėl veikimo pobūdžio iš Pakšto buvo 
gautas principinis sutikimas. Kai buvo suinteresuotiems 
asmenims pranešta žinia apie laimėtą pozityvią pajėgą 
Lietuvos reikalu, buvo išgirstas tas pats atsakymas: 
negalima, jis — fantastas... 

Toksai atsakymas, man dabar ima rodytis, buvo ne 
vieno asmens atsakymas, bet tragiško mūsų tautos likimo 
atsakymas. Amžius engiama tauta išugdė savyje puikias 
svetimiesiems pasipriešinimo galias, išmoko užsidaryti savyje 
ir savim tenkintis. Bet ji atprato veržtis pirmyn, priimti 
pasaulį kaip medžiagą savo dvasiniam maistui, kritiškai 
atmesti, kas bloga, prisiimti, kas gera. Žemdirbio nelaki vaiz- 
duotė negalėjo priimti lakių drąsių minčių, be kurių 
neįmanoma gyvenimo pažanga. O ne vienam iš mūsų iš to 
socialinio lygmens kilusiam intelektualui, kurio psichologijoj 
glūdi noras apsidrausti įstaigoj vieta ir rūpintis joje išsilaikyti 
toliau, tokis dinamizmas bei jo reikalavimas iš kitų gali 
atrodyti biurokratinės rimties drumstimu ir dėl to iš principo 
nepageidaujamas. 

Kas be ydų ir be trūkumų. Kiekvienam jų į valias. Bet 
fantazijos galybė nėra trūkumas. Tai didelė dorybė, kurios 
mums taip trūksta. Ten, kur yra fantazijos, ten yra planų. 
Jau realistinio proto uždavinys tuos planus kritiškai vertinti ir 
atrinkti tai, kas šiomis sąlygomis reikštų tautai pareigą. 
Lietuvių visuomenėje nėra dar pusiausvyros tarp lakaus, 
kuriančio proto, fantazijos ir kritiškojo biurokratinio proto. 
Pastarasis persveria ir net per aitria savo kritika pakanda 
sveikuosius fantazijos diegus. 

Jei Pakštas kovojo su inercija, su konservatyvumu ir 
reikalavo sukti kultūrinio gyvenimo laikrodį pirmyn, tai anoji 
inertinė dvasia ir pastojo jo planams kelią savo smogian- 
čiuoju: fantastas. 

Kaip smulkmena inercijos ir pažangos kovoje aname 
praeities lietuviškame gyvenime iškyla atmintyje mažutis 
epizodas. Kai tautininkų valdymo metu buvo paskelbti prezi- 
dento rinkimai, teleidžiant statyti vieną kandidatą, kurį 
režimas skiria, per XX Amžių kolektyvo žmonės norėjo 
pareikšti simboliškai nesolidarizavimą su prezidento rinkimų 
antidemokratiška dvasia, stumiančia tautą į inerciją, ir iškėlė 
laikraštyje kaip antrą galimą kandidatą į prezidentus — prof. 
Kazį Pakštą, dinamikos, pažangos ir demokratijos simbolį. 
Žinoma, cenzoriaus plunksna tam ir buvo, kad šitas simbo- 
liškas gestas visuomenės nepasiektų ir toliau liktume nepla- 
ningoje inercijoje, iniciatyvos ir minties užgniaužime — ligi pat 
katastrofos... 

Kai turėjau progos būti viename pobūvyje Pakštui 
pagerbti, gausios ir nuoširdžios kalbos bei linkėjimai jubilia- 
tui mano pergyvenimuose pažadino jam užuojautą — kad 
vietoj jo svajotosios „gyvosios dainelės“, kuria grožėtųsi pa- 
saulis, Lietuva virto kryžių keliais pasauliui siaubu pripildyti; 
kad Maironio žodžiu tariant, patsai ramumo nepažinęs ir 
kitiem išganymą nešdamas, gyvenime buvo sutiktas apatiš- 
kom širdim. Man rodės, linkėjimo yra nusipelniusi kaip tik 
visuomenė, kad ji nesusilauktų ateities stebėtojo šalto 
įvertinimo; į lietuvių visuomenę atėjo ir per ją, kaip per tyrus, 
perėjo vienas iš jos dvasinių žadintojų, kuris purtė, audrino 
savo visuomenę, kaip tas šventųjų knygų angelas, sykį per 
metus nusileisdamas į kūdrą ir sukeldamas bangas, kuriose 
pirmieji ligonys atgaudavo sveikatą; tik kai lietuvių visuo- 
menės dvasios neramintojas suaudrindavo tautinio bei kultū- 
rinio gyvenimo vandenis — maža buvo norinčių į juos šokti, 
nes maža buvo norinčių iš inercijos pasveikti. 

JUOZAS ERETAS 


TARP DVIEJŲ TĖVYNIŲ 


Juk tik tai turi vertę, jei mums pasisekė 
ką gero žmonėms ir žmonijai padaryti. 
Dr. J. Basanavičius (1911) 


Eile rašinių mėginta, techniko žodžiais tariant, nuleisti 
zondą į prof. J. Ereto veiklos barus. Nebuvo siekiama ištirti 
juos visu plotu. Anot prof. Z. Ivinskio, nebūtina išragauti 
vyno visą statinę, kad pažintum vyno skonį. Prof. J. Ereto 
veiklos „skonį“ mėginta patirti mokslo bei mokymo bare, 
žurnalistikoje, jaunimo bei „senimo“ organizavime, idėjų 
analizėje. 

Būtų natūralu dar pamatuoti jo veiklą atsakymais į tris 
klausimus: kaip? kodėl? kas? 

Kaip jo veikla buvo sutinkama Lietuvoje, kurią jis padarė 
savo antrąja tėvyne, tapdamas žmogum „tarp dviejų 
tėvynių“? 

Kodėl tolimos kalnų šalies, vakarų Europos sūnus ėmėsi 
dirbti lygumų kraštui šiaurėje ir jo nemetė po eilės atšiaurių 
nepasisekimų? 

Kas iš jo darbų liko pastovu, nemaru tais laikais, 
kuriuose daugelis vertybių nuvertinta, sunaikinta, uždrausta? 

J. Eretas Lietuvoje buvo kontroversinis žmogu 
Laimėjo daug šalininkų, pozityvių vertintojų. Laimėjo ir 
neatlaidžių priešų, niekintojų. 

Laimėjo simpatijas tų, su kuriais jis sutapo savo sieki- 
mais, nors skyrėsi nuo jų siekimų vykdymo naujais būdais, 
metodais, mostais. Jais Šveicarijos sūnus buvo kitoks nei 
Lietuvos. Jei tada (ne dabar!) buvo kalbama apie Vakarų 
žmogų kaip racionalizacijos, dinamikos, praktinės veiklos 
atstovą, tai J. Eretas buvo par excellence tokios dvasios. 
Turėjo savo veiklai aiškų tikslą, aiškias priemones jam siekti, 
aktyvų ryžtą į jį veržtis ir kitus tam įtraukti. 


Vakarų dinamikos atstovas 


Prof. J. Ereto tikslas vykstant į Lietuvą buvo padėti 
Lietuvos nepriklausomybę apginti. Atvykus prisidėjo dar 
antras: nepriklausomoje Lietuvoje pagreitinti pažangą, 
suprantamą vakarietiškai, krikščioniškai, demokratiškai, 
arba, jo žodžius vartojant, vykdyti krikščionišką humanizmą. 
Tai reiškė vykdyti pažangą žmoguje, pažangą ir visose 
objektyvaus gyvenimo srityse. Tad prof. J. Ereto veikla ir 
reiškėsi horizontaliu plotu, pradedant nuo ginklo iki 
diplomatijos; pradedant nuo sporto organizavimo iki liaudies 
universiteto; pradedant nuo pavasarininkų bei angelaičių iki 
mokslininkų suorganizavimo; nuo publicistikos iki mokslo 
kūrimo raštu bei žodžiu; pradedant rašyti nuo istorijos, 
sporto, blaivybės klausimais iki literatūros, filosofijos, 
sociologijos studijų; pradedant nuo kelionių į pavasarininkų 
susirinkimus provincijoje iki kelionių po Europą ir Ameriką. 

Reikėjo didelės energijos tokios plačios skalės dina- 
mikai. 

Energiją prof. J. Eretui sutaupė mokėjimas savo 
gyvenimo laiką organizuoti, mokėjimas darbus racionalizuoti 
— gyventi ir dirbti metodiškai. 

Net ir pagarbaus amžiaus sulaukęs, šios racionalios 
sistemos gyventi nepametė. Kai 1964 atvyko trečiu kartu į 
Ameriką, Draugo redaktoriaus dr. J. Prunskio klausiamas, 
pasisakė apie save: ,„Priešpiet mokslininkas, o popiet — 
visuomenininkas. Iš ryto nuo 8 val. iki 12 val. mažiausia 4 
valandas skiriu rašymui. Po pietų tenka atsipūsti, vykti su 
paskaitomis į susirinkimus ir panašiai“. 


Iš kur profesorius semiate tiek energijos? — 
Pirmiausia iš pačios idėjos, kuriai žmogus esi užsi- 
angažavęs. Tikslus darbo ir dienotvarkės sutvarkymas. 
Tam tikra proto higiena ir pakankamas rūpinimasis 
organizmo pajėgumu, panaudojant sportą, pvz. plau- 
kymą, irklavimą; ne sportiniais tikslais, o grynai 
sveikatos sumetimais, bet pastoviai, net ir žiemą 
(Draugas, 1964.XII.16). 


Prie tos gyvenimo ir darbotvarkės racionalizacijos tenka 
pridėti mokėjimą kitus įtraukti į darbą ir jiem vadovauti. 

Tai galėjo padaryti tik žmogus, apdovanotas ypatingu 
organizaciniu talentu ir treniruota jauna energija, kuri 
nepripažįsta nieko negalimo ir ieško iššūkių sau pasireikšti. 

Tai naujas žmoaus, tas vakarietis, „kitoks“ lietuviškojo 
gyvenimo fone. 

Tokis patraukia, jei savo „kitoniškumu“ jis daros arti- 
mas ir pasektinas. Tokis susilaukia pasisekimo tarp kitų, ne 
tokių kaip jis. 

Vaizdui pora faktų, kuriuose spalvingiau iškyla tas J. 
Ereto pasisekimas bei charakteris. Atvykęs į Lietuvą, J. E. 
padarė vizitą krašto apsaugos ministeriui pulk. Konstantinui 
Žukui. Pastarasis pasakoja savo atsiminimuose apie tą apsi- 
lankymą 1920, kaip „šviesią kibirkštį“ to meto tamsiame 
Lietuvos fone: 


Kartą atėjo pas mane jaunas, gražus, raudon- 

skruostis svetimtautis, kuris su stipriu akcentu man 
taip rekomendavosi: — Eretas, Šveicarijos pilietis 
(rodos), filosofijos daktaras. Atvykau padėti jūsų tė- 
vynei sunkiuoju jai laiku. 

Padėkojęs ir nustebęs, paklausiau jį, kokiais moty- 
vais jis vadovavosi tokiame kilniame savo nusistatyme 
ir iš kur jis moka lietuviškai. Atsakė, kad bestudijuo- 
damas turėjęs ypačiai gerą draugą lietuvį, kuris jį taip 
paveikė, kad jis ir mūsų kalbos pramokęs ir mūsų kraš- 
tą pamylėjęs... 

Dr. Eretą priėmiau ir paskyriau į Tiekimo valdybą, 
kur jis uoliai tarnavo. Vėliau jis perėjo į Eltą, o dar 
vėliau profesoriavo mūsų universitete (K. Žukas, Žvilgs- 
nis į praeitį, 1959, 332 p.). 


Kitą epizodą pasakoja Feliksas Breimeris, kai jam ir 


teatro direktoriui prireikė J. Ereto specialybės autoriteto: 


236 


Buvau Humanitarinių mokslų fakulteto studentas, 
kai vieną dieną Laisvės alėjoje sutikau valst. teatro reži- 
sorių Borisą Dauguvietį, buvusį mano tėvo klasės drau- 
gą (juodu abu mokėsi Mintaujos realinėje gimnazijoje). 
Dauguvietis pasiūlė man išversti Schillerio tragediją 
Mariją Stiuart, kuri jau buvo įtraukta į teatro 
repertuarą. Nors mano studijų pagrindinė šaka ir buvo 
germanistika (vokiečių kalboje jaučiausi stiprus, ka- 
dangi jos mokytis jau buvau pradėjęs pačioje vaikystė- 
je — dar tebegyvendamas Suomijoje — per I pasaulinį 
karą), tačiau, turėdamas ne per daugiausia žinių iš 
vokiečių literatūros, ėmiau abejoti savo vertimo 
gerumu. Tada, berods, pats Dauguvietis patarė man 
duoti peržiūrėti savo vertimą prof. Eretui. Perrašęs 
veikalą, nuėjau pas profesorių į jo butą, susipažinau ir 
išdėsčiau reikalą. Profesorius priėmė mane labai malo- 
niai ir paprašė palikti vertimą. Už poros mėnesių jis 


man jį grąžino, pridėdamas keletą pastabų ir paminėjęs, 
kad keletą ištraukų jis skaitęs savo studentam Teolo- 
gijos-filosofijos fakultete. 


Pasisekimas lydėjo prof. J. E. ir toje visuomenės dalyje, 
kuri sutarė su jo krikščioniškais demokratiškais principais. 
Jis entuziastingai buvo sutiktas pavasarininkų, blaivininkų, 
sportininkų, studentų. Ta visuomeninė „medžiaga“ buvo pa- 
lanki antrajam J. Ereto siekimui — pagreitinti Lietuvos augimo 
pažangą. 

Rašiny „Jaunimo avangarde“ buvo plačiai ir išsamiai 
parodyta J. Ereto veikla pavasarininkų organizacijoje. Jo 
pasisekimą tarp jaunimo galima papildyti vaizdu iš jo veiklos 
tarp kitokio jaunimo — tarp Lietuvos Vyčių Amerikoje. 


„Lietuviškas, amerikoniškas, kosmopolitinis“ 


Keliauti į Ameriką 1926 metais Eucharistinis kongresas 
Chicagoje buvo tik proga. Tikrasis tikslas, kaip skaitome 
ALRK federacijos sekretoriaus pranešime XVI kongresui, 
buvo toks: ,„Geresniam santykių tarp Am. ir Liet. veikėjų 
užmezgimui, susitarus su Liet. katalikų veikėjais, užkviesta 
gerb. prof. Eretas apvažiuoti Am. liet. kolonijas su kultūrine 
misija. Kelionei avansuota $300.00“ (Draugas, 1926.IX.13). 

Chicagoje J. E. turėjo pasirodyti 1926 birželio 18. Pir- 
mas susitikimas ir įspūdis: 


Prisiartinus 9-tai val., kada traukinys turėjo at- 
prunkšti į stotį, tai visas būrys žmonių susirinko ties 
tomis durimis, per kurias traukinio keliaunininkai eis į 
stotį. Pastatėm priešakyj tuos, kurie matė ar pažino 
prof. J. Eretą Lietuvoje, tai Draugo redaktorių kun. dr. 
K. Matulaitį, Ant. Bacevičių, Ant. Petrulį. Bet eina ir 
eina Žmonės iš traukinio, o to mūsų svečio nematyti. 
Praeina vienas ūsuotas jaunas vyras, sukeldamas 

abejonių, ar tai nebūtų prof. Eretas? Ant. Bacevičius 
pasiveja jį ir klausia, ar ne lietuvis? Šis atsako — aš 
Eretas. 

Buvo būrelis ir svetimtaučių stotyj, ypač moterys 
pastebėjusios klausia, ar tai tas garsusis Lietuvos profe- 
sorius. Atsakome, kad taip. Jos stebisi, kad toks 
jaunas“ (Juk nebuvo jis baigęs dar 30 metų! Red.). 
(Vytis, 1926.V1.30). 


Toliau prakalbos, prakalbos... Kaip matyt iš aprašymų, 
kalbėjo apie Lietuvos prisikėlimą, apie „jaunąją Lietuvą“, apie 
Lietuvos ir Amerikos lietuvių suartėjimą; primindavo ir savo 
rolę. Spalvingą informaciją apie jo kalbą LRK federacijos 
kongrese randam sekretoriaus raporte: 


Prof. dr. J. Eretas gražioje savo kalboje nušviečia 
pasidarbavimą lietuvių išgavime Šveicarijos pripažinimą 
Lietuva neprigulminga, bet save nenori priskaityti prie 
tų garbingųjų skaičiaus. Sakosi, jis nežymiai prisidėjęs 
prie to darbo; nebent tuo, kad rašinėdavęs tenykštėje 
spaudoje apie Lietuvą ir jos reikalus. 

Ragina katalikiškąją visuomenę ir organizacijas 
daugiau burtis bendrumon, bet nesiskaldyti... Pareiš- 
kia, kad siuntė jį iš Lietuvos pas brolius amerikiečius ne 
pinigų prašyti (sako, žinoma, jei duos, nebūk kvailas, 
paimk), bet dvasią gaivinti, suartėti vieniems su kitais 
(Draugas,1926.IX.20). 


Visą konkrečią programą ryšiam tarp Lietuvos ir išeivijos 
J. E. dėstė Vyčių kongrese Waterbury 1926 rugpjūčio 24—26. 
Protokole ta programa taip surašyta: 


Prof. dr. J. Ereto siūlymai: 


1) Įvykinti bendrą jubiliejinį kongresą — pava- 
sarininkų ir vyčių. 

2) Vytyje įvesti jaunimo vadams auklėti skyrių. 

3) Patarti jaunimo vadams užsirašyti laikraštį 
Jaunimo vadas. 

4) Kuopoms ir nariams užsiprenumeruoti laikraštį 
Pavasarį. 

5) 1927 m. su sportininkais važiuoti į Lietuvą. 

6) Nupirkti pereinamąją dovaną pavasarininkų 
sporto šampionams. 

7) Įvesti amerikiečių skyrių Pavasaryj. 

8) Išrinkti garbės narius ,„Pavasrio“ sąjungai. 

9) Teikti finansinės paramos pavasarininkams. 

10) Laikyti bendrą sporto šventę (Vytis, 1926.X.15). 


Tai programa. Jai „sušildyti“, padaryti ją širdžiai 
priimtiną J. Eretas čia pat kongrese vyčiam padovanojo 
kankles, kitur vietos rinktinius veikėjus — pažymėjo 
„Pavasario“ sąjungos ženkleliais. 

O kaip ėjo prie jaunimo, kad jam imponuotų ir sykiu 
būtų savas, artimas, rodo maža ištrauka iš korespon- 
dencijos „Kelionės po Illinois valstiją“. Tos valstijos miestą 
Westville Eretas pavadino „mažąja Lietuva“, nes „ten visi 
miesto valdininkai lietuviai“. Po apsilankymo ,,„mainose“ 
„mūsų profesorius ilgai nekalbėjo, nes jam šokiai labiau 
rūpėjo, ir pasirodė, kad jis visus šokius moka, išskiriant 
„Charlestoną“. Betgi neilgai šokti galėjo, nes miego norėjo, o 
ant rytojaus turime važiuoti į Springfieldą“ (liepos 19). 

Naujoj vietoj „po prakalbų buvo lietuviškos vakaruš- 
kos: muzikantai griežia tik lietuviškus šokius, o profesorius 
visas paneles šokdina, neatbodamas, kad prakaitas per 
kaktą bėga. 


Ant rytojaus, 20 d. liepos, profesorius padarė 
sutartį su p. Marčiulioniūte, kad ji turinti išmokinti pro- 
fesorių automobiliumi važinėtis. Ir štai atvažiuoja dvi 
panelės su „Essex“, ir profesorius pradėjo naujo moks- 

lo mokintis. Aš čia negaliu išspręsti, pas kurį buvo 
didesni gabumai, ar pas mokytoją ar pas mokinį, nes po 
valandos mokinimo pamatėme, kad profesorius yra 
geras šoferis ir nuvežė prie Lincolno kapo“ (Vytis, 
1926.IX.15). 


Jei eucharistinio kongreso 1926.V1.21 lietuvių sekcijoje 
„nebaigus prof. J. Eretui kalbėti, visa salė sukyla, padaro jam 
už jo karštą kalbą ovacijas“ (Draugas, 1926.VII.2); jei po kitų 
prakalbų, kuriose buvo kalbama konkrečiais faktais ir 
vaizdais, „eidami namo žmonės kalbėjo, kad tokių įdomių 
žinių iš Lietuvos iki šiol niekas nebuvo girdėjęs“ (Draugas, 
1926.VIII.5), tai susitikimai su vyčiais šeimyniškoje aplinkoje 
sumezgė asmeninius ryšius. Antai, išleistuvėse iš Chicagos 
rugpjūčio 1 buvo surengtos vaišės pas Rubliauskus. Tenai 
„dainavo ir prof. Eretas ne tik lietuviškai, bet ir prancūziškai 
ir vokiškai. Iš visų susirinkusių buvo sudarytas choras, 
kuriam dirigavo prof. Eretas“. Čia A. Rubliauskaitė, Vyčių 
sekretorė ir viso maršruto organizatorė, įteikė profesoriui 
dovaną — kortelę, kurioje „tarp gėlių buvo įklijuoti auksiniai 
pinigai“. 

Taip „klijavosi“ ryšiai per asmenį su Lietuva. Ir tuoj pat 
Vyčių pirmininkas J. Viesua po Waterbury kongreso 
paskelbė, kad „Lietuvos Vyčiai rengs milžinišką ekskursiją į 
Lietuvą 1927 metais“ (Vytis, 1926.X.15). Ir surengė. 

Būtų per daug saulėtas ir neteisingas vaizdas, jei saky- 
tum, kad visur rado tokį entuziastišką sutikimą ir žinių apie 
Lietuvą pasiilgimą. Iš spaudos matyti, kad buvo ir tokių vietų, 
kur į prakalbas susirinko net ne visi vietos vyčiai, nes mieste 
veikė... cirkas. Buvo ir tokių, kurie profesoriui peikė Lietuvą. 
Iš tos pačios spaudos matyt, kaip narsiai jis gynė „jaunąją 
Lietuvą“. Straipsny „Pas amerikiečius“ sakėsi girdėjęs daug 
paniekos Lietuvai. Tokiem J. E. šitaip atkirto: ,„Aš pažįstu 
Lietuvoje piemenėlių, kurie užsisakę sau laikraštį, uoliai jį 
skaito, mokinasi. 

„Aš pažįstu Amerikoje žmonių, kurie uždirbdami po 50 
dol. savaitėje, dar nesuspėjo sau laikraščio užsisakyti. 

„Kas su nūdieninės Lietuvos piemenėliais negali lygintis, 
tegul savo tėvynės nešmeižia“ (Draugas, 1926.VIII.19.20). 

J. Ereto „kultūrinės misijos“ rezultatą išreiškia Vyties 
žodžiai: „Prof. dr. Juozas Eretas jau yra džiaugsmingai 
priimtas į mūsų tarpą. Sunku yra juo atsigėrėti: jis nuoširdus, 
atviras, demokratiškas, malonus, draugiškas kartu ir lietuviš- 
kas, ir amerikoniškas, ir kosmopolitinis, pritinkąs ir prie jau- 
nimo ir prie senesniųjų, prie rimtumo ir prie linksmumo, prie 
prasčiokėlių ir prie inteligentų, menininkų; amerikoniškai 
sakant, „a real sport“, geras, gabus, interesingas kalbėtojas, 
— iš tikro, ypatingas tai žmogus. Džiaugiamės ir gėrėjamės 
juo. Tikrai laimingi yra mūsų broliai ir sesutės, turėdami tokį 
darbštų, talentingą žmogų“ (1926.V1.30). 

O baigusį savo „misiją“, Darbininkas palydėjo veda- 
majame rašydamas: „Kai pasklido pereitą pavasarį Žinia apie 
tai, kad prof. Eretas atvyksta Amerikon, tai gal ne vienas 
paabejojo apie jo tinkamumą lankyti Amerikos lietuvių 
kolonijas tikslu susipažinti su čionykščia jaunąja karta ir su- 
žadinti joje lietuvystę ir idealingumą. Dabar gerb. svečio 
misijai baigiantis, kas tik jo prakalbas girdėjo, pripažins, kas 
vargu atsirastų Lietuvoj kitas toks veikėjas, kuris tinkamiau 
tokią misiją būtų galėjęs atlikti. O tie, kurie iš arčiau jį pažino, 
tai jį širdingai pamylėjo“ (1926.1x.17). 


Nedraugų, draugų ir klaidų auka 


J. Eretas, kaip retai kas, susilaukė eilės tokių, kurie 
sutiko jį kaip pikčiausią priešą. Priešą — vėl dėl to, kad jis 
buvo „kitoks“. Kitoks savo principais ir jų dinamišku 
vykdymu viešajame gyvenime. 

Kitoks pirmiausia nei tie, kurie administracinėm prie- 
monėm galėjo lemti jo veiklą ir likimą. Dr. J. Grinius mini, 

kad „dr. J. Ereto ryški asmenybė, jo ištikimybė krikščioniš- 
kiems principams bei jo didelė įtaka jaunimui“ (Aidai, 1957 
Nr. 1, 21 p.) buvo pagrindinė priežastis, kad jis buvo atleis- 
tas iš universiteto (1931). 

Kaip dinamiškas krikščioniškos ir demokratiškos 
kultūros avangardistas, jis nebūvo priimtinas ir iš Rytų parsi- 
neštai nihilistinei — kultūros atžvilgiu, indiferentiškai ar ateis- 
tinei — religijos atžvilgiu srovei. Nepriimtinas ir paskiau iš 
Vakarų atėjusiai antidemokratinei, autoritetinei srovei. Viena 
ir antra sutiko J. Eretą kaip nepakenčiamą priešą. 

Dr. J. Girniaus teigimu, „iš tų, kurie nepakentė jo aiš- 
kaus katalikiškumo ir demokratiškumo, Eretas susilaukė 
visokeriopo, kartais tiesiog barbariško žeminimo“ (Juozas 
Girnius, „Mūsų „savasis“ Eretas“, Aidai,1966 Nr. 9, 394 p.). 

Kitą kliūtį pakišo J. Eretui po kojom jo gerbėjai. Jauno, 
dinamiško veikėjo energiją jie sugundė reikštis srity, kuri 
visai jo prigimčiai buvo svetima ir kurioje dalyvavimas jį 
pasmerkė „amžinai“ kritikai, demagoginei paniekai. Tai buvo 
dr. J. Ereto įtraukimas į politiką, į seimą. Sulią tuo išrinkimu 
į seimą jam buvo prikabinta partinio žmogaus etiketė. Nors 
dr. J. Eretas pasitraukė iš seimo, nelaukęs kadencijos galo, 
etiketė, kaip priminė St. Šalkauskis, paliko jam visam 
gyvenimui. Jo grynai moksliniai, kultūriniai darbai jo 
oponentų būdavo sutinkami kaip tarnyba vienai partijai. 

Tai jau tragiškas momentas, kada smūgiai ateina dėl 
draugų paslaugumo ir gerų, bet neišmintingų norų. Politikoje 
labiau nei kurioj kitoj veiklos srity pritrūksta blaivaus 
vertinimo ir įsigali demagogija. Juo labiau tai buvo neiš- 
vengiama valstybėje, kuri tik pradėjo demokratinį 
gyvenimą, reikalaujantį didelės dvasinės kultūros. 

Konfliktų dalis plaukė ir iš dr. J. Ereto... jaunystės: 
jaunatviško kovos entuziazmo. Jis veržėsi pirmyn dideliu 
tempu, nenumatydamas realių kliūčių. Juk dr. Eretas atvyko 
į Lietuvą 23 metų, tik 23 metų — kada idealizmo daug ir 

kada savos jėgos pervertinamos, kliūtys nuvertinamos. 

O kliūtis nuvertinti dr. J. Eretui buvo lengva ir dėl to, 
kad jis atvyko į nepažįstamą aplinką. Ji nebuvo tokia, kaip jo 
senoje tėvynėje Šveicarijoje. Čia nebuvo ojektyvių veiklos 
sąlygų — lėšų ir jėgų dideliem sumanymam įvykdyti. Tai 
gali iliustruoti epizodėlis — LKM akademijos sumanymas 
išleisti Įžymybių žodyną. Kaip liudija prof. Z. Ivinskis, to 
žodyno dar nespėjus suorganizuoti, kitoj visuomenės daly 
kilo idėja leisti Lietuviškąją enciklopediją. Apie 1931 Spau- 
dos fondas, leidėjas, susitarė su LKM akademija dirbti 
bendrai. Vyr. redaktorius buvo prof. Vc. Biržiška, iš 
Akademijos pusės buvo pakviesti Pr. Dovydaitis ir B. Čės- 
nys. Bet apie 1935 prof. J. Ereto iniciatyva atgimė idėja 
LKM akademijoje greitai išleisti siauresnės apimties veikalą 
— Biografinį žodyną, kurio redaktorium išrinktas prof. J. 
Eretas. Prof. Ivinskio žodžiais, to darbo uždavinys buvo 
„kaip galima greičiau surinkti iš kur tik galima Lietuvos 
įžymesnybių biografijas“. Tačiau po ketverto ar penketo 
metų teko ir šios idėjos atsisakyti, nors ir buvo jos reikalui 
išleistos nemažos, tuometiniu skaičiavimu sumos medžiagai 
rinkti. Akademijos sudaryta komisija tai medžiagai įvertinti 
nurodė, „jog tai tik krūva žalios medžiagos, kuri spausdinti 
visiškai dar neparuošta“. Priežastis — nebuvo jėgų medžia- 
gai rinkti, buvo patelkti studentai, intelektualiai ir moraliai 
daugelis tam dar nepasiruošę. Pats redaktorius neturėjo 
laiko pridėti prie tos medžiagos savo kritiškos rankos. Ir 
didžiausios energijos negali viskam užtekti. 

Prof. Ivinskio nurodytas epizodas atskleidžia ir vieną to 
meto santykių žemę — Enciklopedijos redaktorius V. Biržiš- 
ka ne tik nesiėmė pasinaudoti surinktąja medžiaga, bet J. 
Ereto nesikvietė nė į eilinius enciklopedijos bendradarbius. 

Nebuvo tuo metu pakankamai ir subjektyvių 
nusiteikimų kūrybos procesui paspartinti. Po herojinio 
entuziazmo kovose už nepriklausomybę grįžo tradicinis lėtas 


243 


tempas, akcijos stoka, inercija. Taip bent atrodė vakariečio 
akim. Lietuviai lyg būtų jautęsi esą ramybės sala dinamiškoje 
Europoje. Lyg būtų tikėję, kad ta sala išliks nepaliesta, jei ji 
nebus ginkluota ir dėl to kaimynam nepavojinga. Paskiau vėl 
būtų tikėję, kad nebus paliesta, jei bus ginkluota; esą vienas 
ginklų turėjimas garantuos saugumą... 

Buvo žmonių, kurie aliarmavo reikalą paskubinti 
gyvenimo ir kūrybos tempą, įjungiantį Lietuvą į Europos tau- 
tų sūkurį. Tarp jų buvo ir prof. St. Šalkauskis, paskiau prof. 
K. Pakštas — kultūrinėje srityje; prieš tai M. Krupavičius — 
politinėje socialinėje srityje. Ir šie asmens dr. J. Eretui 
imponavo, traukė jį į save. 

Bet M. Krupavičius netrukus buvo išblokštas iš poli- 
tinės socialinės arenos. O Šalkauskio intelektualiniai iš- 
vedžiojimai bei Pakšto žaibiški šūkiai atsitrenkdavo į ne- 
rangumą, kartais net keldavo „ramybės rėmėjų“ 
pasipiktinimą. Dėl to ir profesoriaus J. Ereto pastangos 
didinti pažangos tempą didino jį, bet tik ne šuoliais. Pažan- 
gos ir tempo kliūtis apibūdino pats J. Eretas, rašydamas 
vyčiam apie pavasarininkus ir žymėdamas tuos juose pasitai- 
kančius bruožus, kurie yra svetimi jam, vakariečiui: 
„Lietuviai neperdaugiausia linksta prie socialinio gyvenimo, 
prie organizacijų... Socialiniam gyvenimui priešinasi pirmiau- 
sia lietuvio prigimtis. Jis, Europos Rytų žmogus, kaip visi 
Europos rytiečiai, individualistas ir nemažas anarchistas, t.y. 
ne žmogus be jokios tvarkos, bet žmogus savos tvarkos“. 

Organizacijų reikalą supratę tik jaunieji pasikeitusiose 
sąlygose. „Šitie suprato, kad tik organizuotas žmogus turi 
reikšmės visuomenėje ir kad pasaulis skaitysis tik su organi- 
zuota tauta. Iš palengvo kilo socialinis susipratimas. Tą 
procesą žymiai pagreitino nusisukimas nuo Rytų, kurių vietą 
užėmė Europos Vakarai ir Amerika. Šitose pasaulio dalyse 
nuo seniau viešpatavo aukšta socialinė kultūra, kuri prie 
savęs traukė didelę dalį jaunosios kartos“ (Vytis,1926.V1.30). 

Tačiau ir tame šviesiame jaunime J. E. neslepia, anot jo, 
„kitos medalio pusės“. 


Daiktas, stovintis šviesoje, meta šešėlius. 
„Pavasario“ sąjunga irgi. Ne viskas joje gerai... Per 
mažas narių įsigilinimas į savo idėjas. Daug narių labiau 
mėgsta šokius negu rimtus susirinkimus, triukšmingus 
kongresus aukščiau stato už knygų skaitymą; papi- 
rosams ir saldainiams pašvenčiama daugiau pinigų negu 
savo organui Pavasariui ir t.t. Per dideliu pasingumu 
pasižymi didelė narių dalis. Stoka kai kam ir iniciatyvos. 
Laukiama, kol kiti padarys; gi naudotis kitų gražiais 
darbais niekas neatsisako. 


Netinka ir daugelis vadų. Daug kam rūpi savo asmuo 
daugiau už organizaciją. Tiesa, ir tokių vadų dirbama daug, 
tačiau tos darbuotės nauda eina jiems, ne organizacijai. Daug 
kas nori tuo save iškelti; organizatorinis veikimas tam tik 
priemonė... (Vytis, 1926.VII.15). 

Neapskaitė ir dar vienos kliūties. Turbūt kiekvienoje 
tautoje gyvas yra pasąmonėje ambicinis jautrumas, kuris gali 
būti stimulas, gali būti ir stabdis. Ne išimtis buvo ir Lietuva. 
Viskas buvo gerai, kol dr. J. Eretas padėdavo, pagirdavo, bet 
kada jo kritika paliesdavo lietuviškas institucijas ar lietuvišką 
charakterį, tada ir lietuviam reikėjo sąmoningų pastangų 
nugalėti, užgniaužti tą liguistą ar sveiką pasąmoninę ambiciją 
bei resentimentą prieš „svetimąjį“, juos paliečiantį ir siūlantį 
kitokį „gyvenimo stilių“. Reikėjo blaivaus supratimo, kai kita- 
tautis norėjo supurtyti ir tempte patempti į aukštesnį 
kultūros ir dinamikos laipsnį. Dinamiškas, veržlus, plačiais 
užsimojimais gyvenąs ir konkrečiais darbais tuos užsi- 
mojimus imąs vykdyti charakteris Lietuvoje susidūrė su daž- 
nai pasitaikančiu elegišku, melancholišku, lėto paslankumo, 
mažais užsimojimais pasitenkinančio ir svetimiem uždaro 
lietuvio charakteriu. 

Eretas pastebėjo, kad tokio dažno Lietuvoje charak- 
terio literatūrinė išraiška buvo Žemaitės Petras Kurmelis. Jį 
laikė pažangos stabdžiu. Ir jį užkrėsti savo charakterio 
dinamizmu, konkretumu, tempu laikė savo misija. Tai 
nebuvo lengva ir greitai įvykdoma be konfliktų, be kliūčių, be 
laimėjimų ir pralaimėjimų. Jei per daug patempsi, gali sprogti. 
Ir toki sproginėjimai sunkiai išvengiami. Būdingiausias tokio 
sprogimo ženklas buvo prof. Šalkauskio rašiny minimas J. 
Ereto ir J. Dobilo Lindės konfliktas 1927 dėl Taine'o — 
būdingas vieno agresyviam tonui prieš tariamą idėjinį atsi- 
likimą, antro atšiauriam resentimentui prieš nelietuvio 
kišimąsi. 

Kova prieš Kurmelį nebuvo lengva. Kurmeliui pagydyti 
reikėjo ne chirurgo, bet psichiatro. 

Sunkiu Lietuvai laiku Eretas atvyko jai į pagalbą. Sunkiu 
Eretui laiku viešai stojo ginti jo prof. St. Šalkauskis. Šal- 
kauskio čia spausdinamas rašinys (knygoje Didysis jo 
nuotykis. Red.) apie prof. J. Eretą buvo rimta dalykinė 
apologija, pasinaudojant 15 metų Ereto darbo Lietuvai 
sukaktimi (1934). Prof. Šalkauskis susumavo per tą 15 metų 
Ereto atliktus darbus Lietuvos visuomenei ir Lietuvos 
mokslui. Šalkauskio straipsnio duomenis pakartojo Ateityje 
prof. Pr. Dovydaitis. Pavasaris skyrė specialų jam nr. Tie 
žodžiai tebuvo moralinė paguoda prof. Eretui. Jie betgi 
neveikė oponentų. Šalkauskis buvo apeliavęs į „,džentel- 
menų sąžines“. Bet iš apeliacijos rezultatų lyg nematyt, kad 
tokių būtų buvę tarp tų, kurie turėjo valdžią prof. J. Ereto 
likimui. 

Dramos veikėjas, sakytum, buvo prilenktas prie žemės. 
Bet nelūžo ir nepabėgo. 

Varaiai galėtum manyti, kad per savo klaidas, per drau- 
gų pakištus klystkelius, per idėjinių priešininkų statomas 
kliūtis prof. J. Eretas ėjo be skausmo. Jis, palikęs tėvynę, 
atsisakęs germanistikos dėstytojo pasiūlų, pietuose, Italijoje, 

atvykęs į šiaurę, į Lietuvą, jai padėti; jis kariuomenės sava- 
noris, pirmojo savanorių pulko vado adjutantas, pirmasis 
valstybinės informacijos organizatorius, pervežęs nepri- 
klausomybės pripažinimą iš Suomijos... dabar išmestas iš 
universiteto ir paliktas be pragyvenimo šaltinio savo gausiai 
šeimai ir, anot dr. J. Girniaus, barbariškai niekinamas... 

Jei skausmo išvengti negali nė vienas, kuris išeina viešai 
dirbti visuomenei, juo skaudžiau turėjo pergyventi prof. 
Eretas. Skaudžiau, nes visus pergyvenimus uždarė savo 
viduje. Ne tik prof. St. Šalkauskis minėjo, kad tuos visus 
smūgius Eretas priėmė nuolankiai. Ir jo buvęs klausytojas 
germanistas J. Botyrius pastebėjo: tuos smūgius profesorius 
priėmė „labai stoiškai, niekad neminėdamas jokių 
pavardžių“. 

Vidinė paguoda jam buvo ta, kad matė dalinius lai- 
mėjimus: matė dešimtis savo buvusių klausytojų pozityviai 
dirbant Lietuvos mokyklose; matė dešimtis tūkstančių pava- 
sarininkų - manifestuojant savo organizacinę jėgą; matė 
katalikus intelektualus virtus rimta, opiniją formuojančia jėga 
ir supratus savo krikščionišką bei demokratinę misiją; matė, 
kad tą jėgą pripažįsta ir oponentai, nes kitaip nebūtų taip ašt- 
riai prieš jį ir jo veiklą kovoję. 

Ereto veiklos eigoje jau buvo įvykusi aiški Vakarų per- 
svara prieš Rytus, krikščioniško sąjūdžio persvara prieš anti- 
krikščionišką, demokratinės sąmonės persvara prieš anti- 
demokratinę. 

Šią logiškai besiplėtojančią dramos eigą betgi nutraukė 
„deus ex machina“ — tankų invazija iš Rytų. 


Ištikimybės ir garbės keliu 


Į trečią savo draminio gyvenimo veiksmą, į grįžimą Švei- 
carijon, J. Eretas nuėjo su panašiais pergyvenimais, panašiu 
likimu, kaip nueis po trejeto, ketverto metų keliasdešimt 
tūkstančių lietuvių — į egzilę. 

Panašioje padėtyje buvo atsidūręs kaip tūkstančiai kitų, 
1940 atėjus bolševikam. Atleistas iš universiteto, apsigyveno 
su šeima Šakių ap. nedideliame žmonos ūkely. Tuos 
košmariškus nepilnus metus aprašė A. Vaičiulaitis Drauge 
1942... Bolševikai pirmiausia atėmė iš jo automobilį. Toliau 
po 3—4 kartus per savaitę varinėjo pastočių iki 45 kilometrų 
tolumo — turėjo vežioti akmenis, cementą, rąstus kariniams 
įrengimams: 


Kai aš jau visai buvau jėgų netekęs, pas mane 
atėjo gundytojas: man tereikia tik pareikšti, kad gai- 
liuos ligšiolinės savo veiklos, taip pat pareikšti ištiki- 
mybę — ir vėl tuoj savo senąją tarnybą gausiu. Bet toks 
negarbingas pareiškimas man nė į galvą neatėjo. 

— Na, tai reiškia jums mirti! 

— Gal tai reiškia man kūnišką mirtį, — aš atsakiau 
tavorščiams, — bet jei aš pasirašyčiau jūsų pareiškimą, 
tai būtų mano moralinė mirtis, ir tai yra daug blogiau. 
Ištikimybė ir garbė — toks visados buvo šveicarų šūkis 
tarp svetimų žmonių. 

— Po šitokių enkavedistų gundymų atmetimo — 
kaip toliau sako Eretas, — mums buvo nutrauktas paš- 
tas, malkos, atimtas radijas. Mes laukėme mirties Sibiro 
nakties tamsybėse. 


J. Eretas turėjo slapstytis. Ėjo nuo vieno ūkininko prie 
kito. Gulėjo kluonuose, kūgiuose; slapstėsi tvartuose. 
„Dažniausiai nakčia gulėdavau ėdžiose, kadanai ten jaučiau 
ant savęs gyvulių alsavimą, bet ir tai buvo nežmoniškai 
šalta“. 

Pagaliau pavyko repatrijuoti. 1941 kovo 22 išvyko su 
šeima iš Lietuvos. „Mes perkeltųjų stovykloj penkis 
mėnesius už spygliuotos tvoros ant šiaudinių maišų gulėjom, 
ilgėte ilgėdamies Šveicarijos“ (cit. J. Prunskis, Draugas, 
1971.X.30). 

Ir pasiekęs Šveicariją, J. E. pasijuto tremtinys, pradedąs 
gyvenimą iš naujo. Tremtinys su panašiom problemom kaip 
ir tie, kurie atsikėlė į Ameriką, Australiją, Kanadą ir kt.: 
darbas, šeimos įsiderinimas į naujas aplinkybes — iš vienos 
pusės nostalgija suaugusiem, iš antros — aplinkos tirpinimo 
grėsmė vaikam. Ta nostalgija sutrumpino p. O. Eretienės 
gyvenimo siūlą, o su jos mirtimi (1954.V.20) ilgam pritilo visas 
šeimos gyvenimas. 

1955 angoje profesorius rašė iš Bazelio: 


Praeitų metų balandžio mėn. rašei man turįs 
„kažkokį blogą jausmą, kad Jūs turite sunkumų su 
sveikatomis ar su kuo kitu“. Nujautimas Jūsų neapaa- 
vo, nes nepraslinko nė mėnuo, kaip mirė mano žmone- 
lė. Toji mirtis mus skaudžiai palietė. Ilgai nieko negalė- 
jau veikti, dėl to ir straipsnis apie Šalkauskį liko 
neparašytas. Ligi dabar šeima pusiausvyros dar neat- 
gavo. Grumiamės su sunkumais ir tikimės šviesesnių 
dienų. Pirmiausia išjudino plunksną vėl darbininkai su 
paskaita, kurios tekstas skyrium Jus pasieks. 

Čia pat apie šeimą: 

Juozas iriasi prie savo egzaminų kaip neofilo- 
logas, taip pat Laisvutė, kuri ruošiasi į paišybos 
mokytojas; Birutė uoliai lanko konservatoriją — ji smui- 
kininkė, o Julytė dar ruošiasi brandos atestatui. Kalėdų 
šventėms Aldytė buvo atvykusi. Turi pasisekimo 
Manheime. Jos atsilankymas mus labai nudžiugino, nes 
pas mus dabar tylesnis gyvenimas. Visuomenėje vis 
reikia stumti reikalus mums pageidaujama prasme. Ta- 
tai sočioje Šveicarijoje nelengva. Bet tai mūsų bendros 
kovos fronto dalis. 


Laiške pajunti bet kurios tremtinio šeimos rūpestį ir 
skausmą. Bet pajunti ir antrą rūpestį — „bendros kovos 
frontu“. Ir šiuo atžvilgiu J. Eretas kitoks nei daugel daugel 

tūkstančių tremtinių, kurie tenkinosi pirmuoju rūpesčiu. 

J. Eretui nereikėjo pergyventi „nusivylimo“ savo ligtoline 
veikla nei nuo jos atsisakyti. Jo nusistatymas Lietuvos 
atžvilgiu nelūžo. Jis tiesios linijos žmogus ir kovotojas. 

„Ištikimybė ir garbė“ — toks buvo šveicarų šūkis. Tokis 
buvo ir J. Ereto. 

Dr. J. Grinius cituoja iš Draugo prof. J. Ereto pareikštą 
savo praeities vertinimą jau iš tolimos laiko perspektyvos: 
„Draugo redakcijos paklaustas, ar profesoriui negaila 
praleisto gyvenimo Lietuvoje, dr. J. Eretas atsakė: „Ne, man 
nė kiek negaila. Jeigu dar kartą turėčiau apsispręsti vykti ar 
nevykti, aš nesvyruodamas vėl vykčiau, nes Lietuva man 
pasidarė antrąja tėvyne ir mano gyvenimo turiniu. Ten radau 
savo gyvenimo draugę Oną Jakaitytę, ten gimė mano vaikai, 
ten trejetą palaidojau. Ten išgyvenau kūrybingiausius savo 
metus, ten suradau retų talentų, prietelių ir asmenybių, kurių 
atminimas ir dabar apšviečia mano gyvenimo kelią“ “ (Aidai, 
1957 Nr. 1, 22 p.). 

Dr. J. Prunskis anuos žodžius pratęsia: 


Aš vėl stočiau į katalikų frontą, nes katalikybę lai- 
kau tobuliausia vertybe, geriausiai tinkančia sukurti tiek 
asmeninį, tiek viešąjį gyvenimą. Aš ir vėl eičiau į jau- 
nimą, nes nuo jo turi pradėti, kas nori tvirtą valstybę 
pastatyti. Man negaila nė vieno prakaito lašo, kurį liejau 
dėl pavasarininkų ir ateitininkų per nuolatines savo 
keliones skersai ir išilgai kraštą. Mano širdis ir dabar 
plaka tam jaunimui, nes niekur kitur tokių idealių jau- 
nuolių neberadau. Tai buvo aukso dienos, kada Reinio, 
Šalkauskio, Dogelio, Leimono, Labanauskaitės ir 
panašios dvasios prietelių padedamas, galėjau pasi- 
darbuoti Lietuvos jaunimui (Draugas, 1971.X.30). 


Galėtum tai laikyti patetiniais žodžiais apie praeitį, jei 
tiem žodžiam neduotų angažuojančios prasmės dabarties 

darbai. O tie prof. J. Ereto darbai ir šiame trečiame 
laikotarpy rodo jį aktyvų, kovojantį iš naujų pozicijų. 
Kovojantį sykiu vardan abiejų tikslų, vardan kurių buvo atvy- 
kęs į Lietuvą — vardan Lietuvos laisvės ir jos buvimo 
Europos valstybių šeimoje; vardan tremtinių apsisaugojimo 
nuo naujos aplinkos gundymų, vardan kilimo į aukštesnius 
kultūros laipsnius, vardan jų kūrybinės pažangos, kuri įpras- 
mina jų buvimą čia. Nors sugrįžimo į tėvynę viltis galbūt 
tegali šviesti tik kitai generacijai, jis pačiu grįžimu, idėjos 
grįžimu, tebetiki: ,,Nėra tad jokios abejonės, kad Solovjovas 
griš pas rusus. Ir lygiai yra tikra, kad Šalkauskis grįš pas 
mus“ (Tremties lietuvis... 4 p.). 

Tačiau čia yra kita kliūtis krikščioniškos kultūros pažan- 
gai. Tai persimetusi į Vakarus, į Vakarų šviesuomenės elitą, 
tokia pat dvasia, kuri Rytuose turėjo nihilizmo vardą. Čia 
vardai kiti, bet esmė ta pati. Ir lietuvių jaunimas, eidamas čia 
mokslus, yra atsidūręs panašioje padėtyje, kokioje anais 
laikais lietuvių jaunimas buvo Rusijos, Lenkijos universi- 
tetuose bei visuomeninėj aplinkoj. O ir nejaunimo ne vienas 
iš tremtinių yra nuskendęs naujo pasaulio gerovėje — kaip ir 
daugelis anų, kurie buvo panašiai nuskendę Rusijos aplinko- 
je. 

Šios realios grėsmės akivaizdoje prof. J. Eretas ir dabar 
tebėra aktyvus tautinio savarankiškumo ir idealistinio nusi- 
statymo misionierius — nekapituliavęs veikėjas šioje lietuviš- 
kos dramos eigoje. 

Savo uždaviniu tebelaiko: 


Aš Šveicariją telaikau platforma kovai už laisvos 
Lietuvos atstatymą. Ištrūkau iš bolševizmo nasrų ne 
tam, kad sukčiau istorijos vėjų neišdraskomą smagų 
lizdą — ištrūkau tam, kad laisvoje šalyje kovočiau už 
sugrąžinimą laisvės ir Pabaltijui... Kas išliko po baisios 
audros, tas turi veikti, veikti už tuos, kuriuos jau dengia 

žemė; veikti už tuos, kurie okupuotoje Lietuvoje gyvi 
palaidoti; veikti už tuos, kurie laisvame pasauly yra 
tapę vergai pinigo, smagumų, geidulių, iš kurių 
atminties vis labiau išnyksta kraštas, kuris jiems davė 
gyvybę (cit. J. Prunskis, Draugas, 1971.X.30). 


„Visu savo likimu — sako dr. J. Girnius — Eretas taip 
sutapo su lietuviais, kad būtų per maža jį laikyti tik mūsų 
bičiuliu. Jis taip jaugo į mus, kad tapo mūsų savuoju. 

„Turtingas prigimties dovanas prof. Juozas Eretas 
darbščiai ir pilnai sunaudojo, stengdamasis gyvu ir rašytu 
žodžiu liudyti krikščioniškąją tiesą ir tarnauti mūsų tautinės 
kultūros pažangos kelyje. 

„Kai vienam antram patriotizmas ima atsidurti į ,kryž- 
keles“ net iš tų, kurie anksčiau buvo savinęsi tautiškumo 
monopolį, tai Eretas ir šiandien iškyla skaidriu lietuviško 
patriotizmo žadintoju“ (Juozas Girnius ,„Mūsų savasis 
Eretas“, Aidai, 1966 Nr. 9, 391, 394, 395 p.). 


II 


Ligi šiol apibūdinta, kaip J. Eretas reiškėsi Lietuvoje; 
kaip buvo skirtingai sutiktas lietuviškos visuomenės; kaip jis 
reiškiasi dabar ir kaip dabar iš perspektyvos jau vertinamas. 
Bet dėmesio vertas ir antrasis pradžioje iškeltas klausimas: 
kodėl? Kodėl ši dinamiška asmenybė savo veiklai pasirinko 
Lietuvą? 

Prof. J. Eretas ne vienintelis iš savo tėvynės atvyko po 
Pirmo pasaulinio karo į Lietuvą. Lietuvon paskiau atvyko ir 
nuoširdžiai jai dirbo pvz. prof. A. Sennas, vėliau Pennsylva- 
nijos universiteto profesorius, nuoširdus lietuviškos kultūros 
kėlėjas ir dabar; atvyko prof. V. Jungferis, ekonomistas, 
parašęs labai šiltai veikalus apie Lietuvą (Litauen, Antlitz 
eines Volkes) Hinter den Waeldern, hintern den Seen); buvo 

atvykęs prof. Brenderis, lotynistas, G. Studerus, germanis- 
tas. Buvo atvykęs prof. R. Schmitleinas, prancūzas, ir dirbo 
Humanitarinių mokslų fakultete. Prieš jį buvo sukelta intrigų, 
jis buvo atleistas ir tada pakviestas į Rygą. Po Antrojo pasau- 
linio karo, būdamas švietimo direktorius Prancūzų okupa- 
cinėje zonoje, nepaisydamas kartumo, kurio buvo patyręs iš 
savo buvusių kolegų profesorių, neperkėlė to kartumo visai 
Lietuvai. Pirmaisiais tremties metais jis daug padėjo lietu- 
viam savo zonos ribose. 

Visus juos tenka minėti geru žodžiu. Tačiau tenka taip 
pat pažymėti, kad nė vienas jų nesutapo su Lietuva ir 
netapo, anot dr. Girniaus, „savuoju“ taip, kaip prof. J. 
Eretas. 

Dėl ko jis virto „savuoju“? 


Karjeros veiksnys? 


Karjeros veiksnys turėjo įtakos ne vienam iš Rusijos 
ieškoti Lietuvoje išsilaikymo šaltinio. Kai kurie ir apie J. 
Eretą panašiai teigė. Tačiau faktai kalba prieš šio veiksnio 
rolę J. Ereto istorijoje. 

Viena, baigęs studijas, J. Eretas buvo pasiūlytas vykti į 
Italiją germanistikos dėstyti Paduvos universitete. Tai buvo 
aiškios ir tikros karjeros galimybė. Jos atsisakė ir pasirinko 
Lietuvą be jokių aiškių galimybių ne tik karjerai, bet pačiai 
egzistencijai. 

Antra, prof. dr. Alfredas Sennas (rašydamas 1941 
nekrologą tariamai mirusiam prof. J. Eretui) mini faktą, kad 
„1937 metais vienas žymus Amerikos universitetas (Mar- 
guette University) buvo pasirengęs profesorių Eretą 
pakviesti profesoriauti ir paskirti literatūros dėstytoju. Tačiau 
vėlionis atsisakė“ (Cit. J. Prunskis, Draugas, 1971.X.30). 

Atsisakė nuo Amerikos universiteto 1937 po visos 
karčios patirties Lietuvoje, kada buvo valdžios atleistas iš 

universiteto ir sugrąžintas tik universiteto rektoriaus galia, 
kuris turėjo teisę tvirtinti jį vyr. asistentu. 

Prof. Sennas kalba ir apie kitus faktus: „Būdamas arti- 
mas velionio draugas, aš gerai žinau, kad visas jo veikimas, 
visi jo darbai buvo išdava vieno ir to paties nusistatymo, 
būtent, pasiryžimo visiškai pasišvęsti lietuvių tautos reika- 
lams ir iškelti lietuvių vardą pasaulyje... Dėl tos priežasties jis 
visus savo veikalus parašė lietuvių kalba, nors tai jam kenkė 
pasaulio akyse. Kitų šalių mokslininkai pakartotinai jį ragino, 
kad jis savo veikalus rašytų jiems prieinama kalba, kad ir jie 
galėtų suprasti. Ereto atsakymas visada buvo vienas: „Išsi- 
verskite iš lietuvių kalbos! Man rūpi lietuvių tauta, o ne 
pasaulinis vardas. Su lietuviais aš gyvenu, jų vardą noriu 
išgarsinti" “ (Cit. J. Prunskis, Draugas, 1971.X.30). 

Tiesa, prof. J. Eretas 1964 Toronte savo pranešime, 
minėdamas apie savo atvykimą į Lietuvą, pagal kores- 
pondento atpasakojimą, aiškinęs: „Deja, motina tegalėjusi 
jam duoti lėšų tik iki dviejų semestrų. Po to, esą jau beveik 
reikėję nutraukti studijas. Jį, labai nuliūdusį, girdi, pasitikęs 
universiteto koridoriuje vienas iš profesorių ir sakęs, kad jis 
galįs J. Eretui prirodyti darbą, kurį dirbdamas galėsiąs toliau 
tęsti studijas. Jis buvęs suvestas su lietuviais, kurių tada 
buvę Friburgo universitete iš Anglijos, Amerikos ir netgi iš 
tuometinės rusų pavergtos Lietuvos. Tie lietuviai, girdi, jam 
pasakę: „Moki eilę kalbų ir mums būtum labai reikalingas. 
Dirbk su mumis, mes pačiam mokėsime po 250 frankų 
mėnesiui. Sutikau, esą, kur nesutiksi! Taigi dirbau ir mo- 
kiausi. Už lietuvių pinigus baigiau universitetą" (Pr. Alšėnas, 
Draugas, 1964.VII.18). 

Paskutinio sakinio nereikia suprasti tiesiogine prasme. 
Tai tik elegantiškas gestas klausytojui. Visas tas bendras 
darbas spaudos srity tėra aplinkybės, kurios suvedė Eretą su 
lietuviais. Betgi ne jos apsprendė nukrypimą į Lietuvą ir 
studijas baigus. 

Asmenybių trauka 


Atkritus galimai „karjeros hipotezei“, tenka sustoti prie 
paties J. Ereto nurodyto veiksnio jo kalbose 1926 Amerikoje, 
o Lietuvoje išpopuliarinto prof. St. Šalkauskio straipsnyje, — 
Mykolo Ašmio vaidmens. 

Pats J. Eretas taip apibūdina Ašmio rolę: „(Gulėdamas 
Lozanos ligoninėje mirties patale, jis (Ašmys) graudžiai 
maldavo manęs jo vietoje vykti Lietuvon. Pažadėti man 
nebuvo lengva, nes ateičiai buvau nusibrėžęs kitokius kelius, 
tačiau norėdamas patenkinti paskutines mirštančiojo valan- 
das, pažadėjau nors vieneriems metams vykti į Lietuvą. Taip 
1919 vasarą ir padariau“ (Juozas Eretas, Stasys Šalkauskis, 
65 p.). 

Ar mirštantis draugas galėjo turėti tokios sugestyvios 
galios? Atsakyti į tą klausimą faktinės medžiagos pateikia A. 
Skrupskelienė, specialiai tuo klausimu pati susidomėjusi ir ar- 
čiau susipažinusi su Ašmio istorija. 

„Kai buvau studentė — rašo A. Skrupskelienė — man 
rodės nelabai realus, nelabai įpareigojantis tas Ereto pa- 
žadas, gal ir kiek sulegendintas. Bet sutikusi dabar velionies 
Ašmio giminaites ir su jom pasikalbėjusi, pajaučiau, kad Aš- 
mys ir Eretas kitaip vargiai ir galėjo padaryti. Iš vienos pusės 
— darės patikimas Ašmio patriotinis noras net ir mirties 
valandą. Ašmių giminė buvo atkakliai lietuviška. Ir Mykolo 
paveikslas man ryškėjo tos visos giminės fone. Chicagoje 
gyvenanti Mykolo pusseserė, kartu su juo augusi tuose pat 
gimtuose Poviluose (ne Poveliuose, kaip kartais rašoma!) p. 
Maadalena Ašmytė Baltrimienė prisimena jo (Mykolo) gimna- 
zijos dienas. 

„Pagal jos pasakojimą, dar būdamas moksleivis, 
Mykolas buvo apsiskaitęs, net susidaręs nemažą bibliotekėlę. 
Mokėsi Klaipėdoje, Luizės gimnazijoje. Ten buvo laikomas 
genialiai gabus, rodomas pavyzdžiu pamokų neišmokusiem 

vokietukam. „Gėdykitės — sakydavo mokytojas: — Matote, 
kaip lietuvis viską gali“. Bet ir tokiam gabiam Mykolui, kaip ir 
jo pusbroliui Jurgiui ir kitiems lietuviam, nebuvo lengva patekti 
į gimnaziją. Reikėdavo įtakingų žmonių pagalbos. Tai žeidė 
jauno Žmogaus savigarbą. Ir tai didino jo atkaklumą kovoti dėl 
teisybės, būti sau žmogum. 

„Kartą mokykloje — pasakoja toliau p. Baltrimienė — 
mokytojas, pastebėjęs mano geltonas kasas, pasigėrėdamas 
tarė: „Du wirst einmal eine deutsche Walkuere werden“. Nieko 
neatsakiau, bet parėjus papasakojau namiškiam. Mykolas, 
išgirdęs tai, prikišo: „Argi nežinojai, ką turėjai mokytojui 
atsakyti?“ Kiek vėliau mokytojas ir vėl pakartojo tuos pačius 
žodžius. „Ne, pone mokytojau, nebūsiu, nes esu lietuvė“. 
Namie Mykolas pagyrė: „Gerai, mergaite, taip ir reikia“. 

„Ieškodamas geresnio klimato ir norėdamas išvengti 
pavojaus patekti į vokiečių saugumo rankas, Mykolas 
išvyko studijuoti į Šveicariją. Deja, į savo tėviškę iš ten 
negrįžo. Jam mirus, šeima gavo užuojautas iš Karaliaučiaus 
ir Halės universitetų rektorių“. 

Apie Mykolą Ašmį mažą, bet ryškų šviesos ruožą davė 
ir Amerikos lietuvių delegacijos narys kun. J. Dobužis savo 
pranešime iš Šveicarijos, rašydamas, kad 1919 gruodžio 1 
vakare 10 val. mirė Ašmys, turėdamas 30 metų. ,„Darbštus, 
rimtas, malonus, draugiškas ir didžiai doras, visų jis buvo 
mylimas. Jojo mirtis visiems, kas jįjį pažinojo, širdį suspaudė 
sunkiais nuliūdimo jausmais“. 

„Dar gyvas būdamas a.a. Mykolas Ašmys džiaugėsi 
savo viengenčių Tilžėje, Įsrutėje ir kitur pasiryžimu dėtis su 
Didžiąja Lietuva vienon krūvon?“ (Darbininkas, 1919.1.16). 

„Iš tolimesnių Baltrimienės pasakojimų matyt, kad 
kuone kiekvienas Ašmių gynė savo lietuviškumą ir kovojo 
dėl jo. Toj giminėj sutinkame Mykolo senelį, atsikėlusį į 
Klaipėdą nuo Įsruties, vokiškai visai nemokantį. Jis vedė 
lietuvę klaipėdietę. Matome ir tokią atkaklią Mykolo senelę, 

kuri vokiškai pasveikinta lietuviškai teatsakydavo. Klaipėdos 
kraštą vokiečiam užėmus (1939), dėdė Jurais, palikęs tėviš- 
kėje, išsikovojo, kad jo pase būtų palikta tautybė — lietuvis. 
Kai jis mirė prieš pat vokiečių-rusų karą, lietuviškai laidoti jau 
buvo uždrausta. Kunigui sukalbėjus maldas vokiškai, iš 
minios į priekį išėjo mirusiojo pusseserė, jau visai senutė, ir 
— visų nustebimui — lietuviškai sukalbėjo Tėve mūsų. 
Niekas neišdrįso jos sustabdyti. Kitas Mykolo dėdė, 80 metų 
senukas, Hitlerio laikais, vokiškai kalbinamas, atsikirsdavo: 
„Ar tu airdėjai, kad Ašmys būtų vokietis?“ 

„Tie atkaklūs lietuviai buvo šviesūs, malonūs savo kai- 
mynam. Kai Mykolo brolis Vilius, karštas patriotas, hitleri- 
ninkų buvo suimtas ir išvežtas iš tėviškės, vietiniai vokiečiai jį 
užtarė ir išgelbėjo. Jie gerbė tiesumą ir atvirumą“. 

Tokis Ašmių giminės ir Mykolo vaizdas rodo stiprias 
asmenybes, išaugusias tame Lietuvos pajūryje, Ereto akim 
žiūrint — šiaurėje, rytuose. 

Stiprios asmenybės imponavo studentui J. Eretui. 
Imponavo ir paskiau dr. J. Eretui. Jį traukė magnetiškai 
vyresnis kolega St. Šalkauskis; traukė jį M. Krupavičius. 
Tarp kitų asmenybių, kurios Eretą traukė, paskiau jis minėjo 
vysk. K. Paltaroką, arkiv. M. Reinį, prof. P. Dovydaitį, M. 
Pečkauskaitę, K. Pakštą... Tuose Rytų žmonėse Eretas matė 
tai, ko Vakarų Žmogus galėjo pasiilgti — gilų dvasingumą, 
tikėjimą idėja, krikščioniškos idėjos personifikaciją savo 
gyvenimu. Jam, dinamikos žmogui, buvo pasipildymas ir 
pagilėjimas santykiai su tokiais žmonėm. Iš čia suprantamas 
gali būti anas dialogas tarp Šalkauskio ir Ereto: Šalkauskis — 
Jūs esate mano Vakarai; Eretas — o jūs esate mano Rytai. 

Tokis dialogas rodo, kad Ereto ir čia sutiktų asmenybių 
santykiuose vyko tarppersonalinė Rytų ir Vakarų sintezė... Ji 
ypačiai turėjo stiprėti, kada jau subrendęs Eretas jautė čia, 
Lietuvoje, spinduliuojant gyvą asmenybių šviesą, o vakarų 
Europoje tuo metu ėmė stiprėti dvasinės sutemos, ir jam kilo 

gilios prasmės klausimas: „,guid de nocte?“ Tai jį rišo su šiuo 
kraštu dar labiau, ir jis kraštą darė „antrąja tėvyne“ — dvasine 
tėvyne. 

Šia prasme tektų suprasti Ašmio rolę jauno idealisto 
studento Ereto apsisprendime. Asmenybės trauka, trauka 
asmenybių iš Rytų, veikė vakarietį Eretą. 


Tautinės misijos samprata 


Ašmiui duotas pažadas vargiai buvo vienintelis, ap- 
sprendęs J. Ereto pasilikimą daugiau nei pažadėtus metus ir 
Lietuvos pasirinkimą „antrąja tėvyne“. Tai lėmė ir jo, kaip 
šveicariečio, supratimas apie savo tautinę misiją. 

Kai prof. J. Eretas 1965 lankėsi Amerikoje, viename 
siaurame rately buvo paprašytas papasakoti ten buvusiam 
jaunimui apie savo atvykimą į Lietuvą. 

„Kaip Jūs jautėtės, kada tėvynę palikę ėmėte dirbti...?“ 
paklausė viena jauna dalyvė, klausimo nebaigdama, lyg 
pajutusi, kad gali įžeisti profesorių. 

„Aha, suprantu, ką norit pasakyt“, — tarė profesorius ir 
ėmė aiškinti, kaip Šveicarijoje suprantama pareiga savo tėvy- 
nei. Gaila, tada neužrašytas buvo jo gyvas ir pagaunantis 
pasakojimas. Dabar tik iš jo darbų ir pasisakymų atskiruose 
rašiniuose galima suprasti jo mintis, kuriais atvejais pasitar- 
navimas kitam kraštui virsta pasitarnavimu savajam, būti, 
taip sakant, tarp dviejų tėvynių, būti abiem jom ištikimam. 

Prof. J. Eretas mėgsta tautinius klausimus spręsti 
globalinėje žmonijos raidoje, kuri vyksta tam tikrais dėsniais. 

Vienas ir pagrindinis toks dėsnis — tautos gyvenime pir- 
mumas priklauso kultūrinei kūrybai, ne politinei. Politinės 
galybės, sukūrusios dideles imperijas, yra laikinės. „Politinės 
galybės, kad ir galingiausios, amžius vidutiniškai neilgesnis 
kaip 250 metų... jis Europoje dar trumpesnis. Šita istorijos 

taisyklė nedaug turi išimčių“ (Juozas Eretas, „Gloria mundi“, 
XX Amžius, 1940.lI.21 Nr. 66). 

Antras dėsnis: kultūrinei kūrybai yra pašauktos 
mažosios tautos: ,,Mažosios tautos kuria kultūrą, kuri patva- 
resnė už imperijas... Iš tiesų, kada stambieji, pasiąlemždami 
vis naujas žemes, kraudami vis didesnius lobius, dažnai 
nebeturi laiko atskleisti knygą, smulkieji ima nagan mokslą, 
ugdo meną, išsaugo religiją, tuo pasidarydami pačiais 
didžiausiais tiesos nešėjais ir teisingumo apaštalais, kuriuose 
gyvas yra didingasis Europos palikimas“ (Juozas Eretas, 
„Kiškių medžioklė“, XX Amžius, 1939.XI.25 Nr. 272). 

Europos kultūrą sukūrė „veik vieni mažiukai, nes 
Europoje — bent praeityje — didesnės valstybės buvo 
išimtis. Tikrai plotinga tebuvo Rusija, ir ar tik ne ji — propor- 
cingai imant — davė visų mažiausia“ (t.p.). 

Mažieji ir taikos bei susipratimo saugotojai. Ir šiai 
minčiai patvirtinti šaukiasi Olandijos buv. užsienio ministerio 
Patijono autoriteto: „Mažosios tautos tokiam susiartinimui 
labiau tinka nei didžiosios, nes jos negali būti įtartos slaptom 
intrigom ir norais užkariauti. Joms geriau sekasi politikoje 
pritaikyti tuos principus, kurie užtikrina taikų visų sugy- 
venimą“ (t.p.). 

Trečias dėsnis: kultūrų įvairumo, margumo primatas 
prieš monotoniją ir uniformizmą. ,„Pažvelkite tik į geogra- 
finius jos (Europos) kontūrus. Kiek čia salų, pusiasalių, 
iškyšulių! Kiek čia kalnynų, lygumų, baseinų ir žiočių, visokių 
peizažų ir reljefų! 


Gracingas mūsų žemynas — tai ne Azijos blynas ir 
ne Afrikos bukumas — šiandien savo šeimoje globoja 
34 narius, t.y. daugiau kaip pusę visų pasaulio vals- 
tybių, nors apima vos tryliktąją dalį žemės paviršiaus. 

Ir koks čia margumas! Šalia monarchijos — 
respublika, šalia autoritetinės valstybės — demok- 

ratija. Čia kapitalistinė santvarka, ten socialistinė. 
Vienur romaniškas kraujas, kitur germaniškas, o dar 
kitur jis upeliais suplūsta. Čia vėl tarp slavų ir germanų 
įsprausti lietuviai ir netoliese iš Azijos atblokšti estai. 
Šalia ortodoksų rasi katalikų, greta bezbožnikų — 
ugningi islamo Pranašo ainiai. 

Tas įvairumas sudaro begalinę įtampą, kuri tai 
mažėdama, tai didėdama sukelia tūkstančius srovių. Iš 
jų blyksteli kūrybingoji kibirkštis, kuri mūsų žemyną 
pripildo genijų būriais, talentų pulkais (t.p.). 


(Šis žavėjimasis pliuralizmu atitinka ir prof. J. Ereto bei 
jo mokytojo prof. J. Nadlerio raktą literatūros kūrėjam 
suprasti — jų abiejų mėgstamą etnografinį metodą: žvelgimą 
ne tik į epochą, į socialinę aplinką, į tautinius, bet ir į dar 
smulkesnius etnografinius vienetus. Lietuva prof. J. Eretui 
buvo puikiausias pavyzdys tam metodui taikyti bei iliust- 
ruoti. Jis kreipdavosi į zanavykus, kapsus, dzūkus, žemai- 
čius, aukštaičius, nes matė kiekvienos šios etnografinės 
grupės skirtingus charakterio bruožus). 

Ketvirtas: pačios Šveicarijos misija nešti pagalbą kitiem. 
Tame pat rašiny jau tiesiai kalba apie Šveicarijos vietą 
Europoje. 


Kaip atrodytų Europa, nušlavus nuo jos paviršiaus 
Šveicariją? Ta Šveicarija su savo Pestallociais ir 
Rousseau, su savo, tarsi į noperską, susigrūdusiais 
septyniais universitetais, kurių vieną išlaiko vos 175,000 
bazeliečių, kitą dar mažesnė Ženeva? Ar reikia didesnio 
įrodymo, ką gali po granito krantus išmėtyti ir jų papė- 
dėje susigūžę, daugumas iš ūkininkų kilę šveicarai, kaip 
faktas, jog jau 8,000 jų tenka vienas laikraštis, kai 
Vokietijoje tam reikia 17,000, Anglijoje net 170,000 
piliečių? Ir Tautų Sąjungos rūmus ir idėją ar nesaugo 
jie? (t.p.). 

Mažųjų misija (taigi ir šveicarų) ne tik kūryba, bet ir lab- 
dara, žaizdų gydymas. „Ypač šiandien mūsų diduomenei 
susikibus, kas šluostys ašaras, gydys žaizdas, kas tęs pūdy- 
maujantį kultūros darbą, jei ne mažuomenė?“ (t.p.). 

Taip galvojo Eretas jau tuo metu, kai rašė pirmą veikalą 
apie Lietuvą (1919). Pakartoti verta čia tą jo įsitikinimą apie 
šveicarų misiją kitom tautom, įskaitant ir Lietuvą. „Laisvas 
žodis, tartas laisvame krašte — o tokia yra graži mūsų švei- 
cariška privilegija — pretenduoja padėti atseikėti nuskriausta- 
jam kraštui teisingumą. Po to, kai mes, šveicariečiai, esame pas 
save nuoširdžiai priglaudę ir parėmę lenkus, graikus, armėnus, 
žydus ir daugelį kitų kovoje su jų tautų engėjais, ir po to, kai 
mūsų ginamos laisvės, demokratijos ir apsisprendimo idėjos 
pasidarė bendru kultūringo pasaulio lobiu, kas buvo natūra- 
lesnio mums, kurie turėjome jau gangreit ištisą šimtmetį globoti 
lietuvius emigrantus, kaip šiandien stoti šaukliais kovoje už 
Lietuvos laisvę ir nepriklausomumą“ (Cit. iš prof. Šalkauskio 
rašinio, Židinys, 1934 Nr. 7, 40 p.). 

Šveicarų misijos supratimas nepasikeitė ir lig šiol. 
Knygelėje Vom Adam der Europaeer, išleistoje 1971, įžangą 
baigia žodžiais „Šveicarui visada priklausė pirmenybė užsi- 
stoti už nuskriaustuosius. Jis tai darė dėl graikų, airių, žydų, 
lenkų, armėnų ir spalvotųjų žmonių; tebus dėl to tai daroma 
ir dėl baltiečių“. 

Tai šveicarų tautinė misija — šviesti kitom tautom savo 
humanistinėm idėjom, padėti tas idėjas jose įgyvendinti. 

Anksčiau minėtame paskutiniame Lietuvoje rašytame 
straipsny („„Nei prakeikimas — nei kriminalas“) profesorius 
užsiminė konkrečiai apie vieną mažos tautos žmogų — 
švedą Nanseną, kuris, „palikęs mokslininko kabinetą, 
Didžiojo karo metu rūpinosi kariaujančių (didžiųjų!) belais- 
viais, ir po karo tėvynės netekusiems vadinamuoju „Nan- 
seno pasu“ padėjo kurti naują gyvenimą“ (XX Amžius 
1940.VI.1 Nr. 122). 

Tai buvo mažos tautos pavyzdys ir dr. J. Eretui palikti 
savo tėvynę ir nukilti į nežinomą iliuzijom apipintą kraštą 
humanistiniais sumetimais. 

Nuo J. G. Hamanno (1730—1788) ir J. G. Herderio 
(1744—1803) laikų buvo gyvos kultūrinio pliuralizmo ir 
humanistinės misijos idėjos. ,,„Tikrasis kilmingasis ir tikras 
karžygys Herderiui yra ne užkariautojas, bet tas, kuris 
padeda ir globoja, kuris ne griauja, bet stato, kuris pajėgia 
padaryti iš kaimo miestą, iš paniekintos tautelės išugdyti 
aukštai kultūringą naciją“ (Ignas Skrupskelis, Lietuviai XVIII 
amžiaus vokiečių literatūroje, 1967, 63 p.). 

Tautinės misijos ideologija padeda suprasti dr. J. Ereto 
apsisprendimą už „didįjį gyvenimo nuotykį“. 

Anas jaunosios klausytojos nepasakytas klausimas, ar 
tai suderinama su ištikimybe senajai tėvynei, čia randa 
panašų atsakymą, kaip klausimas, ar misionierius, vykdamas 
į svetimą kraštą, lieka ištikimas savo tėvynei. Lieka, nes 
vykdamas jis neatsisako tų vertybių, kurias gavo savo tėvy- 
nėje. Priešingai, jis tas vertybes perduoda naujam kraštui. Jis 
tokiu būdu papildo naujo krašto vertybes savom, plečia, 
populiarina savosios tėvynės vertybes ir kelia jos reikšmę. 
Kas savo atsisako, tokis neturi kuo papildyti kito krašto; 
tokis nepadaro garbės nė savajam kraštui. J. Ereto žodžiais, 
„dvasinis tad pasidavimas nėra kultūringumo ženklas. Kas 
kitam pasiduoda, tas jo nepraturtina, tik save ištuština... 
Vienintelė protinga (ir garbinga) laikysena: būti partneriu... 
naujojo humanizmo kūrime būsime vaisingi tada, jei suge- 
bėsime būti partneriais tiems kitoniškumams, kuriuos 
sutinkame kelyje. Įsidėmėkime: tik ugdydami savumą, 
būsime naudingi kitiems; pasiduodami — tik tręšime kitų kul- 
tūros laukus“ (Tremties lietuvis... 13 p.). 

Jei J. Eretas būtų „pasidavęs“, jis nebūtų sutikęs tų 
smūgių, kurie žymi jo gyvenimą Lietuvoje. ,,Pasiduodamas“ 
jis būtų padaręs malonią „karjerą“. Bet tik nepasiduodamas, 

o išlikdamas „partneriu“, atsineštom vertybėm papildy- 
damas naują tėvynę, jis ir tapo tokis reikšmingas jos 
pažangai. 

Taip prof. Eretą suprato ir Bazelio spauda, labai šiltai 
minėdama jo 70 metų sukaktį. Esą prof. Eretas „savo kul- 
tūrine ir moksline veikla yra garbingas savo tėvynės atstovas 
svetimuose kraštuose“ (National Zeitung, 1966.X.17 — 
vertimas Darbininko, 1966.XI.8 Nr. 73). 

Jis vykdė kultūrinę misiją ir pačioje Šveicarijoje. ,,„Daugel 
generacijų — rašė kitas dienraštis Basler Nachrichten — 
dėkingos jam už vertybes, kurias jis perdavė jom per vokie- 
čių kalbos ir istorijos pamokas, nes J. E. rūpinosi iš esmės 
formuoti charakterius; jis, žodžio menininkas, tai pažy- 
mėdavo kaip karališkąjį uždavinį auklėjimo mene. Jo veiklos 
įvertinimas atsispindi tuo, kad 1956 jis buvo išrinktas (Baze- 
lio kantono) švietimo tarybos nariu; joje veikia lią šiol kaip 
katalikų ir krikščionių socialų partijos atstovas“. 

„Temperamentingas asmuo J. E. nepripažįsta pertrau- 
kos poilsiui. Vasarą jis mielai pasitraukia ilgesniam laikui į 
savo mieląją Malcantone, bet tik tam, kad labiau susitelktų 
misijai, kuria jis gyvai ir ištikimai buvo prisiėmęs pareigą 
stiprinti dvasią estų, latvių ir lietuvių, kurių per milijoną dabar 
išsibarstė po visą pasaulį kaip egzilai“ (Basler Nachrichten, 
1966.X.17). 

National Zeitung nurodo ir kuria linkme J. E. formavo 
charakterius šveicarų mokykloje. Esą Eretui rūpėjo „įdiegti 
jaunimui atvirą plačią europinę dvasią“ (National Zeitung, 
1966.X.17). 

Ir šiuose žodžiuose jau galima įžiūrėti penktą J. E. isto- 
riosofijos dėsnį — dinamiką žmonijos kaip ir žmogaus rai- 
doje. 

Tiek Lietuvoje Guid de nocte? (1936), tiek Švei- 
carijoje Abschied vom Europa? (1955) mato pačios Europos 
likime kitimo vyksmą: susiskaldymo, izoliacijos, nukul- 

tūrėjimo link. Tokis žvilgsnis primena Spenglerio Untergang 
des Abendlandes nuotaikas. Tačiau ir šios dinamikos 
akivaizdoje autorius nepraranda tikėjimo ateitimi ir pasiry- 
žimo kovoti už Europą bei jos kultūrą, už Europos 
solidarumą, Europos vienybę, kurios pavyzdžiu jis nurodo 
Jungtines Amerikos Valstybes. 

Tikslumo dėliai tebus ta mintis išreikšta paties J. Ereto 
žodžiais: 

„Politinis pavojus Europai tikrai didelis, nes iš rytų 
atslenkąs sovietų komunizmas kėsinasi ir į dar laisvąją to 
kontinento dalį. Ją gali išgelbėti tik susivienijimas visų dar 
laisvų valstybių į vieną federatyvinę sąjungą — Jungtines 
Europos Valstybes... Sugrįžęs 1941 į Šveicariją, tuoj supra- 
tau, kad tik šiame susivienijime glūdi dar laisvosios Vakarų 
Europos išganymas ir kartu viltis išlaisvinti ir Rytų Europą su 
Pabaltijo valstybėmis. Dėl to nuolatos ir visur raginu mesti 
nacionalistinį išpuikėjimą, šovinistinę neapykantą, kuria taip 
smarkiai sergame anapus Atlanto (Europoje). Dėl to greit vėl 
grįžtų į tuos apkasus, kuriuose dabar giname Europą — visą 
Europą iki Baltijos jūros“. Tai kalbėjo J. Eretas Draugo 
redakcijoje, atvykęs antru kartu į Ameriką (Draugas,1961.IX- 
.16). 

Šis dinamikos ir žmogaus pastangų rolės toje dinami- 
koje dėsnis padeda suprasti, kodėl J. Eretas taip skubino 
Lietuvoje šį procesą; kodėl taip atkakliai skelbė ir veiksmais 
vykdė lietuvių kultūros, socialumo, vienybės bei aktyvaus 
įsiliejimo į tarptautinį srautą dinamiką. 

Ta pačia kryptimi jis norėtų ir Šveicarijos dinamikos. 
Nors šveicaras yra per daug „sotus“ spartesniam žingsniui, 
bet J. Eretas tiki pozityviu apsisprendimu ir džiaugiasi 
pirmais žingsniais. Privačiame laiške, atsiliepdamas į švei- 
carų spaudos palankų atsiliepimą apie jį jo 70 metų sukak- 
ties proga, rašė: 

Visa mūsų spaudos akcija man buvo staigmena. 
Tą akciją galima aiškinti tuo, kad šveicarai dabar pra- 
deda išeiti iš savo politinės izoliacijos ir pasuko į tą 
kelią, kurį aš jiem seniai nurodinėjau — į tarptautinio 
solidarumo kelią. Dėl to ir mano ,markė“ smarkiai 
pakilo. Džiaugiuos, kad dabar ir mano politinė įtaka 
auga, nes tuo laimi ir baltų reikalas (1966.XII.2). 


Ereto ir Sauerveino paralelė 


J. Eretas nebe pirmas savo veiklos sritim pasirinko 
Lietuvą. Jį gali ryškiau vaizduoti jo pirmatako Jurgio 
Sauerveino likimas. Sauerveinas (1831—1904), vokietis, 
hanoverietis, M. Lietuvoje kėlė tautinį susipratimą; vado- 
vavo lietuvių organizacijom; sukūrė M. Lietuvai himną 
„Lietuviais esame mes gimę“; kelis kartus buvo lietuvių 
kandidatas į Prūsijos seimą. Po trečio nepasisekusio 
mėginimo Sauerveinas kapituliavo, nusivylęs lietuviais: esą 
„Vergpalaikiai“ jį į rinkimus įtraukę ir apleidę. „Gėda tiem, 
kurie privertė mane palikti tą žemę, kurios lyg sūnumi buvau 
pastojęs“. Išvyko, ir ryšiai su lietuviais nutrūko. 

Nutrūko, nes tarp Sauerveino ir lietuviškos visuomenės 
nebuvo pakankamos tarpusavio traukos. Visuomenė nebuvo 
pajėgi pajausti Sauerveinui tiek traukos, kad eitų paskui jį. 
Sauerveinas neturėjo tiek traukos į tą visuomenę, kad laimė 
ir nelaimė jų neišskirtų. 

Eretas, kaip ir Sauerveinas, atvyko į Lietuvą su 
idealistine misija. Abiem iliuzijos dužo, susidūrus su tikrove. 
Dužo ne jų idėjos, bet idėjų įvykdymo galimybės. Tačiau 
Eretas nekapituliavo. Ir palankiose ir nepalankiose sąlygose, 
ir visuomenės gerbiamas ir niekinamas ar visai be visuo- 
menės, nenustojo tarnavęs, literatūriniu vardu sakant, savo 
Dulcinėjai — Lietuvai. Tai deklaravo ir jo žodžiai, kai pasku- 
tiniu kartu atvykęs į Ameriką buvo Draugo redaktoriaus 
kun. J. Prunskio paklaustas: ar norėtų liktis Amerikoje? Į tai 

Eretas atsakė: ,,Kodėl ne, nes visur jaučiuosi gerai, kur verda 
vienybės dvasia kūrybiškai dirbamas darbas. Bet toks yra 
reikalingas ir sename kontinente, o ten darbuotojų mažai. 
Dėl to jaučiu pareigą grįžt į ,,apkasus“ ties Lietuvą taip spau- 
džiančiu komunizmu. Tačiau aš juose nepasislėpsiu, atski- 
riems uždaviniams mielai vyksiu ten, kur būsiu reikalingas ir 
kviečiamas“ (Draugas, 1965.1.7). 

J. Eretas čia atrodo tebėra ištikimas dar 1937.11.33 jo 
cituotiem dr. J. Basanavičiaus žodžiams: ,,Juk tik tai turi 
vertę, jei mums pasiseka ką gero žmonėms ir Žmonijai 
padaryti“. 

(Ir tikrai — kviečiamas jis atliko tokius uždavinius, kurių 
negalėjo atlikti tuo metu kiti išeivijoje esą lietuviai — parašė 
dvi stambias monografijas: apie St. Šalkauskį ir K. Pakštą!). 

Tokia yra J. Ereto trauka į tą egzilėje atsidūrusią tautos 
dalelę. Pastarosios trauką Ereto link gali išreikti čia esančių 
veikėjų pasisakymai apie J. Ereto rolę lietuvių tautoje. 

A. Vaičiulaitis: ,,Jis įnešė į mūsų valstybę milžinišką kul- 
tūringo pasaulio srovę, visam veikimui davė moderniškus ir 
europiškus metodus“ (Draugas, 1942.V1.18). 

Dr. J. Vaišnora: „Be Ereto Lietuvos religinis, tautinis, 
kultūrinis, visuomeninis ir politinis gyvenimas nejsivaiz- 
duojamas. Apvaizda Lietuvai sunkiais laikais atsiuntė vyrą, 
kuris padėjo statyti nepriklausomybės rūmus ir savo 
garbinga asmenybe juos išpuošė“ (Draugas, 1966.X.29). 

Dr. J. Grinius: „Lietuvių individualistinėje visuomenėj, 
kurią rusai per daugelį metų buvo nuteikę anarchistiškai, 
mūsų sukaktuvininko moralinės savybės (energija ir parei- 
gingumas) būtų turėjusios sudužti, jeigu jų nebūtų stipriai 
rėmęs vakarietiškas jo talentas — sugebėjimas organizuoti. 
Šita savybe prof. Eretas nemažiau pasitarnavo Lietuvai už 
savo pareigingumą, kuris daugeliui lietuvių tebeteikia stipry- 
bės dabar, mūsų tautinių sutemų metais (Draugas, 1966.X- 
1.26). 

Tai jau vertinimas iš perspektyvos. Laiko perspektyvoje 
aprimsta bent kiek aistros, atsiranda daugiau pajėgumo 
pažvelgti objektyviai tiek į Smetoną, tiek į Raštikį, tiek į K. 
Škirpą, tiek į Eretą ir kitus asmenis, kurie savo laiku rodės 
tokie kontroversiški. 

Bręstančioje visuomenėje atsiranda ir dėkingumo 
ženklų, kurių miniatiūra gali rodytis J. Botyriaus žodžiais: 
„Prof. J. Ereto draugiškumą labiausiai patyriau, jau studijas 
baigęs ir ieškodamas mokytojo vietos. Jisai man, eiliniam stu- 
diozui, nepatingėjo dvejetą kartų skambinti į tolimą provin- 
cijos užkampį, pranešdamas, kur yra galimybė gauti vietą ir 
kaip jos siekti... Deja, vėliau nė trumpu vizitu nepareiškiau 
savo profesoriui padėkos — per toli buvau dar atsilikęs nuo 
šveicarų šaly išaugusio prof. Ereto humaniškumo“. 

Tuose žodžiuose slypintis dabartinis jausmas rodo ne 
vieno tų žodžių autoriaus humanistinį subrendimą, tarp kurio 
ženklų yra respektas kitam žmogui, paslaugumas kitam 
padėti ir dėkingumo pareiškimas. Toki jausmai suriša asmenį 
su visuomene. Toks jausmas dabar galbūt stipriau jaučia- 
mas ir prof. J. Ereto atžvilgiu. To jausmo išraiška buvo ir 
Lietuvių rašytojų draugijos gestas J. Eretui — 1954 išrinko jį 
savo garbės nariu. 

Su dabartine egzilėje esančia visuomene, gal tikriau su 
jos vyresniąja generacija, J. Eretą sieja ir panaši vertybių gra- 
dacija, būtent, pirmumą atiduoti visuomeniniam idealui, 
antrame plane paliekant asmeninių pergyvenimų narpliojimą, 
savosios egzistencijos analizę. Ką tie žodžiai konkrečiai reiš- 
kia, rodo laikraščio redaktoriaus paklausimas prof. J. Eretui 
apie jo „romantiką“, apie jo santykius su Salomėja Nėrim. 
Tų santykių nedementuodamas, J. E. paaiškino: 


Salomėja Bačinskaitė buvo mano studentė, net 
artima, nes jos pagrindinė šaka universitete buvo mano 
dėstoma germanistika. Abu buvova ir ateitininkų meno 

draugijos „Šatrijos“ nariai, todėl dažnai susitikdavova ir 
privačiai. Iš to ir išaugo ta simpatija, kuri 1928 metais ją 
paskatino keliauti į Šveicariją, kur aš tuokart praleidau 
vasaros atostogas. Tačiau jos toli siekią sumanymai 
nebuvo suderinami su mano būkle — juk aš tuomet jau 
buvau vedęs, — todėl ir užsimezgė ta nelaimė, kuri 
vedė ją prie tam tikro lūžio jos gyvenime. Tai įvyko 
daugiau iš apviltos meilės, negu iš sąmoningo perėjimo į 
kitą pasaulėžiūrą, kuri — kiek aš patyriau — jai niekad 
nebuvo prie širdies. 


Bet kai laikraštininkas gundė profesorių, ar nevertėtų 
visa tai aprašyti, išgirdo džentelmenišką atsakymą: „Gal 
reiktų imtis ir to. Tačiau vėliau, kada jau kitos plunksnos pa- 
vargs. O dabar kietus savo reikalavimus stato mūsų egzilės 
reikalai“ (Draugas, 1965.1.7). 

Aiškiau sakant, dabar ne meilės istorijų metas — 
pirmumas priklauso kovos reikalam, kovos už tautinę ir 
humanistinę egzistenciją. Tos kovos dvasią ir programą lyg 
pats sau būtų kartojęs kaip rekolekcijas (žr. ,,Mintys 
rekolekcijoms pačiam sau“, Lietuvių dienos. 1967 vasario 
nr.). 

Šį prof. J. Ereto „vertybių pirmumą“ respektavo ir šio 
rinkinio rašiniai — težiūrėjo į jo tarnybą anai didžiajai 
Dulcinėjai Lietuvai ir jos vaikam. 

Čia nebuvo siekta nei asmeninės biografijos, nei 
sukaktuvinės paneairikos. Tebuvo siekta užrašyti ir vienon 
vieton surinkti faktus, kiek dar jų galima šiuo metu surinkti. 

Tie faktai rodo ne tik Ereto darbus, bet ir tai, kad jau 
esame tokia visuomenė, kuri pažįsta solidarumą su savo na- 
riais veikėjais ir moka atiduoti pirmumą tom idėjom ir tiem 
rūpesčiam, kurie šiuo metu yra pirmumo verti. 

II 


Rašinių įvade (žr. Didysis jo nuotykis. Prof. Eretas 
tarnyboje Lietuvai. Red.) buvo suminėta visą nepriklau- 
somybės laikotarpį Lietuvos terene trukusi įtampa tarp Rytų 
ir Vakarų; tarp ateizmo ar religinio indiferentizmo ir krikš- 
čioniškos pasaulėžiūros: tarp demokratijos ir totalistinės 
minties. 

Bet atėjo jėga iš šalies ir visą nepriklausomos Lietuvos 
gyvenimą sugriovė. 

Ar tų poros dešimčių metų visos pastangos tebuvo tik 
aklo likimo žaismas? Ir Ereto darbas buvo beprasmis? 

Pirmas įspūdis perša pesimistišką atsakymą. Anot Bara- 
nausko, „visa prapuolė“... Svetima jėga sunaikino Ereto ir 
kitų nepriklausomos Lietuvos generacijos raštus; sunaikino 
institucijas, sunaikino vadovaujančius žmones; atėmė visas 
galimybes reikštis idėjom, kurios buvo tada avangardinės — 
krikščioniškom, demokratinėm, vakarietinėm idėjom. 

Pirmą tokį įspūdį kiek prablaivo faktai Lietuvoje. Dabar- 
tiniai faktai, Putino Mykolaičio žodžiais, „ne viskas sutemose 
žuvo“. 

Nežuvo per 22 metus žadintas tautoje, ypačiai jaunime, 
kultūrinis veržlumas, kurį skelbė, diegė, ugdė spartino visas 
minėtas kultūrinis avangardas. Lietuvoje kultūrinis veržiumas 
ir dabar prasimuša pro griežčiausius varžtus ir iškelia 
Lietuvos vardą pasaulio opinijoje. 

Per 22 metus į širdį jėjęs laisvės pajautimas buvo toks 
stiprus, kad už jį suklota savanoriškai tūkstančių tūkstančiai 
aukų. Laisvė nuslopinta svetimos priespaudos, bet laisvės 
troškulys tebėra gyvas; gyvas tebėra troškulys Vakarų kultū- 
ros, gyvas troškulys tikėjimo laisvės; gyvas troškulys 
pagrindinių Žmogaus teisių. 

Kol tas kūrybinis veržiumas gyvas; kol gyvas laisvės ir 
žmoniškumo ilgesys, tol ir tauta yra gyva. Tol yra pras- 

mingas anas 22 metų darbas ir aukos. Tol prasminga skelbti 
pasauliui, kad tauta tebėra gyva; prasminga reikalauti, kad 
gyvam žmogui būtų grąžintos žmogaus teisės 

Šia prasme J. Ereto ir daugel kitų darbai nebuvo veltui. 
ia prasme J. Ereto veikla nėra baigta ir negali būti 
baigta... ė 

Kas tie kiti, kurie tą veiklą tęs — kas žino. Bet jie ateis ir 
estafetę perims... 


NEKAPITULIUOJANTI PLUNKSNA 


Dr. J. Eretas nuo 1917 įsijungė į tarnybą Lietuvai per 
Lietuvių spaudos biurą Šveicarijoje; atvykęs į Kauną, suor- 
ganizavo prie Užsienio reikalų ministerijos informacijos 
departamentą, telegramų agentūrą ELTA ir buvo pirmas jos 
direktorius. Derybose su Lenkijos atstovais Ženevoje ir Briu- 
sely jis buvo ten pasiųstas kaip spaudos attache. 

Pasitraukęs iš valdinės tarnybos nuo 1922 ir atsidėjęs 
mokslinei bei visuomeninei veiklai, J. E. spaudą laikė pagrin- 
dine priemone kultūros lygiui kelti ir visuomenei organi- 
zaciniu tinklu juosti. „Nuo organizacijų — jo pasakymu — 
prie laikraščių tėra vienas žingsnis“ (Draugas, 1966.VII.15), 
arba atvirkščiai: nuo laikraščių prie organizacijų... Jis 
suorganizavo blaivininkam Sargybą, vaikam Angelą sargą 
(paskiau Žvaigždutę), jaunimui Pavasarininkų vadą, sporti- 
ninkam Sportą bei Jėgą ir grožį... 

Tie pirmieji po „didžiojo nuotykio“ metai tai spaudos ir 
organizacijų kūrimo metai. Kai po šešeto metų iš vado- 
vavimo Pavasario sąjungai pasitraukė, susitelkdamas moksli- 

nėje, akademinėje veikloje, galėjo daugiau atsidėti tiesio- 
giniam plunksnos darbui — moksliniam ir publicistiniam. Jo 
rašiniai rodėsi Ateity, Naujojoje vaidilutėje,  Naujojoj 
romuvoj, Židiny, Lietuvos mokykloje, Athenaeum, Logos, 
Amerikos Drauge, Vytyje. 

Publicistiniai rašiniai pirmiausia ir gausiausiai rodėsi 
Pavasary, kur juos rašė „Dėdė viską žinąs“. Tai buvo eski- 
zai, apmatėliai būsimai plataus masto publicistikai, kurios 
viršūnė buvo rašiniai XX Amžiuje. 


Hispanus ir „Strategija“ 


XX Amžiaus dienraštų nuo 1936 ėmė rodytis rašinių 
serija, vardu „Strategija ties Madridu“, slapyvardžiu Hispa- 
nus. Rodės daugiausia kas antras šeštadienis ir tuojau pa- 
traukė į save skaitytojų dėmesį, nes jie buvo „kitaip“ rašomi. 

Hispanus atsiradimą XX Amžiuje pasakoja pats J. 
Eretas savo knygoje apie Stasį Šalkauskį. „Tuo laiku sulieps- 
nojęs pilietinis karas... jaudino ir Lietuvos katalikus... Man 
rūpėjo parodyti, kad Ispanijoje daug kas reformuotina ir kad 
katalikai turėtų vykdyti tas reformas“ (197 p.). 

Nuo 1938 „Strategija“ dingsta, ir toliau eina straipsniai 
apie kitų kraštų politines aktualijas: Kiniją, Japoniją, Vokie- 
tiją, Italiją, netgi ir Lietuvą. Juos rašo jau ne Hispanus, o 
Juozas Eretas ir serijos numeriais nebežymi. 

Verčiant XX Amžiaus komplektus, teko pastebėti 
„Strategijos“ 19 rašinių, kitais klausimais — 58. Viso tad 77. 
Skaičius vargiai tikslus, nes ne visi laikraščio nr. yra 
komplektuose. (O 1937.IX.18 pvz. trečias puslapis, kur pa- 
prastai būdavo Hispanus rašinys, išcenzūruotas; jame tejdė- 
tas skelbimas: Šilkinė suknelė, tuo metu išverstas romanas. 
Kad čia būta Hispanus rašinio, matyti iš pirmo puslapio įrašo 
turiny: Hispanus „Niurnbergo dainininkai“.) 

Atsimenant, kad vienas J. E. rašinys užima visą laikraš- 

„Turim susiprasti su faktu, kad mes esame vienos kartos 
žmonės, o tie rašantieji yra jaunesnės kartos. Kaip taisyklė, 
jaunesnieji visada yra agresyvesni ir linkę „,„senius“ kritikuoti. 
Aš su tuo taip susigyvenau, kad nekreipiu dėmesio. Antra, 
turim taip pat susiprasti su faktu, kad jaunesnei generacijai 
priklauso ateitis, iki ta generacija susilauks kritikos iš dar 
jaunesnės. Mums belieka tas vienas pasitenkinimas — jaus- 
mas, kad padarei ką galėjai, o toks jausmas yra geriausias 
atpildas“. 

Iš vieno laiško 1973.3.1 


Studentų ateitininkų „Šatrijos“ meno draugijos metinė šventė 1937 
metais Kaune, kurioje dalyvavo ir kelios Latvijos universiteto 
„Ausma“ korporacijos atstovės. Juozas Brazaitis, „Šatrijos“ garbės 
narys, sėdi trečias iš dešinės, penktas Juozas Eretas. Daratpažįstami 
Pranas Dovydaitis, Jonas Grinius, Bernardas Brazdžionis, Juozas 
Keliuotis, Stasys Yla, Jonas Pankauskas, Kazys Žitkus, Leonardas 
Žitkevičius, Alina Grinienė ir kt. 


čio puslapį, iš kurio gali išeiti apie 8 romaninio formato 
puslapėliai, tų straipsnių rinkinys būtų apie 500—600 
puslapių knyga. 

Mėginant apibūdinti šio laikotarpio J. E. publicistiką, 
nebūtina išnagrinėti visus rašinius. Apytikrėm išvadom už- 
tenka ir vieno būdingesnio rašinio analizės, stebint dviem 
atžvilgiais: idėjiniu ir žurnalistinio meno atžvilgiu; stebint, 
kokios gijos ir kokios spalvos vyrauja tame prof. Ereto 
žurnalistiniame audiny. 


Paskutinis iš „didžiojo nuotykio“ metų 


Labiausiai dėmesį patraukia rašinys ,„Nei prakeikimas, 
nei kriminalas“, paskelbtas XX Amžiuje 1940 birželio 1. 
Berods, tai paskutinis autoriaus rašinys Lietuvoje. 

Jis pradeda: 


Ar matėte kur Europos žemėlapį, kuris dar būtų 
tikras? Jie visi invalidai, pensininkai, matę geresnius 
laikus. Kai kurie dar visai jauni, spausti vos pereitą 
pavasarį, o jau pakaušis plikas ir dantys išbyrėję. 

Tuo negali nesisieloti pelno godūs amerikiečiai. 
Koks biznis su atlasu, kuris pasensta, dažams jame dar 
neišdžiūvus? Ta mintis nedavė ramybės vienam žemė- 
lapių leidėjui, kol surado būdą visuomenę apsaugoti 
nuo klaidinimo, o savo leidyklą nuo bankroto. 

Jo žemėlapiai tikrai įdomūs — jie be valstybių 
sienų. Jų vietoje rasite lengvai prilipdytas juosteles, 
kurios duodasi pigiai atlupamos ir kiton vieton 
perkeliamos. 

Tai mūsų laikams pats tinkamiausias atlasų paren- 
gimo būdas, ir kokie pritaikymo galimumai jau šiemet, 
o ką bekalbėti apie netolimą ateitį. 

Iš viso sienos tokios nepastovios, kaip orai balan- 
džio mėnesy — iš 50 Europos einančių linijų vos devy- 

nios atsimena pereitą šimtmetį, visas kitas pagimdė XX 
amžius. 

Tvirčiausias sienas aptinkame Vakaruose. Seniau- 
sia jų yra Portugalijos skiriamoji linija su Ispanija, kuri 
nepajudinta jau 272 metus. Toliau Ispanija, kurios ribos 
tvirtos apie 199 metus. Švedija savo politinius rūbus 
pasisiuvo prieš 128 metus... 

Iš viso juo tolyn į rytus, juo sienos gležnesnės, 
trapesnės — mažiausias skersvėjis, ir jau šaukiamasi 
politinių daktarų. 

Tų pūstelėjimų per pastaruosius 25 metus tiek 
daug, kad tik aštuonios valstybės išvengė chirurgo 
peilio. 


Faktai ir faktai, skaičiai ir skaičiai, vaizdai ir vaizdai... 
Kam visa ta „inventarizacija“? O gi tam, kad jie būtų fak- 
tiniai įrodymai autoriaus tolesnėm mintim: kad sienas kai- 
talioja didžiosios valstybės, siekdamos „pločio ir ilgio ir liejas 
į geografinius plotus“; tuo tarpu „smulkioji valstybė savo tau- 
tos potencialą sukaupia dvasios ekspedicijoms, kūrybos žy- 
giams“. Tai supratusios Šveicarija, Švedija, ir jos atsisakiu- 
sios ekspansijos į plotus, pasitraukusios į savo vagą ir 
kuriančios dvasinių vertybių pažangą. Tokia esanti mažųjų 
valstybių misija... Paguodžianti misija. Tad rašinys ir bai- 
giamas nukrypimu jau tiesiai į lietuvišką skaitytoją: 


Tas įsitikinimas suteikia mums ramybės ir orumo, 
pakelia drąsą ir padidina darbštumą. Ir dėl to bandymo 
valanda — jei tokia mums išmuštų — ne prie Raudų 
sienos mus ras, o darbo plotuose, kur giname, ką 
turime, ir kuriame, ko siekiame. 


Tas paskutinis Lietuvoje rašytas straipsnis gali būti iliust- 
racija visam prof. Ereto ano laikotarpio žurnalistiniam menui. 
Ryškiausios jo žymės yra šios: 

(a) Idėjinė formacija. — Gausūs rašinio faktai nėra skirti 
tik skaitytojui informuoti. Tai daugiau nei informacija. Tai 
sykiu ir skaitytojo formacija: skaitytojas praturtinamas 
idėjom, gyvenimo orientacija, nuteikiamas tam tikra linkme 
galvoti, gyventi, veikti, kovoti. 

Straipsnis paskelbtas dvi savaitės prieš „bandymo va- 
landą“ — sovietinę okupaciją. Tos bandymo valandos nuo- 
jautoje autorius įspėja skaitytoją nepulti į rezignaciją, 
nelaikyti priklausymo mažai valstybei prakeikimu. Būti 
mažos valstybės piliečiu tai „palaima“, nes mažosios kuria 
dvasines vertybes. 

Dvasinių vertybių primatas, kūrybinis veržiumas, 
socialinė pažanga buvo tos idėjos, kurios veržėsi ir pro 
„Strategiją ties Madridu“, o ir paskiau jos vyraus, autoriui 
grįžus į senąją tėvynę. 

Tai buvo idėjos ne vieno prof. Ereto. Jos dažnai buvo iš- 
kalbėtos, išsvarstytos dviejų profesorių — paties Ereto ir Šal- 
kauskio trečiadienių pokalbiuose. Šalkauskis surasdavo 
paskui kai ką iš jų svarstytų idėjų Hispanus rašiniuose, kur 
jos gaudavo jau žurnalistinę formą. 

Tai buvo taip pat idėjos, kurias skelbė kitais būdais prof. 
K. Pakštas ir visas tas kolektyvas, kuris buvo krikščioniškos 
Vakarų kultūros avangarde. 

(b) Formos elegancija. — Galima būti kitokios pažiūros į 
didžiųjų ir mažųjų valstybių misijas; galima manyti, kad ne tik 
didžiosios, bet kartais ir mažosios valstybės nešasi į geogra- 
finę ekspansiją. Bet negalima suabejoti, kad autoriaus tei- 
gimai turi pagaunančios, sugestyvios jėgos. Jie nuteikia skai- 
tantį pasitikėti autorium, kuris plataus mosto faktais — 
horizontalinės (geografinės) krypties ir vertikalinės (isto- 
rinės) krypties faktais — parodo savo enciklopedinę eru- 
diciją. Jie užkrečia skaitantį nusiteikimu savo mažo siauro 
gyvenimo faktus vertinti plačiame visuotinio, pasaulinio 
gyvenimo horizonte. 

Faktai perteikiami vaizdų vaizdais, su tik tik nujaučiama 
ironija, kitur ryškesniu susižavėjimu, egzaltacija. O kreip- 
damasis tiesiogiai į skaitytoją („,ar jūs...“), lyg sakydamas pra- 
kalbą ir turėdamas prieš akis auditoriją, suranda šiltą ryšį su 
skaitytoju. Tai patraukia skaitytojo dėmesį, angažuoja ne tik 
jo intelektą, bet vaizduotę, emocijas ir valią. 

Tokis ir yra tikrosios propagandos tikslas — skaitytoją 
angažuoti. 

Tą formos eleganciją paryškino dr. J. Girnius šiais žo- 
džiais: „Įdomu klausytis Ereto kaip pagaunančio ir puošnaus 
kalbėtojo. Lygiai įdomu jį skaityti, nes ta pati retorinė dovana 
suteikia gyvybės ir jo raštams. Visi Ereto raštai yra rūpes- 
tingai stilistiškai išdailinti ir dažnai pasiekia tiesiog meniško 
plastiškumo bei vaizdingumo. Jo sakinys — įtaigus savo 
patetiškumu (kartais net ligi hiperboliškumo) ir puošnus savo 
meniškumu. Tai visa atspindi autorių kaip formos žmogų“ 
(Juozas Girnius, ,,„Mūsų savasis Eretas“, Aidai, 1966 Nr. 9, 
394 p.). 

(c) Modernioji technika. — Minėtas rašinys, kaip ir kiti 
autoriaus to tipo rašiniai, sukapotas viduje antraštėlėm 
(Aktualus atradimas, Politinis žemės inventorius, Maloniau 
gamtos dėsnį pažinti, Kelias pirmyn, Palaima), patraukliom, 
intriguojančiom ir rodančiom autoriaus žurnalistinio siekimo 
planingą eigą (gradaciją iš faktų į veiksmą ir to veiksmo 
rezultatą — „palaimą“). 

Būdinga dar ir tai, kad autorius mėgsta savo rašinius 
iliustruoti paveikslais, žemėlapiais, karikatūrom. (Paskiau 
teko pastebėti šią techniką vartojant šveicarų laikraštį Die 
Weltuwoche). 

Tokia technika turi pagauti modernaus, skubančio, 
gilintis neturinčio kada skaitytojo akį. Kai bus akis pagauta, 
yra vilties, kad paskaitys ir susidomės turiniu. Optinis vaiz- 
das veda į susidomėjimą, toliau į vidaus pergyvenimą — in- 
telektualinį, emocinį, valinį... 


277 


Tokia technika galbūt padeda ir autoriui save labiau 
kontroliuoti: išvengti pavojaus kartotis, dėstymą ištęsti, tuš- 
čiažodžiauti. Prof. Ereto publicistikoje, atrodo, kiekvienas 
žodis įmontuotas pagal iš anksto apgalvotą architektūrinį 
planą. . 

Žymėtina, kad šia spaudos technika J. E. domėjosi ir 
lankydamasis Amerikoje 1926. Apie tai užsimena Detroito 
laikraštis The Detroit News (1926.VIIIL.5), atpasakodamas 
pasikalbėjimą su J. Eretu: 

„The American press is one of the subjects of Prof. 
Eretas's investigation. He visited many newspaper plants in 
New York, Chicago, St. Louis and Detroit and expressed 
amazement at the way newspapers are published in this 
country. He intends to introduce American journalistic 
methods in the press of his own country, or at least in the 
school of journalism in the Kaunas university“ (Cit. Vytis, 
1926.VIII.30). 


Šalia kitų plunksnų 


To meto Lietuvos žurnalistikoje dar gyvai reiškėsi ir 
ankstesnės kartos plunksnos autoritetai: A. Jakštas-Damb- 
rauskas, J. Vaižgantas-Tumas, A. Smetona. Tos pačios 
kartos kaip Eretas Lietuvos žurnalistikoje buvo sau vardą 
pelnęs kun. dr. J. Purickis-Vygandas (įtraukęs dr. J. Eretą į 
Lietuvių informacijos biurą Šveicarijoje). 

Visi šie Žurnalistikos meisteriai buvo kitoki kaip Eretas. 
Jų žurnalistika buvo daugiau intelektualinė. Artimesnė Eretui 
būtų Vaižganto vaizdinė emocinė forma. O gal artimiausia J. 
Ereto formai savo ironijos, egzaltacijos padažu — 19 šimt- 
mečio publicisto Vinco Kudirkos. Abudu buvo linkę ir į 
hiperboles. Dr. J. Girnius net pastebėjo, kalbėdamas apie 
prof. Pr. Kuraičio vaizdą J. Ereto aprašyme: „gal įspū- 
dingesniam Kuraičio vaizdui sukurti, prof. J. Eretas neju- 

čiomis į tą vaizdą supynė tiesą ir netiesą“ (Aidai, 1970 Nr. 4, 
175 p.). 

Suprantama, anie ankstesnieji plunksnos ,„mohikanai“ 
dar neturėjo tokios žurnalistinės kultūros, kokia atėjo pas- 
kesnėje kartoje su dr. J. Ereto plunksna. Bet ir šioje kartoje 
Lietuvoje jis dar buvo vienintelis toks. 

Dr. Jono Griniaus vertinimu: „Lietuvoje Juozas Eretas 
buvo aukštojo žurnalizmo mokytojas ir pavyzdys. Jo straips- 
nių rinkinys Strategija ties Madridu ilgai liudys apie tai, 
tartum vainikuodamas ankstesnius žurnalistinius darbus. 
Savo pastangas išauginti Lietuvai aukštai kvalifikuotų 
žurnalistų Juozas Eretas taip pat ne kartą jungė su darbu 
Lietuvos universitete. Jo skaitomas epizodinis žurnalistikos 
kursas ir jo vedamas žurnalistikos seminaras Teologijos-filo- 
sofijos fakulteto filosofijos skyriuje turėjo kažin kokią paralelę 
su B. Sruogos teatro seminaru. Tačiau kai B. Sruogos semi- 
naras niekada neturėjo priešų, J. Ereto seminaras susilaukė 
priekaištų iš valdančiųjų sluoksnių pusės“ (Draugas, 1966.X- 
1.26). 

Su apžvelgtuoju rašiniu prof. Ereto kova dėl kultūrinės 
pažangos Lietuvoje, toje pozicijoje „tarp Rytų ir Vakarų“, 
baigėsi. Sovietų karinė jėga pastūmėjo Rytų pozicijas toli į 
Vakarus. Žinia, kas tada nutiko Lietuvos žmonėm. Ypačiai 
tiem, kurie buvo Vakarų krikščioniškosios kultūros 
avangarde. Tada ir prof. J. Eretas buvo antru kartu atleistas 
iš universiteto — 1940 Teologijos-filosofijos fakultetą užda- 
rius. Būtų neišvengęs daugelio kitų fakulteto narių likimo, jei 
nebūtų paskutinę akimirką iš ,,pozicijų“ atsitraukęs į kitas ir 
pačiai kovai patogesnes. 


Tremties trilogija 


Grįžęs 1941 metų antroje pusėje į Šveicariją, prof. J. 
Eretas turėjo pradėti naują gyvenimo tarpsnį. Pradėti gy- 

venimą iš naujo — Friburgo universiteto kancleris, Bazelio 
vienos gimnazijos mokytojas, karininkas, paskaitininkas, 
plunksnos darbininkas, pagaliau 1962 pensininkas. 

Visose tose pareigose jis turėjo jaustis esąs taip pat 
tremtinys. Su labai panašiom, problemom, kaip tie, kurie 
buvo Vokietijos lageriuose ar paskiau išemigravo. Tačiau šis 
tremtinys buvo iš tų, kurie nenuskendo naujo gyvenimo 
apatijoje, nepažino kapituliacijos, neprarado kovos ir kūry- 
bos dvasios. 

Kovą ir kūrybą jis tęsė iš naujos pozicijos, kurioje jis 
turėjo pasijusti esąs dabar tarp dviejų tėvynių. Abiem ati- 
davė savo duoklę. Lietuvai betgi didesnę, sprendžiant iš jo 
plunksnos darbų. 

Prof. Ereto plunksna dabar buvo skirta laisvėje atsi- 
dūrusiem lietuviam. Jiem taikyta jo paskaitų-rašinių trilogija 
(Tremtis — prakeikimas ar uždavinys? 1964, Tremties 
lietuvis idėjų sūkury 1965, Mažosios valstybės ir tautos 
1966). Joje įprasminama tremtis. Ne kentėjimu, kaip kitados 
darė lenkų romantikai egzilai, bet kūryba, kova, atliekant tai, 
ko negali likusieji tėvynėje. 

Prasmės iškėlimas, paskatinimas uždavinį atlikti, padrą- 
sinimas, įspėjimas nuo pagundų Vakaruose, nuo iliuzijų ir 
nusivylimų yra pagrindinė šio laikotarpio rašinių kryptis, kaip 
tai iliustruoja paskiros sentencijos: 


Tremtis visuomet skausminga, bet ji nereiškia po- 
litinio ar moralinio emigrantų žlugimo (15 p.). 

Ar tik ne pati Apvaizda ją (tremtį) sudarė, skir- 
dama jai svetur tą darbą, kurio Lietuvoje pasilikę negali 
dirbti (13 p.)... Mūsų emigrantinė buitis tad nėra 
prakeikimas, o Apvaizdos parėdymu mums skirta 
užduotis (16 p.). Mūsų tad uždavinys mąstyti už idėjiš- 
kai supančiotus tautiečius (4 p.). 


Rodydamas uždavinį kurti — rašo: 

Kurti visuomet reiškia kovoti: kovoti už savo 
vizijas, užsimojimus, kovoti už įkūnijimą, įforminimą 
viso to; kovoti ir už įvertinimą, pripažinimą mūsų 
darbų. Kova seka bet kurį kūrėją, veikėją kaip jo 
šešėlis, ir pasisekimas bus tik tų pusėje, kurie ryžtasi. 
Kova visuomet bus būtina auka (14 p.). 

Emigrantai, kurie dabar nekūrybiški, tikriausiai ir 
Lietuvoje niekuo nebūtų pasižymėję (15 p.). Tikras 
kūrėjas savo jėgų svorį jaučia savyje ir dėl to kūrybiš- 
kas yra net toli nuo savųjų. Jam Lietuva yra ten, kur jis 
pats yra (12 p.). 


Įspėja: 


Mes neturime teisės užsidaryti privačiame savo 
kiaute ir pasitenkinti asmeniškų tikslų siekimu, apsiri- 
bojančiu dažnai tik gerbūvio užtikrinimu bei patogumų 
ieškojimu (13 p.). 


Įspėja taip pat: 


Pirmoji emigrantų karta tik retai pasiekia tuos 
tikslus, dėl kurių paliko savo kraštą. Svarbu tad 
užkrėsti ir kitą generaciją savo idealų meile, uždegti įpė- 
dinius (11 p.). Tad nenusiminkime, jei mes nematome 
to laimėjimo, kurį Apvaizda skiria vėlesnei kartai. 
Svarbu tik veikti ir pasiaukoti, nes yra esminis veiklos 
bruožas, kad ji visuomet „apsimoka“ (14 p.). 


Savo sugestijom tremčiai prof. J. Eretas stovi šalia prof. 


A. Maceinos ir dr. J. Girniaus. Jie visi yra tremties meto 
šaukliai, nors jie yra trijų kartų atstovai: Eretas (1896) — 
Romuvos (Šalkauskio, Pakšto), Maceina (1908) — XX 
Amžiaus (Dielininkaičio, Skrupskelio, Ylos), Girnius (1915) 
— Aidų (Bradūno...). Kai jie įprasmina tremtį darbu, kūryba, 
kova, auka, tarp jų nėra kartų prarajos. 

Dėl to pastarosios generacijos atstovas dr. J. Girnius 
galėjo nuoširdžiai atsiliepti apie prof. J. Ereto trilogiją trem- 
čiai: „Tai brošiūriniai leidiniai, bet telkia daug minčių, vertų 
permąstyti lietuviškajai išeivijai, ypač jaunimui. Iš šių leidinių 
akivaizdžiai matyti, kiek visi lietuviškieji rūpesčiai jam yra 
savi. Kai vienam antram patriotizmas ima atsidurti į „kryž- 
keles“ net iš tų, kurie anksčiau buvo savinęsi tautiškumo 
monopolį, tai Eretas ir šiandien iškyla skaisčiu lietuviškojo 
patriotizmo žadintoju“ (Juozas Girnius, „Mūsų savasis 
Eretas“, Aidai, 1966 Nr. 9, 394 p.). 

Nėra prarajos net tarp Ereto ir Maironio, vertinant jų 
konstruktyvias programas, nors Maironis savo programą 
skelbė poezija, Eretas publicistika. O šio trečiojo laikotarpio 
Ereto publicistikos formoje ima vyrauti sentencijos. Tom žai- 
biškom tiesom žavėjo Maironis. Prie jų ima labiau linkti ir 
Eretas: 


Dienai rašyti užtenka rašalo, šimtmečiams rašyti 
reikia ašarų (Tremtis, 12 p.). Tačiau yra ašarų, kurios 
palaimingesnės už šypseną (13 p.). 

Jei tauta nori pasilikti ištikima sau, ji pirmiausia turi 
pasilikti ištikima savo kalbai (15 p.). 

Didieji dažnai tik tuo dideli, kad meta ilgą šešėlį 
(Tremties lietuvis idėjų sūkuryje, 7 p.). Nei tautos nei jų 
emigrantinės dalys nemiršta, jei jos pačios nenori mirti 
(t.p. 8 p.). Liūdna, jei mūsų gabumus vilgo skausmo 
ašaros, bet dar liūdniau, jei juos aptaško pertekliaus 
taukai (t.p. 9 p.). 


Panašumas tarp vienos ir kitos kartos suprantamas, nes 
vienos ir kitos kartos plunksnos rašė panašioje padėty esan- 
tiem lietuviam. 


Apeliacija į Europą 


Naujose pozicijose Ereto plunksna rašė ir senosios tėvy- 

nės žmonėm. Dvejopai rašė: tenkino jų tautinį interesą — 
surinkti žinias apie šveicarus architektus, dirbusius kitados 
Rusijoje ar Baltijos kraštuose caro laikais; skatino juos išeiti 
iš savosios izoliacijos ir Europos reikalus paversti savo tau- 
tiniais reikalais. 

Jei Europa praranda savo misiją šviesti kultūrine šviesa, 
gyventi Europos tautų solidarumu, belieka su Europa atsi- 
sveikinti (Abschied von Europa, 1955). Europos solidarumo 
yra nusipelniusios ir Baltijos tautos. Apie Baltijos tautas ir 
prašneka  europiečiam autorius leidinyje  Baltisches 
Schicksal, 1970. 

Tai 40 psl. knygelė su keturiais rašiniais, anksčiau 
skelbtais Ciuricho ir Bazelio spaudoje (Apie baltiečių tautas 
ir kalbas. Lietuva. Latvija. Estija) Nes esą „protarpiais 
pakalbama apie baltiečius, bet kas apie juos jau bežinoma“. 
Reikia, kad europiečiai pažintų Baltijos tautų grožį ir juo ža- 
vėtųsi: kad pažintų baltiečių skausmus ir juos laikytų sava 
neužgydoma žaizda. 

Čia žurnalistinės plunksnos uždavinys parodyti tą likimą 
taip, kad jis būtų pastebėtas, sulauktų skaitančiojo simpatijos 
pritarimo. 

Kokiom idėjom to siekiama prieiti prie europiečio? 

(a) Apeliacija į europiečio giminystės sentimentą. — 
„Europoje tekėtų mažiau kraujo, jei jos gyventojai žinotų, 
kaip glaudžiai jie yra vienas su kitu susigiminiavę, susi- 
broliavę. Mes sudarome — su mažom išimtim — vieną 
vienutėlę tautų bendruomenę, vieną tikrą šeimą, kuri nuo 
islandiečių šiaurėje iki italų pietuose ir nuo senųjų indų 
rytuose ligi prancūzų vakaruose apima didžiąją kultūrinių 
tautų dalį“ (8 p.). — Baltiečiai yra tos šeimos nariai. 

(b) Apeliacija į humanistinę sąžinę. — Autorius skiriasi 
nuo tų, kurie nori svetimą skaitytoją sudominti Lietuvos 
politine ir karų istorija. Autorius rodo problemos humanisti- 
nę pusę. Pačiais pirmaisiais sakiniais pažymi, kad esą dabar 

kuo mažiausiai kalbama apie sunaikinimą „moralinių verty- 
bių, kurių jokie atlyginimai atstoti negali“. Pasmerkdamas 
tuos (kryžiuočius, rusus, sovietus), kurie šias humanistines 
vertybes sunaikino ar tebenaikina, žudydami žmones, 
autorius netiesiogiai žadino skaitytojo moralinę rezistenciją 
prieš visa užgožiančius materialinius interesus, jėgą, žvėries 
įsigalėjimą. Apeliuodamas į europiečio humanistinės tra- 
dicijas, autorius ir telkia dėmesį į baltiečių humanistinės 
vertybes. Jos yra — kalba, kūrybinė jėga (pasireiškusi 
dainom, individualiniais menais, filosofija, ūkinio gyvenimo 
pažanga), pats baltiečių charakteris su jo humanistiniais 
bruožais. 

Toliau — kokiom žurnalistinio meno priemonėm įteigia 
tas giminystes ir humanistinės idėjas? 

(a) Žvilgsnis iš tolo ir iš arti. — Parodyti trijų tautų verty- 
bes ir dar jų ryšį su Europa per 40 puslapių yra didelis ir 
sunkus uždavinys. Sunkesnis nei parašyti 300 puslapių 
istoriją. Ereto plunksna tam naudojasi filmo priemonėm: 
rodyti daiktus iš perspektyvos, „iš tolo“, ir rodyti juos „iš 
arti“. 

Rodo „,iš tolo“, rodo panoraminį paveikslą, kuriame tarp 
indoeuropiečių yra baltiečiai su savo kalba, konkrečiai 
lietuvių kalba. Indoeuropiečių, tų, kurie nuo senųjų indų ir iki 
prancūzų ir nuo islandiečių iki italų apgyveno Europą, 
pirminė kalba, „vadinamas sanskritas“ — sako autorius — 
dar atskamba senųjų indų maldų raštuose; ji skamba graikų 
klasiniame palikime; ji ataidi lotyniškuose romėnų įsakuose, 
ir ji tebegyvena lietuvių lūpose. Nors kaip garbinga yra senoji 
indų kalba; ir kokios gražios formos yra graikų, bet šių ir kitų 
indoeuropiečių kalbų reikšmę pralenkia lietuvių kalba pačiu 
faktu, kad ja dar šiandien kalbama. Kas sutinka lietuvį — 
sutinka „europiečių Adomą“. Ir šiam teigimui paremti cituoja 
prancūzų lingvistą Meillet; cituoja prancūzą Reclus, kurie 
Europoje yra gerai pažįstami. 

Baltiečius rodo ir Europos tautų geografinėje bei isto- 
rinėje panoramoje, rodo iš tolo, rašydamas: 


Žemaičių žemė priklausė kitados baltiečiam, kurie 
nuo nejsivaizduojamų laikų galėjo gyventi Dniepro 
aukštupy, ligi, slavų spaudžiami, vis labiau slinko Balti- 
jos jūros link. 

Kai už mūsų išnyksta Karaliaučiaus bokštai, Įsru- 
ties-Eitkūnų linijoje prieš mus išsitiesia lietuviškos 
žemės, kurios apima nuo Kuršių įlankos iki anapus Vil 
niaus. Mes čia įvažiuojame į begalinę Europos rytų 
lygumą, dėl kurios rungėsi Vilnius, Krokuva, Maskva. 
Pradžioje prieky buvo Lietuva, kai ji iš Vilniaus, savo 
senos sostinės, valstybės ribas nukėlė iki Juodosios 
jūros. Paskui ją pavadavo Lenkija, kuri nuo Krokuvos 
Vavelio nužygiavo iki Maskvos sienų. Ir pagaliau Krem- 
lius, kaip trečiasis, išnaudojo savo padėtį šioje lygumo- 
je, dėl kurios rungiamasi, nustumdamas abu varžovus į 
geidaujamos srities pakraštį. Varžybas laimėjo Rusija, ir 
dėl to Lietuva nieko daugiau netrokšta, kaip tik plėtoti 
savo talentus savo giminės žemėje tarp Vilniaus, Kauno 
ir Klaipėdos (11 p.). 


Keliais brūkšniais tuose negausiuose žodžiuose nu- 
brėžtas anas geografinis istorinis bangavimas su aiškiom Lie- 
tuvos dabartinėm aspiracijom. 

Panoramoje rodomas ir lietuvio charakteris — švelniom 
paralelėm, bent užuominom baltiečių veidai rodomi šalia kitų 
tautų veidų bendrame paveiksle: 


Lietuviai — jų šiandien yra 3.2 mil. — yra aukšto 
ūgio, kresno stoto, šviesiaplaukiai, mėlynakiai; iš pirmo 
žvilgsnio pagalvosi turįs prieš akis kaimiečius švedus 
(23 p.). Jūra formavo latvių Žmogų stipriau nei konti- 
nentas, ir dėl to latvis atrodo judresnis nei kaimietiškai 

nerangus lietuvis... savo namų įrengimu bei žemės 

dirbimo būdu darė tokios pažangos, kad juos gali 

beveik sutapatinti su danais (30 p.). 

Užuominom, paralelėm su švedais, su danais sudaromas 
įspūdis masinio paveikslo, kuriame iš tolo matai baltiečių 
veidus šalia kitų europiečių. Čia autorius elgiasi kaip filmo 
operatorius, kuris duoda bendrą vaizdą iš tolo, kad paskui 
galėtų duoti to vaizdo detales „iš arti“, ryškiom spalvom. O 
iš arti duoda. tada, kai autoriui kyla svarbiausias reikalas — 
rodyti baltiečių humanistines vertybes. Tada ima lietuvių, 
latvių, estų vaizdus jau individualizuoti; ima rodyti pačių 
lietuvių margumą — žemaičio, aukštaičio, dzūko. 

(b) Žvilgsnis judėjime. — Giminystės ryšį su vakariečiais 
autorius rodo judėjime, keliaujančio Žmogaus įspūdžiuose. 
Antai, rašinį apie Lietuvą pradeda: 


Kai atsisveikini su Kanto karstu Karaliaučiuje ir 
leidiesi greituoju traukiniu Kauno link į plačią rytų 
lygumą, tariesi iš pradžių Europą palikęs. Bet koks nu- 
stebimas prie Lietuvos sienos — kalba, kurią ten išgirsti, 
yra tokia europietiška, kad su džiaugsmu įsitikini 
patekęs iš vienos Europos į kitą. Tai man pasidarė itin 
aiškų; kai Kaune vienas pietietis, paskaitęs iškabose 
Vailokaitis, Staugaitis, mane paklausė, ką čia veikia tie 
graikai. Bet tai nėra jokie graikai, tik senovę išlaikę 
lietuviai, kurių kalba siekia taip giliai į europines pirma- 
prades, kad ji rodosi kaip vyresnioji graikų kalbos 
sesuo (23 p.). 


Arba vėl, rašydamas apie kultūrinę giminystę, apie 
Rygos ryšį su Vakarais, pastebi: 

Čia pradėjo savo veiklą Hamannas (1730—1778), 

tas „šiaurės magas“; čia darbavosi nuo 1764 iki 1769 

Herderis, kurdamas idealų paveikslą slavų, tarp kurių 

jis niekad nebuvo gyvenęs — gal kaip tik dėl to ir kūrė 
jų idealą. Čia dirigavo nuo 1837 iki 1839 Wagneris, ir iš 
Rygos jis leidosi į tą audringą kelionę, kuri jam įkvėpė 
Skraidantį Olandą (31 p.). 


Toks dinamiškas, iš arti priėjimas yra patrauklus skai- 
tytojui, įtaigojantis, įtikinantis. 

(c) Sentimento padažas. — Jei mokslinio veikalo stilius, 
sakoma esti objektyvus — nerodo nei autoriaus simpatijos 
nei antipatijos, tai publicistinis prašneka protu, kad patai- 
kytų į skaitytojo protą, prašneka širdimi, kad pataikytų į 
širdį. Baltisches Schicksal autorius šio sentimento neslepia. 
Šiltom spalvom piešia lietuvio, latvio, esto paveikslas, nors 
kiekvienas jų individualus. Pasipiktinęs ir su ironija kalba apie 
kryžiuočių ordiną, kuris sunaikino prūsus. 


Tik keletas dokumentų kalba mums apie šią tiek 
nelaimingą, kiek ir narsią tautą, per kurios kapą mus 
neša traukinys nuo Marienburgo per Elbingą į Kara- 
liaučių. Bet dar ir mirdami jie atsikeršijo savo paver- 
gėjui, nes retu atsitikimu žudikas gavo nužudytojo 
vardą: ordino riteriai buvo pavadinti prūsais (t.y. 
Pruzzen) ir jų valstybė, kurią jie sudarė, susijungdami 
su Brandenburgu, gavo tą patį vardą, kuris — istoriš- 
kai žiūrint — yra ne kas kita kaip Kaino ženklas (11 p.). 


Siekdamas skaitytojo supratimo ir sentimento, autorius 
nėra optimistas dėl dabarties. Tai nuskamba graudžia ironija, 
baigiant rašinį ,,Apie baltiečių tautas ir kalbas“. 


Viskam homo sapiens turi širdį — augalam ir gyvu- 
liam jis sukuria apsaugos zonas, net plėšriem žvėrim jis 
duoda saugios erdvės. Tačiau baltiečiai yra tik žmonės, 
ir dėl to — jokios vilties „Indoeuropiečių Adomui“ (22 
P.). 

Kai į Rygą veržėsi vokietis, švedas, rusas, „baltie- 
tis visada buvo silpnesnis ir dėl to neteisus“. 


Sentimentas išvirsta pakilia refleksija, išreikšta paradok- 
sinėm sentencijom, kurios ima vyrauti šiame trečiame 
gyvenimo laikotarpyje: 


Visų pirma lietuvis religingas, nes tos beveik be- 
galinės platumos žmogų padaro mažą, o Dievą didelį 
(24 p.). 

Apie lietuviui būdingus kryžių ir dainą: 


Neatrodytų, kad kryžius veda į dainą, ir betgi 
abudu skelbia tą pačią dvasią, nes kas svetimųjų prie- 
spaudoje nuėjo tokį erškėčiuotą kelią, niekados neras- 
damas teisingo teisėjo, tas išsilaisvina per dainą. Daina 
šiandien gyvesnė nei bet kada, nes kur ašaros teka, ir 
ji teka drauge kaip guodėja (35 p.). 

Jei žmonijos sąžinę gali pažadinti tautų skausmo 
skundas, tai baltiečių kančia turi prasmę. To suvo- 
kimas palengvina jų vargą, nors ir kažin kaip šiandien 
jis didelis (14 p.). 


Mikroskopinis žviląsnis į Baltisches Schicksal rodo ne 
tik autoriaus erudiciją. Rodo informacinio-propagandinio 
meno supratimą: ko autorius siekia ir kokiom priemonėm. 
Rodo taip pat sąmoningą pagarbą žodžiui, dėl to rūpestingą 
jo parinkimą, taisymą, šlifavimą, iki jis virsta originalia, skam- 
bia, žaisminga, kiek barokiško pomėgio priemone. 

Pagarba žodžiui kilo ne dėl to, kad prof. Eretas moksli- 
ninko orumą būtų iškeitęs į nedėkingą propagandisto bau- 
džiavą. Priešingai — tik dėl to jis taip rūpestingai puoselėja 
žodį tiek publicistiniuose, tiek ir moksliniuose raštuose, kad 
išmoko jį branginti ilgos, ilgos praktikos dėka. Ir galbūt dėl to 
jo žodis yra meistriškiausias veikale apie Kazj Pakštą, kad jis 
paskutinis, išėjęs iš jo plunksnos laboratorijos. 

Plunksnos laboratorija 


Prof. Eretas rašo lengvai? ,„Dėl prof. Ereto publicistinių 
straipsnių reikia pažymėti, kad jis juos rašo nepaprastai leng- 
vai, jie išdygsta, tarsi savaime“ (B. Laukaitis, Pavasaris, 
1934.X.15 Nr. 19). 

Tai tiesa, bet ne pilna. Pilnesnė, jei bus pasakyta, kad 
prie talento rašyti jis prideda ir daug daug darbo. 

Dr. Jonas Grinius: „Tą patį tekstą jis (prof. Eretas) tai- 
sydavo kelis kartus, čia duodamas savo sekretoriams jį 
perrašyti mašinėle, čia perrašytus puslapius vėl peržiūrinė- 
damas, vėl braukydamas, papildydamas, pakeisdamas saki- 
nius ir atskirus išsireiškimus, kad tik būtų tiksliau, sklan- 
džiau, vaizdingiau. Šitokiu kruopštumu jis rašydavo ir eilinius 
straipsnius laikraščiam ir žurnalams, bet už tai jo straipsniai 
išeidavo neeiliniai formos atžvilgiu, tokie, kad jie būdavo ne 
tik įdomūs skaityti, bet ir naudingi estetinės kultūros pasi- 
mokyti. Apie prof. J. Ereto rašymo kruopštumą niekas ne- 
galėtų geriau paliudyti, kaip Šviesos ir Žaibo spaustuvės dar- 
bininkai — kai tekstas jau buvo surinktas ir iškoreguotas, jie 
niekada nebūdavo tikri, kad autorius nepanorės paskutinį 
momentą ką nors pakeisti, patobulinti...“ (Aidai, 1957 Nr. 1, 
25 p.). 

Tą pat liudija ir kiti, būtent, tie, jo buvę sekretoriai. 
Vienas iš jų — Antanas Masionis — pasakoja: ,,Ką nors 
rašydamas, prof. Eretas labai kruopščiai rinkdavo šaltinius, 
juos išstudijuodavo ir išnašose bei bibliografijos daly juos 
rūpestingai ir tiksliai nurodydavo, ko reikalaudavo ir iš stu- 
dentų. Šitai ypač teko iš jo išmokti ir įsidėti į galvą, kai, 
rodos, antraisiais studijų metais teko būti jo sekretoriumi ir 
perrašinėti mašinėle jo spaudai ruošiamus darbus apie 
mistikus J. Taulerį ir Eckehartą. Jis rašė ranka, dažnai tuoj 
pat padarydamas pataisymus, papildydamas tarp eilučių arba 
šone, paraštėje. Rašė gana smulkiai. Naudojosi, be abejo, 


289 


vokiečių kalba parašytais šaltiniais, tad jo kalbos stilius ir 
sakinio konstrukcija buvo vokiška ir taisytina. Dėl to ir buvo 
jam reikalingas sekretorius — perrašinėti ir šiek tiek patai- 
syti, palyginti. Po to jis dar kartą peržiūrėdavo ir duodavo 
galutinai persiųsti prof. A. Saliui“. 

„Apskritai, reikia pasakyti, kad jo kalba ir rašyba buvo, 
palyginti, labai gera, ir tie sekretoriai buvo daugiau reikalingi 
švariai mašinėle perrašyti, kad rinkėjai galėtų lengviau tekstą 
išskaityti“. 

Kun. J. Prunskis, buvęs XX Amžiaus redaktorius: 
„Profesorius parūpindavo ir iliustracijų, pats telefonu tar- 
davosi su laužytoju, kad užimtų lygiai visą paskutinį (ne 
paskutinį, bet dažniausiai trečią. J. B.) puslapį, be jokių per- 
kėlimų kitur, be tarpų, kuriuos reikėtų užpildyti pašaline 
medžiaga. Vėliau šių straipsnių rinkinys išėjo atskiru leidiniu“ 
(Draugas, 1971.X.30). 

Antanas Mažiulis: „Kartais tokį sekretorių įkinkydavo 
ir tiesioginiam medžiagos rinkimui. Pvz. buvo būtinas 
reikalas parašyti apie Lietuvos gimimų poslinkius (skaitė 
studentam ateitininkam paskaitą). Tuo metu, rodos, nebuvo 
Kaune prof. K. Pakšto, kuris demografinius klausimus itin 
sekė ir mus ne vieną skatino domėtis ir sekti. Taip ir įkinkė 
prof. Eretas savo sekretorę B. (o vėliau V. Kazoką) išrašyti iš 
„Statistikos metraščio“ bei kitų leidinių Lietuvos gimimų bei 
mirties duomenis, kūdikių mirtingumo ir gyventojų prie- 
auglio rodiklius pagal apskritis ir t.t. Teko kiek ir man pačiam 
tada patalkinti... Iš visų tų duomenų prof. J. Eretas sugebėjo 
ištraukti daug įdomių išvadų“. (Tai buvo paskelbta XX 
Amžiuje, 1939.V.20). 

Kitas jo sekretorius, Jonas Kavaliūnas: „Porą metų ir 
man teko juo (sekretorium) būti. Reikėdavo prižiūrėti jo 
redaguojamo žurnalo Athenaeum ir jo paties raštų spaus- 
dinimą, o svarbiausia — taisyti žurnalo straipsnių ir profe- 
soriaus Ereto raštų kalbą. Rašydavo gana gerai lietuviškai. 

Tačiau kai reikėdavo mintis subtiliau išreikšti, griebdavosi vėl 
savo gimtosios vokiečių kalbos. Vokiečių kalba duodavo ir iš- 
traukas iš vokiškų šaltinių. Reikėdavo viską išversti, išlyginti ir 
mašinėle perrašyti. Profesorius tada peržiūrėdavo, ką pakeis- 
davo, papildydavo ir duodavo vėl pažiūrėti ir perrašyti. Tam 
darbui reikėdavo per dieną skirti po keturias valandas. Ta- 
čiau užėjus egzaminam ar šiaip reikiant kokį darbą universi- 
tetui atlikti, pritrūkdavo kartais laiko, ir profesoriaus darbai 
užsivilkindavo. Tada profesorius mandagiai parodydavo 
savo nustebimą, kad darbas dar neatliktas, bet nesibar- 
davo“. 

„Buvo geras kalbėtojas. Tačiau ir jo kalbos buvo ne tik 
talento, bet ir kieto darbo vaisius. Atsimenu, kai jis rengėsi 
paskaitai apie Fr. Ozanamą. „Aš noriu, kad klausytojai galėtų 
sakyti, jog Ozanamas yra čia pat, vaikšto mūsų tarpe“, sakė 
man profesorius, besirengdamas paskaitai. Paskaita buvo 
kruopščiai parengta raštu, tekstas sukirčiuotas, sužymint ir 
logikos kirčius, pabrėžtinas sakinio vietas“. 

Paties profesoriaus Ereto plunksnos laboratorija aiškėja 
ir iš to, ką jis patardavo savo studentam, kai jiem tenka raši- 
nius rašyti. Julius Botyrius, germanistas, prisimena 
profesoriaus patarimus, vertinant veikalus ir patiem rašant: 
„Ar duota plati bibliografija? Tik diletantas vengia duoti 
plačią bibliografiją, nes mano, kad tai mažina jo autoritetą“... 
Ne taip svarbus puslapyje stambus šriftas, bet labai svarbus 
smulkus, t.y. išnašos, šaltiniai, kaip jis vadindavo — 
„aparatas“... „kaip nagrinėti temą, kaip sudaryti planą? Ere- 
tas tai trumpai nusakė: „Pradėk rašyti, pabandyk vystyti 
vieną mintį, kitą. Prisirinks medžiagos, tada bus galima ją su- 
tvarkyti!“ Tokios buvo prof. J. Ereto metodinės mintys, 
kurias jis įterpdavo savo paskaitose ar seminaruose“. 

Kai prie talento prisidėjo kruopštus darbas; kai uoliai 
vykdė senąjį romėnų patarimą: saepe vertere stilum, — susi- 
darydavo skaitytojui iliuzija, kad profesorius rašo lengvai. 


291 


Profesoriaus raštai, publicistiniai ir moksliniai, nebuvo 
improvizacija. Tai buvo architektūriniai statiniai pagal 
apgalvotą planą, kuriame kiekviena plytelė turėjo savo vietą. 

Laiko eigoje plunksnos laboratorija rado ir kai kurių 
atmainų. Jei anksčiau ta plunksna žaidė barokiniu puoš- 
numų; vaizdus brėžė aštriom, storom linijom; sakinius vertė 
retoriškai banguoti, tai paskutinis jo kūrinys, monografija 
apie K. Pakštą, rodo paprastėjimo kryptį, vaizduose švelnes- 
nės linijos; pasinešimas į vaizdų sąskambius, ne į kontrastus; 
žvilgsnis olimpiškai giedras, ramus; ir kiekvienas skyrelis 
išbaigiamas pakilia, apibendrinančia, susimąstymą žadinan- 
čia fraze — nelyginant klasinio soneto finalas. 

JONAS M. BAČIULIS 


DZŪKIJOS ĄŽUOLAS AMERIKOS ŽEMĖJE 


Aukštas, tvirtas vyras, kario uniforma — tikras Dzūkijos 
milžinas, kurį teko sutikti dar Vokietijoje pokario metais! 
Teko ne jį susirasti, bet jis pats susiieškojo lietuvius Pfullinge- 
ne. Nuo tada neteko paleisti jo iš dėmesio, retkarčiais jį 
sutikti ar ką nors patirti apie jį gražaus. 

Tai buvo Jonas Motiejus Bačiulis, oficialiai vadinamas 
John Matthew Bachulus, Amerikos laivyno gydytojas Eu- 
ropoje. 

Jis iš tikrosios Dzūkijos. Tėvas iš Simno, motina iš 
Butrimonių. Sūnus gimęs 1899 gegužės 6 — taigi prieš 75 
metus. Mokėsi New Britain, kur vidurinę mokyklą baigė 
1917; mokėsi įvairiuose universitetuose mediciną ir ją baigė 
1924, Studijavo vėliau laivyno akademijoje ir ją baigė 1930 
kaip aviacijos chirurgas. 

Tarnavo laivyne nuo 1924 iki 55. Tame tarpe 1948—50 
Londone buvo laivyno attache-ryšininkas specialiai Europos 
ir Baltijos reikalam. Nuo 1950 perkeltas į Pentagoną, iki iš jo 
pasitraukė 1955 kapitono laipsniu, apdovanotas devyniais 
medaliais ir dar Italijos karūnos ordinu. 

Gyvendamas Washingtone, buvo Lietuvių draugijos 
pirmininkas 1953—54. Paskiau išsikėlė į Mainą, Brunswicką. 
Ten šiuo tarpu ir gyvena. 

Dar Washinatone teko jį vėl sutikti. Ir vienas iš klausimų 
buvo, kaip jis per tiek laiko išlaikė gražią lietuvių kalbą ir 
meilę lietuviškom tradicijom. Jo atsakymas buvo paprastas: 
tai „motinėlės“ nuopelnas. 

Teko ir ją aplankyti. Aukšta, liekna, savarankiška, 
aristokratiškai autoritetinga iš veido ir elgsenos, vadovavusi 
lietuviškai Birutės draugijai. 

Ir nenuostabu, kad Bachulus buvo prie jos prisirišęs, ją 
gerbė ir mylėjo, o kai ji mirė, pastatė paminklą, kokio niekas 
kitas savo motinai nebuvo čia pastatęs. Jis Bowdoin 
kolegijoje įsteigė stipendijų fondą lietuvių kilmės amerikie- 
čiam arba ir užsieniečiam, bet lietuvių kilmės. 

Fondas veikia nuo 1964. Jo oficialus vardas Antanina 
Kunigonis-Marcinkevičius Bachulus Fund. Tai pagarba 
motinai. Net dabar rašytame laiške jis prasitaria: ,,Ji eina su 
manim visados“. 

1973—74 Bowdoin College Catalogue minima, kad ta 
stipendijų suma siekia 23,217 dol. 

Tai pirmas toks fondas. 

Kai Bachulus sulaukė 75 metų, į jam pasiųstą laiškelį su 
sentimento pareiškimais ilgai nesulaukta atsakymo. Paaiškė- 
jo, kad jis buvo ligoninėje. Bet dabar jis vėl laisvas. Esąs 
sveikas ir tvirtas. 

Ir, duok, Dieve, jam tokiam išlikti kuo ilgiausiai — 
sveikam, šviesiam, pavyzdžiu šviečiančiam, draugus savo 
buvimu džiuginančiam. 

B. Užaugino nepriklausoma Lietuva 


JURGIS STEPONAITIS 


JAUNIMO ORGANIZATORIUS 


Prie lapkričio mėnesio aukų dar prisidėjo — Jurgio gyvy- 
bė. Ir minim dabar jį kartu su džiaugsmo švente, Kristaus 
gimimu. Bet krikščioniškos sielos džiūgavimas neskamba 
disonanso akordais Jurgio pakasynų aiduose. Jurgis mokėjo 
savo mirtim išbraukti liūdesio nuotaiką iš šermenų pokylio. 
O mirties angelas jam buvo apsitaisęs skaisčiais naujos gyvy- 
bės rūbais. Jurgis nebūkštavo: tik užmerkti akis, tik sudėti 
rankas ant krūtinės — ir gyventi nauju gyvenimu... Ar tai ne 
džiaugsmo šventė?.. 

O vis dėlto mums liūdna, nes esam žemės žmonės... 
Mums liūdna, kad netekom draugo ir jaunimo vado, kad 
paveikslingo kataliko ir aktyvaus ateitininko darbas liko be 
darbininko. 

Jau Rusų gelmėse iškilo Jurgio vardas draugų tarpe. Jo 
pirmuosius organizacinio veikimo žingsnius ir jo paties 
gyvenimo pradžią pavaizduos jo paties curriculum vitae, o 
čia pažveląsim į jį kaip į žmogų ir į jaunimo draugą, kaip jis 
pasireiškė mums Lietuvoj. 

1918 metų vasarą parkeliavo Jurgis iš Rusijos. 
Parkeliavo gyvenimo skurdo užgrūdintas. Iš pirmųjų dienų 

ėmėsi organizacinio darbo. Kai pradėjo kariuomenė 
organizuotis, Jurgis pametė mokslą ir organizavo kaimuos 
savanorius, o paskui visą laiką dirbo su pavasarininkais ir 
ateitininkais Marijampolėje. Kitiems šventadienį poilsis, o jam 
pjūtis. Išsirengdavo į kaimus, į pavasarininkų susirinkimus, 
kad vėlų vakarą grįžtų dažnai pėsčiomis ar tamsią naktį, ar 
mėnesienos šviečiamas, ar sniegą girždindamas, ar purvus 
ligi kelių brisdamas. Ir tai neperdėta, nes ne kartą tekdavo 
išsimaudyti giliuose pavasario grioviuose. 

Jurgio geležinė valia ir neišsekanti energija sukūrė Mari- 
jampolės apylinkėje daugiau kaip 10 pavasarininkų kuopelių. 
Jis rėmė ir, rodos, drauge su kitais redagavo tuomet pasi- 
rodžiusį pavasarininkų laikraštį Pavasario žiedus. O baigęs 
gimnaziją, 1920 persikėlė į Naumiestįir suorganizavo antra 
tiek kuopelių kaimuose. Pavasarininkai buvo jo giliausias 
rūpestis ir ligos dienomis. Beveik kiekvienas jo laiškas (o jų 
man liko per 50) baigiasi pasiteiravimais, patarimais apie jo ir 
drauge mano tėviškės pavasarininkus. Jiems jis ypačiai buvo 
atsidavęs siela ir kūnu: jis juos suorganizavo, jo darbu 
kuopelė toli pralenkė visų kitų kaimų kuopeles; jo iniciatyva 
pastatė pavasarininkų globėjo šv. Aloyzo statulą su 
koplytėle, kuria grožisi dabar visi praeiviai ir kaimynai. Ir kiek 
kartų jį belankiau, visados jis pirmas prisimindavo pava- 
sarininkus. 

Ateitininkų idėjos sąmoningai suaugo su jo siela dar 
Rusuos. Visu užsidegimu ėmėsi ateitininkų darbo, kai 1922 
atvažiavo į Kauną studijuoti. Drauge su J. Grinium jis pasi- 
ėmė pirmiausia tvarkyti pakrikusius Ateities administracijos 
reikalus. Ir toji trijulė — jiedu ir redaktorius Mičiulis — 
pastatė Ateitį ant kojų. Kitais metais Jurgis gavo vilkti 
sunkias tuo metu ateitininkų moksleivių organizacijos pirmi- 
ninko pareigas. Įvesti organizacijoj discipliną, sucentra- 
lizuoti, sutvarkyti santykiai su kita jaunimo organizacija, su 
skautais, reikalavo plieninio kantrumo ir takto. Na, ir dirbo 

tada: nuolatiniai aplinkraščiai, visiems ateitininkams kelių 
dienų organizaciniai kursai, susirašinėjimai... atimdavo jam 
ne tik studijų, bet ir poilsio laiką. Būdavo, pareis vėlų vakarą 
susierzinęs, susirūpinęs, išvargęs. Jo bloknotas pilnas dar 
visokių atliktinų reikalų. Ir ne kartą net „studentiškos“, t.y. 
nedažytos, arbatos neragavęs, imasi vėl raštus redaguoti, 
naujus planus ruošti. 

Tarp studentų jis lyg buvo vienas rimtųjų ir kaip stu- 
dentas mokslo darbininkas ir kaip katalikas. Pirmiausiais 
studijų mėnesiais 1923 studentams pamaldų nebuvo. Susi- 
daro tada negausus būrelis, kurie rūpinasi gauti specialias 
pamaldas studentams. Iš pradžių patys buvo organizatoriai, 
patys tų pamaldų giedotojai ir dalyviai. Ir Jurgis buvo vienas 
pačių aktyviausių tų organizatorių. Jis buvo net bažnytinio 
studentų choro pirmininkas. Apskritai buvo aktyvus visam 
akademiniam gyvenime. Vėliau, kada ateitininkų studentų 
sąjunga grupavosi sekcijomis, jis organizavo studentų 
pedagogų būrelį. O pedagogo gabumų jo turėta. Jo 
charakteris buvo tiesus, teisingas, griežtas, autoritetingas. 
Kad ir nemalonu kam buvo vykdyt griežtus reikalavimus, bet 
jo mokiniai matė jį elgiantis teisingai ir dėl to jį mylėjo. Dar 
Naumiesty artimiausias, rodos, jo padėjėjas pavasari- 
ninkams organizuoti nemokėjo kaip reikiant matematikos. Ir 
Jurgis, nepaisydamas jo organizacinių nuopelnų, pažymėjo jo 
mokėjimą blogu ženklu. Laikė mokinys pataisą nepasiruošęs 
ir mokytojas Jurgis jo nepraleido. Nemalonu. Bet pats mo- 
kinys pripažino draugams: „Vis dėlto Steponaitis teisingas“. 
Pats daug dirbo ir dirbo ne bet kaip, dėl to ir iš kitų reikalavo 
sąžiningo darbo. 

Net darbininkės tarnaitės ir tos gavo pajusti a. a. Jurgio 
organizacinius bei pedagoginius gabumus. Kurį laiką jis vedė 
zitietėms suruoštus vakarinius kursus. 

Vos dvejus metus gavo pastudijuoti. Tas nuolatinis 
intensyvus darbas suėdė jo sveikatą. Dar prieš 1924, rodos 

gegužės mėn. staiga suima jį džiova. Paskubomis išvažiuoja į 
Karaliaučių. Gydosi, bet ateitininkų reikalai ir ten jam neduo- 
da ramybės. Savo laiškuose jis dienomis skaito laiką, ar galės 
suspėti į konferenciją. Kaip jis, pirmininkas, nedalyvaus 
konferencijoj? Ir kada gydytojai pasako, kad jo dar neišleisią, 
jis rašo grauždamasis: „Tai tikras skandalas, kurio, žinoma, 
jūs nė vienas nesuprantat!“ Bet daugiau pirmininkauti jam 
jau neteko: liga jo neatleido. Važiuoja dar į džiovininkų 
miestelį — Šveicarijos Davosą. Pabuvęs ar tris mėnesius, 
grįžta, taryt, apsigydęs į Lietuvą. Vis tiek nestiprus. Kret- 
kampio pušynėlis, Jurbarko sanatorija, Alytaus miškas 
tebėra jo prieglobsties vietos. 

1926 Jurbarke paėmė vėl mokytojo vietą, ėmė rengtis 
kartu baigiamiems universiteto egzaminams, dirbti vėl tiems 
patiems ateitininkams, pavasarininkams, mokytojų katalikų 
sąjungai. Bet ligos dar nebūta išėjusios. Net pats stebisi, kad 
atvažiavęs į Kauną egzaminų laikyti per vieną egzaminų 
valandą pailsęs tiek, kad nepajėgęs atsakinėti, nors 
puikiausiai orientavęsis, ko klausia ir kas atsakytina. 

Šiaip taip išvežė mokslo metus. Baigė universitetą. 
Mėgino per vasarą pasigydyt. Nepavyko. Vėl Davose. Po 
laiko. Gydytojai vilties neduoda. Ne tik plaučiai — ir viduriai, 
ir gerklė sutriko, net širdis nepakenčia kalnų oro. Ir leidžiasi 
draugo palydėtas vėl į pakalnę, paskui į savo mieląją tėviškę. 
Sugrįžta bent mirti. Nuo praėjusių Velykų su vasaros per- 
traukomis Jurgis suaugo su savo šeimos seklyčia, su vyšnių 
sodu saulėtą dieną. 

Tirpo kaip vaško žvakė. O tiek dar turėjo planų! Ir 
gyventi tikėjos, kaip paprastai džiovos kertami žmonės. 

Nors kūnas leipo, bet dvasia augo. Iš pat mažumės jo 
dvasią buvo pagavęs religinis jausmas. Kai mudu gyvenom 
1923—24 vienu du kambarėly, atmenu gerai, kaip kiekvieną 
vakarą baigdavom Šv. Rašto skaitymu. Skaitydavau, o jis 
klausydavo susimąstęs ir staiga kelia klausimus. Tai buvo 

malonūs saulės spinduliai mudviejų „celėje“. Man jie prigeso, 
o jam įsiliepsnojo jais visa būtybė. Religinės praktikos daly- 
kuos nedovanos sau mažiausio apsileidimo, o charakterio 
ydas maldė antprigimtinėmis priemonėmis: malda, sakra- 
mentais. Kasdien šalia paprastų maldų kreipdavęsis dar į 
Dievo Motiną, kad apsaugotų, pasak jo, nuo tinginiavimo ir 
išdidumo. Ir kaip jis džiaugės šią vasarą, kad stambiąsias 
ydas jau apmalšinęs. Prisipažino kartą, kad kelis sykius jį 
buvo pagavęs kažkoks dvasiškas susižavėjimas, savotiška 
ekstazė. Tada jis jautęs tokį pasitenkinimą, kad nieko 
daugiau ir geriau negalėjęs trokšti nei Dievą prašyti. Pati 
sveikata jam tada rodydavusis tokis menkas daiktas, kad net 
neverta jos melsti. Ir kuo jo fizinės jėgos silpo, tuo jo pasi- 
tikėjimas Dievo Apvaizda vis augo. „Lurdas“, „Šiluva“... 
kartais ištrūkdavo iš jo lūpų. ,„(O gal?“.. Ir šią vasarą tvirtai 
buvo pasirengęs su maldininkais į Šiluvą važiuoti ir prašyti 
sveikatos Dievo Motiną. Tik nusilpimas, aukšta temperatūra 
ir kitų patarimai sulaikė jį lovoj. 

Pasveikti jis troško ir vis tikėjosi. Bet kuo daugiau jo 
jėgos seko, tuo labiau jis ėmė susitaikinti su Dievo valia. Ir 
kelias savaites prieš mirtį jo dvasia jau visai nurimus. Jis pasi- 
ryžęs; jis net laukia. 

Dvi savaites prieš jo mirtį gaunu paskutinį jo laišką: 
tikras testamentas. Jau nieku nebesirūpina, nieko nebesitei- 
rauja. Tik nuoširdžiai prikiša: ,,Nesilankai, užmiršai ir gimi- 
nes ir draugus. Bet jau vis tiek: neverčiu tavęs nei laiško 
rašyti, nei kitų sutrukčių daryti... Laimingai darbuokis“. Ir tai 
paskutiniai jo rašytieji žodžiai. 

Mirtį sutiko ramiai, net su džiaugsmu, kaip ilgai lauktą 
viešnią. Priėmęs paskutiniuosius sakramentus, džiaug- 
damasis prataria: „Jei būtų man leista pasveikti — 
nenorėčiau. Kad tik greičiau toji mirtis!“ Bet noras mirti 
nebuvo pesimisto neviltis. Su džiaugsmu ir kupinos vilties jo 
akys nuolat krypdavo į mažutį prie jo lovos kabantį Nukry- 

žiuotojo paveikslą. Optimizmas, sielos džiūgavimas nustelbė 
kūno skausmus. 

Mirties žingsnius jautė. Porą valandų prieš jam mirš- 
tant, jo sesuo, kuri visą laiką jį ligino, pasakė eisianti par- 
kviesti brolį kanauninką iš Vilkaviškio. „Vis tiek jau nesu- 
spės“...prašnabždėjo dar lūpos. Ir tikrai brolis jį rado jau be 
žado. Stinąstančias rankas dar pats mėgino sudėti ant 
krūtinės. O paskutinis jo noras — jokių laidotuvių, iškilmių, o 
melstis. Melstis ir melstis jo vienintelis prašymas, atsisvei- 
kinant su žeme. 

Mirė lapkričio 19, o lapkričio 22 jo profesoriai, auklė- 
tiniai, jo draugai, artimieji, studentai, moksleiviai, pavasa- 
rininkai... lydėjo jo kūną į ateitininkų kapus. Marijampolės 
ateitininkai pasirinko bendruose kapuose kertelę, kur bus 
visiems ateitininkams bendra amžinojo poilsio vieta. Ir a. a. 
Jurgis pirmas atgulė ateitininkų kapuose. 

Paskutinį jam žodį tarė bažnyčioje profesorius vysk. Rei- 
nys. Kapuose — kan. Laukaitis. Ateitininkų federacijos 
vardu dr. Leimonas, Marijampolės ateitininkai ir pavasa- 
rininkai, Jurbarko pedagogų taryba, mokytojai katalikai ir kt. 
Po valandos beliko tik vainikų kauburas. 

Marijampolė dar nebuvo mačiusi tokių didžių laidotuvių 
nuo a. a. kito ateitininko mirties, Antano Matulaičio. Abu tie 
ateitininkai sugulę dabar netoliese nuo vienas antro... Jų 
kaulai pelenais pavirs, kapų kauburai žemėn susmegs, žalia 
veja bepaliks prie rymančio kryžiaus. Bet argi ne a. a. Jurgis 
įrašydino šv. Aloyzo statulos akmeny Maironio žodžius: 
„Idėjos, jei didžios, nemiršta kaip žmonės“. 

Ir tai vienintelė jiems mirštantiems ir mums gyviesiems 
paguoda. 

Už a. a. Jurgio didžius katalikų jaunimui darbus išpildy- 
kime bent jo paskutinį prašymą: tarkime su pagarba ir 
nuoširdumu: 

reguiem aeternam dona ei, Domine... 

JONAS GRINIUS 


VIENAM IŠ PENKIASDEŠIMT 


Kalbu apie dr. Joną Grinių. Jis — vienas iš mano arti- 
miausių draugų, su kuriuo bendras darbas ir mintys surišo 
nuo 1922 metų rudens, pirmųjų studentavimo dienų. Nuo 
tada patyriau jį kilus iš Joniškio, iš amatininko šeimos; jauną 
netekus tėvo, paskui sesers, kurią plėšikai nušovė; likus 
augti su motina, kuri vertėsi smulkia prekyba, ir su dviem 
seserim, kurių viena paskiau nuėjo vienuoliniu keliu, kita 
ištekėjusi už dr. Z. Ivinskio, pasiliko bolševikų okupuotoje 
Lietuvoje ir ten pasitraukė iš gyvųjų. 

Jonas Grinius buvo atvykęs iš Šiaulių gimnazijos ir 
Kaune studijavo literatūrą, paskiau savo mokslą plėtė 
Grenoblyje ir Paryžiuje. 1929 gavo daktaro laipsnį už 
disertaciją apie Milašių. Nuo tų metų rudens iki okupacijos 
dėstė universitete prancūzų kalbą ir literatūrą, visuotinę 
literatūrą, meno istoriją. Bolševikams Teologijos-filosofijos 
fakultetą uždarius, Grinius kaip ir visi kiti buvo iš universi- 
teto atleistas, bet laimei neišvežtas. Statybos fakultetas 
paskiau galėjo jį konkurso keliu išsirinkti meno istorijai 
dėstyti. 

Karo dienos mus perskyrė ilgesniam laikui. Šitas 

nutolimas kaip tik palengvina man atitrūkti nuo sentimento, 
kurį jaučiu savo kolegai, ir iš tolo pažvelati į jį, einantį per 
lietuvišką gyvenimą; taigi dar einantį, kol dar nėra perėjęs. 


Dramatinė natūra 


Apie lietuvius sakoma, kad jie, daugumas, esą užkeikti 
lyrikai. Ir kūryboj ir gyvenime. Jie priima gyvenimą emocio- 
naliai; į jį reaguoja savo širdyje, bet rečiau griebiasi išorinių 
veiksmų, rodydami aktyvumą ir dinamizmą. Grinius ne toks; 
čia jis lyg išimtis. Grinius yra dramatinė natūra. 

Dramatikui prieš akis yra dvejopi pasauliai: kasdieninis ir 
šventadieninis, realinis ir idealinis. Dramatikas niekaip negali 
nurimti, kad tuodu pasauliai nesutampa, skiriasi, priešinasi. 
Aktyvios veržlios prigimties vedamas dramatikas, jeigu jis yra 
idealistas, nori realinį pasaulį priartinti, prilenkti prie idealinio. 
Dėl to kovoja. Kovoje kartojasi laimėjimai su pralaimėjimais, 
kurie subjektyvioje plotmėje, asmens širdyje, visada esti stip- 
riai pergyvenami; ėda žmogaus širdį ir nervus; jie paskubina 
Žmogaus gyvenimo tempą ir jo sudegimą; jie pagaliau aplinką 
nustato aiškiai už arba prieš, nes kovotojo atžvilgiu aplinka 
negali likti abejinga, drungna, kaip tai nutinka su žmogum, 
kuris eina per gyvenimą idiliškai, epiškai. 

Grinius yra dramatikas visa savo esme ir likimu. Jis 
kritiškai nusistatęs esamosios padėties atžvilgiu. Jis veržlios 
prigimties; jis turi savo siekimų ir jiems įvykdyti pasi- 
rinktuoju keliu neabejoja; jis turi užtenkamai valios savo užsi- 
mojimą ištesėti iki galo. O tie jo užsimojimai yra tyro 
idealistinio pobūdžio, nepaliesti egoizmo, ar net asmeninės 
ambicijos. 


Visuomeninė sąžinė 


Kas yra tie siekimai, vardan kurių Grinius kovoja ar 
kurių paneigimas sukelia jo reakcijas? Iš trijų gėrybių, kurios 

yra minimos filosofijos vadovėliuose, Tiesos, Gėrio ir Gro- 
žio, Grinius bene labiausiai yra pamilęs Tiesą. Iš meilės 
Tiesos idealui išteka jo konkretesni nusistatymai, kuriuos 
reiškiam demokratijos, tolerancijos, lygybės vardais. Visos 
tos sąvokos yra ne kas kita, kaip Tiesos, idealo perkėlimas ir 
realizavimas konkrečiuose žmonių santykiuose. Tiesos 
konkretizavimas yra, sakysim, socialinėje srityje, kai Grinius 
siekia, kad ūkinių gėrybių gamyboje ir paskirstyme daly- 
vautų visi dirbantieji. Tiesos konkretizavimas visuomeninės 
etikos srityje, kai jis reikalauja, kad kiekvienas turėtų lygią 
laisvę savo mintims ir tikėjimui, kiek jos nepaneigia kitų 
laisvės ir kad kiekvienas asmuo būtų lygiai pagerbiamas. 

Bet Grinius ne Tiesos teoretikas. Jis yra nusileidęs į 
gyvenimo pilkumą, kasdienybę. Jis atsiliepia į jos faktus, kur 
įžiūri nusikaltimą Tiesai, iš jos išplaukiančiai demokratijai, 
tolerancijai, lygybei. Čia jis sau nuoseklus ir be kompromisų. 
To paties jis reikalauja iš visų: ar tai būtų jo ideologiniai 
priešai, ar draugai. Skrupulingas teisingumas apsprendžia jo 
santykius su žmonėmis ir idėjomis. Net tremtinių stovyk- 
liniame gyvenime, kur Griniui teko dalinti skudurines gėry- 
bes ir kur niekas negali išlikti neapšauktas jei ne vagim, tai 
bent šališku, Griniaus teisingumu tose pareigose niekas 
nepareiškė abejojimų. 

Taktikoje jis nuoširdus, atviras ir tiesmukas. Neieško 
diplomatiškos frazės ar užuominų, tikėdamas, kad ir kiti jam 
tuo pat tiesumu bei nuoširdumu atsiteis. Kur įžiūri didesnį 
prasilenkimą su Tiesa, ten ir jo reagavimas yra tiesesnis ir 
aštresnis. Gyvenime, deja, ne tik gražios moterys mėgsta 
būti giriamos. Niekas nenori būti baramas, nors ir žino, kad 
baramas teisingai. Dėl to ir Griniaus tiesūs žodžiai negali 
visiems patikti. Tarp paliestųjų susilaukia ne iš vieno aštraus 
nepalankumo. Tačiau gali mėgti, gali nemėgti Griniaus, negali 
jo nepagerbti kaip kovotojo dėl teisybės, atviro ir 
nepaperkamo. „Fakulteto sąžinė“, sakydavo apie jį fakulteto 

dekanas prof. P. Kuraitis. Visuomeninė sąžinė — pridėkim 
dar, aną pavadinimą praplėsdami. Bet žinia, kad sąžinė ne 
visiems yra maloni ir mėgstama. 


Tarp sąžinės ir širdies pasiklydęs 


Kovingumu Grinius artimas kitam to paties kampo, tos 
pačios vidurio Lietuvos, kovotojui dr. Jonui Šliūpui, nors 
juodu tarp savęs irgi „kovėsi“. Kovingumu dėl Tiesos ir 
taktikos tiesumu artimas Jakštui. Bet skiriasi nuo pastarojo 
ėjimu į platumas. Jakštas buvo plunksnos žmogus. Ja viena 
tenkinosi. Į visuomeninį judėjimą beveik nėjo. Grinius pasi- 
reiškė visose gyvenimo srityse. Jis akademikas — literatūros 
ir meno istorijos profesorius, senato sekretorius (už tai ir 
nacių kalėjimo paragavęs); jis visuomenininkas — pavasa- 
rininkų federacijos organizatorius, ateitininkų federacijos 
sekretorius, katalikų mokytojų sąjungos, darbo federacijos ir 
kt. centro valdybos narys; jis laikraštininkas — Pavasario ir 
Ateities redaktorius, Židinio leidėjas, vienas iš XX Amžiaus 
redaktorių ir apie laikraštį susitelkusio sąjūdžio aktyvių narių; 
publicistas visokiais klausimais, pradedant nuo meno ir lite- 
ratūros kritikos ir baigiant polemika politinėmis ir sociali- 
nėmis temomis; mokslinėje literatūroje paruošęs ir išleidęs 
Grožis ir menas, Vilniaus meno paminklai, Milašius, Putino 
lyrika. 

Vis tai duoklė realiajam gyvenimui, kuris kėlė klausimus 
ir į kuriuos atsiliepti reikalavo Griniaus visuomeninė sąžinė 
ar pareiga. Tai buvo daroma galbūt tikruosius širdies 
polinkius apeinant ir žudant. O jo širdis visada labiau linko į 
meną bei literatūrą, kurie iškelia žmogų iš realiosios tikrovės 
ir leidžia pagyventi idealiniu pasauliu. Net tremties sąlygos 
nepalaužė jo domėjimosi menu, teatru, literatūra, kiek tai 
įmanoma lagerių gyvenime ir kiek tai leidžia tremtinio 

Iš visų meno šakų anksčiausiai ir labiausiai Grinių pra- 
dėjo dominti teatras. Dar Pirmojo pasaulinio karo metu 
Vitebsko teatre jaunam gimnazistui pažadino iniciatyvą 
pačiam rašyti dramą. O 1922 Glinskio teatro gastrolės Šiau- 
liuose bebaigiančiam gimnazistui davė drąsos parašyti pirmą 
teatrinę recenziją, kuri per visą atkarpą buvo išspausdinta 
Laisvės dienraštyje, ir išeiti į viešumą su savo parašyta 
drama Sąžinė. Ji buvo suvaidinta Šiauliuose ir Joniškyje ir 
anose bolševikinių kovų gyvose nuotaikose pelnė autoriui 
pasisekimo ir pripažinimo, kad... gali. Pradžia vadinas, ne 
eilėraščiais, Jonas Grinius ne „,užkeiktas lyrikas“. Toliau tik 
atpuldamas nuo kitų darbų rašė dramas, kurių dalis buvo iš- 
spausdinta, dalis liko rankraščiuose: Pavasariui švintant, 
Ramūna, Žemė ir žmonės, Stella Maris, Gulbės giesmė, 
Šventojo vakaro sapnas, paskutinė pereitais metais parašyta 
Žiurkių kamera. Neįmanoma čia jų apibūdinti. Bet ir 
dramose, kaip ir visame savo veikime, Grinius dvejopas: 
vienose vaizduoja realistinį gyvenimą, leisdamasis iki 
aktualijų (rezistencinės kovos Žiurkių kameroje), kitose vaiz- 
duoja idealinį, nukildamas iš dabarties į istoriją ir legendas, iš 
realistinių pergyvenimų ir kasdieninės kalbos į suidealintus, 
supoetintus paveikslus ir žodžius. Jei palyginimu galima būtų 
apibūdinti, tos jo dramos būtų arčiausiai klasinio tipo dramos 
su stipria intelektualizmo, kilnaus patoso persvara nesudė- 
tingais, bet ryškiais charakteriais. Šitai buvo duoklė tik 
atliekamu laiku nuo darbų, kuriuos diktavo pareiga. Ir 
nežinia, kur Grinius galėjo aukščiau pasireikšti, ar toje 
srityje, kur jis ėjo iš pareigos ir sąžinės skatinamas, ar ten, 
kur ėjo širdies vedamas. 

Jonui Griniui vasario 21 dieną suėjo 50 metų. Amerikie- 
čiai sako, kad žmogus pradedąs gyventi po 50 metų. Galima 
suprasti amerikietį! Iki 50 metų jis iš dalies vergauja doleriui, 
kad po 50 metų doleris jam vergautų ir sudarytų sąlygas, 
kuriose jis galėtų „pradėti gyventi“. Griniui ir po 50 metų 

netenka pradėti gyventi. Jam ir toliau tenka dramatinės natū- 
ros likimas: noras turėti saugesnį rytojų, bet tokiai svajonei 
nėra realaus pagrindo; pastangos visuomeninius idealus reali- 
zuoti, bet kliūtys emigrantinėje visuomenėje didesnės nei 
galimybės; noras su visomis jėgomis leistis į kūrybą, bet 
gyvenimas tebereikalauja jėgas išparceliuoti į visas kitas 
sritis; norų daug, o jų neleidžia realizuoti net sveikata, kurios 
nebūtų pakankamos nei emigracijai. 

Pastaruoju atžvilgiu jo likimas primena likimą Schillerio, 
kuris kovojo su vargu, nesveikata ir kurio moralines jėgas 
tepalaikė jo mieloji Lotta, žmona. 


BE BAIMĖS IR SVYRAVIMO 
LIETUVIŠKOSE POZICIJOSE 


Sekant žmones lietuviško gyvenimo įvykiuose, akys 
sustoja prie dr. Jono Griniaus. Pastaruoju metu jis patraukė 
dėmesį eile kritiškų straipsnių lietuviško gyvenimo klausimais 
— apie Vasario 16 gimnaziją Vokietijoje, apie šv. Kazimiero 
kolegiją Romoje, apie rašytojo A. Škėmos literatūrinio 
palikimo vertinimą lietuvių spaudoje ir kt. Anie straipsniai 
patraukė skaitytojo akis tuo, kad jie nėra panegyrikos, 
kuriom taip įprasta lydėti vertus ir nevertus asmenis, darbus, 
įvykius. Jie eina prieš vėją: jie ardo tylą, kuria pridengiami 
visuomeninio gyvenimo negerumai; jie pakelia balsą prieš 
įsigalėjusius prietarus, prieš literatūrinį tuščiažodžiavimą, 
klaidinantį skaitytoją, gilinantį literatūrinio skonio nuosmūkį. 

Minimi straipsniai yra iliustracija autoriaus jautrumo 

visuomeniniam klausimam. Ne tik jautrumo, bet ir veiklaus 
reagavimo. Tai iliustracija pilietinės drąsos pasakyti tiesą atvi- 
rai ir aiškiai. 

Kritika nėra malonus dalykas nei tam, kuris kritikuo- 
jamas, nei tam, kuris kritikuoja. Jono Griniaus kritikos 
efektą švelnina faktas, kad jo kritinės pastabos nėra nu- 
kreiptos prieš asmenis, o tik prieš negeroves. Jose nėra sar- 
kazmo, pasityčiojimo, kuris žmogų žemina. Su kritika eina 
konkretūs taisymo projektai, ir tai daro kritiką pozityvią, 
konstruktyvią. 

Tačiau ne visada ir ne visi taip pažiūri į kritiką. Pasi- 
taiko, kad kritikuojamieji, jei tik gali, stengiasi autorių 
išstumti iš tos visuomeninės pozicijos, kurioje būdamas jis 
buvo mėginęs tos pozicijos interesus ginti. Taip J. Griniui 
nutiko, kai jis Vlike atstovavo Darbo federacijai. Taip jam 
nutiko ir Vasario 16 gimnazijoje, kai, eidamas tos gimnazijos 
direktoriaus pareigas, mėgino patempti auklėtojų ir auklė- 
jamųjų lygį. Tačiau aukštesnio dvasinio lygio asmens, nors ir 
paliesti dr. J. Griniaus kritikos, kai praeina pirmas susi- 
jaudinimas ir grįžta šaltas vertinimas, su šypsniu sutinka: 
taip, dr. Grinius turėjo pagrindo prabilti; jis yra vienas iš tų 
nedaugelio, kurie turi pilietinės drąsos pasakyti, ką galvoja. 

Sakyti kitiem tiesos žodį dėl visuomeninio veikimo dr. J. 
Grinius turėjo moralinę teisę, nes jo paties gyvenimo eiga 
nužymėta rūpestingo ir uolaus visuomenei tarnavimo faktais 
— nuo 1930 Ateitininkų federacijos tarybos narys, 1923—24 
Pavasario sąjungos centro valdybos narys, 1929—40 Katali- 
kų mokytojų sąjungos vicepirmininkas ar pirmininkas, nuo 
1935 švietimo draugijos „Saulės“ iždininkas ir t.t. O 
redaktorius, redakcinių kolektyvų narys ar leidėjas buvo šių 
laikraščių — Ateities, Pavasario, Židinio, XX Amžiaus, 
Tremties mokyklos, Aidų. Tremties gyvenime — komitetų 
narys ar pirmininkas, Schwaebisch Gmuende gimnazijos 
mokytojas ir paskutinis direktorius, Laisvosios Europos 

kolegijos Strasbourge profesorius, Vasario 16 gimnazijos 
direktorius. 

Pasakyti tiesą nesidengiant slapyvardžiu yra didelė 
dorybė, kuria nepriklausomoje Lietuvoje labiausiai buvo 
išgarsėjęs Adomas Jakštas — Aleksandras Dambrauskas. 
Tose pareigose jį pavadavo Jonas Grinius labiau nei bet kas 
kitas iš tos generacijos, kurią prof. J. Eretas knygoje apie 
Šalkauskį yra pavadinęs 1936 metų, arba „amžininkų“, 
generacija. 


Mokslas, menas buvo kita Jono Griniaus veiklos sritis. 
Mokslo darbu reiškėsi nuo 1929, būdamas universitete lite- 
ratūros, estetikos, meno istorijos profesorius. Mokslinius 
tyrinėjimus pradėjo nuo Oskaro Milašiaus, apie kurį kaip poetą 
parašė disertaciją (1930). Tai buvo pradžia lietuvių jauniem 
tyrinėtojam nukreipti labiau akis į tą lietuviško kilimo poetą ir 
filosofą ir jį nagrinėti disertacijoje (dr. Židonytė, dr. Šlepetytė) 
— panašiai kaip Šalkauskio amžiaus tyrinėtojai buvo leidęsi į 
rusų filosofą Solovjovą. 


Dirbdamas universitete, J. Grinius parašė ir paskelbė 
šiuos didesnius savo mokslinius darbus: Putino lyrika, 1932; 
estetikos istorija, vardu Grožis ir menas, 1938; Vilniaus meno 
paminklai, 1940. Mokslinius darbus vertindama, L. K. Mokslo 
akademija išrinko Joną Grinių savo nariu mokslininku. 


Rašytojo kelyje J. Grinius pradėjo nuo dramų ir tame 
žanre pasiliko. Dramos žanras geriau tiko jo dramatiniam 
charakteriui. Šiame kelyje jis paliko šiuos veikalus — Sąžinė, 
1929: Stella Maris, 1947; Gulbės giesmė, 1948—49; Žiurkių 
kamera, 1954. Ne čia vieta tuos veikalus nagrinėti. Tačiau 
galima pasakyti, kad jie labiau paryškina ir paties autoriaus 
dvasinę prigimtį, kuri gyvenimo konkrečiuose faktuose įžvel- 
gia moralinius konfliktus — konfliktus visuomenėje, konflik- 
tus asmens pergyvenimuose. Konfliktus tarp idealiosios 
gyvenimo plotmės ir banaliosios, tarp Žmogaus prigimtyje 

esančio linkimo į principus, idealus, bet lygiai toje pat prigim- 
tyje besireiškiantį linkimą į oportunizmą. 

Gyvenime visada yra daugiau linkusių į oportunizmą, iš 
kurio plaukia savanaudiškas nieko neveikimas ar abejin- 
gumas, kas savęs neliečia. Bet visuomenę gyvą ir dinamišką 
išlaiko žmonės su principais. Dėl to juo labiau tenka bran- 
ginti tuos, kurie gyvenime reiškiasi kaip kovotojai be baimės 
ir svyravimo. 

Tai tenka pasakyti ir apie dr. Joną Grinių, kuriam 
vasario 21 suėjo 60 metų. 


JONUI GRINIUI 70 METŲ 


Dr. Jonui Griniui š. m. vasario 21 suėjo 70 metų. Gali- 
ma džiaugtis ne jo metų skaičium, bet kad jis tebėra pajėgus 
ir kūrybingas. 

Tokis metų skaičius betgi jau įgalina įžvelgti iš 
perspektyvos — kokiais švystelėjimais Žmogus yra nužy- 
mėjęs savo gyvenimo taką; kuriose srityse yra palikęs savo 
pėdas savam praeinamam laikui ar patvaresnes pėdas, ilgiau 
nenykstančias. 

1. Dr. J. Grinius yra nepriklausomos Lietuvos antrosios 
generacijos žmogus — kaip Dielininkaitis, Skrupskelis, Mant- 
vydas, Keliuotis, paskiau Ivinskis, Maceina, Yla, Damušis, 
Vaičiulaitis ir eilė kitų. Visai šiai generacijai būdinga žymė — 
savų jėgų padalinimas: dalis profesijai bei asmens kūrybai 

pagal individualinius polinkius; dalis (ir nemaža dalis!) — 
visuomeninei tarnybai. 

Visuomeniniam gyvenimui dr. J. Grinius atidavė ir tebe- 
atiduoda didelę savo dalį. Dalį kultūrinėm organizacijom: 
buvo Ateitininkų federacijos tarybos narys, ,,Pavasario“ s-g0s 
centro valdybos narys, Katalikų mokytojų s-g0s pirmininkas, 
Draugijos katalikų universitetui remti pirmininkas. Atidavė 
savo dalį ir tokiom visuomeninio-politinio pobūdžio organi- 
zacijom kaip Krikščionių darbininkų sąjunga — buvo jos 
centro valdybos narys, Vokietijoje Lietuvių Bendruomenės 
tarybos narys, Vliko narys. Atidavė savo dalį ir spaudai — 
Ateities redaktorius, Židinio leidėjas, XX Amžiaus dienraščio 
redakcinio kolektyvo narys. 

Tai tik pavyzdžiai iš eilės tų darbų visuomenei, o tuose 
darbuose J. Grinius mokėjo nebūti statistas, posėdininkas. 
Jis veiklos žmogus. 

Visuomeninėje veikloje dr. J. Grinius yra būdingas visai 
jo generacijai, ar jos didžiai daliai, idealistiniu veržiumu lietu- 
viškoje dirvoje vykdant krikščioniško humanizmo principus. 
Jis gal veržlesnis už daugelį kitų savo bekompromisiška kova 
už socialinį teisingumą, moralines aukštumas, teisinę tvarką 
visuomenėje. Šią savo kovą nevengė sudramatinti, nekapitu- 
liuodamas, nesileisdamas į kompromisus, nors pasiliktų 
vienas — nelyginant ibseninis herojus. Buvęs Teologijos-filo- 
sofijos fakulteto dekanas prof. Pr. Kuraitis, atsižvelgdamas, 
kaip J. Grinius kovojo „už teisybę“ fakulteto ribose, jį 
vadindavo „fakulteto sąžine“; jo draugai familiariškai pava- 
dindavo jį ,,kovotoju už teisybę“. 

Natūralu, kad tokios veiklos įkarštyje lengva savo 
„tiesą“ suabsoliutinti, pervertinti ir prasilenkti su partnerių 
psichologine nuotaika bei aplinkybių tikrove. To neteko kar- 
tais ir dr. J. Griniui išvengti. 

Kai tenka reikštis daugiau ar mažiau koalicinio pobūdžio 
kolektyvuose, idealistinio veržlumo atstovas susiduria su kitų 

pragmatine jėga, linkusia į kompromisus tarp tiesos ir netiesos. 
Ji bekompromisinės tiesos projektus arba atmeta, arba patį jų 
autorių pasirūpina išmesti. Dr. J. Grinius buvo iš tokių, kurie 
savo veikloje susilaukė panašaus likimo, pvz., Vlike kitos poli- 
tinės jėgos, pasirinkusios pragmatinės moralės leidžiamas 
priemones, jį iš tos veiklos išjungė. 

Visuomeninė veikla iš anksto yra pasmerkta nuskęsti 
praeity. Nors veikėjas bus jai save atidavęs visą, jis lieka 
bevardis, jis reiškiasi per kitus, kaip sėkla reiškiasi per 
želmenis. Tai nedėkinga veikla, bet ji reikalinga ir neiš- 
vengiama. 

2. Patvaresnė yra žmogaus — taigi ir J. Griniaus — 
veikla, kurios lieka objektyvūs pėdsakai. Šiuo atveju galima 
kalbėti apie Griniaus pėdsakus literatūrinėje meninėje 
kritikoje, kurioje jis uoliai dalyvavo ir tebedalyvauja. Daly- 
vavo ne tik apžvelgdamas, vertindamas pasirodžiusias lite- 
ratūros naujienas, bet su visu dramatiniu charakteriu reikš- 
damasis polemika (pvz., dėl Škėmos!). 

Ši polemika negalėjo rasti abiem pusėm priimtino 
sprendimo, nes tai buvo ne tiek dvejopų generacijų, kiek 
dvejopų pasaulėžiūrų, dvejopų pažiūrų į kūrybą susi- 
dūrimas. Jaunesnės generacijos žmonių į kūrybą buvo žiū- 
rima kaip į kūrėjo dvasios išraišką — autonomišką, 
nevaržomą jokių kitų reikalavimų kaip tik pagrindinio — 
atskleisti žmogaus egzistencijos dvasinius labirintus. Grinius 
neigė tą „autonomiją“, reiškiančią išpopuliarėjusią formulę: 
menas menui. Jam artimesnė buvo St. Šalkauskio formulė: 
menas grožiui, grožis gyvenimo tobulumui. Pirmosios 
formulės didesni ar mažesni šalininkai prikaišiojo Griniui, kad 
jis paneigia kūrybos laisvę; kad jis meną pavergia didaktikai, 
moralizavimui. Savo ruožtu Griniaus atsakymai reiškė, kad 
jo oponentai pavergia kūrybą antimoralei ir eksperimentam, 
kurie svetimi estetikai. 

Jei naujoji pažiūra buvo labiau sustiprėjusi egzistencia- 

listinės filosofijos įtakoje, tai Grinius jautėsi, kad jo pažiūra 
išreiškia krikščioniško humanizmo dvasią. Už ją Grinius ir 
kovojo kaip niekas kitas jo generacijoje. 

Kritika yra taip pat didžia dalim tarnyba dienos reika- 
lam. Joje dr. J. Griniaus indėlis dvejopas: gausiai populiarino 
naujus literatūrinius faktus (ypačiai iš pavergtos Lietuvos); 
savo kritikom bei polemikom žadino kritišką žvilgsnį į nau- 
juosius iš svetur atėjusius literatūrinius kelius bei klystkelius. 

3. Patvariau išliekantis palikimas gali būti literatūrinė 
kūryba. Grinius reiškėsi išimtinai dramos kūryboje. Tai jo 
žanras, atitikęs jo charakterį, su veiklos, intelektualizmo per- 
svara. 

Debiutavo 1929 Sąžine; paskiau visuomeninio pasi- 
sekimo (buvo daugiausia vaidinama) turėjo jo Žiurkių 
kamera (1954). O Rašytojų draugijos premija buvo pažymėta 
jo Gulbės giesmė (1962). Tam pačiam žanrui dar priklauso ir 
jo Stella Maris (1947). 

Dramų medžiaga Grinius nesiskiria nuo ankstesnės už jį 
generacijos dramaturgų, nei nuo paskesnės. Visi jie žymia 
dalim ima lietuvišką istorinę, senesnės ar naujesnės pra- 
eities, medžiagą. Tačiau istorinė medžiaga Griniui nėra tik 
sudramatinta kronika. Gulbės giesmės pratarty pasisako, 
kad Barboros Radvilaitės ir Žygimanto Augusto santykiai 
tėra priemonės kūrybiškai atsiliepti į mūsų laiko psicho- 
logines bei filosofines problemas. Tuose praeities žmonėse 
plėtoja konfliktus, kurie ištinka ir dabarties žmones. Ir 
priešingai: Žiurkių kameroje netolimos praeities, beveik 
dabarties, žmonių istorijoje jis pakartoja tą patį psichologinį 
konfliktą, kuris buvo rodomas graikų Antigonoje. Iš esmės 
drama vyksta žmogaus viduje tarp vertybių pasirinkimo. 
Išorinės aplinkybės yra tik paskata, prievarta pasirinkimo 
aktui. 

Čia Grinius išsiskiria iš pagrindų nuo vadinamų avan- 
gardistų dramos. Avangardistų drama dažnai primena graikų 

teatro tragizmo sampratą; ten žmogus yra likimo, 
predestinacijos auka, žaislas, jo visos pastangos išvengti to 
išankstinio pašalinio sprendimo tik jį labiau priartina. Avan- 
gardistiniame teatre Žmogus taip pat yra auka tamsių jame ar 
šalia jo glūdinčių jėgų. 

Grinius, studijavęs prancūzų literatūrą, kažkaip arti- 
mesnis klasikiniam teatrui. Ir jo eiliuota kalba (Gulbės 
giesmė, Stella Maris) ir pakilus tonas, kuris atsiduria riboje 
su retorika, artina jį prie to klasikinio teatro. 

4. Suminėtina dar viena ir svarbi Griniaus darbų rūšis — 
jo moksliniai veikalai. Nebeprieinami čia (dabar nė Lietuvo- 
je!) ten parašytieji jo veikalai — disertacija apie Milašių 
(1929), estetika Grožis ir menas (1938) ir Vilniaus meno pa- 
minklai 1940). Pažymėtina betai, kad savo disertacija jis davė 
impulsą išpopuliarinti Lietuvoje Milašių ir pradžią eilei kitų 
disertacijų apie tą patį poetą. Milašius susilaukė tokio lietuvių 
tyrinėjimo, kaip ankstesnėje generacijoje filosofas Solovjovas. 

Lietuvoje parašytą studiją Putino lyriką (1932) bent iš 
dalies čia, Vakaruose, atstoja jo tos pačios temos darbas 
vokiškai „Vincas Mykolaitis-Putinas als Dichter“ (Commen- 
tationes  Balticae, 1964) Bet stambiausias ir reikš- 
mingiausias Vakaruose rašytas veikalas yra Lietuvių kryžiai 
ir koplytėlės (gavęs Aidų premiją 1957 ir išleistas 1970). Tai 
rūpestinga apžvalga teorijų apie lietuviško kryžiaus kilmę ir 
kritiška jų teorijų analizė, Kryžiai ir koplytėlės yra patva- 
riausias lituanistikos klausimais veikalas, kuris išlaikys Gri- 
niaus vardą liaudies meno tyrinėjimų istorijoje. 

5. J. Grinius tebeaktyvus visose aukščiau minėtose 
srityse, teberengdamas studijų savaites, tebedirbdamas 
Vasario 16 dienos gimnazijoje, rengdamas dabartiniu metu 
savo literatūrinių rašinių rinkinį. Jis tebėra gyva vertinga 
intelektualinė jėga Vokietijoje, kur intelektualinės jėgos yra 
praretėjusios ir kur svetima idėjinė infiltracija yra sustiprėjusi. 


313 


PRANAS DIELININKAITIS 


„TAU PRITIKTŲ POLITIKA!“ 


Kun. M. Krupavičius pastebėjo viename jaunimo susi- 
rinkime jauną mokytoją. Jam krito į akis tai, kad tas 
mokytojas buvo ne toks kaip visi. Susipažino ir, patyręs jo 
pasiryžimą toliau mokytis, pasvyravęs jam pasakė: 

— Tu, broli, neik į pedagogus. Tau pritiktų politika. 

O iš tikrųjų tas jaunas vaikinas buvo pasišovęs į peda- 
gogus. Jį buvo pastebėjęs ir į mokytojo darbą pastūmėjęs, 
paskui ir į mokslus leidęs senas pedagogas, Marijampolės 
mokytojų seminarijos direktorius kun. Dambrauskas. Baigęs 
dvejų metų mokytojų kursus, dvejus metus buvęs mokytoju, 
baigęs Marijampolės mokytojų seminariją, mokytojavo jau 
gimnazijoje tuo metu, kai sutiko kun. M. Krupavičių. 

Tas jaunas mokytojas — Pranas Dielininkaitis. 

Gal kiek prisidėjo ir tas naujas paskatinimas, kad 
atvykęs 1924 į Kauno universitetą, Dielininkaitis ėmėsi 
studijuoti ne pedagogiką, bet sociologiją. Baigęs Kauno uni- 
versitetą, tas uolus Šalkauskio, Maliauskio, Kuraičio mokinys 
išvyko į Paryžių savo specialybės gilinti ir garsiojoj Sorbonoj 
praleido 5 metus. 

Grįžo namo 1933, parsiveždamas daktaro laipsnį už 
veikalą Valstybė ir mokykla. 


Mokytojo darbe 


Lietuvoje nuo mokytojo darbo jis visai neatitrūko. Viena 
koja įžengė į aukštąją mokyklą — buvo pakviestas į universi- 
tetą sociologijos ir valstybės mokslų dėstyti. Jis buvo čia 
vienas ir vienintelis diplomuotas sociologas ne tik Lietuvoje, 
bet ir Pabaltyje. Antra koja dar stipriau atsirėmė į visuo- 
meninį darbą. 


Visuomeninėje srityje 


Visuomeninis darbas buvo jo mėgstamas nuo pat 
mokyklos. Mėgo vadovauti. Pirmininkavo moksleiviams atei- 
tininkams mokytojų seminarijoje. Buvo išrinktas Lietuvos 
studentų ateitininkų s-g0s pirmininku. Kaip jos atstovas, 
važinėjo į tarptautinius Pax Romana kongresus. 1938 buvo 
išrinktas Pax Romana pirmuoju vicepirmininku. Važinėjo į 
tarptautinio darbo biuro suvažiavimus kaip ekspertas. O 
namie... namie jis gerokai pasinešė ir į žurnalistiką. 

1936 sykiu su kitias jaunais katalikų entuziastais, tarp jų 
dabar esančiais Amerikoje kun. dr. Prunskiu, kun. Barausku, 
rašytoju A. Vaičiulaičiu, išleido dienraštį XX Amžių. Tas 
dienraštis pakeitė cenzūros uždarytą katalikų dienraštį Rytą 
ir gautą iš Ryto palikimo skaitytojų kiekį pakėlė iki 15004, po 
kelerių metų įtempto ir sumanaus darbo nukonkuravo tiražu 
visus kitus dienraščius. 

Dielininkaitis laikraštyje nebuvo plunksnos pelė. Jis 
nebuvo toks laikraštininkas kaip Pr. Dovydaitis, kuris 
mokėjo laikraštį vienas prirašyti. Jis nebuvo tokis kaip kun. 
J. Prunskis, kuris mokėjo į savo laikraštį visus kitus už 
skvernų sutraukti ir prikalbinti, kad tik jam rašytų. Jis 
nebuvo toks nei kaip dr. I. Skrupskelis, kuris rūpestingai kas 

antra trečia diena pats tardavo savo žodį, aktualiuosius įvy- 
kius įvertindamas. 

Dielininkaitis buvo stambioji žurnalistikos artilerija. Jis 
retai, protarpiais duodavo straipsnių, bet pagrindinių, 
principinių. Tokis buvo kaip dr, A. Maceina, kaip kun. Yla, kaip 
A. Vaičiulaitis kiekvienas savo specialybėje. 

Ir kai lenkai 1939 pakvietė Lietuvos žurnalistus dviejų 
savaičių ekskursijai, Dielininkaitis buvo išrinktas tos ekskur- 
sijos vadu. Čia jam kaip ekskursijos vadui buvo mieliau žodis 
tarti ne kaip plunksna rašyti — žodis sąmojingas, linksmas, 
galantiškai mandagus ar energingai monumentalus. Ir jis 
versdavo klausytoją linksmai nusiteikti, susidomėjus klausyti. 


Organizacijon 


Mielesnis Dielininkaičiui darbas buvo organizacijose. 

Iš užsienio grįžęs, ypačiai įkibo į darbininkus. Dar- 
bininkų masę jau komunistai buvo gerokai apsėdę. 

Savo laiku stiprias pozicijas lietuvių darbo masėse 
turėjusi Darbo federacija tautininkų režimo buvo gerokai 
susilpninta. P. Dielininkaitis su prof. Dovydaičiu pasiryžo 
duoti naują impulsą liet. krikščionių darbininkų sąjūdžiui. Ir 
davė. 

1934 balandžio 8—9 įvykęs reorganizacinis Darbo fede- 
racijos suvažiavimas Dielininkaitį pastatė krikšč. darbininkų 
sąjūdžio priekyj. Darbo visuomenėje P. Dielininkaitis pasi- 
juto kaip žuvis vandenyje. Metalistai, šoferiai, kiemsargiai, 
žemės ūkio darbininkai, miesto tarnaitės, darbininkų 
jaunimas — tai tie vardai, kuriuose jis nenuilstamai nardė. 
Susirinkimai, suvažiavimai, pranešimai, paskaitos, iškylos, 
stovyklos — kasdieninė duona. 

Pažaislio miške — darbininkų jaunimo stovykla. Turi 
būti Dielininkaičio paskaita. Ateina iš Kauno autobusas — 
Dielininkaičio nėra. Sumišimas ir vadovybės susirūpinimas, 

kas spragą užkiš. Po kokių 20 minučių, truputį pavėlavęs, 
prakaitu varvąs pėsčias per mišką pasirodo Dielininkaitis. 

— Pasivėlinau į autobusą, tad pėsčias atidūmiau, — 
paaiškino. Tuo savo atsidėjimu ir entuziazmu užkrėsdavo 
visą aplinką. 

P.  Dielininkaitis krikščionių darbininkų sąjūdžiui 
vadovavo visą laiką, kol 1940 birželio 15 užgriuvusios Lietuvą 
raudonųjų aziatų bangos nušlavė viską, o pačiam Dieli- 
ninkaičiui NKVD liepos 11 uždėjo pančius. 

Dar labiau išplėtojo energiją, kai Sovietai privertė 
Lietuvą įsileisti įgulas. Su įgulom plūstelėjo ir komunizmo 
agentų armija. Jie verbavo ir kurstė Lietuvos darbininkus. Į 
jų tinklą pakliuvusius ir paskui juos pametusius net žudė. 

Dielininkaitis tada ėmė rengti masinius darbininkų 
mitingus ir rungėsi juose su komunistų agitatoriais. Nebuvo 
tokio mitingo, kur Dielininkaitis būtų pralaimėjęs. Darbininkų 
susipratimas ir nusiteikimai prieš komunizmą tiek pakilo, kad 
Šančiuose, Vilijampolėje, pačiuose  pramoningiausiuose 
Kauno priemiesčiuose, komunistų agentus, kurie mėgindavo 
sukelti triukšmą ir mitingus išardyti, patys darbininkai 
sutvarkydavo. 

Tai vis dar visuomeninis darbas — ne politinis, kurį jam 
pranašavo kun. M. Krupavičius. Bet priėjo eilė ir politiniam 
darbui. 


Politinėje dirvoje 

Politinės partijos nuo 1927 buvo panaikintos. Teveikė 
viena tautininkų sąjunga. 

Tačiau partijų vadai ir žmonės nebuvo sulikviduoti, kaip 
tai buvo daroma nacionalsocialistų ar tebedaroma bolševikų. 
Jie darė tai, kas draudimo metu buvo galima padaryti. Dviem 
kryptim tada politinis darbas reiškėsi: studijine ir praktine. 

Nepriklausomoje Lietuvoje išaugęs katalikų akademinis 
jaunimas jautė labai gyvai asmeniui ir organizacijai varžtus, 

kuriuos davė padėtis Smetonos laikais. Mažuose būreliuose 
ar moksliniuose suvažiavimuose diskutavo naujų valstybės 
formų reikalą. 

Iš tokių diskusijų išaugo 1936 didelio sujudimo sukėlusi 
deklaracija, pavadinta „Į organiškos valstybės kūrybą“. Dek- 
laraciją pasirašė 16 žmonių. Tarp jų ir Dielininkaitis. Jis buvo 
vienas iš aktyviųjų jos autorių ir uoliausių jos propagandistų 
paskiau, atskiromis paskaitomis ir pranešimais. 

Tokios diskusijos, o juo labiau deklaracija kėlė nepa- 
sitenkinimą esama padėtimi, skatino ieškoti naujų kelių. 
Gyvas minties judėjimas darė įtaką ir valdančiai partijai. 
Negalėdama ideologiškai apsiginti, ji griebėsi policinių 
priemonių, ir eilė katalikų veikėjų atsidūrė kalėjimuose ar 
koncentracijos lageriuose. Tarp suimtųjų atsidūrė ir Dieli- 
ninkaitis. Bet jį nuo koncentracijos lagerio išgelbėjo jo 
dukrelė: ji tik prieš kelias dienas buvo gimusi, ir atimti jai tėvą 
atrodė per daug barbariška. 

Moterų protestai paveikė vidaus reikalų ministerį, ir jis 
Dielininkaitį po kelių dienų paleido. Šiuokart pigiai atsipirko 
nuo kalėjimo, nors žinojo: kas eina į politiką, turi būti pasi- 
ryžęs atsisėsti ne tik kalėjime, bet ir galvos netekti... 

Užsieniniai smūgiai — Lenkijos ultimatumas, kitais 
metais Klaipėdos atplėšimas — ir netinkamai paruoštas tų 
smūgių priėmimas supurtė patį režimą. 

Ir opozicijoj atsidūrusios demokratinės partijos, nors jos 
ir buvo uždarytos, spaudė savo pareiškimais vyriausybę. 
Smetona pagaliau vienu laipsniuku nusileido. Sutiko, kad 
būtų sudaryta vyriausybė, į kurią įeitų žmonių ir iš demok- 
ratinių partijų. Gimė lietuviuose pažįstama darbo vyriausybė. 
Pasitarimuose dėl jos sudėties su liaudininkais ir tautininkais 
Dielininkaitis gyvai dalyvavo ir jiems faktiškai vadovavo iš 
katalikų pusės. Čia buvo jo sėkmingas debiutas grynai 
politinėje valstybinėje plotmėje. Pradžia gera, geros viltys 
ateičiai. 

Raudonajam antplūdų 


Bet jas staiga nutraukė sovietų invazija. 

Buvo 1940 liepos 11 d. vakaras. Pats vidurnaktis. Akimis 
nulydėję mitinguojantį nelietuvišką gaivalą, šūkaujantį svei- 
kinimus tėvų tėvui ir raudonajai vaduotojai padavėm vienas 
kitam rankas su viltimi: 

— Gal dar rytoj susitiksim... 

Nebesusitikom. Tą naktį Dielininkaitis ir šimtai kitų jau 
atsidūrė NKVD kalėjime. 

Tardymai. Naktimis pakelia iš miego pačiame įmigyje. 
Gabena į NKVD ir tardo iki ryto. Parvežę įverčia atgal į 
kamerą ir pro vilkelį, pro durų langelį, sargybinis saugo, kad 
dieną nieks nedrįstų atsigulti ar snausti. Prižiūrėtojais paskirti 
seni kriminalistai. Jiems malonu parodyt savo valdžią ir 
kalinius apdaužyti. Ir tada pasigirsdavo trankus Dielininkaičio 
balsas, už visus protestuojantis, skundais grasinantis ir tokia 
kalinio „jžūlia“ drąsa apstulbinantis neprityrusius prižiū- 
rėtojus. Pietų sriubą valgydamas ir radęs kartais didelį 
laimikį, neluptą sušalusią bulvę — bet vis dėlto bulvę — dali- 
nasi ją Dielininkaitis su savo nelaimės draugu kapitonu 
Venclova. 

O vakare, kišdamas galvą po antklode, prie kasdieninės 
maldos dar sušnabžda: 

— Labanakt, miela žmonele! Labanakt, dukryte! 

Bet nei žmona, nei dukrytė, nei niekas iš laisvės negalėjo 
jo pasiekti. Nei laišku, nei siuntinėliu, nei žodžiu. 


Į laisvę 


Teismas. Be teisiamojo.  Enkavedistų teismams 
teisiamasis nereikalingas. Viskas už akių. Už tai, kad pri- 
klausei prie partijų ar prie organizacijų, kitokių nei 
komunistų partija, jau varei kontrevoliuciją, ir dėl to paskyrė 
Dielininkaičiui 8 metus sunkiųjų darbų Vladivostoke. 

Tik nespėjo. 1941 birželio 22 pratrūkus karui, sargyba 
nespėjo nei išvežti Dielininkaičio iš kalėjimo, nei kalinių 
sunaikinti. 

Ir Dielininkaitis, it senas kavalerijos žirgas, karo muziką 
išgirdęs, tiesiai iš kalėjimo nusvyravo ne namo, kur galėjo 
tikėtis rasiąs pasiilgtąsias žmonelę ir dukrytę, bet į laikinosios 
vyriausybės būstinę. Nespėjo net su rastaisiais draugais apsi- 
kabinti, buvo padarytas redaktorium. Reikėjo užbėgti 
vokiečiams už akių ir išleisti laikraštį, dar jiems nepasi- 
rodžius. 


Grįžta prie didžiojo veikimo 


Per porą dienų nepasirodė paskelbtasis darbo 
ministeris. Jis, mat, tebebuvo dar sovietų okupuotoje 
Lietuvos dalyje. Dielininkaitis padaromas tada laikinai darbo 
ministeriu, kad galėtų perimti įstaigas ir jas saugoti nuo 
vokiečių pasikėsinimo. Ir Dielininkaitis, tebesvyruodamas 
nuo kančios dienų kalėjime, imasi ministerio darbo, nes 
reikia. Malonu ar nemalonu — nesvarbu. Svarbu, kad reikia. 
Kai po poros savaičių pasirodė tas, kurio vardas per radiją 
buvo paskelbtas, Dielininkaitis ministerio postą palieka. 

Jis grįžta į šeimą. 

Karui nusistūmus toliau į rytus, grįžta į mokslą, uni- 
versitete dėstydamas savo specialybę. 

Jei anksčiau, prieš kalėjimą, Dielininkaitis buvo tvirtų 
principų, neišsenkamos energijos ir kovos vyras, didelis sporto 
mėgėjas, ypačiai žavėjęsis bokso rungtynėmis ir pasaulio 
boksininkais; jeigu anksčiau buvo jau socialus, sąmojingas, 
visiems priimtinas, bendramaniams ir kitamaniams, mokąs 
surasti praktiškų kompromisų, — tai po kalėjimo gyvenime jis 
pasirodė dar labiau nuskaidrėjęs, šviesus, giedrus, anekdotais 
ir nuotykiais kitus bevaišinąs — tiesiog visiems šiltas žmogus. 
O šeimai... savo šilumos šeimai jis negalėjo ir nenorėjo paslėpti 

ir nuo kitų. Su švytinčiu veidu ir juoku lūpose jis mėgo pasakoti, 
kad dar esąs vienas žmogus, kuriam patinka ir jo plaukai, 
ševeliūra iš penkių plaukų ir dar nepilnų pakaušyje. Tai jo 
dukrytė, kuri su pasitenkinimu kartodavo braukdama per tėvo 
galvą: — Tai glazūs tėtyčio plaukeliai... 


Netikėta mirtis 


Taurius žmones kalėjimas nuskaidrina kaip liepsnos 
auksą. Bloguosius sudegina kaip rūdis. Visokių iš kalėjimo 
matėm išėjusių. Dielininkaitis buvo tas aukso vyras. 

Buvo tikra, kad dabar Dielininkaitis galės sukti didelį 
Lietuvos gyvenimo ratą, kaip ramios upės pakilę vandenys. 
Tačiau naujas visai netikėtas smūgis — 1942 Velykoms vyko 
į Šiaulius, kur gyveno jo šeima, persišaldė, ir po penkių dienų 
Prano nebeliko. 

Nebeliko žiedo, dar nesuspėjusio visiškai atsiskleisti, bet 
jau parodžiusio savo puikias spalvas. 

Nebeliko žmogaus, kuris buvo beužimąs tokią vietą 
visuomenėje ir taip kovojo už demokratybės ir katalikybės 
idealus demokratinio pritemimo laikais Lietuvoje, kaip 
Krupavičius demokratinio švystelėjimo metais. 

Dielininkaitis tik 40 metų amžiaus (1902—42) atgulė 
Šiaulių kapuose šalia savo didžiojo mokytojo Stasio Šal- 
kauskio. 

O kas jį pavaduos? Tokio dar neturim. 

IGNAS SKRUPSKELIS 


APIE VEIKALĄ IR AUTORIŲ 


Lietuviai XVIII amžiaus vokiečių literatūroje yra 
disertacija, už kurią Vienos universitetas 1932 jos autoriui 
suteikė filosofijos daktaro laipsnį. 

Iš disertacijos reikalaujama, kad ji parodytų ne tik 
mokėjimą naudotis mokslinio darbo aparatu. Reikalaujama, 
kad ji pateiktų ir tiriamos srities naujo pažinimo ir tuo keliu 
duotų naują plytą nebaigtam ir nepabaigiamam mokslinio 
pažinimo rūmui. 

Dėl medžiagos gausumo ir dėl kai kurių to meto politinių 
motyvų, autorius ribojosi tyrinėjimu vieno šimtmečio — įdo- 
maus, sudėtingo šimtmečio, kuriame išsikristalizuoja ir susi- 
kryžiuoja vidurinės Europos plote nauji valstybiniai interesai 
ir naujos filosofinės idėjos; jų sąveikoje išauga vokiečių susi- 
domėjimas naujom tautom — tarp jų ir lietuviais, ir ima augti 
lietuvių kultūros rašytiniai paminklai. 

Šioje disertacijoje yra sutraukta, kas XVIII amžiaus 
vokiečių buvo atsiliepta apie lietuvius ar to amžiaus lietuvių 
mėginta lietuviškai rašyti. Bet ne tai yra nauja. Nauji yra 
labiausiai trys dalykai. Vienas — išryškintas to meto 

procesas, kuris gali būti vadinamas kultu seniesiem prūsam. 
Tas kultas turėjo būti ideologinis pagrindas Prūsijos vals- 
tybei — savarankiškai, nepriklausomai nuo vokiškųjų vals- 
tybių grupės, kurios tada dar nebuvo virtę vieningu reichu. 
Kadangi senųjų prūsų jau nebuvo tarp gyvųjų, tai kultas 
buvo perkeltas jų palikuonim, paveldėtojam, kuriais buvo 
laikomi prūsų artimiausi giminės — lietuviai, autochto- 
niniai Mažosios Lietuvos gyventojai, o taip pat čia atkelti 
kolonistai iš Pfalco, Šveicarijos, Prancūzijos, Olandijos, 
Brandenburgo. Autochtonai ir kolonistai, tegul ir nebuvo 
susilieję, juos betgi turėjo jungti bendras šios teritorijos atski- 
rumo pajautimas ir bendras nepalankus nusistatymas prieš 
vokiškąsias gimines. Ši separatinio vieneto sąmonė turėjo 
ypačiai stiprėti Prūsijos hercogystei virtus 1701 karalyste. 
Prūsijos savarankiškumo sąmonė yra vienas iš motyvų kelti 
šios valstybės ūkinę gerovę, švietimą, palaikyti etnines savy- 
bes, kurios žymėtų naujosios valstybės savitumą ir pažangą. 

Antras disertacijos medžiagoje naujas momentas yra 
dėmesio kreipimas į vaidmenį pietistinio sąjūdžio, kurio 
šviesoje daros suprantamas ir šio laikotarpio lietuviškos raš- 
tijos gražiausias žiedas Kristijonas Donelaitis — tiek jo 
charakteris, tiek ir jo kūryba. 

Trečias ir gal labiausiai žymėtinas momentas yra plačiai 
išryškinti idėjiniai pagrindai, kuriuos nutiesė J. G. Hamannas 
ir J. G. Herderis tautų misijai bei jų kultūrom pervertinti. 
Hamanno-Herderio idėjos pasuko Europos dėmesį nuo 
vakarų į rytus. Nuo šviečiamojo amžiaus civilizacijos ir jos 
centro Paryžiaus-Versalio į slavus, į baltus. Nuo racio- 
nalistinės aristokratijos bei intelektualų į jausminį liaudies 
primityvizmą. Nuo valstybinio imperializmo į tautų huma- 
nistines misijas. 

Šios Hamanno-Herderio idėjos buvo paskata ne tik 
naujam tarp vokiečių Sturm und Drang sąjūdžiui. Jos nesiribo- 
jo viena Vokietija. Jos nubangavo į Krokuvos, Vilniaus uni- 

versitetus. Jos buvo paskata domėtis ir lietuvių liaudies dai- 
nom bei liaudies kultūra. Nesiribojo jų įtaka vienu savu 
amžium: paliko gilius pėdsakus vokiškai kalbančios Europos 
mentalitetui ateinantiem laikam. Hamanno -Herderio tautinės 
misijos koncepcijoje lengviau suprasti ir motyvus hannoverie- 
čio J. Sauerveino, kuris po šimtmečio su kaupu ėmėsi misijos 
dirbti lietuvių tautos gerovei Mažojoje Lietuvoje. Padeda 
suprasti ir paskesnius veikėjus, kurie savo jėgas skiria kitai tau- 
tai, skatinami tos pačios idėjos: kilnindamas kitą tautą, tar- 
nauja ir savajai, nes didina jos kultūrinius nuopelnus žmonijai. 


Kalbamoji disertacija nebuvo paskelbta. Dėl to skaitan- 
čiajai visuomenei nei kitiem tyrinėtojam negalėjo daryti įtakos. 
Tokioj padėty daros įdomu, ar ta pati tema, bent tos temos 
atskiros dalys, buvo kitų tyrinėtojų svarstomos, o jei taip, kiek 
jų sprendimai analogiški kalbamos disertacijos sprendimam. 


Kas iki šios disertacijos rašyta tuo pačiu artimu klausimu, 
kiek Lietuva rado atgarsio vokiečių raštuose, sužymėta 
disertacijos literatūros sąraše. Bet rašoma buvo ir paskiau. 
Žymėtinos tų raštų dvi grupės. Viena — raštai rašyti maždaug 
tuo pat metu ar kiek paskiau po šios disertacijos — laikotarpiu 
iki Antrojo pasaulinio karo, kol politinės sąlygos ir kita aplinka 
tebebuvo ta pati kaip disertacijos autoriaus laikais. Tarp šios 
grupės raštų dėmesys kliūva labiausiai į šiuos: 


Vydūnas, Sieben Hundert Jahre deutsch-litauischer 
Beziehungen, 1932; Povilas Pakarklis, Klaipėdos srities 
gyventojų tautybė prieš vokiečių ordino atėjimą, 1933; tas 
pats autorius, Vokiečiai apie Mažąją Lietuvą, 1935; Vincas 
Vileišis, Tautiniai santykiai Mažojoje Lietuvoje ligi Didžiojo 
karo, 1935. Taip pat pora mažesnių studijų, kurios liečia 
disertacijos temos dalį ir kurios buvo paskelbtos Vytauto 
Didžiojo universiteto: „Rėzos charakteris ir jo lietuvybė“,(1), 
J. Eretas, „Rėzos gimtinė Karvaičiai ir jų poetai“.(2) 

Galbūt tam tikra politinė įtampa tarp Lietuvos ir 

Vokietijos dėl šios srities bus paskatinusi didesnį dėmesį. Gal 
dėl to ir šio laiko veikaluose brėžiami labiau politiniai, tau- 
tiniai konfliktai, mažiau ideologiniai tų konfliktų ar faktų 
pagrindai. 

Antra raštų grupė atsirado po Antrojo pasaulinio karo 
— pakitus iš pagrindų politiniam, socialiniam, ideologiniam 
klimatui. Iš Lietuvoje šiuo laikotarpiu rašiusių svariausias ir 
moksliniu aparatu grįstas veikalas yra L. Gineičio disertacija 
Kristijonas Donelaitis ir jo epocha, Vilnius, 1964. Tai 
veikalas, kuris svarsto tą patį laikotarpį ir, labiau susitelk- 
damas į vieną to laikotarpio rašytoją, pagilina dalį tos pla- 
tesnės temos, kuria yra rašyta pirmoji disertacija. Iš dr. L. 
Gineičio literatūros sąrašo nematyi, ar jis naudojosi dr. I. 
Skrupskelio disertacija, rašyta 32 metais anksčiau. Lietuvoje 
privalomas marksistinis metodas reikalavo iš autoriaus 
dėmesio svorį perkelti į socialinių, klasinių interesų konflik- 
tus ir juos rodyti istorijos varikliais. Tačiau L. Gineičio 
veikale, tegul ir trumpiau, ryškinamas senųjų prūsų kultas 
Prūsijos valstybės savarankiškumui pagrįsti. Kalbama ir apie 
pietizmo sąjūdį, kurio vaidmuo Donelaičiui neabejotinas. 

Pietizmo sąjūdis patraukė dėmesį ir labiausiai buvo ryš- 
kinamas jau Amerikoje baigusių studijas mokslininkų — 
pirmoje eilėje Alekso Vaškelio straipsniuose: „„Pietistinis 
sąjūdis Mažojoje Lietuvoje ir Kristijonas Donelaitis“.(3) „Life 
and Age of Kristijonas Donelaitis“,(4) „Pietist Spirit in 
Donelaitis Poetry“.(5) Labiausiai savo tema artėja prie dr. I. 
Skrupskelio disertacijos Anatole C. Matulis „History of the 
Lithuanian Cultural Profile in German Literature“.(6) Šis 
autorius, Michigano valdžios universitete baigęs germanistiką 
ir dėstąs Purdue universitete, kaip matyt iš jo straipsnio 
išnašos, nurodančios kaip šaltinį tolesniam svarstymui apie 
Rėzą dr. I. Skrupskelio disertaciją, yra susipažinęs su šia 
disertacija, o pats A. C. Matulio veikalo vardas atrodytų lyg 
tos pačios temos naujas laikotarpis. 

Šie veikalai ir straipsniai, ypačiai Donelaičio metų proga, 
suaktualino žvilgsnį į Donelaičio epochą, į Mažąją Lietuvą. 
(Netiesiogiai suaktualino ir reikalą iškelti dr. I. Skrupskelio 
disertaciją aikštėn) Bet juose neteko pastebėti stipriau 
paryškinus Hamanno-Herderio idėjinio palikimo ir jo epochi- 
nės ar net antepochinės rėikšmės. Šiuo atžvilgiu dr. I. 
Skrupskelio disertacijos pateikiama medžiaga tebėra nauja ir 
dabar. Nauja, įdomi ir net savotiškai aktuali — aktuali svars- 
tant asmens vidinius konfliktus dėl apsisprendimo už tą ar 
kitą tautybę; vertinant filosofinius pagrindus, kuriais norima 
paremti politines valstybines konstrukcijas.  Hamanno- 
Herderio idėjos rodo, kaip asmuo savo pažiūrose ir apsi- 
sprendimuose gali suderinti ištikimybę savajai tautybei ir 
veikimą kitos tautybės gerovei. Hamanno-Herderio idėjos 
rodo, kaip politinėm valstybinėm konstrukcijom pateisinti 
sukuriamos tam tikros filosofijos — nebūtinai veiksmai išteka 
iš tų filosofijų, greičiau veiksmus norima filosofiniu patei- 
sinimu pridengti. Nors tos filosofijos gali būti ir labai 
„stiklinės“, t.y. greitai sudužti į gyvenimo tikrovę (kaip sudužo 
senųjų prūsų kultas), bet jos gali turėti netiesioginių pozityvių 
vaisių (kaip tas prūsų kultas, anot disertacijos autoriaus, 
sustiprino lietuvių tautinį nugarkaulį). 

Tą sakinį parašęs, disertacijos autorius svarstymą nu- 
traukia. Formalus motyvas — autorius laikos savo numatyto 
XVIII amžiaus ribų. Neformalus galėjo būti ir kitas motyvas 
— leistis į devynioliktąjį amžių disertacijos rašymo metas 
nebuvo palankus. Prieš autoriaus akis jau buvo įvykęs naujas 
procesas, kuris išstūmė iš gyvenimo Hamanno-Herderio kon- 
cepcijas. Jų vietoje atėjo naujos filosofijos, kurios grindė 
vokiečių imperializmą mažųjų sąskaiton ir vokiečių huma- 
nistines misijas pakeitė genocidinėm misijom. 

Jei veikalas gali turėti dar tos reikšmės, kad jis paskatina 
skaitytoją pratęsti veikalo refleksijas, tai šios disertacijos 
skaitytojas gali prisistatyti fatališką Hamanno-Herderio 

koncepcijos likimą dvidešimtame amžiuje: humanistinio 
idealizmo laidotuvės atėjo kaip tik iš tų Hamanno-Herderio 
adoruotų rytų... 

Disertacijos autorius Ignas Skrupskelis gimė 1903 spalio 
mėnesį, Šiaulių apskrityje, Melgužės dvare, kur jo tėvas, 
kilimo nuo Lauksodžio, buvo darbininkas. Dvarui sunykus, 
tėvas išsinuomojo ten žemės sklypą. Vėliau visa šeima 
persikėlė prie pat Kriukų miestelio, apie 20 kilometrų į rytus 
nuo Joniškio. Ten tėvas pirma nuomojo, paskiau ir tapo 
nedidelio ūkio savininku. Ignas buvo vyriausias šeimoje. 
Pirmam pasauliniam karui baigiantis, 1918 rudenį įstojo į 
antrą klasę Linkuvos gimnazijoje. Vėliau persikėlė į Šiaulių 
gimnaziją, kurią baigė 1924. Vasaros metu lankė pradžios 
mokyklos mokytojų kursus, nes nesitikėjo gauti lėšų studi- 
juoti. Gavęs Kaišiadorių mokykloje mokytojo darbą, vis dėlto 
įsirašė į Teisių fakultetą, kai kada atvykdamas paklausyti 
paskaitų ir gauti užskaitų. Atsiradus sąlygom gauti darbo 
Kaune, persikėlė čia ir įstojo į Teologijos-filosofijos fakultetą 
gerrranistikos studijuoti prof. Juozo Ereto vadovybėje. 1929 
baigęs Kauno universitetą, išvyko į Karaliaučių rinkti medžia- 
gos savo tezei: Lietuviai vokiečių literatūroje. Studijavo pas 
prof. dr. J. Nadlerį, kurį jam, kaip buvusį savo profesorių, buvo 
rekomendavęs prof. J. Eretas, — pirma Karaliaučiuje, paskiau 
Vienoje. Vienoje 1932 metų gruodžio mėn. gavo daktaro laips- 
nį už disertaciją Lietuviai XVIII amžiaus vokiečių literatūroje. 

To paties laikotarpio smulkesni darbai buvo paskelbti 
šie: „Literatūros mokslas, jo esmė, istorija ir metodai“,(7) 
„Vytautas Didysis vokiečių literatūroje“,(8) „Kultūrinis 
Prūsų lietuvių gyvenimas XVIII a.“ (9) 

Nuo 1934 ligi 1940 pradžios buvo mėnesinio žurnalo 
Židinio redaktorius, sykiu 1936 įkurto dienraščio XX Amžiaus 
redakcijos narys ir nuo 1939 ligi bolševikų okupacijos šio 
dienraščio vyriausias redaktorius. Publicistikos straipsnius 
pasirašinėjo Ig. Petrikoniu. Kaip žurnalo redaktorius sugebėjo 

apčiuopti aktualiuosius klausimus, surasti jiems bendradarbių 
tarp įvairaus ideologinio nusistatymo žmonių... Kiek buvo 
tolerantingas kitų žmonių ideologijai ar kitų ideologijų 
žmonėm, tiek su žurnalu nebuvo tolerantingas negerovėm. Vis 
tiek, kieno jos būtų! Kaip dienraščio redaktorius mažiau pa- 
slankus laikraščio informacinęi pusei, už tai labiau linkęs ir 
gabus stiprinti dienraščio politinę liniją — politines aktualijas, 
įvertinant greit ir politiškai tiksliai.(10) 

Aktyviai dalyvavo visuomeniniame gyvenime: studen- 
taudamas veikė Šatrijos draugijoje, buvo studentų atei- 
tininkų sąjungos pirmininkas 1933, vėliau buvo žurnalistų 
sąjungos valdyboje, Lietuvių katalikų mokslo akademijos 
valdyboje iždininkas; aktyvus dalyvis jaunųjų katalikų 
sąjūdžio, paskelbusio organinės valstybės deklaraciją 1936 ir 
susispietusio prie XX Amžiaus ar Naujosios romuvos. 
Bolševikų suimtas buvo 1940 liepos 12 ir nuteistas 8 metus į 
Vorkutą, kur ir žuvo 1942 gruodžio mėn. Taigi žuvo 10 
metų po savo disertacijos. 


PENKERIŲ METŲ MIRTIES SUKAKČIAI(?) 


Yra žmonių, apie kuriuos nuotykių ir anekdotų 
nepapasakosi. Ne dėl to, kad prie jų charakterio anekdotai 
nelimpą. Jų charakteris toks lygus, apvaldytas. Jie mėgsta 
sistemingai gyvenimą organizuoti — pakopa po pakopos į 
gyvenimo kalną. Nuotykiai, avantiūros jiem svetimi. Jų 
galvojimas ir veikimas tiesus kietas — ką sugalvoję nesi- 
lenkia į šalį ir nesiduoda išmušami; atkakliai ir kietai savo 
idėjas vykdo, vis pirmyn verždamiesi, nors ir lėtu žingsniu, 
be entuziazmo, bet ir be rezignacijos. 

Tos rūšies, žmogus, atrodo, buvo Ignas Skrupskelis. 
Toks jis, kaip ir jo tėvas, kuris pradėjo savo turtą nuo Melgu- 
žės dvaro piemenuko botago, paskui buvo dvaro bernas, 
dvaro žemės sklypo nuomininkas, ūkelio nuomininkas prie 
pat Kriukų miestelio Kazylų kaime, kol pagaliau ūkelio 
nuomininkas virto jo savininku, jį išsipirkęs jau nepriklauso- 
moje Lietuvoje ir tik pora metų prieš okupaciją susistatęs 
trobeles kaip reikiant. 

Tokiu pat atkaklumu veržėsi pirmyn ir tėvų viltis Ignas, 
gimęs 1903. Linkuvos gimnazijoje keturios klasės, paskui 
Šiaulių gimnazija, kurią baigė 1924. Kad susidarytų pirmą 
pakopą gyvenimui savarankiai pradėti, lanko mokytojų 
kursus ir juos baigęs stoja pradžios mokyklos mokytoju 
Kaišiadoryse. Tuo pačiu metu nuo šios pakopos dairosi 
toliau ir įsirašo į Teisių fakultetą. Bet jau 1925 susidaro 
sąlygos užsidirbti pragyvenimui Kaune, ir Čia teises pakeičia į 
lingvistiką — germanistiką. Jis pasirenka fakultetą, kuris jam 
labiausiai imponavo planingumu ir sistemingumu  — 
Teologijos-filosofijos. 


Pasiruošimas mokslininko darbui 


1929 baigęs universitetą L. katalikų mokslo akademijos 
buvo įgalintas pavažiuoti į Karaliaučių, paskui į Vieną germa- 
nistikos dar pastudijuoti. Tai jau nauja pakopa — joje turėjo 
ir galėjo pasiruošti mokslinei karjerai. Studijavo pagrindinį 
dalyką pas prof. Juozą Nadlerį, autorių naujo literatūros 
istorijos metodo — etnografinio, tiriant tautos literatūrą 
atskirom giminėm. Doktorizavosi 1932. Disertacija apie 18 
amžiaus lituanistiką vokiečių kalba. 

Būtų galėjęs būti mokslininkas. Jo disertacija ir literatū- 
rinis straipsnis apie Vytautą vokiečių literatūroje 
(Athenaeum) parodė jo mokėjimą ir kantrumą prisikasti iki 
šaltinių ir jais naudotis. Jo straipsnis apie literatūros mokslą 

(Athenaeum) parodė jo teorinį susipažinimą su moderniais 
metodais literatūrai tirti. Paskesnėj jo kritikoj, kurią parašė 
vienai lietuvių literatūros studijai, labiausiai pasirodė jo 
sugebėjimas teoriškai pažintus metodus pavartoti praktikoj 
konkretiem literatūros reiškiniam. 

Tarp senesnios kartos literatūros istorikų, atsirėmusių iš 
pozityvistinių laikų paveldėtais faktų registravimo metodais, 
jis būtų galėjęs gražiai papildyti negausias jaunesnes jėgas, 
kurios pro plikus faktus mėgino įžvelgti tuos faktus kuriančią 
ir juos rikiuojančią rašytojo ir visos epochos dvasią. 

Tačiau gyvenimas Skrupskeliui pastojo kelią į mokslinę 
profesiją. Tuometinės vyriausybės buvo nepalankiai traktuo- 
jamas Teologijos-filosofijos fakultetas, kuris buvo norėjęs 
Skrupskelį angažuoti akademiniam darbui. Į vos vos nelikvi- 
duojamą mokslo įstaigą Skrupskelis jau negalėjo pritilpti. 

Gal ir gerai buvo, kad gyvenimas jį sulaikė nuo 
akademinio darbo. Jo specialybė germanistika jam nebuvo 
prie širdies. Jis pasinešė į žurnalistiką, kuri labiau nei kitos 
profesijos buvo vyriausybės nepriklausoma. Jam buvo 
perduotas redaguoti žurnalas Židinys (po dr. P. Mantvydo, 
kuris taip pat paskui buvo išvežtas į Rusiją). 


Židinyje 

Žurnalas pajuto naują pajėgą — jos dvejopą sugebėjimą: 
apčiuopti aktualiuosius klausimus, surasti jiem bendradarbių 
tarp įvairaus ideologinio nusistatymo žmonių. Tai nebuvo 
lengva tuo metu, kada visuomenė buvo pasiskirsčiusi 
griežtom ideologinėm srovėm, kovingai nusiteikusiom viena 
kitos atžvilgiu. Grėsė pavojus kiekvienam žurnalui ribotis tik 
savos ideologijos bendradarbių ratu. Skrupskelio vadovau- 
jamas žurnalas išsilaikė bendresnėj plotmėj ir virto katalikiš- 
kos ideologijos organu, bet tiek tolerantiškai nusiteikusiu kitų 
ideologijų atžvilgiu, kad jame sutilpo visi bendradarbiai 

idealistinio pozityvaus nusistatymo, katalikybės atžvilgiu bent 
tolerantiškai nusiteikę. Ta platforma sutelkė ir skaitytojų 
daugiausia už visus analoginius žurnalus. 

Kiek buvo tolerantingas kitų žmonių ideologijom ar kitų 
ideologijų žmonėm, tiek su žurnalu Skrupskelis nebuvo 
tolerantingas ar atlaidus negerovėm. Vis tiek, kieno jos būtų. 
Savos ideologijos žmonėm buvo dar griežtesnis. Kai kada buvo 
dėlto nepasitenkinimo Židiniu tų žmonių, kurie manydavo, kad 
negerovė pridengtina. Skrupskelis buvo vienas iš tų, kurie kėlė, 
ventiliavo... 


XX Amžiuje 


1936 per Jonines išėjo naujas dienraštis XX Amžius. 
Skrupskelis buvo vienas iš aštuoneto jo iniciatorių ir 
organizatorių. Kai po trejų metų judrusis dienraščio redak- 
torius kun. J. Prunskis buvo pakviestas į KVC informacijos 
biuro šefus, kolektyvas vyriausiuoju pastatė Skrupskelį, o 
Židinį jis turėjo ilgainiui perduoti jaunesniam talentingam 
plunksnos darbininkui K. Baubai (nukankintas Stutthofe!). 

Naujas dienraščio redaktorius buvo kito tipo laikraš- 
tininkas nei kun. Prunskis. J. Prunskis — entuziastas, 
optimistas, judrus aukštaitis, puikus aprašinėtojas-reporta- 
žininkas, intervju meisteris. Organizatorius toks pat. Jis 
kiekvieną sutiktą mokėjo laikraščiui sunaudoti, ir jo 
entuziastiškam nuoširdžiam kvietimui retas kas galėjo atsi- 
sakyti bendradarbiavęs, nepaisant, kokios ideologijos jis 
bebūtų. Jo paslankumui reiktų priskirti laikraščio gerą 
informacijos suorganizavimą, kuris greičiausiai bus pagrin- 
dinė priežastis, kad laikraščio tiražas pakilo aukščiau už 
kitus dienraščius. 

Jį pakeitė redaktorius, mažiau paslankus laikraščio 
informacinei dinamikai, užtat labiau linkęs ir gabus stiprinti 
dienraščio politinę liniją — politines aktualijas įvertinant greit 

ir politiškai giliai... Tebestovi akyse prie to darbo pats redak- 
torius — išsivilkęs, užgulęs rašomąją mašinėlę, papirosų 
dūmuos save skandindamas, prie dienos vedamojo. Rašąs 
tiesiai mašinėle, be juodraščio, parašytą žodį mažai betai- 
sydamas, parašytus lapus siųsdamas į rinkyklą, kitus dar 
berašydamas. Matyt, jam minčių eiga buvo iš anksto aiški; ją 
dėstė ramiai, šaltai, logiškai, žodžio nedailindamas. Lyg 
jaustų visada, kad neverta jo dailinti, nes dienos skaitytojas 
to nepastebės ir neįjvertins, akim prarijęs mintis ir nesu- 
stodamas prie stiliaus grožio. Taip pildavo jis vedamuosius 
kas antra trečia diena, pasivaduodamas su vienu kitu 
kolektyvo nariu. Iš po jo plunksnos buvo tie straipsniai, kurie 
ėjo Ig. Petrikonio vardu. 

Žurnalistiniam darbe jautėsi geriau nei grynai visuo- 
meniniame organizaciniame darbe, nors ir tas jam buvęs 
nesvetimas nuo pat studentavimo laikų (vienas iš studentų 
menininkų Šatrijos kolektyvo organizatorių, berods, stu- 
dentų ateitininkų sąjungos pirmininkas; paskiau L. kat. 
mokslo akademijos valdybos iždininkas). Visuomeniniame 
darbe dalyvaudamas, Skrupskelis, atrodo, pergyveno visuo- 
menę dramatiškai — lyg jis ir visuomenė būtų du vienas 
kitam priešingi partneriai. Tai jautė Skrupskelis, instinktyviai 
norėdamas save išsaugoti, ne susilieti su visuomene, bet 
savo valia ją determinuoti. Jautė tai ir visuomenės narys; 
jautė tam tikrą Skrupskelio kietumą ir išdidų užsidarymą. O 
tarp žurnalistų Skrupskeliui dingdavo tas kovingas pasi- 
ruošimas visuomenės atžvilgiu. Jam patiko susitikinėti su 
kitais žurnalistais tradiciniam Konrade, toje necenzūruotų 
žinių biržoje. 

Daug svarbesni tom žiniom įvertinti ir politinei orien- 
tacijai susidaryti jam buvo praplėsti kolektyvo pasi- 
šnekėjimai kas sekmadienis, dažniausiai pas prof. Pakštą ar 
pas patį Skrupskelį, prie arbatos, kavos puoduko. Tuose 
pasikalbėjimuose buvo įvertinami ne tik dienos įvykiai. Čia 

gimė ir konstruktyvūs kultūrinio valstybinio gyvenimo planai 
— elektrifikacijos idėja, organiškosios demokratijos sąjūdis ir 
atsišaukimas. Čia formavosi sąjūdis, kuris tada buvo dau- 
giau tik kultūrininkų sąjūdis, o paskui, jau okupacijos metais, 
virto politiniu rezistenciniu Lietuvių fronto sąjūdžiu... Iš anų 
susitikimų kaip gyvas tebestovi per vieną pasikalbėjimą tylus, 
susirūstinęs prof. Pakšto veidas. Tik prieš išsivaikščiojant jis 
prašneko keista ir nelaukta tai dienai gaida: ėmė kalbėti apie 
bolševikus; esą jie užliesią Lietuvą, net ilgam; tam reikią pasi- 
ruošti — išgabenti kultūrinių vertybių bent dalį... konkrečiai 
minėjo Čiurlionio paveikslus į Jungtines Amerikos Vals- 
tybes, tam reikią atrinkti ir perkelti į užsienius inteligentų 
kadrą, kad būtų, kas už Lietuvą kovoja ir išeivius tai kovai 
organizuoja; gal išliksią tik tie, kurie Amerikoj gyvena ir iš jų 
turėsianti atgimti Lietuva... Pribloškė visus niūriu ateities 
paveikslu. Ir to pasikalbėjimo įtakoje buvo kai kas daryta, 
deja, nepasisekė nieko įtikinti. Realybė dar neatrodė tokia 
grasi... 


Katastrofos dienom 


1939 vasarą, prieš pat sprogstant Vokietijos Lenkijos 
karui, Lietuvos žurnalistai turėjo ekskursiją po Lenkiją. Kai 
kurie ekskursijos dalyviai turėjo ypatingas pareigas. Dieli- 
ninkaitis buvo ekskursijos vadas ir turėjo visur prakalbas 
sakyti. Paleckis organizavo dainas. Bet kad jis nebuvo abejin- 
gas dosnia ranka teikiamom vaišėm ir dėl to niekų 
pridarydavo, Skrupskelis gavo misiją būti Paleckio „dvasios 
vadu“. Skrupskelis duodavo Paleckiui ženklą, kada jau turi 
sustoti gėręs. Bendradarbiavimas buvo sėkmingas. 

Kitokios globos Skrupskelis susilaukė iš Paleckio, kai 
dienos pasikeitė. 

Jau anksčiau XX Amžius neturėjo polpredo Pozdnia- 
kovo palankios akies. Juk tai buvo dienraštis, kuris atviriau- 

siai buvo stojęs prieš sovietų varomą Lietuvoje kultūr- 
bolševizmą, prieš sovietų pastangas laimėti į savo tinklus 
lietuvius menininkus, mokslininkus, rašytojus. Pribaigė kari- 
katūra, kurioje buvo nupieštas Liudas Gira, laižąs bolševiko 
batą. Tai Sovietų Sąjungos įžeidimas — ne Giros, argumen- 
tavo Maskvos viešpačiai ir darė demaršą per Užsienio 
reikalų ministeriją. Veltui mūsų ministerijoje buvo aiškinama, 
kad čia nieko prieš Sovietus nėra. Polpredas buvo jokiais 
logiškais argumentais nepaveikiamas, nes tokia logika jam 
buvo įsakyta iš Maskvos... 

Atėjo proga atsiskaityti plačiu, labai plačiu mastu... 

Buvo liepos 11 dienos pavakarė. Tą popietę Vileišio 
aikštėj „liaudis“ būsimojo „liaudies seimo“ kandidatus 
„vieningai rinko“. O išrinkę manifestavo entuziazmą ir 
gatves sklidinai pripildė grasinančio chaoso. Neramumo ir 
nežinios genami iš papratimo susirinkom į XX Amžiaus 
patalpas. Kažkas pasiūlė tą vakarą pavažiuoti į Kačerginę, 
kur vasarojo Skrupskelio šeima. Nuvažiavom. Skrupskelį ten 
palikom. Grįžę su Dielininkaičiu ligi pusiaunakčio maišėmės 
po Laisvės alėjos erzlų chaosą. Padavėm vienas kitam 
rankas su neaiškia viltimi: rytoj susitiksim... Neteko. Tą naktį 
Paleckio valdžia paėmė jo buvusį „globėją“ ir taip pat anos 
ekskursijos vadovą į savo „globą“. 


Kelias į mirtį 


Daugiau Skrupskelio matyti nebeteko. Tik po pusmečio 
jį teko išvysti vienam momentui poniai Skrupskelienei. Jos 
žodį toliau ir cituojam: 

„Prieš pat suimant spėjo dar nuvažiuoti į tėviškę — 
pasilsėti, sakė. Iš tikrųjų atsisveikinti, nes savo likimą jautė. 
Jo namiškiai man vėliau pasakojo: — Tokio gero mes jo 
niekad nesame matę. Jis visada būdavo pavargęs ir nelabai 
šnekus. O čia tiek daug linksmų dalykų nupasakojo. Visą 

naktį nėjo miegoti, ir mes kartu visi su juo išsėdėjome. Toks 


smagus buvo. — Liepos 11 d. vakare jis buvo Kačerginėje. 
Kalbėjome vis tom pat rūpimom temom: — Lietuva neteko 
laisvės ilgam. — Mano prispirtas pagaliau nusileido: — Na, 


mažiausia 10 metų. Likimo ratai ėmė suktis prieš mus. Jų 
neatsuksi, kaip nori. Reikia laukti... 

Kalėjime (B. liudijimu) buvo santūrus, mažai kalbąs. Nie- 
ko gera sau nelaukė, bet dėl manęs ir vaikų buvo ramus, įsiti- 
kinęs, kad nieko bloga mums neatsitiks. Apie Lietuvą kalbė- 
damas, sunkiai sulaikydavo ašaras. Buvo dažnai tardytas, 
naktim, kaip ir paprastai. Pažymėtinas paskutinis: tardytojai 
buvę nauji, labai mandagūs; pabaigę patikino, kad viskas bus 
gerai ir palinkėjo kuo greičiausiai pamatyti žmoną ir vaikus! Tai 
buvo vienintelis kartas, kai jį matė linksmą ir ataijusį. Po dviejų 
mėnesių, kovo 29 d. jam buvo įsakyta susiruošti, pasiimti visus 
daiktus. Atsisveikino su draugais, išdalinęs jiems dar turimus 
rūkalus. Atskiroje kameroje jam buvo paskaitytas sprendi- 
mas: nuteistas 8 metam, siunčiamas į Kotlas. Kelios dienos 
prieš tai man buvo patikrinta, kad jokių duomenų bylai nėra ir 
jokios bylos nebus. 

Leista pasimatyti. Kovo 31 niekad neišdils iš širdies ir 
atminties. Dviejų žmonių bendras gyvenimas buvo baigtas 15 
min. pasikalbėjimu, sargybiniam sekant. Ignas atrodė pablyš- 
kęs, kiek suvargęs, bet neblogiausiai. Gana ramus, tik 
įtempti veido raumenys rodę susijaudinimą. Pasirodė kažkaip 
savotiškai ūgterėjęs. Pesimistas, bet nepalaužtas. Darai 
kažkokio savotiško išdidumo buvo kalbantis su sargybiniu. 
Tas buvo negailestingas, neleido nei pažiūrėti vaikų fotogra- 
fijos, nei pasiimti lagamino. Atneštus rūbus ir šiek tiek maisto 
teko susidėti į maišą... Ar tik panešiu, — nusišypsojo, ban- 
dydamas jį pakelti. 

Juos išvežė (dr. R. pasakojimu) balandžio 1 d. Po trijų 
savaičių buvo jau vietoje. Turėjo tiesti geležinkelį. Darbas 12 
val. per dieną, poilsio dienos retai ir tik labai gerai dirban- 

tiem. Valgyti pagal darbą. Žiemą — 50 I. šalčio. Drabužiai 
menki, vietoje gauti. Iš namų pasiimtieji daiktai buvo tuoj 
atimti ten pat esančių kriminalistų. Vogdavo taip, kad net 
duonos davinį reikėdavo tuoj suvalgyti, nes grįžęs iš darbo 
jos galėjai nerasti. Ignas buvo kitų kalinių labai gerbiamas. 
Apie pusmetį buvo paimtas dirbti į ligoninę sanitaru, turėjo 
„gerai“. Galėjo su kitais susitikti ir pasikalbėti apie namus ir 
tėvynę. Krašto likimu buvo susirūpinęs, greita ir laiminga 
pabaiga netikėjo, taip pat ir vokiečių laimėjimu. Apie save 
sakydavo: — Man vis tiek neteks savųjų pamatyti. — Kartą 
buvo grįžęs iš darbo sušalęs ir pavargęs. Atsigulė. Staiga 
paraginta į darbą. Jis nespėjo atsikelti, prižiūrėtojas patraukė 
už kojos, trenkė galva žemyn nuo gultų. Gavo smegenų 
uždegimą. Buvo ligoninėje paguldytas ir ten miręs... 

Visos ten buvimo sąlygos mum gerai žinomos. Šaltis, 
badas, darbas, žiaurumai, niekinimas, demoniškas pikto 
šėlimas: žmogus traukiasi iš kelio... 

Kaip matote, plikų faktų nepavyko parašyti, nuslydau į 
sentimentus... Atvirai kalbant, laišką turėjau kelis kartus 
nutraukti. Vis dėlto ne mano, bet jo tėvo ašaros kris pačios 
sunkiosios ant nusikaltėlių galvų. Jam, tėvui, buvo sugriautas 
viso gyvenimo darbas, niekais paverstos nežmoniškos pastan- 
gos ir viltys turėti šviesų sūnų... O kiek mes turime tokių tėvų, 
kurie kaltins...“ 

Ne legenda skelbė, kad Lietuvos sostinės statybai rūstie- 
siem dievam buvusi reikalinga auka — gražiausioji mergaitė, 
tai rūstusis bolševizmo molochas pats pasigrobė geriausius 
mūsų valstybės ir kultūros statytojus. Jie mum, likusiem, yra 
brangios nekaltos aukos, kurios bus prasmingos tuo atveju, 
jei stiprins mūsų nusiteikimus, būtinus lietuviškai kultūrai 
išlaikyti ir valstybei atstatyti. 

Rečiau pastebim, kad tokios aukos yra ne tik tautai, 
visuomenei brangios, bet ir šeimai. Šeima aukojas jau tuo 
vienu faktu, kad jos narys atsideda visuomeniniam reikalam. 

Šeimą visuomenė negailestingai išnaudoja ir nuskriaudžia. 
Vienos šeimos su kartumu ir priekaištavimu į tai žiūri. Kitos 
nusilenkia tai būtinybei ir net su vidaus pasitenkinimu 
prisiima faktą, kad šeimos nariai nesiriboja vien šeimos 
interesų ratu. Kai gyvenimas visuomenininko šeimą suardo, 
likusieji, anot Š. Raganos, lizdo paukšteliai prisiima tą kančią 
tyliai, be priekaištų, be pretenzijų visuomenei. Net pasirody- 
dami visuomenėje, jokiu ženklu jie neprimeta kitiem savo 
sielvarto. Jie supranta: gyvenimas eina; kitiem jis turi eiti 
nedrumsčiamas to išdraskyto lizdelio skeveldrų. Tai jau aukš- 
čiausias laipsnis sąmoningai skiriamos aukos, kurią šeima ati- 
duoda visuomenei. 

Jei tai pavadintume tyliuoju herojizmu, ir norėtume jį 
taip pat tyliai pagerbti, tai jo išraišką rasime Skrupskelio pali- 
kusioje šeimoje. 

Pridedant post scriptum — tenka atvirai pasiteisinti, 
kodėl antraštėje pridėtas klaustukas. O tai dėl to, kad 
negaliu išmesti iš širdies tikėjimo, jog šie atsiminimai apie 
Skrupskelį nėra nekrologas. Įrodyti to neįmanoma. Tačiau 
daug „patikrintų faktų“ po kurio laiko yra pasirodę netikri. 
Nėra negalimas daiktas, kad ir Skrupskelio atveju patikrinti 
faktai gali pasirodyti netikri pasaulio kalėjimui sugriuvus. 

JUOZAS PRUNSKIS 


VIENAS IŠ LAIKRAŠTININKŲ 


Laikraštininko likimas panašus į paties laikraščio likimą: 
paskaito, meta, užmiršta. Nors koks bus gabus žurnalistas, 
po keliolikos metų, kai jis baigė rašęs ir kasdien savęs 
nebeprimena, jis išeina iš atminimo. Laimingesnis rašytojas 
ar mokslininkas, kuris savo buvimą patvariau jamžina knyga. 

Laikraštininkas ir tik laikraštininkas yra ir kun. dr. 
Juozas Prunskis. Jis, tiesa, yra parašęs atskirų leidinių, 
tačiau jie yra publicistinės brošiūros, išskyrus disertacijos 
darbą apie bažnytinės ir civilinės teisės palyginimą Lietuvos 
konkordate (1945). Tad kun. J. Prunskio 50 metų amžiaus 
(gimęs 1907.12.22) ir 25 metų kunigystės sukaktis paskatina 
atiduoti jam pripažinimo duoklę jau dabar, kol tebėra gyvas 
ir pačiame darbe. Atiduoti kaip tik šiuo pagrindiniu jo 
veikimo atžvilgiu — veikimo laikraštyje. 

1936 per Jonines pradėjo eiti Kaune dienraštis XX 
Amžius. Finansinę ir administracinę jo naštą prisiėmė 
talentingi, patvarūs darbe, nebiją rizikos Remigijus J. Valaitis 
ir Andrius Daugirdas. Redakcinę pusę pasiėmė jaunų 
akademikų kolektyvas, kuriam anuo metu netrūko kovos 

ryžto, energijos ir optimizmo, iš kitos pusės, kuriame buvo 
pritapę naujesnės vakaruose bręstančios idėjos ir kitaip 
galvojančiam žmogui respektas. Tame kolektyve buvo 
Pranas Dielininkaitis, Jonas Grinius, Zenonas Ivinskis, 
Stasys Yla, Juozas Keliuotis, Antanas Maceina, Pranas 
Mantvydas, Ignas Skrupskelis ir rašantysis; paskiau kolekty- 
vas buvo praplėstas. Tačiau visi jie buvo apkrauti darbais 
šiokiose ar tokiose mokyklose, o Ignas Skrupskelis buvo 
Židinio žurnalo redaktorius. Buvo reikalingas žmogus, kuris 
pastoviai sėdėtų laikraštyje ir suktų aparatą drauge su 
redakcijos technikiniu kolektyvu, kuriame buvo puikūs darbi- 
ninkai ir solidarūs bendrame darbe Julius Būtėnas, Antanas 
Pauliukonis, Vincas Rygertas, Petras Kupčiūnas, Pranas 
Rinkevičius. Šio kolektyvo priekyje buvo pakviestas vyriau- 
siu redaktorium kun. Juozas Prunskis, o viceredaktoriaus 
pareigas formaliai prisiėmė Zenonas Ivinskis. 

Per ketverius metus kolektyvas įrodė, kad Lietuvoje ir 
ano meto sąlygom galima buvo dienraštį padaryti populiariu; 
jei populiarumą galima matuoti jo tiražo dydžiu, tai XX 
Amžius atsistojo visų lietuviškų dienraščių prieky. Tai buvo 
viso kolektyvo, redakcinio ir administracinio, nuopelnas, 
kuriame kiekvienas paliko savo įnašą. Čia tenka kaip tik sustoti 
prie kun. Juozo Prunskio rolės aname darbe. 

Juozas Prunskis patraukė dėmesį keleriopais žurna- 
listiniais sugebėjimais. Pirmiausia jis turėjo gerus reportažui 
reikalingus privalumus: didelį judrumą bei paslankumą visur 
buvoti ir savo akim viską pamatyti, turėjo įspūdingą pasta- 
bumą, mokėjimą lengvai pasakoti. Atmenu, kada 1937 ėjo 
Sovietuose didysis karininkų valymas, tarp jų buvo lietuvių 
karininkų Putnos ir Uborevičiaus pavardės. Kun. Prunskis 
negalėjo nusėdėti redakcijoje, kad tik gautų kokių žinių apie 
tuos lietuvius. Prisikalbinęs pažįstamą motociklistą jis dūmė 
apie Uteną ieškoti Putnos giminių, kad galėtų duoti naujo 
kolorito žiniai apie anuos sovietinius valymus. 

Antras jo laikraštinis bruožas buvo jo supratimas, kad 
dienraščiui pirmiausia reikia informacijos ir informacijos 
skubios, tikslios, efektingos. Kun. Prunskiui priklauso nuo- 
pelnas, kad XX Amžius įsigijo kasdien telefoninius 
pranešimus iš Berlyno, Paryžiaus, Rygos. Ano metu lietuviš- 
kame laikraštiniame gyvenime tai buvo naujas ir efektingas 
reiškinys. Dienraštis rodės gerai ir greitai informuotas. 

Trečias bruožas — mokėjimas sutelkti kuo daugiau 
bendradarbių laikraščiui. Ne taip svarbu, ką bendradarbis 
pasakys, bet tegul bus kuo daugiau pavardžių. Prie jų kun. 
Prunskis mokėdavo prieiti; rankas trindamas, mokėjo kiek- 
vienam komplimentuoti ar laiškeliais lankyti. Nors XX 
Amžius buvo valdančiojo režimo smarkiai cenzūruojamas, 
tačiau Prunskis sugebėdavo ir režimo Žmonių tarpe susirasti 
sau palankumo bei bendradarbiavimo — kad tik laikraštis ir 
jis pats turėtų mažiau priešų, daugiau draugų. 

Kreipdamas daugiau dėmesio į laikraščio informacinę 
pusę ir laikraščio populiarumą visuomenėje, kun. J. Pruns- 
kis mažiau rūpinosi laikraščio politine bei idėjine kryptimi. Ją 
lėmė ne pats vyriausias redaktorius, bet viso kolektyvo pasi- 
tarimas. Ir vedamuosius rečiau rašydavo pats redaktorius, 
kiek kiti kolektyvo nariai, formuluodami pasitarimuose priei- 
tas linkmes. Tuose pasitarimuose kun. J. Prunskis su entu- 
ziazmu priimdavo kiekvieną idėją, kuri keltų laikraščio infor- 
macinę vertę. Bet jam reikdavo nusigalėti. kada kolektyvas 
nuspręsdavo ką radikalesnio skelbti, tiek režimo atžvilgiu, 
tiek ypačiai jei tai būtų priešinga ortodoksinei pažiūrai, 
įsigalėjusiai tarp pačių katalikų. Tai diktavo jam gal ne tik 
atsargumas kaip kunigui, bet į tai linko ir jo charakteris 
sugyventi su visais ir tarp visų turėti palankumo. Man rodos, 
kad dienraščio kolektyvo noras turėti aiškią, anose sąlygose 
galimai kovingesnę liniją buvo viena priežasčių, kodėl ilgai- 
niui kun. Prunskis, su entuziazmu dirbęs XX Amžiuje, paskui 
perėjo į Katalikų veikimo centro informacijos biuro vedėjus, o 

XX Amžiaus dienraščio vyriausiu redaktorium tapo dr. Ignas 
Skrupskelis. 

Kun. J. Prunskis buvo vienas iš tų atsargiųjų, kurie 
išvengė pirmosios bolševikų okupacijos Lietuvoje, pabėg- 
damas į Vokietiją, paskui atsidurdamas Amerikoje, kur ėmė 
reikštis Draugo dienraštyje, administraciniu atžvilgiu ilgainiui 
perėjusiame į rankas tų pačių, kurie organizavo XX Amžiaus 
administracinius reikalus. 

Šiame laikotarpyje neteko stebėti kun. J. Prunskio 
darbe iš arti. Išvadas tenka daryti tik iš jo viešo pasireiškimo 
Drauge. Įspūdis, kad kun. J. Prunskis reiškiasi su tuo pačiu 
žurnalistiniu veidu, kurį susidarė Lietuvoje, tik net ryš- 
kesnėmis griežtesnėmis linijomis. Jo nuosavuose rašiniuose 
dominuoja informacinis reportažinis tonas. Mieliausios jam 
temos yra tos, kuriose iškyla tikėjimo triumfas, ir tos, kuriose 
gali parodyti komunizmo smurto padarinius. Šitos dvi linijos 
jo nusistatymuose yra aiškios ir griežtos ir dėl jų nevengia 
polemikos, taigi kovos. Angažuodamasis be kompromiso 
kovai prieš komunizmą, priima be kritikos net tokius avan- 
tiūristinio pobūdžio reiškinius kaip „antikomunistinio fronto“ 
veikla ir duodasi įtraukiamas į jo rėmėjus. Tuo tarpu katalikų 
gyvenimo vidaus skirtumuose jis negali su tokiu griežtumu 
apsispręsti. Jis remia savo plunksna nusistojusias tradicines 
idėjas, kitų vadinamas ortodoksinėmis; rodo entuziazmo, 
nepagailėdamas  vaižgantinių  deimančiukų; tačiau jis 
nenorėtų prarasti ir antros pusės palankumo, palankumo tų, 
su kuriais teko pradėti žurnalistinę karjerą. Nenorėtų ir prieš 
juos rašyti. Tai sudaro tam tikrą nejaukumą žmogui, kuris 
nori būti su visais geruoju. 

Tokis kun. J. Prunskis yra savo raštuose. Bet Drauge jo 
reikšmė, man atrodo, didesnė yra tuo, kad jis moka vartoti 
savo organizacinį talentą, kad sutelktų kitus rašyti; moka 
sudarinėti tam tikrus sąjūdžius specialiems reikalams. Tokis 
sąjūdis apie Draugą buvo sukurtas romano konkursų ir 


341 


kitomis paties kun. J. Prunskio skiriamomis premijomis. Tai 
asmeninė auka ir visuomeninis laimėjimas sukelti dėmesio, 
laikraščiui, knygai, meno reikalui. 

Kai kurie sako, kad tai prisidėjo prie literatūros lygio 
smukimo. Tai kontraversinis dalykas, kaip yra 
kontraversinis J. Prunskio sumanymas išleisti knygą 
Mano pasaulėžiūra, kur pakviestieji galėtų apsirašyti. 
Bet tokios kontraversos neišsprendžiamos. Jos priklauso 
nuo žmonių skonio, charakterio. Tenka palikti kun. Pruns- 
kiui savas pažiūras, kaip jas turime ir kiekvienas ir pagal jas 
elgiamės. Tokios kontraversos visai nekliudo įvertinti kun. J. 
Prunskio laikraštinį reiškimąsi. Kun. J. Prunskis nesireiškė 
kaip laikraštininkas, kurio idėjos ima vadovauti visuomenės 
tolimesniems žingsniams. Jis reiškėsi kaip laikraštininkas, 
kuris moka visuomenę sutelkti, sudaryti atmosferą, kuri 
palaikytų ją esamam lygy ir neleistų leistis žemyn. 

Tokis yra kun. J. Prunskio kelias laikraštiniame 
gyvenime ir jo rolė visuomenėje. Belieka linkėti jam svei- 
katos ir kuo ilgesnio tesėjimo, nesijaudinant dėl laikraš- 
tininko likimo; nuosavos sąžinės pripažinimas, kad daryta, 
kas galėta, duoda daugiau pasitenkinimo nei visuomenės 
pasitenkinimo ar nepasitenkinimo blykstelėjimas. 

STASYS YLA 


DVASINIO DINAMIZMO NEŠĖJAS 


1936 vasarą buvom susirinkę keletas pasitarti dėl galimo 
religinės kultūros leidinio. Besvarstant nelauktai atvyko A. 
Daugirdas, tada Žaibo leidyklos vienas iš direktorių, ir kaip 
visad įprastu ramiu būdu išpasakojo, kad dienraštis Rytas 
cenzūros uždarytas ir kad tegalima leisti naują laikraštį 
naujiems žmonėms. Pasiūlė imtis iniciatyvos. Pirmykštis 
planas organizuoti religinės kultūros leidinį buvo nustumtas į 
šalį ir buvo priimtas tas naujas pasiūlymas. Kun. Stasys Yla 
tame pasitarime buvo tas, kuris pirmasis pasiūlė naujam 
dienraščiui ir vardą — XX Amžius. Turbūt belgų, katalikų 
laikraščio pavyzdžiu. 

Tas momentas yra pats pirmasis, su kuriuo kun. Stasys 
Yla įsirėžė atminime. Nuo tada teko dirbti su juo XX 
Amžiaus kolektyve, teko sekti jo dažnus pasisakymus 
spaudoje religinės ir tautinės kultūros klausimais. Jo mintys 
buvo pasakomos taip, kad darėsi artimos ir patrauklios. Jos 
suvedė ir į artimesnius asmeninius santykius. Net 1943, kada 
gestapas padarė jo bute kratą ir jį suėmė, paskutinis jo atsi- 
sveikinimas telefonu buvo man skirtas. 

Stebuklas mums rodės, kada 1945 rudenį patyrėm, jog 

„Asmens atminimas Bendruomenei svarbus, nes jis yra tam 
tikra jėga — dvasinė, moralinė, idėjinė jėga, palaikanti Bend- 
ruomenės egzistencijos ir savęs pareiškimo valią. Miręs 
biologiškai, Asmuo tebeveikia sociologiškai“. 


J. Brazaitis: ,;Vienas iš rezistentų kartos“ 


„Juos užaugino nepriklausoma Lietuva“: Antanas Maceina, 
Zenonas lvinskis, Juozas Brazaitis ir Jonas Grinius. 


kun. Stasys Yla išėjo iš Stutthofo kaceto gyvas. Sunku buvo 
įtikėti, kaip jis pakėlė kaceto kančias, kada jis Lietuvoje turė- 
davo ištisas dienas praleisti lovoje. Jo organizmas buvo ne 
tik silpnas, bet ligos tiesiog buvo įsitaisiusios jame sau 
buveinę. Aname silpname kūne regimai turėjo būti nuosta- 
biai gaji ir tvirta dvasia. Fiziriės jėgos ir laisvėje atsidūrus 
nebuvo proporcingos jo dvasiai, stipriai, dinamiškai gyvenime 
ir idėjose. 

Stebėdamas kun. St. Ylos dvasinį dinamizmą, atsimeni, 
kad jis yra aukštaitis rytietis. Atsimeni tada ir Vaižganto 
Napalį Šešiavilkį. Napalio būdu kun. Yla visą save skiria 
pamėgtam objektui. Jam atsideda visa širdim. Apie jį galvoja 
visą laiką ir kitiems apie jį kalba. Jo imasi ne intelektualistiš- 
kai, planingai, sistemingai, bet emocionaliai, su visa aistra. 
Dirbs dienomis ir naktimis, kada kiti jau seniai poilsiauja. 

Tai nereiškia, kad susidomėjimo objektas nebus 
pakeistas kitu. Ateitininkų veikimo vadovėlio rašymą gali 
lėtinti, kad visa širdim ir atsidėjimu pultųsi studijuoti Šiluvos 
istoriją. Jis pulsis rašyti brošiūras, gal ir eilėraščius, o paskui 
paveikslus piešti, griovius kasti, akmens tvoras tverti. Ir visur 
su tuo pačiu įnirtimu. Žinoma, ne visuose darbuose jis veikė 
vienodu pasisekimu. 

Tačiau ir viename ir kitame ir dešimtame darbe jam 
iškyla nuolat ir nuolat tas pats ir vienas siekimas — pasto- 
racinis, padaryti Žmogų geresnį. 

Pastoracinėje srityje kun. St. Ylos dinamiška mintis 
dairėsi pavyzdžių ir įkvėpimo vakarų Europos idėjose ir prak- 
tikoje. Pastoracijos studijuoti specialiai buvo nuvykęs į Pran- 
cūziją, Belgiją. Iš ten buvo artima jo prigimčiai idėja — uni- 
versaliam katalikybės turiniui ieškoti individualių tautinių 
formų, kuriomis prieitų arčiau prie žmogaus individualybės. 
Lietuviško gyvenimo formų jis įdėjo į maldas, giesmes, 
skirtas vaikams. Lietuviško gyvenimo rūpesčių įdėjo į viešas 
bažnytines maldas. Šia prasme jei poezijoje ir mene tau- 

tosaką bei tautodailę panaudojo Krėvė, Putinas, Galdikas, tai 
su tautiniais motyvais pastoracijoje mėgino reikštis kun. St. 
Yla. O gindamas savas įvestas naujoves į maldaknyges, 
ypačiai Marijos Mergelės terminą, jis parašė moksliniu meto- 
diniu atžvilgiu vieną iš savo geriausiai dokumentuotų raštų — 
Liturginės terminologijos klausimu. 

Kitas kun. St. Ylos pastoracinis metodas, kuris darės 
populiarus vakarų Europoje, bet kuris toks vengiamas 
Amerikoje ligi šiol — apaštalauti individualiai. Kun. St. Yla ėjo į 
namus, ėjo į organizacijas. Labiausiai pas tuos, kurie buvo 
reikalingi itin religinės užuovėjos. Stengėsi suprasti jų reikalus 
ir pergyvenimus ir juos kelti savo pavyzdžiu ir savais pasi- 
kalbėjimais. Nueis kur kun. St. Yla ,,apaštalauti“, tai gali ne- 
laukti jo pareinant — nežinai, kada baigsis ten pasikalbėjimas, 
nes tai priklausys nuo vietoje susidariusios nuotaikos, ne nuo 
racionalinio apskaitymo ir iš anksto suplanavimo. 

Kiek jis pataikė prie žmonių prieiti ir kiek jo vardas tarp 
Amerikos lietuvių buvo populiarus, parodė pirmieji bendruo- 
menės rinkimai. Juose kun. St. Yla gavo daugiausia balsų iš 
visų kandidatų. O jo taktika prie žmogaus prieiti, lygiai suge- 
bėjimas įžvelgti į žmogaus psichologiją geriausiai pasirodė jo 
labai rūpestingai parašytame veikale Žmonės ir žvėrys. 
Kacetinės literatūros tai pati stipriausia knyga. Ji yra taip pat 
dalinis veidrodis pažinti, kokių psichologinių tipų buvo davusi 
nepriklausoma Lietuva. 

Pridėkim dar kun. St. Ylos žodžio, pamokslo, paskaitos 
intymų ramumą, kartais sulyrintą nuotaiką. Juo siekė klau- 
sytojus ne priblokšti gražbylystės patosu, bet greičiau paža- 
dinti klausytojo nuosavą susimąstymą. 

Tokis yra tas naujo kunigo atėjimas nepriklausomos 
Lietuvos gyvenime. 

Kun. Yla nebuvo toks vienintelis Lietuvos gyvenime. Jis 
buvo vienas iš daugelio kunigų, kuriais rėmėsi Lietuvoje 
gyvoji dvasia, religinė, moralinė, tautinė. 

Tai degantis žiburys. Degantis savyje, neramus, ieško- 
damas naujų kelių ir formų. Sykiu degantis ištikimai ir jautriai 
Bažnyčios autoritetui ir jos garbei. 

Ne visada toki yra mėgstami, nes sustingusių tradicijose 
visada esti daugiau. Tačiau Lietuvoje buvo hierarchų. kurie 
vertino ir rėmė šitą kryptį, ir ji žadėjo naujo atgimimo. 

Kiek tokios dvasios žmonės derinasi į amerikinį 
gyvenimą, sunku pasakyti. Čia tebevyrauja dvasia, kuri 
reikalauja, kad avys rinktųsi apie piemenį, kurį gali rasti baž- 
nyčioje ir zakristijoje). Kad piemuo lankytųsi pas avis, čia dar 
svetima. Daugelis naujos ateivijos kunigų čia skaudžiai atsi- 
trenkė. Kun. St. Ylos laimė, kad jis yra mažiau priklausomas 
nuo šios dvasios ir gali reikštis savo pastoracijoje sava natū- 
ralia šviesa. 


STASYS YLA — NAUJAS KUNIGAS 


Nepriklausomos Lietuvos sukakties metais susilaukė 
amžiaus sukakties ir eilė toje nepriklausomoj Lietuvoj išau- 
gusių, tą nepriklausomą Lietuvą savo dvasia ir darbais išreiš- 
kusių veikėjų. Pažinti juos — reiškia pažinti dalį anos 
Lietuvos. 

Vienas tų nepriklausomos Lietuvos augintinių ir jos 
išreiškėjų yra kunigas Stasys Yla. Jam tebuvo 10 metų, kai 
buvo paskelbtas Vasario 16 dienos aktas (gimė 1908 sausio 
5). Pirmame nepriklausomos Lietuvos dešimtmety, audrin- 
game kovos dėl egzistencijos dešimtmetyje, jis mokėsi. Su 

antruoju dešimtmečiu jis ėmė rodytis, ko išmokęs ir ką ne- 
priklausomos valstybės gyvenimui naujo gali atnešti. 

Kun. St. Ylos vienas straipsnis Tiesos kelyje buvo pava- 
dintas „Ateina naujas kunigas“ (atskira knygelė 1942 Kau- 
ne). Tas pavadinimas pakiša mintį pažiūrėti ir į kunigą Stasį 
Ylą kaip naują kunigą, atėjusį į Lietuvos gyvenimą. Kaip 
ryškų ir skaidrų atstovą tų kunigų, kurie pradėjo rodytis 
nepriklausomos Lietuvos gyvenime. 

Kiek jie buvo nauji, šiandien ypačiai imame įžiūrėti, kai 
susidarė didesnis laiko tarpas ir galima juos pastatyti dabar 
vykstančio ekumeninio sąjūdžio šviesoje. 

Dabar religinis gyvenimas verda ir net kunkuliuoja. 
Skelbiamos revoliucijos senom formom ir idėjom. Skelbia- 
mos naujos dorybės, reikalingos naujų laikų kunigui. 
Lietuvoje tai buvo įvykę prieš 30—40 metų. Naujo kunigo 
idėjos buvo barstomos ne tiek teorijoje, kiek švietė jau gyvai- 
siais pavyzdžiais. 

Mažiau tada skambėjo Lietuvoje šūkis „išeiti į modernųjį 
pasaulį“, nes kunigas į jį buvo išėjęs. St. Yla buvo vienas iš tų 
kunigų, kuriem labiausiai rūpėjo pastoracija naujais meto- 
dais. Jis buvo iš tų, kurie, Evangelijos žodžiais, buvo linkę 
protarpiais palikti ramiai besiganančias avis ir užbėgti pas 
tas, kurios su savais ieškojimais daugiau ar mažiau buvo 
nutolusios nuo kaimenės ir avidės. 

Kun. St. Yla ėjo ypačiai prie vadinamo „elito“ — rašy- 
tojų, žurnalistų, menininkų, tariamųjų „,bedievių“. O pas- 
kiausiais laikais, Amerikos pasaulyje, gal labiausiai jis pritapo 
prie „jaunųjų sielų“ — jį rasi ateitininkų, skautų ir kt. 
kursuose. 

Ėjo prie jų su žmogiškąja šiluma — jų amžiaus, jų profe- 
sijos interesų supratimu. Su rašytojais virto pats rašytojas, su 
žurnalistais — žurnalistu, su dailininkais — dailininku ir netgi 
„Mūrininkų“, kraudamas savo rankom akmenis savo 
garsiajai ,„Mindaugo piliai“, traukdamas kitus, kad savo 

profesiniais sugebėjimais jam talkintų. Tai nelyginant, anie 
prancūzų kunigai, kurie nuėjo į fabrikus, o dabar virsta jūri- 
ninkais, kad tarp jų apaštalautų savo buvimu ir sava šviesa. 

Nebuvo betgi niekados ženklo, kad pro atidarytus į 
pasaulį langus būtų priėję pas kun. S. Ylą pasaulio garų. Jis 
niekad nenustojo liudijęs Dievo. Bet ir Dievą liudijo nau- 
jesniu būdu. Dievą rodė ne iš viršaus — su lenta, kurioje 
surašyti Dievo įsakymai, bet kreipė dėmesį į klausytojo skai- 
tytojo paties vidų. Analizuodamas jo dvasios kertes, ras- 
damas jose geruosius pradus, rodė, kad tai dieviškumo 
atspindys ir svyra į Dievą kaip augalas į saulę, nors pro 
apniukusius debesis, nors pasvyruodami nuo vėjų. Kontras- 
tais kalbant, kun. St. Yla rūpinosi ne Dievą nuleisti iki 
žmogaus, bet žmogų kilstelti Dievop. 

Ėjo į žmones su naujos formos ieškojimu — sukultūrin- 
tos, sumenintos ir sutautintos formos. Su pajautimu, kad 
žodis turi grožį ir juo skaitytoją klausytoją veikia. Veikia 
žodis šiais laikais ne retorika, bet intymumu, ramumu. Tokio 
intymumo siekia kun. St. Ylos rašytas ir sakytas žodis. Jei 
nepriklausomos Lietuvos poezijoje viršūnes pasiekė inty- 
musis Jono Aisčio žodis, tai pastoracijoje tas meninis žodis 
priklausė kun. St. Ylai — ilgai ieškomas, dailinamas, tai- 
somas žodis. 

Neprarado ieškojimo dvasios, kad žodis ar išviršinės 
formos būtų originalios, išplaukusios iš savo tautinės 
aplinkos, iš gyvenamojo momento rūpesčių. Šia prasme jis 
„tautino“, lietuvino, modernino maldas, giesmes, pats jas rašy- 
damas, sudarinėdamas tautinius vardus šalia tradicinių bažny- 
tinių. 

Tokį naują kunigą davė nepriklausomoji Lietuva. Tokis 
jis išliko ir sulaukęs 60 metų amžiaus. 

Naujasis kunigas Lietuvoje aplenkė sąjūdį, kurį šiandien 
vadiname ekumeniniu. Aplenkė galbūt dėl ypatingos padė- 
ties Lietuvoje. Su nepriklausoma Lietuva atėjo ne tik vals- 

tybinis, bet ir socialinis perversmas; padėtis tarp Rytų ir 
Vakarų skatino Lietuvos kunigą studijuoti įvykius ir idėjas 
namie ir užsieniuose ir pasidaryti išvadas, kurias visuotiniu 
plotu Bažnyčia priėjo žymiai vėliau ir žymiai aštresniais 
lūžiais. 
* 

Buvo žvelgta į kun. St. Ylą kaip į naują kunigą, išaugusį 
nepriklausomoje Lietuvoje. Kitas žviląsnis iš naujos kertės... 

Kun. St. Yla sulaukė 60 metų. Po 60 metų žmogus turi 
teisę save klausti: kuo liąšiolinį savo buvimą yra labiausiai 
įprasminęs; kaip savo talentą yra sunaudojęs... Vienas rodys 
pirštu į rietuvę savo prirašytų knygų, kurių grožiu ar gilumu 
domėsis ateinančios kartos. Tuo jaučiasi jis įsiprasminęs — 
ėjęs į bendruomenės gyvenimą... Kitas tokios tolimos per- 
spektyvos neturi — jaučiasi įsiprasminęs, bendraudamas su 
savo epochos žmonėm ir matydamas, kaip jo mintys ar 
pastangos yra pasisavintos tos jo epochos žmonių ir kaip jos 
yra padarę jų gyvenimą šviesesnį. Tokis jaučiasi savo buvi- 
mą perkėlęs į kitus ir kituose save pratęsęs — kaip grūdas, 
kaip pagaliau trąšos gabalėlis, pratęsia savo buvimą naujame 
diege, šiaude, varpoje... Trečias savo rūpesčius nukreipia 
kita vaga — nepasitenkinimo kitų darbais, jų neigiamu 
vertinimu, vengimu duoti ką sava tai bendruomenei, kuri gal 
jo nesupras, jo talento neįvertins. Tokis gyvena apkartimu, 
savo prasmės nesurasdamas ir pragyvendamas, kaip anas 
evangelijos atstovas, kuris gautus talentus pakasė į žemę... 

Kun. Stasys Yla tebėra tokiame intelektualiniame ir 
moraliniame pajėgume, kad jo žvilgsnis tebėra nukreiptas į 
ateitį — ką ir kaip daugiau padaryti. Jam dar neaktualu 
žvelgti atgal į savo „palikimą“. Tačiau korespondentas tarėsi 
turįs pakankamai pagrindo spręsti apie palikimą“ iš lig šiol 
atliktų darbų... O tie darbai piršo pirmą įspūdį ir išvadą — 
kad kun. Yla yra rašto žmogus. Pirmiausia rašto. Kai pra- 
dėjo raštais reikštis, tai kiekvieniem metam tenka vis bent po 

vieną vardą. Mėgini pastebėtus raštus bent vardais ir datom 
sužymėti: 

Pasiryžėliai ir laimėtojai 1932, Priešmokyklinis auklė- 
jimas ir vaikų darželiai 1933, Mergaičių pasaulis 1933 (ir 1935), 
Laisvamanybė Lietuvoje 1936, Pastoralinės teologijos kursas 
1937, Komunizmas Lietuvoje 1937, Krikščionybės įvedimas 
Lietuvoje 1938, Kaimas ir miestas šių dienų pastoracijoje 1938, 
Siauroji ir pilnutinė katalikybė 1939, Dvasinė kaimo krizė ir 
kunigas 1940, Dabarties žmogus 1940, Nerami dabartis ir atei- 
ties perspektyvos 1940, Išeivių maldos 1941, Ateina naujas 
kunigas 1942, Lietuvių maldos ir giesmės 1943 (ir 1946), 
Apsaugok Aukščiausias 1945, Sutryptame kelyje (poezija) 
1947, Meilė 1947 (ir 1949), 12 pasikalbėjimų su mažaisiais 1948, 
Lietuva brangi 1950, Žmonės ir žvėrys Dievų miške 1953, 
Liturginės terminijos klausimu 1953, Sveika Marija 1953, 
Laisvės problema 1956, Ateitininkų vadovas 1960, Dievas 
sutemose 1964, Tikiu Dievą 1964, Moderni mergaitė 1964 (ir 
1967), Kūčios 1967. Tiek paleista į žmones, o dar reikia pridėti, 
kad eilė raštų tenkinosi laikraščiais, kada autorius Amerikoje 
buvo pirmas Lux Christi žurnalo redaktorius. 

Taigi knygų Žmogus, „rašto žinovas“. 

Vardai rodo, kad tai buvo raštai, kurių pareikalavo 
dienos gyvenimas — jais buvo atsiliepiama į dienos idėjas, 
momento reikalus. Tai pirmiausia publicistika. Publicistika 
gerąja ir aukštąja prasme, nes jo raštų idėjos buvo rūpes- 
tingai išstudijuotos gyvenime ir šaltiniuose, įvertintos tuo 
lietuviam būdingu pusiausvyros matu, kuris atmeta kraš- 
tutinumus (ekstremizmus) ir brėžia nuosaikumo kelią, nuo 
prof. St. Šalkauskio laikų išpopuliarintą ir įsąmonintą moks- 
linių sintezių vardu. 

Kurie iš tų raštų turės praeinamos ir kurie vadinamos 
„išliekamos“ reikšmės. t.y. tenkins ir ateinančių kartų 
dvasios poreikius? Kitados prof. B. Čėsnys labai vertino St. 
Ylos studiją Komunizmas Lietuvoje. Surinktoji medžiaga iš 

šaltinių, jos mokslinis apdorojimas skatino prof. Čėsnį iš- 
vadai, kad knyga verta daktaro laipsnio... Šiam korespon- 
dentui, rodos, kad labiausiai prie tokių „,išliekamos“ vertės 
knygų priklauso Žmonės ir žvėrys — Stutthofo kaceto 
pergyvenimuose išaugę kacetininkų dvasios eskizai. Kita 
tokios vertės knyga, mažesnio tūrio, bet įdomios kalbinės 
istorinės medžiagos yra Liturginės terminijos klausimu. 

Grįžtant prie Žmonių ir žvėrių... — autorius sykį pra- 
sitarė, kad dabar jam tolima ta knyga kaip ir tie laikai. Ji liko- 
si tik jo prisiminimuose, bet nebekaitina jo kaip dabartis. O 
ta jo, rašytojo, dabartis yra jo Šiluva — didelis, 500 puslapių 
mašinėle surašytas istorinis veikalas. Tai ne tik Šiluvos, bet 
Žemaičių kelių šimtmečių istorija. Juo, atrodo, autorius tebe- 
dega. To degimo kibirkštys švystelia atskiruose jo straips- 
niuose periodikoje. Švystelia pasikalbėjimuose, kai jie užkliu- 
do Šiluvos temą. Kun. S. Yla nėra iš tų istorikų, kurie, 
apsišarvavę istorinių metodų pabūklais, saugojančiais nuo 
suklydimo, renka, rikiuoja praeities faktus; dar vis renka 
naujus ir naujus faktus, prieš darydami savuosius spren- 
dimus. Stasys Yla anapus faktų, surašytų dokumentuose, 
mato gyvą tekantį gyvenimą. Kiek tai susiję su jo Šiluvos tyri- 
nėjimais, tai po jų St. Yla tebedega jo įžiūrima organiška dva- 
sinio gyvenimo srove, nenutrūkstamai pasireiškiančia sąjū- 
džiais, jų prigesimu ir vėl suliepsnojimu su naujais istoriniais 
veikėjais, kurie virsta sąjūdžio centrais. 

Jei skeptiškesnis istorikas tars: tom ir kitom išvadom 
dar per mažai dokumentų, tai St. Ylai veikia ir kitas paži- 
nimo šaltinis — rašytojinė intuicija ir vaizduotė. 

Kai veikalas apie Šiluvą buvo baigtas, jis autoriui, 
atrodo, paliko lyg ir apkartimo. Tokia jau autorių prigimtis, 
kad išnešiotos idėjos, po didelių pastangų ir pergyvenimų 
gavusios rašto ar kitokią formą, būtų išneštos ir į viešąjį 
gyvenimą. O Šiluvos veikalui tuo metu, kada Šiluvos idėjai 
lietuviškoje bendruomenėje klimatas buvo palankus, neteko 

pasirodyti. 
Tokis likimas lietuviškoj bendruomenėje jau ištinka ne 
vieną rašytoją. 


* 


Antrame rašiny buvo rodyta, kad kun. Stasys Yla yra 
rašto žmogus. Užsiminta, kad ne visiem rašto žmonėm šių 
laikų klimatas yra palankus. Šį teigimą tenka praplėsti nauju 
žvilgsniu: kiek visuomeninis klimatas buvo ar yra palankus 
kun. Stasio Ylos veiklai? 

Nepalanki yra šiais laikais aplinka rašto Žmogui, nes 
sumažėjo „paskaitančių“ skaičius. Šios dienos žmogus, 
ypačiai jaunas, yra erškėčiuota akmeninga dirva knygos 
grūdui. Jis labiau prieinamas gyvajam  pašnekesiui, 
„dialogui“. Klausimas ir kyla: ar šių dienų jauną žmogų labiau 
veikia kun. St. Ylos raštai ar jo gyvas tiesioginis sąlytis? — 
Korespondentui rodės, kad atsakymas bus antrojo naudai. O 
tokiu atveju ir kun. Yla savo veikla labiau įsiprasmina 
dabartyje nei ateities kartose. 

Iš kursų dalyvių pasisakymų susidaro įspūdis, kad kun. 
St. Yla ateina prie jauno žmogaus ne su“ „pataikavimo“ 
dvasia — pataikavimo susidariusios aplinkos tradicijom, 
pataikavimo žmogiškom silpnybėm, kuriom toks palankus 
amerikinis „take it easy“. Jis ateina su „reikalavimų“ dvasia 
— reikalavimų pasitempti aukščiau už aplinką. Jis užkrečia 
jaunimą „iššūkiu“, — populiariuoju amerikiečių challenge! — 
iššūkiu pasipriešinti aplinkos intelektiniam lėkštumui, morali- 
niam atbukimui, išviršinių formų padrikimui, kuris rodo 
asmens vidinį padrikimą, ištižimą. Griežtesniais reikala- 
vimais jis pažadina paties jaunimo pastangas nebūti konfor- 
mistais, nevirsti mados uodega. 

„Jei turėtume daugiau tokių kunigų, — kalbėjo vienas iš 
jaunimo kursų organizatorių — jaunimo tautinis ir intelektinis 
lygis kiltų“. Tais žodžiais išreikštas ir tiesioginis rezoliucijom 

išsakytas jaunų žmonių pageidavimas — tegul vyresnieji 
ateina, tegul būna moralinė užuovėja, o kartais intelektinis 
žinių šaltinis... . 

Jei jaunimui klimatas gali būti jį suprantą vyresnieji 
veikėjai, tai ir vėl veikėjui reikalingas visuomeninis klimatas. 
Palankus klimatas. 

Kun. St. Ylos idėjom ir veiklai, tam naujam kunigui, 
Lietuvoje buvo daugiau palankumo negu nepalankumo. Pasi- 
tempti moraliniu atžvilgiu viešai reikalavo vysk. P. Būčys. Į jo 
balsą derinosi prof. St. Šalkauskio skatinimas uždegti Sek- 
minių ugnį, t.y. daugiau šv. Dvasios dovanų, daugiau iš- 
minties. Naujas idėjas, moralines, socialines, politines, skelbė 
sąjūdis, susitelkęs apie mėnesinį Židinį, savaitinę Naująją 
romuvą, dienraštį XX Amž. Jom pritarė šviesieji arki- 
vyskupas M. Reinys, vyskupas K. Paltarokas, vyskupas V. 
Borisevičius, prel. Pr. Kuraitis. Tas sąjūdis buvo didelė 
moralinė atrama kun. St. Ylos pastangom, nors jo tiesioginė 
kurija, Kauno, ir nerodė tokios įsakmios paramos, o kai 
kurių net kunigų buvo atgaivintas Draugijos žurnalas akcijai 
prieš „išduodančius“ katalikybės idealus (Tuo metu kun. St. 
Yla ir parašė savo Siauroji ir pilnutinė katalikybė). 

Karo metai išbloškė kun. St. Ylą į Berlyną. Kai grįžo, 
neilgai teko profesoriauti Teologijos fakultete — 1943 kovo 16 
buvo gestapo suimtas ir su kitais 45 intelektualais išgabentas 
į Stutthofo kacetą. Silpnos sveikatos, beveik ligonis, kacetą 
atlaikė, sakos, tik nelaimės draugo kacetininko dr. A. Star- 
kaus dėka. Su karo riedėjimu į galą išėjo į laisvę, išsinešda- 
mas tai, ko neturi dabartinio bažnytinio sąjūdžio daugelis 
veikėjų. Nauji veikėjai — šaukliai kalba už reformas bažny- 
čioje — tokias reformas, kurios lengvintų religinės pareigos 
naštą. Jiem nesuprantamas atneštos naštos, atliktos parei- 
gos džiaugsmas; juo labiau nesuprantama pakeltos kančios 
skaistinamoji, grūdinamoji prasmė. Egzaltuoto triukšmo 
klimate sunku virsti dykumos atsiskyrėliu, kuris pamėgintų 

giliau save suprasti. O be to supratimo šauksmas už naujas 
formas virsta pustuštės statinės garsais. 

Čia ir yra kun. St. Ylos paslaptis — kad jis formos 
reformas sieja su dvasios reformom; o dvasios reformai 
būtinas yra aukos nusiteikimas. Kun. Ylos esmėje atsiliepia 
anas kentėjime subrendęs dvasios pasinešimas šiokiai ar 
tokiai aukai, ir tuo jis veikia jaunus žmones. 

Po kaceto kun. St. Ylai klimatas buvo palankus. Kan. F. 
Kapočius, šv. Tėvo tautinis delegatas lietuviam, buvo 
talentingas pasirinkti bendradarbius. Tarp jų buvo ir kun. St. 
Yla nuo 1946 iki 1950 spaudos reikalam. 

Amerikoje nuo 1950 jis yra Putname — kapelionas. Tai 
vėl palanki aplinkybė, nes jį padarė nepriklausomą, sakysim, 
nuo klebono, kuris Amerikoje gali būti (ir dažnai esti) 
suvereninis monarchas, galįs padiktuoti vikarui, kada namie 
būti ir kada iš namų išeiti. Amerikoje betgi klimatas nebuvo 
palankus kita prasme. Nebuvo palankumo jo reformom 
maldose bei giesmėse stiprinant lietuviškąjį elementą. (Kai 
kilo priekaištai, kad „sugadino“ maldas, įvesdamas 
„Mergelę“ vietoj „Panelės“, tada parašė ir aną vertingą 
studiją apie liturgijos terminiją!). 

Nebuvo ir nėra palankus klimatas ir tuo, kad čia nėra 
dvasinio intelektualinio sąjūdžio, kokis buvo Kaune; nėra 
tokio židinio, kuris kylančias problemas svarstytų, jų 
vykdymą derintų, išdėliotų ant daugelio pečių. Kiekvienas, 
kas dar dirba, dirba partizaniškai. Ir kun. St. Ylos dalis darbų 
būtų galėję būti ar perkelti kitiems pečiam ar net atidėti į šalį, 
o jo kūrybines pastangas pakreipti į siauresnį to ,,„moderniojo 
pasaulio“ plotą, kuriame jis gali būti vaisingiausias ir reika- 
lingiausias. 

Deja, čia tenka sustoti be pasiguodimo, kad ateityje par- 
tizaninę veiklą pakeis planuojantis ir koordinuojantis dvasinio 
gyvenimo centras. 

Tai jau ne kun. Ylos, tai visuomenės tragedija. 

ANTANAS MACEINA 


50 METŲ SUKAKTIS 


1. Naujas filosofas po St. Šalkauskio 


Nepriklausomoje Lietuvoje reiškėsi eilė pajėgių minty- 
tojų. Apdovanoti gilesnio pažinimo sugebėjimu, jie plačiau 
apžvelgė įvykių visumą, giliau suvokė jų esmę, tarpusavio 
ryšius ir priežastingumo eigą. Pagal tai jų mintis pajėgė 
žvelgti ir į ateitį bei nustatinėti gaires, kuriomis turėtų visuo- 
menė vadovautis, ateities siekdama. Tarp jų didžiausias buvo 
Stasys Šalkauskis. Kitus pralenkė jis loginiu pajėgumu lig tol 
pareikštas mintis įvertinti, koreguoti ir suvesti į nuoseklią 
savą sistemą. 

Šalkauskio gyvenimo filosofinėj sistemoj visa būtis 
telkiasi tarp dviejų ašigalių. Vienas — tai principų visuma, 
normatyvinis pasaulis. Antras — tai faktų visuma, Žmogiš- 
kosios tikrovės pasaulis. Tiedu pasauliai vienas į kitą gravi- 
tuoja, vienas kito siekia. Principai siekia būti realizuojami 
faktų gyvenime, kad gautų konkretų pavidalą. Vykstančių, 
kintančių faktų pasaulis siekia organizuotis, rikiuotis pagal 
principų sugestijas, kad gautų prasmės, pažangos, reali- 
zuojant teisingumą, gėrį, grožį, arba kitu Šalkauskio žodžiu 

tariant, gyvenimo tobulumą. „Momento reikalai“ ir „principų 
reikalavimai“ — tie terminai išreiškia Šalkauskio sistemos 
dvilypį charakterį. 

Tokios gyvenimo filosofijos autorius negalėjo virsti faktų 
registratorium, rūšiuotoju. Iš kitos pusės, negalėjo nuo faktų 
atsitraukti ir pakibti abstrakcijose. Šalkauskis gyvai domė- 
josi, kiek tekančio gyvenimo faktuose realizuojasi principai, 
kiek ,,„momento reikalai“ yra suderinti su „principų reikalavi- 
mais“. Paskaitose, straipsniuose, knygose vertino lietuvių 
visuomenės einamą kelią ir rodė jo klaidas; rodė, kaip jis 
turėtų būti einamas ir ko siekiama. 

Tai buvo vienintelis tokio plataus masto, gilumo ir reikš- 
mės lietuvių tautai minties vadovas nepriklausomoje Lietuvo- 
je. 

Išimtinai nepriklausomai Lietuvai priklauso Šalkauskis. 
Savo gyvenimą baigė su pirmomis okupacijomis (1941). Dar 
jam tebesireiškiant, visuomenės dėmesį pradėjo traukti jo 
buvęs mokinys, paskiau jaunesnysis kolega Antanas 
Maceina. Baigęs studijas daktaro laipsniu už disertaciją Tau- 
tinis auklėjimas (1933), Maceina reiškėsi kaip dėstytojas 
Kauno universitete ir kaip paskaitininkas visuomeniniame 
gyvenime. Visuomenės akis jis atkreipė į save ne tiek tobulai 
išbaigta filosofine sistema kaip Šalkauskis, kiek atskirais 
žygiais giliai įsiskverbdamas į gyvenamojo momento dvasią, 
nuostabiu ryškumu iškeldamas jos diagnozę, sugebėdamas 
klausytoją žavėti minties žybčiojimais, patraukti ir sudaryti 
judėjimą. Tai buvo lyg pratęsimas ir papildymas vienos Šal- 
kauskio sistemos pusės — faktų pasaulio analizės. 

Analizuoti Maceina ėmėsi kiek skirtingomis pažinimo 
galiomis nei Šalkauskis. Šalkauskis buvo apdovanotas nepa- 
prastai stipriu intelektiniu, loginiu pažinimu. Maceina buvo 
apdovanotas stipriu intuityviniu pažinimu. Sunku būtų 
pasakyti, kuri jo pažinimo galia stipresnė — intelektas ar 
intuicija. Intuicijos gausumas ir stiprumas artina Maceiną į 

meninio, poetinio pažinimo kelią, į išradėjų kelią. Tas 
Maceinos pažinimo charakteris matyti iš jo žodinės išraiš- 
kos, kuri yra pusiau intelektinė, pusiau poetinė. Intelektinė 
griežtais logiškais sąvokų ir viso svarstymo skirstymais. 
Poetinė, gal net tiesiog lyrinė, žodiniais vaizdais, kartais labai 
rafinuotais, dėstyme minties variacijomis, kaip tai dažnai esti 
lyriniame kūrinyje... Čia yra didysis Maceinos sprendimams 
pavojus. Didysis ir pasisekimo šaltinis. Pavojus tas, kad 
poetinius vaizdus, kuriais mintis pareiškiama ir kuriuos reikia 
priimti netiesiogine prasme, tūlas skaitytojas gali mėginti aiš- 
kintis tų žodžių tiesiogine prasme ir tokiu atveju pasidaryti 
klaidingas išvadas. Bet čia yra ir didysis Maceinos pasi- 
sekimo šaltinis — jo mintis pagauna klausytoją, ypačiai jau- 
nimą, nes jo raštai sugestyvia forma prašneka ne tik į intelektą, 
bet į visą žmogų. 

Šalkauskis, pedagogas-filosofas, gyvenimo reiškinius 
vertino filosofinės plotmės kriterijais. Maceina, pedagogas, 
bet Lietuvoje ir paskutiniu laiku Freiburge studijavęs 
teologiją, prasiveržia į teologinę religijos sritį, su ja siedamas 
konkrečius žmogiškojo gyvenimo reiškinius ir tuos reiš- 
kinius kartais laikydamas metafizinio gyvenimo simboliais ar 
analogijomis. 

Šalkauskis visa savo išore ir psichine struktūra buvo 
klasinio aiškumo, imponuojančio moralinio taurumo kan- 
didatas į šventumą ir tuo išsiskirdamas iš aplinkos. Maceina 
ir savo išore ir santykiais su kitais, sakytum, savo realistinių 
paprastumu nesiskyrė nuo kitų — tik gal didesniu jautrumu, 
intymesniu draugiškumu, gyvesniu humoru ar šiaip sparnuo- 
tesniu žodžiu. 


2. Deginančios problemos Maceinos svarstymuose 


Nepriklausomoj Lietuvoj pirmas Maceinos blyks- 
telėjimas visuomenės opinijoje buvo įspėjantis socialinio 


359 


pavojaus demaskavimas. Neilgai gyvenusi valstybė suspėjo 
išauginti valdininkų, tarnautojų, miesčionių klasę, kuri turėjo 
patogesnes sąlygas nei darbininkai ir ūkininkai. Toji klasė, 
privilegijuotoj padėty būdama, sparčiai augino savyje buržu- 
azinę dvasią. Maceinos knyga Buržuazijos žlugimas, anali- 
zuodama socialinę padėtį kituose kraštuose, buvo įspėjantis 
šauksmas ir Lietuvai. Prieš tai pasirodžiusi kita knyga 
Socialinis teisingumas buvo konstruktyvus raginimas užbėgti 
už akių augantiems klasių interesams ir laimėti socialinei 
taikai. Pastaroji knyga buvo platus filosofinis pagrindimas 
toms socialinėms idėjoms, kurios tik tezėmis buvo išreikštos 
16 žmonių pasirašytoje deklaracijoje ,Į organinės valstybės 
kūrybą“ (NR 1936.II.23. Nr. 8). 

Tremtyje, Vokietijoje, Didžiajame Inkvizitoriuje Macei- 
na demaskavo politinės srities didžiąsias klaidas. Šiame 
veikale autorius komentuoja Dostojevskio legendą apie Inkvi- 
zitoriaus ir jo kalinio Kristaus susitikimą. Iškelia politinę 
problemą — valdančiojo ir valdomojo santykius. Inkvizi- 
torius yra personifikacija valdytojo, kuris nori padaryti 
žmoniją laimingą ir tiki, kad to pasieks, duodamas jai duonos 
ir nuimdamas nuo jos atsakomybę, t.y. laisvę pasirinkti, o 
kur pasirinkimas, ten reikalas svarstyti, rūpintis ir kankintis. 
Tuos rūpesčius už visus valdinius Inkvizitorius prisiima sau. 

Inkvizitorius galėtų pasiekti savo tikslą, jei jis būtų tei- 
singai žmogų supratęs. Bet Inkvizitorius, norėdamas žmogų 
patenkinti duona ir laisvės nuo jo nuėmimu, klaidingai 
suprato Žmogaus prigimtį. Prieš jo žmogaus sampratą iškyla 
žmogaus samprata Kristaus šviesoje: prieš Inkvizitoriaus 
nuasmenintą Žmogų — Žmogaus asmenybės pagerbimas; 
prieš žmogaus degradavimą į duona ir žaidimais pasiten- 
kinančią būtybę — dvasinių siekimų kupinas ir amžinai 
nerimstantis Žmogus; prieš žmogų be laisvės ir nuosavos 
minties — laisva mąstanti būtybė. 

Maceinos Inkvizitoriaus komentaruose pajauti atsi- 

liepimą į aktualią Mussolinio, Hitlerio, Stalino ir kitų dikta- 
torių totalistinio valdymo praktiką. Pajauti juose ir apskritai 
visų laikų visuomeninio santykiavimo tragediją, kada tarpu- 
savio santykiai nėra pagrįsti Kristaus šviesoje iškilusia 
pagarba žmogaus asmenybei; asmenybės sunykimą, kada ji 
ima tenkintis Inkvizitoriaus siūloma duona ir atsisako nuo 
laisvės. 

Prie tos pačios problemos Maceina grįžta vėliau vokiš- 
kai parašytame veikale Geheimnis der Bosheit. Čia komen- 
tuoja Solovjovą. Ir čia valdovo ir valdinių santykiai. Bet čia 
labiau šviesa sutelkta į tą inkvizitorišką valdovą. Labai 
konkrečiai analizuojami jo valdymo metodai — smurtas, 
apgaulė, pridengta iškilmingais žodžiais. Bet čia Maceina 
naujas tuo, kad iš fizinio pasaulio jis pakyla iki metafizinio. 
Anksčiau rodytame inkvizitoriniame valdove dabar jis 
parodo įsikūnijusį Šėtoną, Antikristą, kurio visų darbų pa- 
grindinis variklis — noras virsti pačiam tuo, kuo pasaulyje 
yra laikomas Dievas, noras griauti pasaulyje Dievo leistą 
tvarką ir įkūnyti savą, kuri yra pasityčiojimas iš Dievo ir žmo- 
gaus. 

Su didele analizės jėga Antikristo valdymas yra atvaiz- 
duotas. Nei Maceina, nei Solovjovas neužsimena, kuris isto- 
rinis asmuo turi tas antikristiškas žymes. Tačiau skaitytojas 
pats suvokia, kiek daug Antikriste yra tų valdymo žymių, 
kurias labiausiai iš visų totalizmo pavidalų yra išplėtojęs 
komunistinis valdymas. 

Gyvenimo reiškinių susijimas su metafizine plotme pade- 
da suprasti ir gyvenamojo momento įvykius, kurie racionalis- 
tiniu keliu sunkiai suprantami — kaip Vakaruose intelektualai, 
mokslininkai, rašytojai, menininkai, mokytieji jėzuitai-teologai 
siūlosi bendradarbiauti su Antikristu, tardamiesi tarnaują Kris- 
tui (žiūr. Maceinos str. Į Laisvę, 1957 Nr. 12). 

Pokario metais Europos jaunimas universitetuose turėjo 
pergyventi deziliuziją jiems anksčiau skelbtais politiniais 

visuomeniniais idealais. Pabėgti nuo jų, ribotis asmeniniu 
gyvenimu, rūpesčiu dėl duonos, be pragiedrėjimo perspek- 
tyvos — tokia pokarinio jaunimo nuotaika buvo palanki dirva 
egzistencialistų filosofavimams, ypačiai pesimistiniams, be- 
prasmiškumo tonams. Lietuvių akademinis jaunimas Vokie- 
tijoje turėjo toje pat atmosferoje bręsti. Maceinos veikalas 
Jobo drama yra atsiliepimas į šio laikotarpio filosofines nuo- 
taikas. Egzistencialistų mąstymo metodu Jobo pavyzdyje jis 
sekė vieną iš kraštinių situacijų — kentėjimą, kuris turėjo 
įtikinti Jobą viso buvimo ir kančios beprasmiškumu. Bet 
Jobas susirado prasmę kentėjimui, kada jis savyje atnaujino 
ryšį su Dievu. Prieš dažną egzistencialistų pesimistinį filo- 
sofavimą tokiu būdu Maceina išryškino Jobo galutinį opti- 
mizmą, prieš egzistencialistų kentėjimo beprasmiškumą — 
kentėjimo įprasminimą, prieš egzistencialistinį filosofavimą, 
vedantį į asmens susinaikinimą, logiškai einantį egzistencinį 
filosofavimą, vedantį į Dievą. Maceinos Jobas yra krikščio- 
niško egzistencializmo atvejis. 

Naujausiu ruošiamu veikalu ir to veikalo medžiaga 
paremtomis paskaitomis Freiburgo universitete Maceina ryš- 
kina kitą degantį klausimą — sovietinio žmogaus dvasią, kuri 
yra jau visai kita nei vakarietinio žmogaus. 

Suminėtais ilgais ir nesuminėtais trumpesnio masto 
veikalais Maceina įsijungė į sprendimą problemų, kankinan- 
čių visą modernią Europą. Maceina pirmas iš lietuvių filo- 
sofų, suradęs sau nelietuvišką europinę auditoriją. Ir toji 
auditorija jam parodė reikiamo dėmesio — ir jo knygoms ir jo 
paskaitoms Freiburgo universitete ir suvažiavimuose. 


3. Lietuviškoje visuomenėje Maceina kontraversinis 
mintytojas 


Visuomenė nesti vienalytė. Visuomenėje, kur persveria 
konservatyvūs nusiteikimai, naujos idėjos sutinkamos su 

nepasitikėjimu. O jeigu jos griauja nusistojusius įpročius ir 
skatina gyvenimą pervertinti, keist, — jos susilaukia 
opozicijos, pasipriešinimo. 

Antra, nauja idėja gali susilaukti pasipriešinimo ne dėl to, 
kad pati idėja nepriimtina, bet dėl to, kad nepriimtinas jos 
autorius. Nepriimtinas ar dėl priklausymo kitai visuomeninei 
grupei ar dėl kitų motyvų. 

Trečia, visuomenėje, kurios opiniją sudarinėja žmonės 
be pakankamo intelektinio lygio, atsitinka taip, kad opinijos 
sudarinėtojai pasigauna kritikuojamo autoriaus neesminę 
mintį, jai priskiria prasmę, kurios autorius neturėjo, ir tada 
ima smerkti visą sistemą. 

Taip atsitiko su abiem — ir su Šalkauskiu, ir su Maceina. 
Šalkauskis kritikos susilaukė maža. Didelė visuomenės dalis 
jo idėjas mažiau suprato, bet jį gerbė. Katalikų visuomenėje 
jis buvo didelis ir gerbiamas autoritetas, nors katalikai 
politikai ir nesiėmė vykdyti jo siūlomos kultūrinės autonomi- 
jos. Ir kai 1936 šešiolikos žmonių pasirašyta deklaracija ,Į 
organinės valstybės kūrybą“ buvo paskelbta, Šalkauskis 
viešai prisipažino lig to laiko su savo idėjom buvęs vienišas. 
Prisipažino tuo pačiu metu dabar susiradęs talkininkų būrį. 
Aštresnės kritikos Šalkauskis susilaukė iš tautininkų 
ideologų ar prie jų prisitaikiusių. Bet jų kritikoje pasireiškė ne 
Šalkauskio idėjų svarstymas iš esmės, o tik anie du pasku- 
tiniai anksčiau minėti atvejai. Ir Šalkauskis tai nurodė viešai, 
padarydamas išvadą, kad tie kritikai nėra kvalifikuoti nei 
intelektiniu, nei moraliniu atžvilgiu rimtai polemikai. 

Maceina daugiausia populiarumo susilaukė tarp 
jaunimo. Daugiausia opozicijos susilaukė iš pačių katalikų. 
Nepriklausomoje Lietuvoje aštriai buvo sutiktas jo socialinio 
teisingumo reikalavimas, kai jis siūlė pradėti katalikams nuo 
savęs ir sava valia atsisakyti nuo klebonijų didesnių ūkių. 
Katalikų veikimo centro suvažiavime toji mintis Maceinos 
buvo mesta vaizdine-metaforine forma — reikalavimu nuimti 

auksą nuo altorių ir išdalyti vargšams. Piktinosi pasakymu, jį 
supratę tiesiogine prasme. Tik vėliau okupacijų metais pasi- 
rodė, kad tie kunigai, kurie iš anksto, dar nepriklausomoj 
Lietuvoj, dalinosi kąsniais ir širdim su neturtingaisiais, vyk- 
dydami ne tik socialinį teisingumą, bet ir artimo meilę, virto 
okupacijų metais didžiausiais apaštalais ir uolom, tvirtai 
parėmusiom tą žmonių tikėjimą. Ta prasme Maceina 
pasirodė teisingas. 

Naujos opozicijos jau Vokietijoje susilaukė Maceinos 
idėja, pavadinta „„nepasaulėžiūrinė politika“. Ji buvo smer- 
kiama kai kurių katalikų ne tik spaudoje, bet suskųsta ir 
vyriausioje katalikų Bažnyčios hierarchijoje. Šios idėjos 
kritika tebegyva ir šiandien. 

„„Nepasaulėžiūrinės politikos“ koncepcija  Maceinai 
savaime plaukė kaip logiška išvada iš Didžiojo Inkvizitoriaus 
ir kt. Jei Inkvizitorius siekė Žmogų nuasmeninti ir jį pavergti, 
tai jam priešingas siekimas yra apsaugoti laisvę Žmogaus 
asmenybei reikštis. Maceina ir skelbė mintį, kad tai bus įvyk- 
dyta, kada valstybė atsisakys nuo prievarta kišimosi į žmo- 
gaus sąžinę, į jo pasaulėžiūrinius, religinius įsitikinimus. Vals- 
tybė ir jai atstovaujanti valdžia turi būti neutrali valstybėje 
esančioms pasaulėžiūroms ir leisti joms laisvę pačioms 
tvarkyti su pasaulėžiūra susijusius gyvenimo reikalus. Jo 
supratimu, tai pasiekiama kultūrinės demokratijos forma, 
arba kaip anksčiau kun. Pr. Būčys, St. Šalkauskis ir K. Pakš- 
tas buvo vadinę kultūrine autonomija. 

Buvo katalikų, kurie nesutiko su Maceinos „nepasau- 
lėžiūrineė politika“, kultūrine demokratija, kaip lygiai su 
Būčio-Šalkauskio-Pakšto kultūrinė autonomija. Jų  įsi- 
tikinimu, katalikų uždavinys yra vykdyti Bažnyčios siekimus 
visose gyvenimo srityse, jei reikia net ir valstybine prievarta. 
Nors žmogus save laiko netikinčiu, bet jeigu jis bus 
verčiamas valstybiniu būdu imti šliūbą bažnytiškai ir leisti 
vaikus į mokyklą su privalomu jiems tikybos mokymu, ilgai- 

niui jis gali tai priimti teigiamai ir savo paties įsitikinimu. 

Čia jau skirtingos nuomonės iš esmės. Pagal Maceina, 
vykdyti Bažnyčios mokslą valstybine jėga yra jau Inkvizito- 
riaus kelias ir jam nepriimtinas. 

Kiti ,,„nepasaulėžiūrinės politikos“ oponentai kritikavo ją 
ne iš esmės, tvirtindami, kad Maceina eile savo ,,„nepasaulė- 
žiūrinės politikos“ reikalavimų laužiasi į atviras duris: esą 
Lietuvoje nebuvo prievartos tuoktis tik bažnytiškai, esą neti- 
kinčių vaikam nebuvo prievartos mokytis tikėjimo tiesų... 
Tokis paaiškinimas rodo norą faktus patempti, bet tai 
neesminis dalykas — esminis yra tas, kad šie oponentai tuo 
pačiu pripažįsta patį principą palikti tiems žmonėms laisvę ir 
paremia Maceinos „nepasaulėžiūrinės politikos“ esmę. 

Maceina nesileido į šios rūšies polemiką. Jis žino, kad 
kiekviena aštresnė idėja susilaukia pasipriešinimo. Polemika 
gali oponentą priblokšti, bet retai kada įtikina. Tik per ilgesnį 
laiką teisingos ir svarios idėjos savaime įsipilietina. Ir buvę 
joms opozicijoje pradeda įrodinėti, kad jie seniai taip galvoję. 
Naujoms drąsioms idėjoms atviras esti jaunimas ir Maceinai 
jaunimas buvo nuoširdžiausia auditorija. 

Tarp liberalų nebuvo niekada priimtina nei Maceinos 
kultūrinė demokratija, nei Šalkauskio, Pakšto kultūrinė auto- 
nomija. Tačiau ypatingai jautrūs pasirodė liberalai Maceinos 
komentaram dėl V. Ramono Kryžių. Maceinos aiškinimas, 
kad istorinis liberalizmas savo filosofiniais pagrindais atsi- 
remia į socializmą, jiems rodės užgaulus. Jiems priimtinesnis 
rodės kitas jaunas filosofas, kuris liberalizmo charakteristiką 
mėgino sudaryti ne pagal liberalų istorinį reiškimąsi, bet 
pagal liberalizmo principinį turinį. Tai buvo dr. Juozas 
Girnius, kuris pajėgiai ėmė reikštis labiausiai tremtyje ir iš 
Maceinos, pasilikusio Europoj, perėmė populiarumą tarp 
jaunimo Amerikoje. 

Maceina susilaukė 50 metų amžiaus. Filosofui pats kūry- 
bingiausias amžius, jei sąlygos yra normalios. Deja, Maceina 

nėra normaliose sąlygose. Jis kaip gal ir ne vienas kitas jau- 
čia savyje pasikartojančią Jobo dramą. Jeigu jis egzisten- 
cinėse kraštutinėse situacijose, jam siųstuose kentėjimo mė- 
ginimuose, nepraranda optimizmo ir gyvenimo bei kūrybos 
prasmės, tai priežastis turbūt yra ta pati kaip Jobo. 

Tokiose sąlygose būdamas, jis skatina paskutiniais raš- 
tais ir lietuvius, esančius tremties kelyje, nesustoti ir nepra- 
rasti kūrybos ir pažangos dvasios. 


ANTIKRISTAS IR PRISIKĖLĘS KRISTUS 


Nusiminimas — būdingiausia dabartinio žmogaus žymė 


Dr. Antanas Maceina savo naujausioje knygoje Niekšy- 
bės paslaptis svarsto rusų filosofo Vladimiro Solovjovo pasa- 
kojimą apie Antikristą, jo žymes ir jo veiklą pasaulio isto- 
rijoje. Jo svarstymas paryškina, kas žmoguje ir istorijoje yra 
pagal Kristaus dvasią ir mokslą, kas yra jam priešinga, 
antikristiška. 

Antikristas yra didelių gabumų žmogus, kurio jėgos yra 
sustiprintos šėtoniškąja galia, kad jis būtų pajėgus stoti ir 
veikti prieš Kristų. Tai simbolis galių, kurios reiškiasi visais 
amžiais, silpniau ar stipriau, vienokiom ar kitokiom formom. 
Bet visais laikais Antikristui lieka vienas ir tas pats siekimas — 
išstumti iš žmonių gyvenimo ir jų sąmonės Kristų, kad galėtų 
pats atsistoti jo vietoje kaip žmonijos gelbėtojas, atpirkėjas, 

globėjas, geradarys ir dvasios vadas, kuriam priklauso 
žmonijos pagarba, padėka ir meilė. 

Antikristas šiandien nebeskelbia, kad Kristaus nebuvo, 
kad jis tik legenda, mitas. ,„Renano ir Strausso sukelta audra 
yra pasibaigusi visišku pralaimėjimu. Istorinė Kristaus asme- 
nybė ne tik nesugriauta, bet dar labiau nuskaidrėjo, kaip 
nuskaidrėja dangus po didelio lietaus“ (71 p.). Tik bolše- 
vikinėje propagandoje dar kartojamos vaikiškojo amžiaus pa- 
sakos, kad Kristus tik pramanytas, legendinis asmuo. 

Antikristo šiandieninės pastangos nukreiptos kita linkme 
— parodyti, kad Kristus buvo žmogus, taurus ir genialus 
žmogus. Bet tik žmogus. Kaip Mozė, Konfucijus, Mahome- 
tas, Napoleonas. Tik žmogus — ne Dievas. „Šiandien Anti- 
kristas mėgina sutelkti pasaulio dėmesį aplinkui Kristų — 
žmogų, kad tuo būdu paslėptų Kristų Dievą. Kristui žmogui, 
Kristui Mesijui, Kristui pirmatakui jis nesigaili pagyrų ir 
šviesos“. 

Kodėl betgi taip atkakliai nutyli dieviškumą? — Jei 
Kristus tik žmogus, tada ir jo likimas kaip visų žmonių — 
švystelia savo amžiuje ir miršta, kad po jo šviestų kiti 
naujesne, šviesesne šviesa. Tokia šviesa ir tariasi atėjęs 
šviesti Antikristas, atėjęs po Kristaus. Jam ir priklauso duoti 
žmonijai tai, ko nedavė Kristus. Jis ir imasi pasaulį valdyti 
savais būdais, priešingais nei Kristaus, išjungdamas visai 
Kristaus vadovavimą. 

Bet yra viena didelė kliūtis Antikristo pastangom laikyti 
Kristų tik genialiu žmogum, ne Dievu — esminė kliūtis. Tai 
Kristaus prisikėlimas iš mirusių. Prisikelti iš mirusių nėra 
žmogiškoji galia. O jei Kristus prisikėlė, tai yra ženklas, kad 
ir Kristaus likimas nėra tokis pat kaip didžiųjų pranašų ir 
išminčių, kurie buvo ir nuėjo į amžinybę. Kristus prisikėlė, 
taigi sugrįžo į gyvenimą, sugrįžo jam iš naujo vadovauti. O 
jeigu taip, tai nebelieka vietos Antikristui. Dėl to Antikristas turi 
atmesti Kristaus prisikėlimą. Jis turi save įtikinti, kad Kristus 

neprisikėlė; kad jis kape kaip ir milijonai kitų supuvo, supuvo, 
supuvo... Dėl to ,„Antikristas gali dalyvauti mūsų Kalėdose ir 
stovėti prie prakartėlės; jis gali giedoti su mumis, „Verkite 
angelai“ didįjį penktadienį; tačiau jis niekad nedalyvaus Velykų 
procesijoje ir niekad nedžiūgaus su mumis „Linksmos dienos“ 
tonais... Prisikėlimo idėja yra kalavijas, kuris perskiria dvasias“ 
(82 p.). 

Prisikėlimo idėja yra esminė Kristaus istorijoje. Ji yra ta 
naujiena, kurią atnešė Kristaus skelbėjai. Bet dėl to ji sunkiai 
ir priimama, kad ji naujiena. Kaip tai sunkiai buvo priimama 
praeityje, vaizdingai rodo apaštalo Povilo susitikimas su 
graikų filosofais, stojikais ir epikūrininkais areopage veik 
prieš du tūkstančius metų. Kol Povilas kalbėjo jiem apie 
Dievą, kuris davė viskam pradžią, graikai mielai klausė, nes 
tai nebuvo nauja, tai buvo pakartota iš to, ką jie buvo girdėję 
iš savo šviesesnių mąstytojų. Buvo patogu klausyti, nes 
nereikėjo įtempti minties naujom idėjom suprasti. Bet kada 
Povilas areopage paragino daryti atgailą, nes ateina diena, 
kada Viešpats teis per „vyrą, kurį... padarė patikimą visiems, 
prikeldamas iš numirusių“ (17, 31), šiuose žodžiuose graikai 
išgirdo tai, kas jiems buvo visiškai nauja. Prisikėlimas grai- 
kams buvo ana didžioji, dar niekad negirdėta naujiena. Bet 
kaip tik šios naujienos jie negalėjo pakelti. Išgirdę apie 
mirusiųjų prisikėlimą, vieni ėmė tyčiotis, o kiti sakė: 
„Paklausysime tavęs apie tai kitą kartą“ (17, 32). Povilo žodis 
nutrūko. Nieko nelaimėjęs, jis „išėjo iš jų tarpo“ (17, 33). „Ši 
scena — rašo Maceina — kaip tik išreiškia visą dabarties 
nusistatymą prisikėlimo atžvilgiu...Prisikėlimo idėja dabarties 
sąmonėje nevaidina jokio žymesnio vaidmens. Nuostabu, 
kad net tarp krikščionių ji yra apsitrynusi ir apsiblaususi. 
Dabartiniai krikščionys nebegyvena tokiu karštu prisikėlimo 
tikėjimu, kaip pirmaisiais amžiais“ (87 p.). 

„Kristaus prisikėlimas laidavo tikėjimą žmogaus nemir- 
tingumu. Štai dėl ko pirmieji krikščionys buvo pažymėti 

džiaugsmo žyme... Todėl kiekvieną sykį, kai tik istorijoje 
silpsta prisikėlimo tikėjimas, atgyja senovinis nusiminimas, 
nes su šiuo tikėjimu drauge nyksta ir žemiškojo gyvenimo 
prasmė. Pasidairę po šiandieninį pasaulį, turėsime pripažinti, 
kad nusiminimas yra būdingiausia dabartinio žmogaus Žy- 
mė. O atsiminę, kad šis Žmogus, kaip ir anas areopago grai- 
kas, nenori nieko apie prisikėlimą girdėti, suprasime šios 
žymės kilmę ir jos esmę... Prisikėlimo idėjos apsiblausimas 
yra Antikristo laimėjimas tiek atskiro asmens, tiek istorinių 
tarpsnių sąmonėje. Ir priešingai, prisikėlimo idėjos ryš- 
kumas, gilus tikėjimas Kristų prisikėlus, savo pergyvenimų 
sutelkimas aplinkui šį tikėjimą yra krikščionybės stiprumo 
ženklas, nepaisant, kad daugelis iš jos tyčiotųsi ar nenorėtų 
klausyti jos žodžių. Naujiena apie „Jėzų ir prisikėlimą“ yra 
naujiena visiems amžiams ir visoms tautoms“ (88 p.). 

A. Maceina, Niekšybės paslaptis. Antikristas istorijoje 
pagal V. Solovjovo pasakojimą. Brooklyn, New York 1964. 
Išleido Ateitininkų federacija, 294 psl. 


ANT. MACEINA — DEŠIMTMEČIAIS PRALENKĖ 
SAVO LAIKUS 


Aiduose Nr. 1 Andrius Baltinis priminė, kad dr. Anta- 
nas Maceina yra eilėje tų žmonių, kuriem šiemet suėjo 60 me- 
tų (gimęs sausio 27). Vadinas, kai Lietuvos nepriklausomy- 
bė buvo atstatyta, A. Maceinai tebuvo 10 metų. Ir jis išaugo 

nepriklausomoje Lietuvoje, save papildydamas Belgijos, 
Šveicarijos, Prancūzijos universitetuose. 

Aiduose A. B. buvo vaizdžiai ir šiltai pažvelgta į A. 
Maceinos asmenį iš arti — į jo santykius su studentais ir su 
tais, kurie asmeniškai su juo susiduria. Buvo pažvelgta ir iš 
toli — į jo įnašą mūsų kultūros istorijon. Anas Aidų 
pastangas pratęsiam Čia, mėgindami įstatyti A. Maceiną į 
nepriklausomos Lietuvos gyvenimo panoramą šalia kitų toje 
panoramoje veidų. 

Maceina viena karta jaunesnis už mokytojus profesorių 
St. Šalkauskį ir prof. V. Mykolaitį-Putiną. Dėmesio verta, kad 
mokinys sujungė savyje abiejų mokytojų talentus: filosofiško 
mąstymo gelmes ir poetinio pergyvenimo subtilumą. 

Su Šalkauskiu Maceiną sieja vakarietinis galvojimo 
metodingumas ir galvojimo nukreipimas ypačiai į rytietinę 
medžiagą: ir Maceina kreipia akis į Solovjovą, į Dostojevskį, 
rodo simpatijų rytų Bažnyčios išlikusiom formom. Bet Šal- 
kauskis žiūrėjo į gyvenimo problemas labiau iš pedagoginės 
pusės, Maceina — labiau iš sociologinės ar ontologinės. 

Su Putinu Mykolaičiu sieja Maceiną ne tik poetinis 
talentas, brandžiai pasireiškęs Jasmanto poezijoje, bet ir 
apskritai poetinė forma, kurios elementų gausu jo filosofi- 
niuose svarstymuose ir kurie jo veikalus daro tokius patrauk- 
lius, sugestyvinius. 

Maceina ir kun. Yla vienos kartos žmonės. Dideli drau- 
gai. Vienas kitam artimi savo intymumu su kitais žmonėm. 
Tačiau skirtingais plotais reiškiasi vieno ir antro veikimas. 
Kun. Yla savo likimą susiejo išimtinai su lietuviška bendruo- 
mene. A. Maceina liko Vokietijoje ir savo pedagogine veikla 
reiškėsi pirma Freiburgo, dabar Miunsterio universitetuose. 
Reiškiasi su dideliu autoritetu. 

Tad nereiškia, kad Maceina yra nutolęs nuo lietuviško 
gyvenimo eigos. Praeityje jis reiškėsi aktyviai ir kaip XX 
Amžiaus kolektyvo narys, ir kaip Krikščionių darbininkų 

sąjungos valdybs narys, ir kaip Lietuvių fronto ideologas, ir 
kaip Ateitininkų tarybos pirmininkas vado pareigose. Ir paga- 
liau kaip vienas gausiausių Aidų žurnalo bendradarbių. Bet jo 
veikimo plotmė ypatinga — pro gyvenimo faktus besiver- 
žiančias idėjas stebėti ir vertinti, tapti ne tiek organizaciniu 
veikėju, kiek dvasiniu vadu. 

Maceina savo kartoje yra didžiausias lietuvių filosofas. 
Bet kaip ir Šalkauskis jis nesileidžia į filosofinius klausimus, 
atitrauktus nuo gyvenamojo momento. Momento reikalus jis 
vertina iš didelės perspektyvos. Iš jos pramato jų esmę giliau 
ir aiškiau. Pramato, kad Lietuva nėra izoliuota sala. Joje reiš- 
kiasi tos pačios idėjos kaip ir visoje Europoje. Tas idėjas, 
kurios kristalizuojasi dienos gyvenime, jis išryškina, padaro 
akivaizdžias, pratęsia jų galimas logiškas išvadas ir tokiu 
būdu parodo, į kur jos veda, kokia ateitis laukia. 

Pramatymas tai didelis talentas. Senajame įstatyme tai 
buvo vadinama pranašystės vardu. To žodžio čia vengiant, 
tenka betgi pabrėžti, kad Maceina savo analizėm pralenkia 
savuosius laikus ir užbėga į ateitį keliom dešimtim metų. Jo 
veikalas Socialinis teisingumas (1938) ir Buržuazijos žlu- 
gimas (1940) skelbė tas idėjas, kurios šiandien yra visuotinai 
populiarios tarp ekumeninio sąjūdžio socialinių reformų. Jo 
Didysis Inkvizitorius (1946) yra vaizdingas atsakymas į pasi- 
rinkimą valstybėje tarp laisvės ir prievartos, tarp demok- 
ratijos ir totalizmo. Jobo drama (1950) yra įspėjimas, kad 
pokario laikais virtęs sąjūdžiu egzistencializmas savuoju 
metodu turi prieiti ne chaosą, beprasmybę, neviltį, bet 
priešingai — tas pat metodas atveda į krikščionišką 
egzistencijos problemos sprendimą. Das Geheimnis der 
Bosheit (1955) ir lietuviškai Niekšybės paslaptis — kas šią 
knygą skaito, gali rasti giliaprasmių atsakymų į aktualiuosius 
klausimus, pradedant nuo imperialistinių užmačių asmens 
pavergimo ir baigiant ekumeniniu Bažnyčių vienybės są- 
jūdžiu su įspėjimais, kur tuose sąjūdžiuose yra Kristaus, kur 

Antikristo ženklai. Kas paskaitys Dievo Avinėlį, tam atsi- 
skleis gilioji prasmė ir pagrindas Vakarų ir Rytų Bažnyčių 
vienybei... 

Maceina savo veikaluose svarsto pačias moderniąsias 
gyvenimo idėjas. Bet svarsto kritiškai. Ir toje kritikoje ne 
kartą pasirodo, kad tai, kas daugumai rodės modernu, yra 
labai atsilikę... 

Bet pranašai šiandien nemada. Jei ateitų dabar ir 
Jeremijas, ar Izaijas, tai jie vargiai būtų populiarūs, nes 
pranašai reikalaudavo iš žmonių tam tikros aukos, pastan- 
gos. O šiandieninės reformos siekia pasisekimo savo skelbia- 
mais „palengvinimais“. 

Ir knygą paskaityti reikia pastangos, jai suprasti reikia 
minties įtampos. Ar ne čia viena iš priežasčių, kodėl knyga 
nėra šiandien populiari? Taigi ir Maceinos knygos nesulaukia 
tokio populiarumo, kokio jos vertos. Gal irgi reikės kelių 
dešimčių metų, po kurių mūsų palikuonys sakys: O matai, 
Maceina tai buvo pramatęs prieš tiek ir tiek metų... 

Tokia yra įspėjančio pramatymo dalia šiandieninės visuo- 
menės panoramoje. 


KOMUNIZMAS — AR JIS GALI SUGYVENTI 
SU KRIKŠČIONYBE? 


Ar Sovietai etiką turi? 


Dr. Antanas Maceina, Miunsterio universiteto religijos 
filosofijos profesorius, nors yra palaužtos sveikatos, pro- 
tarpiais lietuviškoje spaudoje atsiliepia į aktualiuosius filo- 

sofinės prasmės klausimus, vokiečių knygos rinkoje rodosi 
su naujais veikalais. Pirmas vokiškai paskelbtas jo veikalas 
buvo Didysis Inkvizitorius — Der Grosse Inguisitor 1952, 
antras — Niekšybės paslaptis — Das Geheimnis der Bosheit 
1955; tik dabar pasirodė trečias veikalas — Sovietinė etika ir 
krikščionybė — Sowjetische Ethik und Christentum, 204 psl. 

Išgirdęs etikos vardą, susietą su Sovietais, gaivališkai 
nori sušukti: ar Sovietai etiką iš viso turi? Nebent tai, ką mes 
laikome nusikaltimu etikai, jie laiko etika? Knygos autorius 
nurodo, kad Sovietai etinių pažiūrų nėra sistemingai 
sukodifikavę. Bet iš atskirų programinių ir autoritetingų 
komunizmo vadų pareiškimų etikos klausimais autorius 
sudėsto sovietinės etikos sistemą, kuri duoda atsakymą ir į 
aną pirmo įspūdžio klausimą, ar Sovietai etiką turi ir ką jie 
laiko etišku, moraliu, doru dalyku; kokį žmogaus etinį idealą 
Sovietai išpažįsta; kiek jis sutampa ar skiriasi nuo krikščio- 
niškosios etikos bei ja formuoto žmogaus idealų. 

Ar daug kas bendro su krikščionybe? Knygos įžvalga į 
sovietines pažiūras komunizmą laiko pasaulėžiūra, kuri savo 
esme yra priešingybė krikščionybei. Tiesa, komunizmas, 
kaip ir krikščionybė, stengiasi reikštis visose gyvenimo 
srityse. Ir komunizmo ir krikščionybės pagrindinis siekimas 
— suformuoti žmogų. Čia tos abidvi pasaulėžiūros eina para- 
leliai. Bet tik tiek. Nuo tos vietos krikščionybė ir komu- 
nizmas skirias ir eina priešingom kryptim. Būtent: 

Krikščionybė siekia perkeisti žmogų ir tiki, kad Žmogų 
perkeisdama, ji perkeis ir pačią bendruomenę. — Komuniz- 
mas siekia pirmiausia perkeistti bendruomenę, o tada persi- 
keis ir Žmogus. 

Krikščionybė išpažįsta pastovią, visuotinę moralę, 
kurios normos yra Dievo įstatymai ir Žmogaus sąžinė. Žmo- 
gaus veiksmas yra moralus, kiek jis susiderina su Dievo 
įstatymais. O kiek konkretus veiksmas susiderina, spren- 
džia jau individuali sąžinė. — Komunizme vietos Die- 

vu nėra. Komunizmas tepripažįsta aukščiausia 
būtybe — žmogų. Jo moralę apsprendžia ne santykiai su 
Dievu, bet santykiai su kitais žmonėm, su bendruomene, 
kolektyvu. Kas kolektyvui naudinga, tas yra moralu, dora. 
Pastovios, visuotinės moralės komunizmas nepripažįsta: esą 
pasikeitus ūkinėm sąlygom, pasikeitus kolektyvo interesam, 
keičiasi ir moralė. Šiuo metu vykstant klasių kovai, kuriai 
vadovauja komunizmas, moralu tai, kas tarnauja komuniz- 
mo tikslam. O kas komunizmui tarnauja, kas jam tinka, kas 
ne — sprendžia partija. Tokiu būdu Dievo vietoj moralės 
dėsnių šaltiniu atsistoja partija. 

Bet komunizmas sąžinės žodžio neatmeta. Tik vėl — 
tas žodis komunizme reiškia ką kita: reiškia ne asmens 
vidaus balsą, skatinantį elgtis pagal Dievo duotas normas, 
bet vidaus balsą, kuris skatina elgtis pagal kolektyvo 
interesą. lr tuo būdu komunizme nėra skirtumo tarp 
teisėtumo ir moralumo, nes kas neteisėta, kas partijos neleis- 
ta, tas ir nemoralu. 

Ar išpažįsta nemarumą? Komunizmui sunkiausiai spren- 
džiamas klausimas yra gyvenimo prasmė ir mirtis. Krikščio- 
nybė pažiūri į mirtį kaip į perėjimą antgamtinin gyveniman. 
Komunizmas tokio gyvenimo nepripažįsta. Jis sutelkia visas 
žmogaus pastangas tik į žemės gyvenimą, į gamtos apval- 
dymą, į to apvaldymo vaisius žmogaus gerovei šioje Žemėje 
įkurti. 

Žmogaus prasmė komunizme — ateiti iš gamtos į sąmo- 
ninį gyvenimą, atlikti savo rolę kolektyvui ir išnykti vėl gam- 
toje. Bet išnykimas, mirtis laikoma dalyku, apie kurį nereikia 
galvoti, nereikia jo vaizduoti. Neatsisakoma blankios vilties, 
kad kovoje su gamta bus surastos gamtos paslaptys, žmo- 
gaus gyvenimas prailgintas, mirtis nugalėta. Tai didingos 
prometejiškos pastangos. 

Ar pasaulėžiūros duoda pagrindo dialogui tarp krikščio- 
nių ir komunistų? Autorius tenkinasi komunistinės etikos 

atskleidimu ir sugretinimu su krikščionybės etika. Iš to sugre- 
tinimo jau savaime plaukia kai kurios praktiškos išvados, 
kurias jis liečia knygos dviejuose prieduose, ypačiai pirma- 
jame — „Dialoge tarp krikščionių ir marksistų“. 

ia autorius sumini krikščionių teologų siekimus 
„dialoge kolektyviniu būdu prieiti bendrą tiesą“ (Rahner). 
Cituoja marksistų pasisakymus, iš kurių aiškėja komunistų 
kitoki siekimai dialoge: sudaryti antimilitaristinį frontą, 
išplėsti sovietinę filosofiją nekomunistų kraštuose. Būdinga, 
sako autorius, kad komunistai dialogų nerengia su krikščio- 
nimis filosofais tų kraštų, kuriuos jie jau valdo. 

Sovietiniai marksistai nelaiko krikščionių teologų lygiais 
partneriais dialoge. Žiūri į juos kaip į žmones, kurie nueina 
nuo gyvenimo scenos, kai tuo tarpu komunistus laiko atei- 
nančiais ir scenoje dominuojančiais. Į žmones su religija žiūri 
kaip į atgyvenas, kurios turi užleisti vietą komunistiniam 
žmogui be Dievo. Esą kaip graikų filosofiją pakeitė krikščio- 
nybė, taip krikščionybę su Dievu dabar pakeičia komu- 
nizmas be Dievo, Dievą pakeičia technika, antgamtinio gyve- 
nimo siekimą pakeičia gyvenimas žemėje. Tolerancijos tai 
krikščionybei negali būti jokios. Tik taktikos sumetimais gali 
būti leista pamažu nueiti senajai generacijai, Dievą išpažįstan- 
čiai, bet naujoji generacija turinti priklausyti komunizmui, 
Dievą atmetusiam. 

Krikščionių teologai ligšiolinio dialogo praktikoje yra lyg 
pajutę savo praeinamumą ir „stengiasi įrodyti, kad tam tikru 
būdu aiškinant krikščioniškas dogmas religija gali būti 
priimtina marksistam“. Tai reiškia kompromisinį norą, kad 
komunistinėje tvarkoje būtų sudarytos sąlygos religijos egzis- 
tencijai. 

Šitokioje padėtyje dialogas kaip „kolektyvinis būdas 
tiesai surasti“ yra bevaisis. Galima apsigaudinėti; galima ža- 
vėtis Garaudy ir kitų komunistų vakariečių filosofų miglotais 
pažadais toleruoti religiją. Bet į tuos pažadus tenka žiūrėti 

arba kaip į taktikos manevrą arba kaip į prasilenkimą su 
marksistine pasaulėžiūra. Tuos prasilenkimus sovietinės 
partijos autoritetas ne kartą yra pasmerkęs. Anot vengro 
komunisto filosofo Lukacs, galima sudaryti bendrą frontą 
tokiose srityse kaip piliulių įvedimas, divorsai. Bet tai bus tar- 
nyba komunistinei ideologijai. 

Nėra reikalo kalbėti apie knygos mokslinį rūpes- 
tingumą, gausios medžiagos meistrišką apvaldymą, ob- 
jektyvių sovietinių pažiūrų pristatymą, stengiantis komu- 
nistinį žmogų suprasti iš jų ideologų pasisakymų. Autorius 
sklaidė idėjas ir faktus su jam įprastu loginiu aštrumu, jas 
ryškina kontrastiniais sugretinimais ir suspindi vaizdingumu 
ypač ten, kur pasigauna literatūrinių pavyzdžių. Tenka betgi 
pastebėti, kad veikalas priklauso prie tų, kurie iš skaitytojo 
reikalauja gilesnio intelektualinio pasiruošimo. 

ZENONAS IVINSKIS 


LYGIOJ PLOTMĖJ SU EUROPOS 
MOKSLININKAIS 


Jis liko labiausiai mano atminime nuo 1932 tos dienos, 
kada grįžo iš Berlyno, gavęs istorijos daktaro laipsnį. Nuo 
tada per eilę stebėjimo ir bendradarbiavimo metų jis iškilo 
mano akyse kaip žmogus, kurio charakterio pagrinde buvo ir 
liko gamtos vaiko natūra. Iš tos natūros ėjo daugelis jo savy- 
bių — milžiniška sveikata ir jėga, ištvermė ir energija. 
Energija veikime, ne samprotavimuose ir refleksijose. Tuo ir 
yra pajėgūs naturalūs gamtos Žmonės. 

Iš tos pačios versmės tekėjo ir labai maži reikalavimai 
sau, savo fizinei egzistencijai, mokėjimas mažu kuo pasi- 
tenkinti. 

Iš tos pačios versmės reiškės, kita vertus, didelis dvasi- 
nis alkis ir veržiumas jį nuraminti naujais pažinimais. Tas 
alkis lig šiol nepasotintas, nors amžius su penkiasdešimčia 
metų paprastai jau mažiau imlus. Lig šiol Ivinskis skuba iš- 
naudoti kiekvieną valandą, ieškodamas naujos mokslinės 
patirties archyvuose, knygose, gyvenime. Skuba tramvajuje, 
traukinyje mokytis svetimų kalbų žodžius. Skuba užsirašyti 
naujas datas ar įvykius ant laikraščio, ant stalo. Tas visas 
žinias godžiai sugeria, lyg išdžiūvusi žemaičių žemė sugeria 

rasos lašus. Neperstoja lią šiol, nors ir žino, kad to žinojimo 
yra marios, ir jų lašais neišsemsi. 

Mokslinio pažinimo geismas buvo stipresnis už egzis- 
tencinio saugumo jausmą. Ivinskis galėjo emigruoti, galėjo 
kolegijose gauti dėstytojo vietą. Bet jis laikėsi atokiai nuo 
emigracijos ir pasiliko prie mokslinio pažinimo šaltinių, prie jo 
pamėgtos istorijos, rizikuodamas neturėti minimalių sąlygų 
savo kasdieninei duonai. Pasirinko egzistencinį netikrumą, 
kad turėtų mokslinio darbo galimybes. 

Mokslinio pažinimo geismas gamtinio vaiko natūrą 
pripildė enciklopedinio pažinimo tiek, kad jo dėka atsistojo 
Ivinskis lygioje plotmėje su Europos mokslininkais, virs- 
damas aktyviu tarptautinių istorijos konferencijų dalyviu, 
rimtu diskusijų partneriu. Tuo atžvilgiu jis yra pirmas tokio 
masto tarp nepriklausomos Lietuvos istorikų. 

Istorijos moksle Ivinskio natūra siekia pažinimo iš tiesio- 
ginių šaltinių. Gal čia reiškias vieno iš jo buvusių istorijos 
mokytojų paskata — prof. kan. A. Aleknos, kurio mirtį paly- 
dėdamas spaudoje, Ivinskis itin aukštino velionio kritišką 
žvelgimą į faktus ir tų faktų ieškojimą šaltiniuose. Vargiai 
kuris kitas jo meto Lietuvos istorikas yra tiek pervertęs ypa- 
čiai du archyvus, kuriuose yra gausu lituanistikos — Kara- 
liaučiaus ir Vatikano archyvus. 

Tačiau ir istorijos moksliniame darbe, manding, atsi- 
spindi Ivinskio gamtos vaiko natūra — skubėjimas surinkti 
kuo daugiausia faktų, dokumentuotų, metrikuotų, kaip tai 
yra būdinga ir Ivinskio straipsniams žurnaluose. Tai, saky- 
tum, istorinis „inventarizmas“, ,„„materializmas“. Kad būtų 
paryškintas istoriko Ivinskio šis bruožas, galima prisiminti 
šalia jo kitą, jo istorijos kolegą Adolfą Šapoką, kuris pasukęs 
kita linkme — labiau į problematiką, į sintetinius apibendrini- 
mus iš mažesnio skaičiaus faktų. 

Istorikas Ivinskis yra toje istorijos mokslo stadijoje, kada 
domimasi labiau pačiais faktais nei jų išdėstymo forma. Tokis 

yra Ivinskis ir kituose ne istoriniuose darbuose. Mažiau jam 
rūpi savo Žinių išdėstymo forma, jos elegancija, kūo pasi- 
žymi kitas jo kolega Lietuvos istorijos srity — Simas 
Sužiedėlis. 

Jei Lietuvos istorijos mokslas pradžioje labiau domėjosi 
politine Lietuvos praeitim, ypačiai ieškojo joje herojikos, tai 
nepriklausomos Lietuvos istorikas Ivinskis yra labiau pasu- 
kęs į Lietuvos ūkinę praeitį, į jos kultūrą ir religiją. Tos rūšies 
yra jo pagrindiniai veikalai, pradedant disertacija, habilitacija 
ir ypačiai baigiant jo premijuotu veikalu apie vyskupo 
Merkelio Giedraičio amžių. 

Istorijos moksle Ivinskis nebuvo ir nėra nuskendęs. Jis 
žinojo, kad Lietuva gyveno tokius laikus, kada inteligentas 
turi reikštis ne tik vertikaliai, bet ir horizontaliai — atiduoti 
duoklę visuomeniniam gyvenimui. Tai žinodamas, jis nepro- 
testuodavo, kada buvo šaukiamas į visuomenines pareigas 
— redaktorius, politikus, labdaros organizatorius, rezisten- 
cinę konspiraciją. Kuriuose tos rūšies darbuose yra Ivinskis 
dalyvavęs, surašyta Lietuvių enciklopedijoje. Čia tereikia 
konstatuoti, kad visuomeniniame veikime reiškėsi ta pati 
Ivinskio natūra — labiausiai jos principingumas, dinamiš- 
kumas, konkretumas. 

Principingumas reikalauja iš asmens drąsos rizikuoti 
nemalonumu, nepatogumu, pavojum. Jei nebuvo malonumo 
reikštis ne pagal valdančiojo režimo reikalavimus nepriklau- 
somoje Lietuvoje, tai su pavojum teko rizikuoti okupacijų 
metais. Bolševikams užėmus Lietuvą, Ivinskis (tuo metu XX 
Amžiaus dienraščio viceredaktorius) su kitais intelektualais 
buvo pakviestas pasirašyti pareiškimą sovietų naudai. Ivins- 
kis buvo vienas iš labai nedaugelio, kurie atsisakė pasirašyti, 
nors pakartotinai telefonu buvo raginamas. Vokiečių okupa- 
cijoje kartu su kitais universiteto dekanais teko atsidurti 
kalėjime, ginant studentus nuo mobilizacijos. Tos rūšies grės- 
mės nebuvo jau tremtyje, bet nemalonumų buvo nemaža, 

kada derybose tarp Vliko ir min. Lozoraičio Ivinskis reiškė 
savą nuomonę ir dėl jos buvo išskirtas, sakysim, iš derybų 
dalyviams pobūvio, kad nešokiruotų derybų partnerio. 
Nebuvo malonumo ir 1952, kada Vliko vykdomąją tarybą 
sudarinėjant atvykęs iš Amerikos dr. Trimakas padarė 
sugestijų skubinti tos tarybos sudarymą ir neduoti laiko lvins- 
kiui, tada LF atstovui Vlike, susisiekti su savo bičiuliais 
Amerikoje. Atsakytas ryšio su Amerikos bičiuliais ir paliktas 
savo atsakomybei ir moraliai spaudžiamas, Ivinskis ryžosi 
1952 rugpjūčio 5 padėti savo parašą po raštu, kuriuo išvedė 
Lietuvių frontą iš tos organizacijos. Išvedė iš organizacijos, 
kad neišvestų iš garbingumo plotmės. 

Pasiėmęs visuomenines pareigas, Ivinskis jose buvo 
konkretus ir dinamiškas. Tokis jis buvo ir fakultetą organi- 
zuodamas 1941, ir Savišalpos draugiją lietuviams Berlyne 
šelpti 1944, ir Raudonojo Kryžiaus valdyboje 1946, ir san- 
tykius su Vokietijos įstaigom megzdamas 1952, kada buvo 
užsienio reikalų tarybos valdytojas, ir pagaliau organizuojant 
Baltijos institutą Bonnoje. 

Tai buvo priežastis, kodėl Ivinskis buvo pageidaujamas 
bet kuriame darbe. Kiekvienas žinojo, kad Ivinskis jį atliks, 
įdėdamas visą savo energiją ir sumanumą. Santykiuose su 
kitais — tiesus, ekspansyvus, nuoširdžiai atviras. Gamtos 
vaiko natūra tiki, kad ir kiti yra be jokių užkulisinių minčių, 
lygiai atviri su juo. Kiti žinojo, kad Ivinskis gins savo principą 
tvirtai, bet jis niekad nelaiko savo oponento savo priešu tik 
dėl to, kad nuomonės išsiskiria. Galbūt tas nuoširdumas 
darė Ivinskį patrauklų kitiems. Labiausiai jaunimui. Ivinskis 
su jaunimu taip pat jautėsi labiausiai savas. Su juo ėmėsi ne 
tik diskutuoti, dainuoti, bet ir lenktyniauti, šokinėti, nors 
nešė ant savo pečių profesoriaus ir dekano rimtybę. Jau- 
nimas su juo kartu juokėsi, juokėsi ir skyrium iš jo jaunuoliš- 
kų staigmenų, nes jį priėmė labiau su sau artimo Žmogaus 
meile nei su atokia pagarba. 

Gyvenimas po 50 metų gali atsiliepti liąšiolinio gyvenimo 
termpui, bet vargiai pajėgs sulaužyti Ivinskio liašiolinio pasi- 
reiškimo liniją. 

Betgi 50 metų sukaktis lyg įspėja: ar nepakaks šiuo 
tarpu, anot Vydūno, kasti gyvybę iš kapų; ar ne metas iš tų 
mirusių popierių jau kurti paveikslą, kuris prašnektų gyvom 
spalvom ir linijom apie Lietuvos praeitį? Persiritus į antrą 
pusšimtį, ar ne metas surinktą medžiagą paversti veikalu ir 
paleisti į pasaulį. Tai būtų nepriklausomos Lietuvos auklė- 
tinio objektyvus Monumentas Lietuvos garbei. 

Trimis sukakties žmonėmis tenkinomės ryškindami, 
kokių žmonių yra davusi nepriklausoma Lietuva. Galeriją tektų 
pratęsti ne tik vaizdais prof. K. Pakšto, prof. J. Puzino, kurie 
reiškiasi savo raštais šiame nr., bet ir vaizdais kitų mokslo, 
meno, literatūros žmonių, kurie išaugo Lietuvoje ir prisidėjo 
prie jos pažangos. Nors jų nė pavardžių čia negalim suminėti, 
bet, minėdami nepriklausomybės sukaktį, jaučiam jiems 
visiems respektą — ir tiems, kurie atsidūrė laisvame pasaulyje, 
ir tiems, kurie liko tėvynėje. 

ADOLFAS DAMUŠIS 


TRADICIJŲ IR PAŽANGOS ŽMOGUS 


Jis liko atminime, pradedant nuo anos 1931 metų 
dienos, kada automobiliu vijomės traukinį, kad iš tolo pamo- 
juotume rankomis jam, vežamam į Varnių koncentracijos 
stovyklą. Vežamam Lietuvos valdžios įsakymu už veikimą 
ateitininkų moksleivių organizacijoje. Gausesni vaizdai susi- 
klojo nuo 1941, kada susitikom rezistencijoje, laikinojoje 
vyriausybėje, paskiau vėl rezistencijoje. 

Pirmos išvados apie Damušį susidarė jau laikinosios 
vyriausybės veikime. Joje Damušis buvo turbūt jauniausias 
(33 metų). Posėdžiuose tyliausias ir ramiausias. Kitiems į akis 
nekrito. Paskiau patyriau, kad savo ministerijoje (pramonės) 
jis buvo vienas iš judriausių ir kūrybingiausių administra- 
torių. Jis žinojo, ko siekia. O siekė planingai, be reklamos, 
neduodamas pajusti, kad jis yra viršininkas. Autoritetą 
laimėjo savo taktu ir taip pat tvirtu nusimanymu savo spe- 
cialybėje. 

Tą autoritetą jam pripažino ne tik jaunesni bendra- 
darbiai ministerijoje ar universitete, bet ir vyresnieji. Kai 1941 
prašiau prof Ig. Končių, tik išsivadavusį iš bolševikų 
kalėjimų, kad sutiktų prisiimti fakulteto dekano pareigas, jis 

atsisakinėjo, siūlydamas joms A. Damušį. Netrukus fakul- 
teto taryba ir išsirinko Damušį dekanu. 

Nuo tada teko jį stebėti rezistencijoje, iki jis vėl atsidūrė 
kalėjime. Jau okupanto vokiečio kalėjime su kitais Vliko 
nariais ir rezistencijos kovotojais. Kai 1945 išėjo į laisvę, 
turėjau laimės būti vienas tų pirmųjų lietuvių, kuriems teko jį 
ir kitus pasiimti iš Bayreutho kalėjimo. Nuo tada iš tolo teko 
vėl stebėti jo veikimą jau laisvėje, tremtyje. 

Tame stebėjime A. Damušio portretas, aiškėjęs jau 
laikinosios vyriausybės veikimo metu, dar labiau ryškėjo ir 
pilnėjo. Portretas nesudėtingais, ryškiais, epiškais bruožais. 

A. Damušio portrete reiškiasi Žmogus, tvirtai atsirėmęs į 
dvilypę tikrovę — į profesinį veikimą ir į visuomeninį. Be 
vieno kurio modernus žmogus vargiai tektų laikyti sveiku 
reiškiniu. Profesionalas be visuomeninės duoklės virstų savo 
profesijos robotu, vergu. Visuomenės veikėjas be profesijos 
virstų visuomeniniu elgeta. 

A. Damušio portrete reiškiasi žmogus, tvirtai atsirėmęs į 
modernią tikrovę ir į pasaulėžiūros principus. Jo tikrovės 
modernumo simbolis yra jo pasirinktoji profesija — cheminė 
technologija. Jo atsirėmimą į savo išpažįstamos pasaulėžiū- 
ros principus liudija jo pareiškimai, jo paskaitos, kur aktu- 
alius gyvenimo reikalus sprendžia pagal principų reikalavi- 
mus. Liudija ir jo gyvenimo praktika pagal savo išpažįstamą 
pasaulėžiūrą. 

Tai žmogus, tvirtai atsirėmęs į lietuviško gyvenimo tra- 
dicijas ir pažangą. Kaip tradicinis lietuvis, Damušis tiki Dievą 
ir Katalikų Bažnyčią, tiki nepriklausomą Lietuvą, tiki 
ištikimybę lietuvių tautai; tuo tikėjimu gyvena ir už jį kovoja 
nesusvyruodamas. Bet jis nesustingsta tradicijose. Jis ver- 
žias į to gyvenimo naujas formas, naujus metodus. Jis nebijo 
rizikuoti prieš didelius, pavojingus planus. Imasi juos vykdyti 
ne jaunuolišku bravuriškumu, bet giliu ir rūpestingu apskai- 
tymu, kiek tie planai gali būti realūs ir įvykdomi. 

Jei prof. K. Pakštas Lietuvoje kalbėjo apie lietuvių atsi- 
likimą ir ragino imtis didesnių užsimojimų, kurie pagreitintų 
lietuvių tautos pažangą, tai Adolfas Damušis yra simbolis tų 
nepriklausomoje Lietuvoje kilusių jėgų, kurios pajėgė nuga- 
lėti tradicinę baimę imtis didesnių ir drąsesnių planų, reika- 
laujančių daug rizikos. 

Du žygiai galima būtų laikyti tos drąsios rizikos viršū- 
nėmis. Pirmas — tai sukilimo organizavimas 1941 prieš sovie- 
tinį okupantą. Tai rezistencinis didelio užsimojimo žygis, 
kurio priekyje buvo A. Damušis su L. Prapuoleniu, inž. J. 
Vėbra ir eilė jo draugų. Antras — tai jaunimo stovyklos orga- 
nizavimas Amerikoje. Tai jau drąsus didelis užsimojimas 
kultūriniame veikime. Daugeliui veikėjų jis atrodė nejvyk- 
domas, fantastinis, pasmerktas iš anksto susilaukti nepa- 
sisekimo. Bet Damušis, tuo metu būdamas LRK Federacijos 
pirmininkas, rizikavo, ir draugų, talkininkų tame rizikingame 
žygyje, kaip ir sukilimą organizuojant, jam nepritrūko. Tai iš 
tiesų buvo sukilimas prieš lietuvių pasitenkinimą smulkiais 
darbais savo parapijos ribose. 

A. Damušio portrete turėtų reikštis dramatiški bruožai, 
nes dramatiškų situacijų jam iš tiesų prieš akis buvo nemaža. 
Dramatiškas gali būti žmogus, pastatytas tarp ištikimybės 
savo tikėjimui ir pavojaus laisvei ar net gyvybei. Tačiau 
Damušio portrete tie momentai nėra sudramatinti. 
Kasdieniniame savo pasireiškime Damušis išlygina bet kokį 
įtempimą, dramatizmą ramiu, giedriu žvilgsniu, kartais juoku; 
jo kalba be patoso, be egzaltacijos, o tik ramiu, taikingu 
tonu, griežtu minties formulavimu įkaitintas ir egzaltuotas 
nuotaikas grąžina į tikrovės nesudramatintą plotmę. 

Tokis kasdieniniame gyvenime. O nepaprastą, pavojaus 
ir kentėjimo momentą vieni su savo pozityviu charakteriu 
dar labiau praskaidrėja, kiti palūžta, lyg nuo jų būtų nukri- 
tusi kaukė, kuri normaliame gyvenime buvo pridengusi silp- 
nybes. Damušis buvo pirmojo tipo. Ir šis bruožas visam 

Damušio portretui, kuriame yra dramatinių momentų, duoda 
epinio ramumo, giedros, dvasinio pirmavimo. Iliustracijai 
išimu iš archyvo Damušio senesnius atsakymus į jo veikimo 
du momentus, svarbius momentus. Dėmesio verti jie ne tik 
tuo, kad atskleidžia netolimos praeities fragmentus, bet ir 
paties tų fragmentų dalyvio natūralų, ne „„herojišką“ 
pasakojimo toną. 

ią vasarą mačiau vėl A. Damušį jaunimo stovykloje 
Dainavoje. Rodė stovyklos plotą. Bridom per aukštą žolę 
nuo kalnelio į pakalnę ir antraip. Galėjai užsimiršti, kad esi 
už tūkstančių mylių nuo Utenos ir Zarasų. Čia taip priminė 
anas vietas. Su pasitenkinimu Damušis aiškino, kaip visuo- 
menė jų, detroitiškių, pastangas suprato ir parėmė; taip 
didieji sunkumai jau nugalėti; aiškino, kas dar galima būtų 
organizuoti ir gerinti. Ir jo akių ryškus žvilgsnis lyg būtų dar 
susiaurėjęs ir pasmailėjęs kaip to, kuris yra sulaukęs 
laimėjimo ir su juoko gyslele prisimena visus kliuvinius, lyg tai 
būtų buvusi tik praeitis. 

Nenorėjau gesinti to giedraus ramumo naujais paklau- 
simais apie kliuvinius. Žinojau, kad nėra ko jų dramatinti. 
Žmonės nėra vienodo sukirpimo, dėl to nei vienodo galvo- 
jimo. Visur ir visais laikais pažangesnioji iniciatyva susilaukia 
pasipriešinimo. Tai yra natūrali kova tarp pažangos ir 
konservatyvumo. Lietuviškoje dirvoje ji galėtų atrodyti nena- 
tūrali tik tuo, kad pasipriešinimas reiškės iš tų, iš kurių lauk- 
tum kaip tik paramos. Bet ir tą reiškinį tenka priimti ramiai 
kaip ženklą, kad nepriklausoma Lietuva ėjo dvejopa 
kryptimi: augino žmones su sparnais, augino Žmones ir su 
pančiais. 

ADOLFO DAMUŠIO 60 METŲ 
SUKAKTIS 


Dainavos stovykloje dr. V. Majauskas ir kt. surengė aka- 
demiją dr. Adolfo Damušio garbei, kai jam birželio 16 suėjo 
60 metų. Pora šimtų jo draugų ir gerbėjų kalbose dalinosi 
mintim apie jį iš įvairių pusių, o jis klausės ir šypsojos. Visiem 
kalbėjusiem būdingas buvo žviląsnis — kad tai nepriklau- 
somos Lietuvos „produktas“; kad jame lūžo nepri- 
klausomos Lietuvos spinduliai ir davė įvairias atošvaistas, 
apibūdinančias ne tik jį, bet ir pačios nepriklausomos 
Lietuvos kryptį. 


Sintezė, įvykdyta viename 


Nepriklausomos Lietuvos pačioje pradžioje prof. St. Šal- 
kauskis stipriai kalbėjo apie lietuvių kultūros idealą — Rytų 
bei Vakarų sintezę. Tas sintezės vardas visuomenės prakti- 
koje neprigijo. Prigijo betgi ir buvo populiariai vartojamas 
kitas St. Šalkauskio terminas — „pilnutinio žinogaus“ 
idealas. Iš esmės ir sintezė ir pilnutinio žmogaus idealas reiš- 
kė ne ką kita, kaip pusiausvyrą tarp įvairių žmogaus galių, 
pusiausvyrą tarp įvairių kultūrų, kuriose augo lietuviai. 

A. Damušis buvo gyvas pavyzdys, kaip šiam naujam, 
Lietuvoje išaugusiam lietuviui buvo svetimas bet kuris ekstre- 
mizmas, vienpusiškumas. Pavyzdys, kaip pusiausvyra buvo 
jausti tarp dėmesio profesiniam pasiruošimui bei profesinei 
kūrybai iš vienos pusės ir ideologiniam susipratimui iš antros; 
kaip jo žviląsnis apėmė praeities šaknis ir sykiu dinamiškai 
veržėsi į ateities pažangą, kylančią iš naujos aplinkos reika- 
lavimų; kaip jo santykis su kitais žmonėm buvo paremtas 
tvirtu savo įsitikinimų išpažinimu ir pagarba kitų įsitikini- 
mam. 
Gilus ir pažangus savo profesijoje, tvirtas ir praktikuo- 

jantis savo pasaulėžiūroje, tolerantingas ir paslaugus kitiem 
— tokis buvo tas nepriklausomos Lietuvos „produktas“. 

Kitais žodžiais, bet tokis pat portretas buvo piešiamas ir 
prieš dešimtmetį. 

Tokio charakterio A. Damušis savo gyvenimo 60 metų 
turėjo skirti trejopiem laiko tarpam su labai skirtingom sąly- 
gom — nepriklausomai bei kuriančiai Lietuvai, okupuotai bei 
rezistuojančiai Lietuvai, emigracinei bei vilties neprarandan- 
čiai Lietuvai. Kiekvienai iš jų A. Damušis atidavė savo duoklę 
ir atsiėmė už tai... pelną. 


Dvejų metų eigoje penkis kartus 
teko būti suimtam 


Adolfas Damušis gimė 1908 Mogilevo gubernijoje, Rusi- 
joje. Dar vaikas pažino revoliucijos audrą. Kai su tėvais 1919 
grįžo į Lietuvą, teko išgyventi besikuriančios Lietuvos 
demokratines pastangas. Panevėžio gimnaziją baigė 1928, kai 
jau Lietuvoje karinis perversmas pakeitė jauną demokratiją, 
iš nepatyrimo grėsusią virsti anarchija, kuri pakeliama 
didelėm įsigyvenusiom valstybėm, bet gali būti mirtina jaunai, 
nepatyrusiai, nors idealizmo nestokojančiai. Kai Damušis 
atvyko į Kauno universitetą, buvo laikas, kada autoritetinis 
režimas buvo įsistiprinęs — gal taip pat iš jaunumo per- 
tempęs stygas — mėginęs piliečius uniforminti ir įžiūrėti grės- 
mes valstybei ten, kur jų visai nebuvo. 

Lemiamos įtakos daugelio jaunimo dvasiai turėjo autori- 
tetinės valdžios konfliktas su Katalikų Bažnyčia. Vienus iš 
jaunimo tas konfliktas skatino lenktis valdžios noram iki pa- 
lūžimo, kitiem kėlė atkaklaus pasipriešinimo dvasią. A. 
Damušis buvo antrojo tipo. Tą jauno žmogaus konfliktą su 
režimu ano meto Lietuvoje iliustruoja paties A. Damušio 
prisiminimai iš tų laikų, kai jis buvo Moksleivių ateitininkų 
sąjungos pirmininkas (1930—31), paskui studentų korpora- 

cijos Grandies pirmininkas ir dar paskui Studentų ateitininkų 
s-g0s pirmininkas. 

„Kai 1930 rugsėjo mėn. švietimo ministerio K. Šakenio 
įsakymu buvo uždrausta moksleiviams ateitininkams veikti 
gimnazijoje, aš buvau moksleivių ateitininkų sąjungos centro 
valdybos pirmininkas. Centro valdyba tada veiklos nesu- 
stabdė, bet siuntinėjo paštu kuopom programas ir aplinkraš- 
čius, kurie lietė grynai lietuvių katalikų auklėjimo ir lavi- 
nimosi reikalus. Kadangi pinigų ir pašto išlaidoms niekad per 
daug neturėjome, siuntinėjome ir toliau atvirus laiškus spau- 
dinių teisėmis. Keli toki laiškai iš pašto atsidūrė saugume. 
Kauno miesto komendantas pulk. P. Saladžius pasiskubino 
paskelbti bausmę, būdamas turbūt tikras, kad būsiu bema- 
tant suimtas. Bet buvau iš šalies įspėtas. Tai pasislėpiau, kad 
turėčiau laiko sutvarkyti studijų reikalus ir aplankyti visą eilę 
moksleivių kuopų. 

„Po poros savaičių vieną naktį 1931 vasario, rodos 27, 
ateitininkų namai, Laisvės alėja 3, buvo apsupti apie šimtinės 
policininkų ir saugumo tarnautojų. Tada centro valdybos 
sekretorių J. Žemaitaitį ištrėmė į tėviškę... Ant. Masionį, kuris 
buvo jaunesniųjų ateitininkų globėjas ir tą naktį spausdino jiem 
aplinkraštį centro valdybos kambaryje, išvežė 6 mėnesiams į 
tėviškę, o mane 6 mėnesiams į koncentracijos stovyklą 
Varniuose. 

„Nors ir labai slėpė, kitą dieną buvau iš saugumo da- 
boklės išgabentas į Kauno geležinkelio stotį, bet ten jau buvo 
per porą šimtų ateitininkų studentų, kurių dalis mane nulydėjo 
net iki Šiaulių. Šiaulių stotis buvo pilna moksleivių ateitininkų 
su savo kapelionu. Mane lydėję policininkai dėl to labai 
nervinosi. 

„Varniuose jau radau dr. P. Karvelį, Ateitininkų federa- 
cijos generalinį sekretorių J. Štaupą ir Studentų ateitininkų 
sąjungos pirmininką dr. J. Meškauską. 

„Varnių koncentracijos stovykloje buvau nuo 1931 kovo 

4 iki birželio 16 d. Po to buvau ištremtas į tėvų gyvenamą 
vietą Panevėžyje be teisės iš miesto ribų išvykti. Tiktai tų 
metų spalio 15 draudimas buvo nuimtas, ir tada atvykau į 
Kauną studijų tęsti. 

„Kitą vasarą po gražiai praėjusio Marijampolės rajono 
pavasarininkų kongresėlio kaip dienos pirmininkas buvau 
Marijampolės komendanto ištremtas vėl dviem mėnesiam į 
tėviškę. Šį kartą buvau laimingesniųjų tarpe, nes dėl to paties 
kongresėlio prof. Pr. Dovydaitis ir prof. J. Eretas buvo 
pasodinti į kalėjimą. 

„Tų dviejų metų eigoje bent penkis kartus teko būti su- 
imtam ir tardomam. Reikia prisipažinti, kad policininkai, su 
kuriais teko susidurti, buvo mandagūs, reiškė užuojautos ir 
apgailestavimo, pasiteisindami, kad jie yra verčiami savus 
piliečius tąsyti po kalėjimus ir lagerius“ (Į Laisvę,1958 Nr. 
16—17). 

Šio laikotarpio jaunas, atkaklus pasipriešinimas savo- 
sios valdžios užgaidom dėjo charakterin pagrindus dides- 
niam žūtbūtiniam pasipriešinimui prieš svetimųjų valdžios 
užmačias — pirma bolševikų, paskiau nacių. 


Gyvenimas eis ir tavo aukos niekas neprisimins... 
cemento, rezistencijos ir kalėjimų laikai 


A. Damušis yra tipingas nepriklausomos Lietuvos auklė- 
tiniam savo mokslinio pasiruošimo eiga. Kauno universitete 
cheminę technologiją baigęs 1934 inžinieriaus aipsniu, stu- 
dijų gilinti išvyko 1937—38 į Berlyną, Frankfurtą. Daktaro 
laipsniui disertaciją vėl įteikė Lietuvos universitetu — Aliu- 
minio geležies deginių įtaka portlandcemento susitraukimui. 
Daktaro laipsnis suteiktas 1940. 

Dėmesys cementui nepaleido Damušio ir savo praktine 
puse. Drauge su savo profesorium P. Jodele ėmėsi aprūpinti 
Lietuvą savu cementu, organizuoti cemento fabrikus (apie tai 

paskiau žodį duosim pačiam A. Damušiui). Bet pačioj darbo 
pradžioje lietuvišką cementą organizuojant, užgriuvo 1940 
Sovietų okupacija ir visą gyvenimą išmušė iš kūrybinių vėžių. 
Jau plačiai žinoma, kaip A. Damušis tada buvo vienas iš 
pagrindinių rezistencijos organizatorių, ypačiai tarp 
akademinio jaunimo; kaip 1941 birželio 23 vykdė sukilimą 
prieš okupantus; buvo laikinosios vyriausybės narys pramo- 
nės reikalam; kaip nesusigundė nė antrajam okupantui kola- 
boruoti ir nepriėmė jam siūlomo „patarėjo“ (Rato) pareigų, 
naujajam okupantui paneigus Lietuvos nepriklausomybės rei- 
kalavimus; kaip pagaliau Damušis perėjo į pogrindinę rezis- 
tenciją. Jis rezistavo Lietuvių fronto pogrindžio avangarde. 
Nuo 1943, kai buvo sutartas Vyriausias Lietuvos Išlaisvinimo 
Komitetas, jame Damušis Lietuvių frontui atstovavo. Tie visi 
dalykai yra aprašyti plačiau knygose (Sūduvio Vienų vieni; A. 
Budreckis, Lithuanian National Revolt, 1941). 

Bet komitetas tegavo reikštis pusmetį. Jo nariai gestapo 
buvo išaiškinti ir vienas po kito 1944 gegužės-—birželio mėn. 
suimti. Atkreipiam labiau dėmesį į tą mažiau žinomą „pelną“ 
už rezistencijos auką, kaip tai pasakoja pats A. Damušis: 

„Vokiečių gestapo (slaptosios policijos) buvau suimtas 
1944 birželio 16 ir prijungtas prie kitų anksčiau suimtų Vliko 
narių grupės. 

„Suėmimo priežastis buvo tokia. 

„1944 pavasariop, kai jau kurį laiką veikė radijo ryšys su 
Švedija, Vlikas buvo nutaręs siųsti ten vieną kariškį kaip ryši- 
ninką ginklų užpirkti, kurių, manėme, būsime reikalingi. Šis 
pasiuntinys buvo suimtas, kai bandė laivu iš Estijos keltis į 
Suomiją. Tardymo metu jis išdavė savo tiesioginius ryšinin- 
kus, o pastarieji išskaičiavo visus Vlike esančius asmenis, net 
naiviai nurodydami, kas kuriam pogrindžio vienetui atstovavo, 
nors buvome pasižadėję jokiu būdu Vliko sudėties niekam ir 
niekad neišduoti. 

„Nuo gegužės pabaigos slapsčiausi. Birželio viduryje 

slapta aplankiau savo šeimą, persikėlusią iš Kauno į Pan- 
emunę. Ten buvau suimtas. 

„Saugume buvau apkaltintas šiais punktais. Esą: 

(1) Vlike atstovauju nelegaliai katalikų grupės pogrindžio 
organizacijai Lietuvių frontui ir esu Vliko vicepirmininkas; 

(2) mano žinioje yra Lietuvių fronto biuletenis, kuris 
orientuoja pogrindžio vadus, ir kad, be to, aš dar palaikąs 
ryšius su pogrindžio laikraščio Į Laisvę redakcija, kuri kurs- 
to lietuvius prieš vokiečius; 

(3) esu tarpininkavęs tarp Vliko ir Lietuvos užsienio 
atstovybių ir greičiausiai su aukštųjų dvasiškių pagalba per 
mane ateina Eltos biuletenis, kuris duodąs žinių iš Jungtinių 
Amerikos Valstybių ir D. Britanijos radijo transliacijų; 

(4) esu betarpiame ryšyje su lietuvių rezistencijos vadu 
Juozu Ambrazevičium; 

(5) Vliko ryšys su liet. rezistencijos kariniu sektorium 
einąs per mane, ir aš esu nuolatiniame ryšyje su gen. S. Raš- 
tikiu, gen. St. Pundzevičium, pulk. dr. J. Vėbra ir kt. 

„Gestape Kaune buvau tardomas iš Čekoslovakijos 
atsiųsto gestapininko Rauch ir kauniškio vokiečio Heldke. 
Jie man pranešė, kad jų turimais duomenimis turiu jausti, kad 
ant pečių galvos aš jau neturįs. Bet kadangi jie žiną, kad aš 
mylįs savo šeimą ir esąs prisirišęs prie jos, tai jie man duoda 
progą: jeigu išduosiu 10—12 Lietuvių fronto vadovaujančių 
asmenų ir nurodysiu Į Laisvę redakcijos žmones, jie darysią 
viską, kad likčiau gyvas. Ragino nevaidinti didvyrio, bet žiūrėti 
praktiškai, nes jų žodžiais, „gyvenimas toks gražus ir viliojantis 
eis ir be tavęs, ir tavo aukos niekas neprisimins“. 

„Tada tikrai jaučiau, kad mano galva jau nebeilgai bus 
ant pečių, tad skubinausi ja naudotis ir nieko neišdaviau, tuo 
vykdydamas Lietuvių fronto ir anksčiau Lietuvių aktyvistų 
fronto nusistatymą. Atsisakiau net minėti ar patvirtinti Vliko 
narių pavardes, nors tardytojas man jas suminėjo visas, 
išskyrus vieną, neva remdamasis kitų parodymais. 

„Frontui su bolševikais palūžus, mus išgabeno į Rytų 
Prūsijos Insterburgo kalėjimą, iš ten per Karaliaučių į Allen- 
steiną, po kelių savaičių iš ten per Thorną į Landsbergą prie 
Warthe. Čia išbuvome apie pusšešto mėnesio. Bolševikams 
artėjant mus perkėlė į Berlin-Tegel kalėjimą. Po dviejų savai- 
čių 1945 vasario 10—11 laivu, paskiau traukiniu išvežė į 
Bayreutho kalėjimą prie Čekoslovakijos sienos. 

„Mus kaltino sunkiausiu ,hochverrat“ nuostatu, ir 
buvome ,volksgericht“ žinioj, taigi pačių didžiausių kalinių 
kategorijoje. Iš kalėjimo buvom varomi į sunkiuosius darbus, 
kai buvome Landsbergae, o paskiau Bayreuthe. Tegalėjome 
dirbti tiktai lauke, ne po stogu. Pūgų ir atolydžių metu daž- 
nai peršlapę drabužiai užšaldavo ant mūsų kūno. Jų išsidžio- 
vinti negalėjome, nes celės buvo nekūrenamos. Bet jeigu kita 
diena buvo kiek saulėta, drabužiai išdžiūdavo, ir rnes atgy- 
davome. 

„Nesitikėjome išsilaikyti per žiemą. Jaučiu, kad tą žiemą 
Landsberge išlikau gyvas dėka mano žmonos, brolio ir drau- 
gų, kurie sudarė ryšį per vieną įmonės meistrą, priskirtą prie 
mūsų kalinių grupės; jie agr. B. Gaidžiūnui ir man perdavė 
kiek maisto. Sunkiausiais žiemos mėnesiais tai buvo tokia 
parama, be kurios tikrai nebūčiau galėjęs išlaikyti. 

„Bayreutho kalėjime duonos davinį sumažinus iki 125 
gramų dienai, pradėjome silpti ir tinti. Dr. J. Vėbrą iš darbo 
turėjome vesti jau už parankių. Aš pats irgi pradėjau atsilikti 
nuo kolonos. Bet galų gale 1945 balandžio 14 atėjo išsi- 
vadavimo valanda, Jungtinių Valstybių armijai užėmus 
Bayreuthą. 

„Iš kalėjimo išėjęs tesvėriau 48 ką. Po dviejų savaičių 
pasiekėme Wuerzburge įsikūrusį Vliką. Po keturių dienų 
vykau pas savo šeimą, radau juos visus gyvus ir sveikus prie 
Alpių kalno papėdės, Allgau miestelyje“ (Į Laisvę, 1958 Nr. 
16—17). 

Tai buvo A. Damušio antras gyvenimo bei veiklos laiko- 

tarpis: okupuotoje bei rezistuojančioje Lietuvoje. Amerika 
jau yra trečias jo veiklos baras. 


Tarp ,,„Sealants“ ir Dainavos 


Dr. A. Damušis 1945, išėjęs iš Bayreutho kalėjimo (drau- 
ge su kitais Vliko nariais ir bendradarbiais: Br. Bieliuku, K. 
Brunium, J. Deksniu, B. Gaidžiūnu, J. Katilium, dr. J. 
Vėbra..), apsigyveno su šeima tremtinių stovykloje Kempte- 
ne; buvo ten gimnazijos direktorius; buvo Ateitininkų fe- 
deracijos vadas 1946—52. Atvykęs Amerikon, įsikūręs 
Clevelande, paskiau Detroite, savo gyvenimą vėl padalino 
dviem šakom: profesine ir visuomenine. 

Profesijoje jam rūpėjo ne tik duoną uždirbti, bet ir daryti 
pažangos pačiame technologijos moksle. Buvo noras tęsti 
mokslinius ieškojimus, kuriuos buvo pradėjęs Lietuvoje ce- 
mento srityje. Prisimindamas tuos praeities laikus, Damušis 
su šiluma kalba apie savo buvusį profesorių, gaivinusį jam 
ieškojimo ir tuo ieškojimu visuomenei tarnavimo norus: 

„Cementas buvo mano diplominio darbo ir laborato- 
rinių tyrinėjimų objektas daktaro laipsniui gauti. Entuziazmą 
tai pramonei realizuoti paveldėjau iš šviesaus atminimo 
profesoriaus Prano Jodelės, kuris buvo pirmasis cemento 
pradininkas Lietuvoje. Jo vadovybėje dirbdamas Energijos 
komitete Lietuvos Žemės turtam tirti sekcijoje, su eile 
bendradarbių ir grupe studentų per keturias vasaras išty- 
rėme beveik visas kalkines padermes Lietuvoje. 

„Skirsnemunėje buvo pradėtas statyti moderniškas 
cemento fabrikas. Ten, prie Nemuno, ypatingai Molinės kai- 
mo laukuose, buvo rasti dideli kreidos klodai. Mašinos ir 
krosnys buvo užsakytos čekų Škodos įmonėse. Pamatai 
jau buvo išlieti, dalis mašinų ir konstrukcijų buvo atgabenta, 
bet karas statybą sutrukdė. 

.1939—-40 metais buvo ištirti kalkiniai cechšteino klodai 
Menčių — Vegėrių — Karpėnų kaimų laukuose Akmenės 

srityje. Tam darbui vykdyti geležinkelių dirbtuvėse pasigami- 
nome 15 gręžimo įrankių komplektų 20 metrų gilumo gręži- 
niams ir įsigijome vieną 100 metrų gilumo gręžimo mašiną. 
Su grupe studentų technikų ir su vietiniais talkininkais 
ištyrėme apie 1000 hektarų kalkinio akmens klodų. Įrengtoje 
lauko cheminėje laboratorijoje išaiškinome tinkamo cementui 
kalkinio akmens reljefą. Ten rasta pakankamai medžiagos 
kitam cemento fabrikui. Kiekio ir kokybės atžvilgiu tai buvo 
pagrindinės Lietuvos kalkinės atsargos. 

„Prieš dešimtmetį ten buvo pastatytas fabrikas ir 
„vyresniojo brolio“ įjungtas į visasąjunginį Sovietų Rusijos 
ūkį. 

„Pirmuoju cemento fabriku Lietuvoje tenka laikyti pro- 
fesoriaus Prano Jodelės įkurtą įmonę su šachtine krosnimi ir 
rutuliniu malūnu Pamerkyje. Dar prieš Pirmąjį didįjį karą jis, 
būdamas Kievo politechnikos profesoriumi, vasaros ato- 
stogų metu ištyrė kreidos klodus, išbandė juos labo- 
ratorijoje, 1913 m. įkūrė įmonę ir pradėjo gaminti cementą. 
Profesorių mobilizavus kariuomenėn, gamyba sustojo. 

„Vilniaus kraštą atgavus, vykau su profesorium į tas 
sritis. Susirinkę dzūkai, seni profesoriaus bendradarbiai, 
džiugiomis akimis lydėjo asmenį, kuris tiek gyvumo buvo 
įnešęs į jų apylinkę...Mano vaizduotėje tas viskas atrodė kaip 
nuostabiai gražus anų laikų jauno inžinieriaus Prano Jodelės 
pionieriškas darbas. Gyvendamas svetur, gerai įsikūręs, savo 
žvilgsnį ir konkretų aktyvumą kreipė į savo kraštą, vedamas 
idealistinio noro pakelti savo tautos gerbūvį.“ (Technikos 
žodis, 1968 I). 

Žviląsnį iš anos pionieriškos praeities A. Damušis 
grąžina į dabartinę savo gyvenamą didžio tempo šalį, kurioje 
reiškiasi jis su mokslinio tyrinėjimo aistra ir užsispyrimu. 
Daugelis jo technologinių išradimų buvo užpatentuoti 
Clevelando... fabriko vardu. Dėl to metęs Clevelandą, rado 
palankesnes sąlygas Detroite. Po eilės mažesnio masto raši- 

nių amerikiečių žurnaluose, šiemet pasirodė specialios lite- 
ratūros rinkoje jo redaguotas ir daugiausia jo paties prirašy- 
tas veikalas Sealants — lietuviškai tą vardą jis pavadino 
„rišuoliais“ — plastinėm medžiagom, kurios užpildo pusės ar 
vieno colio siūles tarp statybinių konstrukcijų. Jos jungia 
konstrukcijas ir absorbuoja jų ketvirtadalio ar trečdalio colio 
judėjimus, susidarančius atmosferinių veiksnių įtakoje. 

Tai jau Lietuvoje išauginto technologo indėlis į Amerikos 
technologinę literatūrą. 

Anas darbas buvo atliktas daugiausia laisvalaikiais. Tų 
pačių laisvalaikių turėjo užtekti ir kitai jo gyvenimo šakai — 
visuomeninei. A. Damušis buvo išrinktas 1954 LRK fede- 
racijos pirmininku, dabar yra L. fronto bičiulių tarybos pirmi- 
ninkas. Būti pirmininku dar nėra jokis nuopelnas. Nuopelnas 
yra būti tokiu pirmininku, kuris nesitenkina biurokratiniu 
esamos padėties palaikymu; kuris reikalauja organizacijos 
veikime pažangos — konkrečios, realios, tinkamos vykdyti 
organizacijos siekimam. Tokis pasireiškė A. Damušis, 
būdamas federacijos priekyje. Tada ir gimė ana didelio masto 
idėja — organizuoti jaunimo stovyklą. Buvo daug pasi- 
priešinimo, daug įtarinėjimų ir net šmeižtų, bet užsimojimas 
rizikuoti, detroitiškių ir iš kitur entuziastinga parama viską 
nugalėjo. Šiandien Dainavos organizavimas dar nebaigtas, 
bet Dainava jau pažįstama ir pasinaudojama ne tik lietuvių. 

Jei reiktų atrinkti, kokius lietuvių jaunimui naudingiau- 
sius ir didžiausius darbus Amerikoje lietuviai padarė po karo, 
tai dėmesys tuojau sustotų prie Dainavos, prie Putnamo, prie 
Jaunimo centro Chicagoje. 

Teiraukimės paties A. Damušio nuomonės dėl tos 
Dainavos prasmės. 

„Mūsų sąlygose svarbu naudoti kiekvieną progą jauną 
žmogų pasiekti teisinga ir pozityvia mintimi ir sužadinti jame 
aukštesnių polėkių meilę. Stovyklavietėje dažnai pavyksta to 
pasiekti. 

„Jaunimas Dainavą laiko sava, ir ji tiesiogiai sim- 
bolizuoja jiems tėviškę. Jiems Dainava yra daugiau negu 
paprasta vasarvietė pramogoms ar laisvalaikiams praleisti. 
Šiuo metu sunku įsivaizduoti, kaip mes be jos galėtume apsi- 
eiti. : 

„Esame neeiliniuose sūkuriuose. Dažnai mes jaučia- 
mės, kaip džiunglėse, kur jaunimas atakuojamas abejingumu 
laisvės kovai, viso ko beprasmiškumu, narkotiniais chemi- 
kalais. Tokiose sąlygose neužtenka užimti jaunimo laisvalai- 
kius daina ar šokiu. Reikia sužadinti jaunime minties alkį, ir 
jo mąstymui reikia duoti tinkamos medžiagos. Tai ir yra 
Dainavos darbo kryptis. 

„Ir iš suaugusių ne visi ir ne visada tą uždavinį supranta. 
Kai kurie elgiasi lyg mūsų, kaip pavergtos tautos išeivių, 
kelionė po pasaulį būtų nerūpestingas pasivaikščiojimas po 
gražų vešlų sodą. Tikrumoj gi tai yra greičiau pavojinga 
kelionė tyrlaukiais, kur pilna plėšrių žvėrių ir kitokių piktybių 
— be abejo, alegorine prasme. Kad atliktume kaip lietuviai 
savo uždavinį, turime būti jautrūs savo jaunimo reikalams ir 
budrūs kovoje už laisvę“ (Technikos žodis, 1968 I). 

A. Damušis prisiverčia rasti laiko profesinei pažangai ir 
tuo pat metu visuomeninei veiklai, išeidamas iš savo 
filosofijos: atlikdamas tuos profesinės bei visuomeninės 
pažangos uždavinius, jautiesi augąs pats savyje. 

Jis atmeta filosofavimą tų, kurie sako: dabar įsikursiu, o 
paskui veiksiu... 

Atmeta ir nekritišką įsiliejimo į aplinką praktiką, grįstą 
pragmatine filosofija: „Esu nuomonės, kad pragmatinė 
dvasia, kuria čia dažnai remiamasi ir kuri per universitetus 
yra peršama, mums yra visai nepriimtina, nes pavergtųjų išsi- 
laikymas glūdi beatodairinėje aukos dvasioje. Rėmimasis 
pragmatizmu yra lygus kasimui duobės pačiam sau“ (Tecn- 
nikos žodis). 

Profesinės pažangos ir visuomeninės aukos dvasia yra 

būdinga visai Damušio šeimai: J. Damušienė turėjo ryžto 
baigti Detroite „liberal arts“; sūnus Vytenis ruošia doktoratą 
iš industrinės psichologijos ir yra universiteto asistentas, 
Saulius — baigęs fiziką, dirba Los Angeles, Indrė, literatūros 
studentė, pažįstama iš veiklos jaunime ir iš eilėraščių Atei- 
tyje; Gintė — prieš ją dar visa ateitis, be abejo, ji nueis 
bendruoju visos šeimos keliu. 


* 


Kai antraštėje suminėjom „žmones, kuriuos išaugino 
nepriklausomoji Lietuva“, norėjome pažymėti, kad 
materialines nepriklausomos Lietuvos gėrybes okupantas 
pagrobė, bet liko nepagrobiama dvasia tų, kurie išaugo nepri- 
klausomoje Lietuvoje ir kuriems asmens idealą tos Lietuvos 
auklėtojas ideologas St. Šalkauskis išreiškė „pilnutinio 
žmogaus“ žodžiais. 

Jie tebekuria, tebekovoja, o taip pat kitiems tebešviečia 
ir kitus tebešildo. 

PRANAS PADALIS 


REZISTENCINĖS GENERACIJOS ŽMOGUS 


Išnyksiu kaip dūmas, neblaškomas vėjo, 
Ir niekas manęs neminės... 


Tais žodžiais Maironis pradėjo minorinės nuotaikos 
eilėraštį, kuriame išreikšta gyvenimiškoji įtampa tarp As- 
mens ir Bendruomenės. 

Asmens prigimtis linkusi išlikti Bendruomenės gyvenime. 
Išlikti savais šeimos nariais. Išlikti savais darbais, kurie reikštų 
Asmens indėlį Bendruomenės gyvenime. Biologine prasme 
Asmuo išnyks, bet jis išliks sociologine prasme toje Ben- 
druomenėje. 

Bendruomenės prigimtis linkusi asmenį priimti, absor- 
buoti ir net eksploatuoti — išsemti iš jo viską, kas tik galima. 
Linkusi mokėti jam už tai tam tikra pagarba. Bet kada 
Asmuo jau yra išsemtas, natūralus Bendruomenės polinkis 
palikti jį ir dairytis, sakytum, naujos visuomeninės aukos. 

Prieš tokią bendruomeninę Asmens eksploataciją ne 
kartą Asmuo pasišiaušia, atsitveria nuo Bendruomenės devy- 
niais užraktais ir ieško būdų kitaip išlikti — kitaip save 

jamžinti: kūryba ar tokiu palikimu, kuris nereikštų jo pri- 
klausomybės nuo Bendruomenės. 

Galima vadinti tokius asmenis individualistais, savanau- 
džiais, bet pavadinimas esmės nekeičia. O ta esmė tai įtampa 
tarp Asmens ir Bendruomenės. 


Įtampa gali kartais pavirsti harmonija ir bendradar- 
biavimu. Tai įvyksta, kai Asmuo atiduoda, ką gali, o Bend- 
ruomenė jo indėlį palaiko savo atminime kaip dalį tos staty- 
bos, kurią organizuoja jo bendraamžiai ir krauja ant to 
statybos vainiko, kurį buvo davusi ankstesnė generacija ir 
ant kurio dės savąjį įnašą ateinanti generacija. 

Tai organiškas Asmens ir Bendruomenės santykiavimas. 
Jis yra aukštesnės bendruomeninės kultūros padaras. Jis yra 
ženklas, kad Bendruomenė kuria savo istoriją ir ja gyvena. 
Tokioje Bendruomenėje ir mirusieji gyvena. Gyvena savo 
darbais. 

Organiškos Bendruomenės perspektyvoje teisus buvo 
Maironis, žiūrėdamas į Asmens likimą. Teisus, kai apie 
garbę, kuria mokėjo Bendruomenė Asmeniui, taria kaip apie 
nupigusią, popierinę vertybę: „Ir kas ta garbė, giesmėmis 
apdainuota / Šešėlis, kurs bėga greta. / Išnyksta žmogus, ir 
sapnuota, svajota / Išblykšta kaip ryto rasa“. 

Asmeniui iš amžinybės jau nebesvarbi ta garbė, siejusi jį 
su Bendruomene. O tačiau Asmens atminimas Bendruomenei 
svarbus, nes jis yra tam tikra jėga — dvasinė, moralinė, idėjinė 
jėga, palaikanti Bendruomenės egzistencijos ir savęs pareiš- 
kimo valią. Miręs biologiškai, Asmuo tebeveikia sociologiškai. 


Tokioje organiškų tarp Asmens ir Bendruomenės 


santykių šviesoje tenka sustoti prie Prano Padalio, 
iškeliavusio iš gyvųjų pasaulio 1971 balandžio 5. 


Jam nebesvarbu, kiek ir kaip mes jį prisimenam, bet 
mum svarbu prisiminti, kokis buvo jo indėlis savai epochai, 
kokiom originaliom spalvom jis buvo sušvitėjęs ir praturtinęs 

savo generacijos veidą; kas žymėjo, kad jis iš tikrųjų 
Bendruomenėje gyveno. 

Prisiminti apie Praną Padalį tenka tiem, kuriuos jis 
aplenkė kelyje į amžinybę ir kurie, tarsi, uždelsė iškeliauti tik 
tam, kad būtų, kas liudija apie iškeliavusius. 


Iš PERSPEKTYVOS: SAVOS GENERACIJOS FONE 


Per trejus metus nuo ano balandžio, kada palikom 
Praną Detroito kapų lygumos ramybėje, nutekėjo daug 
triukšmo, kurio sukeltos dulkės užkloja praeities takus. 
Dulkes mintimis nužėręs ir susimąstymo skatinamas, mėgini 
žiūrėti į Praną kaip į vieną iš tos generacijos, kuri išaugo 
nepriklausomos Lietuvos valstybėje. 

Buvo vyresnių ir jaunesnių toje generacijoje. Bet tei- 
singiau yra matuoti juos ne tiek amžium, kiek dvasia. Vieni 
buvo konservatyvesnės dvasios, telkdami savyje vertybes, 
kurias buvo davusi generacija, kūrusi pat pradžioje nepri- 
klausomą Lietuvą. Kiti buvo dinamiškesnės dvasios, ieš- 
kodami naujų vertybių, kurios galėtų papildyti ar pakeisti 
pagal naujo pakitusio laiko reikalavimus paveldėtas anks- 
tesnės generacijos vertybes. 

Iš čia ir kilo tas generacijų dvasinis ir veiklos skirtumas. 

Su antru Lietuvos valstybės laikotarpiu, kada vietoje 
demokratinės krypties valstybiniam gyvenimui duota auto- 
ritetinė kryptis, gyvenime labiau ėmė prasiveržti ta antroji 
naujosios generacijos grupė, kurioje visų nusiteikimai buvo 
betgi bendri: 

1. Nesvyruojantis pasitikėjimas tauta ir savo role jos 
likimui, neužmerkiant akių prieš esamus trūkumus. 

2. Palinkimas į Vakarus, labiausiai į juose besiskleidžian- 
čią naujais pavidalais krikščionišką kultūrą, socialinio bei 
valstybinio gyvenimo naujas sampratas. Iš čia savaime tos 
generacijos opozicija iš rytų einančiai komunistinei srovei. 

3. Pastangos suderinti savyje profesinę pažangą su 
idealistiniu tarnavimu visuomeninei pažangai pagreitintu 
tempu. Biurokratinė rutina ir skendėjimas joje buvo šiai 
generacijai svetimi. 

4. Jungė juos dar viena žymė — asmeninis solidarumas, 
kilęs iš dažnų susitikimų, išsikalbėjimų, pažiūrų bei akcijos 
suderinimo. Iš čia tam tikras planingumas, sistema. 


Tai buvo intelektualinis avangardas, savo pagrindinėm 
sampratom ir idealistinėm nuotaikom atsirėmęs į ankstesnės 
generacijos patį įtakingiausiąjįi — į prof. Stasio Šalkauskio 
ideologiją bei asmenybę. 

Jei šis intelektualinis avangardas prof. J. Ereto buvo 
pavadintas XX Amžiaus generacija, tai vardas nebūtų tikslus, 
juo supratus tik tuos, kurie buvo susitelkę apie to vardo 
dienraštį (1936). Bet vardas tikslus, juo žymint to XX amžiaus 
problemas, į kurias atsakymo ieškojo to amžiaus generacija. 
Ieškojo visame valstybinio gyvenimo plote. 

Iš tikrųjų to avangardo nariai kiekvienas buvo indivi- 
dualus, pasirinkdamas savo veiklos sritį. Vienų vaidmuo 
buvo jaučiamas jaunimo (pavasarininkų, ateitininkų, skautų) 
veikloje. Kiti rodė iniciatyvos organizuoti beaugančią ir 
labiausiai apleistą darbininkų masę. Linkusieji į politinę veiklą 
turėjo mažiausiai praktinių galimybių, bet jų asmeniniai ryšiai 
su kitaip galvojančių grupių žmonėm ir net vyriausybės 
asmenim kūrė vieni kitais pasitikėjimo ir solidarumo, taigi ir 
tolerancijos atmosferą. Dar kiti reiškėsi grožine kūryba ir tos 
rūšies kūrėjų organizacinio sąjūdžio organizavimu. Pagaliau 

ir šios generacijos kunigai ėmė tiesti naujus pastoracijos 
kelius. 

Visur buvo jausti šios generacijos įtaka, ypačiai spau- 
doje, sudarančioje opiniją, išskyrus vieną mažiausiai jų palies- 
tą sritį — ekonominę. 

Būdinga, kad pirmo nepriklausomybės dešimtmečio 
laikais šios generacijos talentai buvo pasinešę daugiausia į 
humanistinius mokslus ir humanistines profesijas. Virtę 
mokytojais, pasklidę po visą Lietuvą vidurinėse mokyklose, 
jie atliko pedagoginėje dirvoje didžiausią vaidmenį tautai 
kultūrinti, ruošdami kadrus tautinei kultūrai prisiimti ir stip- 
rinti. (Tą vaidmenį jie pratęsė iš dalies ir atsidūrę išeivijoje, 
pirmieji organizuodami šeštadienines mokyklas). 

Prie humanistinių mokslų priskirtina ir teisė. Teisininkų 
studentų buvo itin gausu. Universitetas ir valstybinis 
aparatas buvo taip sutvarkyti, kad akademinis darbas ėjo 
vakarais, o valdinių įstaigų darbas rytais — nuo 8 val. iki 14. 
Buvo turbūt vienintelė valstybė, kur valdinė tarnyba buvo 
suredukuota į 6 valandas. Bet tai davė galimybę tarnautojam 
baigti aukštuosius mokslus. Didžioji jų dalis nuėjo į valstybinį 
aparatą. Bet buvo ir tokių, kurie nuėjo į privatinę praktiką ir 
įsijungė į visuomeninį darbą, likdami ištikimi šios generacijos 
idealistiniam visuomeniškumui. 

Artėjant į antrą nepriklausomos valstybės dešimtmetį, 
pastebimas gausesnis veržimasis į tiksliuosius mokslus. Pra- 
džioje eilė tokius mokslus ėjo užsieniuose. Paskiau pagau- 
sėjo pačioje Lietuvoje veržimasis ne tik į mediciną, bet į 
chemiją, technologiją, inžineriją, ekonomiką. Būdinga, kad ir 
šie tiksliųjų mokslų atstovai išsilaikė tos pačios dvasios kaip 
ir studijavusieji humanistiką — jungti savo ruošimąsi pro- 
fesijai su aktyviu visuomeniniu veikimu. 

Labiausiai žymėtina, kad šiai pastarajai generacijos da- 
liai, šiem antrame dešimtmečio gale pasireiškusiem žmonėm 
tiksliųjų. mokslų specialistam, sakytum, jauniausiai gene- 

racijos šakai, teko atlikti tą istorinį vaidmenį, kuris labiausiai 
reikalauja jaunos drąsos, rizikos, tikslaus apskaitymo — jie 
davė pradžią vienoje ir antroje okupacijoje tam sąjūdžiui, 
kuris vadinamas rezistencija, kuris surengė 1941 sukilimą, 
vadovavo po jo ėjusiom rezistencijos bangom ir kuris tebe- 
trunka ligšiol. 

Tai rezistencijos generacija tiesiogine prasme. 

Asmeninis tos visos nepriklausomos Lietuvos pradžioje 
išaugusios generacijos likimas panašus kaip ir prieš ją 
buvusios generacijos, kūrusios nepriklausomą Lietuvą. La- 
biausiai pasireiškę pirmo dešimtmečio išauginti asmens buvo 
sunaikinti sovietinės, kiti nacinės mašinos. Tik dalis jų atsi- 
dūrė Vakaruose. 

Atsidūrusių Vakaruose asmenų likimas nevienodas. 
Vieni negalėjo atsiplėšti nuo Europos dėl savo specifinio 
europinio veido. Tokių mažuma. Kiti, atsikėlę į Naujojo 
Pasaulio kontinentą, šalia duoninio darbo, kuris juos inte- 
lektualiai degradavo, liko išimtinai lietuviškos išeivijos tarny- 
boje ir čia suvaidino milžinišką vaidmenį lietuvybei išlaikyti, 
organizuodami  šeštadienines mokyklas, kurdami bend- 
ruomenes, reikšdamiesi meniniais bei moksliniais darbais. Jų 
indėlis yra didelė jų dovana tautos vertybių aruodui. 

Kiti tvirtai atsistojo naujoje žemėje amerikinėje tarny- 
boje kaip profesionalai: gydytojai, inžinieriai, chemikai, mate- 
matikai. Dalis nuskendo savo profesijoje. Bet žymi dalis, 
ypačiai medikų, inžinierių, ragavusių rezistencinės veiklos 
Lietuvoje, pratęsė ją ir šioje Žemėje, tapdami rezistencijos 
dvasios palikuonim. 

Jų pavardžių minėjimas nuvestų mus nuo tiesioginio šio 
rašinio tikslo — dr. Padalio. Bet kiekvienas gerai gali 
prisiminti tas pavardes, kurios šioje žemėje reiškiasi rezis- 
tencine dvasia. 

O kai dėl Padalio vietos šioje žemėje ir šioje generaci- 
joje tai suminėti jo gyvenimo ir veiklos faktai pakankamai 

rodo, kad jis yra šios rezistencinės generacijos žmogus — jis 
priklauso prie tų tiksliųjų mokslų kartos, kuri ėmė reikštis 
nepriklausomos Lietuvos pabaigoje, buvo aktyvus istorinio 
rezistencinio akto dalininkas, sugebėjo atsistoti tvirtai 
naujoje dirvoje savo profesija ir iš čia skleisti Lietuvos rezisten- 
cijos dvasią. į 

Skleisti tol, kol fizinės jėgos leido. 

Užverčiam lapą apie realią dabartį su nuostaba: kiek ten 
buvo potencialių jėgų naujai Lietuvai, nors tai buvo dar tik 
pirmos generacijos, Lietuvoje brendusios, jėgos! 

Kokiais vaisiais tos jėgos būtų pasireiškę nepri- 
klausomoje Lietuvoje, jei tos jėgos nebūtų buvę sunaikintos, 
išblaškytos, o likusiom tėvynėje uždėti pančiai, nors tikroji 
jėga galėjo pasireikšti jau tik su antrąja generacija, augusia 
pirmosios intelektualinėje ir kūrybinėje atmosferoje... 

..„Pokalbyje su dr. Kazicku, giliau analizuojančiu padėtį 
ir pramatančiu galimybes, sustojome vėl prie dr. Prano 
Padalio: kokioje dirvoje jis ateityje būtų galėjęs stipriausiai 
pasireikšti? 

Dr. Kazickas samprotavo: 


Taip, sutinku: Pranas buvo ekonomistas, bet ne 
prekių, o idėjų skleidėjas. Aš, pavyzdžiui, galvoju, kad 
Pranas visu savo charakteriu normaliose sąlygose būtų 
buvęs geras diplomatas; būtų galėjęs būti ambasa- 
dorius; užsienių reikalų viceministeris ar ministeris. Ten 
jis būtų efektyvesnis nei universitete. Būtų buvęs kaip 
efektyvus biurokratas, įstaigos valdytojas, idėjų įtai- 
gautojas, mažiau kaip įstaigos organizatorius, kuriam 
reikalingas tam tikras kietumas... 


Bet tai svajojama galimybė. O realioji dabartis — nėra 
Prano Padalio. Nėra eilės kitų tos generacijos asmenų. Jų 
atminimą užžarsto laikas dulkėm. 

Tik jų darbų liudininkai laikinai dulkes pražarsto, kad jie 

atgytų gyvųjų tarpe savo darbais. Atgytų bent trumpam 
laikui. O toliau — žinia — ir kiti trauksis vienas po kito, 
nepaisydami metų eilės. 

Trauksis tos generacijos, tos rezistencinės generacijos, 
asmenys. Bet yra viltis, kad jie bus palikę ar pažadinę gyvą 
kitiem rezistencinę dvasią. Tokią dvasią, kuri asmenį darytų 
asmenybe, pranašesne už aplinkos asmenis, tesirūpinusios 
savo „aš“; kuri Lietuvai paliktų indėlį; kuri prisidėtų prie švie- 
sos, taurumo ir gyvenamajam kraštui. 

Tokia patikima istorijos raida. Ir mūsų išeivių istorijos. 

Objektyviai ir atitrauktai nuo konkrečių asmenų tą 
istorijos dinamiką reflektuodamas, pripažįsti jos optimistine 
kryptį — nors ir per aspera. 

Subjektyviai pergyvendamas konkrečių sau artimų 
asmenų netekimą vienas po kito, negali išvengti graudulio ir 
pasijunti, lyg tau ir man būtų skirti anie A. Jasmanto poezijos 
žodžiai: 


Šią naktį krito daugel lapų, 
Ir nuoga bus dabar klevuos. 
Tarnai ateis, lapus sušluos, 
Ir aukso kauburėliai — 
Kapas vis prie kapo 

Ant tavo kelio sužėruos. 


Jie krito taip... visai be vėjo, 
Lya jiem tyla būt buvus per sunki. 
O tu čia vis dar užtrunki 

Ir rūpestingai žarstinėji 

Vis kapą taip prie kapo 

Iš tų mirties auksinių lapų. 

JUOZAS GIRNIUS 


ŽMOGUS, SUPRATĘS LAIKO TĖKMĘ 


Tumas Vaižgantas palygino veikėjus su telegrafo 
stulpais, kurių vielomis eina idėjos. 

Tokis palyginimas tereiškia vieną asmens funkciją visuo- 
menėje — pasyvią funkciją. Žmogus betgi nėra tik idėjų 
nešėjas, skleidėjas, perdavėjas. Žmogus yra idėjų kūrėjas. Tai 
aktyvioji asmens funkcija visuomenėje. 

Minėdami gimimo ar mirimo sukaktis, nesiribojame tik 
pasyviąja funkcija. Nesitenkiname asmenine jo kronika — kas 
jam nutiko nuo gimimo dienos, dėl kurios jis nei atsakingas, nei 
nuopelnų neturi. Kreipiamės labiau į jo aktyviąją funkciją — ką 
jis atnešė visuomenei, kokiom idėjom ir kokiais darbais įsijungė 
į visuomenės gyvenimo srovę. 

Šio pobūvio rengėjų pavestas, mėginsiu įsižiūrėti į dr. 
Juozo Girniaus funkciją visuomenėje — į jo rolę lietuviškojo 
gyvenimo srovėje. 

Dr. J. Girniaus sąmoningąjį gyvenimą tenka laužti į dvi 
beveik lygaus ilgumo dalis. Pusė to sąmoningo gyvenimo 
nutekėjo Lietuvoje; antroji — jau ne Lietuvoje. 

Lietuvoje ruošėsi gyvenimui. Iš Utenos gimnazijos 
atvyko į Kauno universitetą 1932. Čia filosofiją baigęs, išvyko 

1936—38 toliau filosofijos mokslų gilinti Louvaine, Friburge, 
Sorbonoje. Grįžęs atliko pilietinę prievolę — karinę tarnybą. 
Bolševikams atėjus, suspėjo būti paleistas iš kariuomenės. 
Reikštis moksline ir organizacine veikla Lietuvoje tik pra- 
dėjo. Pradėjo paskutiniais keleriais metais filosofiniais straips- 
niais nuo 1938 Židinyje, Logos'e. Pradėjo reikštis akademine 
veikla jau vokiečių okupacijos metais — pakviestas į Kauno 
universitetą dėstyti filosofijos bei pagalbinių mokslų. Nuo 
tada ėmė reikštis jo įtaka jaunosios generacijos mentalitetui 
augti. Bet tai buvo trumpas laikas. 

Antra jo gyvenimo dalis jau tenka tremties metam. 
Tremties metais jo mokslinis subrendimas buvo atbaigtas ne 
J. A. Valstybių universitetuose; daktaro laipsniui jis baigė 
savo studijas 1951 Montrealio universitete, kur mokslinė 
dvasia yra artimesnė jo pažįstamam Louvainui, Friburaui, 
Paryžiui. 

Kokia tų primintų faktų išvada dr. Juozo Girniaus funk- 
cijai visuomenėje? Išvada ta, kad jis priklauso lietuvių 
intelektualų generacijai, išaugusiai jau Lietuvos paskutiniai- 
siais metais ir išsiskleidusi visu pilnumu tremtyje. 

Išsiskleidė dr. J. Girniaus veikla ir rolė čia tiek, kad jis 
šiuo metu priklauso prie tremties intelektualinį gyvenimą 
labiausiai dominuojančių asmenybių. Jis visur pagei- 
daujamas paskaitininkas. Jo knygos virsta lietuvišku mastu 
bestselleriais. Jis vieno laikotarpio literatų sąjūdžio idėjinis 
autoritetas. Jis Bendruomenės taryboje. Jis Ateitininkų fede- 
racijos prieky. Jis pagaliau prieky vienintelio tos rūšies 
žurnalo — Aidų. 

Žodžiu, dr. J. Girnius atsistojo šio meto kultūrinio 
gyvenimo prieky. Atsistojo ne tik dėl to, kad jis yra kūry- 
biniu nusiteikimu pačiame amžiaus pajėgume. Prieky dar 
labiau dėl to, kad jis yra tarpinis asmuo tarp dviejų skirtingų 
generacijų — išaugusios nepriklausomoje Lietuvoje ir išau- 
gusios čia, tremtyje. 

Jis nesutapo su ankstesniąja generacija, kūrusia 
nepriklausomos Lietuvos gyvenimą. Bet nuo jos ir nenu- 
trūko. Tą Lietuvą kūrusi generacija žiūri į jį ne kaip atsilikėlį, 
bet kaip į tradicijų tęsėją ir jų apvaisintoją naujais minties 
žiedais. Anos generacijos vienu iš įžymiųjų intelektualinių 
atstovų yra pernai miręs prof. Pranas Kuraitis. Jis, prieš 
mirdamas, kalbėjo apie savo mokinį, dr. J. Girnių, su didele 
šiluma kaip apie didelio pajėgumo filosofą, įžvalgiai pasekantį 
moderniąsias filosofines mintis. Kuraitis, senasis aristotelinės 
tomistinės, arba neoscholastinės filosofijos atstovas, nejautė 
jokio idėjinio konflikto su Juozu Girnium, naujo egzisten- 
cinio filosofavimo atstovu. 

Dr. J. Girnius nesutapo nė su naująja tremty išaugusia 
generacija, mokslus baigusia čia, intelektualiai subrendusia ar 
bręstančia čia. Tačiau su ja ryšį turi dar gyvesnį nei su 
senąja. Jis tebėra jai autoritetas filosofiniais, pasaulėžiū- 
riniais klausimais. Autoritetas tiek katalikiško galvojimo 
jaunimui, tiek vadinamo liberalinio galvojimo. Autoritetas 
rašytojam ir apskritai filosofuojantiem intelelektualam. 

į dr. J. Girniaus ryšį labiau su jaunąja karta pažy- 
mėjus, kyla klausimas: kuo jis pataikė imponuoti šio tremties 
amžiaus žmogui, labiausiai jaunam? 

Dr. Juozas Girnius pataikė suprasti tekamo amžiaus 
srovę. Suprasti jos idėjinius rūpesčius. Ne tik suprasti, bet 
juos prisiimti, į juos įsijungti. Pataikė suprasti bei prisiimti ir 
šio amžiaus formas ir jomis reikštis. Sakytum sugebėjo 
rūpintis šio amžiaus rūpesčiais ir kalbėti šio amžiaus kalba. 

Būtų rizikingos pastangos minučių eigoje išreikšti šio 
amžiaus rūpesčių bei formų visumą. Bet norint kalbėti 
konkrečiau, tebus pora pavyzdžių. Būdingas šiam amžiui 
tiesos pažinimo, tiesos ieškojimo alkis. Milžiniški šuoliai tech- 
nologijoje nepajėgė nustelbti ir šio tiesos ieškojimo, filo- 
sofavimo. Ne filosofija kaip kažkas atbaigta, kaip filosofinių 
surastų tiesų visuma, šių laikų žmogų vilioja, bet indivi- 

dualus, asmeninis tiesos ieškojimas, filosofavimas. Jei 
filosofijos pažinimas yra labiau pasyvus aktas, tai filoso- 
favimas yra aktyvus aktas, yra tam tikra intelektualinė 
kūryba, reikalaujanti intelektualinės jėgos. Dr. J. Girnius yra 
šiam amžiui leistas tokis talentas — įžvalgios logikos, įtai- 
gingų argumentų bei formulavimų, kurie ne tik įtikintų, bet 
pagautų visą asmenybę klausytojo, gyvenančio propagandos 
amžiuje. 

Man pažįstamoje šio meto lietuviškoje visuomenėje dr. 
J. Girniaus filosofavimo formos, sakyčiau, madingumu, filo- 
sofinių rūpesčių pažinimu ir jų sprendimo kompetentingumu 
konkurentų neturi. 

Tai vienas šio amžiaus ženklas ir sykiu dr. J. Girniaus 
ženklas. 

Tarp metodų į tiesą, o dar labiau į susipratimą, žymė- 
tinas šiam amžiui yra dialogas. Tai išsikalbėjimas, šiandien 
virtęs beveik mada, gavęs magiškos prasmės, lyg anas 
stebuklingasis akmenėlis žmonių ir tautų santykiavimo 
karpom nudeginti. Tai priklauso prie šio amžiaus drabužio, į 
kurį, jei reikia, įsivelka ir dr. J. Girnius. 

Tai ne viskas. 

Dr. J. Girnius įsijungia, kaip minėta, ir į šio amžiaus filo- 
sofavimo turinį — į rūpesčius, problemas. Jei filosofinėse 
mintyse apskritai sukasi trys objektai — būtis, Dievas ir žmo- 
gus, — tai dabartinio filosofavimo rūpesčiuose labiausiai stovi 
žmogus — Žmogaus likimas, jo kančia, mirtis ir viso to pras- 
mė. Žmogų, etines vertybes, kurios yra susijusios su 
žmogaus egzistencija, dr. J. Girnius pavertė savo minčių ir 
savo intelektualinių kovų objektu. 

Laisvė, humaniškumas, tolerancija yra šio amžiaus 
didžiausi ir populiariausi siekimai kalbant apie žmogų. Ir dr. 
Girniui tie idealai, etinės vertybės, yra savi. Ir jis reiškiasi 
kaip laisvės, liberalizmo gynėjas. Ir jam tolerancija yra pagrin- 
das bei norma žmonių tarpusavio santykiam. Ir jam huma- 

niškumo pasireiškimas yra gyvenimo ir kūrybos siekimas. 
Tais idealais jis ir gyvena, rašo, kalba, įsijungdamas į šio 
amžiaus pakilesnių žmonių rūpesčius. 

Šie pavyzdžiai įgalintų sakyti, kad dr. J. Girnius virto 
Vaižganto minėtu šio amžiaus idėjų, rūpesčių, formų 
„stulpu“. Bet jis nėra tik telegrafo stulpo rolėje. 

Atvirai sutikdamas gyvenimo keliamus rūpesčius bei 
idėjas; atvirai sutikdamas žmogiškųjų santykių faktus, jis 
betgi stovi prieš juos su sava individualybe, savom vertybių 
kategorijom, pagal kurias jis tuos gyvenimo rūpesčius vertina 
ir ieško jiem sprendimo. ,„Atvirybė gyvenimui ir ištikimybė 
principam“ — tie jo žodžiai reiškia dvejopas plotmes — 
faktinę, kurioje gyvenimas yra, ir idealinę, į kurią Žmogaus 
gyvenimas turi būti pakeltas. Gyvenimo tikrovei kartais atsi- 
stoja opozicijoje, ją demaskuodamas, kartais įtaigaudamas 
tos tikrovės tekėjimui naują linkmę. 

Tai jau aktyvus tikrovės apvaldymas, tikrovės vado- 
vavimas. Vadovavimas pagal — jo žodžiu sakant, — 
principus, tuos laisvės, humaniškumo, tolerancijos idealus. 
Apie juos kalba daugumoje savo raštų, paskaitų, svarsty- 
damas iš tos ar kitos pusės žmogaus egzistenciją. Tuos 
idealus kelia, gilina, aiškina. O aiškinti reikia. Reikia, nes 
nieko nėra būdingesnio šiam amžiui kaip tuos populiariuo- 
sius žmonių siekimus klastoti, falsifikuoti. Kalbėti tuos pačius 
vardus, bet duoti jiem visai priešingą turinį. Į žodžius, kurie 
reiškia žmogaus siekiamo gyvenimo plotmę, dedama jo 
faktinio gyvenimo plotmė ir jau sankcionuojama kaip paten- 
kinanti žmogaus reikalavimus. 

Dr. J. Girniaus daugumas veikalų iš esmės plėšia 
kaukes nuo šių surogatų ir grąžina žodžiam jų pirmykščią 
tikrąją aukštesniojo gyvenimo prasmę. Iliustruojant šį tei- 
gimą pavyzdžiais, labiausiai tektų sustoti prie laisvės idealo. 
Apie laisvę dabar daugiausia kalbama. Ne tik politinės laisvės 
prasme. lr asmens moralinės laisvės prasme. Dr. J. Girniaus 

veikalas Laisvė ir būtis (1953) yra šios laisvės prasmės at- 
skleidimas. Net jo straipsnis apie laisvę enciklopedijoje virsta 
apologija laisvės, kaip labiausiai išsakančios žmogaus esmę: 

„Laisvė yra tai, kas žmogų padaro žmogumi, jį išskiria iš 
kitų būtybių“. 

„Laisvė yra ne savivalės pateisinimas, o atsakomybės 
reikalavimas“. 

Laisvės G. neatsieja nuo apsisprendimo, atsakomybės. 
Ryškindamas laisvės sąvokoje apsisprendimą ir asmeninę 
atsakomybę, dr. Girnius demaskuoja laisvės supratimą, kaip 
savivalę, populiariai išreiškiamą žodžiais: ką noriu, tą darau, 
ką noriu, tą sakau. 

Ryškindamas apsisprendimą ir atsakomybę, jis 
demaskuoja determinizmą, kuris siekia išvengti asmeninės 
atsakomybės populiariu pasiteisinimu, kad asmens veiksmus 
nulemianti aplinka. 

Ryškindamas apsisprendimą ir atsakomybę, demaskuoja 
asmens atsisakymą nuo pastangų, nuo aukos: demaskuoja 
tekėjimą pasroviui, kurį autorius kvalifikuoja kaip atsi- 
sakymą nuo laisvės: „Laisvam galima būti ne automatiškai, 
bet tik savo paties pastanga“. 

Laisvės atsisako tie, „kurie patys savo laisvę išblėsina, 
sustingdami papročiuose, nekritiškai suklupdami prieš 
autoritetus, atsakomybę pakeisdami paklusnybe, iš dvasinio 
tingumo savo pažiūromis laikydami tai, kas tėra kitų (prenu- 
meruojamo laikraščio, vad. „laiko mados“ ir pan.) propa- 
guojami dalykai. Nėra laisvės be mąstymo, ir todėl negali būti 
laisvu vadinamas tas, kuris paveda kam nors kitam už save 
mąstyti, kas aklai pasiduoda aplinkai“ (citata iš Liet. 
enciklopedijos). 

Šalia laisvės turbūt nėra kitos vertybės, kuri mūsų 
amžiuje būtų taip kartojama kaip humanizmas, žmoniš- 
kumas. Žmoniškumas paverčiamas elgesio, kūrybos siekimu 
bei norma. Visa gera, kas sutinka su žmogaus prigimtimi. 

Tokiu principu ypačiai linkstama pateisinti žmoguje gamtą, 
apeinant tylom, kad žmogus yra ne tik gamta, bet ir dvasia. 
Per daug jau aiškus yra šis žmogiškumo surogatas, kad jį dar 
reiktų demaskuoti toliau... 

Bet dar daug aukštesnė ir rafinuotesnė mūsų laikais ir 
gal dėl to pavojingesnė kita humaniškumo, žmoniškumo iš- 
kraipa. Būtent, populiarioje propagandoje prieš nacio- 
nalizmą yra sukurtas universalizmo idealas. Populiariai jis 
išreiškiamas žodžiais: man rūpi ne lietuvis, prancūzas, 
lenkas; man rūpi pirmiausia žmogus; man rūpi pirmiausia ne 
Lietuvos ar kito krašto laisvė, bet Žmogaus laisvė, kur jis 
bebūtų. Atsakymas į šią rafinuotą iškraipą yra dr. J. Girniaus 
knyga Tauta ir tautinė ištikimybė (1961). Ji atitiesia huma- 
nizmo idealą, nurodydama, kad kelias į universalizmą ir pasi- 
reiškimą kūrybiniais indėliais jame eina per tautą, ir tik per 
tautą. Šuolio nuo individualizmo į universalizmą nėra. Tik 
per savo tautą. 

Pagaliau, jei humanizmas ir laisvė drauge veda į individu- 
alizmą, į asmens autonomiją, atsipalaidavimą nuo visuo- 
menės ir Dievo, tai dr. J. Girniaus paskutinis veikalas Žmo- 
gus be Dievo turi netiesiogiai įspėjamos 'prasmės. Veikalas 
duoda autonomiškų religijos atžvilgiu protų enciklopedinę 
apžvalgą, duoda jų minčių kritinę analizę. Skaitytojui, jei jis 
yra ,,„Žmogus be Dievo“, veikalas yra paskata ir savas mintis 
kritiškai pervertinti, ar jos tikrai yra logiškos bei psichologiš- 
kai nuoseklios, ar populiarusis šiame krašte agnosticizmas 
patenkina žmogaus protą bei siekimus; skaitytojui „su Dievu“ 
jis yra paskata pasistengti teisingai ir lojaliai suprasti aną 
„žmogų be Dievo“. 

Tenka susilaikyti toliau nuo pavyzdžių, kurie rodytų, 
kaip dr. J. Girnius veikalų mintys yra išplaukusios iš gyve- 
namo amžiaus rūpesčių, kurie paliečia daugiausia čia au- 
gantį jaunimą. Belieka tik išvada: . 

— jei laisvės, humanizmo, tolerancijos idealai degra- 

duojami į kasdienybės sankcionavimą, tai dr. J. Girnius jiems 
grąžina idealo aureolę ir prasmę; 

— jei idealų iškraipomis siekiama sankcionuoti gamtinį, 
biologinį žmogų, tai dr. J. Girniaus filosofavimo šviesa 
suteikia ir gaivina Žmogaus dvasinį augimą; 

— jei idealų iškraipomis įpilietinamas kaimenės žmogus, 
tai dr. J. Girnius grąžina asmenybę su herojiniu pasiprieši- 
nimu aplinkai. 

Dr. J. Girniaus filosofiniai svarstymai yra apologija 
žmogui. Yra švyturys žmogaus kelyje į asmens didybę, 
kūrybinį pasireiškimą, per dramatišką apsisprendimą bei 
pasirinkimą atskirais momentais, bet ir per vidaus pasiten- 
kinimą, kad atliko tai, ką jis jautėsi turįs atlikti. 

Dr. J. Girnius yra nusileidęs į savo amžiaus gyvenimo 
srovę ir savo veikimu kartais desperatiškai, dažniau herojiškai 
mėgina srovei vadovauti, įspėdamas nuo povandeninių uolų, 
rodydamas švyturius. 

Vadovavimo rolėje jis nėra nusileidęs į „žmoniją“, 
„universalizmą“. Jis yra lietuvių tautinės grupės rūpes- 
čiuose, labiausiai tos jaunesniosios generacijos. 

Šį pasirinkimą eiti ne į „plačiuosius vandenis“, ne į 
amerikinę kolegijų atmosferą, bet plaukyti lietuviškoje 
srovėje jis netiesiogiai pats paaiškina, kalbėdamas apie prof. 
Stasio Šalkauskio kelią: 

Kartotini žodžiai, kuriais dr. J. Girnius vertina Šal- 
kauskio ir Maironio pasirinkimą tarnauti pirmiausia savo 
tautai: 

„Savo versmių vanduo gaivesnis už svetimų šalių vyną, 
savajai tautai laimėtoji šviesa brangesnė už pasaulinio vardo 
garsą. Tebūnie pirmuoju rūpesčiu, kad kūrybinė šviesa neiš- 
blėstų mumyse, besistengiant ja svetimuosius nušviesti. Ne 
pasaulinė istorija ir ne visuotinė kultūra išlaikys mūsų tautą 
gyvą, o tik mūsų pačių tautinė kultūra“. 

Tais žodžiais tebus baigtas apibūdinti ir paties dr. J. Gir- 

niaus pasirinktas gyvenimo kelias — jo rolė lietuvių gyvenimo 
srovėje. Mano žodžiuose trūko žmoniškosios intymio- 
sios pusės — psichologinių pergyvenimų asmens, stovinčio 
visuomeninėje tarnyboje... O kiek esti nervingo virpėjimo, 
kada tenka rodytis estradoje visuomenės kritiko, mokytojo, 
kurstytojo, pranašo, ramintojo rolėje. 

Kiek dienų ir naktų mintys neturėjo ramybės prieš tai, 
degdamos klausimu: ar pasirodęs prieš žmones duosi jiem ką 
naujo? 

Kiek graužimosi po to: ar buvai teisingas, rodydamas 
negerovei rūstybę; ar rūstybė nebuvo perdėta? 

Tai vis sudaro tą veikimo pusę, kuri yra nuskandinta 
veikėjo pergyvenimuose, kaip laivo dalis vandenyse. 

Iš gyvenimo paraštės stebėdamas, matau, kad dr. J. G. 
nėra laisvas nuo tokio jautrumo. Tai neišvengiami veikėjo 
palydovai. Žinau, kad ir šiandien jam nėra malonu būti 
„pozuotoju“, būti modeliu „skulptoriam“, kurie jam 
paminklą tašo. Užtat su draugiška pagarba seku, kaip jis 
herojiškai tebesaugoja ir tebeskelbia žmogaus ir jo kūrybos 
idealą lietuviškoje visuomenėje. Pagarba priklauso ir poniai 
Onai, kurią drįsčiau pavadinti Mortos vardu dr. Girniaus šei- 
mos gyvenime. 

Kai Pijaus XII žodžiu, dabar taip išplitęs „teisiųjų pavar- 
gimas“, tai tokis gausus būrys, susirinkęs dr. J. Girnių 
pagerbti, ypač gausus jaunimas man vaidenas kaip „kietasis 
branduolys“, nors ir pavargusių, bet ištveriančių ir siekiančių 
pirmyn, iki jiems teks perimti ir iš dr. Juozo Girniaus lietuvių 
išeivijos vadovavimo estafetę. 

JULIJONAS BŪTĖNAS 


ŽURNALISTAS IR REZISTENTAS 


Būtėnas, Julijonas (g. 1915.III Dovydų k., Joniškėlio vls., 
Biržų aps. — 1951.V Lietuvoj) žurnalistas ir rezistencijos 
kovotojas. Linkuvos gimn. baigė 1933, VDU studijavo teisę, 
taip pat baigė karo mokyklą kaip artilerijos atsargos ltn. Nuo 
1934 aktyviai bendradarbiavo, o paskui buvo redakcijos 
narys dienraštų Ryte, 1936—40 dienrašty XX Amžiuje kaip 
užsienio politikos apžvalgininkas. 1940.VIII perėjo per sieną į 
Vokietiją. Susikūrus Lietuvių aktyvistų frontui Berlyne, buvo 
jo narys ir nuo to laiko nepersiskyrė su rezistencija, prisi- 
imdamas jos pačias didžiausias pareigas. 1941 grįžęs į 
Lietuvą, buvo Į Laisvę, paskui Ateities dienraščio redakcijos 
narys ir sykiu pogrindinės Lietuvių fronto leidžiamos lite- 
ratūros bendradarbis. Taip pat dirbo VDU Filosofijos fak. 
žurnalistikos katedroj jaun. asistentu. 1944 Vietinės rinktinės 
vado gen. P. Plechavičiaus adjutantas. Sykiu su rinktinės 
štabu vokiečių buvo suimtas ir išvežtas į Salaspilio koncen- 
tracijos stovyklą Latvijoje. Iš ten evakuotas ir atgavęs laisvę 
nuo 1945 jis buvo Vliko Eltos biuletenio red., rašė laiškus 
užsienio žurnalistams ir valstybininkams Lietuvos reikalais, 
vertė Vliko memorandumus ir kitą Lietuvos propagandos 
darbą atliko iki 1949. Tuo pačiu metu jis uoliai dalyvavo 

Tėviškės žiburiuose, Mažajame židinyje ir kt. lietuviškoje 
periodikoje. Mokėdamas rusų, vokiečių, prancūzų, anglų, 
švedų kalbas ir puikiai valdydamas stilių, jis garsėjo tremtyje 
kaip vienas iš geriausių politinių žurnalistų. Susidraugavo su 
J. Lukša- Daumantu, iš Lietuvos į Vakarus atvykusiu parti- 
zanų atstovu, pasiryžo ir pats grįžti Lietuvon ir įsijungti 
laisvės kovon. 1951.IV.19 parašiutu buvo nuleistas į Kazlų 
Rūdos miškus. Pagal sovietinę spaudą (Vanagai iš anapus, 
1960) buvęs sovietinių agentų apsuptas slėptuvėj (tarp Lekė- 
čių ir Griškabūdžio) ir ten žuvęs, nurydamas nuodų ampulę, 
bet nepasidavęs sovietams. 


416 


JUOZAS LUKŠA 


VIENAS SVARBIAUSIŲ PARTIZANŲ 
VADŲ 


Lukša, Juozas (1921—1951) vienas iš pačių svarbiausių 
Lietuvos partizanų vadų antros sovietinės okupacijos metu, 
du kartus pralaužęs geležinę uždangą, žinomas slapyvar- 
džiais Daumantas, Skrajūnas, Skirmantas, Miškinis. 

Gimė Juodbūdžio k., Šilavoto vls., Marijampolės aps., 
ūkininko šeimoje. Gimnaziją baigė Kaune 1940 ir tais pat 
metais bolševikų buvo įkalintas. Su karo pradžia 1941 išėjęs į 
laisvę, studijavo Kauno univ. architektūrą, dalyvaudamas 
pogrindinėje veikloje prieš nacių okupaciją Lietuvių fronto 
studentų grupėje. Antros bolševikų okupacijos pradžioje 
pasiliko studijuoti ir toliau turėjo ryšius su pogrindžio veikla. 
Po 1945 pabaigoje kratų bei suėmimų Suvalkijoje, kai 
pėdsakai vedė ir į L. ir NKVD padarė kratą jo buvusiame 
bute, turėjo slapstytis. Nuo 1946 pradžios drauge su broliu 
Stasiu perėjo į aktyvią rezistenciją Geležinio vilko rinktinėje. 
Aktyviojoje rezistencijoje ėjo įvairias pareigas: laikraščių 
Laisvės žvalgo ir Kovos keliu organizatorius, 1946.XI.1 
pakeltas į kapitono laipsnį ir paskirtas partizanų vyr. vado 
plk. Vyčio adjutantų; nuo 1947 jam pridėtos dar Birutės 
rinktinės vado pareigos su centru Kaune. Tas pareigas 

eidamas, turėjo lankyti atskirus dalinius, juos centralizuoti ir 
kurti bendrą vadovybę, palaikyti ryšį su Vakarais. Ryšį su 
Vakarais pradėjo 1945 atvykę J. Deksnys ir K. Brunius, o 
1946, V antrą kartą J. Deksnys, lydimas V. Stanevičiaus. Tos 
kelionės betgi nuolatinio ryšio nesumezgė — ryšys iš Vakarų 
pusės neveikė. Neveikė, spėjama, dėl to, kad rezistencijos to 
meto vyriausioje vadovybėje BDPS prezidiume buvo infilt- 
ruotas Erelio slapyvardžiu Smerš agentas Juozas Markulis, 
kuris, norėdamas laikyti kontrolėje ir Lukšos 
veiklą, pasirūpino jį perkelti į Vilnių kaip studentą kita 
pavarde. L. Būtautui (iš Kauno) priklausė dramatiškas infilt- 
racijos išaiškinimas ir laiku rezistencinių dalinių įspėjimas bei 
apsaugojimas nuo suėmimo. Tai buvo 1947 sausio pradžioje. 
Nuo tų metų kovo mėn. nepriklausomai nuo Erelio, Luk- 
ša ir Rimvydas (Jurgis Krikščiūnas) vykdė įsakymą 
susisiekti iš naujo su Vakarais. Jie prasilaužė per geležinę 
uždangą ties Punsku, pasiekė Gdynę, susitiko su J. Deks- 
niu, kuris buvo atvykęs įsakytas dar Erelio, kad su pasta- 
ruoju susitiktų. L. ir Rimvydas, tuo būdu aplenkę Erelį, 
tegavo patarimą iš J. Deksnio grįžti atgal. Su Deksniu ir 
dabar sutarti ryšiai vis tiek neveikė, nes iš Vakarų pusės 
nieko nebuvo daroma. 1947.XII.15 pradėta antra kelionė pro 
Rytprūsius. Pakeliui trys palydovai žuvo, tik Lukšai 
ir Audroniui (K. Pypliui) pasisekė pasiekti Danzigą, o iš 
ten Stockholmą 1948.lIl. Jie atvežė Lietuvos katalikų laišką 
pop. Pijui XII, daug dokumentinės medžiagos informacijai 
apie padėtį Lietuvoje. Iš Stockholmo L. pasiekė Prancūziją ir 
Vokietiją. Čia 1948.VII.7—9 prie Baden-Badeno sutarė su 
VLIKu, kad krašto rezistencijai užsienyje įgaliotas atstovauti 
VLIKas. Susitarimą L. pasirašė kaip BDPS prezidiumo 
specialus įgaliotinis. 

Laukdamas, iki suorganizuos realios paramos krašto 
rezistencijai, L. parašė knygą Partizanai už geležinės 
uždangos, 1950 (antras papildytas leidimas 1962). L. 

Vakaruose išbuvo iki 1950.X.3. Tą dieną grįžo į kraštą, 
lydimas dviejų savanorių iš Vakarų, priėmusių partizano prie- 
saiką iš L. — Benedikto Trumpio (Ryčio) ir Širvio (Sakalo). 
Tuo metu Lietuvoje buvo pats stipriausias saugumo 
siautimas. L. betgi pavyko išsiųsti pranešimą 1950.XII.27 pa- 
liktiems ryšininkams Vakaruose, kad Baden-Badeno susi- 
tarimas su VLIKu patvirtintas; patvirtinti ryšininkai ir pats L. 
yra paskirtas nuo 1949.X.14 Laisvės kovų sąjūdžio atstovu 
Vakaruose. Toks skyrimas reiškė L. trečią kelionę į Vakarus. 
Bet ji nebuvo įvykdyta. 1951.IV.19 nusileido Lietuvoje antra 
kovotojų iš Vakarų grupė — Julijonas Būtėnas ir Jonas 
Kukauskas. Po 8 dienų pastarųjų dviejų slėptuvę enkave- 
distai aptiko, J. Kukauskas pasidavė gyvas ir išdavė slapta- 
žodžius, kuriais galima buvo susisiekti su L. To išdavimo 
dėka kautynėse L. žuvo. Tai buvo 1951 rugsėjo mėn. miš- 
kuose tarp Veiverių ir Prienų. 

Liašiolinėmis žiniomis, L. buvo laikomas tarp partizanų 
didžiausiu autoritetu, o bolševikų — pavojingiausiu priešu. 
Jo partizaniniame charaktery reiškėsi ne tik kovotojo, bet ir 
vado, kolektyvui vadovaujančio ženklai: poetinis talentas, 
davęs partizanams eilę dainų; humoras, reikalingas nuotai- 
kai palaikyti; psichologinis kolektyvo pažinimas; šalto, 
veiklaus proto išlaikymas pačiose rizikingiausiose situacijo- 
se. Laisvajame pasauly atsidūręs, jis „čia pasirodė iš vienos 
pusės šaltas, santūrus, atsargus žodžiuose, neužsimetąs su 
savo nuomone, bandąs tuos, su kuriais kalba. Su tais, su 
kuriais jis kalbėjosi, vykdydamas krašto vadovybės jam 
pavestus uždavinius, jis buvo kantrus, bet kietas jam 
pavestos pareigos vykdytojas. Prieš svetimų valstybių 
žmones jis laikėsi kaip lygus partneris, kaip nepriklausomos 
kovojančios tautos reiškėjas, kuris neprašo ir nesiūlo, bet 
išdėsto dalykus, lygiai naudingus abiem pusėms. Nepriklau- 
somas jautėsi ir santykiuose su savais veikėjais veteranais. 
Reikšdamas jiems visą pagarbą, betgi neslėpė nuo jų, kad jie 

yra išaugę kitose kovos sąlygose ir savo rezistencinei veiklai 
renkasi priemones ir asmenis kitokius, nei veteranai nori. 
Vakaruose jis rodėsi vienu atveju visai kitoks — linksmas, 
nuoširdus, sąmojingas, kur jam nereikėjo būti nei politiniu nei 
rezistenciniu atstovu. Dėl to jis lengvai laimėjo simpatijas tų, 
kuriuos jis numatė sau į bendradarbius rezistencinei kovai 
tęsti“ (Partizanai, 347). 

Sovietinės okupacijos atstovai nesitenkino tik pikčiau- 
siais žodžiais prieš L. Jo visos šeimos ir giminės naikinimas 
iliustruoja, kas yra sovietinis genocidas. Apeliuodamas į 
Jungtinių Tautų pirm. Nassrollah Entezam, Lietuvos 
ministras P. Žadeikis 1950.XI.21 pristatė jam VLIKo memo- 
randumą, kuriame L. šeimos likimas imamas genocido 
pavyzdžiu: „Ūkininkas Lukša, 75 metų, turėjo 5 sūnus. Jis 
pats ir du jo sūnūs, studentas Jurais, 25, ir Stasys, 20, 1947 
buvo komunistų nužudyti. Kiti du jo sūnūs, mokytojas 
Antanas, 30, ir ūkininkas Vincas, 40, buvo nuteisti — pirmas 
30, antras 10 metų priverčiamo darbo ir deportuoti, nėra 
žinių apie penktą sūnų Juozą. Jų senutė motina, našlė, buvo 
išvaryta iš ūkio. Jo (sūnaus Juozo) pusbroliai, Juozas ir 
Antanas Stravinskai nužudyti 1946. Juozo Stravinsko šeima 
deportuota į Komy. Kiti du pusbroliai, Matas ir Andrius 
Banioniai, taip pat deportuoti. Andrius Banionis ir mirė 
tremtyje. Labai artimas Lukšos giminaitis Kurtinis su sūnum 
buvo 1944 drauge su kitais jų kaimo gyventojais deportuoti. 
Kitas Lukšos giminė Jonas Markūnas, 30, deportuotas į 
Komy, Lukšos dėdė Vilkas deportuotas 1946, o du pus- 
broliai Vilkai 1948. Artimas Lukšos giminė Varkala su visa 
šeima deportuotas, o sūnus Algis Varkala 1947 nužudytas. 
Giminaitė Danutė Dičpinigytė, gailestingoji sesuo, nužudyta 
1946, o jos motina deportuota. Tad viso iš tos giminės 11 
nužudyta ir 20 deportuota“ (Appeal to the United Nations on 
Genocide, Published by Lithuanian Foreign Service, 1951, 
71). 

Laisvojo pasaulio lietuviams L. turėjo keleriopos reikš- 
mės. 1. Apie okupacinę bei rezistencinę padėtį krašte atnešė 
autentiškos informacijos, kuri išsklaidė gandus ir mitus, 
infiltratorių sąmoningai plečiamus. 2. L. atneštas laiškas, Šv. 
Tėvui įteiktas 1948, prašomo atsiliepimo nesusilaukė, bet 
susilaukė gausaus atgarsio nelietuvių spaudoje: Šveicarijoje 
1950 buvo išspausdintas žurnale Anima, o taip pat atskiru 
leidiniu Notschrei eines sterbenden Volkes su rašytojo E. 
Schaperio apibūdinimu; Vokietijoje buvo išleistas Krikščio- 
niškajai kultūrai ginti komiteto kaip Hilferuf aus den Wdldern 
Litauens; išverstas taip pat angliškai bei prancūziškai. 3. L. 
Partizanai ir atneštos dainos išeivijoje sukūrė partizanų kultą, 
o taip pat rado atgarsio išeivijos rašytojuose. „Partizanai už 
geležinės uždangos lietuvių rašytojams paliko stiprų įspūdį. 
Turbūt nėra tokio rašytojo, kuris tų atsiminimų nebūtų 
skaitęs, ir retas tėra toks, kuris nebūtų juose radęs įkvė- 
pimo, kai ėmėsi plunksnos rašyti romanus ar dramas, 
susietas su naujausių laikų lietuvių rezistencija“ (J. Grinius, Į 
Laisvę, 1961 nr. 27—26). 

TEATRAS 


TEATRAS PRIEŠ SROVĘ 
AR PASROVIUI? 


Valstybės teatre neseniai buvo rodoma, kad Strazdelis 
ėjo prieš srovę. Prieš srovę eidamas, kankinosi, kentėjo, bet 
kūrė naują gyvenimą; dėl to ir po šimto metų tebeaukš- 
tinamas. Ta proga kyla klausimas, ar pats teatras eina prieš 
srovę, ar pasroviui. Tas klausimas ypačiai aktualėja, 15 metų 
sukaktyje dairantis į naujas perspektyvas. Daugiau pažįs- 
tama drama. Taigi apie ją. 

Per penkiolika metų (nuo 1920.XII.19 iki 1935.XII.19) 
valstybės drama įdėjo didžio darbo: suvaidino 128 premje- 
romis, dalijant iš 15 kasmet vidutiniškai tektų po devynias. 
Tiesa, pirmesniaisiais metais premjerų būta daugiau, nekaip 
paskesniaisiais: 1920, 1—6 premjeros; 1921, 2—9, 22, 3—5; 
23, 4—10; 24, 5—12; 25, 6—12; 26, 7—9; 27, 8—9; 28, 9—10; 
29, 30—7; 30, 1—7; 31, 2—8; 32, 3—6; 33, 4—8; 34, 5—7,; 35, 
— jau 3. Kad premjerų skaičius sumažėjo, pusė bėdos. Svar- 
bu, kad jos būtų rinktinės ir kruopščiai paruoštos. 

Rinktinių veikalų per tą visą laiko tarpą tikrai būta — ir 
verstinių, ir originalių: Otello (1924), Skirgaila (1925, 6), 
Paskendęs varpas (1926, 7), Liudvikas Šventasis, Tartiufas 
(1927, 8), Plėšikai (1927, 8), Tariamasis ligonis, Likimo ke- 
liais, Valdovas (1928, 9), Šarūnas 1930, 1), Dona Karlos(1931, 

3), Hamletas, Duyliktoji naktis (1931, 2), Revizorius 1933, 4), 
Wilhelm Tell (1934, 5). Bet šalia tų klasikų pasirodė ir visa 
eilė pigios rūšies komedijėlių ar pjesių, kaip Pirmas 
skambutis, Palanga, Šokoladinis kareivėlis ir kt. Vieni vai- 
diniai ėjo po keliasdešimt kartų, kiti pasitenkino vos sykį 
rampą išvydę. Tokių po sykį tevaidintų dalykų buvo šeši, po 
dusyk — trylika. 

Ir repertuarą išsirenkant, ir vaidybą paruošiant, per visą 
laiką buvo jausti, kad teatras nori čia menui pažibinti 
žvakutę, čia ir publikos skoniui paskaldinti balaną. O tą 
publikos skonį iš dalies rodo jau mėgstamiausias jos reper- 
tuaras, tie veikalai, kurie dažniausiai eina. Tokis Otello ėjo 
tik 8 kartus, Hamletas 14 kartų, Skirgaila 15; tas vienas Ša- 
rūnas įsivarė iki 30 kartų, o tuo tarpu Palanga 29, Pirmasis 
skambutis 32. Labiausiai publikos skonis orientuojasi į 
melodraminę pjesę. Su dideliu pasisekimu ėjo Dvi našlaiti (31 
kartą), Už vienuolyno sienų (36), Nežinomoji (32), Aušros 
sūnūs (40), herojiškoji Kęstučio mirtis (47), Klasta ir meilė 
(58). Bet juo arčiau į mūsų dienas, juo labiau melodramos, 
kaip lengva įsitikinti iš statistikos, užleidžia sceną kome- 
dijoms ar bent pjesėms, kuriose esama daugiau komiško 
elemento, kokių nors aktualijų. Tai mūsų teatro lankytojų 
skonis. Psichologiškai galbūt ir suprantamas bei pateisina- 
mas noras juoktis šioje visuotinėje depresijos atmosferoje. 
Bent teatre nenori žiūrėtojas jaustis to sunkumo prislėgtas, 
kurio užtenkamai jis randa gyvenime. Tai dar nieko bloga. 
Bet blogiau, kad tas publikos skonis ir juoko akstinas pasi- 
rodo esą labai ir labai primityvūs. Per 15 metų neišmoko 
ieškoti scenoje ko nors vertesnio estetiniu atžvilgiu. Atvirkš- 
čiai. Niekados taip nesižavėjo triukais, vulgariais išsišo- 
kimais, kaip paskutiniais metais. Scenoj susikolios, nutrenks 
vienas kitam kepurę, čiups už pakarpos, publika entuziastin- 
gai ploja. Niekada jau nepasirodė publikos primityvumas, 
estetinis naivumas, kaip vaidinant Prieš srovę: kada vienoj iš 

įtemptų situacijų, dramiškų situacijų, kurioje sveriamas jau 
gyvybės dalykas, baudžiauninkas liepia pakelti ponui kepurę; 
kada bernai užpuola poną, publika kvatoja. 

Blogiausia betgi, kad drama neiškenčia ir pasiduoda 
šitam publikos skoniui. Veikalui režisūra dažnai nuskiria 
šaržo linkmę, nevengdama vulgaraus cinizmo, triukų, gau- 
dymosi, vaikymosi ir kitų pigiųjų efektų, kad tik publika juok- 
tųsi. Taikantis į publikos skonį, net artistai gadinami; žiūrėk, 
ir gerieji vaidintojai ima ir susigundo triukais ieškoti publikos 
simpatijų. Net gi ir mūsų talentingiausias pjesių kūrėjas P. 
Vaičiūnas pasinešė lengvuoju keliu. Kokia evoliucija nuo jo 
Sudrumstos ramybės iki Sulaužytos priesaikos! Evoliucija į 
teatriškumą, bet pigų, banalų, nejtikinantį triukų teat- 
riškumą. 

Prie publikos skonio ima taikintis truputį net mūsų 
rimtoji pastovioji opera. Jos repertuare naujų operų a la 
Lohengrin nematyt. Tik Parduotosios nuotakos, Martos, 
Storžieviai, Čigonų baronai. Tokios melodingos, tokios 
lengvos, kiek komiškos. Publikai artimos. Ir opera pakėlus 
koją žengti arčiau į operetę. Tai dar nieko bloga. Bet kad tik 
pusiausvyra būtų išlaikyta toliau. 

Teatras tokiu būdu atsiduria kryžkelėj; kurti, kaip meno 
dėsniai reikalauja, tik gal tuščiai salei; kurti taip, kaip 
reikalauja publikos skonis, tik gal kasa bus piniginga. Prieš 
srovę ar pasroviui? — Gal nei viena nei kita linkme. Plaukti 
savu keliu ir pasirūpinti, kad ir toji publika padėtų sukti ta 
pačia linkme, kuria ją trauks teatras. Ne pačiam į publiką 
nusileisti, bet iki savęs publiką pakelti, publikos estetinį skonį 
auklėti. Mums geras pavyzdys, kad ir tie patys sovietai. Ir jie 
neturėjo teatralų. Bet jie auklėja. Auklėja per mokyklą, per 
radiją. Per radiją jie leidžia ištisus muzikos veikalus su 
komentarais specialiai mokykloms. Supažindina su muziki- 
nėm ar literatūrinėm sąvokom, su atskirais kūriniais, žan- 
rais. 

Ir pas mus nuo Beethoveno sukaktuvių, kurios mūsų 
gana iškilmingai buvo švenčiamos, pasigesta tokių komen- 
tarų. Paskiau keletas simfonijos koncertų buvo paaiškinti; 
pernai sudomino daugiau populiarūs simfonijos koncertai; 
keli pranešimai buvo per radiją. Bet vėl sustojo, kaip viskas 
mums sustoja iš pirmo karto. Tas pats ir su drama: reikia jai 
populiarizacijos, bet reikia ir skoningo meno iš pačios 
scenos. Verčiau mažiau premjerų, daugiau studijų mažes- 
niam skaičiui veikalų. Studijų net ir po premjeros. Nesiten- 
kinta tuo vienu išdirbtu štampu, o ir kiekvieną kartą ieško- 
tina naujos interpretacijos. Nusiskųsti, kad teatro vaidilos 
nepajėgia didžių veikalų sukurti scenoj, gal nevertėtų. Esama 
jėgų ir gana stiprių, bereikia tik jos akcija paversti. 

Laukiam, kad teatras, užuot leidęsis viena koja pasro- 
viui su publikos skoniu, pats sudarytų srovę ir įtrauktų į ją 
dar tą jaunąją publiką, kuri susidarys iš gausios studentijos ir 
moksleivijos, paliekant jau palaimintoj ramybėj tuos 
gyvenimo filisterius, kurie užšoka pažvelgti į sceną tik fra- 
kuotomis dienomis, šiokadienio vakarais mieliau žiūri į pro- 
feranso sceną. 

LIETUVOS TEATRO SUKAKTIS 


Lietuvos teatro 35 metų minėjimas paveratoje Lietuvoje 
kėlė aikštėn lietuvių teatro ryšius su Rusija; reiškė 
dėkingumą ne tiek lietuvių kūrėjams, kiek jų tikriems ar ta- 
riamiems mokytojams. 

Minėjimas laisvėje neduoda galimybės taip pat surikiuoti 
visų teatro veikėjų į bendrą galeriją vardais, pavardėmis ir 
pridėti kiekvieno darbų sąrašą. Tenka apžvalgoje praeiti 
paskubom pro daugel simpatingų ir mielų teatro žmonių, 
gyvų ir mirusių, čia esančių ir tėvynėje palikusių, nors jie 
nešė po rąstą ar po smilgą bendram teatro pastatui. Žiūrint 
žmogiškai, suprantama, kaip kiekvienas apkarsta, jaus- 
damasis nepastebėtas, ir kaip kiekvienas savo širdyje nu- 
švinta pajutęs, kad į jį nukreiptas šiltas dėmesys. Bet teatras 
yra kolektyvas. Jam tinka labiau nei rašytojui Vaižganto 
žodis, kad veikėjas yra nelyginant telegrafo vielos, kuriomis 
eina prasmingos, gilios, deginančios ar žudančios mintys. 

Lietuvių teatras buvo taip pat toks laidininkas, reiškėjas, 
kondensuotojas tautos gyvenamo laikotarpio dvasios — tos 
pačios dvasios, kuri reiškėsi tuo metu literatūroje, mene, 
politikoje. Teatro vertė ir didybė reiškėsi tuo, kiek jis, 
gyvendamas ta pačia dvasia, davė teatrinio palikimo ateinan- 

čiai kartai; kiek ugdė ir išvedė į teatrinį gyvenimą naujų teat- 
rinių jėgų; kiek auklėjo žiūrovą ir ugdė teatrinės publikos 
kadrus, be kurių neįmanomas teatras. 

Tautinio lietuvių teatro istoriją pradėjo Amerika pirtyje 
1898 Palangoje. Ten buvo rodoma kasdieninių žmonių 
kasdieninė istorija: žydelis, siuvėjas, mergina, norinti pakliūti 
į Ameriką ir pakliuvusi į pirtį. Publika juokėsi ir buvo paten- 
kinta. Bet tas juokas ir pasitenkinimas kilo iš gilesnio šaltinio, 
kurį spektaklis tik prakasė, atvėrė. Tai tas, kad žiūrovas 
pajuto savo galios augimą, naujų laikų pasiilgimą, tikėjimą 
juos ateisiant. Tai buvo masinė patriotinė manifestacija 
teatro pavidalu. Tokia pat kaip po 7 metų Vilniaus seimas 
politinėje scenoje. 

Be Vilniaus seimo sunkiai būtų įmanomas Vasario 16 
aktas; sunkiai būtų įmanomas profesinis teatras be Amerikos 
pirtyje, be Birutės operetės (1906), be visame krašte išpli- 
tusių vaidinimų, lietuviškų vakarų, arba klojimo teatro. 
Amerika pirtyje davė pradžią klojimų teatrui, kuris truko iki 
pat nepriklausomybės ir dar toli į jos laikus įsibrovė. Nebuvo 
artistų, nebuvo veikalų, nebuvo scenos. Buvo daug ambi- 
cijų, nesutarimo, kurie vaidintojų kuopeles gimdė ir vėl žudė. 
Bet buvo dar daugiau kūrybinio entuziazmo. Iš jo augo du 
dalykai — augo aktorius mėgėjas, augo teatro žiūrėtojas ir 
didėjo jo teatrinis alkis. 

Tarp vaidintojų kuopelių, kurios kilo Vilniuje, Kaune, 
Šiauliuose, Panevėžyje, Petrapilyje, tebus čia primintas 
vienas jų entuziastas — Juozas Vaičkus. Nuo 1905 iki karo 
pradžios su savo skrajojančia trupe jis aplankė 50 vietų ir su- 
vaidino 180 spektaklių. Jis pirmasis įsteigė dramos studiją 
(1916) Petrapily. Iš jos išėjo būsimieji aktoriai — P. Kuber- 
tavičius, J. Stanulis, Dineika, Kurmytė, Vaičiūnienė, o 1918 
Vilniuje dar Vainiūnaitė, V. Steponavičius ir kt.. Tokį kadrą 
jis paruošė būsimajam laisvos Lietuvos profesiniam teatrui. 

Lietuva nepriklausoma. Vilnius 1919 užimtas lenkų. Tas 

faktas subloškė į; Kauną ir teatralus, kurie skyrium su 
savomis mėgėjų trupėmis tenkino publikoje jaučiamą teatro 
pasiilgimą. O kokis buvo tas pasiilgimas, teiliustruoja B. 
Sruoga, kuris pasakoja apie tada susidariusį satyrinį klubą. 
Esą, būrelis jaunų poetų ir dailininkų įsteigė klubą, vardu 
Vilkolakį. „Steigimas vyksta karo lauko nuotaikoje. Užima 
vokiečių apleistą ir nežinia kam tuomet priklausantį namą 
Laisvės alėjos 3 num. (dabar jo vietoj stovi Ateitininkų 
namai), išlaužia vieną mūrinę vidaus sieną, pasidaro sceną, 
savavališkai prisijungia elektrą, be jokio patento įsisteigia 
bufetą ir pradeda ,linksmuosius posėdžius“ su improvizuo- 
jamais vaidinimais... Salė visuomet sausakimšai pilna stačių 
žmonių... Publikai sėdėti yra vos keli paprasti suolai ir vienas 
sudužusio aeroplano propeleris. Užsienio atstovybių galvos 
ant langų sustoję vargsta, „vaidinimų“ žiūrėdami. Tai buvo 
satyros, dažnai politinės satyros... Savaime suprantama, kad 
tie vaidinimai meninės formos nedaug teturėjo“ (Lietuva 
1918—1938, 215 p.). 

Alkis didelis, o teatro tikro nuolatinio nėra. 1920 įsikūrė 
Meno kūrėjų draugija. Ji pajėgė sutelkti Kaune buvusią ir 
apylinkėse gastroliavusią A. Sutkaus vaidintojų trupę Tau- 
tos teatrą, iš Vilniaus atkilusį J. Vaičkų su jo paruoštais akto- 
riais, pritraukė iš Petrapilio parkilusį K. Glinskį ir Kauno vai- 
dintoją bei režisierių Al. Vitkauską. Jie visi sudarė profesinį 
lietuvių dramos teatrą. 

Pirmas jo spektaklis įvyko 1920 gruodžio 19. Suvai- 
dintos Sudermanno Joninės. Pastatymas J. Vaičkaus, 
pagrindiniai aktoriai — jo buvę mokiniai. Šia prasme J. Vaič- 
kus ir laikomas dramos teatro kūrėju. 

Tuo pačiu metu organizavosi opera. Jos tikrasis kūrėjas 
Kipras Petrauskas. Jis buvo vienintelis su teatriniu-operiniu 
stažu ir gera mokykla. Šalia jo su konservatorijų išsi- 
lavinimu, su koncertų praktika ar net operos mėginimu 
buvo V. Grigaitienė, Galaunienė, Dvarionaitė, A. Sodeika, A. 

Kutkus, P. Oleka, Byra ir kt., kurie buvo pagrindas stei- 
giamai operai. Pati organizavimo našta teko K. Petrauskui, 
dirigentui Tallat Kelpšai, choro vedėjui J. Štarkai, 
administratoriui J. Žilevičiui. Pusbalsiu pridėkim dar ir kai 
kuriuos nuopelnus... komendanto, organizuojant orkestrą. 
Jis turėjo prigrūmoti kai kuriems orkestrantams suimsiąs 
juos ir ištremsiąs, jeigu neis groti į teatrą. Mat jiems pelnin- 
giau buvo groti restoranuose ar kinuose negu gimstančioje 
operoje, kuria buvo sunku tikėti. 

Profesinės operos gimimo data yra 1920 gruodžio 31 
Verdi Traviata. 

Operos prieglobstyje augo ir baletas. Po penkerių metų, 
1925 gruodžio 4, jis savarankiškai pasirodė scenoje su Delibo 
Copelia, Dubeneckienės paruoštas. 

Taip gimė visos trys teatro šakos. Teatro šeimoje buvo 
paskutinė — operetė, kuri savarankiškai pasirodė jau 
vokiečių okupacijos metu. 

Nuo 1921 teatrą perėmė Švietimo ministerija, ir teatras 
virto valstybinis. Visos trys šakos augo toliau po vienu stogu, 
buvo valdomos tos pačios direkcijos, kurią skyrė Švietimo 
ministerija. Jei direkcija pajėgė sudaryti teatrui kūrybines 
sąlygas, reikalingą užuovėją ir saulę, tai jas lygiai juto visi trys 
to paties teatro šeimos nariai. Teatras perėjo per šių jo direk- 
torių rankas: L. Giros (iki 1926), A. Sutkaus (1926—28), J. 
Savickio (1928—30), Olekos Žilinsko (1930—1934?), V. 
Kasakaičio (1934—35), V. Žadeikos (1935—38?), A. Juškos 
(1938—40). Visi jie atnešė šį tą naujo teatro gyvenimui. Vieni 
daugiau, kiti mažiau. 

Kai teatras buvo, kai dėl jo buvimo nereikėjo kovoti, 
ilgainiui pirmykštis entuziazmas baigėsi. Prasidėjo kietas, 
ilgas rutinos ir net biurokratijos darbas, kurį ne visi lygiai 
pakėlė; ir ne visi lygiai išlaikė kilimo ir pažangos dvasią. 
Pažangos bangų teatro gyvenime galima buvo pastebėti tris 
ar net keturias. Bangavimas mažiau reiškėsi operos ir baleto 

šakose. Jose gyvenimas ėjo lygesne linija. Labiausiai banga- 
vo dramoje. 

Pirmas tarpas — tai teatro organizavimasis, konsoli- 
davimasis. Jis sutapo su Giros, Sutkaus, Savickio vadovavi- 
mo laikais. Visų buvo stengiamasi sutelkti teatrines jėgas. Tai 
buvo ne taip lengva. Sutkus netrukus šalia Valstybės teatro 
atgaivino savo Tautos teatrą. Tai truko iki 1926. Kai Sutkus 
buvo paskirtas Valstybės teatro direktoriumi, jis įjungė ir savo 
teatrą — tada jis praturtino teatro kolektyvą naujomis jėgo- 
mis. Atėjo iš Tautos teatro H. Kačinskas, Juršys, Siparis, 
Oškinaitė, Pinkauskaitė, Tamaliūnas ir kt. 

Meninė vadovybė tuo metu buvo K. Glinskio, nuo 1923 
atvykusio B. Dauguviečio ir Sutkaus rankose. Jie daugiausia 
veikalų statė. Glinskis didelės kultūros, kruopščios, apgalvo- 
tos ir elegantiškos vaidybos aktorius. Bet jis reiškėsi daugiau 
savo individualia vaidyba, o ne ansamblio organizavimu. 
Mokyklos jauniems aktoriams jis maža tedavė. Daugiau mo- 
kyklos davė Sutkus, bet jo praktiniams pastatymams trūko 
kūrybinės vaizduotės. Daugiausia jos turėjo B. Dauguvietis 
— didelės fantazijos, išradingumo, entuziazmo režisierius. 
Bet jis neištesėdavo išbaigti ir įvykdyti iki galo savo plano. Jo 
buvo dideli nuopelnai naujiems autoriams, lietuviškiems, 
įvesti į sceną, bet teatrinės auklybos prieaugliui davė taip pat 
mažoka. 

Antras laikotarpis — teatro meninis kilimas. Kada tai 
buvo? Į tokį klausimą ir operos ir dramos du atstovai atsakė 
vienodai: Olekos Žilinsko direktoriavimo laikais. Jis davė 
gerus mokytojus teatrui. Operai jis pakvietė režisierių Pav- 
lovskį. Dramai pakvietė režisierių Čechovą, baletui Zvie- 
revą, Obuchovą, Nemčinovą, didelio masto baletmeisterius. 
Atskiriems spektakliams diriguoti įtraukė pasaulinio masto 
dirigentus (Malko, Cooper, Couts). Jis pats taip pat reži- 
savo operas ir dramas. Jis savo studijoje stipriausios įtakos 
padarė jaunimo prieaugliui. Jį sutelkė į Jaunąjį teatrą. Paties 

Olekos Žilinsko pastatymų viršūnė lietuviškoje dramoje buvo 
Krėvės Šarūnas. Juose buvo naujas tuo, kad nuo Dauguvie- 
čio realistinių pastatymų, kurie veikia žiūrovą savo paduo- 
dama medžiaga, jis pasuko į teatrinės formos kūrimą. Tuo 
buvo nauji jo pastatymai lietuviškoje scenoje. 

Suprantamas buvo susižavėjimas juo tų aktorių, kurie 
bijo teatre štampo, sustingusių formų ir nuolat ieško ko 
naujo. Taikliai išsireiškė H. Kačinskas sakydamas: jam, esą, 
įdomi kiekviena rolė, kurioje jis gali atrasti savyje ką nors 
nauja ir gali tai išreikšti... Tokios kūrybinės prigimties 
aktoriai gyrė Žilinską ir jo pastatymus. Jį gyrė gal labiausiai 
teatro teoretikas B. Sruoga (Lietuva 1918—39). 

Tačiau čia prasideda ir Olekos Žilinsko pastatymų tra- 
gedija. Išskyrus Šarūną, jie nerado publikoje pasisekimo. Nei 
jo, nei jo atkviesto Čechovo pastatymai. Sumesti dideli kapi- 
talai, o publika neina žiūrėti. Tokis pat likimas buvo ištikęs ir 
Dauguviečio Šiaip arba taip, kurį Sruoga laikė Dauguviečio 
kūrybos viršūne. Panašiai ištiko nepasisekimas ir jaunes- 
niojo režisieriaus Jakševičiaus pastatymą Marko milijonus. O 
švenčiant 15 metų sukaktį buvo pastebėta, kad publika ligi tada 
mieliausiai lankė Maironio Kęstučio mirtį, Čiurlionienės Auš- 
ros sūnus, Schillerio Klastą ir meilę. Paskesniais laikais mielai 
lankė tokius Siuvėjų dienas Silmačiuose, Binkio Atžalyną, 
Santvaro Žvejus, Vaičiūno Aukso gromatą, Naujus žmones ir 
kitus Vaičiūno veikalus. 

Tai buvo ženklas, kad tarp teatro ir publikos atsirado 
skilimas. Teatras reiškėsi teatrinės formos ieškojimu ir 
kūrimu. Žiūrovas ieškojo turinio, medžiagos, kuri jį domintų. 
O domino jį iš pradžių lietuviškas heroizmas, žmogiškieji 
nesudėtingi jausmų pergyvenimai, a la „klasta ir meilė“. Dar 
daugiau: stiprėjant miesčioniškajai klasei, nyko ir patriotinio 
idealizmo pajutimas, jo vietoje stiprėjo pomėgis lengvam žan- 
rui, linksmam vaidinimui, kuris nereikalautų minties ir vaiz- 
duotės įtempti, kuris būtų tik pramoga. Šitokiems pomė- 


434 


giams visuomenėje stiprėjant, turėjo didelio pasisekimo tokie 
menkaverčiai daiktai kaip Griciaus Palanga. 

Teatras atsidūrė kryžkelėje. Kuriuo keliu: ar meno ar 
publikai patikimo keliu. Tuo metu paskirtas naujas direk- 
torius V. Žadeika padėtį išreiškė: 

„-.. kūrybinė dvasia viešpatavo teatro kūrimosi ir jo 
gyvenimo pradžios gadynėje. Bet ilgainiui teatras, tai dvasiai 
„supraktiškėjus“, neišvengė pavojaus nugrimsti į šablo- 
niškumą... 

„-.. Visi teatre statomi veikalai galima būtų suklasifikuoti 
dviem kategorijom. Pirmoji kategorija — tai neabejotinos 
meniškosios vertės kūriniai, kultūrinantieji žmogaus dvasią... 
Pastarieji kasdieniškajam mūsų publikos skoniui kartais 
atrodo ,per sunkūs“. Tas tebyloja platesniųjų masių estetinį 
skonį dar per maža esant kultūriškai rafinuotą. Antrojoj 
veikalų kategorijoje, kuri gali patenkinti to neaukšto rafinuo- 
tumo publikos skonį... retai tebūna grynojo meno perlų... 
Šitai kategorijai priskirtinas ir vadinamas „pramoginis“ 
repertuaras, kurs gauna savo pateisinimo tik kaip savotiška 
išsiblaškymo priemonė“. 

Šitam trečiam laikotarpy, kuris teko pakelti Žadeikai 
(1935), teatras išgyveno meninio susilpimo laiką. Oleka 
Žilinskas pasitraukė, nenorėdamas nusileisti „iki minios“. 
Dauguvietis lankstesnis. Jis apsisprendė duoti žiūrovui to, ko 
jis nori, ir pripildyti teatro kasą. Jei kiekvienas laikas turi 
pasirinkti ką nors, apie ką labiausiai šnekėtų ir ką labiausiai 
koliotų, tai tada tokis puolamasis spaudoje ir diskusijoje buvo 
teatras. „Siūliau sudaryti teatrui gelbėjimo draugiją“, baigė 
savo kalbą V. Steponavičius N. romuvos diskusijoje. 

Tai, kas dėjosi teatre ir dėl teatro, buvo išraiška visos to 
meto lietuvių visuomenės. Kol neturėjo laisvės, lietuviai į ją 
heroiškai veržėsi. Kai ją įgijo, sakė minėjimuose prakalbas 
apie savo heroinę praeitį, bet patys nesusidarė naujo ateities 
idealo, į kurį turi veržtis. Ir ėmė visuomenės didelė dalis 

stingti dvasiškai, tenkintis patogiu saugiu buržuaziniu gyve- 
nimu. Tai žudė visuomenės dvasios pažangą. Žudė ir teatrą. 

Tačiau du dalykai rodė giedrėjančias prošvaistes. Vienas 
— tai naujas aktorių kelias. Klaipėdoje įkurtame teatre susi- 
telkė jaunasis atžalynas, daugumas iš Olekos Žilinsko 
Jaunojo teatro. Klaipėdos teatro, kuris paskui atsidūrė 
Vilniuje, pastatymai rado daugiau atgarsio publikoje ir pasi- 
reiškė kūrybiniais švystelėjimais. Daugiausia R. Juknevičiaus 
pastatymai. Jie turėjo publikoje didesnio pasisekimo negu 
Olekos Žilinsko. Galima manyti, greičiausiai dėl to, kad šių 
pastatymų autoriai nebuvo taip atitrūkę nuo tautos kaip Ole- 
ka Žilinskas, kuris, būdamas svetur, negalėjo jos dvasinio 
lygio jausti. Ir Klaipėdos bei Vilniaus pastatymuose pasisekė 
eiti daugiau sintezės keliu — sujungiant ir publikai svarbią 
medžiagą, turinį ir ryškią realistinę stilizuotą teatrinę formą. 
Tai buvo prošvaistė iš teatro pusės. 

Kita prošvaistė — augo akademinis jaunimas, ir jis 
paskutiniu metu parodė daugiau susidomėjimo teatru ir buvo 
paruoštas jo aukštesniam lygiui. 

Buvo viltis, kad jaunoji Lietuva pralauš bet kurį visuo- 
menės, sykiu ir teatro sustingimą į naują kūrybinę pažangą. 

Natūraliai besiplėtojančią teatrinę pažangą nulaužė 
okupacija. Jos slenkstyje sustojame ir metame dar sykį akis į 
dvidešimties metų laimėtus rezultatus... Įdomių skaičių gali 
pateikti statistika, tiesa, tik apytikrė, nes sunkiai prieinami 
šaltiniai, kurie ją patikrintų. Būtent: 

Dramos teatras, kaip informavo St. Santvaras, su teatru 
suaugęs, suvaidino per 20 metų apie 180 veikalų. Jei dar 
pridėsim ketverius okupacijos metus, tai apie 200. Vadinas, 
metams tenka 9 dramos premjeros. Imponuojantis skaičius. 

Tarp tų veikalų buvo lietuvių autorių per 50. Vadinas, po 
2—3 lietuviškas premjeras. Lietuviškų veikalų daugiausia 
davė Petras Vaičiūnas — 12; toliau Kymantaitė-Čiurlionienė 
— 6; — Vincas Krėvė — 4; Maironis — 3; kiti po 2 ar po 1: 

Santvaras, Putinas, Alantas, Grušas, Binkis, Petrulis ir kt. 
Taigi teatras išaugino tik vieną dramaturgą — Vaičiūną. 
Verstinių veikalų pirmoje eilėje eina klasikai: Shakespeare 6; 
Schillerio 5; Moliero 5; Ibseno 5; Hauptmanno 4 ir t.t. 

Kas daugiausia veikalų pastatė? Dauguvietis 84, Glinskis 
33, Sutkus 11, Oleka Žilinskas 8. (Toliau: J. Vaičkus 3, A. 
Vitkauskas 1, Gira 1, J. Petrauskas 1, S. Pilka, 6, V. Fedotas 
Sipavičius 6, M. Čechovas 3, A. Žalinkevičaitė 3, K. Juršys 4, 
A. Jakševičius 1, K. Jurašiūnas 2, B. Lukošius 2, R. Juknevi- 
čius 2, A. Marten 1). Vadinas, leista visiems pasireikšti. Iš 
jaunųjų neabejotini sugebėjimai buvo Juknevičiaus, Jakševi- 
čiaus, Monkaus. Bet tarp gyvųjų likęs tik pirmasis. 

Jei sustabdysim žviląsnį prie aktorių jėgų, kurios išaugo 
jau teatre, rasim daug jėgų, kurios parodė aiškų talentą. Jų 
eilės pradžioje iš ankstesnių aktorių stovi H. Kačinsko vaiz- 
das, jų eilės gale stovi iš jaunesniųjų M. Mironaitė. Ir vis tai 
išaugę jau lietuviškame teatre, namie. 

Operos teatras pastatė 63 operas — kasmet po tris 
premjeras. Taip pat skaičius nemažas. Lietuvių kompozi- 
torių buvo šios operos: Jurgio Karnavičiaus Gražina (libretas 
K. Inčiūros), J. Karnavičiaus Radvila Perkūnas (libr. B. Sruo- 
gos), M. Petrausko-J. Dambrausko Eglė-Žalčių karalienė, 
Antano Račiūno Trys talismanai (libretas K. Inčiūros), Sta- 
sio Šimkaus Pagirėnai (libretas St. Santvaro)... Ar tai tik 
lietuviui pažiūrėti tos operos, sunku čia spręsti. Bet vienas iš 
operos žmonių, klausiamas, ar tiktų kurios tų operų sveti- 
mai scenai, nurodė į dvi operas — Radvilą Perkūną ir Pagi- 
rėnus. Anot jo, ,,pačios savaime jos nėra efektingos, nebuvo 
ir mūsų pačių gerai suvaidintos, bet Pagirėnų chorai galėtų 
patikti ir Metropolitan klausytojui“. 

Operos pastatymais labiausiai pasižymėjo Pavlovskis, 
vėliau P. Oleka. 

Dirigentais nuo pradžios buvo Tallat Kelpša. Paskui 
didžiausi darbai priklausė Bukšai. Tik apie 1935 įsijungė 

nauja didelio temperamento ir talento jėga — V. Marijošius, 
išaugusi užsieniuose. 

Kai prisimenam solistus, neabejotinai stovi prieš akis 
didžioji pajėga K. Petrauskas, bet šalia anksčiau suminėtų 
teatro pradininkų randame jau teatro darbo eigoje išau- 
gusius naujus pirmaeilius pajėgius talentus — Nauragį, Ku- 
čingį, Mažeiką. Jie yra grynai jau lietuviško teatro padaras, ku- 
riuo galėtų remtis bet kuris teatras ir su didesnėmis tradi- 
cijomis. Jau svetimos mokyklos, vakarų auklėtinės, bet 
pirmaeilės reikšmės operoje įsigijusios pasireiškė V. Jonuš- 
kaitė, Rakauskaitė, Staškevičiūtė, Dambrauskaitė, 
Kardelienė, Augaitytė ir kt. 

Pridėkim dar J. Štarkos puikų chorą. Pridėkim dar 
dekoratorius, kurių vieni buvo seni meistrai — Dobužinskis, 
Dubeneckis, Didžiokas, Galdikas; bet taip pat ir lietu- 
viškame teatre išaugę Truikys, Palaima, Andriušis. 

Apie baletą tenka pasakyti bent du dalyku. Viena, kad 
svetimi  baletmeisteriai paruošė mūsų atskirus jaunus 
šokėjus. Bet neparuošė lietuviško su didesniu užsimojimu 
baletmeisterio. Antai, baletas buvo vienintelė lietuvių teatro 
šaka, gastroliavusi sėkmingai užsieniuose — 1935 Monte 
Carlo (10 spektaklių) ir Londone (32 spektakliai). 

Tokis yra teatro darbų buhalterinis balansas. Tik apytik- 
ris... Tie, kurie juos kūrė, šiandien yra perskelti. Tie, kurie 
yra likę Lietuvoje, turi sceną, žiūrovą ir algą, bet jie neturi 
kūrybai pagrindinės sąlygos, be kurios neįmanoma jokia, nė 
teatro kūryba — laisvės. Tie, kurie atsidūrė tremtyje, turi 
laisvę, bet jie neturi po kojų kitos būtinos teatrui sąlygos — 
gimtosios žemės, kuri duoda žiūrovą. Dėl to jie yra degra- 
duoti į klojimų teatro padėtį ar į koncertinį meną. 

VAKARYKŠTĖ „PRISIKĖLIMO“ 
PREMJERA 


Purvo daugybė toj žemėj. Tikras ruduo. Saulės ieško- 
tojas Petras Vaičiūnas griebė kelias jo saujas ir nukratė, kad 
juo scenoj pasibjaurėtum, nusikvatotum. Čia maivosi 
pirmiausia šeimos sugedimas; pro ją dvokia visuomenės 
sutros. Tariamieji visuomenės veikėjai ir vyresnybės paneigę 
dvasinę kultūrą: jie tesirūpina tik materialine kultūra — ir 
tai visuomenės materialine kultūra tesirūpina tiek, kiek 
patiems yra naudos. Įsakymai taisyklės neveikia, jeigu didie- 
siems ponams ar jų meilužėms nenaudinga. Išsirita pro tą 
purvą ir visuomenės gyvenimo skaidrieji žmonės, menininkai, 
gėlių augintojai, dvasinės kultūros žmonės. Juos anie savinau- 
džiai tuojau nustelbia. Jeigu pamėgina kas pakelti balsą, tuojau 
represijos, gyvų kalimas į grabą. Šauksiesi prieš juos pagalbos 
— neprišauksi. Tik kai talentas numirsi — tada ims garbinti ir 
pešis dėl palikimo. 

Iš šitokios medžiagos yra sukurta Vaičiūno komedija. 
Medžiaga aktuali, skaudi, daugely vietų giliai lietuviška. 

Tačiau ši medžiaga galima būtų interpretuoti bent dve- 
jopai: idealistiškai ir natūralistiškai. Idealistiškai interpretuo- 
damas, pamatytum, kokie menki yra tie žmonės; iš jų 
menkumo juoktumeisi, bet sykiu gailėtumeis jų, kad jie toki 

menki. Tikėtum, kad jie gali pasitaisyti. Tikėtum, kad po 
šiurkščia žieve tebėra bent mažų dvasios kibirkštėlių. Natū- 
ralistiškai interpretuodamas, matytum juose sugedėlius, 
niekšus, kurie verti tik plakti, atiduoti prokurorams ir už- 
daryti į koncentracijos stovyklą. 

P. Vaičiūnas savo veikalą pavadino Prisikėlimu. Jo 
veikėjai skelbia, kad mums visiems reikia prisikelti, reikia 
žmonėmis būti. Matyt, Vaičiūnas buvo pasirinkęs pirmąją 
linkmę — prisikėlimo, atgijimo linkmę. Vis dėlto scenoje mes 
matėm daugiau antrąjį interpretacijos būdą. To atgimimo, 
prisikėlimo visai nematom. Nė vienas neatgimė naujam gyve- 
nimui, niekas neprisikėlė. 

O gal prisikėlimu vadinti tą menininko šeimos klausimo 
išsprendimą? Skulptoriaus šeima sugedus. Žmona pas kitą 
pabėgo. Kas daryti? Išsprendžiama labai pigiai, bet skan- 
dališkai. Skulptorius persiskyrė su žmona ir susideda, atrodo 
su kita. Toks išsprendimas, toks „prisikėlimas“ pas mus yra 
dažnas, kai kam jis atrodo priimtinas, nes artimas, bet jis yra 
moralinio jautrumo testimonium paupertatis. Pats Vaičiūnas, 
kuris idealistiškai mėgsta dalykus spręsti, nebūtų taip bai- 
gęs, jeigu jis vienas būtų buvęs šeimininkas savo veikale. 

Taigi idėjiniu atžvilgiu negatyvi visuomenės kritika 
veikale yra teisinga ir stipri, bet pozityvi, konstruktyvinė yra 
blanki, o minėtoj vietoj ir visai klaidinga bei žalinga. 

O gal tas Prisikėlimas tėra paprastas prisikėlimas iš 
karsto? Visoj pjesėj pro kasdieninę faktinę medžiagą Vaičiū- 
nas rodo kitą simbolinį pasaulį. Veikėjai, daiktai ir kalbos jį 
rodo. Dažniausias idealinio pasaulio simbolis Vaičiūnui yra 
statula, gėlės, menininkai, sodininkai. Materializmo simbolis 
— kiaulė, pinigas, turtuolis. Palyginti geriau nei kitose kome- 
dijose Vaičiūnas išvengia alegorinių dialogų, kurie gadino ne 
vieną jau veikalą teatre. Ir nekalbant per daug, simbolinė 
prasmė buvo jausti. Ji veikalo nuotaiką palaikė kilnesnę per 
ištisus keturis veiksmus. Penktame veiksme tos simbolinės 

plotmės kažkaip visai pritrūko, paliko tik keisti, prasimanyti 
faktai. Dėl to šitas veiksmas buvo grubus farsas ir nesi- 
derino savo nuotaika su ankstesniais ir atrodė neskoningas. 
Tiesa, farso įvykiai labai sceningi, dėl to publikoj ir susilaukia 
pritarimo. 

Įvykių sceningumu ir dialogo žaismingumu, ne psicholo- 
giniais niuansais, Vaičiūnas mėgsta operuoti. Ir tai jam 
sekasi. Tik šiuo tarpu ne visur užtenkamai organiškai vienas 
įvykis yra susipynęs su kitu. Pvz., nelabai aišku, kam čia toji 
sesuo dusyk pirko ir nenuirko, koki jos santykiai iš tikrųjų su 
Mara; kur dingo pabaigoje Mara, Irma. 

Nuo šitokios pjesės koncepcijos parėjo ir atskiri perso- 
nažai. Juose mažiau paisoma psichologinių niuansų. Jie 
suprastinti tiek, kad daugelis jų yra arba geri, arba blogi. 
Tokia išėjo didžiausia šeimos nelaimių kaltininkė Irma 
(Vainiūnaitė). Ji turėjo kurti atstumiantį, cinišką, schematiš- 
ką tipą. Kūrė ryškiai, nors kitaip interpretuojant visą pjesę, ir 
jos tipas būtų kitoks — daug moteriškesnis. Jos partneris 
Rymas Alna (Kubertavičius) gilios dvasios, geros ir jautrios 
širdies menininkas. Kubertavičius šioje rolėje rodėsi kažkoks 
naujas, originalesnis, tik jis gedo tame farse ir pasišnekėji- 
muose su Dievo Motinos statula. Idealistinio pasaulio at- 
stovas, sykiu visos Lietuvos gerųjų pradų ugdytojas Algau- 
das (Siparis) buvo tikrai senatvės, išsiblaškymo, lietuviško 
apsileidimo ir entuziazmo tipas. Rymaitės Maroj — taip, 
jautei nesucivilizuotos gamtos, laisvės, nepažabotų šuolių 
mergaitę. Jau sukultūrintą, bet kaimiškai paprastą moterį 
nuoširdžiai kūrė Vaičiūnienė. Miestiškas ištvirkimas — tai 
Barva (Pilka) — taip, jis buvo manierų, pinigo ir šalčio 
žmogus. Čia pat į kompaniją ir epizodiniai Ponai: Jurašiū- 
nas, Siemaška, Lukošius. Ypačiai pažymėtina Lukošiaus 
rolės graži kultūra. Jo pirmieji žingsniai scenoje pasakė, kas 
jis yra. Ypačiai jo žodis buvo pataikomas tinkamu laiku ir 
tinkamu tonu. Kūrė, gerai stilizavo savo rolę reporteris 

Monkevičius, tik jau antrusyk pasirodęs peršaržavo. Natū- 
ralūs pasirodė menkesnėse rolėse — Daubaraitė, Mažei- 
kytė, Kernagis, Šimkus, Grikevičiūtė, Vaičiūnas. 

Dekoracijos S. Žuko, pastatymas Dauguviečio, režisūra 
Juršio. Daug gėlių. 

„DIPLOMATAI“ 


Pasižiūrėti susiėjo rašytojai, diplomatai, profesoriai ir kiti 
rinktiniai žmonės. Susirinko su išeigine nuotaika. 

Prieš vaidinimą buvo iškilminga, per vaidinimą darėsi 
nuobodu, po vaidinimo liūdna. 

Liūdna, kad su drama mums taip nesiseka. Kodėl nesi- 
seka — nežinia. Režisūra paveikia autorių, autorius režisie- 
rių, aktoriai nebetenka pasitikėjimo nei vienu, nei antru, 
nebegauna orientacijos ir mauna, kaip patys tuo tarpu 
sumeta, o publika su nepasitenkinimu ima žiūrėti iš viso į 
dramos teatrą. 

Po eilės nepasisekimų galėtum patikėti tvirtinimais, kad 
neturim dramaturgų, kad saviškiai dar nepriaugę prie 
scenos; kad svetimieji klasikai neįmanoma atgaivinti dabar- 
tinėje aplinkumoje; žodžiu — kad vis ne teatras kaltas. 

Tačiau pernykštės Klaipėdos teatro gastrolės Kaune 
parodė, kad jiems yra pasisekę ir pakenčiamų veikalų pasi- 
rinkti, o ir tas pats veikalas jų rankose atrodė priimtinesnis, 
nekaip Kauno teatre. 

Galima dėl to suabejoti teigimu, kad ir Diplomatai 
nepasisekė tik dėl vieno autoriaus kaltės. 

Jei dramos veikale svarbi yra intriga, kurioje pasirodytų 

žmonės su konkrečiais interesais ir sueitų į konfliktus vienas 
su kitu, tai Diplomatuose ji yra įmanoma, nuosekliai plėto- 
jama. Čia pasirodo dvi tokių interesų grupės: meilė su vedy- 
bomis ir diplomatinė tarnyba. Ministerio Galindžio ir pro- 
fesorienės Elenos meiliniai interesai priešingi, ir iš jų susipina 
intriga. Galindis šaukiasi sekretoriaus Marvio pagalbos. Per 
tą patį Marvį intriguoja ir Elena. Marvis ir plečia intrigą ligi 
galo Elenos ir savo naudai. Toje intrigoje Elena atsikratė 
vienu konkurentu, kuris kliudė jai laimėti Galindį. Bet kad ji 
prieitų laimingą atomazaą, turi dar pašalinti antrą kliūtį — 
savo vyrą filosofą. Šito vyro išjungimas iš veiksmo (atsisaky- 
mas nuo žmonos) atrodo jau nenatūralus. Taip, kaip au- 
toriaus jis išjungtas, vargiai begalima rodyti. 

Antra intrigos motyvų grupė — diplomatinės tarnybos 
siekimai. Čia vėl konfliktai tarp trijų žmonių visai įtikimai 
vedami. Tik išjungimas iš veiksmo dviejų konkurentų į 
konsulo titulą (Vestlando ir Kotte išvijimas) psichologiškai 
atrodo jau irgi nemotyvuotas. 

Taigi atrodo, kad veikalas intrigos duoda pakankamai, ir 
nuosekliai plėtojamos, tik režisūrai būtų tekę kai kas patai- 
syti, pamotyvuoti. Bet režisūra, atrodo, nemėgino šių vietų 
taisinėti. Lyg ji į pjesę būtų žiūrėjusi ne kaip į medžiagą spek- 
takliui organizuoti, bet kaip į veikalą, kuris žūtbūt reikia 
inscenizuoti. 

Jei sceniniam veikalui svarbu personažo aiškumas, kad 
aktorius žinotų, ką jis turi kurti ir kur link veržtis, Šeiniaus 
tie personažai atrodo aiškūs, apyryškiai, išskyrus tą nesu- 
prantamą profesorių su jo šaudymais ir jo filosofija ir dar kiek 
paties autoriaus pašaržuotą Kotte. 

Kaip tų personažų ir visos pjesės charakterį suprasti, 
pats autorius prakalboje yra nurodęs, laikydamas diplo- 
matais mus visus. Geresni diplomatai esą tie, kurie fiziškai 
yra silpnesni. Negalėdami jėga savo norų įvykdyti, jie grie- 
biasi visokių kombinacijų, intrigų savo tikslams pasiekti. Jie 

tokiu būdu kovoja dėl savo būties. Autorius mato visuose 
žmonėse tokią diplomatiją. Iš jos ir pasišaipo. Pasišaipo 
lengvai, ta žmonių silpnybe žaisdamas. Pasišaipo, ,diploma- 
tinio“ charakterio žmones pastatydamas į komiškas situ- 
acijas, ypačiai gui pro guo, pasišaipo grynai žodiniu sąmo- 
jum juos ar jų aplinkumą charakterizuodamas. Tai turėtų 
būti lengva, žaisminga, temperamentinga nuotaika. Atrodo, 
kad šitaip suprastai pjesei derintųsi ir Dobužinskio geomet- 
rinių figūrų dekoracijos, palyginti lengvo stiliaus. 

Režisūra nuėjo kitu keliu, kurdama personažus ir visą 
spektaklio charakterį. Ji pažvelgė į juos satyriškai, šaržiškai. 
Kai kurie personažai jau buvo sušaržuoti tiek, kad juose 
nebeliko beveik nieko žmogiško. Tarp žiūrėtojo ir tos suidijo- 
tėjusios po sceną besiblaškančios būtybės negalėjo būti 
emocionalaus ryšio; žiūrovas su nusistebėjimu tegalėjo ste- 
bėti jos žygius, tais žygiais nei piktindamasis, nei juok- 
damasis, nei užjausdamas, nei grožėdamasis. Iš čia ir kilo tas 
šaltumas, su kuriuo publika sutiko pjesės, rodos, tariamai 
komiškiausias vietas. Kitados šaržuodamas p. Dauguvietis 
susilaukdavo pigaus pritarimo, dabar šitas patikimas arkliu- 
kas jau nebeišvežė. 

Nebuvo ryšio ir tarp pačių aktorių. Vieni ėmėsi stilizuoti 
(Daubaraitė, Jurašūnas, Lukošius, Mironaitė), kiti aiškiai 
realistiškai kūrė savo roles (Dineika, Vainiūnaitė, Chadaravi- 
čius...). Čia pritrūko bendros linkmės vaidyboje, lyg jos 

Iš karto paimtas beveik tragiškas patetiškas tonas pra- 
žudė tuos žodžio sąmojus, kurių tekste pasitaiko. Jie klau- 
sytojo nepasiekė; nepasiekė beveik ir tos komiškosios 
scenos gui pro guo, kuriomis Šeinius remia savo komizmą. 

Suprantama, kad aktorių padėtis iš publikos žiūrint 
buvo nepavydėtina. Jų žodžiai sklido kažkaip į orą, ne į savo 
partnerį; jie mušėsi, kaip Žuvys išmestos ant ledo. Tiesa, sky- 
rium jie parodė gražių pastangų, jų paimta linkmė buvo išlai- 

koma nuosekli iki galo. Kai kurios scenos, ir pirmame 
veiksme ir trečiame, gavo šilumos ir dvasios. Tačiau tai buvo 
tik blykstelėjimai. Visas spektaklio ansamblis nepasiekė 
lauktų rezultatų, nes atrodė, kad iš pat pradžių neaišku buvo 
spektaklio organizatoriams ir vykdytojams, į kur jie eina. Tie 
trūkumai, kuriuos buvo palikęs autorius, režisūros buvo ne 
tik nepataisyti, bet kur kas pagilinti, praplėsti. 

O atrodė, kad iš veikalo buvo galima daugiau padaryti. 
Galbūt mes klystam. Bet jeigu pagaliau veikalas tikrai būtų 
buvęs netikęs, kam tada repertuaro komisija priėmė. 
Komisijoj dalyvauja ir režisierius. Jeigu jis matė, kad pasta- 
tyti neįmanoma, kam tada apsiimti. Tegul kas kitas stato, 
kad nori. Tiesa, Kaunas prisigyveno ligi to, kad beliko vienas 
nuolatinis režisierius. Vienas dramai ir jis net skolinamas 
operai, o Klaipėdoj tuo tarpu yra 5 režisieriai. Skaudu 
pasakyti, kad teatralų tarpe jau ne nuo šiandien pasakoma, 
jog reikia į Klaipėdą važiuoti, jei nori dramos pasižiūrėti. O 
norėtum, kad Kaunas dominuotų su savo jėgom. Ir jis turės 
dominuoti; tas nelemtas sustingimas pasibaigs, kai į teatro 
reikalus bus žiūrima su visu atvirumu, o ne su diplomatija. 

Kai kas visas akivaizdžiausias nelaimes norėtų suversti 
tik vienam režisieriui, bet tai irgi diplomatija nukreipti atsako- 
mybei nuo viso komplekso veiksnių, kurie trukdo susitvar- 
kyti rimtam produktyviam teatro darbui. 


MOKYKLOS KLAUSIMAIS 


ĮSIDĖMĖTINAS MOKYKLŲ KLAUSIMO 
IŠSPRENDIMAS OLANDIJOJE 


I. Olandijos mokyklos dabartinių įstatymų pradai 


1. Viešosios ir privačios mokyklos. 
2. Mokyklų teisių lygybė ir subsidijų proporcingumas. 
3. Privačių mokyklų savaimingumas. 


Valstybės santykiai su mokykla paprastai gali būti 
trejopi: valstybinis mokyklų monopolis, valstybinių ir priva- 
čių mokyklų paralelizmas ir pagaliau — privačių mokyklų 
sistema. Olandija išgyveno valstybinį mokyklos monopolį ir 
dabar jau turi šitą antrąjį tipą: viešąsias ir privačias mokyk- 
las. Viešąsias steigia ir tvarko ir išlaiko valstybė, miestų ar 
valsčių savivaldybė. Privačias mokyklas steigia Bažnyčia bei 
šiaip religinės ar pasaulinės organizacijos. Privačios 
mokyklos yra laisvos auklėjimo dalykuos nuo bet kurios 
vyriausybės įtakos; dėl to patys olandai privačias mokyklas 
dažniau vadina laisvosiomis. 

Mokyklų sutvarkymo principai yra aiškiai užfiksuoti 
pačioje Olandijos konstitucijoj (195 $): 

1. Mokymas yra laisvas, nors vyriausybės organai 
kontroliuoja ir tikrina pradžios realinį ir realinį aukštesnįjį 
mokymą, o taip pat ir mokytojų mokslingumą bei 
dorovingumą; tas dalykas sutvarkomas įstatymais. 

2. Viešasis mokymas yra tvarkomas įstatymais, pager- 
biant kiekvieno tikybinius įsitikinimus. 

3. Kiekvienoj savivaldybėj yra valstybinių mokyklų vieša- 
jam pradžios mokslui teikti. Įstatymu numatytais atvejais iš 
šių taisyklių galimos išimtys, turint minty, kad pasitaikys kito- 
kia proga gauti tam pačiam mokslui. 

4. Teisės ir tinkamumas steigti mokyklas, kurios dalinai 
ar visiškai yra apmokamos valstybės lėšomis, sutvarkyti įsta- 
tymais, apsaugojant mokyklos pakraipos laisvę ir laisvąjį 
mokymą (mokymą privačiose mokyklose). 

5. Šios pradžios mokyklos teisės sutvarkomos taip, kad 
būtų garantuotas tolygus mokslo aukštumas tiek laisvosio- 
se, tiek viešosiose vyriausybės subsidijuojamose mokyklose. 
Šita pačia taisykle garantuojama laisvė privačioms mokyk- 
loms pasirinkti mokymo priemones ir skirtis mokytojus. 

6. Laisvasis mokymas, kuris atitinka įstatymų reikala- 
vimus, yra apmokamas valstybės lėšomis tokiu pat mastu, 
kaip ir viešosios. Įstatymas aiškiai nustato sąlygas, kuriose 
duodama valstybės parama realiniam arba realiniam aukš- 
tesniajam mokymui. 

Tokiais konstitucijos punktais yra padėtas pagrindas 
Olandijos mokykloms tvarkyti. Konstitucija, kaip matom, dėl 
pradžios mokslo pabrėžia tokius pagrindinius dalykus: 1. 
Šalia viešųjų mokyklų pripažįstamos laisvosios, privačios. — 
2. Viešosioms ir privačioms mokykloms pripažįstama 
proporcinga valstybės subsidija. Kartu įstatymų leidėjui 
palikta galia suderinti mokyklų reikalams skiriamas lėšas su 
bendru šalies finansiniu pajėgumu. Jeigu taupymas paliestų 
viešąsias mokyklas, tai automatiškai jis paliečia ir privačias. 
— 3. Privačios mokyklos gali auklėtis sau mokytojus laisvai, 
savais metodais, bet valstybė pasilaiko teisę patikrinti 
laisvųjų mokytojų žinias pasauliniuose moksluose ir teisę pri- 
žiūrėti jų gyvenimą ir darbingumą. 

Valstybės kontrolė ir reikalavimai privačioms mokyk- 

loms yra sutvarkyti smulkiau atskirais įstatymais. Kiekviena 
mokykla turi turėti tam tikrą skaičių einančių pareigas 
mokytojų. Įstatymu numatytų pasaulinių mokslų klasė turi 
turėti savaitinių valandų minimumą — 22, o tie mokslai tokie: 
skaitymas, rašymas, skaičiavimas, olandų kalba, savo krašto 
istorija, geografija, gamta, dainavimas, piešimas, gimnastika, 
rankdarbiai. Aukštesnėse klasėse be to dar: prancūzų, 
vokiečių, anglų kalbos, matematika, prekių mokslas ir t.t. 

Mokyklų inspektoriai kontroliuoja, kiek laikomasi šitų 
vyriausybės taisyklių. Bet valstybė ir jos inspektoriai visai 
nesikiša į religijos mokymą, į mokytojų skyrimą, į vadovėlių ir 
kitų mokymo priemonių pasirinkimą, į mokyklos kryptis ar 
tendencijas. Taigi ketvirtas dalykas, išplaukiąs tiesiog iš 
konstitucijos, — privačios mokyklos laisvė ugdyti mokykloj 
tokią dvasią, kokios ji nori, tik su sąlyga, kad mokytojas 
neplatintų mokslo, kuris griauja dorus papročius ir skatina 
laužyti šalies įstatymus, ar kad savo nedorovingu gyvenimu 
neduotų blogo pavyzdžio. 

Tokiu būdu valstybė per konstituciją patikrina priva- 
čioms mokykloms teisę laisvai pasirinkti mokytojus 
katalikus, protestantus, žydus ar vadinamuosius neutraliuo- 
sius, t.y., viešųjų mokyklų mokytojus. Valstybei vis tiek, ar 
vaikai mokysis skaityti privačiose mokyklose iš katalikiškų, 
protestantiškų ar neutralių knygų, svarbu, kad išmoktų. Ji 
nesisieloja, kad vaikai gieda tos ar kitos tikybos giesmes, 
jeigu tik giedojimo mokslas duoda gerus rezultatus. Mokyti 
vaikus savo krašto istorijos galima katalikišku, protestantiš- 
ku ar neutraliu požiūriu, jeigu tik valstybė bus tikra, kad jie 
bus pakankamai istorijos išmokyti. 

Čia ir yra Olandijos mokyklų sutvarkymo esmė: abejų 
mokyklų, tai yra valstybinių ir privačių, lygybė teisių bei 
subsidijų atžvilgiu ir laisvė pasirinkti kryptį. 

Panašiai yra sutvarkytos ne tik pradžios mokyklos, bet, 
sakysim, ir mokytojų seminarijos. Privačių seminarijų, išlai- 

komų valstybės lėšomis, išleidžiami mokytojai, žinoma, savo 
išsilavinimu ir specialybės pažinimu turi atitikti reikalavimus, 
kurie statomi viešosioms mokytojų seminarijoms. 

Įstatymais leista įsteigti, sakysim, katalikams, ir savąjį 
valstybės subsidijuojamą universitetą. 

Olandijos katalikams šitokis mokyklų klausimo išspren- 
dimas yra naudingas. Panašaus įstatymo reikalauja dabar ir 
vokiečių ir daugelio kitų kraštų katalikai. Bet praėjo daug, 
daug metų, kol Olandijos katalikai sulaukė tokios mokyklos 
teisės padėties ir tai tik per didelę, nenutrūkstamą kovą. 
Kalbant, kaip Olandijoj atsirado toks mokyklų sutvarkymas, 
ir tenka nuolat minėti tasai kovos vardas. — Kaip buvo 
kovota? 


II. Olandų mokyklos kova istorijos šviesoje 


1. Kova dėl tikėjimo laisvės, 
2. Kova dėl mokymo laisvės, 
3. Kova dėl mokyklų lygybės. 


Olandija perėjo kelis tarpsnius, kol laimėjo dabartinį 
mokyklų sutvarkymą. Pirmiausia įžiūrim kovas su kalvinais 
ne tik dėl mokyklos, bet, svarbiausia, dėl tikėjimo laisvės. 

Dabar Olandijos gyventojų daugumą, su viršum 604, 
sudaro protestantai, katalikai tesudaro tik trečdalį — 354. 
Kitados šitas kraštas buvo visas katalikiškas. Reformacijos 
laikais daugelis olandų priėmė protestantizmą. 

Kai XVI šimtmetyje susidarė nepriklausoma Olandų 
valstybė, joje valdžia buvo kalvinų rankose. Atsirėmę į 
armiją, kalvinai smarkiai ėmė katalikus persekioti. 
Katalikams buvo uždraustos tikėjimo apeigos, vyskupai 
ištremti, kunigai vienur išžudyti, kitur į kalėjimus sukišti ar 
ištremti. Bažnyčias perėmė kalvinai ar uždarė. Iš visų valsty- 
binių tarnybų katalikai buvo pašalinti. Katalikų vaikai turėjo 

liktis arba be mokslo, arba eiti į protestantų mokyklas. 

Ištisus du šimtmečius — 17 ir 18 — mokymas buvo 
vienų kalvinų rankose. Ir jis buvo prastas. Atėmę mokyklas 
iš vienuolynų, pavedė jas tokiems žmonėms, kurie kartu 
buvo ir mokytojai ir vargonininkai, varpininkai, kalėjimų 
prižiūrėtojai ar pagaliau duobkasiai. 

Taip truko ligi prancūzų revoliucijos. Kada Napoleonas 
Olandiją užėmė (1795), ta našta šiek tiek atslūgo. Iš Prancū- 
zijos išsiveržę „laisvės, lygybės, brolybės“ šūkiai padarė tiek, 
kad buvo pripažinta ir Olandijoj kulto laisvė. Kiekvienam 
piliečiui buvo pripažinta teisė užimti bet kurią valstybinę 
tarnybą, nepaisant jo religinių įsitikinimų. Kalvinų mokyklos 
savaime atkrito. 

Kulto laisvė vis dėlto dar nedavė mokymo laisvės. 
Mokyklą paima į savo rankas pati valstybė; taigi įvedama 
mokyklų monopolis. 1806 net įstatymu nustatyta, kad niekas 
negali steigti mokyklos be įsakmaus vyriausybės leidimo, kad 
vadovėliai tegali būti vartojami tik vyriausybės patvirtinti. Tas 
monopolis paliko ir tada, kai prancūzai iš Olandijos buvo 
išvyti. Beveik visos mokyklos ir tada buvo steigiamos ir 
vedamos valdžios. Tik labai retai kada tebuvo patenkinami 
religinių organizacijų ar tėvų prašymai, kad leistų įsisteigti 
savo vaikams privačias mokyklas. 

Nors nuo prancūzų invazijos laikų buvo pripažinta teisė 
kiekvienam piliečiui turėti valdinę tarnybą, faktiškai visi 
valdininkai buvo protestantai. Dėl to ir visi mokykloms įsaky- 
mai buvo persisunkę protestantiškos racionalistinės dvasios. 

Katalikams atgavus tikėjimo laisvę ir šiek tiek apsitvar- 
kius, liko dar smarkiau kovoti su mokyklų monopoliu. Šitoje 
kovoje reikia skirti du momentai. Pirmas — kova dėl 
konfesinio privataus mokymo ir mokyklos. Šitas momentas 
baigėsi 1948, kada įstatymais buvo pripažinta mokymą 
esant laisvą. Nuo tada buvo panaikintas valstybinis mokyklų 
monopolis, ir Bažnyčia ar kitos organizacijos galėjo pačios 

steigti mokyklas, bet neturėjo teisės gauti iš valstybės 
mokyklai paramos. 

Antras momentas prasideda nuo 1848. Dabar kovojama 
dėl abejų mokyklų teisių sulyginimo ir materialinės valstybės 
paramos privačioms mokykloms. Katalikai, kurie lygiomis su 
kitais piliečiais dėjo valstybei mokesčius, turėjo žiūrėti, kaip 
jų sudėti pinigai eina „,„neutraliosioms“ t.y.viešosioms, valsty- 
binėms mokykloms išlaikyti, iš kurių jie neturėjo jokios 
naudos. Tuo tarpu katalikiškoms mokykloms, kur jų vaikai 
mokės, valstybė nedavė nė cento, ir katalikai turėjo dėti 
antruosius mokesčius savoms mokykloms išlaikyti. Kiekvie- 
nas jautė tą neteisybę, sąžinės prievartą. Dėl to katalikai su 
visu atsidėjimu įsitempė savo teisių ieškoti. Šita kova truko 
ištisą 40 metų, buvo kovota kartu dviem frontais. 

Pirmiausia katalikai, kad ir be jokios pašalpos, ėmė 
steigti savas privačias mokyklas. Patys mokinių tėvai ir 
parapijos savo lėšomis statydino trobesius, mokėjo moky- 
tojams algas, pirko mokymo priemones. Mokytojai ir 
mokytojos pasitenkino tokiomis skurdžiomis algomis, kad 
vos galėjo šiaip taip nuo bado gintis, bet jų kolegos 
valstybinėse mokyklose daug geriau buvo aprūpinti. Katalikai 
ėmė steigtis mokslo brolių ir seserų kongregacijas, kurios su 
dideliu atsidėjimu ir apaštališku užsidegimu pasišventė savo 
sunkiems, bet ne mažiau kilniems uždaviniams. Visų pastan- 
gas ir pasiryžimą dar labiau sustiprino Olandijos vyskupų 
ganytojiškas raštas (1868); buvo mesta mintis, kad jokia 
mokykla negali būti pragaištingesnė katalikams, kaip neutra- 
lioji; kiekvieno kataliko pareiga kovoti už katalikišką mokymą. 

Antras kovos frontas ėjo per parlamentą. Katalikų 
partija, vadovaujama dr. Schaepmano, labai atsidėjus 
rūpinos pravesti įstatymą, kuriuo konfesinės mokyklos būtų 
pastatytos lygiomis su viešosiomis finansavimo atžvilgiu. 

Ir protestantai neliko pasyvūs. Jie, matydami viešąsias 
mokyklas vis labiau išsigemant, ėmė steigti savas privačias. 

Šita dešimtmečių kova dėl mokyklos subloškė katalikus 
ir pozityviuosius protestantus į koaliciją. Toji koalicija ir šian- 
dien tebegyvuoja. Ji sudaro vadinamą dešinįjį sparūą parla- 
mente. Anot dr. Th. Verhoeveno, Olandijos katalikų 
auklėjimo bei mokymo centrinio biuro direktoriaus, katalikai 
ir protestantai „žygiuoja skyrium, puola kartu“. Šitas 
sparnas eina kartu ne tik mokyklos klausimais, bet ir iš viso 
ten, kur yra pavojaus, kad įstatymų leidimas neitų prieš 
Dievo įsakymus. Tokiu būdu mokyklų klausimas per- 
grupavo visą Olandijos parlamentarinį gyvenimą. 

Mokykla kovojo, kaip sakoma, priešo teritorijoj. Mat 
liberalai ir socialdemokratai skelbdavosi ir skelbiasi sąžinės 
laisvės gynėjais. Jie patys reikalavo laisvės visose srityse: 
susirinkimų, spaudos, teatro, kino, šokių, meno, kūno 
kultūros, pagaliau lyčių santykiuos ir kt. Bet jiems negalėjai 
užsiminti apie tėvų laisvę savo vaikus auklėti ir mokyti pagal 
savo pasaulėžiūros principus. Tokią mokymo laisvę jie 
pripažindavo nebent tik namie, bet jokiu būdu ne mokykloj. 
Per daug aiški nekonsekvencija, nenuosakumas, kad galėtų 
iš jo išsisukti. O katalikai to tik ir reikalavo iš liberalų ir socia- 
listų — kad būtų nuosakūs savo principuose: sąžinės laisvėj. 

Mokymo ir mokyklos laisvė kaip tik ir išplaukia iš to 
sąžinės laisvės principo. Mokyklos, kad jos būtų to vardo 
vertos, turi turėti ir lygias teises su kitomis mokyklomis, 
gauti tokias pat subsidijas iš valstybės iždo. Kitaip toji 
mokyklos laisvė tebus tik tuščia frazė. 

— Žiūrėkit, — sakė liberalams katalikai, — jūsų pasau- 
lėžiūroj Dievui ir religijai nėra vietos. Dėl to jūs savo vaikams 
reikalaujate neutralaus mokymo, be Dievo. Lėšų tokiai jūsų 
mokyklai duoda valstybė. Mūsų gi pasaulėžiūra yra katalikiš- 
ka, ir mes norime savo vaikus auklėti ir mokyti katalikiškai, 
bet jūs tam nenorite duoti jokio skatiko. Jūs norite sugrūsti 
mūsų vaikus į viešąsias mokyklas, kurias mūsų sąžinė 

smerkia. Ar tai ne sąžinės varžymas? — Jūsų sąžinės laisvės 
šūkiai tėra tik burbulas. 

Štai dėl šitos kovos plotmės ir patys Olandijos katalikai 
paskesnį laimėjimą laiko ne katalikiškų mokyklų klausimo iš- 
sprendimu, bet tik nuosakia išvada iš laisvės pozicijos. 

Pagaliau po 40 metų kovos katalikų su protestantais 
koalicija pirmu kartu gavo parlamente daugumą. Tada ir 
buvo išleistas vadinamasis „„mnuraminimo įstatymas“, kuriuo 
laisvosioms, konfesinėms mokykloms tam tikromis sąly- 
gomis pripažįstama valstybės iždo parama. Vadinas, valstybė 
atsisakė oficialiai pripažinti pirmenybę vienai katrai mokyklų 
rūšiai ir tuo pačiu pasižadėjo nedaryti skirtumo teisių bei 
pareigų atžvilgiu tarp žmonių, kurie yra išėję įvairias, viešą- 
sias ar privačias, mokyklas. Vis dėlto 1889 įstatymas nebuvo 
dar materialiniu atžvilgiu visai sulyginęs viešųjų ir privačių 
mokyklų, nes privačios mokyklos pagal šitą įstatymą negau- 
davo lygiomis su viešosiomis iš valstybės 25 nuoš. savo rūmų 
reikalui ir iš valsčių — papildomųjų subsidijų, kurias gau- 
davo viešosios mokyklos. Nors rinkimai prie valdžios vairo 
paskui ir vėl pastatė kairiuosius, tačiau valstybinė parama 
privačioms mokykloms nebuvo panaikinta, o rodė linkmės 
virsti pagaliau tolygia viešųjų mokyklų pašalpai. 

Mokinių skaičius privačiose mokyklose ėmė sparčiai 
augti. Viešosios tuo tarpu ėmė krikti. Daugelis jų mokytojų, 
pasekdami laiko dvasia, išvirto socialistais. Atsirado jų tarpe 
net komunistų. Atsidarė akys ir šaltesniems kairiesiems. 
Katalikų ir protestantų ortodoksų pavyzdžiu kai kurie libe- 
ralai, nepatenkinti viešosiomis mokyklomis, atidarė savas 
laisvąsias. Pačių liberalų tarpe kilo jau daug balsų, kad reikia 
priimti dešiniųjų siūlymai dėl mokyklų. 

Socialdemokratai laikėsi. ,,„Mokykla pasaulinė. Viešųjų 
mokyklų lankymas privalomas“, rašo Erfurto programoj. Vis 
dėl to netikusi jų socialinė ir mokyklų politika privedė prie to, 
kad parlamente socialdemokratų kėdės pradėjo tuštėti. 

Pagaliau ir pati partija suskilo. Tik maža dalis paliko ištikima 
grynajam marksizmui. Didesnė dalis, vadovaujama Tro- 
elstros, reikalavo partijos nusistatymus reviduoti. ,Kad 
išgelbėtume klasių kovą, palikime kovą dėl tikėjimo“, rašė 
1902 tasai Troelstra, ir tais pačiais metais socialdemokratų 
kongrese Groningene jam pavyko pravesti rezoliuciją, kur 
„griežtai pareiškia, kad didžioji darbo klasės dalis Olandijoj 
reikalauja savo vaikams konfesinio mokymo, ir kongresas 
randa nenaudingu dalyku daryti jiems kliūtis, kadangi social- 
demokratija negali statyti į pavojų darbo klasės vienybės 
priešais tikinčiuosius ar netikinčiuosius kapitalistus dėl 
teologinių ginčų“. 

Tokiu būdu socialdemokratai pripažino, kad daugumas 
gyventojų reikalauja konfesinio mokymo. Be abejo, jie tai 
žinojo ir anksčiau. Bet tik dabar, kada jų ateitis pasidarė 
labai tamsi, jie pamatė, kad, toliau kovodami su konfesine 
mokykla, visai pražudys pačią partiją. Tokiu būdu ir 
konfesinė mokykla socialdemokratų dabar jau pripažįstama, 
kad tuo būtų galima „kaip nors ištraukti klerikalus darbi- 
ninkus iš krikščioniškųjų partijų įtakos“ — sako socialistų 
revizionistų vadas Troelstra. 

Pagaliau Didžiojo karo akivaizdoje visi pamatė 
nesąmonę kovoti prieš savo piliečių reikalus. Troškimas 
taikos buvo visiems didelis, ir visiems tapo aišku, kad taika 
tik tada galės būti, kada viena partija nesistengs prislėgti 
kitos, o kada visoms partijoms bus duotos lygios teisės ir 
pareigos. 

Vyriausybė (kairiųjų) sudarydino komisiją mokyklos 
ginčui galutinai likviduoti. Joje buvo atstovaujamos visos 
partijos. Po ilgų pasitarimų prieita bendra nuomonė 
konstituciją pakeisti taip, kad laisvasis, konfesinis, mokymas 
būtų sulygintas su viešuoju mokymu tiek teisių, tiek pareigų, 
tiek atlyginimo atžvilgiu. 1917 ta prasme konstitucija ir buvo 
pakeista beveik visais balsais. Tie konstitucijos nuostatai 

mūsų buvo išrašyti šio rašinio pirmoj daly. Atsirėmus į šitą 
konstitucijos bazę, 1920 išleisti nauji įstatymai, kurie ir tvarko 
dabar olandų mokyklinį gyvenimą. Ir už juos, kaip ir už 
konstitucijos pakeitimą, balsavo visos partios, neišskiriant 
nei liberalų nei socialdemokratų. 

Senasis ginčas baigtas; jo vietoj stoja kilnus lenktynia- 
vimas dėl mokymo bei auklėjimo gerumo. 


III. Olandų motyvai kovoti dėl mokyklų 


1. Charakterių reikalas — ir mokymas. 
2. Ar galimas neutralusis mokymas. 
3. Ar galimas ir reikalingas katalikiškas mokymas. 


Kyla pagaliau klausimas: kur glūdi priežastis tai šimtme- 
tinei kovai dėl mokyklos? Kad tai būtų vienerių, dvejų, trejų 
metų įkarštis, sakytume, kad yra tik padarinys kokios naujos 
liepsningos idėjos. Bet tą įkarštį skaitant dešimtimis ir net 
šimtais metų, savaime iškyla mintis, kad čia turėjo būti 
gilesnė priežastis, svaresnė idėja, kuri yra persunkusi visą 
atskiro žmogaus ir visos tautos gyvenimą, ir kuri neduoda 
nurimti ligi žūstant ar laimint. — Konkretus klausimas: ar 
tikintieji katalikai ir protestantai negalėjo pasitenkinti viešąja 
neutralia mokykla, o religijos dalykų pamokyti namie ar baž- 
nyčioj, ar pagaliau pasitenkinti 2 savaitinėm religijos 
pamokom mokykloje? 

Tenka iš karto pastebėti, kad Olandijos katalikai 
reikalavo ne tik religijos pamokų, bet katalikiško pasaulinių 
mokslų dėstymo. Ir dėl kurios priežasties? Tepaaiškina 
patsai Olandijos auklėjimo ir mokymo katalikų centrinio 
biuro direktorius dr. Th. Verhoeven. 

Mes norime, girdi, kad mūsų vaikai užaugtų katalikai. 
Bet paveikslingu kataliku būti nėra toks paprastas dalykas. 
Tam reikia gerai savo tikėjimą pažinti ir visu savo 
charakteriu jį išpažinti. Katalikiškas nusistatymas turi pasi- 

reikšti visuose darbuose sau, šeimai, Bažnyčiai, visuomenei, 
valstybei. O vykdydamas šiose srityse savo pašaukimą, kaip 
katalikas, žmogus labai dažnai turi savęs atsižadėti. Jo 
charakteris turi išlikti nesudužęs visose kūno ligose, visuose 
dvasinių jėgų išsekimuose, žūtbūt kovojant prieš žmogaus 
tinginio silpnybę, vaizduotės žaismą, nuodėmingas aistras, 
išdidumą, žmoaiškąjį bailumą; jis turi nesugniužti prieš kinų ir 
teatrų  pragariškus paveikslus, vaišinguosius viešbučius, 
šokių sales; nepasiduoti didmiesčių gatvėm ir aikštėm, 
žmogų pažeminančiam materializmui ir niekuomet neišsen- 
kamai netikėjimo ir ištvirkimo propagandai. Ar tokiam 
herojiškam charakteriui sudaryti užtenka savaitėj dviejų reli- 
gijos pamokų ir keleto bendrų religinių praktikų šiaip be- 
spalvėj mokykloj? Tuo niekas Olandijoj netiki. 

Ar gali patys tėvai namie papildyti tai, ko tokioj mokyk- 
loj trūksta? — Taip, tėvai daug gali savo vaikui padaryti, bet 
paprastai labai maža padaro. Ir dėl to ne religijos pamokos, 
bet pasaulinių mokslų dėstymas yra mokyklos sprendžiama- 
sai požymis, nes neutralusis mokslų dėstymas tėra vienas 
nesusipratimas. Pamėginkim iš skaitymo rašymo vadovėlių, 
iš dainų, gamtos mokslo, geografijos, istorijos išbraukti visa, 
kas turi kokio sąryšio su religija, su Dievu. Galim mėginti, 
bet tai niekad nepavyks. Bet jei ir pavyktų, tai dar nebus 
jokis neutralus mokymas, o tik mokymas be religijos, be 
Dievo, bedieviškas. Tikrai, mokymas, kuris tyli apie Dievą ir 
religiją, kuris skaitymo ir rašymo pamokose duoda vaikui 
prieš akis gyvenimo paveikslą, o neduoda to gyvenimo prie- 
žasties ir tikslo; mokymas, kuriame Dievui skirta giesmė 
neturi vietos, kuriame vaiko protui duodama pažinti gamtą, o 
neleidžiama nukreipti širdies į Tą, Kurs gamtą sukūrė; moky- 
mas, kurs moko apie istorijos eigą, bet nenurodo, kieno 
galioje yra tautų likimo eiga pakreipti, — tokis mokymas 
tikrai yra bereligiškas, bedieviškas. Paties Dievo pasakyta: 
kas ne su manim, tas prieš mane. Pasaulinių dalykų 

mokymas be Dievo yra mokymas prieš Dievą. 

Kiek negali būti neutrali mokymo medžiaga, tiek ir pati 
mokytojo asmenybė negali būti neutrali. Mokytojas būtų ne- 
žmogus, jei jis neturėtų savo pasaulėžiūros. Tiesa, jis gali 
stengtis bespalviam mokyme paslėpti savo nusistatymus, bet 
vaiko akis yra pastabi. Jis seka mokytoją klasėj ir už jos. 
Vaikas pabus mokykloj savaitę ir jau pasakoja namie, ar jo 
mokytojas yra katalikas, ar protestantas, socialdemokratas 
ar gal komunistas. Ir kuo jis bus geresnis mokytojas, tuo jis 
daugiau padarys mokiniams įtakos savo pasaulėžiūra. 

Tai gerai žino katalikų priešai ir nestato dėl to mokyklų 
vedėjais ar inspektoriais mokytojų katalikų. Atvirumo pagau- 
ti kartais ir patys pasisako: ,,„Neutralumas, — rašo Renė 
Viviani, pasaulinės mokyklos šalininkas, — visados buvo 
melas. Tiesa, jis gali būti neišvengiamas melas tuo metu, kai 
buvo kalamas tarp įnirtusio dešinės pasipiktinimo mokyklų 
įstatymas. Šita neutralumo chimera buvo pažadėta tam, kad 
galima būtų nuraminti bailias abejones, kurių santalka būtų 
galėjusi sukliudyti įstatymą. Bet dabar yra atėjęs laikas 
pasakyti, kad mokyklos neutralumas visados buvo ne kas 
kita, kaip diplomatiškas melas arba net aplinkybių hipo- 
krizija. Mes šito melo griebėmės, norėdami migdyti skrupu- 
lingus ir baimingus žmones. Bet šiandieną meskime atvirą 
žaismą: mes niekados nesame turėję kitokio noro, kaip 
sudaryti antireliginį mokomąjį personalą, — antireliginį akty- 
viu, kovojančiu ir net karingu būdu“.(1) 

„Didysis žodis (neutralumas, — aut.) turi pasitraukti, 
būtent, dėl to, kad neutralumas savo pirmykščio negatyvaus 
charakterio visiškai nebeteko. Šis žodis gavo jau pozityvią 
prasmę, prasmę, kuri sutampa su mūsų pasaulėžiūra“. Tai 
žodžiai didelio Olandijos visuomenės veikėjo, politiko, vyriau- 
sybės dalyvio, seno pedagogo, specialisto socialdemokratų 
vado Gerhardo.(2) 

Taigi aišku, kad visiškai neutralaus mokymo nei mokyk- 

Jos negali būti. Vis dėlto kitur — ir toj pačioj Olandijoj, savo 
laiku — buvo mėginamas pritaikinti vadinamas lygstamasis 
neutralumas, kur lavinimas bei auklėjimas yra pagrindžia- 
mas bendra įvairių pasaulėžiūrų plotme. Imkit konkrečiai. 
Olandijoj po 1857 viešosios mokyklos turėjo tarnauti ir pro- 
testantams ir katalikams; mokyklose reikėjo nutylėti moky- 
tojui tie dalykai, kurie šias dvi konfesijas skiria, o pasakoti tik 
tai, ką jos turi bendra. Romain Moyersoen šitaip aprašinėja 
lygstamo neutralumo padėjimą Olandijos viešosiose mokyk- 
lose apie 1892 metus, vadinas, kada jau egzistavo ir pri- 
vačios mokyklos. 

„Mokytojas, sako jisai, gali kalbėti apie Dievą, apie die- 
viškąją Apvaizdą, apie sielos nemirtingumą: tai tiesos, kurios 
yra laikomos artimai susijusios su dora. Bet jis negali mokyti 
apie Jėzaus Kristaus dieviškumą, jei yra čia pat žydų vaikai. 
Klasėse nėra religinių emblemų... Nėra draudžiama sugesti- 
juoti mokiniams vieną ar kitą auklėjamąją idėją ir net kalbėti 
maldą prieš ir po pamokų, bet ši malda turi būti tokia, kad ji 
neužgautų niekieno religinių jausmų. Faktiškai malda visai 
nekalbama“.(3) 

Kaip matyt, lygstamasis neutralumas taip pat neatmeta, 
kad mokymas turi būti atremtas į ideologinį pasaulėžiūros 
pagrindą. Tačiau toks lygstamasis neutralumas praktikoj 
neįvykdomas, kaip jau anksčiau buvo visų pripažinta dėl 
visiško neutralumo. Toks lygstamasis neutralumas tegali būti 
tik pereinamasis momentas į visiškai laisvą mokyklą. Tai 
gerai suprasdami, Olandų katalikai ir nekatalikai — visa 
tauta — ir perėjo į laisvąjį mokymą. 

Neutraliajam mokymui priešybė yra katalikiškas pasau- 
linių dalykų mokymas. 

Jau išorinės mokyklos pavidalas — paveikslai, statulos, 
emblemos — sudaro vieningą atmosferą. Tas vieningumas 
eina ir iš vidaus dėl to, kad čia mokomi tik katalikų vaikai, 
kiti nepriimami. Tuo išvengiama pavojaus, kad vaikai gali 

vienas kitą pajuokti dėl jo tikėjimo, ir dėl to gali kilti per 
ankstyvi mokinių amžiui religiniai ginčai. 

Ką reiškia katalikiškai dėstyti pasauliniai mokslai, katali- 
kas mokytojas labai gerai žino. Jis ras daugybę progų, kurias 
duoda jam dėstomoji medžiaga, sumaniai skiepyti įspūdingai 
vaiko sielai dieviškuosius dalykus, Dievo meilę ir dorus 
papročius. Ir jo žodis sutaps su gyvenimo pavyzdžiu. 

Mokomoji medžiaga katalikų pasauliniuose dalykuose 
taip sutvarkyta, kad pasakojimai nukelia vaiko fantaziją į 
sferas, kur Dievas santykiuoja su savo kūriniais kaip geras 
tėvas. Kilniais skaitymo pavyzdžiais vaikui įkvepiama mintis 
vengti bloga ir siekti gera. Tuo būdu vaikas išmokomas ir 
skaityti, ir pastoviai nusiteikti į gerą. 

Katalikiškoj mokykloj, mokant dainuoti, nepamirštama 
ir tų puikių religinių giesmių, kurios išreiškia žmogaus kil- 
niausius jausmus. Katalikiškose mokyklose geografijos 
mokymas nenutyli tų gausingų vietų, kurių vardai paliks 
amžinai susieti su kankinių ir šventųjų atminimais. Mokytojas 
atkreips akį į tas vietas, kur vilnimis plūdo maldininkai. 
Kataliko akimis pažvelgęs į istoriją, nepamirš paminėti tų 
didingų figūrų, kurios kraštą atvertė į tikrąjį tikėjimą ir tuo 
įskiepijo civilizacijos diegus. Čia atskirs tikruosius refor- 
matorius nuo klastingųjų ir istoriškas asmenybes įvertins 
katalikų dorovės principais ir t.t. Gamtos mokslais katali- 
kiškas mokymas įves vaiką į didingą Dievo kūrinį, kurio 
tikslingumas skelbia Dievo išmintį ir kurio grožis, taip žavįs 
gamtos bičiulius, yra dieviškojo grožio atspindys. 

Štai kaip Olandijos katalikai vaizduojasi katalikišką 
mokymą, kaip jie supranta neutralaus mokymo negalimumą, 
kaip įsitikinę mokyklos mokymą esant susijusį su Žmogaus 
asmenybės, charakterio ugdymu. Jie, jausdamiesi iš pačios 
prigimties esą pašaukti jaunuomenei auklėti ir tam turį ne tik 
teisės, bet ir pareigos, be paliovos, su didžiausiu atsidėjimu, 
kovojo ne už religijos pamokas mokykloj, bet iš viso už tai, 

kad mokykloj, kur mokosi katalikų vaikai, būtų katalikiška 
dvasia. 

Kovą jie laimėjo. Tariamės pakankamai šia proga išaiš- 
kinę ir tuos motyvus, kurie palaikė jų pasiryžimą kovoje dėl 
vaikų sielų, kaip skelbė jų šūkis, kuris vienas sujungdavo 
visus olandus visur ir visuomet. Palieka tik mesti akį, kokių 
rezultatų davė naujasis įstatymas praktiškam gyvenime. 


IV. Mokyklų lygybės padariniai Olandijoj 


1. Pilietinė santaika. 
2. Mokymo pažanaa ir taupumo klausimas. 
3. Privačių mokyklų persvara. 


Naujasis 1920 metų mokyklų įstatymas visiems olan- 
dams davė dvejopą naudą: santaiką tautos švietimo srity ir, 
antra, žymų švietimo pagerėjimą. Šimtus metų ėjusi nesan- 
taika tarp tos pačios šalies piliečių visą tautą demoralizavo, 
silpnino. Viena grupė kovojo prieš kitą grupę; tautos 
darbingumas, energija buvo sunaudojama negatyviam darbui 
— užslopinti arba išgriauti. Užtat suprantamas daros olandų 
visuotinis džiaugsmas, kada pasibaigė tasai mokyklų ginčas, 
kada buvo visų partijų priimtas ,„santaikos įstatymas“. Jį 
paskelbė džiaugsmo giesmė ,„Te Deum laudamus“. Nuo šiol 
prasidėjo naujas olandų gyvenimo etapas: žūtbūt kova virto 
kilniu lenktyniavimu, konkurencija, kuri siekia teigiamų, 
pozityvių rezultatų. Šitas laimėjimas yra didžiausias, kurio 
vaisiai tik paskui dar gausiau pasirodys. 

Naujas įstatymas netrukus davėsi jausti pačiam moky- 
mui. Prieš 1920 metus mokymas demoralizuotas ginčais, 
smarkiai apleistas. Partinių kovų verpetuos nebuvo kada 
pasirūpinti naujas mokyklas statyti. Mokytojų atlyginimas 
sumenkėjęs. Per karą padėjimas dar labiau pablogėjo. Po 
„Santaikos sutarties“ ir dešiniosios ir kairiosios grupės susi- 

ėjo į bendrą plotmę, kad visa eile reformų pagerintų bendrą 
krašto švietimą. 

Pirmiausia imtasi sutvarkyti mokomąjį personalą. Moky- 
tojų skaičius padidintas, kad mokytojas, turėdamas mažiau 
mokinių, galėtų juos tinkamiau paruošti. Jau 1921 vienas 
mokytojas vidutiniškai turėjo apie 45 mokinius, o 1916 
vienam teko apie 55. 

Visų partijų susitarimu padidintas ne tik mokytojų skai- 
čius, bet pagerintas ir jų atlyginimas, kad mokytojui niekas 
daugiau nerūpėtų, tik vienas mokymas bei auklėjimas. 1916, 
vadinas, prieš ,„,santaikos sutartį“ mokyklos vedėjui, ištar- 
navusiam per 20 metų, buvo skiriama algos metams ma- 
žiausia 1250 guldenų ir butas su daržu ir jų vietoj 150 guld. 
Savivaldybė galėdavo dar pridėti. 1920 metų įstatymas aiš- 
kiai nustato atlyginimo vidutinišką normą, kuri 1923 tose 
pačiose sąlygose, kaip ir 1916, siekė 4200 guld. Paprastam 
liaudies mokytojui tie skaitmens buvo 1075 (1916) ir 3500 
(1923). 

Vėliau sumažėjus bendram finansiniam šalies pajė- 
gumui, mokomojo personalo algos teko kiek sumažinti. Vis 
dėlto 1926 biudžetas galėjo skirti bendrą atlyginimo sumą 
74 milijonus guldenų. Atsimenant, kad laisvosios ir viešosios 
mokyklos turėjo tuo metu apie 28,000 einančių pareigas 
mokytojų, vienam mokytojų išeitų vidutiniškai apie 2634 gul- 
denai (apie 10,760 litų) metams. 

Mokyklų įstatymas nustato, kaip minėjom, ir mokinių 
minimumą mokytojui. Sunkesniais finansų atžvilgiu metais ir 
tas minimumas teko pakelti, vis dėlto jis paliko žemesnis, 
kaip kitose valstybėse, sakysim, kad ir Vokiečiuos. Jei 
1920.1.1 bendras mokinių skaičius Olandijoj siekė 1,076,000, 
tai vienam einančiam pareigas mokytojui teko 38 mokiniai, 
Vokietijoj — 45 su viršum. 

Olandai lėšų nepagailėjo, kad tik pakeltų bendrą šalies 
švietimą. Dėdami lėšas, jie statė be abejo mokytojams kvali- 

fikacijų ir darbingumo reikalavimus. 1916 valstybė valsčiams 
ir šiaip mokyklų laikytojams išmokėjo ne daugiau kaip 23 mil. 
guldenų mokytojų algoms, o 1923 ta suma padidinta dar 65 
mil. 

Tuos milžiniškus skaitmenis pasigriebdami, taikingo 
mokyklos klausimo išsprendimo priešai ir stengės įrodinėti, 
kad naujasis įstatymas nėra suderinamas su taupumo 
principais, kad proporcingas mokyklų subsidiavimas padarąs 
valstybei milžiniškų netikslingų išlaidų. Skelbdami skait- 
menis, jie neskelbdavo tačiau, kam tos sumos yra suvarto- 
jamos, būtent, kad jomis yra pagerintos mokytojų algos ir su- 
mažintas mokinių minimumas. Šitai žinant, daros aišku, kad 
mokytojų algų pakėlimas su proporcingu mokyklų subsidia- 
vimu nieko bendro neturi, ir kaltinti mokyklų lygybę lėšų 
švaistymu yra naivu. Tas dalykas čia minimas dėl to, kad juo 
labai mėgstama operuoti dalyko nepažįstančių žmonių tarpe. 

Antras dalykas, kurį paveikė šie įstatymai — tai 
mokyklų skaičiaus didėjimas. Jau po 1889 metų 
„nuraminimo įstatymo A. Bessiėres rado reikalo pastebėti, 
kad viešosios ir privačios mokyklos padaugėjo... Nuo 10 pro- 
centų iš 1892 skaičius vaikų tarp 13 ir 14 metų, nemokančių 
nei rašyti nei skaityti, sumažėjo iki 2.71 proc. 1900 ir net iki 
0.10 proc. 1908. Tuo pačiu laiku kai net palankiausia 
statistika Prancūzijoj priskaitydavo tūkstantyje vaikų nuo 40 
iki 50 vaikų, kurie negauna jokio mokslo, Olandijoje iš tūks- 
tančio vaikų tokių beraščių tegalima buvo rasti ne daugiau 
kaip vieną“.(4) 

Per paskutinį Olandijos gyventojų surašymą (1920) ras- 
ta 6,865,314 žmonių. 1920.12.31 Olandija turėjo 7038 mokyk- 
las. Vadinas, viena mokykla tenka kiekvienam 1000 gyven- 
tojų, o Vokietijoj viena mokykla — 1100. 

Kaip po 1920 metų mokinių ir mokyklų skaičius balan- 
suojamas, parodys ši lentelė. 


Mokyklų skaičius: 


viešosios laisvosios iš viso 
1920.1.15 3437 2510 5947 
1923.XII.31 3808 3428 7236 


Mokinių skaičius: 


viešosiose laisvosiose iš viso 
1920.1.15 570,324 461,370 1,031,694 
1923.XI.31 527,585 561,618 1,089,203 


Tokiu būdu matom, kad per 4 metus bendras mokinių 
skaičius pakilo 57,509, o mokyklų padaugėjo 1289. 

Kai kas, įsižiūrėjęs geriau į šiuos skaitmenis, susiranda 
pagrindą pakaltinti mokyklų lygybę ir proporcingą sub- 
sidijavimą. 

Štai tik pažvelkime į viešųjų mokyklų ir jų mokinių 
statistiką. Aiškiai matom, kad nuo 1920.1.15 iki 1923.XII.31 
viešųjų mokyklų skaičius pakilo iš 3457 iki 3808, o mokinių 
skaičius per tą laiką sumažėjo nuo 578,324 iki 527,585. Vadi- 
nas, mokyklų padaugėjo 371, o mokinių sumažėjo apie 
43,000. Tai iš tiesų nepaprastas atsitikimas, ir, juo pasi- 
naudodami, olandų mokyklų sutvarkymo priešai mėgina 
sukompromituoti patį mokyklų lygybės ir proporcingumo 
principą. Štai, sako, jūsų lygybės įstatymas „„sušipulinęs“ 
mokymą, pridirbęs pustuščių mokyklų daugybę, — o kiek- 
vienai mokyklai juk reik buto, reik personalo. Vis daugiau 
išlaidų valstybei. — Argi taip? 

Olandijoj buvo ligi tol didelių mokyklų, dvilypių po 14 
klasių. Įstatymu yra nustatytas tam tikram skaičiui mokinių 
vienas mokytojas. Ir iš jo išeina taip, kad mažesnės mokyk- 
los gauna, proporcingai imant, daugiau apmokamų 

mokytojų, nei didžiosios. Kad gautų daugiau mokytojų (ve- 
dėją), tos didžiosios mokyklos ir pasidalino pusiau, su atski- 
rais vedėjais. 

Antra to skaldymosi priežastis tokia: socialdemokratų 
siūlymu buvo įvesta įstatyme pastaba, kad mokyklos vedėjas 
turi eiti kartu ir mokytojo pareigas. Didžiųjų mokyklų vedė- 
jai tuo buvo apsunkinti, ir mokyklą gavo dalyti į dvi mažes- 
nes, kad vedėjas galėtų ir mokyklą vesti ir pamokas dėstyti. 
Tokioms suskilusioms mokykloms, be abejo, butas lieka tas 
pats, ir naujų specialių lėšų jis nereikalingas. 

Bet pagaliau ar dėl to mokyklų skaldymosi (jei jis būtų 
blogas ir reikalautų daug pinigo) yra kuo dėtas mokyklų suly- 
ginimas teisių ir pareigų atžvilgiu? Kad pati mokyklų lygybė 
neverčia mokyklas skaldytis, rodo ir tas faktas, kad tokis 
nepaprastas skaldymasis, mažėjant mokinių skaičiui, eina tik 
viešose mokyklose, o privačiose mokyklų skaičius auga kaip 
tik proporcingai mokinių skaičiui, būtent, įsteigta naujų 
mokyklų 918, o mokinių padaugėjo su viršum 100,000 per 
tuos ketverius metus. 

Taigi rūpinantis valstybės taupumu, reikia atsiminti, kad 
išlaidų padidėjimas Olandijoje liaudies švietimui yra ne 
„„santaikos sutarties“ ir mokyklų susiskaldymo padarinys, o tų 
pagerinimų, kurie padaryti tiek viešojo tiek laisvojo mokymo 
srityje, pirmiausia mokytojų geresnio aprūpinimo. 

Mokykla parodo daugiau lankstumo, judrumo. Mokinių 
skaičius jose, kaip matėm, nuolatos auga. Jeigu viešosios 
mokyklos dar giriasi savo mokyklų gausinimu, nepaisy- 
damos, kiek jose bus mokinių, tai statistika dėl privačių 
mokyklų rodo kitokį vaizdą. Jau kalbėtaisiais 1920 metais 
Olandijoj buvo viso apie 6000 pradžios mokyklų. Jų tarpe 
400 su viršum turėjo mažiau kaip 40 mokinių. Iš šitų 400 tik 
92 buvo privačios, o visos kitos viešosios. O tų privačių tarpe 
— 22 katalikiškų. Šitie skaičiai rodo, kaip viešosios mokyklos 
yra sumažėjusios, o iš jų sąskaitos auga privačios. Be to, 

viešosios mokyklos čia dar naudojas tam tikra privilegija: jos 
išlaikomos valstybės lėšomis, nepaisant, kad mokinių skai- 
čius kartais siekia tik 12 žmonių, o privačios tos rūšies 
mokyklos dažniausiai turi verstis savo lėšomis, nes neati- 
tinka mokinių minimumo reikalavimo. 

Tokiu būdu laisvoje konkurencijoje privati mokykla 
parodo daugiau gajumo. Visuomenėj randa ji vis daugiau 
simpatijos, parodė anksčiau nurodyti skaitmens. Ir tas proce- 
sas privačių mokyklų naudai eina nuolatos pirmyn. O kas 
toliau? 

„Dar daug liekas mums darbo savajai jaunuomenei 
apsaugoti. Amatų, realinio, gimnazijos, pagaliau akademiš- 
kojo mokymo srity jau geroką kelio galą esam nužengę, kad 
prieitume jaunuomenės apsaugą, bet dar nesam ten, kur mes 
turim būti. Kai dėl pradžios mokymo, tariamės jau pasiekę 
tai, kas galima pasiekti katalikams šaly, kur jie sudaro 
mažumą“, — kalbėjo dr. Verhoeven krikščioniškosios 
politikos konferencijoj 1926. Vadinas, pradžios mokslas ir 
belieka tik gerinti, tobulinti, kai kituos kraštuos dar nesu- 
rasta kelio susitarti. To akivaizdoj dr. Verhoeven kelia klau- 
simą: ,„Ar šitoks išsprendimas nėra paveikslas kitoms šalims? 
Galėti, tai nėra negalima. Kodėl gi katalikų jaunuomenei 
gelbėti Dievas negalėtų pradžią padaryti mažoje šalyje? Ar 
Betliejus nebuvo priskirtas prie mažiausių Judos miestų? Ir ar 
ne iš ten Dievo sutvarkymu patekėjo pasauliui šviesa?“ (5) 

VISUOMENINĖS KULTŪROS 
KASDIENINIS REIKALAS 


Lietuvių gyvenime jau įsigalėjo socialinė verbalizmo liga. 
Jos simptomai — didžiausias noras kalbėti, mažiausia noro 
kitų klausyti. 

Tos ligos reiškinių daugiausia gali pastebėti visuomeni- 
niuose sambūriuose ir spaudoje. Konferencijų ir švenčių svei- 
kinimams ar susirinkimų diskusijoms negali būti priešingas, 
bet jos dažnai vedamos tokia forma, kad atima valandas 
laiko ir naudos neduoda: kalbėtojas ištęsia savo kalbą pus- 
valandžiui, ką galėtų pasakyti per keletą minučių; dažnai eina 
kalbėti, nepaisydamas, ar reikia kalbėti ar ne, ar turi ką naujo 
pasakyti. Dažnai atsitinka, kad išėjęs kalbėti net pasiteisina 
naujo nieko negalįs pasakyti, bet vis dėlto norįs pasisakyti. 

Verbalizmas net išprofanavo jau visiems brangius daly- 
kus. Atsimintina tik, kaip oratoriai per kokias sukaktuves ar 
išleistuves ar šeimyniškus balius kelia stiklelį ir kalba apie Vil- 
niaus atgavimą, lietuvišką kultūrą. 

Verbalizmas įsigalėjęs tiek, kad susidarė ir posakis: kas 
nori pasisakyti, ne — pasakyti. Tiesa, kalbama, kad „,pasi- 
sakius“ žmogui lengviau ant širdies pasidaro. Bet argi visuo- 
meniškas susirinkimas yra tam, kad kiekvieno širdis čia pasi- 
lengvintų? 

Iš antros pusės — tas sakomas ar skaitomas žodis ne- 
branginamas iki nekultūringo nemandagumo, nesiskaitoma 
su kito mintimi ir nenorima net kito išklausyti. Žodis nebran- 
ginamas tų, kuriems kalbėta ir kurių kalbėta. Gražių šūkių ir 
rezoliucijų priima apsčiai, lengvą širdimi, bet tos rezoliucijos 
lyg būtų tai valandai ar tik kišeniui skirtos, o sulaukus vakaro 
jau elgiamasi taip, kaip ir anksčiau. 

O va pora reiškinių, kaip visai nenorima kito paklausyti. 

Laikraštį ar žurnalą užsiprenumeruojam. Paklaustas 
tūlas dažnai prisipažįsta perskaitęs kroniką, o žurnale — 
apžvalgas. Kodėl? Tai dvi svarbiausios priežastys: viena, 
mūsų dienų Žmogus nenori svetima mintim domėtis, antra, 
tos trumpos laikraščio apžvalgos duoda konkrečius faktus ir 
sprendimus apie juos trumpai, sukondensuotai, be daugžo- 
džiavimo. 

Autoriai yra laimingi, kad jie nežino, kaip jų rašiniai 
„Skaitomi“. Jie gali iliuzija gyvent. Bet kalbėtojas negali 
tokios iliuzijos susidaryti. Ne kartą, kalbant iš tribūnos, klau- 
sytojai ne tik šnabždas, bet garsiai tarp savęs šnekas arba 
dar apygarsiai įspėja, kad jau nubodo. Dar ryškesnė to 
iliustracija — akademinės paskaitos, kuriose kai kurie profe- 
soriai gauna net duris užsirakinti, kad paskaitų metu klau- 
sytojai nevaikščiotų. Tas pat lengva pastebėti baliuos, kur 
įpinama paprastai koncertinė dalis. Padėjimą pažįstą artistai 
gudrauja: jie ima triukšmingus, efektingus dalykus tokio kon- 
certo programai, kad gerbiamąją publiką „rėkte užrėktų“. 
Bet jeigu kuris neapsiskaito ir paima ką subtilesnio, 
švelnesnio, jis pats gali išgirsti iš publikos, ypač iš paskutinių 
eilių einantį ne tik ūžimą, bet ir flirto juoką. 

Abidvi ydos eina iš visuomeninės kultūros stokos. Ir 
sakytojas ir klausytojas nesiskaito su tuo, kad jie yra tuo 
momentu visuomeninio gyvenimo dalyviai; savąjį aš jie reiš- 
kia tenai kaip savo kambary. Klaidingai suprasta mintis, kad 
aš turiu visur pasireikšti toks, koks esu, priveisė tų 

apgailėtinų rezultatų. Jis veda dar toliau į kaimišką berniš- 
kumą ir anarchizmą. 

Ar ne metas būtų pagalvoti — ir ne tik pagalvoti, bet ir 
padaryti! — kad šitas liguistas reiškinys būtų šalinamas. Pa- 
mirštas principas — neišsižadėk savęs, bet pagerbk ir kitą 
žmogų ar vietą, kurioj esi — turėtų būti primintinas. 

Visuomeninė šito verbalizmo ir nesiskaitymo su kitu 
sanacija turėtų eiti keliomis kryptimis. 1. Reiktų mokykloje 
daugiau pripratinti mokinį skaitytis su vieta, su aplinkuma, 
kurioje esi. Jeigu jis eina į laidotuves, tai savo linksmą krykš- 
tavimą tepalieka namie. Jeigu eina į bažnyčią melstis, tai 
tenegaudo varnų ar alkūnėmis vienas kito tenedaužo. Jeigu 
ateina į pamoką mokytis, tai nedera čia futbolo spardyti. 
Jeigu ateina į pasilinksminimą, tai netinka paniurusiam 
murksoti. Reiktų įskiepyti mintis mokiniui, kad jis turi elgtis 
pagal tikslą, kuris jį atvedė į tą vietą. Antra vertus, mokykla 
gal pajėgtų daugiau atkreipti mokinio dėmesį kalbėti, kada 
reikia ir kas reikia, o ne pradėti nuo „Adomo ir Ievos“. 
Mokykloje dirbęs žino, kaip mokinys mėgsta parašyti puslapį 
įžangos, pusę puslapio dėstymo... 

2. Mūsų visuomeninis ir mokyklinis gyvenimas gal per 
maža kreipė į tai akį, ir dėl to triukšmingiausi susirinkimai yra 
iš tų mokyklų išėjusių žmonių — studentų. Norėdamas kas 
jaunimui įsiteikti panegyriškai išvadins studentus jaunatvės 
žiedais, trykštančia gyvybe, energija ir norės tuo minėtą 
antisocialumą pateisinti. Bet tai menka paguoda. Ta energija 
tegul trykšta ten, kur ji reikalinga ir naudinga, bet tegul nebū- 
va eikvojama ten, kur ji tik perniek nueina ir net žalos pa- 
daro. Lietuvai reikia ne triukšmingų energijų, bet 
produktingų. 

Taigi iš visuomeninių, ypačiai iš akademinių organizacijų 
būtų lauktina, kad jos sukurtų socialesnį draugijinio 
gyvenimo narį — drausmingą, elastingą, deramu laiku 
mokantį linksmintis, deramu laiku — dirbti darbą, deramu 

laiku — pasirodyti viešumoj su visu organizacinio vieneto 
išdidumu, reikiamu laiku — pele dėtis, reikiant kalbėti, bet 
reikiant ir kito paklausyti. 

3. Pagaliau spauda. Buvo laikai, kad mūsų senoji karta 
džiūgavo, jeigu išgirsdavo lietuvišką žodį. Lietuviškų garsų 
srovė juos liūliuote liūliudavo, nes buvo tai retas draudžia- 
mas garsas. Dabar lietuvių kalba paliovė buvus tokia luxus 
kalba. Ji virto praktiškuoju pabūklu mintims pareikšti. Jei 
skaitai straipsnį, norėtum jo mintis greičiau patirti, be 
aplinkinių įžangų. Tiesa, kalbai svarbu mintis ne tik aiškiai 
pareikšti, bet ir gražiai. Leistina ir reikia kalba dailinti, 
smailinti, estetinti, bet tas dailinimas nereiškia daugžodžia- 
vimo. 

Tiesa, mūsų laikraščių daugžodžiavimas dažnai patei- 
sinamas sunkiai nugalimomis kliūtimis. Spaudos darbininkai 
labai dažnai neapmokami. Kai redakcija vieno kito straips- 
nius apibraukys, jis pasijus nuskriaustas ir neberašys. Bet 
tegul jau rašytojai atsisako nuo tos ambicijos, nuoširdžiai 
teleidžia redaktoriams karpyti jų raštus, jų „širdies kūrybą“. 
O dar geriau — branginant savąjį žodį padaryti, kad tas 
žodis iš tikro būtų netuščias, prisirpęs gilios ir šiuo momentu 
reikalingos pasakyti minties. 

Savo žodžio branginimas, kito pagerbimas yra būtina 
sąlyga draugijinio gyvenimo kultūrai. Kas iš to, kad bus 
kalbama apie didžius darbus ir planus, o nebus padaroma 
smulkmenų! 

KELIAS Į MOKYKLŲ REFORMĄ 


Lietuviškumo ugdymas 


Tam tikru laiku ankstesniame straipsny (LA, 1933 Nr. 
85) buvo išvesta, kad lietuviškoji mokykla savo auklėtiniui 
turi sudaryti nusiteikimus, būtinus a) apskritai žmogui, b) 
specifiškai lietuviui ir c) specifiškai būsimam inteligentui. 

Iškrypstant iš eilės, šiuo tarpu norima pamedituoti dėl 
antrojo punkto — lietuviškumo ugdymo mūsų mokykloje. 
Viena, šis klausimas, kaip iš ankstesnių straipsnių buvo 
matyt, yra mažiau aiškus už kitus; antra, jis gerokai apleis- 
tas ir, pagaliau, diskusijose dėl mokyklos jis labiau akcentuo- 
jamas. 

Pasiėmus tokį uždavinį, būtų pergalvotinos iš jo einan- 
čios dvi klausimų grupės: 1) kokis turėtų būti tų lietuviškų 
nusiteikimų turinys, 2) kaip jie reiktų auklėtiniui įteigti. 

1. Gal trumpiausiai tautinio ugdymo uždavinį mokykloje 
yra nusakiusios vokiečių mokyklų ,„Richtlinien“: išmokyti 
vokiškai skaityti, rašyti, vokiškai jausti, vokiškai galvoti, 
vokiškai norėti. 

Tuos žodžius parafrazuodami, turėtum pasakyti, kad iš 
lietuviškos mokyklos išėjęs Žmogus turi jausti, galvoti ir 
norėti lietuviškai. Jis turėtų pasijusti esąs ir suprasti privaląs 
būti mažučiu narveliu to organizmo, kuris vadinasi tauta. Jis 
turėtų panorėti juo būti ir visomis jėgomis krypti to organiz- 

mo kuriamąja kryptim, nes kiekvieno organizmo siekimas — 
augti, plėtotis. Jeigu organizmas sunegaluoja, to narvelio 
pašaukimas — sustiprintu darbingumu atitaisyti sutrikusį 
organizmą. 

2. Šitokis lietuviškumas, suprantama, reikalauja iš žmo- 
gaus pasiaukojimo, idealizmo. Dėl to lietuviškumo stiprini- 
mas turi eiti sykiu su idealistinės pasaulėžiūros įdiegimu. Juk 
tautiškumas, arba preciziškiau tariant, lietuviškumas ir yra 
mažutė tos pasaulėžiūros dalelė. O tik idealistinės pasau- 
lėžiūros plotmėje galima susirasti derami santykiai individui 
su tauta, tautai su kitomis tautomis. Kitų tautų teigiami ir nei- 
giami pavyzdžiai pamoko mus, kaip pavojinga išleisti iš akių 
bendroji idealistinė pasaulėžiūra, nustatant savo santykius su 
kitomis tautybėmis. 

Antai, mūsų kaimynai, pabrėždami visur savo Deutsch- 
tumą, iškreipė (gal visai netyčiomis!) tautiškumo supratimą. 
Pabrėždami savos kultūros ir savos rasės pranašumą 
palyginti su kitomis tautomis, jie susiaurino savo dvasinio 
pasaulio horizontus ir tapo tautiniais egoistais, kurie nemato 
ir nepaiso kitų tautų teisių ir sukurtų kultūros vertybių. Iš to 
ir kyla pagiežingas agresingumas, nesuderinamas su dvasi- 
niu taurumu. Taip išauklėto jaunimo padariniai — ne savo 
sukurtų kultūrinių vertybių naikinimas, grasinimas kitų tautų 
egzistencijai. 

Reikia pasidžiaugti, kad lietuviai net didžiojoj kovoj už 
Vilnių iškilmingąją dieną pasižadėjo ne keršyti, bet reikalauti 
teisybės ir teisės. Gal tai buvo instinktyvus taikaus lietuvio 
charakterio pasireiškimas, bet Žmogus, pretenduojąs į inteli- 
gentus, tą instinktyvų veiksmą turi pagrįsti ir sąmoningu įsi- 
tikinimu, kad čia yra tikrasis kelias — vydūniškai tariant „sau 
žmoniškumo“ kelias. 

Nukrypdami nuo idealistinės pasaulėžiūros, mūsų 
kaimynai beveik jau išauklėjo tautietį - pilietį, bet pamiršo 
išauklėti žmogų. Jų auklėjimas suplakė į vieną dalyką vals- 

tybę ir tautą ir pareikalavo, kad gyvenime būtų įvestas para- 
frazuotas reformacijos laikų principas: cuius regio, eius natio! 
Visų tautybių suniveliavimas tautoje - valstybėje yra jų siekia- 
mas. Bet jis yra pavojingas dėl dviejų dalykų. Viena, kad jis 
vykdomas tuo pačiu principu, kuriuo žydai pasmerkė Kristų: 
kadangi turim teisę, tai jį pasmerkėm. Tiek žydų laikais, tiek 
ir šiandien daugeliui ta teisė, matyti, buvo ir tebėra tas pats 
kaip ir valdžia: kadangi esam galingesni, tai ir smerkiam ir 
niveliuojam svetimas tautybės, naikinam jų kalbą, užda- 
rinėjam jų mokyklas, krikštijam kaimų vardus kitais. Antra, 
toksai tautybių ir apskritai individualybės niveliavimas būtų 
prigimties paneigimas. Velionis Vaižgantas pasakytų: būtų 
susinimas Dievo pasaulio, kuriame kiekvienas savaip groja 
didesniam Jo majestotui. 

Mums, rodos, būtų priimtinas tautinio ugdymo užda- 
vinys mokyklai: išmokyti branginti ir mylėti tai, kas lietuviška 
yra gera, gerbti tai, kas svetima yra gera; pažadinti norą 
iškelti savo tautą aukščiau, ne kitas tautas nuspaudžiant 
kumščia, bet jas pralenkiant. 

Nuo šito principo nutolti reikštų, kaip svetimi pavyz- 
džiai rodo, žingsnį į moralinę, o paskui ir fizinę tautos 
katastrofą. Tatai būtų įteigtina ir būsimam inteligentui 
lietuviui. 

3. Ar šitaip suprasto lietuviškumo auklėjimas būtų aktu- 
alus mokykloje? — Jau anksčiau buvo gyvenimo faktais 
pailiustruota, kaip mums trūksta lietuviško susipratimo. Mes 
dieviname visa tai, kas svetima, o nebranginame, kas sava. 
Savo gėrybes dovanai dalijame svetimiems, nuo saviškių 
burnos nutraukdami. Apšaukiame saviškius išdavikais, o 
prisileidžiame svetimtaučių ir svetimšalių, kurie, tūkstančius 
imdami, per 10 metų lietuviškai teišmoko „labas“ ir ,,ponas“. 
Jų, apsimetančių dideliais lietuvių prieteliais, idealus prieš 
kelerius metus išreiškė viena dainuškėlė: „„(Gdie v klumpach 
tancujut suktini, tam našemu bratu geraj“. 

Dėl šitokio apsileidimo svetimtaučiais ir svetimąja ersatz 
kultūra vis dažniau pasigirsta šauksmų. Kai kurie laikraščiai 
ima pabrėžti savo vedamąja linija kovą dėl lietuviškos kul- 
tūros, atsiranda net specialių tai kovai laikraštėlių. Ypačiai 
aktyvus pradeda rodytis akademinis jaunimas. Kyla pavojus 
kovoje dėl lietuviškos kultūros nukrypti nuo aukščiau susa- 
kytos gairės lietuviškumui derinti su kitomis tautybėmis. Šie 
reiškiniai ir rodytų, kad mes dar per maža esam lietuviai, o iš 
antros pusės — tie, kurie pasijuntam esą lietuviai, patrau- 
kiam į kitą kraštutinumą. Dėl to labai būtų aktualu ir mokyk- 
loj į lietuviškumą daugiau dėmesio kreipti. 


Kaip lietuviškumas įteigti? 


Pamilimas ir branginimas eina per pažinimą ir per prak- 
tikavimą. Klausimas: ar mokyklose užtenkamai duodama 
pažinti lietuviškieji dalykai. Pirmiausia — pats dėstomasis 
dalykas. Koks santykis yra mokiniui žinotinų dalykų iš litu- 
anistikos ir iš kitų svetimybių pagal oficialią programą? 
Gimnazijoj lietuvių kalbai ir literatūrai išeina viso 37 pamo- 
kos. Jeigu nuo V klasės po dvi valandas skaitysim visuotinei 
literatūrai, tai lietuvių kalbai ir literatūrai viso gausim apie 29 
valandas. Lietuvos istorijai tektų apie 7 valandas. Vadinas, 
lituanistikai maždaug 36—38 val. Vokiečių kalbai 30 pamokų, 
o mokyklose su sustiprintu svetimų kalbų dėstymu 34 
valandos. Pridėkim dar, kad visuotinėj literatūroj ir visuo- 
tinėj istorijoj vokiečiai einami, rasim, kad vokiškumas sulygin- 
tas maždaug su lietuviškumu. 

Bet visai nėra peiktinas dalykas, kad svetimom kalbom 
daug valandų skiriama. Tų pačių vokiečių, apie kuriuos čia 
kalbama, svetimajai kalbai, kuri sustiprinu būdu dėstoma, 
net daugiau valandų skiriama kaip gimtajai. Svetimą kalbą 
mokėti lietuviams yra daug svarbiau kaip kitoms didelėms 
tautoms. Lietuviai dar mažiau išsivers be santykių su kaimy- 
nais. Dėl to valandų skaičiaus svetimajai kalbai negalima 

mažinti. Pagaliau ir lietuvių sukurtos kultūrinės vertybės taip 
pat dar negausios. Dėl to mes negalima apsiriboti, mokomąją 
medžiagą rinkdami ir programas sudarydami, vienais lietuviš- 
kais dalykais. Mes turim, kaip Vaižganto Juodžiaus ąžuolas, 
išsiplėsti į visas šalis, kad iš visur prisirinktume medžiagos 
lietuviškai kultūrai sudaryti. Bet ta svetimoji medžiaga, viena, 
turėtų būti pati vertingoji, antra, ji turėtų lietuvyje kaip 
organizme gyvuoju krauju pavirsti, ne balastu. 

O vokiečių kalbos programoj, pavyzdžiui, yra įtraukti, 
tarp kitų, H. Sachsas, Lutheris, Opitzas, Gellertas, Klopstoc- 
kas, Wielandas... Vokiečių literatūrai jie turėjo istorinės 
reikšmės, bet kitoms tautoms nuo jų nei šilta nei šalta. Tai 
vokiški rašytojai. Jeigu jau juos į programą dedam, tai mums 
būtų daug svarbiau įdėti į programą mūsiškiai: Šiaulėniškis 
Senelis, Gimžauskas, Dagilėlis, Petras Vileišis, A. Juška, Jau- 
nius, Būga, Jablonskis, Jakštas (!), Sasnauskas, Čiurlionis 
(!). O kur dar mūsų tautodailė? Jeigu paimsime, pavyzdžiui, 
vokiečių kalbos praktiką, pamatysim, kad mokyklose be 
suminėtųjų dėstomi dar smulkesni tiktai vienai tautai reikš- 
mingi rašytojai. Tai aiški skriauda lietuviškumui. 

Būtų pergalvotina, ar svetimos kalbos mokant negalima 
panaudoti raštų, su lituanistika kaip nors susijusių. Pvz., 
užuot mokiusis kurio svetimo menkaverčio rašytojo bio- 
grafiją, kaip daug kur daroma, ar nebūtų galima paimti ta 
kalba parašytų raštų ar dokumentų apie Lietuvą ir lietuvius. 
Ar negalima būtų šalia Cezario, Cicerono įsitraukti ką nors į 
programą iš lotyniškų Rotundo raštų ir kitos lietuvių lotyniš- 
kos prozos; šalia Horacijaus — ką nors iš Sarbievijaus. 

Toj pačioj visuotinėj literatūroj ar nereiktų labiau sustoti 
ties tais rašytojais, kurių įtakoj yra augusi mūsų literatūra. 

Tai tik dėstomosios medžiagos sritis, kurioje gali reikš- 
tis lietuviškas ugdymas. Skyrium būtų pergalvotinas auklė- 
tojų, lektūros, nemokyklinių priemonių vaidmuo lietuviui 
išugdyti. 

PER TVANKI MOKYKLINĖ 
RUGIAPJŪTĖ 


DĖL EGZAMINŲ 


Dar toli rugpjūčio mėnuo, bet gimnazijose jau prasideda 
rugiapjūtės dienos. Ruošiamasi su visu karščiu į baigiamuo- 
sius egzaminus. O tų egzaminų — lotynistai sako horribile: 
per tą Mėnesį su trupučiu apie 18 (6 rašomieji ir 12 atsako- 
mųjų). Tai skaičius, kuris turbūt ir studentams būtų nepa- 
keliamas tokiu trumpu laiku iš karto. 

Normalaus vaiko sveika ambicija neleidžia egzaminų 
laikyti bet kaip. Dėl to dar šiomis paskutinėmis dienomis 
paleistas iš gimnazijos stengiasi grobstyti nenuskintas žinių 
žolytes — pakuropstomis, neišmiegotomis akimis, apdujusia 
galva. 

Bet ne tik paskutinėmis dienomis. Visi metai daugeliui 
praeina su „pakelta nuotaika“. Ir turbūt ne be pagrindo yra 
tėvų nusiskundimai, kad šitas nervų įtempimas susmukdo 
vaikų sveikatą. Dar gerai, jeigu mokytojas nereaguoja į tuos 
artėjančius egzaminus. Jis sulaiko kiek ir mokinius. Bet esti 
gi daug mokytojų, kurie ir patys pasiduoda tam paniškam 
egzaminų virpėjimui. Ne vienas per metus kalte kala progra- 
mą su mokiniais. Pamokoms šiaip pasibaigus, dar skiria 
pridedamąsias. 

Tiesa sakant, tokia pačių mokytojų baimė yra iš dalies su 
pagrindu. O ką gi jis žino, kokius darbus gaus jo mokiniai, ko 
bus iš jų reikalaujama! Ypačiai privačioje mokykloje, kur per 
egzaminus pats dėstytojas esti daugiau tik svečias, 0 visus 
darbus ves, vertins ir jo mokinių likimą spręs, jei norės, iš 
kažkur atvykęs ir jo mokinių nepažįstąs atstovas. Visai 
suprantamos tokio mokytojo pastangos, kad mokiniai „,stip- 
riai“ ir „viską“ išmoktų. Dėl to tikrai — labai sustiprėja 
mokinio žinių bagažas. Ir tai yra svarbiausias aktyvas 
egzaminų balanse. Tačiau tuo pačiu metu sumenkėja progos 
lavinti mokinio savarankiškumui ir sugebėjimui prie dalyko 
prieiti, jį natūraliai pasisavinti (ne iškalti). 

Taigi pedagoginiais sumetimais egzaminų negalima nei 
visiškai pateisinti, nei visiškai pasmerkti. Galima būtų visai be 
egzaminų apsieiti, jeigu per visą gimnazijos metų eilę mokyk- 
loje būtų stropi kontrolė — kontrolė paties mokytojo ir Švie- 
timo ministerijos inspektorių. Jeigu inspektoriai galėtų daž- 
niau lankytis, patikrindami mokslo eigą, mokymo būdus ir 
rezultatus; jeigu jie nurodytų mokytojui, ko jo mokymo rezul- 
tatams dar trūksta, nepajėgiantį painstruktuotų, paremtų, o 
jeigu reikalas, pristatytų pakeisti kitu, — tada apie mokinių 
mokėjimą jau drąsiai galima būtų spręsti iš mokytojų metinio 
atestavimo. 

Šitokia nuolatinio inspektoriavimo ir kontrolės prie- 
monė ar tik nebūtų pedagogiškiausia mokinio išsilavinimui 
pakelti ir patikrinti, nes jo išsilavinimas būtų keliamas ne 
vienu „sustiprintu atsikvėpimu“, bet nuolatiniu sistemingu 
darbu per eilę metų. 

Šita priemonė mums dar sunkiai įmanoma, nes mūsų 
inspektoriai tebeturi gausiai administracinio darbo ir fiziškai 
negali visur suskubti su kontroliuojančia ir pagelbstinčia 
ranka. 

Dėl to nuo egzaminų sistemos visiškai mes negalim atsi- 
sakyti. Tačiau negalim tenkintis tokia egzaminų sistema, kaip 

dabar yra. Ji gali patapti kartais kažkokiu sadistišku biu- 
rokratizmu, kuris tenka be jokio racionalaus pagrindo pakelti 
ir mokiniui, o kai kada ir mokytojui. Pereitais metais litu- 
anistų mokytojų suvažiavime net buvo iškelta, kaip kolega 
mokytojas, paskirtas į privačią mokyklą atstovu, įgyja kartais 
palinkimo „kabinėtis“ į savo kolegos mokinius ir jų darbus. 
Prieš be pagrindo ir nepedagogišką netaktą teko pasisakyti 
net rezoliucijos forma. Iš antros pusės, atstovas kartais pasi- 
junta traktuojamas kaip „vilkas tarp avelių“, nes egzaminų 
sezonas yra pavirtęs teismo sezonu. 


Nenaikinant pačios egzaminų sistemos, būtų priimtina 
kai kuriuos mokinius nuo tam tikrų egzaminų atleisti. Būtent, 
atleisti nuo egzaminų to dalyko, kurio mokėjimas verti- 
namas metuose geru pažymiu. 

Dabar atleidžiama nuo egzaminų, specialiu Švietimo 
ministerijos sutikimu, tik silpnos sveikatos, ligoti mokiniai, 
jeigu jie mokėsi patenkinamai. Jeigu jiems daroma privilegija, 
kodėl tokia privilegija nesuteikus ir gabiesiems, darbštie- 
siems. Tai būtų paskatinimas pasistengti, ypačiai, kad pra- 
dedama skųstis, jog mokiniai mielai tenkinasi eiliniu 
skurdžiuoju pažymiu — patenkinamai. 

Minimas ne sykį ir kitas būdas, rodos, latvių praktikuo- 
jamas — egzaminuoti tik iš kelių dalykų. Vietoj 18 egzaminų 
būtų racionaliau 4—6 egzaminai, kuriuos kasmet paskirtų 
Švietimo ministerija, iš anksto neskelbdama kuriuos. Tokiu 
būdu mokykloje nebūtų antrinių dalykų, kurių galima „nesi- 
mokyt“, ir egzamininių, kurių su visu stropumu reikia imtis. 
Su visais lygiai per visus metus normaliai būtų dirbama. Šituo 
egzaminų skaičiaus sumažinimu būtų bent išvengta to 
„drugio“ paskutiniu egzaminų mėnesiu. 

Iškeltas egzaminų dalykas nėra naujas. Jis kasmet maž- 
daug šiuo laiku iškyla. Bet ką gi padarysi, kad dejuojama kaip 
tik tada, kada skauda. Dabar šiai mokyklinei opai iškelti kaip 

tik proga, nes švietimo vadovybė, intensyviai planuodama ir 
vesdama mokyklos reformas, ir šitą dalyką dar šiemet galėtų 
peržiūrėti ir tą per didelę mokyklinės rugiapjūtės ,,kaitrą“ 
atvėsinti. 

MOKINIŲ VARŽYBŲ BALANSAS 
SU PERSPEKTYVOM 


Šių metų mokyklinė naujiena — tos humanistinės 
pirmenybės baigės Klaipėdoje. 


Oficialieji rezultatai: 


Humanistinių dalykų apskritai pirmoji vieta, sudėjus litu- 
anistikos skaitymą bei deklamavimą, vokiečių bei prancūzų 
deklamavimą, paišybą, teko Klaipėdai. Ji laimėjo (20:19) prieš 
Kauno „Aušros“ merg. gimnaz., kuriai teko apskritai antroji 
vieta. Atskirais dalykais: — lituanistikos skaitymą ir dekla- 
mavimą laimėjo „Aušros“ mergaičių gimnazija; prancūzų 
kalbos — ta pati; vokiečių kalbos — Klaipėda; paišybos — 
Šiaulių bern. gimnazija. 

Humanistinėms pirmenybėms priklauso ir chorų pasi- 
rodymas. Pirmą vietą laimėjo Kauno IV gimnazija, antrą 
Marijampolės ir trečią Tauragės. 

Laimėjusios gimnazijos buvo apdovanotos Švietimo 
ministerijos vadovaujančių žmonių ir kitų įstaigų. Pirmam 
chorui dovaną paskyrė Kauno konservatorija — mūzos 
statulėlę; antram viceministeris K. Masiliūnas — paveikslą. 
Klaipėdai už bendrą pirmenybių laimėjimą teko direktoriaus 
L. Vaitiekūno vaza; lituanistikos laimėtojams — Lietuvių 
kalbos ir literatūros mokytojų sąjungos Zikaro darbo Vaiž- 

ganto bareljefas; už prancūzų kalbą Prancūzijos atstovybė 
paskyrė medalį; už vokiečių kalbą — Klaipėdos Prekybos 
institutas — knygą; už paišybą Meno mokyklos direktorius 
— paveikslą (rodos, Basanavičiaus portretą). Apdovanoti ir 
atskiri mokiniai knygomis. 


Pedagoginiai rezultatai: 


Sukėlusios didelio susidomėjimo pirmenybės prašosi bai- 
giamojo žodžio pedagoginiu atžvilgiu. 

Buvo gauta apsčiai pastabų dėl pirmenybių defektų 
provincijoje. Dalis jų buvo paskelbta. Kai kas buvo gerokai 
suabejojęs net dėl pačių pirmenybių reikalo. 

Iš karto mūsų buvo pasisakyta pačioms pirmenybėms 
palankiau, nekaip daugelis galvojo. Pritariant pastangoms 
mokykloje įnešti daugiau gyvumo ir judėjimo, pateisinant 
pačias pirmenybes, buvo tik su rezervais pažiūrėta į praktiš- 
kąjį jų organizavimą atskirose vietose ir dėl to nenutylėta nei 
laimėjimų, nei trūkumų. Šitokį nusistatymą baigiamosios 
varžybos Klaipėdoje tik patvirtino. Jeigu po pirmųjų varžybų 
centre ir provincijoj buvo nurodyta eilė organizacinių 
trūkumų, kurie atsiliepė mokinių tarpusavio santykiams, tai 
Klaipėdoje, kaip praneša dalyvavusieji, jų buvo išvengta: 
pirmenybės praėjusios drausmingai, kultūringai; nebuvę net 
nesutarimų nė dėl sprendimų, nebent dėl chorų vertinimo. 
Klaipėdos faktas parodė, kad pirmenybių pasisekimas 
daugiausia pareina nuo tinkamo organizavimo, kad tikrai 
galima kultūringai suorganizuoti ir pasiekti bent iš dalies tų 
rezultatų, kurių iš mokyklinių pirmenybių buvo pageidauta: 
paskatinti mokyklas pačiu pirmenybių objektu daugiau susi- 
domėti ir pakelti visos mokyklos to dalyko lygį. 

Tačiau ir šių bandomųjų pirmenybių trūkumai ar ne 
geriau už laimėjimus yra atskleidę mums lauktų ir nelauktų 
dalykų, kuriais tenka daugiau susidomėti. Buvo laukta, kad 


483 


daugiausia spragų pasirodys pačioje pirmenybių organiza- 
cijoje. Ir tikrai ateityje rengiant panašius mokyklų susi- 
būrimus pirmenybių ar kitokia forma, reikės dar galvoti, kaip 
daugiau visą mokyklą į darbą įtraukus, kaip tiksliau sudarius 
vertinamuosius organus, ar gal visai be jų apsiėjus. 

Nelauktų trūkumų pirmenybėms kilo iš dalies mokinių 
bei mokytojų neužtenkamos kultūros. Mokiniai kai kur pasi- 
rodė neaptašyti, neišauklėti. Tai reiškėsi kai kurių kauniečių 
nelauktomis paniekos replikomis provincijos adresu, provin- 
cijos kai kurių gimnazijų mokinių nelauktu storžieviškumu, 
rusišku koliojimusi, rūkymu, staugimu... Nemaloniausia, kai 
tenka pripažinti buvus ir mūsų pačių, mokytojų, išsi- 
auklėjimo spragų. Jeigu mokytojas stojo į choro eiles su 
mokiniais; jeigu neleistinu uždraustu būdu gabenos mokinius 
į pirmenybes; jeigu kai kurių teisėjų „chronometrai“ veikė 
kitaip — nei visų žiūrėtojų akys matė; jeigu mokytojų įsikarš- 
čiavimas žūtbūt laimėti, nesiskaitant su priemonėm, užkrėtė 
panašia nuotaika mokinius, — tai yra pirmiausia mokytojo 
neišauklėjimo ženklas, o jo vaisius buvo ta tarpmokyklinė ne- 
apykanta. Čia ir buvo dažniausia vietinių nepasisekimų prie- 
žastis. Ji, tiesa, daugiau reiškėsi ne humanistinėse varžy- 
bose, bet sporte. 

Šitos spragos skatintų mus ateityje labiau susirūpinti 
mokykloje ne tik mokymu, bet ypačiai auklėjimu. O formuo- 
jant mokinio asmenybę, anie trūkumai dar labiau reikalautų 
iš mūsų mums patiems geriau save susiformuoti, daugiau 
rūpintis mokytojo asmenybe. Tada nebus taip pavojingos ir 
tariamai baisios net tos sportinės rungtynės. Antai, teko 
nugirsti, kaip vienai kauniškei mokyklai pralaimėjus, jos 
mokytoja priėjo ir pasveikino laimėtojas provincijos mokines; 
pridėjo dar prie pasveikinimo sąmojį ir linksmą besišypsantį 
veidą. Tuo pat užsikrėtę ir mokinės, ir pradingo jų tarpe 
laimėtojų ,,pasididžiavimas“ ir pralaimėjusių „,pagieža“. 

Pirmenybės davė medžiagos galvoti, taisyti. 

MOKYKLINIŲ VARŽYBŲ 
KARŠTYJE 


Mokyklose jau seniai yra įsigalėjusios rungtynės fizinei 
kultūrai pakelti. Fizinė kultūra yra tiek akcentuojama, kad 
gresia netekti pusiausvyros tarp Žmogaus dvasinių ir fizinių 
galių. Visai suprantamas ir sveikintinas švietimo vadovybės 
susirūpinimas išlaikyti pusiausvyrą ir sužadinti mokykloje 
entuziazmą intelektualiniams bei estetiniams dalykams. Tais 
sumetimais šiemet ji ryžosi griebtis tos pačios priemonės — 
humanistiniams dalykams varžybų. 

Tai pirmas pas mus atsitikimas. Jis sukėlė gyvų disku- 
sijų pačių mokytojų tarpe dar prieš varžybas. Diskusijos 
tebeaktualios ir dabar, kada varžybų dalis praėjo: ar peda- 
gogiška priemonė, ar ji pasiekia savo tikslą. 

Varžybos susilaukia rimtų pedagogiškų priekaištų. 
Būtent, jos sukelia mokinio aistrą dirbti dėl efekto, dėl viešo- 
jo pasirodymo, dėl dovanos. Besistengiant laimėti, kyla 
konkurencinis pavydas, neapykanta tarp įvairių gimnazijų 
mokinių ir net mokytojų. Besiruošiant į tokias varžybas, 
mokiniai atitraukiami nuo tiesioginio normalaus darbo. 

Bet argumentų turi ir priešinga nuomonė. Ar mokinio 
vertinimas pažymiais nėra ta pati tariamoji konkurencija? Ar 
nėra tokia pat dovana penketukas? O atleidimas nuo mo- 
kesčio už mokslą tik geriesiems mokiniams? Šitais dalykais 

vienas mokinys taip pat išskiriamas iš kitų ir gali sukelti neiš- 
skirtųjų pavydą. 

Pagaliau ta tariamoji konkurencija ar jau taip blogas 
daiktas? Juk išeis į gyvenimą, kur kiekviename žingsnyje bus 
konkurencija. Ar ne geriau mokykloje pradėti prie jos iš- 
mintingai pratinti, kad žmogus ir didžiausioje konkurencijoje 
išliktų taurus, nesigriebtų nešvarių priemonių, nejsileistų į 
savo dvasią neapykantos „konkurentams“, kad laimėjęs 
netriumfuotų, 0 pralaimėjęs nosies nepakabintų. Čia dar yra 
proga auklėtojo žodžiui mokinio dvasią koreguoti, o gyveni- 
me kažin ar kas jį patvarkys. Tuo tarpu gyvenime į konku- 
renciją turės eiti: mes ir šiaip jau atsisakome per daug nuo 
konkurencijos. 

Pratinimas viešai rodytis kultūrinėje kūryboje mums irgi 
labai svarbu. Svarbiau nei kitoms tautoms. Mes daugumas 
per daug esame tylos, pasyvumo žmonės viešajame kultūros 
gyvenime. Viešai pasirodome su visu aš tada tik, kai, anot to 
lenko domininkono, „įsilinksminame“. Tik tenai apie jokią 
kultūrą negali būti kalbos. 

Tai mokinių atžvilgiu. O žiūrint mokytojų intereso — 
varžybomis parodomi vienos mokyklos pastangų rezultatai 
ar bent kryptis, parodoma gal visai naujas, kitos mokyklos 
kelias į tą patį tikslą. Juk dažnai mokytojas, nuoširdžiai dirb- 
damas, pats nesižino, ar jis geru keliu eina. Daug kas jam 
aiškėja iš palyginimo. 

Taigi vadinamosios varžybos savaime nėra nei blogas 
dalykas, nei geras. Jų gerumas pareina nuo to, kaip jos orga- 
nizuojamos ir pravedamos. Jos bus geros, jeigu 

a) pakels visų mokinių, visos mokyklos susidomėjimą 
varžomomis sritimis; 

b) jeigu mokinyje sužadins norą pačiam tobulintis, išven- 
giant neapykantų ir pavydo kitiems; 

<) jeigu mokyklos vadovybei parodys kelius mokyklinio 
lavinimo ateičiai. 

Buvom liudininkai, kaip praėjo didžiausios (Kauno) apy- 
gardoš varžybos. 

Jeigu varžybos turėjo sukelti didesnį entuziazmą huma- 
nistiniais dalykais visose mokyklose, tai šitas tikslas vargiai 
bepasiektas. Čia bus kalta pati varžybų organizavimo 
sistema. Gimnazija parinko po 6 mokinius ir tik su jais dirbo, 
rengėsi į varžybas — ne su visa klase. Kai kas buvo pasi- 
kvietę net „trenerius“, teatralinius ar sportinius specialistus. 
Provincija tokių „trenerių“ negalėjo turėti, tad ji atsidūrė 
nelygioje plotmėje... 

Tokis dirbimas su „treneriais“ jau yra iškrypimas, ano- 
malija, mokyklos gadinimas. Ateičiai reiktų galvoti, ar 
nepavyktų surasti priemonių, kad į varžybas ruoštųsi visa 
klasė normalia savo mokymosi tvarka. Svarbu ne čempio- 
nus duoti, bet visą mokyklinį lygmenį pakelti. 

Jeigu varžybos turėtų sužadinti kūrybinius mokinio ir 
visos gimnazijos nusiteikimus, išvengiant pavydo, nepalan- 
kumo, tai šiuo atžvilgiu Kaune sąlygos nebuvo palankios. 
Nepalankios svarbiausia dėl mūsų nemokėjimo organizuotis. 
Nuolatinis tvarkos kaitaliojimas dezorientavo ir teisėjus, ir 
mokytojus, ir mokinius, ir publiką. Kai kurios provincijos 
gimnazijos, nežinodamos apie pakeistas valandas, negalėjo 
varžybose net dalyvauti; kitų netyčiomis atsidūrė varžybose 
vienas deklamatorius ar skaitytojas — tas vienas ir daly- 
vavo. Galima suprasti, su kokia nuotaika jie išvažiavo, per 
kelis mėnesius rengęsi ir pasirodyt negavę. Noro naujoms 
varžyboms jiems neįkvėpsi, nebent įsakysi... 

Šita netvarka ypačiai pažymėtina pedagoginiu atžvilgiu. 
Jeigu mes iš mokinių reikalaujame tikslumo, tvarkingumo, tai 
kaip dabar mums pažiūrėti į pačių mokinių akis. Šitai sumi- 
nim ne ką nors norėdami išbarti, o tam, kad bent baigia- 
mosios varžybos Klaipėdoj pademonstruotų mums geležinę 
ir precizišką tvarką. Mes į ją dar taip neįpratę. 

Dar blogiau, kada pačios mokyklos demoralizuoja 

mokinius ir diskredituoja pačias varžybas. Sakysim, švietimo 
vadovybė nurodė instrukcijose, kad varžybose tegali daly- 
vauti tik gero elgesio mokiniai, vis dėlto būta gimnazijų, 
kurios pasiuntė mokinių sportininkų su patenkinamu elgesiu. 

Čia kalti patys mokytojai, kad sukelia nepasitikėjimą. O 
labai reiktų pagalvoti, kaip sulaikyti mokinius nuo šališkumo, 
kuris savaime kyla ir kuris reiškiasi aplodismentais ir riks- 
mais, kada pasirodo „favoritai“. Taip, rodos, yra buvę sporto 
varžybose. Tiesa, galima pasidžiaugti, kad humanistinėse 
varžybose labai kultūringai plojo tiek geriau, tiek silpniau pa- 
skaičiusiems, tiek „saviems“, tiek ,,svetimiems“. 

Net pagalvotina, ar nebūtų pedagogiškiau, kad į galu- 
tines varžybas būtų siunčiamos tų gimnazijų sporto koman- 
dos, ar tų dalykų dalyviai, kurie savo specialybės varžybas 
yra laimėję. Tada dalyvautų didesnis gimnazijų skaičius, būtų 
daugiau „laimėjusių“, būtų tokiu būdu daugiau „,paten- 
kintų“. O surasti „geriausią“, „stipriausią“ mokyklą — yra 
tuščias noras. Viena, jis nepedagogiškas, antra, jis realiai 
neįmanomas. Kas gi, pavyzdžiui, bepatikės, kad ta mokykla, 
kurios dalyviai varžybose yra gavę mažiausia taškų, yra jau ir 
silpniausia arba atvirkščiai. Pirmosios, ar antrosios, ar tre- 
čiosios vietos parėjo nuo daugelio aplinkybių, ir laimėjimas ar 
pralaimėjimas dar tikro mokyklos veido neparodė. 

Bet šitos varžybos, bent humanistiniuose dalykuose, 
kurie čia rašančiam yra geriau pažįstami, yra parodę neblo- 
gų išvadų mokyklos darbui ateičiai. Būtent parodė, kad 
mokytojai jau vis daugiau ima domėtis mokykloje gyvuoju 
žodžiu ir jo kultūra. Tiesa, tas žodis nevienodai kultyvuo- 
jamas. Buvo mokyklų, kuriose tebevyrauja tradicinis reto- 
rinis patosas. Tačiau buvo ir tokių, kur aiškiai buvo jausti 
pratinant mokinius tariamą žodį pergyventi natūraliai, 
anapus žodžio pajusti gyvą vaizdą, į jį įdėti savo širdies 
jausmą — nuoširdų, paprastą. Tolimesniame mokyklos 
darbe ir teks siekti šitos naujesnės ir, atrodo, racionalesnės 

žodžio kultūros. Pačios varžybos gal bus paskatinusios 
mokytojus ir mokinius iš viso daugiau susirūpinti tuo žodžio 
menu, kurį mes taip esame apleidę ir kartais taip beširdiškai 
darkome. 

Jau dėl to vieno varžybos priimtinos. O toliau jų nau- 
dingumas ar žalingumas pareis nuo mūsų pačių — kiek mes 
patys sugebėsime vairuoti į racionalų varžybų tikslą. 

PO MOKYKLINIŲ PABAIGTUVIŲ 


Kruopštus metų darbas vidurinėje mokykloje buvo baig- 
tas efektyviu pasirodymu — olimpiada. Joje buvo pamanifes- 
tuoti fizinės ir dvasinės kultūros laimėjimai. Organizuota ir 
įvykdyta, nepalyginti, geriau kaip pereitų metų pirmenybės. 
Jeigu pereitais metais, konstatavus čia eilę labai skaudžių 
trūkumų, vis dėlto buvo pritarta pirmenybių principui, tai 
šiemet juo dar mažiau abejotina. Argumentai už pirmenybes 
jau buvo savo laiku išdėti. 

Tiesa, liūdnų faktų pasitaikė ir šiemet — ir dar liūdniau, 
kad vietomis iš pačių mokytojų kaltės. Pasitaikė dar moky- 
tojų, kurie tyčiomis ar netyčiomis nesilaikė taisyklių, ir dėl to 
teko mokyklą diskvalifikuoti. Pasitaikė, kurie, azarto pagauti, 
šokinėjo ir šūkavo savo simpatijoms, azartiškai nuteikdami 
pačius mokinius. Dar skaudžiau, kada mokytojai mokytojų 
nevertina ir stato žemiau už kitus profesijos žmones: tik prisi- 
mintini faktai, kaip gimnazijos direktorius buvo nugrūdžiamas į 
trečią aukštą teatre, o šiaip valdininkas sodinamas parterio 
pirmose eilėse... 

Tačiau apskritai konstatuotina, kad visur buvo mažiau 
azarto, daugiau tvarkos, mandagumo ir džentelmeniškumo. 
Net tos mokyklos, kurios pereitais metais pasirodė nepaten- 
kinamo elgesio, šiemet buvo tiesiog nepažįstamos. 

Žinoma, šito mokinių mandagumo ir socialumo reikės 
ateityje dar daugiau išspausti, ypačiai jo dar pasigesta nakvy- 
nės namuose. Ateičiai dar būtų gal pergalvotina, kaip 
olimpiada ar pirmenybės suorganizuoti su mažiausia žala 
paties mokslo eigai. Dabar kelios savaitės prieš mokslą bai- 
giant jau buvo nenormalios: čia egzaminai, čia pirmenybės. 
ar nebūtų pasvarstytina: mokslą baigti su gegužės pabaiga, o 
paskui tas dvi savaites paskirti pirmenybėms ir ekskur- 
sijoms. Į pirmenybes vis tiek ne visi važiuoja, o likusiems 
menkas jau būna mokymasis: tegul jie tuo metu planingai 
vadovaujami ekskursuotų. 

Olimpiados rezultatuose pažymėtinai gražus provincijos 
pasirodymas. Provincija ima lenkti Kauną. Tiesą sakant, tai 
bus beveik natūralu. Kaunas ligi šiol turėjo geresnes sąlygas 
visokeriopai technikai įsigyti. Provincija jų neturėjo. Bet 
provincija turi daug fiziškai ir morališkai sveikose aplinky- 
bėse augusios energijos. Gaudama dabar techniką, ji gali 
kilti. Atmetant visas lokalines ambicijas, provincijos pažanga 
iš širdies sveikintina. Lygiai pažymėtinas šiemet ir privačių 
mokyklų gražus pasirodymas, ypačiai turint prieš akis 
nedidelį tų mokyklų skaičių. 

Humanistinių dalykų pirmenybėse daugiau pasireiškė 
mergaitės — gal joms artimesni iš viso humanistiniai pradai. 


Su aiškia persvara olimpiadoj pasirodė bendrosios 
opinijos proteguojamas sportinis auklėjimas. Jis dominavo ne 
tik olimpiadoj: kiek tenka išsikalbėti, jis kai kur persveria ir 
metuose. Fiziniam auklėjimui ar kūno kultūrai kai kur 
imamos ne tik pamokų valandos, bet ir popiečiai; pasakojo, 
kad kai kur paimamos retkarčiais net kitų dalykų pamokos. 
Jeigu taip yra, tai nenormalu. Reiktų susitvarkyti taip, kad 
kiekvienam objektui būtų savos valandos — ir baigta. Kitaip 
nuskriaudžiami kiti dalykai arba perkraunami darbu moki- 
niai. Jau ir taip mūsų programos yra plačios; darbo daug. 

Mūsų sąlygose svarbiausias darbas mokiniams vis tenka 
dirbti ne klasėse, bet namie. Netąi žemesniųjų klasių moki- 
niams. Taigi vargu sveika, jeigu vaiką verčiame dirbti po 10 
val., 0 suaugusį valdininką 6 valandas. Čia vis dėlto 
pergalvotina. . 

Paliekant specialistams galvoti apie grynai fizinės kul- 
tūros pasirodymą, čia rašančiam daugiau imponavo iš tos sri- 
ties tautiniai Žaidimai, jau tam tikra dvasinės kultūros apraiš- 
ka. Čia teko pastebėti trys linkmės. Vienos šokikės su 
ypatingu  kruopštumu stengėsi perduoti liaudies šokio 
etnografinį koloritą. Kitos — jau stengėsi liaudies šokį 
individualiai sustilizuoti. Trečios kurti šokį jau specialiai oro 
scenai. Apskritai, daugumos šokiai buvo, pasakytum, 
kameriniai: imponavo savo detalėmis, atskiros šokikės plas- 
tika. Oro scenoj, iš tolo žiūrint, labiau pastebimas ir impo- 
nuoja visas masinis judesys. Tuo keliu ypačiai pasistūmėta 
Sovietuose. Šito tipo pradais pagrįsta ir masinė gimnastika, 
kuria taip grožėjosi kauniškiai per pradinių mokyklų šventę. 
Su etnografiniu tikslumu gražiai pasirodė Prienų „Žiburio“ 
gimnazija, su elegantiška stilizacija — Marijampolės mergai- 
čių gimnazija, su masinėm figūrom rado gražaus pritarimo 
Panevėžys. Ir nė viena iš tų linkmių toliau nebūtų apleistina. 

Šiaip tautinių šokių repertuaras buvo labai monotoniš- 
kas.  Monotoniškas repertuaras buvo ir romanistikos 
pirmenybėse. Jau margesnis, įvairesnis lituanistikos. 

Lituanistikos skaitymais ir deklamacijomis, kurie šiemet 
buvo racionaliau organizuoti, jau labai atkreipta dėmesio į 
susirūpintiną dalyką — skaitymo techniką. Tiktai kitais 
metais ar nebūtų geriau, jei skaitytojai atvažiuotų be iš 
anksto paruošto repertuaro. Pusvalandis laiko būtų duota 
pasiruošti komisijos numatytam skaitiniui, ir tada aiškėtų jo 
sugebėjimas paskaityti ne tik išmoktąjį, bet ir kiekvieną kitą 
skaitinį. 

Antra, norint išmokyti gražiau vartoti gyvąjį žodį, neuž- 
teks pirmenybių. Jos daug jau padarė, kad tuo klausimu 
sudomino. Kai kur mokytojai yra padarę didelių pasigrožė- 
tinų pastangų. Bet mokyklinis skaitymas galės tada susitvar- 
kyti, kada patys mokytojai bus susipažinę užtenkamai su 
skaitymo technika. Tam reikėtų dėstyti skaitymo techniką 
mokytojų seminarijose, kunigų seminarijose, universitete 
būsimiems mokytojams ar apskritai viešojo žodžio varto- 
tojams. (Klaipėdos institute jau, rodos, taip yra). Neišmo- 
kom mokinių ne iš apsileidimo, bet dėl to, kad mūsų pačių 
niekas nepamokė, kaip su tuo dalyku prie mokinio prieiti. 

Tvarkantis pirmenybių ateičiai, būtų pergalvotinas dar 
nelemtasis pinigas. Mokiniai pinigų dažniausiai neturi: iškau- 
lyti iš tėvų, išgraibstyti iš tėvų komiteto — vienas vargas; 
Jeigu jau ministerija išleidžia, apskritai, mokyklos reikalams 
milijonines sumas, ar negalėtų savo biudžete numatyti ir 
olimpiadai, šiai mokinių ,„mobilizacijai“, kad dalyviai galėtų 
nemokamai bent atkeliauti. Dovanojus arklį gal jau dovano- 
tinos ir kamanos. 

KELYJE Į ATEITĮ 


Mūsų studento kelias kinta daugiau, nei galima laukti iš 
tokio jauno universiteto. Kinta studento profesinis pasi- 
rinkimas, ideologija ir apskritai kultūriniai palinkimai. 

Humanistinė profesija, iš karto daugelio pasirinkta, 
perleidžia regimai pirmenybę vadinamosioms realijoms, tei- 
sėms, medicinai ir dabar jau aktualėjančiai komercijai. Į 
naujas profesijas skatina pats gyvenimas. Su humanistiniu 
išsilavinimu daugiausia nueina į mokytojus. Nors apskritai 
dar nėra tokių, kurie nebūtų gavę tarnybos dėl jų profesijos 
darbininkų pertekliaus, vis dėlto mokytojų vietos vidurinėse 
mokyklose baigiamos išsemti. Daug atviresnės vietos į laisvą- 
sias profesijas, ypačiai komerciją. Žinoma, tokios profesijos, 
kurioje būtum visai laisvas ir nuo niekieno nepriklausytum, 
dabar beveik nėra, nes šiandien daugumo profesijų galai jau 
susieina valstybės rankose. 

Panašiu keliu yra ėję ir kiti Pabaltijo kaimynai. Ir ten 
humanistinių mokslų banga turėjo atslūgti ir pasukti į 
praktines sritis. Tik tenai humanistinis išsilavinimas priėjo 
aštresnių rezultatų. Suomijoj, pvz., dešimt humanistikos 
daktarų prašosi į pradžios mokyklas. Estijoj iš 200 baigian- 
čiųjų vietos gali būti duodamos 90. Pastangos grąžinti aukš- 
tuosius mokslus baigusius į kaimą tenai nedavė laukiamų 

rezultatų. Buvo atsiradę net apsčiai savižudžių iš tų, kurie 
negalėjo gauti darbo. Mūsų dar taip toli nenueita, ir tinkamu 
laiku galima orientuotis į tas sritis, kuriose galima parodyti ir 
profesinius sugebėjimus ir ne mažiau pasiaukojimo, idealiz- 
mo. 

Tik šiokioj ar tokioj profesijoj šiandien reikia gilumo. Dar 
tebegyvenam savo kultūros tą periodą, kada esam priversti 
horizontališkai pasireikšti visose srityse. Dėl to mums tebe- 
trūksta didelių specialistų, kurie būtų išaugę į pasaulinio 
masto medikus, pedagogus, inžinierius. Gilėjimo linkme, 
atrodo, studentai dabar pradeda eiti. Ir turi ja eiti. 

Tačiau su praktinių mokslų gilinimu gresia vienas 
pavojus: pavirsti amatininku, nebe žmogum. Juo labiau šitas 
pavojus gresia, kad jam palanki atrodo studento ideologijos 
evoliucija. Anksčiau išaugęs nepriklausomybės kovų tra- 
dicijose, Lietuvos studentas skyrėsi nuo užsieninių savo 
idealizmu. Su tuo idealizmu jis pasireiškė ypačiai visuomeni- 
niame gyvenime. Visuomeninis veikimas ne vieną studentą 
išbloškė iš mokslo vagos, tačiau veržimasis į visuomeninį 
idealą apsaugojo ne vieną nuo miesčioniškumo, nuo 
moralinio palaidumo ir oportunizmo. Studentas dabar, atsi- 
palaidavęs nuo visuomeninio veikimo, gali daugiau atsidėti 
mokslui, bet gali ir tame moksle apsileisti, jeigu jis linksta į 
oportunizmą. O pasiduoda oportunizmui ne retas. Tas 
naujas tipas, oportunistas, neturi idealų, dėl kurių verta būtų 
aukotis. Oportunistas neturi ir savo nuomonės. Jis lengvai 
pasiduoda svetimam nusistatymui. Viskas jam vis tiek, jeigu 
tik nenukentėtų jo paties malonusis gyvenimas. Tai žmogus 
be tauresnės ideologijos, be nugarkaulio. 

Oportunisto tipas netinka kūrybai. Kūryba reikalauja 
vieningos, stiprios asmenybės, kuriai dvasia dominuotų. Tik 
aukštesnės asmenybės sukurs tai, ko pilkieji žmoneliai 
nepajėgia. Oportunistas geriau dar tinka mechaniniam, tech- 
niniam darbui, kuriame jis aklai tevykdo kitų valią ir nurody- 

mus. Bet ir mechaniniame darbe oportunistu negalima visiš- 
kai pasitikėti. Jo asmenybėje nėra pastovumo. Negalima tad 
laukti pastovumo, ištvermės, susitelkimo, ištesėjimo ir jo 
darbe, jam pavestose pareigose, nes jo asmenybei neva- 
dovauja moraliniai motyvai. 

O šitokiu oportunizmu, pasitaikančiu studento kelyje, 
nusiskundžiama jau daug kur. Vienas Pabaltijo profesorius 
pasakojo, kad jo krašte su oportunizmu ėjęs anksčiau 
moralinis pakrikimas į platesnes mases iš kai kurių Rusuose 
išaugusių aukštesniosios kariuomenės žmonių. Su naująja 
karta kandidatai į karininkus esą atsijojami, ir karininkai atsi- 
stoję tinkamoje aukštumoje. Bet dabar ten daugiausia demo- 
ralizacijos įnešanti tam tikra studentų dalis, kurioje įsigalėjęs 
oportunizmas. Pasikartoja, matyt, tai, kas kitados buvo 
Rusijoje apie 1840—50 metus, kada visą energiją galėdavo 
pareikšti šviesuomenė meilės avantiūrose. 

Štai dėl ko studento kelyje į praktines sritis ir specia- 
lizaciją svarbu palaikyti ir jo idealizmas, formuoti savarankiš- 
ka asmenybė su sveika tauria ideologija. Idealizmas ir 
idėjingumas yra pagrindiniai šulai, į kuriuos atsidaužtų 
moralinio pakrikimo ir iš viso asmenybės sumenkėjimo 
banga, kurią kiekvienas oportunistas nori sau pateisinti jau 
tuo pačiu faktu, kad taip yra ir kitur. 

Su asmenybės stoka eina ir inteligencijos bei kultūros 
spragos. Ten, kur nėra pastangų asmenybei susiformuoti, 
nebus tų pastangų ir kūrybai, savai individualiai, tautinei 
kūrybai; ten belieka tik savintis svetimąją kūrybą, vis tiek, ar 
ji būtų gera, ar ne. Žinoma, pasisavinti visados lengviau 
blogąją. 

Mūsų studentui lengva pasisavinti iš dviejų šaltinių: iš 
kaimo, iš kurio jis išėjo, ir iš miesto, į kurį atėjo. Šalia iš 
kaimo atsinešto geraširdiškumo, sentimento, studentas atsi- 
neša ir berniškumą blogąja prasme. Ir dar sąmoningai jį 
plečia, pasididžiuodamas. Tik prisiminkim ne vieną studentą 

šokiuose, eisenoje, apskritai išorinėje elegancijoje, kai kurių 
nesusivaldymą ir neblaivumą, net svetimuos kraštuos pasi- 
rodžius. Ir gerai, kad daugelis korporacijų bent išorę ėmė 
savo nariams šlifuoti. 

Iš miesto mes gaunam dar daugiau: miesčioniškąsias ir 
akademines tradicijas, paskolintas iš kitur. Vėl prisiminkim 
vadinamuosius „bierabendus“, ,„fuksų“ sistemą ir termi- 
nologiją, kardų nešiojimą, su kepurėmis stovėjimą bažny- 
čioje — vis tai yra skoliniai, vargiai besuderinami su lietuviš- 
kos dvasios pasireiškimo formomis. Skoliniai įsigali net iš 
estetinės srities: ima studentai dainuoti kino filmų šliagerius, 
o savo originalių dainų kažin ar bent viena korporacija turi 
susikūrus. Dar gerai, jei atsiranda vadinamieji dzinguliukai ar 
kitoki niekeliai. Tai ir yra apraiškos, rodančios, kad dar neuž- 
tenkamai parodoma savos kūrybos tradicijoms. 

Norint tos kūrybos susilaukti, atsiremiam vėl į tą patį 
punktą — savarankiškos asmenybės ugdymą. Kietą, sąmo- 
ningą, lėtą ugdymą. Jis vienas išmokys mus ieškoti ne efekty- 
vių momentinių laimėjimų, bet gilesnių ir pastovesnių. Jis 
susilaikys nuo vienašališkų reikalavimų iš kitų ir nuolatinių 
priekaištų kitiems, o paskatins pačiam iš savęs pareikalauti, 
kad visos smulkmenos būtų atliktos savo profesinėje, ideolo- 
ginėje ir kultūrinėje srityje. Tada bus tikrai daugiau pasiten- 
kinimo savim ir kitais, daugiau vienybės. Tokis kelias būtų 
bent racionaliausias į savo ir tautos ateitį. 

— Ne talentas ir palinkimas tam ar kitam padaro 
didvyrį; tik asmenybė, ir visa priklauso nuo jos (Goethe). 

ATEINA NAUJAS ŽMOGUS 


Po didžiojo jaunimo kongreso įspūdžiai susikristali- 
zuoja. Galima jau ramiau ir platesniu mostu jį vertinti. Verti- 
namas, žinoma, jis bus nevienodai, nes nevienodais matais 
matuojamas. 

Tokios rūšies kongresus tektų vertinti ne pagal asmeni- 
nes simpatijas, ne pagal politinių grupių aspiracijas, bet pačiu 
bendruoju tautinės kultūros matu: kiek jie parodo jaunimo 
vietą bendrame tautos kelyje, kiek jie sustiprina jaunimo 
pastangas žengti pirmyn, kiek jie glaudžiau susieja jaunimą 
su visa tauta. 

Šitie klausimai iškyla ir pergyvenus gražiuosius pavasa- 
rininkų kongreso efektus. Atsakymai į juos gali apimti ne tik 
pavasarininkų jaunimą, bet ir apskritai Lietuvos kaimo jau- 
nimą, nes pavasarininkai ligi šiol yra didžiausias kaimo jėgų 
atstovas. 

Ir tie atsakymai yra dvilypiai. Jie rodo, kad jaunimas yra 
tokis pat, kaip seniau, ir kad jis yra žymiai jau pasikeitęs, kad 
mes prieš save turim jau naują Žmogų. 

Nepasikeitė jaunimas ta prasme, kad jis yra išlaikęs 
senąsias kaimo etnografines tradicijas. Ten jos lengvai dar 
prisimenamos ir natūraliai pergyvenamos. 

Pasikeitė gi — kad jau yra atsižadėjęs senosios kartos 
konservatizmo ir su stipriu aktyvizmu ant etnografinių kultū- 
ros pradų deda naujųjų laikų kultūros sluoksnius. 

Nepasikeitė kaimo jaunimo vieta tautoje; čia akivaiz- 
džiai buvo matyti, kaip kultūros ir valstybės giliausia parama 
tebėra kaimas; tas pats kaimas, kuris buvo išsaugojęs sveiką 
etnografinį veidą nuo šviesuomenės nutautinamosios įtakos, 
sveiką religinę dvasią ją nureliginti, sveiką veiklumą palyginti 
su šviesuomenės išglebimu ir vergavimu svetimiesiems; tas 
pats kaimas, kuris iš savo tarpo buvo davęs savus šviesuo- 
lius naujajai Lietuvai gaivinti knyga ir ginti krauju. 

Matytasis jaunimo žygis į Kauną buvo to kaimo žyais. 
Jis pažymėtinas ypačiai šiuo metu, kada pakilo skundų 
miestu ir inteligentu — kad miestas degeneruojąs, kad inteli- 
gentas virsta savanaudžiu smulkių interesų žmogeliu. O lite- 
ratūros atstovai jau eilė metų vis dažniau šaukia — atgal į 
kaimą! 

Kaimas ilgai laukė, kad Nepriklausomoje Lietuvoje inteli- 
gentas ateitų pas juos. Laukė ir nesulaukė. Inteligentas nuo 
kaimo buvo atimtas ir atgrasintas. Dabar kaimo jaunimas 
nebelaukė ir patsai atžygiavo į miestą. 

Bet atžygiavo jau naujas žmogus. Vietoj senosios 
nedrąsos, baimės, noro prisitaikyti prie miesčioniškosios 
dvasios jis atėjo savarankiškas. Jis pasijutęs jau lygiateisis 
valstybės dalininkas. Jei galvą lenkia, tai iš pagarbos, ne iš 
baimės. Jis atvyksta jau ne vadų nužemintai pasiklausyti, bet 
savo darbų parodyti ir savo kad ir kuklių žodžių pasakyti — 
viešai, dešimtims tūkstančių girdint. Čia yra tikrasis pažan- 
gos ženklas ir tikslas — augti savarankiškoms asmenybėms 
visoje tautoje! 

Ir pasirodė jaunimas vertas ne tarno, bet dalininko 
vardo. Reikėjo tik stebėti to ypačiai nepriklausomoj Lietuvoj 
jau gimusio ir augusio jaunimo veidus, figūras, eiseną, dainą. 
Veidas saule nudegęs, vėjo nupūstas, nuovargio kamuotas, 

„Man rodos, kad mūsų visuomenėje, tiek spaudoje, tiek 
grupėse tesireiškia pajėgumas niurzgėti, bet nebėra jokio 
kito pajėgumo, kuris reikalingas kurti“. 

Iš laiško bičiuliui 1954.3.24 


Juozas Brazaitis su Lietuvių fronto bičiulių centro valdybos nariais 
1961 metais: Juozas Kižys, Vytautas Majauskas, Petras Kisielius, 


Brazaitis, Leonas Prapuolenis, Vytautas Vardys ir Kazys Am- 
brozaitis. 


bet kiek jame sveikatos, kokie ryžtingi ir energingi bruožai; 
daugelio gana taisyklinga veido sudėtis. 

Tokis, palyginti, švarus fizinis pagrindas gali remtis tik 
švaria morale. Ir tos moralės smulkmeniškas liudininkas — 
kongresantams neteko nė vieno protokolo surašyti — o jau- 
nimo pasirodymuos Kaune būdavo ir ne taip. Moralinės 
jėgos atrodė natūralios: tas linksmumas ir džiaugsmas, 
kuriuo tik geros sielos žmonės moka šypsotis, tas nepavy- 
dus santykiavimas su kitais žmonėmis, noras matyti kiek- 
viename gerą žmogų, tas patvarumas ir atsidėjimas tuo mo- 
mentu dirbamam darbui — tos visos natūralios dorybės 
švitėjo ir veiduose, skambėjo dainose, kada jiems niekas 
neliepė dainuoti, kalbose, kai jie atkeliavo ir kai grįžo. Naivus 
kartais buvo atskirų asmenų žygiavimas, nuvargusios rankos 
kėlimas, bet jis buvo nuoširdus, daromas ne bet kaip, o su 
visu atsidėjimu. Tai natūrali nepaprastai gera medžiaga di- 
diems žygiams paruošti. 

Šita medžiaga buvo ir seniau lietuviškam kaime, kur jos 
nebuvo palietusi miesto gadinančioji įtaka. Bet jos tautinei 
kultūrai kurti neužtenka. Reikia ji pakelti į aukštesnį kul- 
tūros laipsnį, duoti jai grakštesnes formas, visuomeniškesnę 
ir visuotinesnę dvasią. Ir buvo per kongresą proga pažiūrėti, 
kiek pažangos jau padaryta jaunimo kultūroje. 

Kaimo jaunimui, taip, sunku išlaikyti grakšti elegantiška 
figūra. Bet žygiai per miestą, bendroji mankšta rodė jau mo- 
kėjimą paklusti kolektyvinei drausmei, kolektyvinio ritmo pa- 
jutimą ir savo figūros apvaldymą, judesio drąsumą. Dainos 
rodė jau sudrausmintą, sušvarintą balsą, grožio reiškimą ne 
tik jėga, bet ir balsine elegancija. 

Šioje srityje toli gražu nėra viskas pasiekta. Dar tik graži 
pradžia, daug daug ir visados čia teks dirbti. Bet svarbu, kad 
einama, o einama teisingu keliu. Šitą pažangą galėjo paste- 
bėti kiekvienas, kas yra stebėjęs jaunimą per keliolika nepri- 
klausomos Lietuvos metų ir kas yra mokėjęs lyginti ne legen- 

dinius laikus su dabartiniais, bet daug kukliau — gyvenimą 
prieš 15—10 metų ir dabar. 

Šiandieninis kaimo jaunimas, palyginti su vakarykščiu 
nepasikeitė ir tuo, kad jis pasirodė išlaikęs etnografines lietu- 
viškas tradicijas: kiek daug gražių lietuviškų kostiumų; kiek 
parodoje priausta puikių drobių; kiek daug pridainuota liau- 
dies dainų bendroje eisenoje; vienas žiūrėtojas net paste- 
bėjo, kad tos dainos kiekviename dainininkų būryje buvo vis 
naujos; tepasikartojusios tik keturios tos pačios. 

Kongreso dalyviai pasirodė tikrieji tautinių etnografinių 
tradicijų paveldėtojai. Ir kyla noras pageidauti, kad šitas etno- 
grafinės dvasios reiškėjas — lietuviškas mergaičių tautinis 
drabužis — ne tik ilgiau būtų palaikomas tokioms šventėms, 
bet ir ypatingai gaivinamas, paverčiant jį gal specialiu mergai- 
čių uniforminiu drabužiu. 

Tačiau vienoj etnografijoj nesustingsta, nesitenkinta tuo, 
ką tėvai jau sukūrė. Matyt, buvo vaisingų pastangų etnogra- 
finį pradą sustilizuoti ir pakelti aukštesnėn plotmėn, neiškrei- 
piant paties etnografinio stiliaus. Tai buvo pastebima bent 
kiek kostiumuose, daugiau dainose. Ir tai yra teisingas kelias, 
nors sykiu ir labai pavojingas — šioje kūryboje lengva 
iškrypti ir pasiduoti miestiško stiliaus prieskoniams. Bet tam 
yra organizacinis gyvenimas, kuris ir čia skatins kūrybą tau- 
tinės dvasios ribose. 

Vadinas, kūrybinės iniciatyvos reiškiasi. Kiek jos buvo 
parodyta ypačiai gyvuosiuos paveiksluos! Juose buvo puikiai 
pajausta senoji Lietuva, su spragilais, dalgiais, sėtuvėmis, 
rūtų darželiais, javų varpomis, su tautos kryžiaus keliais, 
kuriuos priminė gyvieji Kražių įvykių dalyviai; pajausta ir nau- 
joji Lietuva su jos dabartimi ir ateities aspiracijomis: su verži- 
muisi į Vilnių, į jūrą, į mokslus, amatus, pramonę; su pastan- 
gomis nušviesti gyvenimą religija. 

Kokia išvada belieka? Išvada, kad jaunimas supranta 
savo krašto praeities žygius, numato ateities uždavinius ir 

rodo iniciatyvos ir energijos jiems vykdyti. 

Tai sveikas kelias. Dar linksmiau, kad į šitą kelią įsilieja 
ne tik kaimo jaunimas, bet ir... Kaunas. Tas Kaunas, kuris 
jau daug kuo kaltinamas, šiuo tarpu užtvindė gatves, kad 
pamatytų svečius iš kaimo. 

Tiesa, lietuvis dar nėra socialus ir nemoka entuziastiš- 
kai pergyventi kitų skausmo ir džiaugsmo. Ir juo didesnis kas 
jaučiasi ponas, juo jis daros ekskliuzyvesnis, santūresnis; 
stengiasi į kito skausmą ar džiaugsmą nereaguoti išviršiniu 
būdu. Charakteringas tuo atžvilgiu pasirodė Kauno miestas. 
Jis davė kongresantams patalpų, bet pasistengė jo atstovai 
išnykti ir iškilmėse nepasirodyti. Amerikoj, pavyzdžiui, 
burmistras ne tik būtų atėjęs pasveikinti, bet ir ne vienas 
namas būtų pasipuošęs svečiams sutikti. Jie žino, kad iš 
tokio parodyto išorinio palankumo bus visiems ne tik morali- 
nės, bet ir materialinės naudos. 

Daug platesniu valstybiniu horizontu pasirodė vyriau- 
sybės atstovai. Jie nesitenkino tyliu neprieštaravimu, nesi- 
tenkino viena kita lengvata, bet patys pasirodė jaunimo tarpe 
ir į jį prabilo. Ir turbūt neapsiriko. Jaunimas mokėjo su 
entuziazmu priimti tuos, kurie pas juos atsilankė. 

Lygiai su palankumu ir pasigėrėjimu jaunimą sutiko 
individualiai Kauno gyventojai. Sutiko su linksmais, pasigė- 
rinčiais veidais, su aplodismentais. Buvo jausti, kad prapuolė 
tuo momentu antagonizmas tarp kaimo ir miesto, tarp pava- 
sarininko ir kauniečio policininko, geležinkeliečio, ministerio, 
tarp įvairių ideologijos žmonių. Čia jautei, kad savimylos 
šaltiniai ir neapykantos grioviai buvo užpilti mėlynojo 
pavasario. 

Tai gražus reiškinys psichologinei, išvidinei tautos 
vienybei. Skeptiškai beliko žiūrėti nebent tie, kurie iš viso jau 
nebemoka džiaugtis, arba kurie apriori yra nusiteikę smerkti 
visa, kas yra daroma jiems nepatinkamų žmonių ar žmo- 
gaus, kurie tokį nusiteikimą laiko savo tikėjimo dogmomis. 

Vargiai galėjai likti šaltas, matydamas žygiuojant kru- 
vinųjų Kražių dalyvius su tais pačiais pabūklais, kuriais jie 
savo bažnyčią gynė; matydamas, kaip jie eidami pro bažny- 
čią priklaupė, nes jiems Dievo namai yra šventi. Kaip links- 
momis akimis nesigrožėsi puikiomis kaimo vestuvėmis, kada 
taip nuoširdžiai kiekvienas savo vaidmenį atlieka. Kaip nesu- 
skaudins pažemintos širdies iš naujo Vilniaus ir jūros gynėjai. 
Kaip nepajusi tylios mistikos anoje vakaro vėliavų procesijoje. 

Tik prisimindamas imi jaudintis ir iš naujo jauti pagarbą 
tam, sakysim, Žinomam ir Nežinomam Organizatoriui, kuris 
iš laukų primityviosios gėlelės jau iškultyvavo lelijų laukus. 

Pajunti, kiek teisingi senojo Cicerono žodžiai: ar galima 
valstybei duoti kokią didesnę dovaną kaip išmokytą ir 
išauklėtą jaunimą?! 

O pats, jeigu jau esi senstelėjusios ir net supagonėjusios 
širdies, nuoširdžiai pajunti norą jaunėti ir nuoširdžiai pritari 
Heinės maldavimams: 


O jūs, dievai, aš jus neprašau palikt man jau- 
nystę, bet palikite man jaunystės dorybes — nesava- 
naudišką rūstybę, nesavanaudiškas ašaras. 

Neleiskite man tapti pasenusiu plepiu, kuris iš 
pavydo suniekina jaunesnes dvasias, arba nublukusiu 
sielvartininku, kuris nuolatos dūsauja apie senuosius 
gerus laikus. 

Leiskite man tapti seniu, kuris jaunystę myli ir, 
nepaisydamas savo senatvės silpnybių, visados daly- 
vauja jos džiaugsmuose ir pavojuose. 

LIETUVA PADIDĖJO... 


OLIMPIADOS DIENOS IR TAUTOS 
SUSITELKIMAS 


Bėgimai subėgti, metimai sumesti, šokimai sušokti, 
olimpiados Medaliai išdalyti; susitvenkęs Kauno gyvenimas 
netrukus ims slūgti: dalyviai pasklis po Lietuvą ir dalis jų jau 
ima traukti, kaip gervės, anapus linijų ir vandenų. 

Ir kokia gi buvo iš visos tos olimpiados nauda, reali 
nauda tautai? 

Tai buvo pirmiausia manifestacija. Manifestacija, kas pa- 
daryta per 20 nepriklausomų metų fizinės kultūros srityje. Ji 
parodė, kaip naujoji Lietuva su visomis jaunimo organiza- 
cijomis ir įstaigomis vis labiau pasineša fizinės kultūros 
linkme. Jų nesulaiko skurdžios materialinės sąlygos. Neturė- 
damos aikščių, neturėdamos menkiausios patalpos, be 
specialistų mokytojų, kitos parodė nuostabaus ir atkaklaus 
ryžtingumo, dėl to ir didesnių laimėjimų kartais už materiališ- 
kai geriau aprūpintąsias organizacijas. Ir atskirų asmenų 
pasiryžimas toks stiprus, kad nesusiviliojo kitas nė aukš- 
tesniu savo profesiniu atlyginimu, kad tik nereiktų persikelti 
kitur ir palikti savo komandos. 

Ir publiką sportas yra pagavęs stipriau nei dvasinės kul- 
tūros apraiškos. Olimpiados metu, pavyzdžiui, surengti 
„Pirmyn“ choro ir radiofono orkestro koncertai susilaukė tik 
vidutiniško susidomėjimo, palyginti su sporto rungtynėmis. 

Simpatijos sportui persvėrė netgi nepriklausomybės 
jubiliejaus komitete, jeigu imtasi demonstruoti tik dalinius 20 
metų laimėjimus, būtent, fizinę kultūrą. Mūsų vokalinės, 
muzikalinės, plastinės kultūros šiuo tarpu nesiimta parodyti, 
nors būtų buvę labai gera. Tiesa, žadama rudenį surengti 
muzikos festivalį. Tik tada jo negirdės jau lietuviai, gyveną 
kitose valstybėse. O visos Lietuvos dainų šventė šiemet visai 
neorganizuojama. 

Tai labai charakteringa Lietuvai, kuri iš seno papratimo 
vis tebesiskelbia esanti dainų šalis. Tas vardas šiandien 
Lietuvai jau mažiau betinka. Keičiasi Lietuva. Keičiasi pagal 
kitų valstybių pavyzdžius. Lietuva susportinama. 

Nukreipus dėmesį į sportą, olimpiadoj parodyta daug 
naujų rekordų. Tikslumo brangintojai ras skyrium tuos 
laimėjimus, išmatuotus centimetrais, sekundėmis, taškais. 

Jeigu rekordai ir nėra fizinės kultūros tikslas, vis dėlto 
olimpiada rodo stipriai ūgterėjusį mokėjimą fizines jėgas 
metodiškai sutelkti sąmoningam veiksmui. Lietuvos bankas 
galės neturėti širdgėlos dėl to aukso ir sidabro, kuris iš jo 
seifų išėjo kalti medaliams. Sportininkai pasirodė jų verti. 

Visus tuos laimėtojus — asmenis ir kolektyvus, vietinius 
ir brolius iš anapus — nuoširdžiai sveikinam! 

Tačiau olimpiada buvo ne tik fizinės kultūros laimėjimų 
demonstravimas. Jau reikšminga, jeigu pasisekė sutraukti 
tiek žmonių iš visų lietuvių gausiau gyvenamų vietų. Čia 
buvo pamanifestuoti ir tie dvasiniai dydžiai, kurie skaitme- 
nimis neapskaitomi, bet kurie yra jauste nujaučiami, sintetiš- 
kai suvokiami ir vis dėlto realūs. Tai tie dvasiniai lietuvių 
tipai, kurie susidarė ar tebesusidaro anapus laisvosios 
Lietuvos. Olimpiadoje jie gavo ne tik vienas kitą pažinti, bet 

ir vienas kitą veikti. Lyg kokioj dvasinėj laboratorijoj nejučio- 
mis artėjo Brazilijos, Anglijos, Amerikos, Latvijos, Vilniaus 
lietuvis su Lietuvos lietuviu. 

Artimiausios dvasios, žinoma, yra tie, kurie geografiškai 
ar kultūriškai mažiausiai yra nutolę. Tai lietuviai iš Latvijos ir 
vilniečiai. Latvijos lietuviai dažniausiai mūsų sutinkami, jie 
beveik kaip namiškiai. Tuo gal ir paaiškintume faktą, kad jais 
olimpiados metu lyg mažiau domėjomės, kaip jie truputį nusi- 
skundė. 

Nors vilniečiai politiškai atskirti, skambiuoju vardu ta- 
riant, nuo metropolijos, bet jų dvasia išlikusi tokia pat kaip ir 
mūsiškė. (Gal griežtesni ir ryžtingesni jų bruožai; gal 
rimtesnis ir atkaklesnis jų šypsnys — kaip tai esti didesniam 
varge ir skriaudoj gyvenusių žmonių. Bet iš pirmo susitikimo 
su jais užsimezgė širdies ryšiai; jie žavėjo mus, jau apsinešu- 
sius iš dalies pasiektų idealų dulkėmis, savo nuoširdžiu 
aktyviu idealizmu. 

Didžiausias psichologinis tarpas yra tarp čionykščio ir 
amerikiečio lietuvio. Juodu vienas antram mažiau supran- 
tami, dėl to abudu reikalingi ypačiai tarpusavio veikimo. Lais- 
vos, didžios, demokratiškos valstybės sūnūs domino ir impo- 
navo: tai žmonės, kurie gali ir pasirodo visur tokie, kokie yra 
— savarankiški, su stipriu pasitikėjimu savim, su drąsiais 
užsimojimais, dideliu aktyvumu, linksmu tonu, savo ideologi- 
jos atviru pareiškimu. Tuo žavėjo jie kaip žmonės. Bet ir kaip 
sportininkai jie atėjo pas mus kai kur nauji — atėjo sporto 
menininkai, ne gladiatoriai. Jie pasirodė su visa sporto ir 
fizine ir dvasine kultūra — be arogancijos, be neapykantos, 
su gera nuotaika. Šitokia dvasia ypačiai imponuoja, prisi- 
menant žaidimus su kojų daužymais, šonkaulių laužymais, 
antausių skaldymais, koliojimais, savavališkais sprendimais, 
be ko neapsieita net ir šioje olimpiadoje. 

Negalima tikėti, kad jų sportinė technika ir etika paliktų 
visiškai be pėdsakų mūsiškiams. Tačiau ir jie parsiveš į 

Ameriką ne tik naują lietuvišką žodį, bet ir Lietuvai didesnį 
palankumą. Antai, amerikietis lietuvis mūsiškiam ne kartą 
atrodė išdidus, savąja Amerika per daug pasitikįs. Apie 
Lietuvą jis buvo susidaręs nuomonę iš pasakojimo tėvų, 
Lietuvą mačiusių dar prieškariniais laikais. Dabar nuomonė 
apie Lietuvą ir lietuvius jiems tenka pakeisti. Jų patriotinis 
nusiteikimas stiprės, ir tariamasis išdidumas pavirs nuoširdu- 
mu ir draugiškumu visiems lietuviams. 

Šita tarpusavio įtaiga, betarpis pasižinimas yra viena 
pozityviausių sėklų, kuri savo vaisių duos dar ateityje. Jeigu 
anksčiau būdavo vienybės aktai deklaruojami popieriniais do- 
kumentais, tai dabar jie sustiprinti širdimis, ir lietuviai iš užjū- 
rio, iš už sienos ar linijos pasijus ne tik lietuviai, bet ir akty- 
vūs dalyviai pačioje Lietuvos kūryboje. 

Taip iš tiesų ir yra. Išeiviai savo senajai tėvynei yra davę 
daugiau nei iš jos gavę. Jų siųstos ir tebesiunčiamos sumos, 
jų rezoliucijos sunkiomis dienomis buvo Lietuvai materialinė 
ir moralinė parama. Jų du sūnūs lakūnai ne tik pagarsino 
Lietuvą, bet svarbiausia tam momentui visą tautą organiškai 
sujungė. Reikėjo iš jų tarpo dviejų mirties, kad tauta būtų su- 
krėsta iš savanaudiškų interesų ir sujungta didžiu skausmu. 
Tokis dvasinis sukrėtimas yra irgi dalyvavimas tautos dva- 
sios ugdyme. 

Neišdildomus pėdsakus bendrai tautos nuotaikai šios 
olimpiados metu paliko jau vilniečiai, pirmu kartu pasirodę. 
Jie kaltininkai to entuziazmo, kuris sujungė tautą iš naujo 
bendru džiaugsmu ir ilgesiu. Dvasinė tautos vienybė, kurios 
ir už pinigus nepirksi, nepaisant kai kurios spaudos išsi- 
šokimų prieš amerikiečius katalikus, savaime tam momentui 
įvyko. Jautei, kad Lietuva ne tik suvieningėjo, bet lyg ir padi- 
dėjo; vienodais norais ėmė gyventi dar trečdalio tautos atsto- 
vai. Tokie nusiteikimai yra irgi realus faktorius tautos 
gyvenime, ir, jiems palaikyti, į lietuvius kitose valstybėse teks 
žiūrėti ne kaip į svetimšalius ir svetimšalių įstatymus jiems 

taikyti, bet kaip į Lietuvos pozityvius kūrėjus, irgi turinčius 
teisių į Lietuvos gyvenimą. 

Jiems išvykstantiems — laimingos kelionės! pasilie- 
kantiems — broliško vaišingumo! Mums patiems — sugy- 
venimo, kuris yra ne tik sąlyga čionykštei kūrybai, bet ir 
sąlyga išlaikyti lietuviškai dvasiai broliuose anapus laisvosios 
Lietuvos. 

LITERATŪRA IR MOKYKLA 


Lietuvių literatūros klausimas rados aktualus mokyk- 
loje nuo spaudos grąžinimo, kai 1905 Švietimo ministerija 
pavedė Fortunatovui, Volteriui, Jauniui ir Maironiui paruošti 
lietuvių kalbos programą vidurinėms mokykloms. 37 metai 
nuo to laiko prabėgo, bet literatūros klausimas mokykloje 
tebekelia konkrečių rūpesčių. 

1. Mažiausia jų dėl programos. Ji nusistojusi jau tiek, 
kad ginčijamasi tik dėl smulkmenų: programos pagrindai visų 
pripažįstami tie patys. Tiesa, prieš kelerius metus buvo 
diskusijos dėl senųjų raštų, dėl spaudos draudimo ir pirmųjų 
laikraščių laikotarpio — buvo siūloma išmesti juos; jie pri- 
klausą lietuvių kultūros istorijai, bet ne literatūrai. Diskusijos 
buvo kilusios ir dėl Adomo Mickevičiaus — ir jis siūlyta 
išmesti iš lietuvių literatūros, o apsiriboti tik lietuviškai rašiu- 
siais. 

Tai buvo diskusijos iš esmės ne dėl programos, bet dėl 
literatūros mokymo tikslų. Iš vienos pusės stojo (vokiečių 
metodininkų vadinamas) moralinis auklėjimas, iš antros — 
estetinis auklėjimas. Moralinio auklėjimo šalininkai norėjo, 
kad mokykla perteiktų mokiniui tam tikras moralines verty- 
bes, pasireiškusias literatūroję — patriotines, socialines, 
dorovines, religines. Estetinio auklėjimo skelbėjai norėjo 

sužadinti mokinio estetinį pasigrožėjimą kūriniu, mažiau ar 
net visai nepaisydami veikalo ryšio su pačiu autorium, su jo 
tautos epocha. 

Diskusijos dėl programos aptilo, kada mūsų pačių buvo 
prieitas sintetinis šių tikslų sprendimas. Būtent, paaiškėjo 
pagrindiniai literatūros mokymo tikslai: 

a) sužadinti estetinį pasigrožėjimą tautos sukurtomis 
literatūrinėmis vertybėmis (kaip siūlė estetinio auklėjimo šali- 
ninkai); 

b) atskleisti mokiniui tautos dvasią ir jos istoriją, pasi- 
reiškusią literatūroje (kaip siūlė moralinio auklėjimo 
šalininkai); 

c) sužadinti mokinio intelektualinius ir emocinius suge- 
bėjimus savarankiškai pažinti literatūrines vertybes ir jomis 
grožėtis (kas reikalinga, kad išėjęs iš mokyklos žmogus 
turėtų noro skaityti ir skaitomuosius dalykus kritiškai 
vertintų). 

Šitaip supratus literatūros mokymo tikslus, atkrinta eilė 
diskusijų dėl programos. Dabartinė literatūros programa ir 
sudaryta taip, kad pirmosiose trijose klasėse būtų labiau 
siekiamas pirmasis tikslas. Nuo ketvirtosios jau stiprėja ir 
antrasis. Paskutinėse bent dviejose klasėse gali būti 
siekiamas ir trečiasis. 

Programos visuma apima pačius svarbiuosius lietuvių 
literatūros raidos momentus. Tik sovietinio režimo metais 
programa buvo kiek pakeista, ir literatūros istorinis vaizdas 
daugiau sužalotas: dalis svarbių rašytojų visai išmesta 
(Vydūnas, Šatrijos Ragana); dalis buvo siūloma komentuoti 
iškraipant tikrovę (Donelaitis, Maironis, Kudirka, Biliūnas); 
dalis buvo perdėtai akcentuojami (Janonis) taip, kaip 
ankstesnio režimo laikais buvo perdėtas Smetonos skai- 
tymas mokykloje. 

Vokietijoje prie programų yra komentarai („Richtli- 
nien“); jie nurodo, į ką toje programoje dėmesys kreiptinas. 

Mūsų programoms jie buvo vis „ruošiami“, bet taip ir 
nespėta. Dabar tuo tarpu galima apsieiti ir be jų. Mokytojai 
patys žino, kad pagrindinė mokslo linija mokykloje turi būti 
— objektyvi mokslo tiesa, faktai. Ji turi būti pagrindinė 
„linija“ ir dabar. 

2. Didesnis rūpestis dėl vadovėlių. Iš jo ligi šiol neiš- 
bridom. Jau Fortunatovui vadovaujant sudarytoje programo- 
je buvo rekomenduojami mokyklai Jono Šliūpo Lietuvių 
rasztai ir rasztininkai. Toliau atsirado visa eilė geresnių 
lietuvių literatūros istorijų, skiriamų vadovėliais: Gabrio, 
Zajančkausko, M. Biržiškos, Z. Kuzmickio, M. Miškinio. 
Kiekvienas tų vadovėlių davė ką nors naujo, pozityvaus. 
Šliūpas buvo davęs palaidų faktų apie rašytojus; Gabrys juos 
pagausino tautosaka ir naujais vardais, pamėgino juos susi- 
steminti. M. Biržiška sustiprino bibliografinį metodą. Zajanč- 
kauskas, o ypačiai Kuzmickis davė gausiai veikalų ištraukų 
savarankiškiems mokinių darbams. Miškinis pagilino lite- 
ratūros faktų interpretaciją. 

Arčiausi literatūriniams tikslams mokykloje yra Kuzmic- 
kio ir Miškinio vadovėliai. Tik ir čia gero vadovėlio kūryboje 
autorių sustota pusiaukelėje: vienam trūksta atidumo ir 
atsargumo, literatūrinius faktus apibūdinant; antram — 
prieinamos mokiniui dėstymo formos ir nusimanymo tau- 
tosakiniuose dalykuose. Tačiau bėdžiausia dabar, kad nei 
vieno, nei antro nebėra, ir mokykla pasiliko visai be lietuvių 
literatūros vadovėlio. 

Dabar juo vargiau, kad ir literatūros mokytojas yra atsi- 
dūręs be padedamųjų veikalų. Mykolaičio Putino Lietuvių 
literatūros 1 dalis jau seniai išparduota; naujo leidimo dar 
kažin kada galėsim sulaukti; antra dalis dar nepasirodė. Išsi- 
baigę ir eilė literatūrinių straipsnių rinkinių, kuriais moky- 
tojas pasigilindavo savo žinias. Senesniesiems mokytojams 
dar sunkiau su vadinamaisiais kalbos mokslo dalykais — 
vadovėlių ne visiems dalykams yra, o jų studijų metais ir uni- 

versitete tokių dalykų dar neskaityta. Taigi vadovėlių reika- 
las yra apverktiniausias. 

Sunkėja ir savarankiškoji lektūra, kuri daugiausia turi 
vesti į tą trečiąjį literatūros mokymo tikslą. Viena, veikalus 
įsigyti daros vis sunkiau, jie išpirkti. Antra, gimnazijos 
pirmųjų klasių amžiaus mokiniams savosios lietuviškos lektū- 
ros nedaug ir beturime. Dabartinė rašytojų karta yra nemaža 
davusi mažiesiems knyaelių, gražios lektūros suaugusiems, bet 
vidurys paliko beveik neaprūpintas. Pradžios mokyklose 
paskutinieji skyriai, gimnazijos pirmosios klasės neturi „,robin- 
zoniškosios“ lektūros, t.y. lektūros su stipresne fabula, su 
didaktiniu atžvilgiu priimtinais personažais ir idėjomis. Apie 
vaikų gyvenimą rašoma, bet ne vaikams. 

Kas gi daryti? — Vadovėlis ruošti būtinai reikalinga — 
išsamus, metodingas. Vadovėlis mokiniui padeda išlaikyti 
sistemą, pripratina prie literatūrinės frazeologijos. Tačiau 
mokyklinis vadovėlis rašyti nėra lengviau, kaip kokia mono- 
grafija. Greitai jo susilaukti dabar sunku betikėti ir dėl kitų 
aplinkybių. Iki jis bus paruoštas ir galės būti spausdinamas, 
padėtis skubiai gelbėtina tekstų leidiniais — pačiais rink- 
tiniais dalykais, pigiausiomis kainomis, kad kiekvienas 
mokinys galėtų įsigyti. Pavyzdžiu gali būti vokiškosios 
„Reclamos'“* leidiniai. 

Tekstus turint rankose, laikinai galima apsieiti ir be 
vadovėlio. Jau dabar Lietuvos Valstybinės leidyklos ruošia- 
masi išleisti keletas būtiniausio teksto knygelyčių — rinktinė 
senoji aukštaičių poezija, rinktinė senoji Žemaičių poezija, že- 
maičių proza, ištraukos iš pirmųjų laikraščių, rinktinė poezija 
spaudą atgavus. Ruošiamasi taip pat išleisti pigiomis laidomis 
prozos ir poezijos klasikus. Tokie leidimai būtų naudingi ne 
tik mokiniams, bet ir šiaip visuomenei, ir mokytojams. 

Rašytojams „užsakymai“ neįmanomi, bet, kuris savyje 
surastų patraukimo, galėtų atsiminti, kad viena labai gausi 
skaitytojų dalis yra skaitiniais neaprūpinta. 

3. Mokytojų lituanistų, nors juos ruošė du fakultetai, 
pertekliaus niekad neturėjom. Dabar jų trūksta dar labiau. 
Trūkumui pašalinti dirba humanistiniai fakultetai Vilniaus ir 
Kauno universitetuose. Jų darbo rezultatas, žinoma, pasi- 
rodys tik po kelerių metų. 

Pirmaisiais nepriklausomybės metais lietuvių kalba bei 
literatūra dėstyti buvo pavedama ne kartą ir tiems, kurie ko 
kito negalėjo dėstyti. Dėl to dalis senesnių lituanistų liko be 
specialaus sistemingo pasiruošimo. Tas spragas mėgino išly- 
ginti visa eilė dalykinių ir metodinių kursų, lituanistų sąjun- 
gos suvažiavimai ir pašnekesiai. Jauni mokytojai iš universi- 
tetų ateina su didesniu entuziazmu ir dalykiniu pasiruošimu. 
Bet jiems trūksta metodinio pasiruošimo. Svarstytina dėl to 
bent maža jų paruošimo reforma: reikia supažindinti stu- 
dentą, viena, su literatūros dėstymo metodikos teorija, antra, 
lankyti su juo mokykloje pamokas, iš pradžių kad prisi- 
žiūrėtų, o paskui ir pats pamokai vadovautų metodininko 
kontrolėje. Žinoma, tam reikalinga pavesti universitetų dispo- 
zicijai po gimnaziją. Šiaip nė vienas gimnazijos direktorius 
neturės didelio noro perleisti gimnazijos tą ar kitą klasę 
vienai dviem pamokom universiteto reikalams, nes tatai truk- 
do normalų darbą. Tuo tarpu, galimas daiktas, dar teks 
daryti kompromisas, atsižvelgiant į bendrą reikalą, ligi kada 
nors įsitaisysim po specialią gimnaziją prie universiteto. 
Tokios bandomosios mokyklos ateityje galės virsti pačiomis 
geriausiomis mokyklomis. 

Metodinių dalykų stiprinimas perkrautų studento paruo- 
šimo programą. Tačiau krauti daugiau negalima. Reiktų dėl 
to sumažinti ar teorinių dalykų skaičių ar bent teorinių daly- 
kų valandų skaičių. Atrodo, kad tam tikrus dalykus ar 
valandas galima būtų paaukoti ypačiai iš kalbos šakos. 

4. Prieš kelerius metus literatūros mokymą stipriai 
lengvino užsimezgęs gyvas ryšys tarp mokyklos ir gyvųjų 
rašytojų per literatūros vakarus. Paskutiniai tarptautiniai įvy- 

kiai jį sutraukė. Nutrūkęs tas ryšys ir dabar — ne tik dėl to, 
kad karas ir kad pasunkėję susisiekti. Tebėra trūkęs tuo 
tarpu ir išvidinis ryšys tarp mokyklos ir rašytojų. Dalis rašy- 
tojų pasirodė atsisakę nuo tautinės ideologijos ir tautinių 
aspiracijų, dalis visai be ideologijos, galį svyrinėti šen ir ten, o 
vyresniųjų klasių jaunimas, kuris paprastai rodo didžiausios 
atrakcijos literatūrai, sovietinio režimo metais pasireiškė 
nepalaužiamu idealizmu, ne vienas jų kalėjimuose sėdėjo, sy- 
kiu su kitais suimtaisiais buvo išžudyti. Jaunimo psichologija 
nepripažįsta lankstymosi, ir dėl to pereitais metais jaunimas 
su kartėliu ir nusivylimu žiūrėjo į kai kurių rašytojų parodytą 
oportunizmą. 

Kas buvo — jau istorija. Metas dabar vėl atnaujinti san- 
tykius tarp mokyklos ir rašytojų, bent tų, kurie išlaikė sa- 
varankiškumą bet kokiomis aplinkybėmis. 

Jei sunku tokis ryšys atnaujinti provincijoje, tai jis visiš- 
kai įmanomas Kaune, Vilniuje mokyklinių uždarų vakarų ir 
koncertų forma. 

O tokis santykiavimas ypačiai abipusiškai naudingas. 
Rašytojų kūryba randa sau skaitytoją klausytoją. Mokyklai 
— ji yra medžiaga pergyvenimams, dvasios formavimuisi. 

Mokyklos ir mokytojo 
UŽDAVINIAI TREMTYJE 


Susimąstymas dėl auklėjimo idealų 


Iš tų negausių žurnalų, kurie pakliūva į mūsų rankas, 
matyti, kad mokymo bei auklėjimo tikslai svetimųjų iš naujo 
persvarstomi. 

Pralaimėjusioj tautoj sugretinami dabar du didieji vokie- 
čių kultūros ideologai ir susimąstoma, katro keliais pasekti: 
Nietzschės ar Burckhardto. Abudu savo laiku dabartį vie- 
nodai buvo supratę: abudu matė, kaip vietoj hierarchiškai 
susiklosčiusios bendruomenės išeina į gyvenimo priekį neap- 
valdyta masė, minia, ir kaip jėga ima pirmauti vietoje teisės. Tik 
Nietzschei pramatomoji ateitis — pasauliniai karai, masių 
pagrindinių problemų išsprendimas ginklu, besiartinąs bar- 
barybės amžius, teisinės valstybės galas ir jos išvertimas į abso- 
liutų despotizmą, prievarta suimtą į „terribles simplicateurs“ 
rankas — atrodė natūralus logiškas kelias ,„Ubermenschui“, 
atsistojusiam anapus bloga ir gera, kurio veikimo norma yra 
„„Wille zur Macht“. Burckhardtas žiūrėjo į tą pramatomą eigą 
neigiamai ir rūpinosi pastatyti asmenybę, kuri išlaikytų amži- 
nąsias amžių sukurtas vertybes gyvas. 

Nietzschė matė, kaip istoriją kuria elementarių, pri- 
mityvių jėgų spontaniškas atsipalaidavimas, sprogimas, 

europinės revoliucijos. Burckhardtui istorija tai nuosekli 
aukščiausių europinių kultūrinių tradicijų sąsaja ir vainikas. 

Nietzschė istorijos kūrėjų pavyzdžiu nurodė Napo- 
leoną, Rusiją. Burckhardtas nurodė asmenis, išugdytus 
patvariomis europinių tautų kultūros vertybėmis. 

Neseniai vokiečių tauta, mačiusi idealu tik pirmąjį, šian- 
dien susimąsto jau ir ties antruoju (plg. Stimmen der Zeit, 
1946 November, 148 p.). 

Nugaalėjusioji tauta kalba apie nugalėtosios per- 
auklėjimą. Pažymėtinas vis dėlto jos statomas auklėjimo 
idealas. Amerikanische Rundschau (1945 Erstes Heft) buvęs 
Valstybės departamento pasekretoris Archibald Mac Leish 
nurodo auklėjimo idealu humanizmą, jeigu pasaulis nenorįs 
virsti naujo karo arena. Tik vėl — kiek žmonių, tiek 
humanizmo supratimų! Kaip ir pastaraisiais laikais demok- 
ratijos. Šiandien eina diskusijos dėl humanizmo — vieną jo 
koncepciją vadinant senuoju humanizmu, kitą naujuoju. 
Tariamas senasis humanizmas tenkinosi aristokratinio 
skonio ugdymu, klasinės senovės garbinimu, meno ir moks- 
lo gerbimu, didžiųjų asmenų kultu, visų žmogiškųjų vertybių 
garbinimu, nutolimu nuo brutalios gyvenimo tikrovės. Nau- 
juoju humanizmu vadinamas tas, kuris ugdo žmogiškąsias 
dorybes, jas sieja su religinėmis vertybėmis, o visą kasdieninį 
gyvenimą, aistringai virtusį jėgos, žibalo, aukso, biznio, 
naudos siekimu, pakelti į tauresnę plotmę, tvarkomą žmo- 
niškųjų principų. Taigi naujasis humanizmas norėtų aktyviai 
įsijungti į gyvenimą, kad jį padarytų Žmoniškesnį. 

Akivaizdoje pasaulio pastangų persvarstyti ugdymo 
idealą turime sau konstatuoti: ten, kur kiti sustoję galvoja, 
graibstosi dėl ugdymo principų, mūsų mokykla labai aiškiai 
yra apsisprendusi. Švietimo nuostatuose aiškiai pasisakyta, 
kad tremties mokyklos kryptis — tautiškai krikščioniška. 
Tais žodžiais, aiškiais ir tiksliais, išreikšta tai, kas svetimųjų 
vadinama neaiškiais naujojo humanizmo terminais, nedrįs- 

tant pasisakyti, bet faktiškai galvojant apie tą patį turinį, 
kuris mūsų preciziškai išreikštas. Taigi mes ži: „ae, ko 
norime; auklėjimo kryptis mums aiški; ir dėl jos alvos sau 
nesukame. Mums tik svarbiau išsiaiškinti uždavinius, kuriuos 
turime atlikti, kad savo idealo link pasistūmėtume. 

Mokyklos uždaviniai priklauso nuo bendrojo mokyklos 
bei auklėjimo supratimo ir nuo specifinių aplinkos sąlygų. 
Tautos, valstybės ar bendruomenės specifinės sąlygos duoda 
specifinį tos aplinkos atspalvį mokyklai. Mūsų tremtinių 
mokyklai tą specifinį pobūdį lemia paveldėtoji praeitis, gyve- 
namoji dabartis, pramatomoji ateitis. 


Praeities palikimo spragos 


Praeityje, nepriklausomoje Lietuvoje, mes per maža 
jautėme ir per maža atsižvelgėme į savo krašto specifinę 
padėtį. Savo mokyklą mes per maža siejome su specifiniais 
savo krašto reikalavimais. Mes buvom panašūs į tuos huma- 
nistus klasikus, kurie buvo įsižiūrėję daugiau į praeities verty- 
bes, į savosios ar pasaulinės praeities vertybes, bet per maža 
į dienos reikalus. 

Atsijimas mokymo politikos nuo specifinių krašto reikalų 
davė mums bendrojo lavinimo persvarą, davė humanistinės 
mokyklos tipą. Tokios mokyklos nepageidaujamus rezultatus 
buvom pradėję justi konkrečioj kasdienybėj jau anais laikais: 

1) Dėl šios mokymo politikos iš vienos pusės imta tada 
kalbėti apie inteligentijos perteklių, darbo stoką bendrojo išsi- 
lavinimo žmonėms. Iš antros — apie specialistų stoką: a) 
amatams, prekybai, pramonei; b) kultūriniam visuomeni- 
niam gyvenimui — laikraštininkų, administracinio darbo 
žmonių stoką; c) reprezentaciniams darbams, santykiams su 
svetimaisiais kalbančių svetimomis kalbomis stoką. 

2) Praeities auklėjimo politikos spragas paskiau paju- 
tome: stoką sąmoningo visuomeninio socialinio auklėjimo, 

tenkinimąsi etiketu. Mokykla stengėsi atsieti mokinį nuo 
visuomenės, uždaryti savo mokyklos, sporto, varžybų rate. 
Akademiniame gyvenime studentas oficialiosios opinijos 
buvo kreipiamas į studentišką-buršišką gyvenimą. Išėjęs iš 
akademinio gyvenimo, jis linko daugiau tik į savo profesiją, 
asmeninę karjerą, kuo atokiausiai mėgindamas stovėti nuo 
visuomeninio gyvenimo. Taip buvo kuriamas inteligentas 
miesčionis, individualistas, gal net savinauda. 

Tai mūsų mokyklinės politikos dalis palikimo, kurį 
neigiamai jaučiame ir dabar tremtyje. 


Dabarties opos 


Taip, tremtyje mes pajutome savo buvusios mokyklinės 
politikos spragas, kurios sunkina tremtinių gyvenimą: 

1) Nepasiruošę specialybėms, mes negalime pritaikyti 
dabartiniam būviui savo bendrojo išsilavinimo. Jaučiame taip 
pat, kiek žalos mums kyla iš to, kad nemokame pakankamai 
svetimųjų kalbų. Ta spraga reiškiasi ne tik santykiuose su 
okupacine administracija, bet ir politinėje kovoje dėl vals- 
tybės bei tautos interesų. Latviai yra laimingesni šiuo atveju 
— ne tik dėl savo charakterio, bet ir dėl to, kad jų mokyk- 
linė politika praeityje buvo labiau atremta į konkretų praktinį 
gyvenimą. 

2) Perėję tremtyje staiga į demokratinius laikus, paste- 
bim, kiek pėdsakų yra palikęs totalistinis režimas su visa 
savo atmosfera mūsų psichikai. Ypačiai tatai jaučiame jau- 
nesniojoj ar net pačioj jaunojoj kartoj. Vyresnioji karta, susi- 
formavusi demokratiniais laikais, yra iš vadovaujamos eilės 
pasitraukusi. Visuomeniniam gyvenimui vadovauti ėmėsi jau- 
nesnioji. Ir iš karto pastebima, kad susikalbėti šitos kartos 
žmonėms yra sunkiau nei vyresniesiems. Sunkiau, nes šios 
kartos Žmonės savą nusistatymą yra linkę dogmatinti, savą 
siekimą suabsoliutinti.  Kompromisai jai sunkiai tepripa- 
žįstami. ,„„Wille zur Macht“ yra dažnai tiek stiprūs, kad tas 

pats asmuo blaškosi po įvairias ideologijas, kad tik išplauktų 
vadovauti. Su priemonėmis nesiskaito, net imasi svetimųjų 
pagalbos, išduodamos savo tautos interesus. 

Moksleivių gyvenime krinta į akis nesunormalėję san- 
tykiai tarp mokinių. Jie vis dar nepajėgia tarp savęs kolegiš- 
kai sugyventi. Tebegyvas ne vienoj vietoj principas — arba 
mes, arba jūs. Tebegyvas nusistatymas save apainti, partne- 
rį sulikviduojant, ne pačiam aukščiau už partnerį pakylant. 
Neišsilaiko tinkamoj aukštumoj šiame rungtyniavime kartais 
net mokytojai. Priemonės — net brutali jėga, kriminalinė 
klasta. Tai ženklas, kad totalistiniai nusiteikimai, paimti iš 
savos ir svetimos aplinkos, yra įsėdę į jaunimo dvasią. Įsėdę 
nesąmoningai, dažniausiai suaugusiųjų įtakoje, ir virtę jau 
organiška vaiko psichikos dalimi. Ir nors šiandien dedamasi 
demokratais, nors demokratiniais laikais gyvenama, nors 
demokratinė technika (rinkimai) vartojama, bet širdis vis dar 
nėra užtenkamai pasisavinusi demokratizmo esmę. Koks 
gyvas savo laiku buvo poetas ideologas Nietzschė. Jis buvo 
skaitomas, juo Žavimasi iš pradžių poetiškai, o toliau ir filo- 
sofiškai. Tai praeiti turės, bet tuo tarpu pėdsakai aiškūs ir 
neigiami. Masėje, kurioje tenka gyventi, persveria biologinio 
pobūdžio nusiteikimai. Negalima pasakyti, kad tremties gyve- 
nimas juos silpnintų. Tremtis stiprina brutalų veržimąsi biolo- 
giškai išsilaikyti. Tik herojiškos pastangos išlaiko tremtinių 
dvasinių interesų lygį. 

Kultūrinis lygis gali augti kultūrinėje aplinkoje. O joje 
mes esame degraduoti keliais laipsniais žemyn. Tad supran- 
tama, kodėl mums taip sunku išlaikyti kultūringą san- 
tykiavimo būdą. Mes esame didžioje tragiškoje padėtyje, 
kada mūsų dvasiniai nusiteikimai yra priderinti aukštesniam 
kultūriniam lygiui, o dabar atsitiktinai mums primestas 
žemesnis lygis mus verčia ir savo dvasią suprimityvinti. 
Esame kaip žuvis, iš gilių vandenų ištraukta į sekliuosius. 

Šitoje baisioje padėtyje kalbėti apie mokyklas ir moky- 

tojo uždavinius yra labai sunku, kada ir ateities per- 
spektyvos bei reikalavimai tebėra labai neaiškūs, tik spėjami. 


Ateities reikalavimai 


Nors ateities niekas negali tiksliai atspėti, tačiau netu- 
rim pagrindo tikėti greitu grįžimu. Prieš mūsų akis stovi 
emigracija. Kompaktinei emigracijai vilčių nedaug. Mus 
išblaškys. Tačiau aišku bent tiek: 

Ar būsim JAV, ar Anglijoj, ar Prancūzijoj, Belgijoj 
mums bus pavesti darbai, kurių patys viešpačiai nenori dirbti 
— fiziniai darbai. Mūsų visų interesas iš jų išsimušti į sava- 
rankišką padėtį. Ją gali duoti perėjimas į inteligentinę ar į 
savarankišką profesiją — amatus, verslus, prekybą. Šiam 
reikalui pati pirmoji būtina sąlyga — kalbos, anglų, prancū- 
zų, ispanų kalbos. Antroji sąlyga — specialybė. Tuos daly- 
kus pažymi visi emigracijos organizatoriai. Tą ir mes patys 
žinom. 

To reikalauja biologinio išlikimo noras. Didesniame 
pavojuje bus tautinio išlikimo reikalas. Visur mus nori asi- 
miliuoti, nori išblaškyti. Mūsų noras tautiškai išlikti pirmiau- 
sia diktuoja patriotinį idealizmą. Čia jau ne profesinis pasi- 
ruošimas, bet asmenybės ugdymas. Idealistas suras 
priemonių patriotizmui išlaikyti patsai. 

Turint tokias perspektyvas, kiltų klausimas, kuo ir kiek 
mokykla bei mokytojai gali apšarvuoti naujam gyvenimui 
tremtinį? 


Mokyklos ir mokytojo galia 


Mokykla ir mokytojas veikti gali tiesiogiai per mokyklą ir 
netiesiogiai per bendruomenę. 

1) Mokyklai jau švietimo nuostatai skatino abidvi aktu- 
aliąsias tremties mokyklos linkmes: a) sustiprintą svetimųjų 
kalbų mokymą, b) sustiprintą profesinį ruošimą. Tačiau viena 

yra numatyti principą, kita jį įvykdyti. Ne paslaptis, kad 
kiekvienas mokytojas taria savo dalyką esant svarbiausią. Ir 
dėl to tremties mokykla praktiškai, atrodo, eina ta pačia link- 
me, kaip ir Lietuvoje. Antra, kitaip ir būti sunku, nes progra- 
mos liko veik tos pačios. O reiktų čia pasukti radikaliau 
praktine linkme: iš centro pakeisti atitinkamai programas, o 
sius dabarties ir ateities reikalavimus. Mokytojui sąmoningai 
tektų apsispręsti, ar jo pateikiama medžiaga yra ta būtinoji 
būsimo žmogaus gyvenimo reikalams. 

Tai profesinio paruošimo reikalas. Daugiau mokykla čia 
vargiai ką galės padaryti Atrodo, gana sėkmingai 
specializavimosi darbą varo įvairūs suaugusių kursai. 

2) Svarbiau ir daugiau mokykla ir mokytojas gali veikti 
auklėjamai — atitinkamus asmens nusiteikimus sudaryti. 

a) Visų pirma sudaryti mokiniui idealistinius nusiteikimus. 
Pasukti priešinga linkme, negu buvo paveldėtos tradicijos iš 
praeities; negu dabartinė aplinka jį veikia. Tai be galo sunkus 
uždavinys, prieš kurį mokytojas pasijunta bejėgis. Naudos 
principas toks populiarus ir taip sugestyvus, o idealistiniai 
principai taip nuvertinti ir tik į istoriją atidėti, kad idealizmu 
užkrėsti labai sunku. Dar Lietuvoje abiturientas man kalbėjo: 
Ką jūs man galit realaus duoti? Kas iš to, kad aš principus 
saugosiu, o baigęs mokslus negalėsiu tarnybos gauti. O ten 
man iš karto sudaro visas sąlygas mokslui, o paskui tarny- 
bai... Ar negalės dabar panašiai atsakyti tremties vyras: Kas 
iš to, kad aš būsiu idealistas, principų vaikysiuos? Ar ne 
geriau gyvena tie, kurie dabar paspekuliuoja, paskui gal 
pavirs prancūzais, brazilais ir prasimuš į vadovaujamas vie- 
tas... — Anam savo jaunam tautiečiui tegalėjau pasakyti: 
Nieko tau negaliu žadėti apčiuopiamo. Tegaliu pažadėti tik 
ramią sąžinę, kad viską padarei, kas tauriam žmogui pri- 
dera. Ką galėtum pažadėti šiandien už idealizmą, kaip tą 
idealizmą sužadinti, aš nežinau. Tačiau nuo to uždavinio 

aktualumas nė kiek nesumažėja. Šiomis dienomis Stimmen 
der Zeit žurnale skaičiau, kad moderniajam Žmogui reikia 
duoti prieš akis konkrečius gyvenimo paveikslus, kurie jo 
paties galvoseną ir elgseną formuotų. Gal tikrai naudinga 
būtų surasti moderniajam moksleiviui naujo moksleivio 
idealu konkrečią, iš gyvenimo paimtą asmenybę ir įtikinti jį, 
kad toji asmenybė nėra tik praeities laikų herojus, bet 
nepraeinamas nesenstantis modernaus Žmogaus idealas. Aš 
nieko čia nedrįstu siūlyti, bet gal mokytojui ar mokytojams 
savaime iškils toks idealinis žmogus, kuris galėtų impo- 
nuoti ir patraukti mokinio dėmesį. 

b) Atsimenant, kad moksleivis išeis į gyvenimą ir ati- 
truks nuo lietuvių bendruomenės, kad jis, galimas daiktas, 
neturės nei lietuviškos knygos, nei laikraščio, kuris duotų 
naujos medžiagos jo patriotinei sąmonei, reiktų apšarvuoti, 
apginkluoti jį tam tikru lituanistinės medžiagos kiekiu, kurį jis 
turėtų savo atmintyje ir atitrūkęs nuo lietuviškos bend- 
ruomenės. Aš dėl to laikau, kad tos lituanistinės medžiagos 
kiekis ne būtinai turi būti didelis, bet labai gerai įteiktas, pasi- 
savintas. Čia daros labai pateisinamas lituanistikos moky- 
masis mazgais, pačiais svarbiausiais punktais — ar tai būtų 
istorija, ar literatūra. Dar labiau pateisinamas mokymasis 
atmintinai. Prisimenu vyresniosios kartos žmones, kurie 
mokėsi rusų mokykloj. Ir laisvoj Lietuvoj, kada svetimybes 
paskandino nuosava kultūra, jie su dideliu malonumu, progai 
pasitaikius, kartodavo Puškino, Lermontovo ar kitų ano 
meto mokyklos klasikų fragmentus. Tai buvo jų kasdienybės 
dvasinis pajvairinimas, atsigavimas. Ar nebūtų panašios 
reikšmės lituanistinės medžiagos išmokimas atmintinai 
dabartiniame, tremties gyvenime? 

c) Formuojant moksleivio filosofinį,  pasaulėžiūrinį 
mentalitetą, labiau atrodytų priimtinas ir įteigtinas pradžioj 
minėtas Burckhardto istorinės raidos supratimas, ne 
Nietzschės. Burckhardtas buvo atkreipęs akis į sąsają tarp 

laimėtųjų žmogiškųjų įvairių tautų vertybių. Jis pažangą 
atremia į gerąsias tradicijas. Dabartinis moksleivis, išėjęs iš 
mokyklos ir pakliuvęs į naujas gyvenimo sąlygas, bus ekspo- 
nuotas visiškai svetimai aplinkai. Šita aplinka formuos jį 
savaip. Bet jeigu jis mokykloj bus laimėjęs užtenkamai litu- 
anistinės medžiagos, vadinasi, jo tėvų sukurtų tradicijų, jeigu 
jo galvosena bus nuteikta, kad kultūrinė pažanga kuriama, 
tradicijas papildant naujais laimėjimais, tai jo dvasioje nebus 
lūžio; jis neatitruks nuo tautos tradicijų savo galvojimu ir 
elgesiu. Jis bus tas pats lietuvis, tik panaujintas naujų 
gyvenimo aplinkybių... O kad taip būtų buvę nuteikti ir taip 
būtų galvoję Amerikos lietuvių jaunieji, mums tada nereiktų 
skųstis, kad ir jų kalba ir jų mentalitetas nebelietuviškas, kad 
jie lietuviai tik biologine, ne dvasine prasme! 

d) Pasaulėžiūrą moksleiviui padedant formuoti, reikia 
užtenkamai ir teisingai jam pažadinti demokratinę sąmonę. 
Demokratinė dvasia reikalauja visiems lygių teisių ir lygių 
pareigų. Toji lygybė įgalina sudaryti santykius tarp 
demokratiškai nusiteikusių žmonių pakenčiamus, įmano- 
mus, demokratiškai nusiteikęs Žmogus nepaneigs kitam tų 
laisvių, kokias jis pats turi. Teisingas demokratinės dvasios 
supratimas ir jos pripažinimas pašalins daugelį nesutarimų ir 
kivirčų. Jeigu mokykloje tebepasitaiko konfliktų tarp atskirų 
moksleivių organizacijų narių, tai nereikia daryti išvados, kad 
visokius mokinių susibūrimus reikia likviduoti. Tai reiškia tik, 
kad reikia kovoti su totalistinių nusiteikimų likučiais ir 
skiepyti visais galimais būdais demokratinės lygybės prin- 
cipus. Tik tada, kai demokratizmo praktiškos išvados bus 
padarytos atskiro asmens mentalitete, tada suklestės visai 
nuoširdus moksleivių bendradarbiavimas, sveikas rungtynia- 
vimas. Jau minėtų organizacijų viršūnės tokias išvadas 
priėjo. Reikia, kad apačios jomis pasektų. Visa nelaimė, kad 
tas apačias ne kartą sukursto žmonės, kaip tik susiformavę 
anose kvazitotalistinėse tradicijose. Mokytojui čia iš tiesų net 

dvigubas uždavinys — pačiam saugotis, kad nepasireikštų su 
vienašališkomis totalistinėmis tendencijomis ir vaikų nega- 
dintų, dar svarbiau — kad pozityviai skiepytų demokratinio 
sugyvenimo pagrindus. 

Kartoju: profesinis ruošimas lenkiant į specialybes ir 
svetimąsias kalbas kaip atsvara bendrajam lavinimui; idealiz- 
mas kaip atsvara utilitarizmui; patriotinės sąmonės 
organizavimas lituanistinės medžiagos kondensuotu ir 
atmintiniu pasisavinimu, kaip atsvara prieš medžiagos pavir- 
šutinišką perkrovimą; gyvieji pavyzdžiai kaip atsvara prieš 
auklėjimą  bendrybėmis; tradicijos siejimas su pažanga 
istorijos raidos supratime kaip atsvara prieš revoliucinę eigą; 
demokratinės sąmonės plėtojimas kaip atsvara prieš 
totalizmą — štai tie auklėjamieji uždaviniai ir net metodai, 
kurie dabar, atrodo, patys aktualieji ir sėkmingieji mokyklai ir 
mokytojui, auklėjant jaunimą. 

3) Tačiau mokytojas nėra atpalaiduotas nuo bend- 
ruomenės. Bendruomenėje jis gali reikštis auklėjamąja 
prasme. 


a) Aktualiausias bendruomeninio gyvenimo uždavinys 
— moralinio lygmens išlaikymas. Visos sąlygos ir visos 
aplinkybės sudarė bendrą frontą DP moralei palaužti. Ir 
joms, palyginti, sekasi: niekados iš tremtinių tarpo nebuvo 
tiek klientų policijos, kalėjimų ir teismo įstaigose, kaip 
paskutiniais laikais. Didžiojo masto spekuliacija, vogimas, 
įsilaužimai, net šventovių išniekinimas garsina tremtinių 
vardą. Tegul tai atskiri atsitikimai, tegul kriminalistų pro- 
centas tremtinių tarpe ir nėra didelis palyginti su dorais žmo- 
nėmis, bet etiketė, užklijuota ant vieno kampelio, nusako 
viso ryšulio turinį. 

b) Bendruomenės nariai nebeišlaiko nervų ir blogybių 
kaltininkų ieško tarp kitų savo tautiečių, juos lengva ranka 
kaltindami. To rezultatas — gandai, šmeižtai, bendruo- 

menės organų pakaltinimai ir vertimas šalin ar net skundai 
svetimiesiems. 

c) Tame drumstame vandenyje stengiasi iškopti avan- 
tiūristai, putos. Verždamiesi į valdžią, griebiasi totalistinių 
metodų, atgrasindami kitus nuo dalyvavimo visuomeniniame 
gyvenime ir palaikydami joje senąją, klaidingą koncepciją, 
kad visuomeninis gyvenimas turįs remtis valdžios siekimu 
bet kokiomis priemonėmis. Rezultatas — padoresnieji 
žmonės vengia viešųjų pareigų, susigūždami savo asme- 
niniame gyvenime. 

Šitokių bendruomeninio gyvenimo reiškinių akivaizdoje 
mokytojas gali ne pats pultis visuomeniniam gyvenimui vado- 
vauti, bet savo sugestijomis, paskaitomis, pastabomis jis gali 
ir privalo formuoti atitinkamą opiniją ir tokiu būdu prisidėti 
prie tos moralinės sanacijos, kurią dabar skelbia centriniai 
organai. Privačiais ir viešais pasikalbėjimais jis gali demas- 
kuoti, iš kur eina to moralinio vėžio daigai; kur jie veda, ir 
tokiu būdu sudaryti reikiamą sveiką opiniją. Opiniją, kuri 
vestų į tų negerovių platintojų demaskavimą, jų patraukimą į 
teismą, eventualų izoliavimą iš bendruomenės, susidraus- 
minimą iš vidaus. 

Bendruomenėje mokytojas taip pat turėtų būti ta ramioji 
kolona, apie kurią Brazdžionis dainuoja, į kurią atsimuštų ir 
subyrėtų įsisiūbavę gandai ir beprasmiai priekaištavimai. 
Gandai ypačiai subliūkšta, kada tiesiai paprašai gandonešį 
dalykus precizuoti: kas, kada, kur ir ką padarė ar pasakė, ar 
iš kur visa tai Žinai. Tada žmogus pats pradeda galvoti, ką jis 
kalba. Yra ir sąmoningų piktų gandonešių. Jie aprimsta tada, 
kai demaskuoji jų gandų tikslus. 

Tai buvo antras visuomeninis uždavinys. 

Jeigu minėtieji du uždaviniai yra neigiamojo pobūdžio ir 
tik užtvenkia negerovėms kelią, tai plėsti bendruomenės 
visuomeninę sąmonę — būtų pozityvusis uždavinys. Visuo- 
meninę sąmonę reiktų pagilinti ir praplėsti ta pačia linkme, 

kaip ir jaunimo tarpe — pagilinti demokratinę dvasią, pasta- 
tant ją prieš totalizmą. Jei jų skirtumą žmonėms pasisektų 
įsisąmoninti ir iš tiesų pasisavinti sveiko demokratizmo 
principus, tai ne tik jaunimo tarpe sumažėtų nesusipratimų 
skaičius, padidėtų tarpusavio sugyvenimas. 

Šitaip nuteikta bendruomenė būtų naudinga ne tik 
emigracijos, bet ir laimingo grįžimo atvejui. 

4) Praleisdamas valstybinio pobūdžio uždavinius, kurie 
paliečia mokytoją, kaip ir kiekvieną tremtinį, noriu sustoti 
dar prie profesinių kai kurių uždavinių, kurie pateisina ir net 
įpareigoja mokytojus susiorganizuoti. 

Ne paslaptis, kad mokytojo profesija kai kur yra nieki- 
nama, kad mokytojų ne vienas yra atsidūrę labai sunkiose 
materialinėse sąlygose, nes jis neturi laiko verstis net smulkia 
prekybėle. Iš kitos pusės mokytojas nėra toks drąsus, kaip 
neretas kitas pilietis, kreiptis į labdaros įstaigas. O labdaros 
įstaigos, savo ruožtu, negi gali šelpti tuos, apie kurių bėdas 
jos nieko nežino. Iš čia uždavinys patiems mokytojams 
rūpintis savo profesijos kolegomis, ar atlyginimą už darbą 
išgaunant, ar pašalpos reikalinguosius labdaros įstaigoms 
nurodant. 

Tai viena. O antra — mokytojams reikia organizuotu 
būdu sueiti į kontaktą su pasaulio mokytojų sąjungomis, su 
pedagogine spauda, kurie dar nepabijos reikalų turėti su 
„raupsuotuoju“ DP ir sutiks su juo santykiauti. Čia net 
sunku atskirti, kur baigiasi mokytojų organizuota akcija per 
svetimuosius savo profesiniais reikalais, kur jau prasideda jų 
kova dėl bendrojo politinio idealo. 

Baigiu, nužymėjęs pluoštą uždavinių, kuriais mokytojo 
pečiai dar labiau apkraunami. Jeigu drįsau jo naštą dar 
padidinti, tai tik dėl to, kad žinau, jog mokytojas yra iš tų 
Vaižganto Mykoliukų, kuriems šaukiama: — Mykoliuk, šen 
Mykoliuk, ten... Ir tie Mykoliukai bėga šoka, patenkinti, kad 
jie dar gali bėgti. 

Nežinau nė vienos kitos profesijos, kuri būtų ir Lietu- 
voje ir tremtyje išlaikiusi tiek idealizmo, tiek pasiaukojimo, 
kaip mokytojas. Tik jam ir gali būti kalbama apie uždavinius, 
tikintis, kad tie žodžiai neliks tik vox clamantis... 

Taigi, Broliai Mykoliukai, vėl šokit ten, kur jūs reikalingi 
tautos likučiams gelbėti... 

KAI TĖVYNĖ YRA 
TREMTINIO MINTYSE 


Esam DP. Esam žmonės be savos žemės, be savos vals- 
tybinės globos, be aiškios ateities. Bado šmėkla pažvelgia 
protarpiais į akis. Naktigultas kaip pakeleivio Šiluvos atlaidų 
metu. Globa kaip nepageidaujamam elgetai. Skurdas ir nuo- 
vargis kyšo iš mūsų aprangos, iš mūsų veidų, iš mūsų jude- 
sių. Jėgas palaiko viltis vieniem pasiekti tėviškę, kitiem nau- 
jus pasaulius — Ameriką ar Australiją. 

Esam panašūs į senuosius biblinius žydus, kurie žygiavo 
į Pažadėtąją Žemę. Keturiasdešimt metų jie keliavo, vargo, 
kovojo. O buvo jie išėję iš derlingos žemės, kurioj betgi Fara- 
onas jiem priespaudą įvedė. Iš tos žemės, kurioj jie buvo įsi- 
gyvenę, Dievas juos išvedė, kad naują susirastų. Bet Vieš- 
pats juos laikė tyruose, privertė klajoklio kario kietą gy- 
venimą gyventi net 40 metų, iki leido jiem įeiti į Pažadėtąją 
Žemę. Kodėl taip ilgai? Atsakyti galima, remiantis psicholo- 
giniu-sociologiniu atžvilgiu:žydų tauta tokia, kokia ji buvo išau- 
gusi Egipto žemėje, netiko naujam Pažadėtosios Žemės 
gyvenimui. Ji per daug buvo išlepusi, ištižusi, aptukusi. 
Reikėjo, kad išaugtų karta jau naujose, kietose sąlygose. 
Reikėjo išauginti naują žmogų. Ir tik šis pastarasis buvo tikęs 
Pažadėtajai Žemei laimėti ir joje įsikurti. 

Šiandien ir prieš mus stoja panašus klausimas: ar esam 

tinkami savo siekiamai pažadėtajai žemei? ar vargo kalvė yra 
nukalusi tokius mūsų charakterius, kurie tiktų naujam gyve- 
nimui? O naujas gyvenimas laukia ir tų, kuriem bus laimės 
sugrįžti į senąją tėvynę, ir tų, kuriem prieš akis stovi naujieji 
pasauliai. Kas sugrįšim, neberasim ten senojo gyvenimo. Kas 
nukeliausim į užjūrius, gyvenimas bus taip pat visai kitas, nei 
anksčiau buvom įpratę. Tenai naujas gyvenimas reikalaus ir 
naujo Žmogaus. 


I 


Įsivaizduokim, kad šiandien mum prieš akis atsiveria 
pažadėtoji žemė — Naujasis pasaulis. 

Paliekančiam Europos krantus stos ten prieš akis gy- 
venimas su nauju žmogum. Tas ano krašto žmogus sutiks 
atvykėlį ir iš jo pareikalaus visai ne to, ko pareikalautų gim- 
tasis kraštas ar ko reikalauja dabar mus priglaudusi žemė. 

Naujasis pasaulis pergyvena vieną iš pakopų to kultūros 
rato, kuris kartojosi Europos tautų istorijoj. Daugiau ar 
mažiau tautų gyvenimo raidoje reiškiasi trejopi laipsniai. 

Pirmas — kuriame persveria žmogaus ir tautos valia — 
valia gyventi, užtikrinti savo egzistenciją, išorinė ekspansija. 
Tai kovų, veržlumo, didelio pasiaukojimo ir herojizmo laiko- 
tarpis. Tai pavasarinė, srauni, putojanti ir visas kliūtis lau- 
žianti tautos gyvenimo upė. Tai Termopilų herojizmo 
gadynė. 

Antras — kuriame persveria žmogaus ir tautos kuria- 
mosios intelektinės ir emocinės pajėgos. Tai mokslo, meno, 
socialinio gyvenimo kūrybos klestėjimo laikotarpis. Tai nusi- 
kreipimas nuo išorinės ekspansijos, nuo kovų su išoriniais 
priešais ir atsikreipimas į save ir savo vidaus pajėgų išmė- 
ginimas. Tai vasarinė lėta, tyli, ramiai plaukianti tautos 
gyvenimo upė. Tai Aristotelio, Platono, Praksitelio amžius. 

Trečias — kuriame reiškiasi jau žmogaus ir tautos nuo- 

vargis po kūrybos darbo; kuriame jau kyla noras naudotis, 
džiaugtis gyvenimu ir gyvenimo pasiektais laimėjimais. 
Šitame laikotarpyje tautose ir žmoguje sudyla intelektualinis 
emocinis, apskritai dvasinis pajėgumas. Jame persveria 
sensualistinės, juslinės jėgos. Tai jau rudeninis tautos 
gyvenimo laikotarpis. Jis skatina kūryboje į pamėgdžiojimą 
buvusios antrojo laikotarpio kūrybos, arba tiesiai „kitschą“, 
šunmenį. Jis skatina visuomeniniame gyvenime į visuo- 
meninio socialinio jausmo atrofiją, buržuazinį savim ir savo 
patogumais rūpinimąsi. Tokia nustoja vadovavus kitom tau- 
tom. Tai sofistų amžius. Tokį kelią yra nukeliavę ne tik grai- 
kai ir kitos senosios tautos; tokį kelią ryškiai pastebim einant 
prancūzų tautą. Tokį kelią bent miniatiūriniu būdu esame 
perėję ir mes, dar gyvoji lietuvių tautos karta, pradėjusi 
herojinėm kovom dėl laisvės, paskui kurdami dideliu tempu 
savo mokslą ir meną ir jau net pajusdami buržuazinio nuo- 
vargio ženklus prieš pat didžiąją pasaulio ir mūsų tautos 
katastrofą. 

Išblokšti iš anos Lietuvos esame atsidūrę prieglobsty 
senutės Europos, kuri gyvena trečiąjį savo gyvenimo perio- 
dą ir dreba nežinodama, ar ji atsijaunins: t.y. jėgas atgaus. 
Dar labiau dreba, kad ji jaučiasi nebeturinti jėgų tam, kad 
atjaunėtų ir atgautų jėgas. Nėra valios gyventi, nėra energijos 
prisiimti net tuos vaistų įšvirkštimus, injekcijas, kurie pasiū- 
lomi iš šalies (Marshallio planas). Ir šitoj senutėj Europoj, 
mieloj, nes joje išaugom, joje savo dvasią susiklostėm, nesi- 
rengia liktis vargšai DP. Kaip vaikai bučiuoja močiutei ranką 
ir sprunka ten, kur jaunystės, jėgos, energijos daugiau. 

Toks yra jau tas naujasis ir jaunasis pasaulis, kuris virsta 
daugumai DP Pažadėtąja Žeme. Ten gyvenamas tikrai 
pirmasis ir antrasis tautų amžiaus laikotarpis, kuriame atsi- 
skleidžia žmogaus ir tautos valia gyventi ir išsiplėsti. Ten 
intelektualinės ir emocinės galios tėra spėjusios išsiplėsti 
technikiniam mokslui, praktiniam gyvenimui organizuoti; 

menas ar filosofija dar nesukurtas, dar senutės Europos 
įtakoje. Ten vertinamas pirmiausia veržlus, ekspansyvus, 
valingas Žmogus. Vertinamas tas, kuris pajėgia laimėti 
aplinką, išsikovoti joje vietą ir atsistoti savarankiškai, nepri- 
klausomai nuo kitų. Šitokia laisvė ir savarankiškums yra bū- 
dingas Naujajam pasauliui ir gerbiamas. Antra, ten verti- 
namas žmogus, kuris pajėgia įsijungti į tenykštę masę, 
aklimatizuotis ir virsti vietiniu žmogum, kovojančiu už 
vietinius interesus. 

Iš tų dviejų bruožų nesunku susivokti, kokie žmonės ten 
laukiami. Ten niekas nelaukiamas ir niekas nepageidauja- 
mas. Niekas, nes atvykstantieji sukelia konkurenciją ir nepa- 
geidaujamai atmiešia jų dvasią. Jeigu jau kai kas įsileidžiami, 
tai dėl to, kad pasirenka iš dviejų blogybių mažesnę. 

Ten nepageidaujami intelektualai, protinio darbo 
žmonės. Jeigu vis dėl to duodama darbo jiem, tai tiem, kurie 
galės įsijungti į technologinius, praktinius darbus ir kels jų 
gerovę. Intelektualai nepageidaujami ne tik dėl to, kad 
intelektualinis darbas nevertinamas. Nepageidaujami ypačiai 
dėl to, kad inteligentas yra individualistas, sąmoningas, 
atsparesnis bet kokiom įtakom. Jis nesiduoda taip greit 
suvirškinamas bendrajam naujojo pasaulio katile. Taigi jis yra 
priešas tam, ko Naujasis ir Senasis pasaulis pastaraisiais 
laikais siekia. Ir dėl to į ten nuvykstančiam pirmiausia tenka 
fizinis darbas. 

Kas imasi fizinio darbo, tam yra perspektyvų prasigy- 
venti. Bet tam yra ir pagrindinis pavojus — susilieti su 
dirbančiųjų. mase, netekti savo tautinės individualybės. 
Tokiam laimėtasis kraštas yra tėvynė. Tokis tik jos ir savo 
asmeniniais interesais gyvens. Tų, gerai įsikūrusių, didelis 
procentas į savo senąją tėvynę nebegrįš; tų didelė dalis ir 
savo bendro vargo broliam nepadės. 

Tas, kuris ten vyksta, turi būti susitaikęs su mintimi, kad 
jis mokslo nebetęs, o jei tęs, tai tik vakarais po kieto dienos 


533 


darbo. Bet tas turi būti iš karto apsisprendęs: arba jis pasi- 
ryžęs sutapti su laimėta pažadėtąja žeme ir virsti jos sūnum, 
arba jis turi būti pasiryžęs, pirmai galimybei pasitaikius, visa 
palikti ir grįžti į ten, kur jo tėvai ir broliai. Kas apsispręs už 
antrą galimybę, tas turės uždavinį išlikti grynos prasmės 
demokratu, t.y. savo profesija būti eilinis rankų darbo žmo- 
gus ir sutapti su mase, savo dvasia pasipriešinti visuotinam 
suvienodinimui, sumasėjimui, pasiryžti išlaikyti savyje laisvą 
savarankišką dvasią, lietuvių tautybės pajautimą ir atlikti 
uždavinius, kuriuos jam tauta skiria. 

Išlikti nepaglemžtam visuotinio amerikonizmo ar austra- 
linimo lengviau galima tik susitelkus į tokių pat tautiečių 
bendruomenę. Natūraliausios ligi šiol užsieniuose bend- 
ruomenės tai parapijos. Tad reikia būti pasiryžusiam virsti 
lietuviškos parapijos nariu. 

Bet ne visiem bus lemta susitikti toje pat apylinkėje 
lietuvį. Gali būti visai atskirtas. Gali būti paliktas vienišas ir 
turi vietoj susiorientuoti. Kiekvienas karys turi būti pasi- 
ruošęs partizaniniam veikimui. Tuo atveju tenka glaustis prie 
vietinės katalikiškos bažnyčios. Ne tik tam, kad išliktų kata- 
likiška tikinti dvasia, kuri nėra mėgstama ir Naujojo pasaulio 
gyvenime. O tam, kad Bažnyčia, Katalikų Bažnyčia, iš savo 
prigimties yra visuotinė, suprantanti ir pateisinanti tautų įvai- 
rumo faktą. Ji vienintelė iš bažnyčių, kuri nesiremia nacio- 
nalistine politika. Ji paremia tuos, kurie nori išlaikyti tautines 
individualybes, nes ji tiki, kad įvairių balsų derinys Kūrėjui 
bus didesnė garbė ir šlovė, nei vienbalsis, vienatonis ūžimas. 

Antra, ten nuvykusis visados bus išnaudojamojo padė- 
tyje. Gerai, kur yra socialinė apsauga ir globa. Bet kur jos 
nėra, ten Bažnyčia vienintelė kelia balsą skriaudžiamajam 
ginti ir socialiniam teisingumui skelbti. Katalikų Bažnyčia, 
deja, yra vienintelė, kuri be kompromisų stoja šito principo 
pusėj. Škotų europinės taikos lygos pirmininkas Steewardt 
su skausmu konstatuoja laiške Kenterburų arkivyskupui, kad 

į pavergtų Baltijos tautų ir kankinamų žmonių skausmus 
bažnyčių vyriausybės pasilikusios kurčios. Tik viena Katali- 
kų Bažnyčia stojo teisybei ir teisei ginti. 

Štai kodėl Katalikų Bažnyčia netiesiogiai, lietuviškos ir 
katalikiškos parapijos tiesiogiai yra lietuvybės židiniai ir 
priegloba. Tas, kuris kreipsis į jas Naujajame pasaulyje, 
pagalbos daugiau ar mažiau ras. Bet iš antros pusės turi būti 
įsipareigojęs būti tinkamas tos parapijos narys. Kur Bažny- 
čia yra apsupta netikinčiųjų masės, kur tikintieji yra 
mažumoj, ten parapija labai ir net atsidėjus seka, ar tas nau- 
jas atvykėlis tikrai yra gyvas Bažnyčios narys: ar jis gyvenime 
elgiasi kaip tikinčiajam dera elgtis, ar vykdo net drausmės 
pobūdžio Bažnyčios įsakymus. Palyginti su Europa, ten 
griežti reikalavimai. 

Bažnyčia gali palaikyti žmogaus savarankiškumo, laisvės 
dvasią. Ji apsaugoja ir išvalo dvasios indą, bet jį pripilti tau- 
tinio turinio turi kiekvienas skyrium. Tos tautinės dvasios 
tenka prisisemti čionai, kol yra sąlygos. Reikia iš anksto būti 
pasiruošus tam blogiausiajam atvejui, kad gali nebūti nei 
lietuviško laikraščio, nei knygos, nei kitos lietuviškos 
aplinkos. Dėl to iš anksto šio meto moksleiviui praverčia 
išmokti kuo daugiau eilėraščių, net prozos gabalų, dainų, 
palaikyti ir kitokias lietuviškas tradicijas. Tada vienumoj jie 
kiltų atmintyje kaip brangi senosios tėvynės dalis ir bus didi 
paguoda jam svetimame krašte. Kitados keliaujančiam į užjū- 
rį motina įsiūdavo žiupsnį gimtosios žemės. Ji turėdavo 
užberti mirusiojo akis. Ji lydėjo išeivį į mirtį. Tautinės tra- 
dicijos, kurias kiekvienas pasiima į savo širdį, į atmintį, į 
jausmus ir valią, turi lydėti jį į gyvybę, tautinę, ir parvesti į 
ten, iš kur jis ir tos lietuviškos tradicijos kilusios. 

Taigi išvada: tas, kuris į pažadėtąją žemę žiūri kaip į 
laikiną prieglaudą, tur nusileisti į dirbančiųjų žmonių masę, 
bet sykiu pakilti aukščiau jos savo tautine individualybe. Tą 
įsipareigojimą jis gali atlikti, eidamas į naują gyvenimą su tvir- 

ta valia, drąsiu veržiumų; turi atsiremti į religines ir tautines 
tradicijas, sutelktas lietuviškoje parapijoje ar lietuviškame 
mene bei moksle. 

Šituo būdu asmuo ne tik išliks nepriklausomas ir tautiš- 
kai gyvas, bet jis apaštalaus tarp svetimųjų savo tėvynės 
šlovei. š 


I 


Mes nežinom, ar gyvenimas svetur gali ilgai trukti ar 
trumpai. Juo ilgiau, juo sunkesnė kova, juo sunkiau grįžti į 
gimtąją žemę. Juo labiau tada pasikeis ir gim! >sios žemės 
veidas. 

Bet įsivaizduokim, kad šiandien pat prasiveria geležinė 
uždanga, ištirpsta okupanto galybė, ir žemė lieka laisva, nors 
ir su kruvinos priespaudos neišdildomais pėdsakais. Kokis 
ten lieka žmogus ir kokis ten laukiamas sugrįžtant? 

Nuo konkrečios aplinkos atitrauktame žmoguje esti 
suklestėjusios ketveriopos galios: intelektinės — protinės 
jėgos; emocinės — jausminės, voluntarinės — valinės ir 
juslinės — sensualistinės. Gyvenimo konkrečioje aplinkoje 
vienos žmogaus galios plėtojasi, kitos nusmelkiamos. Sovie- 
tinė sistema tenori Žmogui palikti tik juslines (vitalines) jėgas. 
Žmogus turi virsti mašina, kuri su Minimumu maisto funk- 
cionuotų visu savo mechanizmu taip, kaip partija diriguoja. 
Jokios laisvės nei mąstyti, nei norėti, nei jausti. 

Lietuvos žmoguje dabar negali vyrauti juslinis mo- 
mentas. Juslinis momentas tik tiek svarbus, kiek padeda 
žmogui išlaikyti savo biologinę egzistenciją. Bet dabarties 
žmogus Lietuvoje tolimas nuo to praeities buržuazinio sensu- 
alistinio žmogaus, kuris savo gyvenimo idealu laikė pojutinio 
gyvenimo malonumus. Turtas dabar jam tiek vertingas, kiek 
juo gali laikytis gyvas. Bet turtas nėra idealas, vardan kurio 
galėtų užmiršti kitas vertybes, kaip tai matome dabar tau- 

toje, kurioj esam dabar prisiglaudę, ar kitur. Kai ateina Lie- 
tuvos partizanai pas ūkininką ir paprašo maisto savo vyram, 
ūkininkas vedasi į tvartą: štai yra pora karvių, kelios avys, 
veskitės, vyručiai, ką norit; vis tiek tai jau ne mūs... Tai jau 
visai naujas santykiavimas su turtu nei prieškariniais laikais. 

Nuslopintas Lietuvos žmoguje ir jausminis gyvenimas. 
Išlikimo instinktas diktuoja ir įsako jausmo, kuris prasiveržia 
iš Žmogaus gelmių gaivališkai, neparodyti. Tas visas pergy- 
venimas, kurį sukelia natūraliam žmogui sovietinis melas ir 
apgaulė, turi būti nuslėptas. Net priešingai: žmogus turi pri- 
siversti veidmainiauti. Turi prisiversti žmogus nuslopinti 
natūraliausius jausmus, kurie jungia motiną tėvą su sūnum. 
Kokios pastangos reikia, kad motina, atvesta prie savo sū- 
naus lavono, galėtų ramiai pasakyti jo nepažįstanti. Kokios 
jėgos reikia suvaldyti jausmam, kada tėvą atitempia prie 
nušauto partizano ir įsako įdėti savo ranką į sūnaus žaizdą. 

Tokie faktai nereiškia, kad Lietuvos žmoguje jausmas, 
emocinis pergyvenimas yra išnykęs. Tai nereiškia, kad jie 
mažiau kenčia, kada jų vaikus ar tėvus nužudo ar išgrūda į 
nežinomas tyrumas kančiom ir mirčiai. Tai reiškia tik, kaip 
jie pajėgia savo jausmus suvaldyti. Tai reiškia, kokia geležinė 
valia turi būti išsiugdžius šitų žmonių charakteryje. Aš vaiz- 
duojuos, kad valia dabartiniame lietuvyje yra pagrindinis cha- 
rakterio bruožas. Giliausiai jis išplėtotas tautos avangarde 
stovinčiame partizane. Kiek valios reikėjo tam partizanui, 
kuris nebetekęs kojos ir nebegalėdamas toliau su draugais 
keliauti, atsisveikina juos ir sprogdina prie savo galvos gra- 
natą. Arba tam, kuris pašautas nepaiso kančios, laukia, iki 
priešas prisiartins jo apiplėšti, ir tik tada susisprogdina drau- 
ge su priešu. Mes tik literatūroje žavėjomės Mickevičiaus 
Konradu Valenrodu ar Marairiu, susideginimu kryžiuočių 
apsuptoje pilyje. Rodydavos, kad tai galima tik literatūroje. 
Su giliu dvasios pagavimu ir šiurpu stebimės tais tikraisiais 
herojiškos valios milžinais. O jų ne vienas! Tūkstančiai! 8000 

tūkstančiai jau susisprogdinusių, kad nepatektų į priešo 
rankas. Man rodos, kad partizanas yra įvykdęs Lietuvoje 
senąjį Maironio šauksmą, pramatant sunkius laikus: 

Iškalkit, vyrai šių dienų, 

Geležinę valią milžinų, 

Be jos pražūsite kaip šešėliai... 

Taip, valia milžinų; bet jie nesijaučia esą milžinai. Jie 
nesideda darą didžius daiktus. Jų charakteryje glūdi 
paprastumas ir kuklumas. Jeigu imsi juo stebėtis, susilauksi 
tradicinio lietuviško atsakymo: — Tai ką jau čia: taip reikėjo, 
taip ir padariau; didelis čia daiktas. Dobilas Lindė skyrė 
dvejopus veikėjus: karžygius ir artojėlius.  Karžygių 
charakteryje slypi nusimanymas, kad jie didžius darbus 
dirba; noras kurti nepaprastus žygius, a la vytautinius. Arto- 
jėliai jaučiasi atlikę savo eilines kasdienines pareigas. Bet jie ir 
yra tautos pagrindas. Partizanuose reiškiasi ta artojėliška 
dvasia. Tas paprastumas ir kuklumas jų charakteryje yra tas 
pats, kuris buvo pastebėtas liaudies dainų kūrėjo charak- 
teryje; tas pats, kuris reiškėsi karo muziejaus nežinomojo 
kareivio apeigose. Šitas dvasios kuklumas lietuvišką herojų 
partizaną išskiria iš kitų tautų herojų, save pergyvenančių su 
didybe, iškilmingumu ir patosu. 

Dar nuostabiau, kad dabartiniam lietuviui atstovaująs 
partizanas gyvenimo nepriima tragiškai. Jis žino, kad likimas, 
jam neišvengiamas, yra mirtis nuo priešo rankos arba nuo 
savosios. Bet jis tarp saviškių eina lažybų, kuris anksčiau bus 
tokio likimo ištiktas. Jis moka žaisti, humoru paversti tą gū- 
džią tikrovę. Tai pakilimas aukščiau gyvybės ir mirties. 
Mokėjimas ranka pamoti į vieną ir antrą. 

Ar tai dėl to, kad jie gyvybės nebrangintų? Tokių iš viso 
nėra. Bet už gyvybę jie labiau brangina tą idealą, vardan 
kurio gyvybę atiduoda — LAISVĘ. Tai apraiška to didžiojo 
idėjingumo, kuris slypi ir lietuvių mene, ir literatūroje, ir filo- 
sofijoje, ir kasdieniniam gyvenime. Tai idėjingumas, kuriuo 

lietuvių tauta išsiskiria iš kaimyninių daug daugiau oportunis- 
tiškai nusiteikusių tautų (latvių, švedų, net tolimųjų švei- 
carų). 

Šitokį didžios valios, idėjingumo ir lietuviško kuklumo 
žmogų rastų tas, kuris ten grįžtų. 

Tautoje reiškiasi šviesuomenė ir liaudis. Tautos nelaimė, 
jeigu liaudis lieka be šviesuomenės (19 amžius Lietuvoje). 
Lygiai nelaimė, jeigu šviesuomenė užsikasa aristokratinėje 
sferoje ir atitrūksta nuo tautos. Tautos klestėjimui būtina, 
kad šviesuomenė natūraliai susilietų su tauta, be jokios 
prarajos. Dėl to ir lietuvių tautai likviduoti sovietai griebėsi 
naikinti šviesuomenę ir sukurstyti skilimą tarp šviesuomenės 
ir tautos. Tą patį darė ir vakarinis okupantas. Dabartinėje 
Lietuvoje daug sunaikinta tautos masės, daug jos šviesuo- 
menės. Tačiau okupantas nepajėgė sunaikinti solidarumo 
tarp tautos ir jos šviesuomenės. 

Bajoriškojoj Lietuvoj skilimas tarp tautos ir bajoriškos 
šviesuomenės įvyko dėl to, kad susidarė neišlyginama pra- 
raja tarp bajoriškojo mentaliteto ir tautos. Atgimstančioje 
tautoje vėl skilo šviesuomenė nuo liaudies, nes atsirado 
pasaulėžiūrinė praraja — šviesuomenės nutolimas nuo liau- 
dies religijos. Nepriklausomoje Lietuvoje kaimas pradėjo 
skilti nuo šviesuomenės, nes pastarojoj ėmė klestėti miesčio- 
niški buržuaziniai idealai. Dabartinėje Lietuvoje mentalitetas 
tarp šviesuomenės ir tautos išsilygina, nes Lietuvoje ūkininko 
politinė visuomeninė sąmonė pakilusi ir jos aukščiu, palyginti 
su vokiečių ar prancūzų ūkininku, galima tik pasididžiuoti. 
Dabartinėje Lietuvoje, kaip minėta, buržuaziniai idealai yra 
visai nebeaktualūs, svetimi. Dabartinėje Lietuvoje dingo 
pasaulėžiūrinė praraja tarp tautos ir jos šviesuomenės. Kas 
jau nuėjo svetimiem dievam tarnauti, tie iš tautos, bet jau 
nebe tautos. Šviesuomenė sugrįžo prie tos pačios pasau- 
lėžiūros, tos pačios religijos, kurią išpažįsta ir jos tėvai. Ir 
turime faktą, kad net partizanai įsipareigoja prisiimti tokius 

brolius, kurie religiją ne tik pripažįsta, bet ir išpažįsta. Kada 
partizanai gamtos šventovėj — miško aikštelė sukomanduo- 
jami maldai; kada jie savo pirštais ima rinkti rožančiaus karo- 
lėlius — kaimo žmogus pasakys: šitie yra iš mūsų; jie ir liko 
mūsų. Ir tai nėra tik tradicijos malda. Tik paprotys. Kai 
apsuptame bunkeryje partizanai pasijuto nebeturį išėjimo, 
kai enkavedistų granatos ardė bunkerio žemes ir prakirto 
plyšį, aplinkinius pasiekė iš bunkerio sklindantieji giesmės 
garsai. Paskui juos nutraukė staigus trenksmas. Taip su gies- 
mėm ir granatų garsais save palaidojo 8 partizanai, tarp jų 
vienas kunigas. Bendras įsitikinimas, bendras idealas ir mir- 
tis bendra. Tokis galingas ryšys yra sujungęs tuos vyrus ir 
moteris, šviesuomenės ir liaudies atstovus. 

Kas grįš į tėvų žemę, ras ten tokias asmenybes. Lygintis 
tuo herojizmu, valios galybe, plaukiančia iš pasiaukojimo 
idealų, vardan nemirštamojo, pasaulėžiūros  žadamo 
amžinojo gyvenimo — su jais iš čia niekas negalės. Jais 
galima tik maldingai didžiuotis ir iš tolo jais pasekti. 

Tačiau. O tų tačiau yra. Pirmiausia, tie kovojančios 
tautos milžinai krinta tūkstančiais. Partizanų ir ryšium su 
partizanų sąjūdžiu kritusių civilių gyventojų priskaitoma iki 
25,000. Deportuota vien per antrą okupaciją 120,000. Repat- 
rijuota 140,000. O kur deportuotieji per pirmąją okupaciją, 
kur sunaikinti nacių! Lietuvoj priskaitoma '2,500,000 
gyventojų. Taigi pasigendam jau 700,000. Tad į laisvąją 
Lietuvą grįžęs bus brangus kiekvienas lietuvis. Kiekvieno 
uždavinys — laikui atėjus palikti visa ir parnešti savo jėgas. 
Tik jėgas sustiprintas. 

Antra, Lietuvoj mokyklų skaičius padidintas, bet mokslo 
lygis yra labai kritęs. Jie lauks, kad grįžtų į namus su nauju 
mokslo nešuliu; kad grįžtų pajėgūs specialistai ir papildytų 
spragas, kurios kyla dėl dabartinio mokslo trūkumų Lietuvoj. 

Trečia, Lietuvoj technikiniai technologiniai mokslai 
forsuojami, bet humanistiniai yra labai apleisti. Ne visai tiesa: 

jie yra forsuojami taip pat. Bet per juos forsuojama mark- 
sistinė bolševistinė pasaulėžiūra. Jos privengdami, lietuviai 
studentai nestoja į humanitarinius fakultetus. Jie išvengia 
dvasios prievartavimo. Bet tos rūšies specialistų bus didelis 
trūkumas. Net daugiau: humanistiniuose moksluose, lite- 
ratūroj, istorijoj, visuomenės moksluose bei mokslininkų 
galvojime bus neišvengiamai palikti marksistinės pasaulėžiū- 
ros pėdsakai. Geriausiu atveju: mokslo žmonės neprisiims 
marksistinės dvasios, bet jie pozityviai nebus savo galvojime 
išplėtoję krikščioniškos idealistinės pasaulėžiūros. Pasi- 
kartos šviesuomenės gyvenime panašus reiškinys kaip at- 
gimstančioje Lietuvoje. Tada šviesuomenė išplėtojo savo 
profesinį pasiruošimą, bet religinis jų supratimas liko tokis 
pat, kokį turėjo, vaikai būdami. Ir dabar mokiniai, studentai, 
šviesuomenė neturi jokios galimybės toliau pozityviai plėsti 
pasaulėžiūrą kitokią, nei marksistinė. Taigi, pasaulėžiūrinė 
pažanga sustojo. Jie Lietuvoje ten lauks Žmonių su inte- 
lektualiai pagilinta krikščioniškąja pasaulėžiūra. Lauks 
žmonių su giliu humanistiniu išsilavinimu. 

Ketvirta, nuo 1946 visas švietimas Lietuvoj lenkia- 
mas į Rytus, Rytų tautas. Iš programų pašalinti arba susiau- 
rinti vakarietiniai autoriai. Jų vietoj išplėstas mokymas apie 
Sovietų Sąjungos tautą. Intelektinis švietimas atitveriamas 
nuo Vakarų. Taigi ten likusieji lauks žmonių su giliu vakarie- 
tinės Europos išsilavinimu, jos dvasios pažinimu ir kritišku 
įvertinimu. Lauks šitų europinės kultūros žmonių, kad jie vėl 
perneštų tiltą tarp sveikosios Europos ir Lietuvos, kuri pri- 
versta buvo kelerius metus būti nuo jos atitverta. 

Penkta, kraštas dabar gyvena karo, apsiausties nuotai- 
kas. Jis grumiasi ginasi, nors ir su dideliais nuostoliais. Kraš- 
tas virsta idealiais rezistentais svetimai užmačiai. Bet jis 
negali, nes neturi sąlygų, išplėtoti kūrybinių pajėgų. Tokios 
padėties mažas panašumas yra buvę vilniečiai, lenkų 
okupuoti. Jie puikiai priešinosi lenkų naikinamiem užsimoji- 

mam. Bet jiem buvo sunku įsijungti į valstybės kūrybinį 
darbą, kai Vilnius buvo įjungtas į Lietuvą. Taiai, ten likusieji 
laukia pasiryžusių, tinkamų organizuoti ir kurti normalaus 
gyvenimo pažangą, laukia kultūrinio dinamizmo žmonių. 

Taigi štai, kokis žmogus laukiamas ten Lietuvoje. Lau- 
kiamas kiekvienas lietuvis, kuris moraliniu atžvilgiu nedarytų 
gėdos ten likusiam lietuviui. Laukiamas aukštos specialybės 
žmogus, bet tarp tų specialistų bus labai reikalingi humanis- 
tinio išsilavinimo žmonės, kurie papildytų tenykštes eiles. 

Laukiamas bet kurios specialybės, bet su dideliu filoso- 
finiu, pasaulėžiūriniu išsilavinimu, kuris atsvertų okupanto 
pramuštas pasaulėžiūrines spragas. Laukiamas žmogus, 
kuris savo dvasia ir išsilavinimu yra pasisavinęs vakarų kul- 
tūros lobius ir virtęs tikru europiečiu, kuris sumegztų nu- 
traukytus ryšius su Vakarais. Laukiamas žmogus, kuris yra 
išsilavinęs savyje kultūrinį veiklumą, dinamizmą, papildantį 
krašto Žmonių atkaklaus pasipriešinimo statiką. 

Tokis žmogus laukiamas ten, krašte, jeigu jis staiga būtų 
laisvas. 


Buvau prašytas pakalbėti apie įsipareigojimus kovojan- 
čiai Lietuvai. Užuot kalbėjęs apie pareigas, daviau dvejopas 
padėtis, į kurias galime patekti, ir apibrėžiau, kokis žmogus 
ten reikalingas, kokis gali būti naudingas arba sau, arba 
Lietuvai. 

Aš palieku patiem įsipareigoti, pasirenkant vieną iš 
dviejų galimybių: arba sau arba Lietuvai, arba organizuoti ir 
vairuoti savo gyvenimą taip, kad būtų daugiausia sau 
naudos, arba kad daugiausia naudos būtų Lietuvai. Klau- 
simas tiesus, ar norim būti oportunistai, kurie prisitaiko prie 
vienos aplinkos ir iščiulpia iš jos visokias sau naudas, sau 
patogumus, ar idealistai, kurie save paskiria idealui? 

Apsispręsti šitoj dilemoj padeda atsakymas į kitą klau- 
simą: kas esam? ar esam tie, kurie pabėgom, ar tie, kurie 
pasitraukėm? Pabėgom nuo baimės ir kančios? Kaip karys iš 
fronto? Ar pasitraukėm, kaip tie, kurie nori pakeisti frontą ir 
iš mūsų pozicijų kovoti su priešu? Net jeigu pabėgom iš 
baimės, ar dabar norim būti dezertyro rolėje, ar rolėje kario, 
grįžtančio į frontą ir kovojančio naujose pozicijose? 

Jei apsispręsim už antrąjį atsakymą, mus kankins vėl 
naujas klausimas: ar neveltui mūsų kovos? Dar sykį noriu 
priminti žydų kelionę per dykumas. Buvo ten vienas, kuris 
suabejojo. Ir neeilinis. Pats vadas Mozė. Ir jis nejėjo į paža- 
dėtąją žemę. Kiti įėjo. Bet jis ne. Nes jis pats save savo abejo- 
jimu nužudė. 

Neabejoja Lietuvos partizanas, eidamas žūti už tėvynę, 
nes tiki Dievo Apvaizda, kuri leido tautom ir žmonėm laisvę, 
jei jos ir jie savo laisvę gina. Abejoti neturime teisės, maty- 
dami tvenkiantis baisią audrą, kurioje ne vienas gal būsim 
sunaikinti. Bet iš jos Apvaizda išves į giedrą rytmetį tą šalį, 
už kurią jų vaikai ir dukros sudeda savo maldas, savo 
darbus, širdies, valios ir proto judėjimus, už kurią vaikai eina 
mirti. Kai prisimenu gimnazistus, kurie veržiasi į partizanų 
eiles ir turi būti beveik prievarta grąžinami į mokyklos suolą, 
iki ateis jų eilė; kai prisimenu gimnazistes, kurios duodavosi 
pašalinamos, bet nestoja į komjaunuoles; kai prisimenu, jog 
iš 2000 studentų tik 13 komjaunuolių, man rodos, kad tautos 
ginti stojo vaikai. Baisi ir didi yra tauta, už kurią net kūdikiai 
savo gyvybę aukoja, nes jų, nekaltųjų, auka, kaip aname 
Čiurlionio paveiksle, baltu dūmu ir šaukiančia tyla turi nesu- 
kliudomai pakilti iki pat Viešpaties veido. 

VOM GEISTE DER LITAUISCHEN 
STUDENTENSCHAFT 


Die Charakteristik des Gesamten hat immer nur einen 
relativen Wert, umsomehr wenn die einzelnen Mitglieder des 
Ganzen unter einander sehr verschieden sind. Somit faellt 
auch die Charakteristik der litauschen Studenshaft relativ 
aus. Trotzdem lassen sich in ihrer verhaeltnismaessią kurzen 
Geschichte  drei  Entwiklungsmomente  unterscheiden, 
welchen die Entstehuną der drei geistią eigenartigen Kreise 
der litauischen Gebildetenwelt zu verdanken ist. Die 
gegenwaertige litauische Intelligenz verfuegt ueber Mitglieder, 
die ihre akademische Ausbildung in Osteuropa, im 
Abendlande und in der Heimat erhielten. 

In Osteuropa, an den russischen Universitaeten, 
entstanden die ersten zahlreicheren Gruppen der litauischen 
Studenten um 1870. Um 1890 begannen die litauischen 
Studenten immer zahlreicher zu den abendlaendischen 
Universitaeten zu stroemen. Von besonderer Bedeutuną fuer 
ihr Vaterland waren diejenigen, welche an den katholischen 
Universitaeten in der Schweiz und Belgien  ihre 
wissenschaftliche Ausbilduną erhielten. 

In der Heimat begann das akademische Leben erst im J. 
1922, als die eigene Universitaet in Kaunas gegruendet 
wurde. Die gegenwaertige Universitaet ist auch jetzt die 

hauptsaechlichste  Bildungsstaette, die der litauischen 
Studentenschaft ihr geistiges Gepraege verleiht. 

In Osteuropa, and den russischen Universitaeten, haben 
die meisten litauischen Studenten ihre geistige Praeguną 
erhalten. Sie waren Patrioten, in sozialpolitischen Hinsicht 
erklaerten sie sich fuer Demokraten, in Religions-und 
Glaubenssachen bekannte sich die Mehrzahl zum Indifferen- 
tismus. 

Die litauischen Studenten der abendlaendischen Univer- 
sitaeten, besonders diejenigen, welche an den katholischen 
Universitaeten studierten, brachten in ihre Heimat ebenso 
demokratische Anschauungen, wie auch religioesen Geist 
und das rationale System des Abendlandes mit. 

Die Vertreter dieser beiden Typen betaetigten sich in 
der Presse und nahmen einen regen Anteil am 
sozialpolitischen Leben des Volkes. Beide waren Schoepter 
des unabhaengigen litauischen Staates. Beide bildeten die 
Professur der litauischen Universitaet. Somit reifte in der 
geistigen Umgebungą der beiden Richtungen der Student der 
neuer Generation heran. 

Der dritte Typus erbte von seinen Verfahren einen 
Grundzug, der fuer alle Generationen der litauischen 
Studentenschaft am meisten kennzeichnend ist, — die 
Neigung zum Idealismus und zum Weltanschaulichen. Er ist 
ideal gesinnt. Denn die Mehrzahl! von ihnen rueckte, als sie 
noch Gymnasiasten waren, freiwillig aus, die Freiheit des 
Vaterlandes mit den Waffen zu verteidigen. Von dem 
Kriegsschauplatze zurueckgekehrt, gaben sie sich wieder 
ihren Studien hin. Die anderen, wenn sie auch an den 
Freiheitskaempfen nich teilnahmen, wuchsen wenigstens im 
Heldengeist heran. 

Die litauischen Studenten bringt zu Geselligkeit nicht 
ein Bierglas, Kameradschaft und andere Aeusserungen des 
Burschenlebens zusammen, sondern gemeinsame 

Weltanschauung. Die Korporationen werden allerdings auf 
verschiedenen Grundlagen gebildet, auf professionellen, 
kollegialen und regionallen. Aber die Hauptarundlage ist die 
Weltanschauung. Ideologische Korporationen sind von 
entscheidender Bedeutuną im „Studentenleben. 

Die absolute Mehrheit der Studenten gehoert dem 
Bauernstande an. Deshalb liegt ihrer Ideologie 
demokratische Lebensauffassung nahe. Sie stehen in nahen 
Beziehungen mit der Landjugend und ihren Vereinen. Sie 
stehen auch den Arbeitervereinen mit ihren Vortraegen bei. 
Auch gegenwaertią finden die Ideen der sozialpolitischen 
Reform ihren Widerhall im Studentenleben. Als juengerer 
und deshalb radikalerer Faktor tritt die Studentenschaft fuer 
die den Arbeitern und Kleinbauern guenstige Loesung der 
sozialen Frage ein. 

Die Studentenbewegungen werden von der 
oeffentlichen Meinung als Barometer der Gesellschaftsstim- 
muną angesehen. 

Nach Wiedererlangung der Hauptstadt Vilnius erblicken 
die Studenten ihre patriotische Mission in der kulturellen 
Hebuna des wiedergewonnen Gebietes, um es mit dem 
Mutterlande unzertrennbar zu verbinden. 

Straipsnių šaltiniai 


Kultūros rūpesčiai 


„ESTETIŠKOJI“ TAUTŲ CHARAKTERISTIKA, iš Židinio, 
1931 Nr. 5—6, pasirašyta. J.A. 

DĖL LITERATŪROS SIAURUMO IR LĖKŠTUMO, Židinys, 
1934 Nr. 1, pasir. J. A. 

LITERATŪROS PARADAS, XX Amžius, 1938.2.12, pasir. J. 
Ambrazevičius. 

DVASINIS LIETUVIO  VEIDAS  NEPRIKLAUSOMOJ 
LIETUVOJ, Židinys, 1938 Nr. 5—6, pasir. J. Ambrazevičius. Per- 
spausdintas Į Laisvę, 1964 Nr. 34. Į šį raštų tomą straipsnis imtas iš 
Židinio. 

KAI KAM NEPAGEIDAUJAMAS LIUDININKAS, XX Amžius, 
1938.6.25, pasir. J. Ambrazevičius. 

TIES LITERATŪROS BALANSU. Sudaryta iš dviejų straips- 
nių: pirmasis iš XX Amžiaus, 1939.2.14, antrasis, kurio antraštė 
buvo „Literatūrinis balansas“, iš XX Amžiaus, 1940.3.9, pasir. J. A. 

ESTETIKOS TEMOMIS, Židinys, 1939 Nr. 7, pasir. J. Ambra- 
zevičius. 

LIAUDIES VARDU: IŠ LITERATŪRINIŲ PASTABŲ, XX 
Amžius, 1940.6.20, pasir. J. Ambrazevičius. 

Pažymėtina, kad jau veikė bolševikinė cenzūra ir iš straipsnio 
prieš numerį 2, po žodžių: ... Janonis ir net Biliūnas bei Jasiukaitis). 
išbrauktos septynios eilutės. 

RAŠYTOJAS TREMTINIŲ BENDRUOMENĖJE, Tremtinių 
mokykla, Nuertingen (Vokietija), 1946 Nr. 2, pasir. J. Brazaitis. 

KŪRYBOS VAIDMUO ŠIANDIEN. Vykdomosios Tarybos 
atstovo kalba literatūros premijų įteikimo posėdyje. Tėviškės 
garsas, Schweinfurt (Vokietija), 1947.2.20, nepasirašyta. 

LIETUVA VAIZDUOSĖ. Išspausdinta leidiny Lithuania. 
Nuotraukos Vytauto Augustino, II laida. Brooklyn, N.Y., 1955, 
pasir. J. Brazaitis. Ten pat išspausdintas ir to straipsnio vertimas į 
anglų kalbą. 

KULTŪROS KELIAS NEPRIKLAUSOMOJE LIETUVOJE, Į 
Laisvę, 1960 Nr. 22, pasir. Juozas Brazaitis. 

AR LIETUVIS MENININKAS TURI LIKTIS IŠTIKIMAS, Aidai, 
1960 Nr. 6, pasir. Juozas Brazaitis. 

LIETUVIŲ CHARAKTERIO VERTYBĖS, Aidai, 1961 Nr. 3, 
pasir. J. Brazaitis. 

TARP DVIEJŲ PASAULIŲ. Įvadinis straipsnis veikale Didysis 
jo gyvenimo nuotykis: prof. Eretas tarnyboje Lietuvai. Spaudai 
paruošė J. Brazaitis. Brooklyn, N.Y. 1972. Straipsnis nepasirašy- 
tas. Šiam Raštų tome neįdėta str. pabaiga: 


Vienintelis iš penketo 


St. Šalkauskis, Pr. Dovydaitis, K. Pakštas, Pr. Kuraitis šviečia 
dabarčiai tik pro monografijas, apie juos parašytas ir rašomas, ar 
pro jų mokinių mintis bei veiklą. 

Prof. J. Eretas tebetęsia savo darbus Lietuvai. Vienintelis iš ano 
penketo, iš tos generacijos. 

1971 metų spalio 18 jam suėjo 75 metai amžiaus. Ši proga 
paskatino paruošti eilę rašinių apie jo tarnybą Lietuvai. 

Tiek rašant apie mirusius, tiek apie gyvuosius galima leistis į 
asmeninio gyvenimo „anatomiją“. Tai gal įdomiau, patraukliau, sen- 
sacingiau. Galimas kitas kelias — leistis į asmens objektyvius 
paliktus pėdsakus gyvenime, į jo darbus. Ir šis kelias visuomeniniu 
atžvilgiu gal yra svaresnis. 

Antrasis kelias pasirinktas, rašant apie prof. J. Ereto tarnybą 
Lietuvai. 

Rašoma ir skelbiama dabar. 

Nelaukiame poeto, dailininko, muziko mirties, kad imtumės 

vertinti jų poeziją, tapybą, kompozicijas. Nėra pagrindo laukti visuo- 
menei dirbusio žmogaus mirties, kad įvertintume jo veiklą. Tokio 
veikėjo darbus apžvelgti net skubesnis reikalas nei poeto, dai- 
lininko, muziko. Pastarieji palieka objektyvų, nenykstantį kūrybos 
produktą, ir prie jo galima grįžti bet kada. Visuomenę formavusio 
žmogaus veikla nėra tokia išliekanti, nes vienas po kito dingsta tie, 
kurių dvasią jis formavo. 

Šiais sumetimais čia dabar žvelgiama į prof. J. Ereto tarnybą 
Lietuvai, kuri nėra tik jo išlikę moksliniai veikalai. 

Yra dar vienas motyvas „nelaukti“. Tai noras parodyti, kad 
esame jau tokio laipsnio organiška visuomenė, kuri yra jautri savo 
narių likimui — darbam, skriaudom, džiaugsmam. 

Tai noras atitaisyti tą mūsų veik visuotinę dar tebegyvą klaidą, 
kurią taikliai išsakė profesorius A. Maceina vieno laiško žodžiais: 

„Mes per daug atsidedame anai bevardei „visuomenei“, o 
pastumiame į šalį asmenį“. 

AKADEMIJA TAUTOS KRYŽKELĖSE. Pranešimas LKMA 
suvažiavime Bostone, 1973, minint Akademijos 50 metų sukaktį. 
Aidai, 1974 Nr. 2 ir Suvaž. darbai IX, Roma 1982. Kiek pakeistas 
pranešimas, išsp. Drauge, 1973.9.29, į Raštus neįtrauktas. 

DEŠIMT METŲ KULTŪROS BARUOSE (Židinio sukakties 
proga), Naujoji romuva, 1935 Nr. 1, pasir. J. A. 

NAUJOJI ROMUVA, LE XX, Boston, 1960, pasir. J. Br. 


Kultūrininkai 

A. Vyresnioji karta 

JONAS BASANAVIČIUS: Lietuvos legenda ir jos kūrėjas. XX 
Amžius, 1937.2.15, pasir. J. Ambrazevičius. 

MARTYNO JANKAUS JUBILIEJUI, Židinys, 1933 Nr. 8—9, 
pasir. J. Ambrazevičius. 

AUŠRININKAS KSAVERAS VANAGĖLIS, XX Amžius, 
1938.6.18, pasir. J. Ambrazevičius. 

ADOLFAS SABALIAUSKAS — ŽALIA RŪTA, Židinys, 1933 
Nr. 8—9, pasir. J. A. 

STASYS ŠALKAUSKIS. (1) Stasys Šalkauskis lietuvių tau- 
tinės misijos raidoje, Aidai, 1971 Nr. 10, pasir. Juozas Brazaitis. 

(2) Šalkauskis pataria ir šiandien, Darbininkas, 1954.12.21 
pasir. J. Brazaitis. 

DOVAS ZAUNIUS: Upė tekėjo pro Rokaičius. Minint 25 
metus nuo Dovo Zauniaus mirties, Darbininkas, 1965 balandis 6, 9, 
14 ir 20, nepasirašyta. 

KAZYS PAKŠTAS: Dinamiškasis asmuo mūsų visuomenėje. 
Prof. K. Pakšto 60 metų sukakties proga, Aidai, 1953 Nr. 8, pasir. 
Juozas Brazaitis. 

Nurodyti prof. K. Pakšto raštai: 

Le climat de la Lithuanie, Klaipėda 1926. 

Lietuvos klimatas, Klaipėda 1926. 

Baltijos valstybių politinės geografijos problemos, Kaunas 1926, 
180 p. 

Angolos klimatas, Kaunas 1931. 

Baltijos jūra, Fiziografinė ir antropografinė studija, Klaipėda 
1934, 83 p. 

Vilniaus problema ir kaip ją spręsti, Kaunas 1935. 

Aplink Afriką. I ir II tomai, Kaunas 1936, 283 ir 265 p. 

The Problem of an International Language for the Baltic 
States, Roma 1936. 

Afrikos regioninė geografija, Kaunas 1938, 294 p. 

L'emigration Lithuanienne et ces causes, Amsterdam 1938, 

Lietuvos sienų problema, Kaunas 1939. 

The Lithuanian Situation, Chicago 1941. 

The Baltoscandian Confederation, Chicago 1942. 

The Problem of Lithuania Minor (northern East Prussia), Santa 
Monica 1946. 

Lithuania and World War II, Chicago 1947. 

Historical Geography of Lithuania (ruošiama spaudai 1954 m.). 

JUOZAS ERETAS. (1) Tarp dviejų tėvynių. Straipsnis iš 
veikalo Didysis jo nuotykis: prof. J. Eretas tarnyboje Lietuvai. 
Straipsnis ėjo kaip užsklandos žvilgsnis. Spaudai paruošė Juozas 
Brazaitis. Brooklyn, N.Y. 1972. 

(2) Nekapituliuojanti plunksna. Iš to paties veikalo. 

Autorius dar pridėjo tokią pastabą: 

Plunksna dr. J. Eretas pradėjo savo tarnybą Lietuvos laisvei. 
Laisvoje Lietuvoje plunksna tęsė kovą dėl kultūrinės pažangos. 


550 


Laisvės Lietuvai vėl netekus, plunksna kovoja už opiniją Lietuvos 
laisvei bei dėmesį lietuvių kultūrai. Kuo dr. J. Ereto plunksnos 
darbas būdingas; kuo išsiskiria tarp kitų jo meto žurnalistikos 
kūrėjų — analizuojama šiame straipsnyje. 

JONAS MOTIEJUS BAČIULIS: Dzūkijos ąžuolas Amerikos 
žemėje, Darbininkas, 1974.8.2, pasir. J. B. 


B. Užaugino nepriklausoma Lietuva 


JURGIS STEPONAITIS, Ateitis, 1928 Nr. 12, pasir. J. Ambra- 
zevičius. 

JONAS GRINIUS. (1) Vienam iš penkiasdešimt, Draugas, 
1952.3.8, pasir. J. Brazaitis. 

(2) Be baimės ir svyravimo lietuviškose pozicijose, Dar- 
bininkas, 1962.2.27, pasir. J. B. 

(3) Dr. Jonui Griniui 70 metų, Aidai, 1972 Nr. 3, pasir. J. B. 

PRANAS DIELININKAITIS, Amerika, 1947 Nr. 3, pasirašyta 
slapyvardžiu Juozas Trakis. 

IGNAS SKRUPSKELIS. (1) Apie veikalą ir autorių. Įvadas į 
Igno Skrupskelio disertacijos Die Litauer in deutschen Literatur des 
18. Jahrhunderts lietuvišką vertimą Lietuviai XVIII amžiaus vo- 
kiečių literatūroje. LKMA leidinys, Roma 1967, nepasirašyta. 

Nuorodos: 

„ Athenaeum V, 1934, Kaunas. 

„ Ten pat. 

„ Aidai, 1964, 103 psl. 

„ Lituanus X, Chicago 1964, I, 8—33 psl. 

„ Lituanus X, Chicago 1964, III-IV, 80—92 psl. 
„ Lituanus XI, Chicago 1964, I, 18—33 psl. 

.„ Athenaeum I, 1930, Kaunas. 

„Athenaeum. 

„ Athenaeum III, 1932, Kaunas. 

10. Aidai, 1948, 16—18 psl. 

(2) Ignas Skrupskelis, Aidai, 1948 Nr. 10, pasir. J. B. 

JUOZAS PRUNSKIS: Vienas iš laikraštininkų, Aidai, 1957 Nr. 
6, pasir. J. Brazaitis. 

STASYS YLA. (1) Iš str. „Trys liudytojai apie nepriklausomos 
Lietuvos gyvenimą ir kūrybą“: kun. Stasys Yla. Į Laisvę, 1958 Nr. 16— 
17, pasir. Juozas Brazaitis. 

(2) Stasys Yla — naujas kunigas, Darbininkas, 1968.1.30; 2.2.; 
2.6, nepasirašyta. 

ANTANAS MACEINA. (1) Antanas Maceina — 50 metų 
sukaktis, Į Laisvę, 1958 Nr. 15, pasiraš. Juozas Brazaitis. 

(2) Antikristas ir prisikėlęs Kristus, Darbininkas, 1964.3.27, 
pasir. B. 

(3) Antanas Maceina dešimtmečiais pralenkė savo laikus, 
Darbininkas, 1968.3.12, nepasirašyta. 

(4) Komunizmas — ar jis gali sugyventi su krikščionybe? 
Darbininkas, 1969.9.18, nepasirašyta. 

ZENONAS IVINSKIS. Iš str. „Trys liudytojai apie nepriklau- 
somos Lietuvos gyvenimą ir kūrybą“: Zenonas Ivinskis, Į Laisvę, 
1958 Nr. 16—17, pasir. Juozas Brazaitis. 

ADOLFAS DAMUŠIS. (1) Iš str. „Trys liudytojai apie 
nepriklausomos Lietuvos gyvenimą ir kūrybą“: Adolfas Damušis, Į 
Laisvę, 1958 Nr. 16—17, pasir. Juozas Brazaitis. 

Paliko į Raštus neįtraukta šio straipsnio įžanga: 

Lietuvos nepriklausomybės keturiasdešimt metų sukaktis metų 
pradžioje buvo paskelbta. Kad galimas ta proga nepriklausomos 
Lietuvos pažinimas paskelbimu ir nesibaigtų, mėginom iš savo 
pusės atgaivinti nepriklausomo gyvenimo vaizdą keliais pasikalbėji- 
mais su to gyvenimo dalyviais ir liudininkais. Pasikalbėjimais su 
asmenimis, kurie yra išaugę grynai nepriklausomoje Lietuvoje ir joje 
buvo ėmę reikštis savo kūryba pačiose pirmose eilėse — kiekvienas 
savo srityje. 

Dr. Antanas Maceina, pats pajėgiausias filosofinis talentas, kurį 
davė nepriklausoma Lietuva, pasisakė pereitą kartą. Dabar sutel- 
kiam liudijimus trijų. Dr. Zenonas Ivinskis buvo paprašytas atsakyti 
dėl humanistinių mokslų padėties, konkrečiai dėl istorijos, kuri buvo 
tokia svarbi atgimimo dvasiai ugdyti. Dr. Adolfas Damušis, atstovas 
tiksliųjų ir pačių moderniųjų mokslų, kurie buvo taip apleisti ligi nepri- 


552 


klausomybę atgaunant, atsakė į klausimus, kurie rodo tų mokslų 
pažangos eigą nepriklausomoje Lietuvoje. Prof. kun. Stasys Yla, 
pastoralistas, prašytas pareikšti savo pažiūras dėl moralės, kuri yrz 
pagrindas ir visai tautinei kūrybai bei visuomeniniam gyvenimui. 

Jų liudijimas neišsemia visos nepriklausomos Lietuvos vaizdo. 
Tačiau duoda pagrindinius bruožus ir paskatina jau patį skaitytoją 
permąstyti atvirai, nuoširdžiai ir konkrečiai, kaip sunkiais žingsniais 
teko kopti į pažangą. 

Nepriklausomo gyvenimo liudininkais parinkti šie asmens dar ir 
dėl vienos ypatingos priežasties — jie visi yra taip pat sukakties 
žmonės, susilaukę šiemet po 50 metų. 

Su kiekvienu iš jų yra susipynęs ir Čia rašančiojo veikimas. 
Betgi gilus ir pagarbus sentimentas tiems vyrams, tariu, nesukliu- 
dys pažvelgti į juos objektyviai, kaip dalelę tos pačios gyvosios 
Lietuvos. 

(2) Dr. Adolfas Damušis, kuriam suėjo 60 metų, Darbininkas, 
1968.9.24, 27; 10.1.4, nepasirašyta. 

PRANAS PADALIS. Iš perspektyvos: savos generacijos fone. 
Iš knygos Vienas iš rezistentų kartos: Dr. Pranas Padalis. Spaudai 
paruošė J. Brazaitis. Brooklyn, N.Y., 1974. 

JUOZAS GIRNIUS: Žmogus, supratęs laiko tėkmę. Santrauka 
kalbos, pasakytos dr. J. Girniaus pagerbime Bostone, 1965, 
Lietuvių dienos, 1965 birželio mėn. 

JULIJONAS BŪTĖNAS. LE XXXVI, Boston, Mass., 1969, 
pasir. J. Brz. 

JUOZAS LUKŠA. LE XXXVI, Boston, Mass., 1969, pasir. J. 
Brz. 

Nurodyta bibliografija: 

„Partizanų vadas Juozas Lukša Daumantas“, Į Laisvę, 1962 
Nr. 28(65); J. Daumantas, Partizanai, 1962, 471—477; N. E. 
Sūduvis, Vienų vieni, 1964, 25—266; M. Chienas, K. Šmigelskis, E. 
Uldudis, Vanagai iš anapus. Vilnius, 1961; Pulk. Grigori Stepanov 
Burlitski apie partizanus ir Miškinį — Communist Aggression 
Investigation, Fourth Interim Report, 1954. 

Straipsnis iš EL III, Boston, Mass., 1973, tokia pat antrašte, į 
Raštus neįtrauktas. 

Teatras 


TEATRAS PRIEŠ SROVĘ AR PASROVIUI. Naujoji romuva, 
1936 Nr. 6, pasir. J. A. 

LIETUVOS TEATRO SUKAKTIS. Aidai, 1956 Nr. 6, pasir. 
Juozas Brazaitis. : 

VAKARYKŠTĖ  „PRISIKĖLIMO“ PREMJERA, spektaklio 
vertinimas. XX Amžius, 1936.12.3, pasir. J. A. 

„DIPLOMATAI“, teatrinio pastatymo vertinimas. XX Amžius, 
1937.9.21, pasir. J. A. 


Mokyklos klausimais 


ĮSIDĖMĖTINAS MOKYKLŲ KLAUSIMO IŠSPRENDIMAS 
OLANDIJOJE, Tiesos kelias, 1928 Nr. 5, pasir. J. A. 

Autoriaus nuorodos: 

1) Cit. iš Šalkauskio: Racionali mokyklų organizacijos sistema. 

2) Cit. iš Neutraler Unterricht ein Unding. 

3) Cit. iš Šalkauskio, Racionali mokyklų sistema, 13 p. 

4) Cit. iš Šalkauskio, Racionali mokyklų organizacijos sistema, 
32 p. 
5) Medžiaga straipsniui imta iš: 
1. Verhoeven Dr. Th. Die Lėsung des Schulproblems in 
Holland. S. Gravenhage 1927. 

2. To paties, Neutraler Unterricht ein Unding, Wien 1925. 

3. Fuer die Schule der Gewissensfreiheit, Mit der Rede Dr. Th. 
Verhoeven. Ueber das Schulwesen in Holland. 

4. Hat sich die Hollaendische Schulloesung bewaehrt? 
Duesseldort, 1927. 

5. Šalkauskis, prof. St., Racionali mokyklų organizacijos 
sistema. Kaunas 1927. 

VISUOMENINĖS KULTŪROS KASDIENINIS REIKALAS, Ži- 
dinys, 1932 Nr. 11, pasir. J. A. 

KELIAS Į MOKYKLŲ REFORMAĄ, Naujoji romuva, 1933 Nr. 
126, pasir. J. A. 

PER TVANKI MOKYKLINĖ RUGIAPJŪTĖ, XX Amžius, 
1937.5.4, pasir. J. A. 

MOKYKLINIŲ VARŽYBŲ  BALANSAS, XX Amžius, 
1937.5.23, pasir. J. A., 
MOKYKLINIŲ VARŽYBŲ  KARŠTYJE, XX Amžius, 
1937.5.28, pasir. J. Ambrazevičius. 
„PO MOKYKLINIŲ PABAIGTUVIŲ, XX Amžius, 1938.5.23, 
pasir. J. Ambrazevičius. 
KELYJE Į ATEITĮ, Studentų dienos, 1937 Nr. 7, pasir. Juozas 
Ambrazevičius. 
ATEINA NAUJAS ŽMOGUS, XX Amžius, 1938.7.5, pasir. J. 
Ambrazevičius. 
LIETUVA PADIDĖJO, XX Amžius, 1938.8.1, pasir. J. Am- 
brazevičius. | 
LITERATURA IR MOKYKLA, iš Literatūros metraščio su 
kalendorium 1942 metams. Kaunas, 1941, pasir. J. Ambrazevičius. 
MOKYKLOS IR MOKYTOJO UŽDAVINIAI TREMTY, Aidai, 
1947, pasir. J. Brazaitis. 
KAI TĖVYNĖ YRA TREMTINIO MINTYSE. Paskaita, skaityta 
moksleivių ateitininkų konferencijoje  (Garmisch-Partenkirchene 
(Vokietijoje), įdėta Ateity, 1948 Nr. 7, pasir. J. Brazaitis. 


VON GEISTE DER LITAUISCHEN STUDENTENSCHAFT, 
Studentų dienos, 1939 Nr. 18, pasir. Juozas Ambrazevičius. 


555 


PASTABOS 


Juozo Brazaičio ketvirtojo raštų tomo sutvarkymą 
skyriais nulėmė turimos medžiagos tematika, kuri apima 
labai platų Lietuvos kultūrinio gyvenimo lauką. Tomas pra- 
dedamas „Kultūros rūpesčiais“, t.y. klausimais, kurie jų 
autoriui ilgainiui virto šalia grožinės literatūros svarbiausia 
dėmesio ir domesio sritimi, kartu su lietuviškąja kultūra besi- 
rūpinančiais ir ją ugdančiais kultūrininkais, tiek vyres- 
niaisiais, tiek nepriklausomoje Lietuvoje subrendusiais, su 
didesniu ar mažesniu jų kultūriniu įnašu. Šio skyriaus straips- 
niai sudėti chronologine jų paskelbimo tvarka, išskyrus 
proginius-informacinius Židinio sukakties ir Naujosios 
romuvos straipsnius. Visi čia keliamieji klausimai yra susiję 
su ano meto konkrečiais kultūrinio ir visuomeninio gyvenimo 
reiškiniais, dėl to šis tomas galėtų būti įdomus ir ateity ne 
vien literatūros, bet ir kultūros istorikui, norinčiam patirti, 
kokių rūpesčių ir problemų kėlė nepriklausomas gyvenimas 
ir kokių atsakymų į juos Brazaitis ieškojo. 

Be literatūros ir kultūros sričių Brazaitis visą laiką gyvai 
domėjosi ir teatru. Kai kurį laiką buvęs Kauno dramos teat- 
ro repertuaro komisijos nariu, jis atidžiai sekė ir jo pažangą, 
stebėjo tiek naujus, tiek pakartotinius dramos pastatymus. 
Jis vertino ne tik veikalo atlikimą, bet ir jo pasirinkimą, skir- 


556 


damas teatrui svarbų vaidmenį tautinės kultūros kūrime. Čia 
teko pasitenkinti tik maža jo teatrinių apžvalgų dalimi, nes, 
kaip ir knygų recenzijos, jos būdavo pasirašytos ne visuomet 
patikimai iššifruojamais slapyvardžiais. 

Keliolika kūrybingiausių savo gyvenimo metų skyręs 
mokyklai, aukštesniajai ir aukštajai, Brazaitis niekad nesilio- 
vė ja domėjęsis ir rūpinęsis jos problemomis. Jo dėmesį 
traukė ne tik metodiniai dėstymo klausimai, mokyklinės 
sistemos organizavimas ar mokyklos reformos reikalai, bet 
taip pat ir mokyklinio darbo kasdiena: mokyklinės varžybos, 
jų nauda ir jų žala, racionalesnis egzaminų tvarkymas, dėsto- 
mųjų dalykų programos, mokytojo ir mokinio santykiai — tai 
vis smulkieji kasdieniniai rūpesčiai, kuriems pasvarstyti ir 
racionalesne linkme pakreipti jis visuomet rasdavo laiko. 

Techninis šio tomo sutvarkymas yra toks pat, kaip ir 
trijų pirmųjų. Kaip jau buvo pastebėta ankstesniuose 
tomuose, norėta Brazaičio stilius išlaikyti autentiškas. Dėl to 
palikti jo stiliaus savotiškumai — kai kurios jo mėgstamos 
tarmybės, jo mišriai vartojamos trumpesnės ir ilgesnės, 
gramatinės, kai kurių linksnių formos, išsireiškimai, kurių, 
kalbai augant, linkstama nevartoti. Pasitaikančių citatų kalba 
liko netaisyta, bet straipsnių rašyba suvienodinta pagal da- 
bartinius reikalavimus. 

Tomą rengiant spaudai, susilaukta talkos iš Brazaičio 
gerbėjų ir bičiulių. Redakcinė komisija reiškia gilią padėką dr. 
Antanui Matukui, Reginai Taunienei, dr. Kęstučiui Skrups- 
keliui, dr. Vincui Maciūnui. 

Dr. Juozas ir Aleksandra Kazickai, dukrelė Jūratė, sūnūs Juozas, Kęstutis, Mykolas ir Jonas. 


Dr. Juozas ir Aleksandra Kazickai yra šio Juozo 
Brazaičio Raštų tomo mecenatai. 

Kazickų ir Brazaičių šeimos artimai bendravo nuo Lietu- 
vos laikų, kai Juozas Kazickas vokiečių okupacijos metais 
vadovaujančiose pareigose veikė rezistencijoj Vilniuje, o Juo- 
zas Brazaitis Kaune. Vokietijoje ši draugystė dar labiau išsivys- 
tė ir tęsėsi New Yorke. Gyvendami Amerikoj, juodu kartu 
buvo Lietuvių fronto bičiulių vadovybėj, kartu rašė dr. Prano 
Padalio monografiją, ruošė ir dalyvavo politinėse konferencijo- 
se ir t.t. 

Juozas Kazickas studijavo ekonominius mokslus Lietu- 
voje, vėliau gilinosi Vokietijoje ir Amerikoj. Yale universitete 
gavo daktaro laipsnį. Jis įsteigė ir vadovavo keletai tarptau- 
tinių prekybos bendrovių ir šiuo metu sėkmingai tebesireiškia 
ekonominėj srity, yra žinomas ir Amerikos politiniuose sluoks- 
niuose. 

Juozui Brazaičiui mirus, Kazickas dar laidotuvių metu 
iškėlė mintį ir įsteigė Brazaičio raštų fondą, pirmasis įneš- 
damas stambią sumą. To fondo dėka galima buvo užsakyti 
Juozo Brazaičio monografiją, kurią baigia rašyti dr. Juozas Gir- 
nius, ir pradėta leisti Brazaičio raštai. Numatyta išleisti bent 
penkis tomus. Raštus redaguoja Alina Skrupskelienė ir Česlo- 
vas Grincevičius. 

Kazickų šeima ir praeity labai efektyviai parėmė daug 
lietuviškų organizacijų, kaip Lietuvių fondą, LFB, šaulius ir kt. 
Šio IV tomo išleidimu Kazickai dar kartą parodė didelę pagar- 
bą savo senam Bičiuliui, kuris, atsižadėjęs visų asmeninių 
patogumų, protą, širdį ir jėgas atidavė Lietuvai. 


559 


TURINYS 


Kultūros rūpesčiai 


„Estetiškoji“ tautų charakteristika |... 9—-20 
Dėl literatūros siaurumo ar lėkštumo <... 21—24 
Literatūros paradas „LL... .La hakka akanai 25—29 
Dvasinis lietuvio veidas nepriklausomoj Lietuvoj ....... 30—42 
Kai kam nepageidaujamas liudininkas „o 43—46 
Ties literatūros balansu La. k a pakaks 47—55 
IOU aluo E ————— 58—67 
Liaudies vardu: Iš literatūrinių pastabų <<... 68—72 
Rašytojas tremtinių bendruomenėje ........Lkkkkk jų 73—81 
Kūrybos vaidmuo šiandien „LLP kak 82—88 
IIA o I ——————— 89—98 
Kultūros kelias nepriklausomoje Lietuvoje ........... 99—110 
Ar lietuvis menininkas turi liktis ištikimas ............ 111—122 
Lietuvių charakterio vertybės ......LLkkkk kaka akis 123—137 
Tarp dviejų pasaulių |... Lk apkasas 138—149 
Akademija tautos kryžkelėse „LL 150—166 
Dešimt metų kultūros baruose L... ak 167—171 
„Naujoji romuva“ „LL. k kaka akiai 172—174 
Kultūrininkai 


A. Vyresnioji karta 


Jonas Basanavičius: Lietuvos legenda ir jos kūrėjas .. 177—180 


Martyno Jankaus jubiliejui „k k 181—184 
Aušrininkas Ksaveras Vanagėlis L... 185—186 
Adolfas Sabaliauskas — Žalia Rūta... 187—190 


Stasys Šalkauskis 


Lietuvių tautinės misijos raidoje ............... 191—206 
Šalkauskis pataria ir šiandien L... 206—208 
Dovas Zaunius: Upė tekėjo pro Rokaičius ........... 209—219 


Kazys Pakštas: Dinamiškasis asmuo mūsų visuomenėj  220—232 
Juozas Eretas 


Tarp dviejų tėvynių LLP 233—270 

Nekapituliuojanti plunksna L... 270—292 
Jonas Motiejus Bačiulis: Dzūkijos ąžuolas 

Nuraad-la —— 293—294 


B. Užaugino nepriklausoma Lietuva 


Jurgis Steponaitis: Jaunimo organizatorius ........... 295—300 
Jonas Grinius 

Vienam iš penkiasdešimt L... 301—306 

Be baimės ir svyravimo lietuviškose pozicijose ... 306—309 

Dr. Jonui Griniui 70 metų <... 309—313 
Pranas Dielininkaitis: ,,Tau pritiktų politika“ ........... 314—321 
Ignas Skrupskelis 

Apie veikalą ir autorių LL kais 322—328 

Penkerių metų mirties sukakčiai(?) .......... L... 328—337 
Juozas Prunskis: Vienas iš laikraštininkų ............ 338—342 
Stasys Yla 

Dvasinio dinamizmo nešėjas L... 343—348 

Stasys Yla — naujas kunigas «L... 348—356 
Antanas Maceina 

50 metų sukaktis „L... Lka a kais 357—366 

Antikristas ir prisikėlęs Kristus L... 366—369 

A. Maceina dešimtmečiais pralenkė savo laikus .. 369—372 

